
ĮVADAŠ 


Senovės Indijos mitologija yra neatskiriama ir svarbiausia 
šios savitos ir turtingos dvasinės kultūros dalis, iki šiol ne- 
praradusi savo reikšmės ir nepaliaujanti mūsų dominti. Ne- 
įmanoma suprasti senosios indų literatūros ir meno 
paminklų nesusipažinus su jos mitologija, lygiai kaip sun- 
ku būtų žavėtis Fidijo skulptūromis arba Horacijaus poezija 
nesusipažinus su antikos mitais, ir tai liečia ne vien tik seno- 
vės paminklus. Nuo Renesanso epochos antikos mitologijos 
vaizdiniai įaugo į Europos kultūrą, ir dabar sunku įsivaizduoti 
išsilavinusį žmogų, nežinantį bent labiausiai paplitusių mitų. 
Taip pat ir senovės indų mitologijos vaizdiniai ne tik atsispin- 
dėjo sanskrito literatūroje, bet daugelį amžių teikė ir iki šiol 
teikia liaudžiai dvasios peną, jie paplito kitose Rytų šalyse, 
veikiamose Indijos kultūros, atsispindėjo jų mene ir literatūroje. 

Populiariausi antikos mitai žinomi Europos, tarp jų ir rusų 
skaitytojams iš daugybės vertimų ir aprašymų bei jų motyvų 
atspindžių tų tautų klasikinėse literatūrose, o nė kiek ne ma- 
žiau už antikinę siužetų ir vaizdinių turtinga indų mitologija 
iki šiol yra mažai tyrinėta, ir apie ją dauguma mūsų skaityto- 
jų nusimano labai miglotai. 

Skaitytojui pateikiama knyga iš esmės yra pirmasis bandy- 
mas rusų kalba suprantama forma pateikti populiariausius ir 
meniškiausius senovės Indijos literatūroje užfiksuotus mitus. 
Autoriai nekėlė sau jokių mokslinių užduočių. Parinkdami 'r 
pateikdami mitus, jie traktavo juos kaip literatūros reiškinius 
ir pirmiausia siekė literatūrinio įtaigumo. Ši knyga skiriama 
visiems, besidomintiems senąja indų kultūra ir literatūra, taigi 
ji turėtų bent kiek užpildyti skaitytojo žinių spragas — supa- 
žindinti su indų mitais, o šiuo požiūriu jos tikslai tie patys, 
kaip ir kadaise populiarios N. Kuno knygos apie senovės grai- 
kų mitologiją. 

Indijos mitologiją sudaro neaprėpiama daugybė Jei ir 

paveikslų, atspindėtų didžiuliuose senovės literatūros cikluose 
bei paminkluose, apimančiuose šimtmečius ir tūkstantmečius 
kultūros tradicijų. Savaime suprantama, kad per visą jos is- 
torijos periodą mes nerasime darnios pažiūrų ir sąvokų apie 
pasaulį sistemos. Senovės indų mitologijos vaizdiniai keitėsi ir 
evoliucionavo kartu su epochomis: išnykdavo senos ir alsi- 
rasdavo naujos kosmogoninės ir religinės koncepcijos, seniau- 
sių dievybių vaizdiniai ir kultai nublankdavo ir išnykdavo, 
o juos pakeisdavo nauji; vietiniai dievaičiai ir kultai būdavo 
įtraukiami į pagrindinį panteoną — arba išstumdavo anksčiau 
ten įsitvirtinusius, arba susiliedavo su jais ir praturtindavo 
juos naujais bruožais bei atributais; keitėsi senųjų mitų vaizdų 
turinys, juose imta akcentuoti kitus dalykus — dėl pasikeitusių 
naujos istorinės epochos ideologinių srovių senieji mitai būda- 
vo naujai interpretuojami. Tačiau neretai išnykę iš literatūros 
senieji vaizdai ir sąvokos po šimtmečių užmaršties vėl atsiras- 
davo kartais neatpažįstamai pasikeitę, kartais tik įgavę naują 
formą, lengvai atpažįstami. Ir gana dažnai sąlygiškai vėlesniuo- 
se literatūros paminkluose aptinkame archaiškiausius mitologi- 
jos ir kulto elementus, įtrauktus į viešpataujančią ideologijos 
sistemą iš kultūros arealo periferijos. Visa tai sukuria be gaio 
margą, daugeliu atvejų net chaotišką ir iki šiol toli gražu de- 
taliai mokslo neatskleistą vaizdą. 

Seniausias iš mus pasiekusių indų literatūros paminklų — 
„Rigveda“ („Himnų knyga“) — atspindi mitologiją ir kultus 
arijų, atsikrausčiusių į Indiją II tūkstantmečio pr. m. e. vidury- 
je ir pabaigoje. Tai vienas iš ankstyviausių indoeuropiečių 
tautų mitologijos tekstų, ir jame randame atspindžius seniausių 
vaizdinių, siekiančių net indoeuropiečių vienovės laikus. Ypač 
daug bendrų bruožų (išlikusių iš epochų, kai arijų ir iranėnų 
gentys gyveno vienoje teritorijoje) „Rigvedos“ ir senosios ira- 
niečių „Avestos“ mitologinėse sistemose. 

Senovės arijų panteone, matyt, panašiai kaip ir antikinėje 
mitologijoje labai anksti išsiskyrė aukščiausiojo kitų dievybių 
valdovo Dievo tėvo vaizdinys, mitologiškai atspindėjęs patriar- 
cho — žmonių bendruomenės genties vado — bruožus. Tai grai- 
kų Dzeusas, o arijų — Djausas, dangaus ir dangaus pasaulio 
valdovas. Šių dievų vardai — vienos kilmės. Dyaus pitar („Djau- 
sas tėvas“) ir Zeus pater („Dzeusas tėvas“) turi tą pačią indo- 
europietišką šaknį kaip ir lotynų Diespiter, Ju-piter. Djausas 
šlovinamas keliuose seniausiuose „Rigvedos“ himnuose kartu 
su žemės deive Pritive. Djausas ir Pritivė, Dangus ir Žemė, 
šiuose himnuose traktuojami kaip visuotiniai gimdytojai, tėvai 

viso, kas gyva,— tai seniausius žmonijos mitologinius vaizdi- 
nius atspindinti idėja. 

Bet jau „Rigvedoje“ mes užtinkame Djauso kultą blėstanlį, 
o netrukus jis ir visiškai išnyksta iš vedų panteono. Vėlesnės 
kartos himnuose iškyla kaip aukščiausioji dievybė, rūstus tei- 
sėjas ir baudėjas už Žmonių nuodėmes Varūna, kai kurių ty- 
rinėtojų nuomone, panašus į senovės žydų Senojo Testamento 
Dievą tėvą, bet ir jis dar „Rigvedos“ mitologijos vaizdiniuose 
yra tik antrame plane, užleisdamas panteono valdovo vietą 
Indrai. 

Griaustinio dievas Indra, drakono Vritros, grasinusio praryti 
visatą, nugalėtojas, kai kuriais bruožais panašus į antikinį 
Dzeusą ir kitus indoeuropiečių mitologijos dievus, susijusius 
su tais pačiais gamtos reiškiniais,— slavų Peruną, lietuvių Per- 
kūną, skandinavų Torą. Kiti labiausiai „„Rigvedos“ kulto gar- 
binami dievai — ugnies dievas Agnis ir Soma, tokio pat pava- 
dinimo šventojo ritualinio gėrimo dievaitis. Be jų, į „Rigvedos“ 
panteoną dar įeina dievybės, dažniausiai įkūnijančios įvairius 
gamtos reiškinius: saulės dievas Surja, riedantis per dangų švy- 
tinčiame vežime (jo vardas, nors atrodo nepanašus, bet yra 
tos pačios kilmės kaip ir graikų Helijo); kita saulės dievybė — 
Savitaras; aušros deivė Ušasė (šis vardas tos pačios kilmės 
kaip graikų Eos, romėnų Aurora, slavų Utro); dvyniai Ašvi- 
nai, asocijuojąsi su ryto brėkšma ir vakaro sutemomis (jų mi- 
tologinių bruožų paralelių turi graikų Dioskūrai); Tvaštaras, 
greičiausiai su ugnies kultu susijęs dieviškasis meistras, pana- 
šus į antikinį Hefaistą, arba Vulkaną; vėjo dievas Vajus; audrų 
dievai Marutos, kaip manoma, savo kilme susiję su mirusiųjų 
kultu, ir kiti. 

„Rigvedoje“ dievų priešai yra į gyvates panašios oro sferos2 
gyvenančios pabaisos asurai; vėliau jų pavidalai, įkūnydami 
žmogui priešiškas stichijas, įgyja vis daugiau antropomoriinių 
bruožų. Seniausiuose „Rigvedos“ tekstuose žodis „asura“ rei5- 
kia bet kokią antgamtiškų jėgų turinčią būtybę — tiek dievą, 
tiek demoną (čia, matyt, yra seniausiosios mitologijos atspin- 
džiai, kai dar nebuvo atskirų dievo ir demono sąvokų), vėliau 
juo įvardijama tik bloga būtybė, taip atskiriama nuo „deva“ 
nuolatinio dievo pavadinimo (įdomu, kad giminingoje iranėn'į 
mitologijoje įvyko atvirkštinis sąvokų atsiskyrimas — ,,„ahura“ 
reiškia dievą, o „div“— piktąją dvasią). 

„Rigvedoje“ atsispindi labai ankstyva mitų kūrimo stadija, 
kuriai būdingas stichijų sudievinimas ir kurioje išliko senųjų 
animistinių tikėjimų pėdsakų. Vėlesnioji mitologinių ir religi- 
nių vaizdinių evoliucijos stadija atsispindi vadinamojoje vėles- 


7 


niųjų vedų literatūroje —,,Jadžurvedoje“ (,„Aukojimo posakių 
knygoje“), „Atarvavedoje“ (,„Užkeikimų knygoje“) ir rituali- 
nio mitologinio turinio paminkluose brahmanų cikle (maždaug 
VIII—VI a. pr. m. e.). 

Šiuo periodu į pirmą vietą iškyla nauja dievybė — Pradža- 
patis, prieš kurį nublanksta daugybė kitų, tai Dievas — visa- 
tos kūrėjas bei visų kitų dievų tėvas, jis yra paveldėjęs kai 
kuriuos senojo Djauso bruožus. Smarkiai padidėja reikšmė ir 
kitų dviejų dievybių, kurių vaizdiniai jau buvo „Rigvedoje“, 
bet ten jiems, pakliuvusiems, ko gero, iš kokių nors vietinių, 
galbūt ne arijų, kultų, priklausė nežymus vaidmuo. Vienas iš 
jų Višnus, kuris brahmanuose siejamas su saulės mitologija, 
bet dar labiau su mistine aukojimo apeigos interpretacija, ki- 
tas — Rudra, kuris vėliau yra labiau žinomas Šyvos vardu, — 
pastarosios dievybės kultas plėsdamasis įgijo vis daugiau Indi- 
joje prieš arijus gyvenusių žmonių tikėjimams būdingų bruo- 
žų — pavyzdžiui, archainiai vaisingumo kulto elementai su falo 
simbolika ir t. t. Tyrinėtojai jo prototipą sieja su raguotos 
dievybės atvaizdais atspauduose, rastuose kasinėjant seniausių- 
jų Indo slėnio miestų vietas (III-II tūkst. pr. m. e.). 

Šie dievai nustumia į antrą vietą Indrą. Pirmąsias pozicijas 
praranda ir kiti svarbūs „Rigvedos“ epochos dievai, o mitolo- 
ginis jų turinys iš esmės pakinta. Varūna tampa atmosferos ir 
žemės vandenų dievu (galutinai jau epe), Soma — mėnulio die- 
vu. Sumažėja ir kitų senojo panteono vaizdinių reikšmė: Sur- 
jos, Savitaro, Ušasės, Tvaštaro ir kitų, kai kurie visai užmirš- 
tami. 

Bet pats būdingiausias ir reikšmingiausias šios epochos reli- 
ginių ir mitologinių pažiūrų evoliucijos bruožas buvo esminis 
santykio tarp dievo ir jam skiriamos apeigos, tarp dievo ir 
žynio pokytis. Apeiga įgyja savaiminę reikšmę ir magišką jė- 
gą, kuria slaptus ritualus išmanantis žynys gali valdyti gamtos 
stichijas ir pačius dievus. Jeigu apeigos teisingai atliekamos, 
dievai negali pasipriešinti jų magijai, — jau brahmanuose aivi- 
rai pabrėžiamas žynio pranašumas prieš dievybę. „Žyniai — 
žemės dievai“, — sakoma „Šatapatos brahmane“, pačiame reikš- 
mingiausiame šio ciklo šaltinyje, ir toliau ši mintis taip rutu- 
liojama, kad darosi aišku, jog žemės dievai — brahmanai — yra 
viršesni už dangiškuosius. 

Nuo brahmanų epochos pradžios šis motyvas kartojasi ind; 
literatūros mituose ir legendose kaip vienas iš svarbiausių ir 
būdingiausių, ir jis atspindi senosios indų civilizacijos istorinio 
vystymosi ypatumus, — ryškėjančias begalines žynių luomo pre- 
tenzijas absoliučiai vadovauti visuomeniniam ir kultūriniam 

šalies gyvenimui. Vaidmuo, indų mituose skiriamas šventic- 
siems, išminčiams ir šventuoliams, nuolat lemiantiems konfliktus 
su dievais, neturi atitikmenų senojoje graikų arba romėnų mi- 
tologijoje. 

Kita nuo brahmanų laikų dominuojanti būdingiausia indų 
mitologijos tema — kosminė galia, įgyjama pasiaukojimu bei 
askeze. Atsiradusi iš primityviausių ankstyvosios epochos ma- 
giškų vaizdinių, ši tema senovės indų literatūroje įgyja tokią 
reikšmę, kokios jai neteikia jokia kita senojo pasaulio literatū- 
ra. Indų epo literatūros mituose į pasiaukojimą dažnai metasi 
demonai, norėdami laimėti kovą su dievais; tai jėga, visada 
priešiška dievams, o svarbiausias ginklas ją įveikti — asketams 
sugundyti žemėn siunčiamų dangiškųjų mergelių grožis. 

Šie motyvai išsirutulioja senovės indų epe, vėlesnėje mito- 
loginės sistemos evoliucijos stadijoje. Šioje stadijoje vėlyvųjų 
vedų panteono demiurgą ir valdovą Pradžapatį pakeičia nauia 
dievybė — Brahma. Dar labiau padidėja Višnaus ir Šyvos reikš- 
mė; Indra, nors formaliai ir turi „dievų karaliaus“ titulą, pası- 
daro visiškai nuo jų priklausomas. Jo vaizdinys sumenkėja ir 
daugelyje sakmių traktuojamas jau ironiškai; jis nuolat žemi- 
namas ir pralaimi šventiesiems išminčiams, šventuoliams ir net 
demonams, ir tik vyresniųjų dievų užtarimas dar padeda jam 
išsilaikyti dangaus hierarchijoje. Šiuo periodu dar labiau su- 
menkėja kitų vedų dievybių reikšmė. Tačiau vienas vaizdinys, 
taip pat siekiantis vedų literatūros laikus, bet iš esmės pakitu- 
sio turinio, lieka toks pat reikšmingas. Tai — mirties dievas 
Jama. Vedose tai — pirmasis Žmogus, miręs žemėje ir atvėręs 
kitiems kelią į pomirtinę karalystę, — jis ir tampa jos valdovu 
(šio vaizdinio atitikmuo iranėnų mitologijoje — laimingosios 
epochos — aukso amžiaus — žmonių karalius Jima). Epo mitolo- 
gijoje Jama yra niūrus mirties dievas, požeminiame pasaulyje 
esančio pragaro, nusidėjėlių baudimo vietos (vėliau daugelio 
pragarų —,,haraka') valdovas. 

Šiuo periodu atsiranda lokapalų vaizdinys,— tai keturi (vė- 
liau — aštuoni) „pasaulio saugotojai“, mitologijos hierarchijoje 
užimantys tarpinę vietą tarp vyriausiųjų ir antraeilių dievų. 
Vyriausiasis dievas Brahma kiekvienam lokapalui atiduoda val- 
dyti po vieną pasaulio šalį. Audros ir lietaus dievas Indra tam- 
pa Rytų valdovu; mirties dievas ir protėvių (t. y. mirusiųjų 
šešėlių) valdovas Jama — Pietų: okeano dievas Varūna — Va- 
karų; Šiaurės valdovu tampa naujas panteono dievas, pasirodęs 
tik sąlygiškai vėlesnėse epo dalyse,— Kubera, lobių ir lobius 
saugančių kalnų dvasių jakšių valdovas. Dar vėliau tarpinės 

pasaulio šalys atiduodamos valdyti seniesiems vedų dievams — 
Somai, Surjai, Agniui ir Vajui. 

„Mahabharata“, didysis senovės Indijos epas, svarbiausias 
vadinamosios epo mitologijos šaltinis, yra didžiulis įvairiausio 
turinio literatūros sąvadas, kūręsis daugelį šimtmečių, labai 
tolimas mūsų epinių poemų sampratai. Pagrindinė „„Mahabha- 
ratos“ sakmė — poema apie didį mūšį Kurukšetroje — atsirado 
I tūkst. pr. m. e. viduryje, bet paskui į ją buvo įtraukti kiti 
senovės epo padavimai, mitai ir legendos, įsiliedavo vis naujų 
siužetų ir vaizdų, kol iki I m. e. tūkst. vidurio poema taip 
išsiplėtė, kad pasidarė iš esmės ištisa, iš vieno šaltinio kilusi 
literatūra. Suprantama, kad ir „Mahabharatos“ mitologinis tu- 
rinys negalėjo būti vientisas, — juk atskiros jos dalys buvo ku- 
riamos skirtingose epochose. Vadinamojo ankstyvojo epo mito- 
logija iš esmės skiriasi nuo vėlesniųjų ,,„Mahabharatos“ dalių mi- 
tologijos — tų dalių, kurios kartu su Ieliginių-epinių puranų, prišli- 
jusių prie „Mahabharatos“, ciklo poemomis ir vėlesniosiomis 
kito didžiojo Indijos epo — Valmikio „„Ramajanos'-— dalimis at- 
spindi kitą stadiją — induizmo mitologiją. 

Vėlesnėse „Mahabharatos“ sąvado dalyse vis labiau didėja 
dviejų vyriausiųjų dievų vaidmuo ir vis labiau pamirštamas 
ir sumenkinamas Indra ir kiti senieji dievai. Pagaliau ir pa's 
Brahma pasitraukia į antrą planą, užgožtas Višnaus ir Šyvos, 
bet formaliai jis vis dar išsilaiko aukščiausioje trijulėje. Paly- 
ginti vėlai induizme atsiranda vyriausiojo dievo Trimurčio, vie- 
no trijuose asmenyse, koncepcija: visatos kūrėjo Brahmos, jos 
saugotojo Višnaus ir griovėjo Šyvos (beje, šios funkcijos griež- 
tai neskiriamos, ir įvairiuose tekstuose kiekvienas iš šių dievų 
gali atlikti visus tris vaidmenis). 

Induizmas suskyla į dvi pagrindines neantagonistines Tri- 
murčio koncepcijos jungiamas sroves — višnuizmą ir šyvaizmą; 
nuo višnuizmo dar atsiskiria ypač viduramžiais įtakinga sro- 
vė — krišnaizmas (Višnaus garbinamas liaudies epo sakmių su- 
dievinto herojaus Krišnos asmenyje). Svarbus religinės ir mi- 
tologinės višnuizmo sistemos elementas pasidarė mokymas apie 
avataras — Višnaus nužengimus į žemę įvairiais pavidalais, kad 
ją išgelbėtų (išsamiau žr. „Paaiškinimuose“). Šyvaizmas, kuris 
labiausiai paplito dravidiškuose Pietuose, smarkiai asimiliavo 
ne arijų kilmės Indijos gyventojų kultus ir tikėjimus, išlaikiu- 
sius daug archaiškų, brahmanizmo mitologijos prarastų bruo- 
žų. 

Induizmas kūrėsi baigiantis I tūkst. pr. m. e. kaip senosios 
brahmaniškosios religijos sistemos modifikacija, kovojant su 
daugybe sekėjų patraukusiais eretiškais budizmo ir džainizmo 

mokymais. Šioje kovoje induizmas, atsisakęs senojo brahmaniz- 
mo aristokratiškojo uždarumo, įtraukia į savo sistemą ir prie 
jos pritaiko daug populiarių liaudies tikėjimų, anksčiau į ją 
neįėjusių. Būtent šiam tikslui taikoma avatarų doktrina, suta- 
patinanti su Višnumi anksčiau buvusius atskirus vietinius liau- 
dies kultų vaizdinius. Dar labiau tai tinka šyvaizmui. 

Vėlesnėse epo dalyse ir puranuose kai kurie mitologiniai 
vaizdiniai naujai rutuliojami ir panteone atsiranda naujos figū- 
ros. Toks yra meilės dievas Kama, labai panašus į antikinį 
Erotą arba Amūrą; jo vaizdinys pasidaro nepaprastai populia- 
rus klasikinėje sanskrito poezijoje. Iškyla Šyvos (arba Agnio) 
sūnus karo dievas Skanda, dangaus kariuomenės, kovojančios 
su demonais, vadas, labai užtemdęs Indros šlovę; nors ir vėlai 
atsiradusio šio dievo mitologijoje atsispindi daugelis labai ar- 
chaiškų bruožų. Jau ankstyvųjų viduramžių epochoje induiz- 
mo panteone atsiranda kitas Šyvos sūnus — drambliagalvis iš- 
minties dievas Ganeša, kurio paveikslas, matyt, susiformavo 
kokiame nors vietiniame liaudies kulte. Moteriškosios giminės 
jo atitikmuo — gražbylystės ir išminties deivė Sarasvatė,— jos 
paveikslas siejasi su vedų to paties pavadinimo upės dievybe, 
susiliejusia su brahmanuose atsiradusiu alegoriniu Kalbos įkū- 
nijimu. Ir pagaliau svarbiausia iš naujų induizmo dievybių — 
deivė Kalė, arba Durga, tapatinama su Šyvos žmona (Uma), — 
vaizdinys, siekiantis seniausią Deivės Motinos kultą, minimą 
jau Indo slėnio miestų civilizacijų. Šios deivės garbinimas lai- 
kui bėgant tampa pačia didžiausia šyvaizmo atšaka, beveik at- 
skira religija, kuri viduramžiais Indijoje pasidarė labai įtakin-. 
ga. 

Be abejo, visas šis mitinių vaizdinių, siužetų ir paveikslų 
pasaulis, atspindėtas senovės indų literatūros paminkluose, bū- 
damas daugiatautis ir šakotas, negalėjo sutilpti mūsų mitų ap- 
rašymuose. Jų pagrindas mums buvo ankstyvojo epo mitolo- 
ginė sistema — to periodo, kai aukščiausiuoju dievu buvo 
Brahma, o visa visata — dievai, demonai ir kitos antgamtinės 
būtybės, žmonės ir gyvuliai — jo kūriniai. Istorijos požiūriu, 
ši stadija labai artima Homero epui; ir mitologiniai elementai 
ankstyvajame indų epe (panašiai kaip ir graikų, jo pasaulio 
samprata labai mitologiška) atsispindėjo itin ryškiai, jeigu mi- 
tologija galima laikyti seniausiąją „savaime menišką“, pasak 
K. Markso, liaudies kūrybą. Tačiau mes naudojomės ir vedų 
šaltiniais, — daugelis mitų bei sakmių, ypač knygos pradžioje, 
pateikti pagal vedų versijas, atspindinčias ankstyviausiąją ir 
„Mitologiškiausią“ literatūrinę interpretaciją (pavyzdžiui, mitas 
apie Vritrą). Kai kuriais atvejais, siekdami išsamumo, jungda- 

vome vienas kitam neprieštaraujančius įvairių versijų motyvus 
ir detales. Galiausiai knygos pabaigoje aprašėme keletą tipiš- 
kiausių šyvaizmo mitų (,„,Skandos gimimas“, „Tripuros sugriovi- 
mas“, „Deivė Kalė“) ir višnuizmo „Markandėjos regėjimus“ iš 
puranų, norėdami nors kiek atspindėti mitologinių vaizdinių 
evoliuciją ir kai kurias vėlesnes koncepcijas (pavyzdžiui, apie 
visatos cikliškumą), būdingas induizmo ideologinei sistemai. 

Pagrindinis mūsų šaltinis buvo „Mahabharata“, bet, be jos, 
dar naudojomės „Ramajana“, „Šatapatos brahmanu“, „Višnaus 
puranu“, „Matsjos puranu“ ir kai kuriais kitais brahmanais įr 
puranais. Knygoje kiek galėdami stengėmės visus siužetus iš- 
dėstyti ta „chronologine“ mitologijos įvykių tvarka, kuri spė- 
jama esant epinių šaltinių turinyje, tačiau išlaikyti kokį nors 
griežtesnį loginį nuoseklumą visoje knygoje, savaime aišku, 
nebuvo įmanoma dėl medžiagos įvairovės. Taip pat sunku būtų 
sukurti vientisą mitologinių personažų giminystės santykių sis- 
temą, nes skirtingi šios srities tekstai labai prieštaringi (žr. 
„Paaiškinimus“). 

Mūsų knyga — pirmasis bandymas atskleisti žinių trokštan- 
čiam skaitytojui uždangą, už kurios slypi turtingas ir savotiš- 
kas meninių vaizdų ir pavidalų pasaulis, sukurtas senovės In- 
dijos tautų mitologijos. Tai, kas pavaizduota šioje knygoje, 
savaime aišku, nesukuria išsamaus jos vaizdo; ištisos plačiau- 
sios sritys (pavyzdžiui, budistų mitologija) liko nepaliestos. lr 
iš epo mitologijos, kaip jau minėta, mus labiausiai domino li- 
teratūriškai įtaigiausios sakmės; be to, savo aprašymuose kiek 
galėdami stengėmės išlaikyti tų senųjų literatūros šaltinių, kur 
šie mitai atvaizduoti, pasakojimo stilių ir manierą. Nepreten- 
duodamas išsamiai aprėpti visą medžiagą ir ją moksliškai inter- 
pretuoti, mūsų aprašymas supažindina su populiariausiais ir 
įdomiausiais mitais ir mitologiniais senojo indų epo vaizdiniais. 
„Paaiškinimuose“ aiškinami ir papildomi knygoje dėstomi da- 
lykai, pateikiamos šaltinių nuorodos. 


PRATARMĖ ANTRAJAM LEIDIMUI 


Šiame leidinyje yra naujų siužetų, be to, kai kurios pirma- 
me leidime esančios sakmės čia dėstomos išsamiau, su detalė- 
mis, surinktomis iš įvairių šaltinių. Naujų siužetų ir vaizdinių 
įtraukimas lėmė kai kuriuos knygos kompozicijos pakitimus, 
kad būtų išvengta aiškių kai kurių mitų aprašymo prieštara- 
vimų. Tais pačiais sumetimais pasirinkome kitus kai kurių 
personažų mitologinės „genealogijos“ variantus (tai dėstoma 
„Paaiškinimuose“). 

1. KŪRIMAS 


Pradžių pradžioje nebuvo nieko. Nebuvo nei saulės, nei 
mėnulio, nei žvaigdžių. Tik tyvuliavo bekraščiai vandenys; 
anksčiau už kitus kūrinius iš pirmapradžio nejudančio chaoso 
glūdumos lyg giliam sapne išsiskyrė vandenys. Vandenys pa- 
gimdė ugnį. Galinga jų šilumos jėga išrutuliojo Aukso Kiau- 
šinį. Tada dar nebuvo metų, nes nebuvo kam skaičiuoti laiką, 
bet tiek laiko, kiek tęsiasi metai, Aukso Kiaušinis plūduriavo 
bedugniame ir bekraščiame okeane. Po metų iš Auksinio Ge- 
malo atsirado Praamžis Brahma. Jis sudaužė Kiaušinį, kuris 
perskilo pusiau. Iš viršutinės jo dalies atsirado Dangus, iš apa- 
tinės — Žemė, o tarp jų, idant atskirtų vieną nuo kito, Brahma 
įtaisė oro erdvę. Ir jis įtvirtino Žemę tarp vandenų, ir sukūrė pa- 
saulio šalis, ir jis pradėjo laiką. Taip buvo sukurta visata. 

Bet tada kūrėjas apsidairė aplink ir pamatė, kad, be jo, 
visatoje nieko nėra, ir jį apėmė baimė *. Nuo tada darosi bai- 
su kiekvienam, kuris lieka vienas. Bet jis pagalvojo: „Juk be 
manęs, čia nieko nėra. Ko gi man bijotis?“ Ir jo baimė pra- 
ėjo, nes bijoti galima tik ko nors kito. Bet ir džiaugsmo jis 
nepatyrė, ir todėl tas, kuris yra vienišas, nejaučia džiaugsmo. 

Jis susimąstė: „Kaip man sukurti palikuonis?“ Ir savo min- 
ties jėga jis pagimdė šešis sūnus *, šešis didžiuosius Kūrinių 
valdovus *. Vyriausiasis iš jų buvo Maričis, gimęs iš kūrėjo 
sielos *; iš jo akių gimė antrasis sūnus Atris; trečiasis — An- 
giras — atsirado iš Brahmos lūpų; ketvirtasis — Pulastja — iš 
dešiniosios ausies; penktasis — Pulaha — iš kairiosios ausies; 
šeštasis — Kratus — atsirado iš Praamžio šnervių. Maričio sū- 
nus buvo išmintingasis Kašjapa *, iš kurio atsirado dievai, de- 
monai ir žmonės, paukščiai ir gyvatės, galiūnai ir pabaisos, 
žyniai ir karvės bei daugelis kitų dieviškos arba demoniš- 
kos prigimties padarų, užpildžiusių dangų, žemę ir požeminius 
pasaulius. Antrasis Brahmos sūnus Atris pagimdė Darmą “, 
kuris tapo teisingumo dievu; trečiasis sūnus Angiras pradėjo 

šventųjų išminčių angirų* gentį, iš kurių vyriausieji buvo 
Brihaspatis, Utatja ir Samvarta. 

Septintasis Brahmos sūnus, septintasis Kūrinių valdovas, bu- 
vo Dakša. Jis atsirado iš Praamžio didžiojo dešinės kojos pirš- 
to *. Iš kairės Brahmos kojos piršto gimė duktė; jos vardas — 
Virinė *, o tai reiškia Naktis; ji tapo Dakšos žmona. Ji turėio 
penkiasdešimt dukterų *, ir trylika iš jų Dakša išleido už Kaš- 
japos, dvidešimt septynias — už mėnulio dievo Somos,— šios 
tapo dvidešimt septyniais dangaus žvaigždynais; dešimt Dakšos 
dukterų tapo Darmos žmonomis. Ir Dakšai gimė dar dukterų, 
kurioms buvo lemta tapti dievų ir didžiųjų išminčių žmonomis. 

Vyriausioji Dakšos dukra* Ditė, Kašjapos žmona, buvo 
grėsmingųjų demonų daičių motina; antroji dukra Danu pa- 
gimdė stipriuosius galiūnus — danavus. Trečioji — Aditė — pa- 
gimdė dvylika šviesių sūnų — adičių *, didžiųjų dievų: Okea- 
no dievas Varūna, griaustinio ir audros dievas Indra, saulės 
dievas Vivasvatas, kurį dar vadina Surja, buvo iš jų galin- 
giausi; bet didžiausią šlovę turėjo jauniausias Aditės sūnus 
Višnus *, pasaulio saugotojas, erdvės valdovas. 

Nuo seno Ditės ir Danu sūnūs — juos paprastai vadina asu- 
rais — buvo Aditės sūnų — dievų — priešai. Ir kova tarp asu- 
rų ir dievų dėl visatos valdžios tęsėsi daug amžių, ir nebuvo 
galo jų priešiškumui. 


2. ASURAI, VYRESNIEJI DIEVŲ BROLIAI 


Kai Brahma sukūrė dangų ir žemę, ir oro erdvę, ir iš jo 
sūnų visatoje atsirado visi gyvi padarai, jis pats, išsekintas 
kūrimo, pasitraukė ilsėtis šalmalio* medžio pavėsyje, o pa- 
saulį valdyti pavedė savo palikuonims — dievams ir asuranis. 
Asurai buvo vyresnieji dievų broliai. Jie buvo galingi bei 
išmintingi ir išmanė majos * burtų paslaptis, galėjo pasiversti 
kuo nori arba tapti nematomi. Jiems priklausė milžiniški lo- 
biai, kuriuos jie slėpė savo tvirtovėse kalnų olose. Jie turėjo 
tris įtvirtintus miestus, pirmiausia danguje, paskui žemėje: vie- 
ną geležinį, kitą sidabrinį, trečią auksinį; vėliau jie sujungė 
šiuos tris miestus į vieną *, stūksantį ant žemės; ir pasistatė 
jie miestus požemio karalystėje. 

Aštuntasis kūrėjo sūnus buvo Brigus; jis gimė iš Brahmo; 
odos. Visas burtų paslaptis išmanantis Brigaus sūnus Ušanas 
Kavja tapo asurų vyriausiuoju žyniu ir globėju. Vyriausias 
Ditės sūnus, galingas demonas Hiranjakašipus buvo asurų ka- 
ralius. Dievai savo karaliumi išrinko Indrą, septintąjį Aditės 
sūnų; Praamžio trečiojo sūnaus Angiro sūnus Brihaspatis tapo 

jų globėju. Ušanas, kurį dar vadindavo Šukra, tapo tuo pačiu 
vardu * vadinamos planetos valdovu, o Brihaspatis tapo Bri- 
haspačio * planetos valdovu. 

Kadaise asurai buvo dievobaimingi ir dori, jie laikėsi šven- 
tųjų apeigų, ir laimė nenusigręždavo nuo jų. Bet paskui jie 
išpuiko, ėmė didžiuotis savo jėga ir išmintimi ir palinko į 
blogį; ir laimė nusigręžė nuo jų ir atiteko dievams. Dievų 
valdovas Indra kautynėse sutriuškino daug galingų asurų. Iš 
Brahmos pykčio gimęs rūstusis dievas Rudra baigė juos triuš- 
kinti ir pelenais pavertė tris stebuklinguosius ant žemės esan- 
čius jų miestus. 


3. RUDRA IR DAKŠOS AUKOJIMAS 


Rudra lyg pykčio ugnis išsiveržė iš Brahmos kaktos, jame 
įsikūnijo visos griaunančios jėgos ir pačios baisiausios ir grės- 
mingiausios dievų savybės. Niūrus, įtūžęs ir vienišas jis pasi- 
traukė nuo visų ir apsigyveno atkampiuose šiauriniuose kal- 
nuose, ant Himavato*. Jam buvo pavesta valdyti žvėris, ir 
todėl šis dievas dar vadinamas Pašupačiu, Žvėrių valdovu. Lau- 
kinio medžiotojo išvaizdos, apsisiautęs kailiais, raudonas, su 
melsvai juodais į kuokštą surištais plaukais jis bastėsi po kal- 
nus ir miškus, apsiginklavęs juodu lanku ir strėlėmis. 

Bet jis turi galią ne tik žvėrims, ir ne vien laukai ir miš- 
kai yra jo buveinė. Jis visur esantis, ir visa, kas gyva, dreba 
nuo jo baisiųjų ligas ir mirtį nešančių strėlių. Norintys apsi- 
saugoti nuo jo pykčio stengiasi suminkštinti jo širdį maldomis. 
Jis siunčia žmonėms ligas ir kerus gyvuliams, bet jis yra ir 
didysis gydytojas, gailestingas tiems, kurie maldauja jo pasi- 
gailėjimo. Todėl žmonės paskui pradėjo vadinti jį Šyva, tai 
reiškia Maloningasis *. 

Kūrinių valdovas Dakša išleido už Rudros vieną iš savo 
dukterų, vardu Satę *. Bet neužsimezgė draugystė ir tarp su- 
sigiminiavusių Dakšos ir rūsčiojo dievo. Vieną kartą išdidusis 
Dakša atvyko į dievų ir dangaus išminčių sueigą. Jam ien 
įžengus, visi atsistojo pagarbiai jo pasveikinti; sėdėti liko tik 
Brahma ir Rudra. Dakša įsižeidė: „Kaip galėjo Rudra nepa- 
gerbti manęs, savo uošvio!“ Ir jo širdy liko žento padaryta 
nuoskauda. 

Pasakojama, kad tais senais laikais, baigiantis aukso am- 
žiui *, kai dorybingumas pasauly ėmė mažėti, Kūrinių valdo- 
vas Dakša dievų pageidavimu įsteigė pirmąjį aukojimą nuo- 
dėmėms išpirkti. Aukojimą jis atliko ant aukštojo Himavato 
kalno viršūnės, toje vietoje, kur prasideda ir nuo uolų krenta 

žemyn šventoji Gango upė, ir ten jis sukvietė visus Aditės 
sūnus dievus. Bet jis nepakvietė Rudros, nes nuo tos dievų 
sueigos nebuvo jam palankus. 

Sužinojusi, kad Rudrai nepaskirta aukos dalis, dorybingoji 
Satė, įsižeidusi dėl tėvo parodyto nepalankumo jos vyrui, puo- 
lė į laužą ir susidegino. Tada Rudrą apėmė baisus pyktis. Jis 
čiupo savo lanką ir nuėjo ten, kur dievai atlikinėjo apeigą. 
Kai jis ten pasirodė, sudrebėjo žemė, susiūbavo kalnai, nusto- 
jo pūsti vėjas ir degti ugnis, mėnulis ir žvaigždės nublanko, 
ir pasaulį apgaubė tamsa. Išgąsdinti dievai puolė kniūpsti ant 
žemės. Rudra pervėrė auką strėle, ir ji, pavirtusi antilope, pa- 
kilo į dangų. Ten ji tapo Mrigaširšos * žvaigždynu. Ir dabar 
naktimis danguje Mrigaširšos žvaigždyne galima įžiūrėti strėle 
pervertos antilopės galvą, o Ardros žvaigždyne — ją besive- 
jantį laukinį medžiotoją. 

Kai auka išnyko, dievai apmirė iš baimės. Įtūžęs Rudra už- 
puolė Aditės sūnus ir lanko galu išmušė kelių ir kaimenių sau- 
gotojui dievui Pušanui dantis; Bagai, lemiančiam žmonėms lai- 
mę, jis išmušė akis; saulės šviesos dievui Savitarui nutraukė 
spindulingąsias rankas. Sumaišty puldami į visas puses dievai 
sukėlė tokį triukšmą, kad nutrūko Rudros lanko templė. Tik 
tada jie išdrįso prie jo prisiartinti ir ėmė maldauti pasigailė- 
jimo. Išmintingajam Angiro sūnui Brihaspačiui, dievų žyniui 
ir globėjui, pavyko Maloningąjį apraminti. Rudra įmetė savo 
pyktį į vandenį, ir jis pavirto ugnimi, nuo kurios vanduo iš- 
garavo. Jis grąžino Pušanui dantis, Bagai — akis, o Savitarui — 
Iankas. Bet kalbama, kad nuo to laiko Pušanui aukojama tik 
košė, kad laimingos lemties dievas Baga aklas, ir kad naujas 
auksines rankas Savitarui padarė jo brolis, daugelio nuostabių 
daiktų kūrėjas, dieviškasis meistras Tvaštaras; ir šias rankas — 
auksinius spindulius — Savitaras lig šiolei rytais ištiesia virš 
visatos. Pasakojama dar, kad Rudra nutraukė galvą pačiam 
Dakšai, kai įtūžęs triuškino dievus, ir paskui jos niekaip ne- 
galėjo rasti, ir teko Dakšai pritaisyti ožio galvą. 

Tada Rudra tarė Brahmai: „Tu sukūrei mane pirmiau už 
šiuos dievus. Tai kodėl jiems paskyrei aukos dalį, o man — 
ne?“ Ir Brahma įsakė, kad nuo šiol ir dievai, ir asurai aukotų 
Rudrai aukas, šlovintų jį ir garbintų. 

Kai kas apie Dakšos aukojimą pasakoja kitaip. Sako, kad 
auka tada buvęs pats Kūrinių valdovas, kurį dievai norėję nu- 
bausti už sunkiausią nuodėmę. Jis negarbingais persekiojimais 
siekė savo tikros dukters, gražiosios Rohinės, ir vienąkart, kai 
ji buvo pasivertusi antilope, jis, pasivertęs ožiu, nusikalstamai 
su ja suartėjo. Dievai patys pasikvietė Rudrą, kad jis nubaus- 

tų negirdėtą nusidėjėlį, ir už tai Rudra pareikalavo galios val- 
dyti gyvulius ir žvėris. O kiti kalba, kad pats Rudra gimė iš 
šios kraujomaišos. Bet tai — jau labai senos sakmės, pamirštos 
senais laikais. 

Rūstus ir baisus buvo didysis dievas Rudra, ir tokie pat 
buvo jo palikuonys. Visur paskui jį sekiojo baisi jo išperų 
rudrų *, išvaizda panašių į gyvates, kariauna. Šnypšdami, kauk- 
dami, staugdami lyg laukiniai, jie bastėsi po miškus ieškodami 
grobio. Iš gūdžių miškų ir kalnų ateidavo prie žmonių būstų 
Rudrai paklusnios piktosios dvasios, atnešdamos negandas ir 
sėdamos marą tarp žmonių bei jų gyvulių. 

Kitokie buvo jo sūnūs, audrų dievai Marutos. Kadaise Rud- 
ra, pasivertęs jaučiu, vedė Žemę, kuri tuo metu buvo pasiver- 
tusi dėmėtąja karve*, iš šios santuokos gimė triskart septyni 
galingi ir gražūs sūnūs. Nors jų tėvas buvo Rudra, jie tapo 
Indros, pamilusio juos lyg savo vaikus, palyda. Apsitaisę auk- 
siniais šarvais ir šalmais, su ugniniais žaibais rankose Marutos 
traukdavo į žygius dėmėtųjų elnių skraidinamuose švytinčiuo- 
se vežimuose ir pašėlę lyg audros vėjai lakstė jie po dangų, 
uždengdami saulės veidą. Ir drebėdavo kalnai, ir linkdavo iš 
baimės miškai, kai jie lydėdavo Indrą į mūšius su asurais ir 
pabaisomis. 


4. INDROS DARBAI 


Indra buvo pats mylimiausias ir galingiausias Dievų Moti- 
nos Aditės sūnus. Pasakojama, kad jis gimęs ne taip, kaip 
kiti jos vaikai, o nepaprastu būdu *, gimdamas vos nepražudęs 
savo motinos. Vos išvydęs pasaulį, jis griebęsis ginklo. Aditė, 
išgąsdinta jo nepaprasto gimimo ir grėsmingos išvaizdos, Ind- 
rą paslėpė; bet vos tik gimęs jis tuoj pasirodė visiems su auk- 
sine kovos apranga, pripildydamas visą visatą, ir motina ėmė 
didžiuotis savo galinguoju sūnumi. Ir jis tapo didis, nenugali- 
mas karys, prieš kurį drebėjo ir dievai, ir asurai. Būdamas dar 
visiškai jaunas, jis nugalėjo klastingą demoną Emušą *. Šis 
šerno pavidalo demonas kadaise pagrobė iš dievų aukojimui 
skirtą grūdą ir paslėpė jį tarp asurų lobių, saugomų už tris- 
kart septynių kalnų. Emuša jau ėmė virti iš pagrobtojo grūdo 
košę, kai Indra įtempė savo lanką, strėle pervėrė dvidešimt 
vieną kalną ir užmušė šerną Emušą. Jauniausiasis iš Adičių 
Višnus išnešė iš asurų valdų aukojimui skirtą maistą ir grąži- 
no jį dievams. 

Kitas Indros žygdarbis buvo pergalė prieš Šušną, Džiovin- 
toją, raguotąjį slibiną, dėjusį kiaušinius, iš kurių išsirisdavo 

blogis, ir prarijusį dangaus vandenis. Indra jį užmušė ir išva- 
davo vandenis, lyjančius iš dangaus gaivinančiu lietumi. 

Ir dar daug piktų ir pavojingų priešų nugalėjo Indra savo 
narsa ir jėga. Jis tapo dangaus karalystės valdovu; dievai 
patys prašė Brahmą paskirti jį jų karaliumi. Grėsmingieji Ma- 
rutos tapo jo palyda. Jo brolis Tvaštaras padarė jam auksinį 
vežimą ir nukalė grėsmingąjį ginklą — vadžrą *. Šis nepapras- 
tas ginklas spindėjo lyg saulė Indros dešinėje ir versdavo dre- 
bėti jo priešus. Vėjo dievas Vajus tapo Indros vežėju ir ly- 
dėdavo jį į mūšius. 

Nagingiausias iš dangaus gyventojų auksarankis meistras 
Tvaštaras taip pat padarė nuostabią taurę dieviškajam gėri- 
mui somai *, kurį neatmenamais laikais atnešė į žemę Indros 
paukštis erelis. Indra buvo išpenėtas motinos pieną jam at- 
stojusia soma. Į savo žygius jis traukdavo auksiniame vežime 
su vadžra rankoje, lydimas Marutų kariaunos, įkvepiamas 
gausaus somos aukojimo. Ir tada niekas negalėdavo jam pa- 
sipriešinti, ir žemė, ir dangus drebėdavo nuo Indros įtūžio, 
kai jis savo vadžra triuškindavo priešą. 

Dievų ir asurų mūšiuose — jie tęsėsi daugelį šimtų ir tūks- 
tančių metų — Indra, vadovaudamas dangaus gyventojų ka- 
riaunai, ne kartą sutriuškino priešo pajėgas ir nugalėjo dauge- 
lį daičių ir danavų vadų. Jis laimėjo dvikovą su klastingiausiu 
asuru ambara, kuris kautynėse apakindavo priešą tūkstan- 
čiais burtų gudrybių; Indra nutraukė jį nuo kalnų — nuo bu- 
vusios jo buveinės — ir sugriovė devyniasdešimt devynias jo 
tvirtoves. Jis išblaškė galingojo Varčino pulkus, nugalėjo bai- 
sųjį milžiną Džambą, mirtinai nukovė piktąjį Pulomaną *. Pu- 
lomano duktė gražioji Šačė*, pabėgusi nuo žiauriojo tėvo, 
tapo savo išvaduotojo Indros žmona ir dangaus karalystės 
valdove. 

Užmušė Indra ir patį galingiausią asurą Namučį*, kuris 
anksčiau buvo jo draugas. 

Danu sūnus Namučis buvo nenugalimas karys, pirmasis 
tarp asurų, kaip Indra buvo pirmasis tarp dievų. Kadaise Na- 
mučis ir Indra buvo sudarę sąjungą. Jie prisiekė, kad nė vie- 
nas nesmogs smūgio kitam nei dieną, nei naktį, nei vandeny- 
je, nei sausumoje, nei sausu, nei šlapiu ginklu. Ir ilgai jie 
buvo draugai. Bet Namučis buvo nuodėmingo svaigaus gėrimo 
suros * dvasia, ir vienąkart jis nugirdė Indrą soma, sumaišyta 
su svaigiąja sura, ir atėmė didvyriui jėgas. Indra atėjo tada 
prašyti savo brolio Vivasvato sūnų dvynių Ašvinų * patarimo 
ir pagalbos,— Ašvinai buvo ryto brėkšmos ir vakaro sutemų 
dievai ir dieviškieji gydytojai. „Ką man daryti? — paklausė jų 

Indra.— Namučis išdavė mūsų draugystę, jis išsiurbė mano 
jėgas. Bet aš prisiekiau nekelti prieš jį nei sauso, nei šlapio 
ginklo.“ Tada Ašvinai aptaškė Indros vadžrą jūros puta. Ir 
štai prieblandoje — nei dieną, nei naktį — ant okeano kranto, 
prie pačios bangų mūšos, — nei vandenyje, nei sausumoje, — 
Indra užmušė Namučį,— nukirto jam galvą jūros puta aptaš- 
kyta vadžra — nei sausu, nei šlapiu ginklu. Ašvinai iš užmuš- 
tojo Namučio kraujo padarė gydomąjį gėrimą, sugrąžinusį 
Indrai jėgas. 

Kitą kartą Indra, apsvaigęs nuo išgertų somos ežerų, ap- 
imtas beprotiško pykčio smogė savo vadžra į aušros deivės 
Ušasės *, skaičiuojančios mirtingųjų dienas, vežimą. Gražioji 
Dangaus dukra Ušasė, drebėdama iš baimės, palikusi savo su- 
daužytą vežimą, dingo iš rūsčiojo kario akių. 


5. KARVIŲ PAGROBIMAS 


Vienas iš didžiausių Indros žygdarbių buvo sugrąžinimas 
karvių, kurias iš dievų buvo pagrobusi demonų panijų * gen- 
tis, gyvenusi nežinomose žemėse už dievų ir asurų pasaulio. 
Panijai nusiginė karves į tolimą šalį už Rasos upės, tekančios 
pačiame pasaulio pakraštyje, ir paslėpė jas kalnų oloje. Tada 
aptemo dangus, nes tos dieviškosios karvės buvo aušros spin- 
duliai. Panijus matęs Brihaspatis apsakė galingajam Indrai apie 
pagrobimą. Indra pasiuntė ieškoti karvių dieviškąją kalę Sa- 
ramą *. Sarama aptiko karves, atbėgo iki upės, ant kurios 
kito kranto stovėjo neprieinama panijų tvirtovė, peršoko per 
tėkmę ir išgirdo oloje pagrobtųjų karvių mykimą. 

Panijai išėjo jos pasitikti: „Ko tu čia atėjai, Sarama? Iki 
čia tolimas ir sunkus kelias. Ko tu iš mūsų nori?'—,,Aš atėjau 
kaip Indros pasiuntinė,— atsakė ji.— Aš noriu, kad jūs, o pa- 
nijai, atiduotumėte karves, kad jūs grąžintumėte didžius lo- 
bius, kurių prisigrobėte.'—,,Kaip atrodo tas Indra, siuntęs ta- 
ve čia iš tokios tolybės, o Sarama? Jeigu jis pats atvyks čio- 
nai, tegu jis bus mūsų draugas, teganys mūsų kaimenes.'— 
„O panijai! Jis, siuntęs mane iš tokios tolybės, ne iš tų, ku- 
riuos galima pergudrauti, — atsakė demonams Sarama.— Jis 
tas, kuris pats pergudrauja kitus. O panijai, tįsosite jūs čia, 
Indros užmušti.“ Tada jie pasakė: „Štai karvės, kurių tu nori, 
o Sarama. Bet kas gi jas atiduos be kovos? Mūsų ginklai 
aštrūs, mūsų lobiai saugiai paslėpti kalnuose, ir panijai suge- 
bės juos apginti. Veltui tu leidaisi į tolimą kelią“..— „Jūsų žo- 
džiai, o panijai, dar ne kariauna, — atkirto jiems Sarama.— Ir 

kai čia ateis Indra ir piktieji išminčiai Angirai, jie pasidalys 
jūsų kaimenes, ir jūs atsirūgs jums pagyrūniškos kalbos!" 

Tada panijai tarė: „Jeigu tu, o Sarama, paklusdama dievų 
valiai, jau atėjai čia, pasilik su mumis, būk mūsų sesuo. Ne- 
grįžk pas dievus; mes duosime tau, o gražuole, dalį savo kai- 
menių!'— , „Aš netrokštu susigiminiuoti su jumis,— atsakė ši.-- 
Aš priklausau Indrai ir rūstiesiems Angirams. Saugokitės jų, 
panijai! Nereikia man jūsų kaimenių. Bet aš paragaučiau jūsų 
oloje slepiamų karvių pieno.“ 

Ir panijai atnešė jai pieno. Nesusivaldžiusi ji išlakė sal- 
dųjį skystį. Paskui vėl peršoko plačiąją upę ir pasileido at- 
gal. Kai sugrįžo pas Indrą, jis paklausė jos: „Ar suradai kar- 
ves, o Sarama?” Ir Sarama, apkvaišusi nuo demoniškojo pie- 
no, jam pamelavo. „Ne“, — atsakė ji. Bet Indra suprato ją me- 
luojant ir iš pykčio spyrė dieviškajai kalei. Tada ši išvėmė 
užburtąjį pieną. Ir, drebėdama iš baimės, ji vėl patraukė į pa- 
nijų šalį, o Indra sekė paskui ją juodbėriais žirgais pakinky- 
tame vežime. Kartu su juo leidosi į kelią ir maldų valdovo 
Brihaspačio vadovaujami išminčiai iš Angiro giminės. 

Kai jie atėjo į pačiame pasaulio pakrašty, už Rasos upės, 
esančią šalį, išmintingieji Angirai stebuklingais užkeikimais ir 
giesmėmis perskėlė uolą ir išvadavo karves. Ir kai jie tai 
padarė, išsisklaidė negeroji tamsa, dangus nušvito aušros dei- 
vės Ušasės šviesa, ir išvydo saulę gyvųjų akys. Nuliūdęs dėl 
prarastų karvių, olos demonas Vala * sustaugė iš gelmių bai- 
siu balsu, bet jį nukovė narsusis Indra. Ir galingasis Aditės 
sūnus išblaškė panijus, o Angirai pasiėmė visus šios piktosios 
genties turtus. 


6. VIVASVATAS IR JO VAIKAI 


Indra buvo septintasis Aditės sūnus, aštuntasis buvo Vi- 
vasvatas. Bet nuo gimimo jo nepripažino lygiu septyniems 
vyresniesiems broliams — dievams. Kadangi aštuntasis sūnus 
gimė bjaurus — be rankų ir be kojų, visas glotnus, tiek 
paritus, tiek pastačius, vyresnieji broliai — Mitra, Varūna, Ba- 
ga ir kiti — pasakė: „Jis nepanašus į mus, jis -—- kitos pader- 
mės, o tai blogai. Imkim ir perdirbkim jį“. Ir jie jį perdirbo: 
nutašė visa, kas nereikalinga,— taip atsirado žmogus. Vivas- 
vatas ir tapo visų žemės mirtingųjų protėviu; tik jis pats vė- 
liau prilygo dievams. Jis pasidarė saulės dievu; ir jo, kaip 
saulės dievo, vardas yra Surja. O iš dievų nukapotų jo kūno 
gabalų atsirado dramblys. 

Tvaštaras išleido už Vivasvato savo dukrą Saranju *. Sa- 

ranju nenorėjo tekėti už žmogaus, bet jai teko paklusti tėvo 
valiai. Ji pagimdė Vivasvatui dvynius, brolį ir seserį; jų var- 
dai buvo Jama ir Jamė *. Bet po to išdidžioji Saranju nebe- 
pajėgė ilgiau gyventi nelygaus sau vyro namuose. Ji sukūrė 
visiškai panašią į save moterį ir paliko ją vietoj savęs Vi- 
vasvato namuose, pavedusi jai globoti savo vaikus, o pati 
grįžo į tėvo namus. Tvaštaras nepriėmė nepaklusnios dukros. 
„Grįžk atgal į savo vyro namus“, — jis liepė jai; bet kad pa- 
sislėptų, ji pasivertė kumelaite su ugnimi žioruojančiais nas- 
rais ir tokia patraukė į šiaurės kraštus. 

Iš pradžių Vivasvatas nepamatė apgaulės. Tariamoji Sa- 
ranju pagimdė jam sūnų vardu Manus, iš kurio kilę visi da- 
bar žemėje gyvenantys žmonės. Ir dar jai gimė sūnus vardı 
Šanis, tapęs žvaigžde danguje, ir dukra Tapatė *. 

Bet ši žmona netapo tikra vyresniųjų dvynių, Saranju vai- 
kų, motina; ji nepamilo jų taip, kaip mylėjo savo tikruosius 
vaikus. Ir kartą Jama, jos nuolatinių priekabių išvestas iš 
kantrybės, pagrasė jai. „Kaip drįsti tu grasinti savo tėvo žmo- 
nai, moteriai, kurią turi gerbti!"— sušuko pamotė ir pagauta 
įniršio prakeikė Jamą. Šis nuliūdęs nuėjo pas tėvą ir viską 
jam apsakė. „Motina mūsų nemyli,— pasiskundė jis.— Jaunes- 
niuosius ji glamonėja, o mes su seseria negirdim iš jos gero 
žodžio. Ar gali motina prakeikti tikrą savo sūnų, nors ir nusi- 
kaltusį jai? O ji prakeikė mane iš pykčio, ir aš nuo šiol ne- 
laikau jos savo motina. Atleisk man, tėve, mano nusikaltimą 
ir apgink nuo jos prakeikimo!“ 

Vivasvatas Jamai atsakė: „Tave apėmė pyktis ir tu, tei- 
suoli mano sūnau, pažeidei teisingumo įstatymą, darmos * įs- 
tatymą. Nėra jėgos, kuri galėtų panaikinti motinos prakeiki- 
mą. Bet aš padarysiu taip, kad jis nebūtų tau per sunkus". 
Paskui jis kreipėsi į Manaus motiną ir jos paklausė: „Kodėl 
tu negali vienodai mylėti mano vaikų, jie juk visi lygūs tar- 
pusavy. Be abejonės, tu — ne Saranju, tu — jos atspindys, ir 
tavo vardas Sandžnia, Atspindys *, kadangi negali motina pra- 
keikti savo tikro sūnaus už vaikiškai neprotingą prasižengi- 
mą“. Sandžnia nieko į tai Vivasvatui neatsakė, taigi jis atspė- 
jo tiesą. Bijodama jo pykčio, pati jam viską prisipažino. 

Tada jis nuvyko pas uošvį, kuris jį priėmė su derama pa- 
garba. Ir sužinojęs, kad jo tikroji žmona pabėgo, pasivertusi 
kumelaite, Vivasvatas pats pasivertė žirgu ir leidosi jos ieško- 
ti. Jis pasivijo ją tolimoje šalyje, ir jie susitaikė. Arklių iš- 
vaizdos, jie vėl tapo sutuoktiniais, ir jiems gimė dar dvyniai, 
du broliai, kurių vardai Nasatja ir Dasra, vadinami Ašvinais *, 
o tai reiškia „Gimę iš arklio“. 

Ašvinai tapo sutemų ir rytinės bei vakarinės žvaigždės 
dievais. Prieš pat aušrą, kai, baigiantis nakčiai, šviesa grumia- 
si su tamsa, jie pirmieji iš dievų pasirodo rytmečio danguje, 
du galingi karžygiai, amžinai jauni ir gražūs, auksiniame ve- 
žime, kurį traukia sparnuoti žirgai. Kartu su jais vežime sėdi 
Savitaro duktė, jų draugė, saulės mergelė Surja *. Kadaise tėvas 
jai liepė tekėti už mėnulio dievo Somos, bet gražiosios mer- 
gelės rankos prašė daugelis dievų, ir buvo nuspręsta, kad ji 
ištekės už to, kuris vežimų lenktynėse pirmasis pasieks sau- 
lę. Šias rungtynes laimėjo Ašvinai, ir šviesioji Surja sėdo 
į jų vežimą ir tapo jų palydove. 

Savo gentainiams žmonėms Ašvinai palankūs labiau negi 
kiti dievai, ir jie gelbsti mirtinguosius nuo visų nelaimių ir 
negandų. Ašvinai išmintingi ir turi gydomosios galios; jie pa- 
deda silpniesiems, ligotiems bei luošiams ir grąžina seniems 
jaunystę. Jie gelbsti skęstančius gelmėse — taip jie kadaise 
išgelbėjo Tugros sūnų Budžjų*, išmestą draugų į jūrą per 
audrą. Tris dienas, ir tris naktis nešė jį Ašvinai virš jūros 
bangų, kol pasiekė krantą. Leisgyvį, nesuvokiantį, kaip išsi- 
gelbėjo vandenyje, kur nėra į ką atsispirti koja ir nusitverti 
ranka, jie išnešė Tugros sūnų į sausumą. 

Jaunesnieji Vivasvato sūnūs gimė dievais, o vyresnieji — 
Jama, Jamė ir Manus — buvo mirtingi, nes ir jų tėvas tuo 
metu, kai jie gimė, buvo mirtingas, ir tik paskui tapo saulės 
dievu. Vyriausiasis Vivasvato sūnus Jama buvo žmogus ir 
su savo seseria gyveno žemėje; ir jau niekada jis neperžengė 
darmos įstatymo. Ir jis buvo žemėje pirmasis žmogus, kuris 
numirė. Jo brolis Manus vienintelis iš mirtingųjų išsigelbėjo 
didžiojo tvano metu — jis ir tapo visos žmonijos protėviu. Ja- 
mė paskui tapo šventosios Jamuno * upės deive, į dangų įko- 
pęs Šanis tapo negeros Šanio planetos valdovu, Tapatė ište- 
kėjo už Mėnulio giminės karaliaus, ir garsusis didvyris Kurus 
buvo jos sūnus. 

Jama buvo pirmasis mirtingasis — jis atvėrė mirtingiesiems 
kelią į pomirtinį pasaulį. Iš tėvo, kuris sušvelnino pamotės 
prakeikimą, malonės jis nuo to laiko ir iki šiol — mirusiųjų 
pasaulio valdovas ir teisingumo įstatymo saugotojas. Į jo bu- 
veinę protėvių pramintu taku iš žemės išeina mirusiųjų vėlės. 

Jo tėvas Vivasvatas pirmasis žemėje atliko aukojimo ap- 
eigas ir padovanojo žmonėms ugnį. Jis pasiuntė atnešti jos 
vėjo dvasią Matarišvaną *, ir šis atnešė ją iš dangaus į žemą. 
Išminčiai iš Brigaus giminės išmokė mirtinguosius naudoti 
ugnį. 

7. SAKMĖ APIE MIRTIES ATSIRADIMĄ 


Buvo laikas, kai žemėja nebuvo mirties. Vivasvato palikuo- 
nys žmonės iš pradžių buvo nemirtingi. Kritajugos, aukso am- 
žiaus, laikais jie dar buvo nenuodėmingi ir gyveno žemėje 
laimingi, kupini taikos ir gerovės. 

Bėgo laikas, ir gyvos būtybės žemėje gimdavo, bet ne- 
mirdavo; jie be galo dauginosi ir visiškai ją užpildė. Pagaliau 
žemė ėmė maldauti Brahmą — ji ilgiau jau negalėjo pakeli'i 
tokios naštos. Tada Kūrėjas susimąstė, kaip sumažinti pasau- 
liuose gyvų būtybių skaičių, bet negalėjo rasti jokios išeities. 
Ir jį apėmė pyktis, ir jo pykčio liepsna veržėsi iš visų jo kū- 
no porų. Suliepsnojo pasaulio šalys, visa, kas gyva, apėmė 
baimė, pasauliui grėsė žūtis. Didysis dievas Šyva pasigailėjo 
gyvų būtybių. Jis prisiartino prie Brahmos ir tarė: „O, Pra- 
amži, nepyk ant savo kūrinių! Neleisk ištuštėti visatai. Nes 
žuvusios visos šios būtybės daugiau nebeatgims. Tegul jos 
gyvena ir miršta, bet tegul neišnyksta jų giminė!" Ir kai Šyva 
ištarė šiuos žodžius, Brahma suvaldė savo pyktį ir sugrąžino 
į savo širdį visatą ryjančią ugnį. 

Tada iš Brahmos kūno išėjo tamsių akių moteris su lotosų 
vainiku ant galvos, apsivilkusi tamsiai raudona suknia *. Ji 
pasuko į Pietus savo keliu *, bet Brahma kreipėsi į ją tarda- 
mas: „Mirtie, eik ir naikink šio pasaulio gyvas būtybes! Tu 
atsiradai iš mano minties apie pasaulio sunaikinimą ir iš ma- 
no pykčio, todėl eik ir naikink gyvuosius — ir kvailus, ir iš- 
mintingus!"“ Ir pravirko lotosais vainikuota Mirtis, bet Brah- 
ma neleido jos ašaroms nukristi ant žemės ir surinko jas į 
rieškučias. O ji, nuolankiai jam nusilenkusi, ėmė maldauti: 
„Būk maloningas man, o Kūrinių valdove, neužkrauk tokios 
baisios naštos! Pasigailėk manęs. Kaip galiu aš žudyti nekal- 
tus padarus, vaikus ir suaugusius, jaunus ir senus? Pasigai- 
lėk, o valdove! Negalėsiu aš išskirti artimųjų ir mylinčiųjų, 
atimti iš tėvų mylimų sūnų, iš vaikų atimti tėvų ir motinų, 
išplėšti iš jų mylimų brolių ir širdžiai brangių draugų. Juk 
kai jie numirs, likusieji gyvi prakeiksmu keiks mane. Aš bi- 
jau šito! Ir nelaimingųjų ašarų bijau. Mane amžinai degins 
šios ašaros“. 

Bet Brahma tarė: „O Mirtie, aš tau paskyriau naikinti gy- 
vuosius! Kitaip negali būti! Eik, ponia, nedvejodama. Įvyk- 
dyk mano įsakymą“. Ir Mirtis, netarusi daugiau nė žodžio, lei- 
dosi į kelią ir atvyko į pasaulį. Bet vis dėlto Praamžis suteikė 
jai malonę, jos išlietos ašaros pavirto paskirtu laiku žmones 
nužudančiomis ligomis; aistros ir ydos apakino žmonių gimi- 

nę ir tapo gyvų būtybių mirties priežastimi. Todėl nuo amžių 
Mirtis nekalta dėl mirties, Brahma ją padarė teisingumo val- 
dove,— ji be meilės ir neapykantos vykdo jo įsakymą. 


8. SAKMĖ APIE NAKTIES SUKŪRIMĄ 


Kai Vivasvato sūnus Jama numirė, jo sesuo ir mylimoji 
Jamė liejo nenumaldomas ašaras ir nebuvo galo jos sielvar- 
tui. Veltui dievai stengėsi ją paguosti. Į visus jų įkalbinėji- 
mus ir įtikinėjimus ji atsakydavo: „Bet juk jis mirė tik šian- 
dien!“ O tada dar nebuvo nei dienos, nei nakties. Dievai 
tarė: „Taip ji niekada jo neužmirš! Mes sukursime naktį!“ Ir 
jie sukūrė naktį. Ir praėjo naktis, ir atėjo rytas; ir ji užmir- 
šo jį. Todėl sakoma: „Laikas viską gydo“. 


9. SAKMĖ APIE TVANĄ 


Vivasvato sūnus Manus, netikras Jamės brolis, apsigyveno 
žemėje nuošalioje buveinėje netoli pietinių kalnų. Vieną anks- 
tų rytą, mazgodamasis rankas, kaip tai daroma iki šiol, su- 
gavo atneštame praustis vandenyje mažą žuvytę. Ji jam tarė: 
„Palik mane gyvą, ir aš tave išgelbėsiu“.—,,Nuo ko tu mane 
gelbėsi?"— Nustebęs paklausė Manus. Žuvis atsakė: „Bus tva- 
nas, ir žus visi gyvi padarai. Nuo to aš tave ir išgelbėsiu“.— 
„Kaip man tave išgelbėti?“ Ir ji pasakė: „Mums, žuvims, kol 
mes tokios mažos, visur gresia mirtis. Viena žuvis praryja 
kitą. Tu iš pradžių laikyk mane ąsotyje, kai jį išaugsiu, iškask 
kūdrą ir laikyk mane ten, ir kai dar didesnė išaugsiu, nunešk 
mane prie jūros ir paleisk į laisvę, nes tada man jau visai 
nebegrės mirtis“. Manus taip ir padarė. Greit ji užaugo ir 
tapo didžiule žuvimi džaša su ragu ant galvos; o tai pati di- 
džiausia iš visų Žuvų. Ir Manus paleido ją į jūrą. Tada ji pa- 
sakė: „Tokiais ir tokiais metais bus tvanas. Tu pasidirbdink 
laivą ir lauk manęs. O kai prasidės tvanas, lipk į laivą, ir aš 
tave išgelbėsiu". 

Ir tais metais, kuriuos jam buvo nusakiusi žuvis, Manus 
pasidirbdino laivą. Kai prasidėjo tvanas, jis įlipo į laivą, ir 
žuvis atplaukė pas jį. Manus, paklausęs jos įsakymo, pasiėmė 
įvairių augalų sėklų. Paskui jis pririšo virvę prie žuvies ra- 
go, ir ji greit nutempė jo laivą šėlstančiomis bangomis. Nebe- 
simatė žemės, išnyko iš akių pasaulio šalys; aplink buvo vien 
vanduo, Manus ir žuvis buvo vieninteliai gyvi padarai šiame 

vandens chaose. Įtūžę vėjai blaškė laivą į visas puses. Bet 
žuvis vis plaukė ir plaukė pirmyn vandens platybėmis ir pa- 
galiau atplukdė Manaus laivą prie aukščiausio Himalajų kal- 
no. Tada ji Manui pasakė: „Aš tave išgelbėjau. Pririšk laivą 
prie medžio. Bet būk atsargus, vanduo gali tave nunešti. 
Leiskis pamažu, paskui slūgstantį vandenį“. Manus paklausė 
žuvies patarimo. Nuo to laiko ši vieta šiauriniuose kalnuose 
vadinama ,„Manaus nusileidimu“. 

O tvanas paskandino visas gyvas būtybes. Liko vienas Ma- 
nus pratęsti žemėje Žmonių giminės. 


10. GANDARVAI IR NAGAI 


Vyresnieji Kašjapos vaikai, Brahmos vaikaičiai, buvo jo 
trijų vyresniųjų žmonų pagimdyti asurai ir dievai. Kitos de- 
šimt jo žmonų * davė gyvybę įvairiems ir skirtingiems pada- 
rams, apsigyvenusiems žemėje, danguje ir požemio pasau- 
liuose. Surasa pagimdė didžiules pabaisas drakonus, Arišta 
tapo varnų ir pelėdų, vanagų ir kirslių, papūgų ir kitų plunks- 
nuočių pramote, Vinata pagimdė didžiulius saulės paukščius -— 
suparnus, Surabė — karves ir arklius, ir dar daug dieviškų *I 
demoniškų būtybių pagimdė kitos Kašjapos žmonos, Dakšos 
dukros. Kadru tapo nagų motina, o Munė — gandarvų. 

Kašjapos ir Kadru vaikai nagai, milžiniški slibinai, apsigy- 
veno požeminiame Patalos* pasaulyje, kur jie išsistatė nuo- 
stabius auksu ir brangiaisiais akmenimis žėrinčius rūmus. Iš- 
mintingasis slibinas Vasukis tapo nagų karaliumi ir valdė jų 
požeminį, kupiną žemėje nematytų brangenybių Bogavačio 
miestą. Kai kurie iš nagų apsigyveno požemio vandenyse, upė- 
se ir okeano dugne, Varūnos karalystėje. 

Slibinai gyvena ir žemės paviršiuje, kur jie saugo brange- 
nybes ir lobius. Karališkieji trigalviai, septyngalviai ir dešimt- 
galviai slibinai valdo nesuskaičiuojamus turtus; jų galvos ap- 
vainikuotos brangiomis karūnomis, jie galingi ir išmintingi; 
didžiosios nagų genties vadai pelnė dievų draugystę ir ma- 
lonę. 

Kašjapos ir Munės vaikai gandarvai gyveno padangėse. 
Kadaise jie buvo somos globėjai ir laikė ją savo žinioje. Bei 
paskui ją prarado. Gražbylystės ir išminties deivė Sarasvatė *, 
Dakšos duktė, mokėjo sužavėti gandarvus ir išviliojo iš jų so- 
mą. Gandarvai norėjo pasilikti gražiąją Sarasvatę vietoj so- 
mos, bet ir ji pabėgo nuo jų pas dievus, kur ją traukė širdis. 
Gandarvų draugėmis tapo pirmykščiuose okeano vandenyse 
gimusios žaviosios mergelės apsarės *; kerinčios dievų ir mìr- 

tingųjų akis, jos tapo Indros karalystės šokėjomis. O patys 
gandarvai, amžinai jauni ir gražūs dangaus erdvių genijai, 
žinantys dieviškąsias paslaptis ir nubrėžiantys žvaigždžių ke- 
lius, tapo tos karalystės dainininkais bei muzikantais ir žavėjo 
dievus liutnių muzika ir nuostabiu giedojimu. Saldžiabalsiai ir 
kerintys jie gieda ant tų kalnų, kur nerūpestingai linksminda- 
miesi leidžia laiką dangaus gyventojai; ir iš dangaus kartais 
girdėti gandarvų balsai. O giedrią dieną skaidriame ore mir- 
tingieji kartais išvysta vaiduoklišką miestą su aukštais rūmais 
ir bokštais; tai — gandarvų * miestas; ir kalbama, kad nelaimė 
ištinkanti tą, kuris netyčia jį pamatąs. 

Kadaise karaliaus Višvavasaus vadovaujami gandarvai už- 
puolė savo gentainius nagus* jų požemio karalystėje, juos 
nugalėjo ir atėmė iš jų brangenybes ir lobius. Nagai paprašė 
Višnaus užtarimo; šis nusileido į požemio karalystę, išvijo 
iš ten gandarvus ir privertė juos grąžinti nagams, ką buvo 
pagrobę. Tuūkstantgalvis visatos slibinas, karaliaus Vasukio 
brolis Šeša, dar vadinamas Ananta — Begaliniu,— pats didžiau- 
sias iš slibinų — tapo Višnaus draugu ir palydovu; plaukiojan- 
tis visatos vandenų paviršiuje, jis nuo to laiko yra Višnaus 
guolis ir atrama didžiajam dievui ilsėtis ir miegoti. 

Ir nagai, ir gandarvai panorėję galėdavo keisti savo pa- 
vidalą, ir dažnai vieni ir kiti pasirodydavo pasivertę žmone- 
mis. Gana dažnai žemės karaliai ir didvyriai vesdavo nages — 
nepaprasto grožio mergeles, kurios iš prigimties buvo gyva- 
tės. O geidulingieji gandarvai ypač pavojingi mirtingosioms 
moterims; jie persekioja jas ir gundo savo kerinčia išvaizda 
ir nuostabia liutnių muzika; taip pat ir jų draugės apsarės 
pasirodo žemėje gundyti mirtingųjų vyrų. Kartu su vestuvių 
apeigų dievais bei globėjais — ugnies dievu Agniu ir mėnulio 
dievu Soma — kiekvienose žmonių vestuvėse nematomi daly- 
vauja ir gandarvai, kaip slapti jaunikio varžovai, ir visada 
reikia saugotis jų žabangų. 


11. UGNIES DIEVO AGNIO PABĖGIMAS 


Baigiant kurti pasaulį atsirado aštuoni puikūs dievai. Jie 
žinomi Vasų vardu, o tai reiškia Geradariai *. Pasakojama, 
kad jie atsiradę iš Brahmos bambos. Vyriausiojo vardas Aha- 
nas, Diena *, antrojo Druva— jis tapo Šiaurinės žvaigždės * 
valdovu, trečiasis buvo Soma, tapęs mėnulio dievu *, ketvir- 
tasis iš Vasų Dara, Žemės atrama, penktasis — gražusis Anila, 
dar vadinamas Vajumi, Vėju, šeštasis — Anala, iis taip pal ir 
Agnis, Ugnis, septintasis — Pratjuša, Priešaušris, aštuntasis 

Djausas, Dangus *, jis dar vadinamas Prabasa, Švytėjimu. Ag- 
nis buvo iš jų galingiausias, ir jis tapo jų vadu, bet visi jie 
laikomi dievų valdovo Indros palyda,— o jis dažnai dėl to 
vadinamas Vasava, Vasų Valdovu. 

Kai pasaulyje atsirado Agnis, dievai sumanė sukurti au- 
kojimo apeigas. Ir jie norėjo, kad jis taptų jų Žyniu, jie no- 
rėjo, kad jis būtų aukos Atnašautojas *. Bet jis pasibaisėjo: 
„Kai aš baigsiu atnašauti auką ir išblės aukojimo ugnis, baig- 
sis ir mano gyvenimas“. Ir jis pabėgo nuo dievų ir pasislėpė 
vandenyse. 

Bet kai Agnis pasislėpė, atkuto demonai, nes nebebuvo 
žemėje nakties tamsą išsklaidančios ugnies, ir vieni demonai 
užvaldė naktį. „Mes turime surasti Agnį",— tarė dievai ir 
Varūnos, vandenų ir nakties valdovo*, vadovaujami išvyko 
jo ieškoti. Žuvis išdavė dievams, kur slepiasi Agnis, — ji buvo 
sunerimusi dėl vandenyje pasklidusio karščio. Agnis iš pykčio 
ją prakeikė, —ir dėl to prakeikimo nuo to laiko žuvys tapo 
žmonių laimikiu, ir šie jas valgo. 

Varūna pašaukė Agnį: „Sugrįžk! Nuo tvano išsigelbėjęs 
Manus turi atlikti aukojimo apeigas, kad galėtų žemėje pra- 
tęsti žmonių giminę. Kas, jei ne tu, nuneš jo auką dievams? 
Sugrįžk, o Agni!" Agnis atkirto: „Jau geso aukojimo ugnys 
žemėje. Bijodamas žūties, pabėgau lyg buivolas nuo medžio- 
tojo strėlės. Aš grįšiu, jeigu jūs padarysite mane nemir- 
tingą'. 

Dievai atsakė: „Tu būsi mūsų nemirtinguoju žyniu, o Ag- 
ni, tokia Brahmos malonė. Niekada tu nenukentėsi per apei- 
gas, ir auka priklausys tau. Ir visata amžinai garbins tave“. 
Ir Agnis sugrįžo; kartu su savo broliu Soma jie tapo aukojimų 
valdovais. 


12. MĖNULIO DIEVAS SOMA 


Mėnulio dievą Somą Brahma paskyrė planetų ir Žžvaigž- 
džių, žynių ir augalų, apeigų ir dievobaimingų įžadų valdovu. 
Soma pirmasis atliko radžasujo — įšventinimo į sostą — apei- 
gas ir tapo karaliumi. Paskui jis ėmė didžiuotis savo šlove bei 
grožiu ir pamynė dorą. Jis pagrobė Brihaspačio planetos vai- 
dovo Brihaspačio žmoną gražuolę Tarą, Žvaigždę. Veltui mė- 
gino Brihaspatis susigrąžinti ją į savo namus, veltui įkalbinėjo 
Somą šventieji išminčiai ir pats Brahma — jis nenorėjo jos 
paleisti. Šukros planetos valdovas Šukra Ušanas, asurų globė- 
jas, amžinas Brihaspačio varžovas, palaikė Somą. Dievai, va- 
dovaujami Indros, stojo už savo globėją. 

Ir užvirė kova tarp dievų ir asurų, kova dėl mėnulio die- 
vo pagrobtos Brihaspačio žmonos, gražiosios Taros. 

Dievų kariaunai ėmė vadovauti rūstusis Rudra, nuo seno 
globojęs Angirų giminę. Ušanas metė prieš dievus pulkų pul- 
kus asurų, ir tarp galingų priešininkų įsiliepsnojo toks žiaurus 
mūšis, kad Žemė drebėjo iki pat gelmių ir sunerimusi ėmė 
maldauti Brahmą nutraukti baisingąsias kautynes. 

Ir Brahma įsikišo, ir liepė asurams vadovaujančiam Ušanui 
ir dievų vadui Rudrai sudaryti taiką; Indra tuo metu išvadavo 
Tarą ir grąžino ją Brihaspačiui. 

Kai Tara grįžo į Brihaspačio namus, šis pamatė ją esant 
nėščią. Netrukus ji pagimdė nepaprastai gražų sūnų. Ir Soma, 
ir Brihaspatis susižavėjo jo nepaprastu grožiu, ir kiekvienas 
panoro jį vadinti savo sūnumi. Dievai kreipėsi į Tarą: ,„Pasa- 
kyk mums, kas jo tėvas?" Bet ji, apimta gėdos, tylėjo. Jie ne- 
galėjo išgauti jos prisipažinimo, kol įpykęs pats sūnus pagrasė 
ją prakeiksiąs, jeigu ji nepasakysianti teisybės. Tada Brahma, 
numaldęs vaikelio pyktį, Taros paklausė: „Pasakyk man, duk- 
ra, kieno tai sūnus, Brihaspačio ar Somos?“ Degdama iš gėdos, 
ji atsakė: „Somos“. Ir nudžiugo Soma, ir pašlovino savo sū- 
nų, ir pavadino jį Buda, tai yra išmintinguoju. Brahma pasky- 
rė jį Budos * planetos valdovu. 

Bet Tara pasiliko su Brihaspačiu, o Soma vedė dvidešimt 
septynias gražiąsias Dakšos dukras — dvidešimt septynis mė- 
nesienos dangaus žvaigždynus. 

Pati gražiausia iš jų buvo Rohinė, ji ir tapo mylimiausia 
Somos žmona. Jis nuolat rodydavo jai savo palankumą, o ki- 
tas žmonas visai apleido, ir: pagaliau šios, įžeistos vyro abe- 
jingumo, nuėjo ir pasiskundė tėvui: „Tėve, padaryk taip, kad 
jis mums visoms būtų vienodai meilus,“ — paprašė jos. Dakša 
pasikvietė Somą ir ėmė jam rūsčiai priekaištauti. „Tavo elge- 
sys nuodėmingas,— pasakė jis Somai.— Tu privalai su visomis 
savo žmonomis elgtis vienodai!“ Ir Soma jam tai pažadėjo. 

Bet netesėjo jis savo žodžio, ir įsižeidusios žmonos vėl 
kreipėsi į Dakšą. „Jis mato tik vieną Rohinę, susitikinėja tik 
su ja,— skundėsi jos.— Mes nebegalime daugiau šito pakęs- 
ti! Mes nebegrįšime pas jį, tėve, mes pasiliksime tavo buvei:- 
nėje!“ Ir vėlei Dakša pasikvietė Somą, ir šis vėl pasižadėjo 
vienodai mylėti visas savo žmonas. Ir žmonos sugrįžo pas jį. 

Bet ir šį kartą jis netesėjo savo pažado. Trečią kartą atėjo 
jo Žmonos pas tėvą ir pasakė: „Jis neklauso tavo liepimo'. 
Tada įtūžęs Dakša prakeikė žvaigždžių valdovą ir pasiuntė 
jam negalę. 

Ir Soma ėmė kasdien vis labiau nykti. Jis vis liesėjo ir 


28 


liesėjo; vis blyškesnė buvo mėnulio šviesa, ir naktys darėsi 
vis niūresnės. Žemėje ėmė džiūti žolės, o paskui ėmė liesėti 
ir daugelis gyvulių. Kuo labiau menko Soma, tuo labiau ny- 
ko visi gyvi padarai. Jis vis liesėjo ir mažėjo, ir pagaliau 
sunerimę dievai nuėjo pas žvaigždžių valdovą ir tarė: „Kas 
tau atsitiko, Soma? Kadaise tu švytėjai grožiu, kur jis dingo 
dabar? Kodėl tu taip sulysai?“ Ir Soma papasakojo jiems apie 
Dakšos prakeikimą. Dievai nuėjo pas Dakšą ir ėmė jo prašy- 
ti: „Pasigailėk Somos, Kūrinių valdove! Panaikink savo pra- 
keikimą! Jis taip sulyso, iš jo jau beveik nieko nebeliko. Kar- 
tu su juo nyksta gyvuliai ir augalai, taip pat ir mes! Ir jei- 
gu mes, dievai, sunyksime, į ką pavirs visata?" 

Dakša išklausė dievų kalbas ir tarė: „Tegul jis eina ir nu- 
plauna savo nuodėmę šventosios Sarasvatės upės vandenyse, 
toje vietoje, kur ji įteka į okeaną *. Aš jo pasigailėsiu, bet 
nuo šiol jis vieną mėnesio pusę liesės, o antrą vėl pilnės'. 

Ir Soma nuėjo ant vakarinio okeano kranto, ten, kur jam 
buvo nurodęs Dakša, ir ten mėnulio jaunaties dieną švento- 
sios Sarasvatės vandenyse nusiplovė savo nuodėmę. Sugrįžo 
jo šaltieji spinduliai, ir vėl jis ėmė šviesti visatoje. Ir nu- 
džiugo tada dievai, ir žmonės, ir gyvuliai, ir augalai. 

Dakša, patenkintas dėl Somos paklusnumo, jam pasakė: 
„Nežemink daugiau savo žmonų! Klausyk mano liepimų!“ Ir 
jis paleido Somą, o šis sugrįžo į savo būstą. 

Nuo to laiko mėnulis visada mažėja tamsiąją mėnesio pusę 
ir didėja šviesiąją pusę. Dar kalbama, kad mėnulis mažėja to- 
dėl, kad dievai ir Jamos karalystėje esančios mirusiųjų vėlės 
geria jo somą, iš kurios jis sudarytas, o saulė paskui vėl jos 
pripildo mėnulį. 


13. PURUŠOS AUKOJIMAS 


Senosiose šventosios Išminties knygose — vedose — pasaky- 
ta, kad visata atsirado iš pirmojo sukurto žmogaus Purušos, 
kurį dievai paaukojo pasaulio pradžioje, kūno. Jie sukapojo 
jį į gabalus. Iš jo lūpų atsirado brahmanai — žyniai, jo ran- 
kos tapo kšatrijais — kariais, iš jo klubų buvo sukurti vaiši- 
jai — Žemdirbiai, iš kojų atsirado šudros — žemesnysis luomas, 
kuriam buvo lemta tarnauti aukštesniesiems. Iš Purušos proto 
atsirado mėnulis, iš akies — saulė, ugnis gimė iš jo burnos, 
o iš kvėpavimo — vėjas. Oras atsirado iš jo bambos, iš jo 
galvos pasidarė dangus, o iš ausų susikūrė pasaulio šalys, o 
jo kojos tapo žeme. Taip iš didžiosios aukos amžinieji dievai 
sukūrė pasaulį. 

14. SAKMĖ APIE PURURAVĄ IR URVAŠĘ 


Kai Vivasvato sūnus Manus išsigelbėjo per didįjį tvaną 
ant Himalajų kalno, jis atnašavo auką, numesdamas nuo kal- 
no į vandenį truputį sviesto ir varškės. Iš tos aukos atsirado 
moteris, vardu Ila*, kuri pasivadino Manaus dukra. Paskui 
Manus nusičiaudėjo, ir iš jo čiaudulio gimė sūnus, vardu 
Ikšvakus *, paskui Manui gimė dar aštuoni sūnūs. Iš Ikšvakaus 
kilo Saulės giminės karaliai, valdę Rytus. 

Somos sūnus Buda vedė Manaus dukrą Ilą, ir jiems gimė 
sūnus Pururavas, pirmasis iš Mėnulio giminės karalių, valdžiu- 
sių Vakarų šalis. Pururavas buvo galingas ir teisingas kara- 
lius, jis valdė daug plačių šalių bei okeano salų ir orumu 
prilygo dievams. 

Pasakojama, kaip kartą jį aplankė Geidulys, Nauda ir Do- 
rybė *. Visus tris jis priėmė pagarbiai, bet labiausiai pagerbė 
Dorybę. Įžeisti Nauda ir Geidulys prakeikė Pururavą. Geidulys 
lėmė jam išsiskyrimą su mylimąja, o Nauda išpranašavo kara- 
liui žūtį nuo besaikio godumo. Bet Dorybė sušvelnino šiuos 
prakeiksmus, skirdama jam ilgą gyvenimą, o jo palikuo- 
nims — valdyti žemę. 

Tuo metu gražiausioji dangaus mergelė apsarė Urvašė, pa- 
likusi dievų ir gandarvų buveinę, nusileido į žemę. Kadaise 
vyresnieji Aditės sūnūs Mitra* ir Varūna pamatė ją dangu- 
je, dieviškojoje Nandanos* giraitėje, ir jų širdys užsidegė 
aistra. Drąsusis asurų nugalėtojas, dienos šviesos dievas Mit- 
ra vedė Urvašę. Bet jos širdis linko prie Varūnos. Ji pagimdė 
du sūnus — du didžiuosius išminčius Agastją* ir Vasištą *, 
bet kas buvo jų tėvas — Mitra ar Varūna,— dievai nežinojo. 
Kai Mitra sužinojo apie Urvašės neištikimybę, jis išvarė ją iš 
dangaus ir prakeikė, išpranašaudamas jos likimą tapti mirtin- 
gojo žmona ir gyventi žemėje tarp žmonių. 

Mirtingųjų pasaulyje Urvašė sutiko Pururavą, ir tik ji 
išvydusi, pamiršo dangaus rūmus ir pamilo jį visa širdimi. 
Ir sužavėtas jos nuostabaus grožio karalius Pururavas pamilo 
dieviškąją mergelę. Ir jis prašė, kad ji taptų jo Žmona. 

„Aš sutinku,— atsakė karaliui Urvašė— Bet pažadėk man, 
kad įvykdysi du mano prašymus.“ —,,Kokie tie prašymai?“ — 
Paklausė karalius. Urvašė atsakė: „Aš turiu du ėriukus, kurie 
man brangūs kaip tikri vaikai. Tegul jie visada būna greta 
mano guolio, o tu prižadėk juos saugoti. Ir dar pažadėk, kad 
niekada nepasirodysi man nuogas“. Ir Pururavas su džiaugs- 
mu sutiko išpildyti abu jos prašymus. Taip dangiškoji merge- 
lė tapo mirtingojo žmona. 

Jie laimingai gyveno daug metų, ir Pururavo meilė gražia- 
jai Urvašei kas dieną vis didėjo, ir taip pat didėjo jos meilė 
jam, ir ji visiškai nebeprisimindavo tų laikų, kai gyveno 
danguje tarp nemirtingųjų. Tačiau be Urvašės gandarvams ir 
apsarėms dangaus buveinė prarado visą žavesį, ir jie ilgėjosi 
jos. Gandarvų valdovas Višvavasus nusileido iš dangaus į že- 
mę, kad susigrąžintų Urvašę. Višvavasus, žinodamas Pururavo 
ir Urvašės susitarimą, kartą nakčia įsmuko į jų miegamąjį ir 
pagrobė vieną ėriuką. Urvašė pabudo ir, pamačiusi dingus 
ėriuką, ėmė šaukti. „Kur mano vyras? Kieno pagalbos man 
šauktis?" — graudžiai rypavo ji. O Pururavas, nedrįsdamas pa- 
sirodyti jai nuogas, laiku nepakilo iš guolio, ir grobikas su 
ėriuku dingo. Urvašė priekaištavo Pururavui šaukdama: „Ne- 
turi užtarėjo moteris, ištekėjusi už bailio!“ 

Kitą naktį gandarvai išsinešė antrą ėriuką. 

Šį kartą Pururavas tuoj pašoko iš guolio, vildamasis, kad 
tamsoje Žmona nepamatys jo nuogo, ir, pagriebęs kardą, puo- 
lė paskui grobikus. Tuo metu gandarvai apšvietė jį Žaibo 
blyksniu, ir Urvašė pamatė vyrą nuogą. Gandarvai, metę ėriu- 
kus, pasislėpė dangaus buveinėj. 

Kai Pururavas grįžo su ėriukais, jis pamatė, kad dingo Ur- 
vašė. Nerasdamas paguodos, jis ėmė klajoti po pasaulį, ieško- 
damas savo mylimosios. Ilgai jis bastėsi lyg beprotis apraudo- 
damas savo netektį ir pagaliau, apkeliavęs daug šalių, jis at- 
ėjo į Kurukšetrą *. Ten jis išvydo pilną lotosų ežerą, kuriame 
plaukiojo gulbės. Tai buvo gulbėmis pasivertusios apsarės, ir 
tarp jų buvo Urvašė. Išvydusi jį, Urvašė tarė draugėms: „Stai 
žmogus, kurį aš mylėjau“.—,,Imkim ir jam pasirodykim“,— tarė 
apsarės, ir jos pasirodė Pururavui savo tikruoju dangiškųjų 
mergelių pavidalu. 

Tada jis kreipėsi į Urvašę: „„Pakalbėk su manimi, o kieta- 
širde mano žmona, neišnyk! Jeigu mes neišsakysim vienas ki- 
tam visko, neturėsim laimės ateity“.—,,„Apie ką man su taviin 
kalbėtis? — atsakė Urvašė— Aš išnykau lyg pirmas aušros 
spindulys. Grįžk namo, Pururavai! Aš lyg vėjas, kurio nejma- 
noma sugaudyti.“ Veltui maldavo ją Pururavas, pagautas ne- 
vilties grasino nusižudysiąs, jei ji nesugrįšianti, nušoksiąs nuo 
uolos arba atsiduosiąs laukiniams vilkams sudraskyti. ,,Nemirk, 
Pururavai, — maldavo Urvašė,— nešok nuo uolos. Žinok, nega- 
lima draugauti su moterimis, nes jos beširdės.“ Bet vis dėlto 
jai pagailo jo ir ji pasakė: „Po metų tą pačią dieną vėl ateik 
čia. Iki to laiko gims mūsų sūnus, kurį aš nešioju savo įs- 
čiose“. 


31 


Ir kai prabėgo metai, jis vėl nuėjo ten. Ir toje vietoje, 
kur tyvuliavo ežeras, jis išvydo aukso rūmus. Urvašė išėjo j 
pasitikti ir tarė: „Aš praleisiu su tavimi šią naktį, o rytoj 
gandarvai pasisiūlys išpildyti vieną tavo norą. Tada tu tafsi: 
„Aš noriu tapti toks, kaip jūs!“ 

Ir Pururavas padarė taip, kaip jam buvo liepusi Urvašė: 
„Nėra žemėje nieko, ko aš panorėjęs negalėčiau pasiekti, — 
pasakė jis gandarvams.— Vienintelis mano troškimas — būti 
ten, kur yra Urvašė, nesiskirti su ja“. Gandarvai davė jam 
gorę su žarijomis ir pasakė: „Eik į mišką ir ten šią ugnį pa- 
dalyk į tris dalis, mąstydamas apie Urvašę, paaukok ant ug- 
nies vyno, ir tavo troškimas išsipildys“. Pururavas paėmė ugnį 
ir nuėjo su ja į mišką. Bet ten jį apniko abejonės: „Tikras 
beprotis, vietoj žmonos pasiėmiau šitą gorę. Gandarvai ma- 
ne apgavo“. Ir palikęs gorę miške, grįžo į savo rūmus. Vi- 
durnakty jis prabudo ir pagalvojo: „Be reikalo aš nepaklau- 
siau gandarvų, juk jie buvo žadėję išpildyti mano troškimą“. 
Jis atsikėlė iš guolio ir vėl nuėjo į tą mišką, bet gorės ten 
jau nerado, o toje vietoje augo du medžiai — šamis * ir aš- 
vata*. Pururavas nuskynė nuo kiekvieno medžio po šakelę, 
sugrįžo į rūmus ir ten, patrynęs jas viena į kitą, išgavo šven- 
tąją ugnį. Pururavas ir buvo pirmas mirtingasis, įkūręs tris 
šventąsias ugnis: namų židinio, bendrų aukojimo apeigų ir 
vyno aukojimo ugnį. 

Per šią apeigą Pururavas įgavo gandarvo pavidalą ir vėl 
galėjo būti su savo numylėtąja Urvaše. Bet pasakojama, kad 
senatvėje, didžiuodamasis savo galia, pasikėsino į brahmanų 
turtą * ir, įtūžusių išminčių prakeiktas, žuvo, kaip jam buvo 
išpranašauta, nuo pernelyg didelio gobšumo. 


15. INDROS PERGALĖ PRIEŠ VRITRĄ 


Nagingiausias meistras, dievas kūrėjas Tvaštaras *, sukū- 
ręs daug nuostabių daiktų ir nulipdęs žmonių ir žvėrių kūnus, 
buvo vienuoliktasis Aditės sūnus. Bet jo žmona buvo demonė 
iš asurų giminės. Ji pagimdė jam sūnų pabaisą — trigalvį 
drakoną Višvarupą* ir dukrą — dieviškąją kumelaitę Saran- 
jų, kuri paskui tapo Vivasvato žmona ir Jamos, Jamės bei 
Ašvinų motina. Tvaštaro sūnus Višvarupa buvo rūsčios iš- 
vaizdos. Vienas jo veidas buvo panašus į saulę, kitas — į mė- 
nulį, o trečias — į ugnį. Viena jo burna sakė vedų himnus, 
kita gėrė vyną, o trečia galėjo praryti viską, kiek akys mato. 
Jis buvo nepaprastai išmintingas ir didis šventuolis. Anksčiau, 
prieš Brihaspatį, vyriausiasis dievų žynys buvo Višvarupa, 

o prieš Ušaną asurų vyriausiasis žynys ir globėjas buvo Urva- 
šės sūnus Vasišta. 

Kai prasidėjo pirmasis karas tarp dievų ir asurų, Višvarupa 
slapčia palaikė savo motinos gentainius ir sumanė išduoti die- 
vus. Tuometinis asurų karalius Ditės sūnus Hiranjakašipus 
pažadėjo Višvarupai padaryti jį savo vyriausiuoju žyniu; Va- 
sišta, tai sužinojęs, supyko ir paliko asurus. 

Indra nepasitikėjo Višvarupa ir prisibijojo galios, kurią šis 
buvo įgijęs savo didžiu pasiaukojimu *. Norėdamas sumažinti 
Višvarupos galią, Indra pasikvietė gražiausias dangaus buvei- 
nės šokėjas apsares ir paliepė joms: „Eikite pas Tvaštaro sū- 
nų ir dainomis, šokiais bei savo grožio kerais sugundykite 
jį, kad patirtų meilės palaimą. Niekas negali atsilaikyti prieš 
jūsų žavesį. Pasipuoškite gėlėmis, brangiais vėriniais ir apy- 
rankėmis, įsitrinkite savo kūnus kvepalais. Tegul jis sulaužo 
savo pasiaukojimo įžadus, ir, pamiršęs viską pasaulyje, atsi- 
duoda jūsų glamonėms“. 

Ir paklususios Indros liepimui apsarės prisiartino prie Viš- 
varupos būsto ir ėmė jį vilioti gundančiais kūno judesiais, ku- 
pinais aistros ir meilės ilgesio. Bet griežtasis šventuolis Tvaš- 
taro sūnus tik kartą Žvilgtelėjo į gražiąsias Indros pasiuntines, 
ir jų grožis nesužadino jo geismų. Mokėdamas valdyti savo 
aistras, jis, paskendęs apmąstymuose, nesujudėjo lyg ežero 
paviršius be vėjo. 

Apsarės sugrįžo į Indros dangaus rūmus nieko nelaimėju- 
sios ir apsakė dievų valdovui savo nesėkmę. Paleidęs dieviš- 
kąsias mergeles, Indra godojo sunkias godas. Jis suprato, kad 
Tvaštaro sūnus kovoje su asurais išduoda dievus, bet nega- 
lėjo Višvarupos užmušti, nes tas buvo žynys, o žynio nužudy- 
mas — sunkiausia nuodėmė, ir dangaus valdovas negalėjo jos 
užsitraukti. 

Ir tada Indra pasikvietė dievą Tritą*. Niekas nežino tik- 
rosios šios dievybės, gimusios pirmapradžiuose vandenyse, kil- 
mės, ir jo buveinė tolima ir niekam nežinoma. Bet ten, į toli- 
mąją ir slėpiningąją Tritos buveinę maldomis nutremiamas 
visoks blogis ir nuodėmės, ten išsidangina visos teisuolių ne- 
gandos ir ligos, ir blogi sapnai. Dievas Trita atleidžia nuodė- 
mes nemirtingiesiems ir mirtingiesiems, prisiimdamas visas 
kaltes ir visokį blogį. 

Ir dievų karalius su Tritos žinia ir sutikimu užmušė Viš- 
varupą, nukirsdamas jam visas tris galvas, ir suvertė kaltę 
Tritai. Kai Indra nukirto pirmąją Tvaštaro sūnaus galvą, ve- 
das sakiusios jo lūpos prasižiojo, ir iš jų išskrido kurapkos; 
kai buvo nukirsta antroji galva, iš vyną gėrusios burnos iš- 

skrido žvirbliai ir vanagai, o iš trečiosios galvos išskrido bū- 
rys putpelių. 

Sužinojęs apie Indros darbus, Tvaštaras įtūžo: „Kaip jis 
drįso užmušti mano sūnų?“ Tuo metu Tvaštaras buvo somos 
saugotojas, ir kai kvietėsi dievus į savo namus atsigerti šven- 
tojo skysčio, jis nepakvietė Indros ir neatidavė nemirtingųjų 
valdovui jo dalies. Bet Indra atvyko nekviestas ir atsigėrė 
grynos somos iš statinaitės, naudodamasis stipresniojo teise 
gvieštis silpnesniojo turto. Šį kartą jis išgėrė tiek daug somos, 
kad ji neišėjo jam į naudą ir ėmė tekėti pro visas angas 
atgal; bet jį vėl išgydė Ašvinai. 

Dar labiau įtūžo Tvaštaras ir sušuko: „Iš tiesų jis nesi- 
klausęs išgėrė mano somą!“ Ir jis pasižadėjo už viską atker- 
šyti Indrai ir žiauriai jį nubausti. 

Atėjo laikas, ir Tvaštaras iš somos ir ugnies sukūrė siau- 
bingą pabaisą — milžinišką drakoną Vritrą *. 

Bekojis ir berankis slibinas užgulė kalnus, susirangęs de- 
vyniasdešimt devyniais žiedais. Jis užtvėrė upių tėkmę, iš- 
gėrė visą jų vandenį ir laikė jį savo pilve. „Auk!“— pasakė 
jam Tvaštaras, ir jis ėmė nepaprastai greitai augti, nustum- 
damas Vakarų ir Rytų okeanus ir rydamas neapsakomą dau- 
gybę maisto; per dieną jis išaugdavo į kiekvieną pusę per 
strėlės skrydžio ilgį ir grėsė praryti visą visatą, ir dievus, ir 
visus gyvus padarus. 

Dievai baisėjosi ir šaukėsi Indros. Jie prašė, kad jis ım- 
tųsi vadovauti dangaus kariaunai ir stotų į kovą su drakonu. 
Pats Brahma kreipėsi į Indrą ragindamas jį stoti į kovą su 
slibinu, o Šyva padovanojo jam nepramušamus šarvus. Ir 
štai Indros vadovaujami dievai puolė Vritrą, norėdami jį nu- 
kauti. Išvydęs puolančiuosius, drakonas ėmė baisiai šnypšti 
ir tvokstelėjo į juos ugnimi iš savo didžiulių nasrų. Siaubas 
apėmė dievus, ir jie galvotrūkčiais puolė bėgti nuo jo pra- 
žūtingo kvėpavimo. Lyg bejėgiai seniai pasitraukė dievai nuo 
Vritros, palikę Indrą kovos lauke. Tiktai narsieji Rudros sū- 
nūs Marutos liko su Indra*, ir dar su juo liko Višnus “. 
„Mušk, o valdove! Kirsk! Parodyk savo galią!'— šaukė Ma- 
rutos. Ir bebaimis Indra puolė drakoną. 

Ir pražiojo tada Vritra savo baisiuosius nasrus ir akimirks- 
niu prarijo Indrą *. Po to jis užsnūdo — niekas neišdrįso dau- 
giau jo pulti. Bet tada Šyva pasiuntė jam žiovulį. Ir Vritra 
miegodamas nusižiovavo, ir dievų valdovas tuoj pat išlindo 
iš jo vidurių. Višnus suteikė Indros ginklui jėgą. Plačiai už- 
simojęs drąsus asurų nugalėtojas smogė Vritrai baisų smūgį 
savo triuškinančia vadžra ir perskėlė jam galvą. Nuo mirtinai 

sužeisto drakono riaumojimo sudrebėjo dangus. Patį Indrą 
apėmė baimė, ir jis neatsigręždamas nudūmė už devyniasde- 
šimt devynių upių, į patį pasaulio kraštą, ir ten dar nežino- 
damas, ar mirtinai nukovė savo priešą, pasislėpė ežere lotoso 
stiebe. Ir visi dievai iš baimės išsislapstė, ir niekas nedrįso 
prisiartinti prie drakono. Pagaliau Indra pasiuntė Marutas su- 
žinoti *, ar dar gyvas Vritra, ir šie nuėjo ir pamatė, kad 
Vritra tįso negyvas ant žemės. Jo pilve įkalinti vandenys iš- 
siliejo ir nutekėjo į okeaną. O Marutos iš džiaugsmo ėmė 
šokti aplink nugalėto drakono kūną. 

Tai buvo didžiausias Indros žygdarbis. Iš Vritros kauko- 
lės jis paskui pasidirbdino taurę, o jo kūną perkirto pusiau; 
geroji jo dalis, kuri buvo sukurta iš somos, pakilo į dangų 
ir tapo mėnuliu, o demoniškoji Vritros dalis Indros valia tapo 
gyvųjų padarų dalimi — jų pilvais. Todėl apie pilvapenius 
sakoma, kad jie aukoją aukas Vritrai — pilvui. O iš drakono 
pralieto kraujo atsirado gaidžiai; štai dėl ko brahmanai ir 
pamaldūs atsiskyrėliai iki šiol nevalgo gaidžių. 

Bet Vritros nužudymas buvo ir didžiausia Indros nuodėmė. 
Nes Vritra, kaip ir jo brolis Višvarupa, buvo brahmanas, ir 
dievų valdovas padarė didžiausią nuodėmę — nužudė žynį. 
Todėl, pasibaisėjęs savo nuodėmingųu darbu, Indra ne tuojau 
sugrįžo į savo karalystę, — jis ilgai dar buvo ištremty pačiam 
pasaulio pakraštyje, pasislėpęs lotoso stiebe. 


16. SAKMĖ APIE NAHUŠĄ 


Viskas sustojo ir sutriko trijuose pasauliuose, kol, palikęs 
savo karalystę, Indra tremtyje atgailavo už didžiąją nuodėmę. 
Nustojo tekėti upės; išdžiūvo ežerai; nebevilgė žemės lietūs, 
ir ėmė nykti miškai. Baimė ir sumaištis apėmė be karaliaus ir 
valdovo likusių dievų ir šventųjų išminčių sielas, bet niekas 
iš jų nesiryžo užimti dangiškojo Indros sosto. 

Tuo metu žemę valdė Pururavo vaikaitis, Ajaus sūnus ka- 
ralius Nahūša iš Mėnulio giminės. Jis garsėjo savo drąsa, do- 
rybėmis ir grožiu, ir dangaus gyventojai su Brahmos pritarimų 
nutarė jį pakviesti užimti Indros sosto. Dievai ir šventuoliai 
atėjo pas jį ir tarė: „O žemės karaliau, būk mūsų valdovu!" — 
„Bet aš negaliu būti jūsų valdovu, o dangaus gyventojai,-- 
atsakė jiems sutrikęs Pururavo vaikaitis.— Aš per silpnas. Ne- 
su toks galingas, koks buvo Indra, ir negalėsiu jūsų patikimai 
ginti ir globoti“. Bet dievai ir išminčiai nenusileido: „Tu ne- 
bijok, o karalių karaliau! — sakė jie jam.— Tapk mūsų valdo- 
vu, ir mūsų galia bus tau parama. Ir kiekvienas, į kurį tu nu- 

kreipsi savo žvilgsnį, — dievas, asuras, gandarvas ar brahma- 
nas — atiduos tau savo jėgą. Nuo šiol vos tik žvilgtelėsi į ką 
nors, jo jėga persiduos tau, — priimk šią mūsų dovaną. Neate- 
jok, Ajaus sūnau Nahuša, ir teisėtai užimk dangiškąjį Indros 
sostą!” Ir Nahuša sutiko. 

Kai Nahuša valdė žemėje, jis tramdė savo aistras, gerais 
darbais stiprino dvasią ir nuolankiai gerbė dievus. Bet tapęs 
dangaus valdovu ir gavęs iš dievų stebuklingą galią, jis išpui- 
ko, pamiršo dievobaimingumą ir vis dažniau kūnu ir dvasia 
linko prie žemų pasismaginimų ir malonumų. Jis sutelkė apie 
save dangiškąsias gražuoles apsares ir šelmius gandarvus, ku- 
rie jį linksmino savo muzika, ir kartu su jais dienas ir naktis 
mėgavosi žydinčioje Nandanos giraitėje. Apsarių ir gandarvų 
lydimas, jis nusileisdavo ant didžiojo Meraus * kalno, iškilusio 
virš mirtingųjų pasaulio, klajojo Himalajų viršūnėmis, perei- 
damas nuo vienos ant kitos, o paskui nužengdavo prie žemiš- 
kųjų upių krantų ir okeano vandenų ir visur šventiškai sma- 
ginosi ir linksminosi. 

Bet kartą Nahuša išvydo gražuolę Indros žmoną Šačę, ir 
jį užvaldė nuodėminga aistra: „Kodėl deivė Šačė praeina pro 
mus, nerodydama deramos pagarbos ir meilės savo valdo- 
vui?" — paklausė Nahuša savo pataikūnų. — „Argi aš ne dangaus 
karalystės valdovas? Ar ji neprivalo manęs gerbti, kaip anks- 
čiau gerbė Indrą? Tegul gražioji Šačė greičiau mane aplanko 
mano rūmuose!“ 

Išgirdusi apie Nahušo įsakymą, baimės ir nevilties apimta 
Šačė kreipėsi į išmintingąjį dievų globėją Brihaspatį. „Apgink 
mane, o brahmane,— maldavo ji — padėk man išsaugoti išti- 
kimybę savo vyrui. Tik tu gali paslėpti nuo Nahušos. Kadaise 
tu išpranašavai man, kad netapsiu našle. Tegul išsipildo šie 
tavo žodžiai". 

„Viskas, ką aš pasakiau,— tiesa, — atsakė jai Brihaspatis.-- 
O deive, būk rami ir nebijok dorą praradusio Nahušos. Netru- 
kus sugrąžinsiu tau Indrą.“ Ir jis liepė Šačei pasilikti jo na- 
muose ir ją gynė. | 

Nahuša įtūžo sužinojęs, kad Brihaspatis paslėpė Šačę savo 
namuose. Veltui dangaus gyventojai stengėsi jį nuraminti. „O 
dangaus valdove,— sakė jie jam,— nesileisk užvaldomas pyk- 
čio. Nuo tavo įtūžio dreba visata. Nusiramink ir pagalvok, Ša- 
čė — ne tavo žmona. Atsikratyk nuodėmingų minčių ir ne- 
geisk svetimos žmonos. Juk tu— dievų valdovas ir privalai 
tvarkyti savo pavaldinius, neleisdamas iškrypti jiems iš doros 
kelio“. Bet aistros apimtas Nahuša nenorėjo klausyti jų įkal- 
binėjimų. „Indra pats ne be nuodėmės, — prieštaravo jis dan- 

gaus gyventojams.— Būdamas žynio žudikas, jis slepiasi nuo 
pelnytos bausmės už dievų pasaulio ribų ir jau niekada nebe- 
grįš pas savo žmoną. Tegul gražioji Šačė suteikia man trokšta- 
mų džiaugsmų. Tada bus gerai ir jai, ir jums. Ir nedrįskite 
daugiau priešintis mano valiai!“ 

Ir dangaus gyventojai nutilo, ir, vykdydami jo valią, paža- 
dėjo tuojau atvesti jam Šačę. Nuleidę galvas, nuoširdžiai liū- 
dėdami atėjo jie pas Brihaspatį ir pasakė: „O didysis brahma- 
ne, mes žinome, kad Indros žmona rado prieglobstį tavo na- 
muose. Bet mes prašome tave, išmintingasis: nusiųsk ją Nahušai. 
Nahuša — mūsų valdovas, ir dabar jis galingesnis už Indrą. 
Tegul gražioji deivė pripažįsta jį savo valdovu ir vyru“. 

Šačė gailiai pravirko išgirdusi šiuos dievų ir šventuolių 
žodžius ir, plūsdama ašaromis, tarė Brihaspačiui: „O dievų 
globėjau, tu žinai, kad aš nenoriu būti Nahušos žmona. Aš 
pasitikėjau tavo prieglobsčiu. Nejaugi tu sulaužysi savo žodį?“ 

Tada išmintingasis Brihaspatis, garsėjęs iškalba, tarė dievams 
ir šventuoliams: „Visagalis Brahma yra pasakęs: tą, kuris iš- 
duoda besišaukiantį pagalbos, ištinka didelės nelaimės. Nieka- 
da aš nesulaužysiu duoto žodžio ir nepaminsiu doros įstatymų. 
Tas, kuris išduoda ieškantį užtarimo, neturės laimės gyvenime. 
Neišdygs jo į žemę pasėtas grūdas, nedrėkins jo laukų lietūs 
ir nesubrandins jie derliaus; dievai atstums jo aukas, išmirs 
jo palikuonys, o protėviai tarpusavy pešis pomirtiniame pasau- 
lyje. Ir todėl, o dievai, aš neatiduosiu Indros žmonos Nahušai. 
Pagalvokite patys, kuo galime padėti Šačei ir sau“. 

Bet dievai negalėjo nieko sugalvoti, ir tada Brihaspatis tarė: 
„Tegul pati gražiaakė deivė paprašo Nahušos, kad jis savo 
labui leistų jai apsiprasti su mintimi apie naujas vedybas ir 
paruošti šiam žingsniui sielą. Laikas, o išmintingieji dievai, po 
to iškels Nahušai naujų kliūčių“. Ir dievai pritarė Brihaspačio 
kalboms. „Deive, būk protinga,— sakė jie Indros žmonai.— 
Paklausyk Brihaspačio patarimo. Eik dabar pas Nahušą ir pa- 
prašyk jo, kad duotų tau laiko pasiruošti naujoms vedyboms. 
Jis nedoras ir gašlus, bet jo valdžia greit baigsis, ir Indra su- 
sigrąžins karalystę.“ 

Ir dangaus gyventojų raginama drovioji Šačė nuėjo pas Na- 
hušą. Išvydęs puikiąją deivę, Nahuša apsidžiaugė ir meiliai ją 
kalbino, šlovindamas jos grožį. „Imk mane į vyrus, o žavioji,— 
tarė jis Šačei.— Juk dabar aš trijų pasaulių Indra.“ Kupini 
nuodėmingo geismo Nahušos žodžiai išgąsdino droviąją deivę, 
ir ji suvirpėjo lyg stiebelis nuo vėjo. Nuolankiai sudėjusi del- 
nus ir žemai nusilenkusi Nahušai ji tarė: „O dievų valdove, 

aš prašau tavęs tik truputį palaukti. Jeigu greitu laiku negausiu 
žinių iš Indros, aš ateisiu pas tave, — sakau tau tiesą“. 

Šačės žodžiai pradžiugino ir suteikė Nahušai vilties. „Tegul 
bus taip, kaip tu nori,— pasakė jis Indros žmonai.— Bet žinok, 
aš laukiu tavęs ir tikiu, kad tu manęs neapgausi.“ Jis išleido 
Šačę, ir ši vėl skubiai pasislėpė Brihaspačio namuose. 

Tada dievai, nudžiugę, kad Nahušos pyktis nors kiek ap- 
rimo, nuvyko pas Višnų klausti patarimo. „O didysis, — sakė 
jie jam, — tu mūsų prieglobstis ir išgelbėjimas. Pasakyk mums, 
ką daryti, kad Indrai būtų atleista jo nuodėmė?“ Višnus atsa- 
kė: „Tegul jis paaukoja man žirgą *. Tada aš pats atleisiu jam 
nuodėmę, ir jis galės susigrąžinti valdžią dangaus karalystė- 
je". 

Dievai nuvyko į visatos pakraštį, susirado Indrą ir kartu 
su juo atliko žirgo aukojimo apeigą, ir Višnus jam atleido 
brahmano nužudymo nuodėmę. Bet Indrą tebekaustė didžiule 
baimė. Jis bijojo Nahušos galios. Ir, kad niekas nematytų, jis 
vėl pasislėpė savo ežere. 

Kai Šačė iš nusiminusių dievų sužinojo, kad jos vyras 
vėl pasislėpė, ėmė melstis, kad jos skaistumas ir dora apgintų 
ją nuo Nahušos ir padėtų išsaugoti ištikimybę Indrai. Vėlai 
vakare nuliūdusi Indros žmona išėjo iš savo prieglobsčio ir 
ėmė melstis Nakties deivei *: „O Naktie, o išmintingoji aiškia- 
rege deive! Atverk man paslaptį, nurodyk, kur man ieškoti 
savo vyro!" 

Tada pranašysčių deivė Naktis, sugraudinta dorybingosios 
Šačės nelaimės, pasirodė jai jaunos ir gražios mergelės pavi- 
dalu ir tarė: „Eik paskui mane, o ištikimoji savo vyrui Šače. 
Aš tau parodysiu, kur slepiasi didysis Vritros nugalėtojas“. 
Šačė nusekė paskui ją, ir jos pirmiausia perėjo dangiškąsias 
giraites, paskui pakilo virš Himalajų viršūnių ir pasuko į šiau- 
rę. Tolimosios šiaurės pakrašty, vidury neaprėpiamos jūros, jos 
pasiekė didžiulę salą, o toje saloje tarp žydinčių miškų ir pie- 
vų tyvuliavo gražūs ežeras, pilnas baltųjų lotosų. Pranašysčių 
deivė kartu su Šače įlindo į vieną lotoso stiebą ir parodė jai 
Indrą, pasislėpusį jo plaušuose. 

Nudžiuginta susitikimo su mylimu vyru, Šačė puolė jam 
po kojų. Ji apsakė jam apie dangaus karalystės valdžią užgro- 
busio Nahušos ištvirkimą ir apie tai, kaip jis persekioja ją, 
versdamas sulaužyti ištikimybę vyrui. Ji prašė Indrą sugrįžti, 
apginti ją ir nubausti praradusį dorą Nahušą. Bet Indra jai 
atsakė dabar negalįs nugalėti Nahušos. Dievai jam suteikę 
pernelyg didelę galią. „Tik gudrumu galima nugalėti Ajaus 
sūnų, — tarė jai Indra.— Tu turi grįžti ir pasakyti jam, kad 

sutinki pamilti jį kaip savo vyrą, bet su sąlyga, kad jis at- 
vyktų pasiimti tavęs į Brihaspačio rūmus vežime, pakinkytame 
ne arkliais, o šventuoliais, apsigyvenusiais danguje už savo 
teisuolišką gyvenimą." Ir Šačė, pažadėjusi Indrai padaryti vis- 
ką, kaip jis liepė, sugrįžo į dangaus karalystę. 

Kai baigėsi sutartas laikas, Šačė atėjo pas Nahušą ir pasa- 
kė, kad Indra dingęs ir iš jo žinių nesą, todėl ji pasiryžusi 
nusilenkti dangaus valdovo norams. Ir nudžiugęs Nahuša pa- 
žadėjo padaryti viską, ko ji prašytų. Tada Šačė jam tarė: „Val- 
dove, tu didis ir galingas, ir nėra pasauly, kas galėtų su tavim 
varžytis. Tau pavaldi visa visata — ir dievai, ir žmonės, ir vi- 
si gyviai. Kiekvienas, į kurį tu nukreipi savo žvilgsnį, atiduoda 
tau savo galią, o pats tampa bejėgis. Tai atvyk manęs į Bri- 
haspačio rūmus visoje savo didybėje, ir tegul tavo atvažia- 
vimas užtemdo Višnaus ir Šyvos šlovę — pasikinkyk į vežimą 
dangaus išminčius — brahmanus — ir taip išsivežk mane į sa- 
vo rūmus“. 

„Aš įvykdysiu tavo valią, o gražioji Šače,— atsakė jai įsi- 
mylėjęs Nahuša,—ir man patinka tavo sumanymas. Iš tiesų 
pasaulis dar neregėjo tokio važiavimo. Ne kiekvienas gali 
įsikinkyti į vežimą teisiuosius šventuolius. Bet mano galia be- 
ribė: aš valdau praeitį, dabartį ir ateitį; visata palaikoma ma- 
no jėga, o mano pyktis gali pražudyti pasaulį Būk rami, o 
deive, aš patenkinsiu tavo norą! Septyni šventi išminčiai at- 
veš mane prie tavo rūmų, ir tu išvysi valdovo didybę ir šlo- 
vę!" Šiais žodžiais išlydėjo Šačę apsvaigęs nuo puikybės Na- 
huša, pasileidęs ir savavalis valdovas, kad ji dievų globėjo 
namuose lauktų jo atvažiuojant. 

Šačė sugrįžo pas Brihaspatį ir papasakojo jam apie savo 
susitarimą su Nahuša. „Jau nedaug man liko laiko,— tarė ii 
Angiro sūnui.— Netrukus čia atvyks dangaus valdovas, į ve- 
žimą pasikinkęs šventuolius.“ Bet Brihaspatis ją paguodė jr 
pažadėjo nedelsdamas ieškoti Indros. Jis uždegė ant altoriaus 
aukojimo ugnį ir pasiuntė dievą Angą parvesti Indros. Paklu- 
sęs dieviškajam žyniui, Anga pavirto nuostabaus grožio mo- 
terimi ir tuoj išvyko. Greitesnis už mintį, jis aplėkė visur, ap- 
ieškojo dangų ir žemę, miškus ir kalnus ir po akimirksnio 
grįžęs pasakė Brihaspačiui, kad visur ieškojęs Indros, bet nie- 
kur negalėjęs rasti — jo neieškojęs tik vandenyse, nes nuo to 
laiko, kai pats ten slėpėsi, nedrįstąs leistis į vandenį. Brihaspa- 
tis jam atsakė: „Tu, o Agni, esi dievų lūpos, tu jiems perduo- 
di šventąsias aukas. Brahmanai tave garbina, šlovina tavo dar- 
bus, aukoja tau aukas. Tu lyg tiesa pasieki kiekvieno kūrinio 

dvasios gelmes. Nėra tau paslapčių pasaulyje. Tad drąsiai ženk 
į vandenį ir sužinok, kur slepiasi Indra!" 

Brihaspačio žodžių padrąsintas, Agnis perskrodė visus pa- 
saulio vandenis, apieškojo visas jūras ir upes, ežerus ir kūd- 
ras ir pagaliau surado Indros prieglobstį. Brihaspačio vadovau- 
jami dievai nuvyko pas Indrą ir maldavo jį grįžti, primindami 
jam jo žygdarbius ir pergales prieš asurus. Po Brihaspačio į jį 
kreipėsi vandenų valdovas Varūna ir mėnulio dievas Soma, 
ir saulės sūnus Jama, ir kiti dievai. Ir tada Valos ir Vritros 
nugalėtojas išėjo iš savo slėptuvės ir, atgavęs pirmykštį grės- 
mingą žaibų valdovo pavidalą, pasakė sutinkąs kautis su Na- 
huša, jeigu dievai paremsią jį savo jėga. Dievai pažadėjo jam 
padėti, ir jie visi kartu ėmė galvoti, kaip nugalėti Nahušą ir 
nuversti jį nuo dangaus sosto. Bet kol jie tarpusavy tarėsi, iš 
dangaus atvyko Urvašės sūnus didysis išminčius Agastja ir 
papasakojo, kad jau dievų buveinėje įsiviešpatavusi taika. Ir 
Agastja džiūgaujantiems dievams papasakojo, kaip tai įvyko. 

„Kai Nahuša,— ėmė pasakoti Agastja,— išsirinko teisuolius 
brahmanus, norėdamas juos pasikinkyti į vežimą, išmintingasis 
Brigus pasislėpė nuo Nahušos man ant viršugalvio po plau- 
kais. Kartu su manimi Nahuša į savo vežimą pasikinkė dar 
šešis išmintimi ir dorybėmis išgarsėjusius šventuolius. Pake- 
liui į Brihaspačio namus, kur jis važiavo pasiimti Indros žmo- 
nos, Nahuša ėmė ginčytis su vežimą tempiančiais išminčiais. 
Buvo kalbamasi apie tai, kaip reikia teisingai skaityti vedų 
himnus. Ginče išminčiai nenusileido Nahušai, ir pasirodė jo 
nemokšiškumas, ir tada įtūžęs dangaus valdovas, išdidžiai sė- 
dėdamas savo vežime, spyrė man į pakaušį ir, pats to nežino- 
damas, pataikė Brahmos sūnui kilniajam Brigui. Nahušos ne- 
matomas išminčius, įžeistas to spyrio, ji prakeikė: „Už visas 
savo nuodėmes, už tyčiojimąsi iš brahmanų ir svetimos žmo- 
nos persekiojimą, — tarė jis,— tu prarasi savo jėgą, o Nahuša, 
ir dievų dovana tau nuo šiol nebegalios. Tu daugiau nebevertas 
dangaus sosto ir todėl esi nutremiamas iš dangaus į žemę. Ten, 
žemėje, tu pavirsi į didžiulį slibiną; ir tūkstantį metų šliaužiosi 
žeme, ieškodamas maisto, kol išvaduos tave iš prakeikimo tavo 
palikuonis, Mėnulio giminės karalius Judištira *". Taip pasakė 
didysis išminčius, ir Nahuša negalėjo pasipriešinti šiam prakei- 
kimui, nes jo žvilgsnis tada nesurado Brigaus. Šio prakeikimo 
jėga drebantis iš baimės ir praradęs savo išdidumą Ajaus sū- 
nus akimirksniu buvo nusviestas iš dangaus į žemę ir pavirto 
didžiuliu slibinu.“ Taip baigė savo pasakojimą Agastja, ir nu- 
džiugę dievai kartu su Indra grįžo į savo buveinę. 

Brahmos įsakymu Indra dar kartą paaukojo žirgą — apsiva- 
lymo auką, ir Brahma, ir Višnus visiškai atleido jam didžiąją 
nuodėmę — žynio nužudymą —ir išdalijo ją ugniai, medžiams, 
apsarėms ir vandenims. Agnis prisiėmė ketvirtadalį Indros 
nuodėmės, bet pasakė Brahmai: „Tavo liepimu mūsų karaliaus 
labui aš prisiimu šią naštą, bet viskam turi būti saikas“. Brah- 
ma tarė: „Nesijaudink, neilgai tave slėgs ši nuodėmė. Jeigu 
kas nors, praradęs protą, nustatytu laiku pamirš paaukoti tau 
auką, o Agni, nuodėmė tuoj kris ant jo“. O medžiams jis pa- 
sakė: „Tas, kuris nežinodamas sumanys nukirsti jus jauno mė- 
nulio arba pilnaties dieną, perims iš jūsų šią nuodėmę, kurią 
dabar uždedu jums“. Apsarėms jis pažadėjo, jog nuo jų nuo- 
dėmė pereis vyrams, kurie kėsinsis į moterį mėnesinių metu; 
tas, kuris negerbia vandens ir meta į jį šiukšles, perims pagal 
Brahmos duotą žodį tą nuodėmę, kurią jis uždėjo vandenims. Ir 
išsipildė visos Brahmos pranašystės. O Šačės vyras, nusiplovęs 
nuodėmę, vėl užvaldė dangaus sostą. 


17. SAKMĖ APIE DADJANČĄ 


Dievas Tvaštaras, Kūrėjas *, turėjo karvę, iš kurios tešmens 
tekėjo stebuklingas skystis — soma. Tvaštaras ir buvo somos 
saugotojas, bet savo stebuklingos karvės vardą ir jos buvimo 
vietą jis slėpė net nuo dievų. Ir tik išmintingasis Dadjančas 
iš Angiro giminės * žinojo šią paslaptį. Bet ir jis neišdavė jos 
dievams. Jis, kaip ir Tvaštaras, buvo artimas asurams *, įgau- 
nantiems jėgų iš šios paslapties. 

Tuo tarpu dieviškieji gydytojai gudrieji Ašvinai, vieninte- 
liai iš dievų negaunantys somos dėl savo giminystės su žmo- 
nėmis, sumanė išgauti Dadjančo saugomą paslaptį. Jie atėjo 
pas išminčių ir pasakė: „Mes norime būti tavo mokiniais“ .— 
„Ko jūs norite iš manęs išmokti?“ —,,Mes norime suvokti so- 
mos aukojimo paslaptį, — atsakė Ašvinai Dadjančui.— Ir norime 
sužinoti, kur slepiama stebuklingoji Tvaštaro karvė“. Bet iš- 
minčius atsakė: „Dievų karalius Indra grasino nukirsiąs man 
galvą savo ginklu, jeigu aš dar kam nors, be jo, išduosiąs šią 
paslaptį. O Vivasvato sūnūs, aš bijau jo pykčio ir todėl nega- 
liu jūsų priimti savo mokiniais". 

Tada Ašvinai jam tarė: „Nebijok, mes apginsime tave nuo 
Indros pykčio“.—,,Kaipgi jūs galėsite mane apginti?“ —, Jeigu 
tu priimsi mus savo mokiniais,— tarė Ašvinai, — mes taip pa- 
slėpsime tavo galvą, kad Indra niekada jos neras. Vietoj jos 
mes tau pritaisysime arklio galvą, ir kai Indra ją nukirs, su- 
grąžinsime tau tikrąją“. 

Išminčius sutiko, ir jie paslėpė jo galvą, o vietoj jos pri- 
taisė arklio galvą. Ir arklio lūpomis Dadjančas atskleidė pa- 
slaptį, kurią jie geidė sužinoti — jis pasakė, kad dieviškoji 
Tvaštaro karvė slepiama mėnulyje *. 

Netrukus Indra sužinojo, kad Dadjančas jo nepaklausė ir 
net jam nežinomas paslaptis atskleidė Ašvinams. Apimtas pyk- 
čio, jis savo vadžra nukirto išminčiui galvą. Toli nusirito ark- 
lio galva ir įkrito į ežerą ant Šarjanavato kalno, pačiame pa- 
saulio pakrašty. Bet Ašvinai greitai išgydė begalvį Dadjančą — 
vėl uždėjo ant pečių tikrąją galvą. 

Tada išmintingasis Dadjančas nužengė į dangų. O asurų 
galia žemėje nepaprastai padidėjo, ir dievų valdovas jau ne- 
begalėjo jų suvaldyti. „Asurų jėga priklauso nuo Dadjančo“,— 
sužinojo Indra. Dieviškieji išminčiai jam apsakė, kad tik pa- 
dedamas arklio galvos, kurią nukirto Dadjančui, jis galėsiąs 
įveikti savo priešus. Indra išėjo jos ieškoti, ir kalnų ežere 
surado norus tenkinančią arklio galvą. Iš tos galvos kaulų 
pagamintu ginklu dangaus karalystės valdovas išnaikino asurus. 
Ir tada jis sužinojo Tvaštaro paslaptį, ir pagrobė iš jo somą. 


18. DJAUSO ŽLUGIMAS 


Išmintingasis Dadjančas vos nepaguldė galvos už tai, kad 
išdavė karvės paslaptį. Gražiosios aušros deivės Ušasės tėvas 
Djausas, kadaise buvęs šaunus ir galingas padangės valdovas, 
už šventosios karvės pagrobimo nuodėmę buvo nutrenktas iš 
dangaus į žemę ir pasmerktas iš dievo tapti žmogumi. 

Pasakojama, kad kartą Djausas su žmona atėjo į draustinį 
mišką ant Himavato viršūnės. Tame miške jie pamatė visus 
norus pildančią stebuklingąją karvę Nandinę, karvių pramotės 
Surabės dukrą. Dieviškoji karvė buvo padovanota to miško 
šeimininkui didžiajam išminčiui Vasištai. O dievobaimingasis 
Varūnos sūnus Vasišta tuo metu buvo išvykęs iš savo buvei- 
nės. 

„Pažvelk,— tarė Djausas savo žmonai,— štai stebuklingoji 
išminčiaus Vasištos karvė. Mirtingasis, kuris paragaus jos pie- 
no, gyvens dešimt tūkstančių metų nepatirdamas negalės nei 
senatvės". Tada Djauso žmona panoro įsigyti karvę, kurios 
pienas teikia ilgaamžiškumą. „Aš turiu žemėje tarp mirtingųjų 
drauge, ušinarų genties karalienę, — tarė ji.— Dėl jos aš noriu 
įsigyti šią karvę. Atvesk ją man!“ Ir, norėdamas įtikti savo 
lotoso akių žmonai, Djausas pagrobė Vasištos karvę. 

Sugrįžęs į savo buveinę, Vasišta nerado miške stebuklin- 
gosios karvės Nandinės, Surabės dukros. Susikaupęs jis suži- 

nojo tiesą ir surado karvės grobiką Didysis šventuolis Varū- 
nos sūnus kūno tramdymu ir begaliniu dievobaimingumu įgijo 
nepaprastą galią. Jis prakeikė Djausą ir susigrąžino karvę. Per 
šį prakeikimą išdidusis dievas neteko savo dangiškojo būsto, 
ir daugeliui metų jam teko mirtingojo žmogaus dalia. 


19. SAKMĖ APIE PULOMĄ 


Brahmos sūnus didysis išminčius Brigus gyveno miške nuo- 
šalioj buveinėj su savo žmona gražiąja Puloma, kurią mylėjo 
visa širdimi. Kadaise Pulomos tėvas buvo pažadėjęs ištekinti 
ją už asuro Pulomano *, bet Brigus pagrobė ją iš tėvų namų 
ir vedė anksčiau, negu asuras suspėjo pas ją atvykti. Ir štai 
kartą, kai Brigus išėjo iš savo būsto prie upės apsiplauti ır 
paliko žmoną namie vieną — o tuo metu ji laukėsi kūdikio,—- 
atsitiko taip, kad tas pats Pulomanas užklydo į jų miško 
trobelę ir įėjęs pamatė Pulomą. 

Jis tuoj ją įsimylėjo, o gražioji Puloma maloniai priėmė 
svečią ir pavaišino jį miško vaisiais ir šaknimis. Tada Puio- 
manas paklausė ugniakure liepsnojančios ugnies: „Pasakyk 
man, garsėjęs savo teisingumu, o Agni, ar čia ne ta pati mer- 
gelė, kuri buvo pažadėta man? Klastingasis Brigus atėmė ją 
iš manęs, bet dabar aš susigrąžinsiu nuotaką, jei tu patvir- 
tinsi, kad tai ji“. Ir nuliūdęs Agnis atsakė: „Aš bijau meluoti, 
bet bijau ir užrūstinti didįjį išminčių". 

Tada Pulomanas, pamišęs iš meilės, pavirto šernu ir, pa- 
griebęs Pulomą, greičiau už vėją išdūmė su ja iš Brigaus buūs- 
to. Ir tuo metu, kai jis lėkė su Puloma per mišką, kūdikis, 
kurį ji nešiojo po savo širdimi, iškrito iš jos įsčių. Jis spin- 
dėjo lyg saulė, ir demonas, vos jį išvydęs, paleido Pulomą, 
o pats pavirto pelenais, 

Ir vargšė Puloma, liedama graudžias ašaras, ėjo su kūdikiu 
ant rankų, ir iš jos ašarų prasidėjo didžioji upė Vadusara, 
kuri ir dabar teka tomis vietomis. Brigus surado savo žmoną 
su kūdikiu miške ir parsivedė į būstą. Kai ji papasakojo jam, 
kad ją buvo pagrobęs Pulomanas, supykęs Brigus paklausė: 
„Kas pasakė tam asurui apie tave, kas tave išdavėł"—, Mane 
išdavė Agnis“, — atsakė Puloma. Ir tada Brigus prakeikė ug- 
nies dievą: „Būk tu viską ryjantis!“ 

O sūnų, kurį pagimdė Puloma, asuro nešama per mišką, 
Brigus pavadino Čjavana, o tai reiškia Iškritęs. Brigaus sūnus 
Čjavana tapo didžiu išminčiumi ir šventuoliu ir savo atsidavi- 
mu įgijo didelę galią visuose trijuose pasauliuose. 

20. ŠYVA IR DIEVIŠKIEJI IŠMINČIAI ANT HIMAVATO 


Kai žuvo ištikimoji Šyvos žmona Satė, niūrus didysis alsi- 
skyrėlis visai nutolo nuo dievų ir vienišas laikėsi griežto 
asketiško gyvenimo. Numatydamas ateitį Višnus išpranašavo, 
kad Satė vėl gims žemėje kitu pavidalu ir vėl susitiks su 
Šyva. Bet Šyva buvo nepaguodžiamas. Sielvartaudamas dėl 
mylimos žmonos, jis lyg pamišęs klajojo po kalnus nerasda- 
mas palengvėjimo; ir kartą užklydo jis į šventąjį pušyną ant 
Himavato viršūnės, kur, laikydamiesi šventųjų įžadų, gyveno 
Brahmos sūnūs, išminčiai Kūrinių valdovai su savo žmonomis. 

Šyva atėjo prie dieviškųjų išminčių buveinės nuogas, pe- 
lenais apsibarstęs kūną, palaidais ir sutaršytais plaukais; jo 
akys buvo pasruvusios krauju, o rankose laikė rusenančius 
nuodėgulius. Jis tai baisiai kvatojo, tai dainavo, tai pratrūk- 
davo kraupiai rėkti. Ir devynių dorybingų išminčių žmonų, 
išėjusių iš savo būstinių, akivaizdoje jis ėmė šokti laukinį be- 
gėdišką šokį. Jis tai bliovė lyg asilas, tai maurojo lyg bulius. 
Jo šokis užbūrė išminčių žmonas, ir kur tik jis ėjo šokdamas, 
jos sekė iš paskos, nenuleisdamos nuo jo akių. 

Dangaus išminčiai baisiai supyko. Nė vienas iš jų neatpa- 
žino Šyvos. „Kas jis? Demonas ar kokia kita būtybė, pasiry- 
žusi drumsti mums ramybę ir vilioti mūsų žmonas?“ — Klausi- 
nėjo jie vienas kito. Ir jie prakeikė jį: „O tu, asilu bliaunan- 
tis, pavirsk į asilą!“ Kad ir kokia didelė buvo jų šventumo 
galia, bet jos nepakako, kad prakeikimas kristų ant Šyvos, 
juk negali žvaigždė užtemdyti saulės. Tačiau išminčiai dar 
labiau įtūžo, kad jų žmonos lyg pakerėtos seka paskui šokantį 
beprotį. Ir sujungę visas šventumu įgytas savo galias, jie 
prakeikė nepažįstamąjį už jo begėdiškumą: „O bjaurus išsi- 
gimėli, tedingsta tavo vyriška galia!“ Ir tuoj pat nukrito jo 
vyriškumo ženklas, o pats Šyva išnyko. 

Ir staiga viskas aplink susijaukė ir pasikeitė. Ir išminčiai 
pamatė, kad užgeso šviesa ir saulė nebešildo, nebedega auku- 
rai, o planetos ir žvaigždynai pajudėjo iš savo vietų dangaus 
skliaute ir susipynė jų keliai. Sutriko metų laikų kaita. Ir 
šventieji išminčiai, nors ir laikėsi savo įžadų, suabejojo šven- 
tuoju darmos dėsniu, nusilpo jų kūnas ir dvasia, ir prarado 
jie savo vyriškąją galią. Sutrikę jie šaukėsi Brahmos. Papasa- 
kojo jie Praamžiui apie neregėto nepažįstamojo atėjimą, apie 
savo pyktį ir jam pasiųstą prakeikimą. „Jūs nepažinote didžio- 
jo dievo Šyvos,— pasakė Brahma.— Dabar pamirškite savo 
pyktį ir stenkitės permaldauti grėsmingąjį Valdovą. Jūs tu- 

rite nulipdyti Šyvos lingamą * ir jį garbinti. Nuo šiol, garbin- 
dami lingamą, jūs šlovinsite galingąjį Šyvą". 

Išminčiai sugrįžo į savo pušyną ir padarė taip, kaip buvo 
liepęs Brahma. Ištisus metus jie garbino lingamą, taip šlovin- 
dami Šyvą, ir kai atėjo pavasaris ir nuostabi kokilos * giesme 
nuskardeno žiedais ir lapais, šlamančiais aukštojo Himavato 
šlaituose, didysis dievas vėl atvyko į išminčių buveinę. Jia 
krito kniūpsti ir pašlovino jį, o jis atleido jų apsirikimą. Jis 
tada paaiškino jiems, kad ir nuogumas, ir kūno trynimasis pe- 
lenais reikalingi nuodėmėms nusivalyti, aistroms nuramdyti ir 
didžiausiai galiai įgyti. Ir dieviškieji išminčiai pripažino jo 
pranašumą. Nuo to laiko visur lingamas garbinamas kaip Šy- 
vos įsikūnijimas. 


21. USANO ŽYGDARBIS 


Kovojant už Somos pagrobtą Brihaspačio žmoną deivę Ta- 
rą, įvyko asurų kariuomenės vado Ušano ir galingojo dievų 
kariaunos vado Šyvos dvikova. Drąsusis Brigaus sūnus smogė 
savo ginklu Šyvai daug smūgių ir nors nepajėgė labai sužeisti 
galingojo dievo, bet ir šis niekaip negalėjo įveikti Ušano sa- 
vo grėsminguoju trišakiu, nes vikrusis išminčius kiekvieną 
kartą išsisukdavo nuo mirtino smūgio. Ušanas užšoko Šyvai 
ant pečių, nuo pečių ant galvos, nuo galvos vėl ant pečių, 
ir, šokinėdamas ant galvos, pečių ir rankų, nepailsdamas ka- 
pojo jį skaudžiu kalaviju. Galų gale įpykęs Šyva prisitaikė 
sugauti jį burna ir prarijo. Šyvos viduriuose Šukros planetos 
valdovas ėmė maldauti pasigailėjimo, ir permaldautas Šyva 
atsileido, išvėmė jį, ir tada jie susitaikė. Nuo tada Šyva tapo 
palankus Ušanui lyg savo sūnui. 

Praėjo kiek laiko, ir vėl įsiliepsnojo karas tarp dievų ir 
asurų. Tuo metu asurai jau buvo išklydę iš doros kelio, ne- 
beaukojo aukų, ir Indros vadovaujami dievai ėmė spausti 
asurus ir baigė nugalėti. Tada Ditės sūnūs pasakė savo globė- 
jui Ušanui Kavjai: „Mes neatsispirsime dievams, jie atėmė 
visas mūsų valdas. Teks atiduoti jiems pasaulių valdžią ir 
pasitraukti į požemio pragarą“. Bet Ušanas juos padrąsino: 
„Nebijokite, aš jums padėsiu. Aš žinau visą užkeikimų iš- 
mintį ir gydomųjų žolių galią dievams pasiekiama tik kruo- 
pelė šios išminties. Aš, o asurai, panaudosiu savo žinias jūsų 
labui!“ Dievai, tai sužinoję, kalbėjo: „Kol išmintingasis Bri- 
gaus sūnus neatėmė iš mūsų visatos, užpulkim asurus ir juos 
išnaikinkim, o likusius išvykim į požemio pasaulį“. Ir jie vėl 
visa jėga ir įniršiu puolė asurus ir privertė juos bėgti. Tai 

matydamas Ušanas ėmė ginti asurus; jis nuvedė juos į sau- 
gią vietą ir pats užkirto kelią pergalingiems dievams. Išsi- 
gandę jo galios, dievai liovėsi persekioję asurus ir pasuko 
atgal. Ušanas asurams pasakė: „Jau dvylika mūšių prieš jus 
laimėjo dievai, ir maža beliko jūsų naujoms kautynėms. Todėl 
kol kas nesivelkite į kovą su dievais. Palaukite kurį laiką, 
o aš nueisiu pas didįjį Šyvą ir išgausiu iš jo, kaip pasiekti 
pergalę“. 

Tada Prahlada, Hiranjakašipaus sūnus, nuėjo pas dievus 
kaip pasiuntinys ir jiems pasakė: „Mes nutraukiame kovą su 
jumis. Mes sudėjome ginklus, palikome savo kovos vežimus 
ir apsivilkome šiurkščiais karniniais atsiskyrėlių drabužiais. 
Nuo šiol tolimiausioje dykumoje visi asurai ims griežčiausiai 
tramdyti savo kūnus“. Išklausę asurų karalaičio kalbą, dievai 
džiūgaudami grįžo į savo karalystę. O Ušanas Kavja nusiže- 
minęs atėjo pas Šyvą ir taikiai jo paprašė: „O didysis dieve, 
kad asurai nugalėtų Aditės sūnus, suteik man burtų galią, 
kurios neturi Brihaspatis, mano priešų valdovas". Šyva į tai 
atsakė: „O Brigaus sūnau, kad įgytum tokią burtų galią, tau 
teks atlikti didžiulį žygdarbį. Tūkstantį metų turėsi iškabėti 
žemyn galva, kvėpuodamas aitriais laužo dūmais, — tik tada su- 
žinosi, ko geidi“. Ušanas nusilenkė Šyvai ir pagarbiai palietė 
jo kojas. „Tegul bus taip, — tarė jis— aš prisiimu šį įžadą ir 
jį ištesėsiu, o Valdove.“ Ir jis pasitraukė vykdyti įžado. 

Bet dievai vis dėlto suprato, kad asurų pasiūlyta taika 
buvo tik gudri apgaulė. Jie vėl apsiginklavo ir savo globėjo 
Brihaspačio vedami patraukė prieš asurus, kad juos nubaustų. 
O šie, pamatę, kad dievai juos puola, baisiausiai sumišo. 
„Mūsų globėjas paliko mus, kad įvykdytų savo įžadą, ir mes 
sudėjome ginklus. O dievai, jūs žadėjote mums taiką, o dabar 
atėjote čia su ginklais išžudyti mūsų, beginklių dievobaimin- 
gų šventuolių“,— taip kalbėjo asurai. O tarpusavy jie nuspren- 
dė: „Mes negalime atsilaikyti kovoje su dievais. Kol sugrįš 
mūsų globėjas, prašykim užtarimo jo motinos, išmintingosios 
Brigaus žmonos". 

Ir jie išgąsdinti kreipėsi į Ušano motiną prašydami globos. 
Ji suteikė jiems prieglobstį ir pasakė: „Nebijokite, asurai, 
jums nėra ko baimintis, kol jus ginu”. Bet įnirtę dievai jsi- 
veržė į jos valdas ir ėmė triuškinti asurus savo ginklais. Ma- 
tydama, kad dievai žudo beginklius asurus, Ušano motina 
supyko ir tarė: „Aš užbursiu dievus, ir jie užmigs“. Ir deivė 
ėmė burti, ir pirmasis sustingo ir neteko jėgų Indra; o die- 
vai, išvydę, kaip jų karalių sukaustė jos burtai, apimti siau- 
bo ėmė bėgti. 


46 


Tik Višnus pasiliko prie sustingusio Indros. „Įeik į mane,-- 
tarė jis— ir aš išnešiu tave iš čia.“ Ir dievų karalius įėjo 
į savo jaunesnįjį brolį. Kai deivė pamatė, kad Višnus gina 
Indrą, ji dar labiau įtūžo: „Tu nepabėgsi nuo manęs, dan- 
gaus valdove, savo burtų galia aš paversiu tave kartu su 
Višnumi pelenais“. Siaubas apėmė abu dievus girdint šiuos 
žodžius. „Kaip mums nuo jos išsigelbėti?" — paklausė Višnus 
brolį. Šis jam atsakė: „Užmušk ją, kol ji mūsų abiejų nesude- 
gino. Aš jau netekau jėgų nuo jos užkeikimo, tuoj pat ją už- 
mušk!“ Ir Višnus sumanė tada padaryti didžią nuodėmę — uż- 
mušti moterį. Apimtas baisaus siaubo, jis prisišaukė savo gink- 
lą — kovos diską — ir staigiu mostu nutraukė Ušano motinai 
galvą. 

Kai Brigus sužinojo Višnų atėmus jo žmonai gyvybę, pra- 
keikė jauniausiąjį Aditės sūnų: „Už tai, kad tu, žinodamas 
darmos įstatymą, sulaužei draudimą nužudyti moterį, turėsi 
septynis kartus gimti žemėje tarp žmonių“. Bet paskui, pa- 
klausęs Brahmos prašymo, jis sušvelnino savo prakeikimą ir 
sutiko, kad Višnus gimtų daug kartų žemėje žmogaus ir ki- 
tokiais pavidalais, ir kiekvieną kartą dėl to, kad būtų atkurtas 
pamintas teisingumas. 

Brigaus pranašystė išsipildė, — po daugelio metų Višnus at- 
gimė žemėje teisingojo karaliaus Ramos pavidalu, kad nu- 
baustų nedorą demonų rakšų karalių Ravaną; ir dar daugeliu 
pavidalų atgimdavo Višnus, kai pasaulyje būdavo pažeidžia- 
mas darmos įstatymas. 

O Brigus paėmė tada į rankas nukirstą žmonos galvą ir 
pridėjo ją prie kūno. „„Darmos įstatymo vardu, kurį visada iš- 
pažinau, tegrąžinu aš tau gyvybę!“ Jis apšlakstė ją šaltu van- 
deniu ir prabilo: „Atgyk!“ Ir deivė atgijo, lyg būtų pabudusi 
iš miego. Ir dievai, ir asurai, ir visi padarai visatoje negalėjo 
atsistebėti didžiu stebuklu. 

Sužinojęs, kad Brigus atgaivino savo žmoną, Indra vėl ne- 
teko ramybės. Priešiškos jam Brigaus giminės galybė jį gąs- 
dino, ir jis neužmigo naktimis, ieškodamas būdo įveikti savo 
priešą. Galų gale jis pasišaukė savo dukrą gražiąją Dža- 
jantę ir tarė jai: „Asurų globėjas Ušanas atsidėjo didžiam 
žygdarbiui dėl to, kad galėtų atimti iš manęs valdžią. Šio iš- 
minčiaus sumanymas mane pražudys. Mano dukra, eik pas jį 
ir pasistenk jam įtikti. Įsiteik jam ir suviliok jį dėl manęs“. 

Džajantė paklausė tėvo. Ji nuvyko ten, kur vykdė savo 
įžadą Ušanas Kavja. Ji pamatė jį išsikamavusį, kabantį žemyn 
galva virš aukuro ir kvėpuojantį tumulus dūmų. Vykdydama 
tėvo liepimą, Džajantė išgyrė didįjį šventuolį ir liko ilgus 

metus jam tarnauti. Nenuilsdama ji trynė jam rankas ir kojas, 
tepė tepalais, gaivinančiais odą, ir visokiausiai tarnavo Uša- 
nui paklusni dangaus valdovo dukra. 

Praėjus tūkstančiui įžado metų, patenkintas Ušano žygdar- 
biu Šyva atskleidė jam išmintį, nepasiekiamą dievams ir nie- 
kam daugiau visoje visatoje. Taip asurų globėjas tapo nenu- 
galimas. 

Tada jis paklausė Džajantės: „Kas tu esi, o gražioji mer- 
gele, padėjusi man pakelti pasiaukojamo žygdarbio sunkumus? 
Kuo galiu tau atsilyginti už tokią ištikimybę? Pasakyk man 
savo norą, ir aš bemat jį įvykdysiu, kad ir kaip sunku man 
būtų!" —, „(O brahmane,— atsakė ji,— tavo žygdarbis suteikė tau 
galią sužinoti kitų mintis. Tu pats žinai, ko aš trokštu. "—,„Tu 
nori pasilikti su manim, gražuole, — tarė tada Ušanas.— Ir man 
žinoma, kad tu nori su manim praleisti šimtą metų ir kad 
visą šį laiką mes būtume nematomi nė vienam gyvam pada- 
rui. Tegul bus taip, teišsipildo tavo noras.“ Kartu su Džajante 
jis nuvyko į savo namus, ir ten jie praleido šimtą metų, ne- 
matomi pašalinių žvilgsnių — tokią galią buvo suteikęs Ušanui 
jo žygdarbis. 

Ditės sūnūs, sužinoję, kad Ušanas įvykdė savo įžadą ir 
užsitarnavo Šyvos malonę, apsidžiaugė ir nuėjo prie jo būsto. 
Bet jie nerado savo globėjo — niekur neaptiko net jo pėdsa- 
kų. „Jis dar negrįžęs“,— pamanė jie ir išsiskirstė po savo 
namus. O dievai tuo metu kreipėsi į savo globėją Brihaspatį: 
„Eik greičiau pas asurus ir, kol nėra su jais Brigaus sūnaus, 
išvesk juos iš doros kelio, tepakliūva jie tavo įtakon“. Ir Bri- 
haspatis Ušano pavidalu atėjo pas asurus, jie patikėjo, kad 
sugrįžo jų globėjas, atlikęs tūkstančio metų įžadą. Ir šimtą 
metų Brihaspatis Ušano Kavjos pavidalu buvo asurų vyriau- 
siuoju žyniu. 

Bet praėjo šimtas metų, ir tikrasis Ušanas grįžo pas asu- 
rus. Kai jis pasirodė asurų susirinkime, asurai nustebo jį 
išvydę, ir jie pasakė: „Štai vienas Ušanas sėdi mūsų globėjo 
vietoje, o štai kitas atėjo į susirinkimą — iš tiesų tai mus ste- 
bina. Ką visa tai galėtų reikšti?“ 

O Ušanas, išvydęs Brihaspatį jo pavidalu sėdintį jo vie- 
toje, supyko ir tarė: „O dievų globėjau, ko tu čia alėjai? 
Tu tvirkini mano mokinius, o jie, tavo apgauti kvailiai, dabar 
nebepažįsta manęs. Nedera brahmanui klaidinti svetimus mo- 
kinius. Eik pas dievus ir būk ten, vykdydamas savo pareigą, 
antraip čia tau gresia žūtis“. Bet Angiro sūnus, išgirdęs šiuos 
žodžius, šypsodamasis kalbėjo: „Niekada nesu girdėjęs apie 
vagį, grobiantį ne svetimą turtą, o svetimą pavidalą. Aš paži- 

nau tave, tu — dievų globėjas Brihaspatis, Angiro sūnus. Žiū- 
rėkite asurai, štai apgavikas, atėjęs čia mano pavidalu pri- 
mokytas Višnaus. Suriškite jį ir įmeskite į jūrą“. 

Ušanas, kreipdamasis į asurus, tarė: „„Asurai, aš — jūsų 
globėjas, grįžęs su Šyvos dovana,— ištesėjęs tūkstantį metų 
trukusį įžadą, aš užsitarnavau šią brangią dovaną dėl jūsų! 
O čia Brihaspatis, Angiro sūnus, jis jus apgaudinėja, kad dan- 
gaus gyventojai pasiektų pergalę prieš jus. Aš sakau jums 
tiesą — jis užėmė mano vietą, kol aš buvau toli nuo jūsų“. 

Bet asurai juo nepatikėjo. „Tebūnie mūsų globėjas tas, ku- 
ris čia atėjo anksčiau, o šis teišeina“,— tarė asurų vadovai. 
Įpykęs Ušanas juos prakeikė: „O apgailėtini kvailiai, jūs išsi- 
žadėjote manęs, bet greitai žiauriai nukentėsite dėl savo pai- 
kumo, greit neteksite ir savo valdų, ir gyvybių“. Ir jis pasi- 
traukė į miškus. 

O Brihaspatis liko su asurais. Ir pamažu jis ėmė drumsti 
jų protus melagingų mokymu. Jis atpratino juos gerbti vedas 
ir aukoti aukas. „Šventasis raštas neduoda nieko, tik nelai- 
mes savo išpažinėjams,— kalbėjo jis.— Savanaudiškais tikslais 
aukoja dievams aukas niekingi žmonės, jie leidžia ir žmMonoms 
dalyvauti apeigose, kai gyviems padarams atimama gyvybė *", 
Ir jis peikė didžiuosius dievus, Višnų ir Šyvą, ir kėlė aikštėn 
Indros ir Brihaspačio nuodėmes. 

Iš visų asurų tik Hiranjakašipaus sūnus teisuolis Prahlada 
atsilaikė prieš pagundas; visi kiti patikėjo neteisingų Brihas- 
pačio, laikomo Ušanu, mokymu *. Suklaidinti jo pamokslų, 
asurai atsisakė šeimyninio gyvenimo ir paniekino žemiškąsias 
gėrybes. Apsinuoginę, nusiskutę galvas *, jie pasitraukė prie 
Narmados upės krantų, palikę dievus viešpatauti trijuose pa- 
sauliuose. Ir tik vėliau, kai Ušanas grįžo pas asurus ir atvedė 
juos į protą, jie pamiršo savo įžadus ir vėl stojo į kovą su 
dievais dėl valdžios visatoje. 


22. VIŠNAUS ĮSIKŪNIJIMAI 


Kai senovėje priviso be skaičiaus gyvų padarų, Žemė pa- 
vargo nuo kalnų, miškų ir nuo joje prisiveisusių kūrinių naš- 
tos. Nepakeldama šios naštos, ji prasmego į Patalos gelmes ir 
pasinėrė ten į vandenį. Tada, norėdamas ją išgelbėti, Višnus 
pasivertė didžiuliu šernu, panašiu į tamsų audros debesį, s1 
akimis, žibančiomis lyg žvaigždės. Jis nusileido į Patalą ir, 
užkabinęs Žeme iltimi, ištraukė ją iš vandens ir iškėlė į vir- 
šų. Galingas asuras Hiranjakša, Ditės sūnus, tuo metu buvo 
Pataloje; jis išvydo didžiulį šerną, nešantį ant ilties Žemę, nuo 

kurios tekantys vandens srautai užtvindė požemines asurų :r 
nagų menes. Ir Hiranjakša puolė šerną, norėdamas atimti iš 
jo Žemę ir ją užvaldyti. Višnus šerno pavidalu kovoje nuga- 
lėjo didįjį asurą. Po to jis išnešė Žemę iš Patalos ir įtvirtino 
ją vidury okeano taip, kad ji daugiau nebenugrimztų. 

Bet keldamas Žemę, šernas pramušė koja angą joje ir pa- 
sėjo ten savo sėklą. Ir kadangi jis tai padarė nenumatytu lai- 
ku, iš Šerno ir Žemės sąjungos užsimezgė baisus vaisius. Gi- 
liai giliai žemėje, Šerno koja pramuštoje ertmėje, liko baisus 
gemalas, vardu Narakas, Pragaras, ir į jo būstą prasmenga po 
mirties nusidėjėliai ir kenčia ten baisiausias kančias už savo 
piktadarybes. 

Kitą kartą Višnus atgimė žemėje, kai jai iškilo grėsmė 
dėl vyresniojo Hiranjakšos brolio, asurų karaliaus Hiranjaka- 
šipaus. Didžiuodamasis savo galybe, Ditės sūnus Hiranjakašipus 
iškrypo iš doros kelio ir ėmė žiauriai skriausti gyvus pada- 
rus. Hiranjakašipaus sūnus, dorybingasis Prahlada, smerkda- 
mas tėvo piktadarybes, ėmė garbinti Višnų. Veltui asurų ka- 
ralius stengėsi priversti sūnų atsižadėti doros. Pagaliau jis lie- 
pė savo tarnams karalaitį užmušti. Bet Prahlada, regėdamas 
jam gresiantį pavojų, ėmė melstis Višnui; žiauriųjų Hiranja- 
kašipaus tarnų ir ietys, ir kardai atšipo nuo smūgių į jo kūną, 
nepadarę jam nė menkiausios žalos. Karaliaus liepimu Prahla- 
dą numetė įnirtusiems drambliams sutrypti, bet ir čia jis išliko 
nepažeistas; jį įstūmė į griovį, pilną nuodingų gyvačių, bet jų 
įkandimai buvo bejėgiai, nes jį saugojo dorybėmis įgyta ga- 
lia. Hiranjakašipus mėgino jį nunuodyti, paskui norėjo jį su- 
deginti, bet nei nuodai, nei ugnis negalėjo pražudyti asurų 
karalaičio. Karaliaus tarnai numetė Prahladą nuo aukšto rūmų 
bokšto — o jis nusileido ant žemės saugiai, lyg į minkštą 
patalą. Surištą jį įmetė į jūros gelmę — bet ir okeano dugne 
jis šlovino Višnų. Tada asurų karalius uždarė jį į kalėjimą. 

Piktasis Hiranjakašipus nieko nebijojo, nes kadaise Pra- 
amžis jam buvo suteikęs nepažeidžiamą galią. Brahma, atsily- 
gindamas už ilgą ir varginantį šventuolišką gyvenimą, apdo- 
vanojo jį tokia galia, kad jo negalėjo įveikti nei dievai, nei 
asurai, nei žvėrys. Bet Višnus suteikė savo tarnui Prahladai 
pagalbą. Jis įsikūnijo žemėje ne žmogaus ir ne žvėries pavi- 
dalu — pusiau liūto, pusiau Žmogaus — ir nuvyko į Hiranjaka- 
š:paus rūmus. Išvydęs neregėtą padarą, asurų valdovas puolė 
jį savo trišakiu, bet žmogus-liūtas pargriovė Hiranjakašipų 
ant žemės ir nagais jį sudraskė į gabalus. Po to Višnus išva- 
davo iš kalėjimo dorybingąjį Prahladą ir vėl atkūrė žemėje 
teisingumą. 

Po Hiranjakašipaus mirties jo sūnus Prahlada tapo daičių 
ir danavų karaliumi. Savo dorybingumu ir pasiaukojimu jis 
įgijo didelę galią, ir dievai negalėjo jo įveikti. Gaves Bri- 
haspačio patarimą, Indra atvyko brahmano pavidalu pas Prah- 
ladą ir paprašė jį padovanoti savo dorybę. Dievobaimingasis 
karalius negalėjo neišklausyti brahmano prašymo. Jo dorybė 
šešėlio pavidalu išėjo iš jo ir apsigyveno Indroje. Tik tada 
dievų valdovas pajėgė nugalėti Prahladą. 

Prahlados sūnus buvo Viročana, Viročanos sūnus — galin- 
gasis Balis, kuris vėliau ir tapo asurų karaliumi. Jis buvo die- 
vobaimingesnis už savo senelį ir visus kitus, gyvenančius tri- 
juose pasauliuose. Savo dievobaimingumu ir pasiaukojamu 
gyvenimu jis įgijo valdžią visoje visatoje. Jam priklausė dan- 
gus ir žemė, ir požeminiai pasauliai, ir patys dievai pateko 
asurų karaliaus valdžion. 

Įžeista dėl tokio savo sūnų pažeminimo Aditė kreipėsi į 
Višnų: „Tik tu gali sugrąžinti savo broliui Indrai karalystę. 
Padėk savo broliams dievams, o išmintingasis!“ Tada Višnus 
pasivertė liliputu ir atėjo pas visatos valdovą Balį ir paprašė 
sau tiek erdvės, kiek galės atsimatuoti trimis žingsniais. „Ne- 
sutik“,— patarė karaliui Brigaus sūnus Ušanas. Bet išdidus ir 
dosnus Balis nepaklaūsė išmintingojo globėjo patarimo ir su- 
tiko atiduoti liliputui tiek erdvės, kiek šis prašė. Tada nuste- 
busio Balio akivaizdoje liliputas nepaprastai išaugo; ir vienu 
žingsniu jis peržengė dangaus sferą, o antru aprėpė visą źe- 
mę. Trečio žingsnio Višnus nežengė,— Brahmos prašomas, jis 
pagailėjo kilniojo Balio ir paliko jam valdyti požemio pasaulį 
Patalą. Taip dievai susigrąžino valdžią visatoje, o asurai buvo 
išvyti į požemio pasaulį. 


23. SAKMĖ APIE JAJATĮ 


Kai vėl prasidėjo kova tarp dievų ir asurų dėl valdžios 
visatoje, dievai ilgai negalėjo įveikti savo priešų. Asurų žy- 
nys ir globėjas Ušanas mokėjo atgaivinti mirusius, šią galią 
jis buvo įgijęs už savo tūkstantį metų trukusį pasiaukojimą. 
Jis atgaivindavo visus asurus, kuriuos dievai užmušdavo kau- 
tynėse. Dangaus kariaunos vadas Brihaspatis tokios galios ne- 
turėjo, ir dievai toje kovoje patyrė didelių nuostolių. Ir štai 
kartą sutrikę ir išsigandę dievai atėjo pas išmintingąjį Bri- 
haspačio sūnų Kačą ir tarė: „Padaryk mums paslaugą, Kača, 
padėk nugalėti klastinguosius asurus. Tu jaunas ir gražus. Eik 
pas Ušaną ir prašykis priimamas mokiniu. Maloniu elgesiu ir 
paklusnumu įgyk jo pasitikėjimą, sužadink jo dukros Devaja- 

nės meilę ir sužinok didžiąją asurų globėjo paslaptį — kaip 
atgaivinti kritusius kovoje“. 

Ir paklusęs dievų valiai Kača išvyko į asurų vado stovyk- 
lą. Jis atėjo pas Ušaną ir pasakė: „Aš — Brihaspačio sūnus, 
Angiro vaikaitis. Priimk mane savo mokiniu. Aš tarnausiu tau 
dešimt šimtmečių, laikydamasis griežčiausių tvardymosi įža- 
dų“. Ušanas Kavja palankiai priėmė Brihaspačio sūnų, parei- 
kalavęs klusnumo įžado, ir tapęs jo mokiniu Kača ėmė iš šir- 
dies tarnauti savo mokytojui. Bet labiausiai jis stengėsi įtikti 
išdidžiajai Ušano dukrai Devajanei. Jis miške priskindavo jai 
kvepiančių gėlių ir sultingų vaisių, dainuodavo dainas, links- 
mindavo ją muzika ir šokiais. Devajanė maloningai priimdavo 
šias paslaugas, ir nejučiomis jos širdis ėmė linkti prie Kačos. 

Bet štai kartą, kai Kača ganė miške mokytojo karves, jį 
pamatė ir iškart pažino asurai. Nekęsdami dievų ir Brihaspa- 
čio, jie užmušė Kačą, bijodami, kad šis neišgautų iš jų glo- 
bėjo mirusiųjų atgaivinimo paslapties. Jie sukapojo Kačos kū- 
ną gabalais ir išmetė vilkams suėsti. 

Kai vakare karvės grįžo be piemens, Devajanė sunerimo. 
Kača negrįžo ir naktį, ir tada Devajanė nuėjo pas tėvą ir 
tarė: „O valdove, saulė jau nusileido, tamsioj nakty sužibo 
aukuro ugnis, karvės sugrižo iš miško, o jų piemens Kačos vis 
dar nėra. Ar neištiko jo nelaimė, ar nežuvo jis miške? Aš ne- 
galiu be jo gyventi, tėve!" 

Ir Ušanui pagailo dukros, ir jis, garsiai pašaukęs Brihas- 
pačio sūnų, savo galia grąžino jam gyvybę. Tą pačią akimirką 
Kača, gyvas ir sveikas, atsirado prieš asurų globėją ir jo gra- 
žiąją dukrą. Jis papasakojo jiems, kaip asurai jį miške už- 
mušę ir jo kūną išmetę laukiniams žvėrims suėsti. 

Po kiek laiko Kača vėl nuėjo į mišką priskinti Devajanei 
gėlių, ir vėl jį pamatė asurai. Jie suprato, kad visagalis Uša- 
nas atgaivino Kačą. Sumanę visam laikui atsikratyti Brihaspa- 
čio sūnaus, šį kartą asurai užmušė jį, sudegino jo kūną ir pe- 
lenus sumaišė inde su vynu. Klastingieji asurai atnešė šį in- 
dą savo globėjui, ir šis išgėrė vyną, sumaišytą su Kačos pe- 
lenais. 

O vakare vėl atėjo pas tėvą persigandusi Devajanė ir ėmė 
maldauti jį surasti Kačą ir sugrąžinti jai gyvą ir sveiką. Uša- 
nas dukrai tarė: „Aš jau atgaivinau jį vieną kartą, kai asurai 
jį užmušė, ir jis jau buvo pasukęs mirusiųjų keliu. Bet, ma- 
tyt, Ditės sūnūs vėl jį nužudė. Kuo gi aš galiu jam padėti? 
Neliūdėk, dukra mano. Nedera tau taip liūdėti mirtingojo. 
Visi nusilenkia likimui — ir dievai, ir žmonės, jei ženklai ne- 
pranašauja sėkmės". Bet Devajanė buvo nepaguodžiama. 

„Ne,— atsakė ji tėvui, — aš negaliu neliūdėti. Brihaspačio sū- 
nus mielas mano širdžiai. Ir jeigu tu jo man nesugrąžinsi, aš 
atsisakysiu maisto bei vandens ir iškeliausiu paskui Kačą.“ 

Ir pykdamas ant užsispyrėlių asurų, sielvartaujančios Deva- 
janės verčiamas Ušanas vėl pašaukė Brihaspačio sūnų ir pa- 
mėgino antrą kartą grąžinti jam gyvybę. Tada Kača tyliai 
atsiliepė iš mokytojo vidurių. Ušanas neapsakomai nustebo: 
„O Kača, kaip tu atsidūrei mano viduriuose?“ Ir Kača jam 
viską apsakė: kaip jį sutikę miške asurai vėl užmušę, kaip 
sudeginę jo kūną, kaip sumaišę pelenus su vynu ir davę iš- 
gerti šį vyną Ušanui. Išklausęs Kačos pasakojimo, asurų val- 
dovas nuliūdo. Jis pradėjo svarstyti, kaip grąžinti Kačai gy- 
vybę,— juk jis negalėjo šito padaryti, nepražudydamas savęs. 
Tik paaukodamas gyvybę jis galėjo išgelbėti mokinį. Tada dėl 
savo dukros laimės Ušanas ryžosi atskleisti Brihaspačio sūnui, 
kaip atgaivinti mirusiuosius. Išgavęs iš mokytojo šią didžią 
ir trokštamą galią, Kača pradrėskė Ušanui dešinįjį šoną ir at- 
sidūrė pasaulyje sveikas ir gyvas. Asurų globėjas tada krito 
negyvas. Bet ištikimas ir dėkingas mokinys Kača tuoj pasinau- 
dojo jam suteikta galia mokytojui atgaivinti. Jis ištarė reikia- 
mus užkeikimus, kreipėsi į Ušaną, ir šis, didžiam Devajanės 
ir Kačos džiaugsmui, atgijęs pakilo nuo žemės. 

Dešimt šimtmečių tarnavo Kača asurų globėjui ir štai at- 
ėjo laikas Brihaspačio sūnui grįžti į dievų buveinę. Bet jį 
pamilusi Devajanė nenorėjo skirtis su juo. Ir kai Kača, moky- 
tojo paleistas, ėmė rengtis į tolimą kelią, Devajanė jam tarė: 
„O Brihaspačio sūnau, aš myliu tave ir gerbiu, ir ši didelė 
mano meilė du kartus tave išgelbėjo iš mirties. Dėl manęs, 
dėl mano meilės mano tėvas tau atskleidė mirusiųjų atgai- 
vinimo paslaptį. Nejaugi tu atstumsi mano meilę, atsidavimą 
ir draugystę?“ Bet dievobaimingasis Kača atsisakė Devajanės, 
pasisiūliusios tapti jo žmona. Jis jai tarė: „Tu verti mane 
žengti neleistiną žingsnį, o mergele žavingais antakiais. Tu 
man mielesnė ir brangesnė už mokytoją, bet juk aš buvau 
tavo tėvo viduriuose, o mėnuliaveide! Argi aš galiu tapti 
tavo vyru? Aš galiu būti tau tik brolis, dabar pagal įsta- 
tymą tu man sesuo. O nuostabioji, aš praleidau čia daug lai- 
mingų metų, ir mano širdis visiškai patenkinta. Aš prašau ta- 
ves, o Devajane, leisk man atlikti savo pareigą ir palinkėk 
man laimingo kelio“. Bet gražioji Devajanė nenorėjo paklusti 
lemties įstatymams. Įžeista Kačos atsakymo, ji tarė: „Tu at- 
stūmei mane dėl įstatymo, ir už tai aš tau pranašauju, kad 
didysis mano tėvo mokslas neatneš tau sėkmės". Ir šiuos žo- 
džius išgirdęs, Brihaspačio sūnus vis tiek liko neperkalbamas. 

Jis taikiai atsakė Devajanei: „Tegul šis didis mokslas neatneš 
man sėkmės, bet jis padės tiems, kuriems jį perduosiu“. Ir 
nusilenkęs Devajanei, jis leidosi į tolimą kelią dievų buveinės 
link. Džiūgaudami sutiko Brihaspačio sūnų dievai: „Tu atli- 
kai didį žygdarbį, — tarė jie jam,— ir nuo šiol tau priklausys 
aukų dalis, o Kača!“ 

Netrukus Kača išmokė dievus mirusiųjų atgaivinimo me- 
no. Tada dangaus gyventojai ėmė rengtis naujam žygiui prieš 
asurus. „Vesk mus į kovą, — ragino jie Indrą.— Atėjo laikas 
parodyti asurams savo galią. Išnaikinsim priešus, o valdove:' 
Ir dievai vėl leidosi į žygį prieš asurus. Dangaus kariaunai 
vadovavo Indra. 


Pakeliui į mūšio lauką Indra pamatė miško ežere besimau- 
dančias merginas. Akimirksniu pasivertęs vėju, dievų karalius 
sumaišė merginų drabužius ir grįžo pas savo kariauną. O mer- 
ginos, išlipusios iš vandens, pasiėmė ne savo drabužius. Asu- 
rų vado Vrišaparvano dukra Šarmišta netyčia apsivilko De- 
vajanės suknelę, ir gražiosios mergelės labai susiginčijo. 
„Kaip drįsai tu paimti mano drabužius? — kalbėjo Devajanė 
Šarmištai.— Aš — globėjo dukra, ir tu turi rodyti man dera- 
mą pagarbą. O jei ne, tai tau niekur nesiseks ir nebus tau 
nieko gero.“ Išdidi karalaitė nenuleido negirdomis priekaišto 
ir įpykusi atšovė Devajanei: „Tu, elgeta, nelygi man, ir ne 
tau varžytis su asurų valdovo dukra. Tavo tėvas garbina ma- 
no tėvą ir nuolankiai priima iš jo dovanas. Kai mano tėvas 
ilsisi savo guolyje, tavasis stovi prie jo kojų. Tu — prašančio- 
jo, gaunančiojo ir garbinančiojo duktė, o aš — šlovinamojo, 
duodančiojo, bet ne imančiojo dukra“. Ir neatidavusi Devaja- 
nei jos drabužių, Šarmišta įstūmė Ušano dukrą į šulinį, buvusį 
tame miške, o pati nuėjo namo. 

Tuo metu Nahušos sūnus karalius Jajatis netoliese medžio- 
jo. Jis pats, jo palyda ir žirgai trokšte troško gerti. Atsitiko 
taip, kad karalius Jajatis su savo palyda prijojo prie to šu- 
linio, į kurį Šarmišta buvo įstūmusi Devajanę. Karalius pa- 
žvelgė į šulinį ir pamatė, kad jis seniai išsekęs, o jo dugne 
guli nežemiško grožio mergelė. Nustebęs Jajatis meiliai jos 
paklausė: „Kas tu esi, gražioji mergele? Kodėl tu guli šulinyje 
ir kaip tu į jį įkritai? Kodėl tu taip sunkiai dūsauji ir dejuoji? 
Papasakok, kas tau atsitiko“. Devajanė jam atsakė: ,„Aš — 
Ušano, asurų globėjo, dukra, to, kuris prikelia iš mirusiųjų 
Ditės ir Danu sūnus, žuvusius kovoje su dievais. Mano tėvas 
nežino, kas man nutiko. Štai imk už dešiniosios rankos, ka- 
raliau, ir ištrauk mane iš šulinio". 

Ir Jajatis ištraukė Devajanę už rankos iš šuilnio, atsi- 
sveikino su ja ir grįžo į savo miestą. O įširdusi ant Šarmištos 
Ušano dukra, nenorėdama grįžti į Vrišaparvano sostinę, pa- 
siuntė pas tėvą savo tarnaitę ir liepė jai viską papasakoti, 
kas atsitikę prie miško ežero. Tarnaitė susirado Vrišaparvano 
rūmuose Devajanės tėvą ir pasakė jam: „Karalaitė Šarmišta 
įstūmė tavo dukrą į šulinį prie miško ežero“. Supykęs ir nu- 
liūdęs Ušanas nubėgo į mišką ir surado savo dukrą prie šuli- 
nio gyvą ir sveiką. Jis apkabino ją ir tarė: „Visos nelaimės 
pasauly mums atsitinka tik dėl mūsų pačių kaltės. Ar nepa- 
darei tu, mano dukra, kokio nors nedoro darbo, už kurį bu- 
vai taip nubausta?“ 

Tada Devajanė papasakojo tėvui, kaip baisiai ją įžeidė 
Šarmišta, pavadindama elgeta ir prašančiojo dukra, ir kaip 
pažemino patį Ušaną, ir kaip įmetė ją, niekuo nekaltą, į žole 
užžėlusį šulinį. Išklausęs Devajanę, Ušanas netarė nė žodžio, 
bet paėmęs ją už rankos nusivedė į asurų karaliaus rūmus. 
Ušanas, įžengęs į rūmus, prisiartino prie soste sėdinčio Hi- 
ranjakašipaus brolio Vrišaparvano ir tarė: „O karaliau, pasėta 
pikto sėkla subręsta ne taip greitai kaip derlingosios Žemės 
vaisiai. Bet ji subręs, ir jei ne tu pats, tai tavo vaikai ar 
vaikaičiai, be abejonės, nuims tą derlių! Ir kadangi tu du 
kartus kėsinaisi į mano mokinio, Brihaspačio sūnaus, gyvybę, 
o tavo duktė Šarmišta mėgino pražudyti mano dukrą, aš, val- 
dove, su visais giminėmis ir namiškiais visiškai palieku tavo 
valdas". 

Asurų karalius jam atsakė: „Tu elgiesi su manim neteisin- 
gai, o Brigaus sūnau! O globėjau, aš visada tave gerbiau ir 
niekada prieš tave neapsimetinėjau. Būk man maloningas. Jei- 
gu tu mus paliksi, mūsų visų laukia neišvengiama žūtis, juk 
tu tai žinai! Mums beliks nuo savo grėsmingųjų priešų gel- 
bėtis tik jūros dugne!“ Bet Ušanas buvo nepermaldaujamas. 
„Bėkite, kur norite, o asurai,— tarė jis,— leiskitės į jūros dug- 
ną ar slėpkitės požemio pasaulyje, bet aš negaliu kentėti 
nuoskaudų, daromų mano dukrai, nes aš ją myliu, ir ji — 
visas mano gyvenimas. Tegul asurai jai nusilenkia ir prašo at- 
leidimo. Ir kad aš esu jūsų globėjas ir valdovas, gelbstintis 
jus ir jūsų gyvybes, tegul ir mano dukra Devajanė būna 
patenkinta.“ 

Ir tada Vrišaparvanas tarė Devajanei: „Pasakyk man savo 
norą, o Ušano dukra, ir jis bus įvykdytas, kad ir kaip sun- 
ku tai būtų padaryti“. Devajanė asurų karaliui atsakė: „Aš 
noriu, kad tavo dukra Šarmišta taptų mano verge, ir kartu su 

ja tegul man pereina tūkstantis jos tarnaičių. Tegul nuo šiol 
jos visur lydi mane". 

Karalius Vrišaparvanas nuolankiai išklausė Devajanę ir 
pasiuntė tarnaitę pakviesti Šarmištos. Kai karalaitė atėjo pas 
tėvą, jis jai pasakė: „Nuo šiol tu — Devajanės vergė, ir tavo 
pareiga visur ją lydėti“. Asurų karaliaus liepiama, jo dukra 
nusilenkė Devajanei, ir šitoji jai tarė: „Prisimink, kad aš — 
dukra to, kuris prašo ir priima išmaldą. O tu — duodančiojo 
ir šlovinamojo dukra. Kaipgi tu būsi mano verge?“ Šarmįšta 
nuolankiai jai atsakė: „Jeigu šito reikia mano tėvui ir visai 
asurų genčiai išgelbėti, aš tapsiu tavo verge. Juk jeigu tavo 
tėvas supykęs paliks mano gentainius likimo valiai, mes neat- 
silaikysime kovoje su dievais“. 

Taip išdidžioji karalaitė Šarmišta tapo Devajanės verge, ir 
patenkintas Ušanas liko su dukra karaliaus Vrišaparvano sos- 
tinėje. 

Daug laiko praėjo nuo to įvykio, ir vienąkart gražioji De- 
vajanė išėjo į mišką su Šarmišta ir tūkstančiu tarnaičių pasi- 
vaikščioti. Lydima tarnaičių, ji žaidė ir linksminosi miške, 
rinko gėles, skanavo vaisius ir malšino troškulį skaidriu šal- 
tinio vandeniu. Ir kai mergelės pavargo ir susėdo pailsėti 
miško laukymėje, jas pamatė Nahušos sūnus Jajatis, kuris 
vėl buvo atvykęs į šį mišką medžioti. Kai jis pamatė gražiąją 
Devajanę, apsuptą tūkstančio tarnaičių, ir gražuolę Šarmištą, 
kuriai ant kelių pailsusi Devajanė užsidėjo kojas, jis nuo- 
širdžiai tuo gėrėjosi: „Kas jūs, nežemiško grožio jaunosios 
mergelės? — paklausė jis jų. — Kokios jūs giminės? Aš noriu 
sužinoti jūsų vardus, o nuostabiosios mergelės“. Devajanė pa- 
sisakė, kas ji, ir tarė: „O čia Šarmišta, asurų karaliaus Vriša- 
parvano duktė, mano draugė ir vergė!“ Ir ji pasakė Jajačiui, 
kuris, patenkinęs savo smalsumą, jau rengėsi eiti: „Aš tave 
pažinau, o karaliau. Tai tu mane ištraukei už dešinės rankos 
iš šulinio. Iki tavęs niekas nebuvo palietęs mano rankos — 
tu pirmasis. Ir todėl aš ir mano vergės priklausom tau. Būk 
mano vyras ir valdovas, o didysis karaliau". 

Jajatis su džiaugsmu būtų vedęs gražiąją Devajanę, bet 
prisibijojo visagalio Ušano pykčio. Tada Devajanė pasiuntė 
kuo greičiausiai tarnaitę pakviesti asurų globėjo. Ir kai šis 
atėjo į tą miško laukymę, Devajanė iam tarė: „Mano tėve, 
tai — Nahušos sūnus karalius Jajatis. Jis paėmė mane už ran- 
kos, kai traukė iš šulinio, kur mane buvo įstūmusi Vrišapar- 
vano duktė. Aš noriu tapti jo žmona, ir nieko kito aš ne- 
išsirinksiu savo vyru“. Ušanas neprieštaravo Devajanės pasi- 
rinkimui. Nahušos sūnui jis tarė: „O karaliau, tu tapsi mano 

mylimos dukros vyru. Imk ją, nebijok, aš ją tau atiduodu. 
Tu imi mano dukrą pagal įstatymą, ir tu su ja šiame pasaulyje 
patirsi neapsakomą laimę. Tik atmink, karaliau, ši mergina 
Šarmišta — Devajanės vergė, ir tu negali su ja dalytis guo- 
liu“. Jajatis džiaugsmingai nusilenkė asurų globėjui, pagar- 
biai apėjo jį iš kairės į dešinę * ir išvyko į savo sostinę kar- 
tu su Devajane ir jos tarnaitėmis. 

Jajatis apgyvendino Devajanę ir jos tarnaites savo rūmų 
moterų pusėje, o Šarmištą jie apgyvendino atskirai už rūmų, 
nedideliame name, netoli ašokų * giraitės. Ir ilgai džiaugėsi 
Jajatis su Devajane santuokine laime. Ir atėjo laikas, ir Deva- 
janė pagimdė karaliui Jajačiui sūnų. 

Šarmištą kamavo pavydas. Ji taip pat norėjo turėti sūnų. 
Visko turėjo Devajanė: ir vyrą, ir kūdikį, o Šarmištos gyve- 
karalių Jajatį, kad ją vestų, ir pagimdyti jam galingų sūnų. 

Vienąkart karalius, vaikštinėdamas netoli ašokų giraitės, 
sutiko Šarmištą. Ji šypsodamasi nuėjo jo pasitikti ir, pagar- 
biai pasveikinusi, tarė: „Tu žinai, valdove, kad aš graži ir 
iš garsios giminės, ir būdas mano švelnus bei linksmas. Aš 
prašau tavęs — padovanok man sūnų, o didysis karaliau“. Ka- 
ralius Jajatis jai atsakė: „Aš žinau, Šarmišta, kad tu graži, 
kad tu karališkos giminės, ir tavo elgesys nepriekaištingas. 
Bet tu atsimeni, ką man pasakė asurų globėjas: su Vrišapar- 
vano dukra tu negali dalytis guoliu". 

Tačiau Šarmišta nenorėjo pamesti savo sumanymo. „Sako- 
ma, o karaliau,—tarė ji, —kad žmogui atleidžiamos penkių 
rūšių apgavystės,— apgavystė dėl moters, apgavystė per ves- 
tuves, apgavystė norint išgelbėti sau gyvybę, apgavystė sau- 
gant turtus ir apgavystė dėl juoko.'—,,Bet valdovas visada 
turi būti pavyzdžiu pavaldiniams,— nenusileido jai Jajatis.-- 
Jeigu jis išduos teisybę, jo laukia žūtis. Karalius turi laikytis 
duoto žodžio, net jeigu jam gresia sunkūs išbandymai ir di- 
delės negandos.“ Šarmišta atsakė: „Tave vyru išsirinko De- 
vajanė, bet ir aš išsirinkau tave. Devajanė — mano draugė, ir 
jos vyras turi tapti taip pat ir mano vyru. Tu negali nusi- 
žengti šiam įstatymui“. 

Tada karalius Šarmištai tarė: „Pasakyk man savo norą, 
Vrišaparvano dukterie. Prašančiam reikia duoti — toks mano 
karališkas įžadas“. Ji atsakė: „Apsaugok mane nuo nuodė- 
mės, o didysis karaliau. Aš neturiu palikuonio, o mano pa- 
reiga — jį turėti, ir aš noriu turėti jį nuo tavęs“. 

Ir Jajatis nusileido Šarmištai. Jie iki soties prisimėgavo 

meile, ir atėjus laikui, Šarmišta pagimdė karaliui į dangaus 
gyventojus panašų galingą sūnų. 

Kai Devajanė išgirdo Šarmištą pagimdžius sūnų, ji, dras- 
koma pavydo, nuėjo pas ją ir tarė: „Tu padarei nuodėmę, 
tu nusikaltai įstatymui, Vrišaparvano dukterie. Kaip tu drįsai 
dalytis guoliu su mano vyru?“ Bet Šarmišta nenorėjo pripa- 
žinti savo kaltės. „Toks įstatymus išmanantis išminčius aplan- 
kė mane,— pasakė ji Devajanei, —ir aš paprašiau kilnaus 
brahmano padovanoti man sūnų, kad nelikčiau be palikuonio. 
Iš nuolankumo ir pagarbos aš nesiryžau paklausti, kokios jis 
giminės ir kuo vardu.“ Devajanė patikėjo Šarmištos prasima- 
nymu ir nurimusi grįžo į savo rūmus. 

O karalius Jajatis ir toliau slapčia lankė asurų karaliaus 
dukrą, ir po kurio laiko ši pagimdė jam antrą sūnų, o paskui 
ir trečią. Ir Devajanė per tą laiką pagimdė dar vieną sūnų. 
Devajanės sūnūs buvo Jadus ir Turvasus, Šarmištos sūnūs — 
Druhjus, Anus ir Purus. 

Vieną kartą Devajanė kartu su vyru išėjo į mišką pasi- 
vaikščioti ir ten ji pamatė tris nepaprastai gražius berniukus. 
„Kieno tai sūnūs, valdove? — paklausė ji karalių.— Jie labai 
gražūs ir nuostabiai panašūs į tave.“ Devajanė pasišaukė vai- 
kus ir paklausė: „Kokios kilmės jūsų tėvas? Kuo jis vardu ir 
koks jūsų motinos vardas? Tik nemeluokite man“. Ir vaikai 
parodė jai į karalių, ir pasakė, kad jų motina vardu Šarmišta. 
Jie priėjo prie tėvo, bet jis Devajanės akivaizdoje nedrįso 
jų paglamonėti, ir vaikai verkdami ir liūdni parbėgo namo 
pas motiną. 

Įtūžusi Devajanė nuėjo pas Šarmištą ir pasakė jai: „Kaip 
drįsai tu, verge, taip mane įskaudintiė Kaip drįsai meluoti 
savo karalienei?" Bet Šarmišta be baimės jai atsakė: „Aš ne- 
melavau tau, Ušano dukterie. Aš sakiau tau teisybę. Aš iš- 
sirinkau vyru karališkąjį išminčių. Pagal įstatymą, draugės 
vyras gali būti ir mano vyru, o vertingiausioji iš brahmanų 
dukterų". 

Devajanė grįžo į rūmus ir verkdama tarė Jajačiui: „Tu 
suteikei man, valdove, daug skausmo ir sulaužei mano tėvui 
duotą žodį. Aš nepasiliksiu tavo pastogėj nė vienos dienos 
ilgiau“. Jos akys paraudo iš pykčio, ir ji išėjo iš rūmų. Ji 
pasuko į asurų globėjo būstinę, o sutrikęs karalius sekė iš 
paskos meiliai įkalbinėdamas grįžti ir pamiršti nuoskaudą. Bet 
bergždi buvo jo maldavimai. Jie abu pasiekė Ušano būstinę, 
ir Devajanė, nusilenkusi tėvui, tarė: „,„Teisėtumas pamintas, do- 
ra sutrypta! Vrišaparvano dukra Šarmišta mane įžeidė. Ji pa- 
gimdė karaliui Jajačiui tris sūnus, o aš nelaimingoji tik du. 

Žinok, kad dorybingumu garsėjęs karalius Jajatis pažeidė įsia- 
tymą!" 

Ušanas pasakė: „Jei tai tiesa, tai jo laukia bausmė. Žino- 
damas, kas draudžiama ir kas leidžiama, tu nuodėmingai ieš- 
kojai malonumų, o karaliau, ir už tai tave be laiko ištiks gili 
neįveikiama senatvė“. Karalius Jajatis, pabūgęs tokio brahma- 
no prakeikimo, ėmė maldauti Ušaną: „O galingasis asurų glo- 
bėjau! Aš nenorėjau įskaudinti Devajanės. Vrišaparvano duk- 
ra, trokšdama sūnaus, maldavo mane, o ar galima, nepažeidžiant 
teisėtumo, atsisakyti patenkinti moters norą? Juk teisingai va- 
dina atsisakantį patenkinti šį troškimą vaisiaus žudiku. Štai 
kodėl aš negalėjau atsisakyti patenkinti Šarmištos prašymo. 
Pasigailėk manęs! Juk aš dar nespėjau pasidžiaugti gyvenimu 
ir jaunyste, o brahmane!“ Bet Ušanas nepakeitė savo nusista- 
tymo. „Aš pasakiau, o karaliau, ir senatvė jau apėmė tave,— 
tarė jis Jajačiui.— Bet tu gali savo senatvę perduoti kitam, 
jeigu jis sutiks ją priimti, ir tada tau vėl grįš jaunystė.“ 

Senas ir nukaršęs grįžo Jajatis į savo sostinę, iš kurios 
neseniai išėjo kupinas jėgų ir nejaučiantis jokios negalės. Jis 
kreipėsi į savo vyriausiąjį sūnų Jadų: „Ušano prakeikimas, 
sūnau mano, pavertė mane seniu. Žila galva ir raukšlės, nega- 
lė ir sukriošimas slegia mane, o aš dar nespėjau pasimėgauti 
gyvenimu. Paimk mano senatvę, o Jadau, ir atiduok man savo 
jaunystę! Po tūkstančio metų grąžinsiu tau jaunystę ir atsi- 
imsiu atgal senatvę“. Bet Jadus nesutiko. „Senatvė sunki, — 
Aarė jis tėvui.— Senis žilas, raukšlėtas ir suvytusia oda. Se- 
natvė bejėgė, ji kelia tik gailestį. Ne, nenoriu tokios dalios 
ir nekeisiu į ją savo jaunystės.“ Tada Jajatis prakeikė Jadų: 
„Už tai, kad tu, mano tikras sūnus, man savo jaunystės pa- 
gailėjai, tavo palikuonys niekada nevaldys mano karalystės“. 

Ir Jajatis kreipėsi į antrąjį savo sūnų — Turvasų, bet ir 
Turvasus nepanoro atiduoti tėvui savo jaunystės. „Ne, tėve,— 
tarė jis — Man nereikia senatvės, marinančios troškimus ir ma- 
lonumus. Senatvė pražudo grožį, atima džiaugsmą ir net patį 
gyvenimą — nenoriu jos!“ Jajatis ir antrąjį sūnų prakeikė: „AŠ 
sakau tau, Turvasau, kad pražus tavo karalystė. Neišmanėli, 
tu valdysi tik tuos, kurie neišmano įstatymų, negerbia prolė- 
vių papročių, mėsos rajūnus, kurių kraujas —lyg laukinių 
žvėrių". 

Tada Jajatis atėjo pas Druhjų, Šarmištos sūnų, ir tarė jam: 
„O mano sūnau, imk mano senatvę ir duok man savo jaunystę. 
Leisk man dar pasimėgauti gyvenimu, o po tūkstančio metų 
grąžinsiu tau jaunystę“. Bet ir Druhjus atsakė tėvui: „Kokie 
senio džiaugsmai? Jo nedžiugina nei dramblys, nei vežimas, 

jam nepasiekiama nei mergelės meilė, nei kovos žirgas. Ne, 
tėve, nenoriu tokios dalios“. Jajatis prakeikė ir Druhjų: „Nie- 
kada neišsipildys, o Drubjau, nė vienas tavo slapčiausias troš- 
kimas. Ir gyvensi tu dykumoje, kur nėra nei plačių kelių, nei 
takelių. Tu niekada netapsi karalium, ir tau liks tik garbingas 
Jajačio sūnaus vardas“. 

Tada karalius Jajatis kreipėsi į kitą Šarmištos sūnų: „O 
mano sūnau, Anau, paimk mano senatvę ir mano negalę. Aš 
grąžinsiu tau jaunystę po tūkstančio metų!“ Bet ir Anus atsi- 
sakė: „Senis silpnas ir bejėgis lyg kūdikis. Jis nešvarus ir ne- 
beturi jėgų atlikti nustatytas apeigas. Ne, tėve, nenoriu tavo 
senatvės". Jajatis jį prakeikė: „Tavo jaunystė neteiks tau 
džiaugsmo. Tu pats sukrioši be laiko, o tavo palikuonys žus vos 
subrendę“. 

„O Purau,— kreipėsi Jajatis į savo paskutinįjį sūnų, — tu 
pats mylimiausias iš mano sūnų. Tu matai, kaip anksti aš suse- 
nau. Aš dar neatsidžiaugiau gyvenimu. Atiduok man jaunystę 
ir tau ją sugrąžinsiu po tūkstančio metų.“ Purus atsakė: „O 
valdove, tavo prašymas man šventas. Aš paimsiu tavo senatvę, 
o tu imk mano jaunystę ir džiaukis ja kiek tinkamas“. Ir nu- 
džiugęs Jajatis tarė sūnui: „Aš džiaugiuosi tavimi, o Purau! 
Ir sakau tau, kad tavo karalystės žmonės visada bus laimingi, 
nes išsipildys visi jų troškimai". 

Ir karalius Jajatis vėl tapo jaunas ir stiprus kaip anksčiau 
ir mėgavosi gyvenimo džiaugsmais. Jis vykdė nustatytas apei- 
gas, gerbė dievus, atnašavo protėvių atminimui aukas, duoda- 
vo išmaldą vargšams, apdovanodavo brangiomis dovanomis gar- 
binguosius brahmanus, gerbė draugus ir numalšindavo priešus. 
Bet džiaugdamasis ir mėgaudamasis gyvenimu karalius atminė, 
kad jo jaunystė baigsis, ir skaičiavo minutes, valandas, dienas 
kaip taupus šeimininkas. 

Po tūkstančio metų, atėjus laikui, jis tarė savo sūnui Purui: 
„Štai ir praėjo mano jaunystė. Pakankamai prisimėgavęs gy- 
venimu, grąžinu tau dovaną. Aš džiaugiuosi tavimi, o mano 
sūnau, ir kartu su jaunyste atiduodu tau savo karalystę“. 

Bet brahmanai, artimieji ir Jajačio pavaldiniai palaikė tai 
įstatymo pažeidimu. Jo patarėjai atėjo pas jį ir kalbėjo: „Val- 
dove, Purus — tavo jauniausias sūnus, ir tu negali atiduoti jam 
karalystės, pažeisdamas vyresniųjų sūnų — Jadaus, Turvasaus, 
Druhjaus ir Anaus — teises". Tada karalius tarė savo žmonėms: 
„Tas, kuris prieštarauja savo tėvui, negali būti geras sūnus. 
Mano vyresnieji sūnūs atmetė tėvo prašymą. Tik jauniausias, 
mano mylimasis Purus, pasirodė atsidavęs ir ištikimas sūnus. 
Ir galingasis mano uošvis Ušanas liepė man atiduoti karalystę 

paklusniausiam sūnui“. Ir žmonės sutiko, kad karaliaus spren- 
dimas teisingas. 

Perdavęs karalystę Purui, karalius Jajatis po įšventinimo 
į atsiskyrėlius apeigų, lydimas dievobaimingų brahmanų, iške- 
liavo į miško buveinę. 

O iš Jajačio sūnų * prasidėjo žemėje įvairios gentys. Iš 
vyriausiojo Jadaus prasidėjo jadavų giminė, kurioje po dau- 
gelio amžių gimė garsieji herojai Baladeva ir Krišna; bet ne 
Jadaus palikuonys paveldėjo Pururavo karalystę. Turvasus ta- 
po javanų protėviu, iš Druhjaus kilo bodžiai, iš Anaus — mle- 
čiai, o iš Puraus — didžioji ir garsioji pauravų giminė, kuri 
pagimdė didvyrius, išgarsėjusius Kurukšetros mūšyje,— Kaurava 
ir Pandava, ir daug kitų galingų karalių ir karių. Ir visus Ja- 
jačio sūnų palikuonis ištiko toks likimas, koks buvo jiems iš- 
pranašautas. 

O pats Jajatis išgyveno dar daugel metų, paklusdamas griež- 
tiems pasiaukojimo įžadams, misdamas vaisiais ir šaknimis ir 
troškulį malšindamas miško upelių ir ežerų vandeniu. Nepa- 
liaujamai atgailaudamas, jis suvaldė savo aistras ir nuramdė 
dvasią. Trisdešimt metų jis gėrė vien tik vandenį; visus metus 
mito vien tik oru ir šešis mėnesius išstovėjo ant vienos kojos, 
iškėlęs į dangų rankas ir nepajudėdamas iš vietos nei dieną, 
nei naktį. Tūkstantį metų Jajatis griežčiausiai tramdė savo 
kūną ir galų gale įgijo dievų palankumą. Jie priėmė Jajatį į 
dangų ir grąžino jam jaunystę ir grožį. 

Ir dar daug tūkstančių metų praleido Jajatis nuostabiame 
dangaus mieste Amaravatyje *, linksmindamasis su dievais ir 
gandarvais žydinčioje Nandanos giraitėje, gėrėdamasis nuosta- 
biu apsarių grožiu. Bet kartą Indra paklausė Nahušos sūnų, ar 
kas nors per tris pasaulius galėtų prilygti jam šventuolio šlo- 
ve. Ir Jajatis atsakė: „Ne, valdove, nei dievai, nei žmonės, 
nei gandarvai negali prilygti man šventumu“. Apimtas išdidu- 
mo ir pamiršęs nusižeminimą taip atsakė Nahušos sūnus, ir tuoj 
pat prarado žemėje įgytas dorybes. Ir pasirodė jam rūstus dan- 
gaus valdovo šauklys ir triskart ištarė: „Išnyk! Išnyk! Išnyk!“ 
Ir karalius Jajatis, išstumtas iš dangaus, nukrito į žemę. 

Bet ten jis išbuvo neilgai. Išvijimas iš dangaus vėl jį iš- 
mokė nusižeminimo, o jo vaikaičių rūsčios atgailos ir šventu- 
mo nuopelnai vėl jam atvėrė kelią į žydinčiuosius Nandanos 
sodus. 


24. OKEANO PLAKIMAS 


Pačiam žemės vidury stūkso Meraus kalnas. Jo viršūnės, 
nepasiekiamos net žmonių mintims, remiasi į dangaus skliautą 
ir atspindi saulės žėrėjimą. Jis stovi uždengęs dangų, ir nuo 
jo šlaitų, ant kurių auga nuostabūs medžiai ir žolės, žemyn 
teka greitos upės, o aukščiausios jo uolos padabintos žėrinčiais 
lyg saulės spinduliai brangakmeniais. Ten stovi puošniausi die- 
vų rūmai. Dievai, asurai, gandarvai ir apsarės lanko nuosta- 
biausiais paukščių balsais skambančias gražiąsias jo giraites; 
ten ir gretimuose kalnuose jie be rūpesčių linksminasi ir sma- 
ginasi. 

Kadaise ant Meraus kalno susirinko dievai ir ėmė liūdnai 
mąstyti apie negales ir senatvę, kurių neišvengia net dangaus 
gyventojai. Nors jų gyvenimas nepalyginamai ilgesnis už že- 
miškąjį, bet ir jis turi pabaigą. „Kaip išsivaduoti nuo negalių 
ir senatvės ir tapti nemirtingiems įr amžinai jauniems?" — Kal- 
bėjo jie. 

Ilgai galvojo ir tarėsi dievai, ką daryti, ir galų gale Višnus 
tarė jiems: „Eikite kartu su asurais prie okeano ir ten visi 
plakite okeaną, kad išgautumėte iš jo amritą *— nemirtingąjį 
gėrimą“. Ir dievai pritarė Višnaus žodžiams. Jie sudarė taiką su 
asurais ir kartu su jais ėmė rengtis okeano plakimui, pažadėją 
jiems, kai išgaus, lygiai pasidalyti nemirtingąjį gėrimą. 

Vietoj virvės jie nutarė panaudoti slibinų karalių Vasukį, 
o muštuviu padaryti Mandaros * kalną. Šis kalnas buvo iškilęs 
virš žemės vienuolika tūkstančių jodžanų * ir tiek pat buvo 
įlindęs į žemės gelmes. Dievai ir asurai mėgino išplėšti Man- 
daros kalną iš žemės gelmių, bet jiems nieko neišėjo. Tada 
jie klausėsi Brahmos ir Višnaus patarimo, ir šie pasiuntė jiems 
į pagalbą nagų valdovo brolį, didžiulį ir galingą slibiną Šešą. 
Šeša apvijo savo kūno žiedais nepajudinamą kalną ir savo 
neišmatuojama jėga išrovė jį iš žemės kartu su miškais, upė- 
mis ir visais ten esančiais laukiniais žvėrimis. 

Su Mandaros kalnu ir slibinu Vasukiu dievai ir asurai atėjo 
prie Okeano ir prašė jo leisti plakti vandenį, kad išgautų am- 
ritą. Vandenų valdovas sutiko, bet už tai užsiprašė dalies am- 
ritos. 

Dievai ir asurai paprašė nusileisti į okeano dugną Vėžlių 
karalių *,— tą, kuris laiko ant savo nugaros pasaulį — ir būti 
jų mMuštuvio — Mandaros kalno — atrama. Milžiniškas vėžlys, jų 
prašomas, sutiko. Jis atstatė nugarą, ir dievai kartu su asurais 
užvertė ant jos Mandaros kalno papėdę, o apie tą kalną ap- 
suko lyg virvę slibiną Vasukį. Ir asurai pačiupo už didžiojo 

slibino galvos, o dievai už uodegos — taip jiems patarė Viš- 
nus — ir pradėjo plakti okeaną, kad išgautų amritą, ir tas pla- 
kimas tęsėsi daugel šimtmečių. 

Asurai ir dievai paeiliui trūkčiojo į save slibino kūną, ir 
kiekvieno trūktelėjimo metu iš jo nasrų išsiverždavo ugnis 
ir dūmai; ugnies karštis vargino demonus, atimdamas jiems 
jėgas, o dūmai rinkosi į žaibuojančius debesis, kurie slinko 
pagal slibino kūną uodegos link, ir ant dievų lijo gaivinantis 
lietus. 

Su baisiu triukšmu lyg griaustinis sukosi Mandaros kalnas, 
ir nuo jo viršūnės bei šlaitų virto į okeano vandenis lūžinėda- 
mi ir susidurdami milžiniški medžiai su juose perinčiais paukš- 
čiais ir kalno miškuose gyvenantys žvėrys. Jo viršūnė ir šlaitai 
buvo apimti nuo trynimo atsiradusios liepsnos, ir toje liepsnoje 
žuvo medžiai ir žolės, žvėrys ir paukščiai. Paskui lietūs užge- 
sino gaisrą, ir Mandaros kalno medžių ir žolių syvai išsiliejo 
į okeaną, kad suteiktų amritai gydomąją jėgą. 

Nenuilsdami sukiojo muštuvį nuolat ugnies laižomi asurai 
ir dievai, gaivinami debesų lietaus. Iš pradžių su žolių ir me- 
džių syvais sumišę okeano vandenys virto pienu, paskui iš 
pieno ėmė darytis sviestas. Bet amrita vis dar nesirodė. Ir pa- 
galiau, kai ir asurai, ir dievai jau buvo išsekę nuo sunkaus 
darbo, iš okeano vandenų pasirodė šviesus Mėnųylis * ir paki- 
lo į dangaus skliautą, žėrėdamas šalta šviesa. Dievai ir asurai 
vis dar suko muštuvį. Ir paskui mėnulį išniro iš okeano baltai 
apsirengusi grožio ir laimės deivė Lakšmė * ir apsireiškė ap- 
stulbusiems asurams ir dievams. Ji prisiartino prie Višnacs 
ir prigludo prie jo krūtinės, nukreipė žvilgsnį į nudžiugusius 
dievus ir nusigręžė nuo asurų, kurie dėl to buvo didžiai ne- 
patenkinti. O paskui ją iš okeano vandenų išėjo nuostabioji 
mergelė Ramba *; jos grožio apakinti nepriėmė jos nei dievai, 
nei asurai, bet ją pasiėmė gandarvai, ir ji tapo visų gražiausia 
apsarių valdove. Po to iš pienu virtusio okeano išėjo puikioji 
vyno ir svaigulio dievybė Sura *, dievai ją priėmė, Ditės ir 
Danu sūnūs — atstūmė; sakoma, kad nuo to laiko jie ir vadi- 
nami asurais, o dievai — surais. Paskui iš okeano bangų iškilo 
greitas lyg mintis nuostabus baltas žirgas Učaihšravas *, jį 
pasiėmė dievų valdovas Indra. Paskui jį vandens paviršiuje 
pasirodė žėrintis lyg saulė stebuklingas akmuo Kaustuba *, jis 
papuošė galingojo Višnaus krūtinę. Dar paskiau išniro lyg 
debesis didžiulis baltas dramblys Airavata *, ir jį pasiėmė Ind- 
ra. Po to pasirodė Paridžata *— stebuklingasis medis, pasklei- 
dęs pasaulyje savo nuostabų žiedų kvapą, jį taip pat pasiėmė 
Indra į dangaus karalystę, ten jis tapo gražiųjų apsarių pa- 

guoda. Ir pagaliau išėjo iš jūros gydymo ir sveikatos dievas 
Danvantaris *, nešdamas rankose brangiąją taurę su nemirtin- 
gumo gėrimu — amrita. 

Bet paskui visas šias brangenybes, iškilusias iš jūros van- 
dens, kai plakimas jau ėjo į pabaigą, pasirodė okeano pavir- 
šiuje baisus nuodas kalakuta *. Jis nuodijo savo garais pa- 
saulius ir grasė sudeginsiąs visatą. Tarp dievų, asurų ir kitų 
gyvų padarų kilo sumaištis, ir jie ėmė šauktis didžiojo dievo 
Šyvos pagalbos. Ir gelbėdamas visatą, Šyva prarijo pražūtin- 
gąjį nuodą. Nuo šio baisaus nuodo jam pamėlo kaklas; jis 
taip ir liko visą laiką mėlynas; ir nuo to laiko Šyva vadina- 
mas Nilakanta — Mėlynuoju Kaklu. 

Kai asurai išvydo indą su amrita, pašėlo ir sukėlė baisų 
triukšmą. Šaukdami „Tai mano!“, jie puolė prie brangiojo in- 
do ir kiekvienas stengėsi pasiglemžti amritą tik sau. Tada 
Višnus pasivertė nepaprasto grožio ir žavaus veido mergele 
su nuostabiu liemeniu ir įsimaišė į asurų minią. Pamatę nuos- 
tabiąją mergelę, sužavėti asurai nutraukė kautynes dėl nemir- 
tingojo gėrimo; jų protas aptemo ir, sujaudinti jos žavesio, 
atidavė jai taurę su amrita. 

Kai asurai atsipeikėjo ir pamatė, kad amrita dingo, prasi- 
dėjo sąmyšis. Bet Višnaus vadovaujami dievai jau buvo nuo 
jų nutolę ir ragavo iš eilės trokštamąjį skystį. Tiktai vienam 
iš asurų — danavų valdovo Vipračičio sūnui drakonui Rahui * 
pavyko paragauti nemirtingojo gėrimo. Pasivertęs dievu, jis 
slapčia prislinko prie amritos ir jau gurkštelėjo iš taurės, bet 
Saulė ir Mėnuo pažino Rahų ir, trokšdami dievams gera, at- 
skleidė jo apgaulę. Įpykęs Višnus nukirto Rahui galvą savo 
ginklu — aštriu žibančiu disku *. Amrita tuo metu jau suspėjo 
patekti Rahui į gerklę. Todėl jo galva tapo nemirtinga. Ji 
pakilo į dangų, o kūnas nukrito žemėn, ir žemė sudrebėjo nuo 
jo kritimo. 

Nuo to laiko Rahaus galva yra danguje ir baisiausiai ne- 
apkęsdama Saulės ir Mėnulio, amžinai juos persekioja, norėda- 
ma atkeršyti už apgaulės atskleidimą, ir kartkartėmis griebia 
juos nasrais, nors visiškai praryti ir negali — štai dėl ko būna 
saulės ir mėnulio užtemimai. O Rahaus uodega kartais pasiro- 
do danguje kometos pavidalu. 

Asurai tuo metu pasivijo nemirtingojo gėrimo pagrobėjus 
dievus, ir ant didžiojo okeano kranto tarp dievų ir asurų užvirė 
žiauriausia kova dėl amritos. Priešai svaidė vieni į kitus ašt- 
rias akstis ir ietis, kirto kuokomis ir kardais. Višnaus diskas 
lyg visa naikinanti liepsna kėlė siaubą Ditės ir Danu sūnums. 
Tūkstančiai jų žuvo nuo šio disko smūgių, ir didžiuliai lyg 

kalnai aptekę krauju parblokštų asurų kūnai nuklojo okeano 
krantus. Bet asurai nenorėjo pasiduoti ir, nusigavę į padange, 
iš ten ėmė griauti ant pergalės trokštančių dievų daugybę 
didžiulių axmenų luitų, ištisas uolas ir kalnus, drebinančius 
žemę savo kritimu. Bet ir padangėje asurus pasiekdavo dievų 
strėlės ir pražūtingasis Višnaus diskas. Ir neatlaikę dievų spau- 
dimo asurai pasitraukė iš mūšio lauko, ir pasislėpė po žeme 
ir okeano dugne. 

O dievai, pasiekę pergalę, pastatė Mandaros kalną į pir- 
mykštę vietą, paleido slibiną Vasukį į savo karalystę ir džiū- 
gaudami išsiskirstė į savo buveines patikėję Darmos * sūnui 
Narai saugoti indą su amrita. 


25. KADRU IR VINATOS GINČAS 


Kadru ir Vinata buvo seserys. Jų tėvas buvo Kūrinių val- 
dovas Dakša, kuris jas ištekino kartu su vienuolika kitų duk- 
terų už išmintingojo Maričio sūnaus Kašjapos. Patenkintas sa- 
vo žmonomis Kašjapa pasiūlė Kadru ir Vinatai turėti tiek ir 
tokių palikuonių, kokių jos panorės. Ir Kadru panoro tūkstan- 
čio sūnų, o Vinata dviejų, bet kad jie būtų narsesai ir drą- 
sesni už Kadru sūnus. 

Atėjo laikas, ir Kadru padėjo dešimtį šimtų kiaušinių, o 
Vinata — du. Ir po penkių šimtų metų iš Kadru kiaušinių iš- 
sirito tūkstantis galingų gyvačių, o Vinata dar nieko neturėjo. 
Tada iš nekantrumo Vinata pramušė vieną kiaušinį ir pamatė 
ten dar tik pusiau išsivysčiusį sūnų. Ji pavadino jį Arūna “*. 
Įpykęs sūnus prakeikė savo motiną už nekantrumą, dėl kurio 
jis liko luošas, ir išpranašavo, kad ji turėsianti vergauti penkis 
šimtus metų. „Bet po penkių šimtų metų, — tarė jis, — kitas 
sūnus išvaduos tave iš vergovės, jeigu tu išlauksi skirtą laiką 
ir nepramuši anksčiau antro kiaušinio.“ 

Kaip tik tuo metu asurai ir dievai plakė okeaną. Ir šiai 
kartą seserys Kadru ir Vinata pamatė nuostabųjį žirgą Učaihš- 
ravą, išėjusį iš jūros vandenų. Jos susiginčijo, kokios spalvos 
to žirgo uodega. Vinata sakė, kad baltos, Kadru — kad juodos. 
Ir Kadru pasiūlė Vinatai lažintis ir kitą rytą nueiti patikrinii 
uodegos spalvos. Pralaimėjusi turės tapti laimėjusios verge. 
Taip susitarusios, jos išsiskyrė ligi ryto. Po to Kadru, suma- 
niusi apgaulę, pasiuntė tūkstantį savo sūnų, juodųjų gyvačiukų, 
kad jie apkibtų baltojo žirgo Učaihšravo uodegą ir paslėptų 
tikrąją jos spalvą. 

Kitą dieną abi seserys, įtūžusios viena ant kitos, nulėkė 
per okeaną prie žirgo Učaihšravo ir prisiartinusios pamatė jo 

uodegoje juodų plaukų. Iš tiesų tai buvo Kadru sūnūs — gyva- 
čiukai. Bet Vinata šito nežinojo. Taip klastingoji Kadru apgaule 
savo seserį pavertė verge. 


26. GARUDA 


Praėjo penki šimtmečiai nuo seserų ginčo, ir iš antrojo 
Vinatos kiaušinio išsirito milžiniškas erelis Garuda, kuriam bu- 
vo lemta tapti gyvačių naikintojų — keršijant už motinos pa- 
vergimą. Jis pats prakalė snapu kiaušinio lukštą ir, vos išsir'- 
tęs, šovė į padangę ieškoti grobio. Visi gyvi padarai ir patys 
dievai sutriko išvydę padangėje didžiulį paukštį, temdantį 
saulę savo žėrėjimu. Pasaulių Praamžis Brahma kreipėsi į iį 
ir įsakė pildyti jo valią. 

Tuo metu saulės dievas Surja buvo baisiai įniršęs. Jau 
seniai jį visur danguje persekiojo ir nedavė ramybės piktasis 
drakonas Rahus, ir niekas nenorėjo padėti persekiojamai Saulei. 
Nesulaukdamas pagalbos dievų, kuriems jis kadaise buvo padė- 
jęs, Surja vis labiau liepsnojo iš pykčio ant nedėkingųjų ir 
ėmė grasinti sudeginsiąs savo spinduliais pasaulį. Ir štai Brah- 
ma liepė Garudai užsisodinti ant nugaros dėl motinos kaltės 
nelaikšį vyresnįjį brolį, nunešti jį į Rytus ir įsodinti į Saulės 
vežimą, kad šis savo kūnu uždengtų pasaulį nuo žudančių 
spindulių ir sušvelnintų jų nepakeliamą karštį. Ir Garuda pa- 
kluso Praamžio valiai. Nuo to laiko vyresnysis Vinatos sūnus 
tapo ryto aušros dievybe — Surjos vežėju; jis stovi saulės ve- 
žimo priekyje prieš skaisčiais spinduliais žėrintį Vivasvatą. Jo 
vardas Arūna, tai yra Purpurinis. 

O Garuda, išpildęs Brahmos liepimą, grįžo ant okeano kran- 
to, kur savo sesers Kadru vergovėj kankinosi jo motina. Tuo 
metu Kadru pasišaukė Vinatą, ta atėjo ir krito kniūpsčia prieš 
ją. Kadru tarė seseriai: „Yra okeano platybėse sala, pilna ży- 
dinčių sodų — nuostabi vieta gyvačių buveinei. Nešk mane 
ten kartu su mano sūnumis". 

Ir Vinata nunešė per okeaną ant savo nugaros Kadru, o 
Garuda nešė gyvates. Jis kilo vis aukščiau prie saulės, ir jos 
spinduliai ėmė kaitinti gyvates vis smarkiau ir smarkiau. Išvy- 
dusi savo sūnums iškilusią grėsmę Kadru kreipėsi pagalbos 
į Indrą. Tada audros ir griausmo dievas uždengė dangų debe- 
simis ir ėmė lyti gausūs lietūs, atgaivinę saulės apsvilintas gy- 
vates. Taip Kadru ir jos sūnūs sėkmingai pasiekė nuostabiąją 
salą, plytinčią vidury okeano, pilną žydinčių sodų ir giraičių 
ir tarp jų šen bei ten žvilgančių saulėje skaidrių ežerų. 

Garuda nusiminęs paklausė savo motinos: „Kodėl aš turiu 
tarnauti gyvatėms, kodėl turiu vykdyti jų liepimus?“ Ir Vina- 
ta papasakojo apie savo ginčą su Kadru, ir kaip ji pateko 
į sesers vergovę. Garuda tada paklausė gyvačių: „Ką aš turiu 
padaryti, kad išvaduočiau iš vergovės motiną ir save?" Ir gy- 
vatės jam atsakė: „Gauk mums amritos iš dievų. Tada mes 
jus paleisim iš vergovės". 

Ir Garuda pakilo į orą ir nuskrido ten, kur dievai saugojo 
amritą. Jam teko skristi pro Gandamadanos kalną *, ir ant jo 
kalno jis išvydo savo tėvą, išmintingąjį Kašjapą, kuris ten 
griežtai šventuoliškai gyveno. Garuda jau nusilpo iš bado, nes 
iki šiol niekur nerado sau maisto. Bijodamas, kad jam neuž- 
teks jėgų išgauti amritą, jis paprašė tėvą patarimo. Kašjapa 
jam pasakė: „Netoliese yra ežeras, kuriame gyvena didžiulis 
vėžlys. O šalia to ežero gyvena toks pat milžiniškas dramblys. 
Kadaise jie abu, ir dramblys, ir vėžlys, buvo žmonės, du bro- 
liai išminčiai; jie susipyko besidalydami turtą ir prakeikė vie- 
nas kitą, ir vienas pavirto drambliu, o kitas — vėžliu. Ir iki 
šiolei jie vaidijasi; kiekvieną dieną dramblys ateina ant ežero 
kranto, o vėžlys išlenda iš vandens, ir jie puola vienas kitą 
ir be perstojo kaunasi. Tegul šie abu bus tavo maistas, kol 
įgyvendinsi savo sumanymą". 

Išklausęs tėvo žodžius, Garuda nuskrido prie to ežero ir 
pagriebęs viena koja dramblį, kita — vėžlį, vėl pakilo į orą. 
Nusižiūrėjęs žemėje aukštą medį su galingomis šakomis, jis 
nutūpė ant jo, kad galėtų sulesti savo grobį. Bet šaka tuoj 
pat nulūžo nuo sunkumo. Garuda pačiupo ją snapu, dar nespė- 
jusią nukristi žemėn, ir pamatė ant jos daugybę mažyčių iš- 
minčių — valakiljų *, kabančių ant tos didelės šakos žemyn 
galvomis. Su šaka snape ir su drambliu bei vėžliu naguose 
Garuda nuskrido toliau, ir kai jis vėl skrido pro Gandamadano 
kalną, Kašjapa tarė: „Saugokis, kad nenuskriaustum išminčių —- 
valakiljų, mano sūnau! Venk jų pykčio!“ 

Ir Kašjapa papasakojo Garudai, kokią galią turi šie iš Brah- 
mos kūno gimę mažyčiai padarėliai, kuriems skirta lydėti Sau- 
lės vežimą, maitinantis jos spinduliais. 

Kartą Kašjapa pasiuntė savo sūnus dievus atnešti kuro au- 
kojimo laužui. Dievų karalius Indra, eidamas į tėvo buveine 
su nešuliu lyg kalnas, pamatė ant kelio mažuosius išminčius — 
valakiljus, kiekvienas jų buvo maždaug sulig žmogaus nykš- 
čiu. Jie taip pat norėjo padėti Kašjapai, ir visi didžiausiomis 
pastangomis tempė medžio lapo kotą. Išsekinti ilgo asketiško 
gyvenimo, jie sunkiai stūmėsi pirmyn ir tą akimirką, kai Ind- 
ra ėjo pro šalį, jie įkrito į pilną vandens karvės pėdą. Ir, di- 

džiuodamasis savo galia, Indra pasijuokė iš jų; peržengęs per 
juos, jis nuėjo tolyn savo keliu. Tada įžeisti valakiljai išpra- 
našavo jam, kad ateis laikas ir gims didžiulis paukštis — plunks- 
nuočių Indra, kuris bus galingesnis už dievų karalių ir nugalės 
jį mūšyje. 

Kašjapa papasakojo apie tai Garudai, ir šis atsargiai nu- 
leido valakiljus ant žemės, o pats nuskrido prie tolimo sniegu 
padengto negyvenamo kalno ir, atsitūpęs ant jo viršūnės, su- 
lesė dramblį bei vėžlį. Paskui ištiesęs sparnus jis pakilo nuo 
tos viršūnės ir tęsė savo skrydį. 

Tuo metu, kai Garuda artinosi prie dievų buveinės, dan- 
guje pasirodė grėsmingi ženklai. Pakilo vėjas, sugrumėjo griaus- 
tinis, kalnų viršūnės uždengė grėsmingi debesys. Dievai sune- 
rimo. Bet jie dar nematė, kas rengiasi juos užpulti. Tada iš- 
mintingasis Brihaspatis jiems pasakė: „Čia artinasi galingas 
paukštis, norintis pagrobti amritą. Dabar išsipildys valakiljų 
pranašavimas"“. 

Tai išgirdę dievai, vadovaujami Indros, apsivilko blizgan- 
čius kovos šarvus ir apsiginklavo kardais bei ietimis. Apsupę 
amritą, jie rengėsi sutikti grėsmingąjį Garudą. Ir štai pasirodė 
aukštybėse milžiniškas paukštis, žibantis lyg saulė. Jis puolė 
dangaus gyventojus ir galingais nagų bei spamų smūgiais 
išsvaidė juos į visas puses. Atsipeikėję nuo šių grumtynių, 
Indros vadovaujami dievai puolė Garudą, apsvaidė jį iš visų 
pusių akstimis, ietimis ir kovos diskais. Baisiai klykaudamas 
tarsi grumenantis griaustinis paukštis pakilo aukštai ir iš vir- 
šaus puolė dievus, ir daugelį parbloškė savo nagų ir snapo 
smūgiais. Neišlaikę kovos su nenugalimu paukščiu, dievai pasi- 
traukė, ir Garuda prasmuko ten, kur buvo saugoma amrita. 

Ten jis išvydo didžiulį aštriais lyg peilis kraštais ratą, ku- 
ris nesustodamas sukosi, neleisdamas prisiartinti prie amritos. 
Tada Garuda sumažėjo ir prasmuko tarp dviejų greitai besisu- 
kančių stipinų. Už rato jis pamatė du baisius amritą saugančius 
drakonus; iš jų pražiotų nasrų veržėsi liepsna, o jų akys, pri- 
tvinkę nuodų, paversdavo pelenais kiekvieną, į ką pažvelgdavo. 
Bet Garuda akimirksniu užpylė jiems akis dulkėmis, puolė juos 
ir nagais sudraskė. Jis pačiupo indą su amrita ir nedelsdamas 
leidosi atgal. 


Indra puolė vytis pagrobėją ir pavijęs jį ore smogė baisų 
smūsi savo vadžra. Bet Garuda net nesudrebėjo. Jis tarė Ind- 
rai: „Tu neiveiksi manęs. Didi mano jėga, ir galiu aš nunešti 
ant savo sparnų visą šią žeme su kalnais ir miškais, ir tave 
kartu. Jeigu nori, tapk mano draugu ir sek paskui mane. Ne- 

bijok, aš neatiduosiu amritos gyvatėms. Tu atgausi ją vėl, 
kai išvaduosiu iš vergijos motiną ir save. 

Išgirdęs šiuos Žodžius, Indra apsidžiaugė ir tarė: „Aš pri- 
imu tavo draugystę, o galingasis! Reikalauk iš manęs kokios 
tik nori dovanos!“ Ir Garuda pasakė: „Tegul gyvatės bus mano 
maistas“.—, „Tegul bus taip“, — atsakė dievų valdovas, ir nuo 
to laiko gyvatės pasmerktos būti Garudos ir jo palikuonių sau- 
lės paukščių suparnų maistu. 

Dievų karalius leidosi paskui Garudą, kuris atskrido pas 
gyvates ir tarė joms: „Aš atnešiau jums amritą. Štai pastačiau 
ją ant kušos * žolės. Atlikite apsiplovimo apeigą ir tada ra- 
gaukite amritos, o gyvatės“. Ir gyvatės, atleidusios Garudą ir 
jo motiną Vinatą iš vergovės, nuėjo atlikti apsiplovimo. Bet 
Indra tuo metu paėmė amritą ir nusinešė atgal į savo kara- 
lystę. Sugrįžę į tą vietą, gyvatės jau neberado nemirtingojo 
gėrimo. Tada jos ėmė laižyti kušos žolę, ant kurios stovėjo 
indas su amrita, ir nuo to jų liežuviai pasidarė dvišakiai. O 
kušos žolė, kurią lietė amrita, nuo to laiko laikoma šventąja 
žole. 


27. INDROS KARALYSTĖ 


Kai iš okeano vandenų buvo išgauta amrita, ir dievai nu- 
galėjo asurus, ir išvijo juos į požemio pasaulį, Indra įsivie5- 
patavo visatoje, ir atėjo laimingi laikai. Iš debesų lijo gausūs 
lietūs, žemė davė didelius derlius, pasaulių gyventojai laimin- 
gai gyveno, eidami dorybės ir pareigos keliu. Karaliai laikėsi 
teisingumo įstatymų, rūpinosi pavaldinių gerove, brahmanai 
atlikinėjo įsakytas apeigas ir laikėsi šventų įžadų taikiose miš- 
ko buveinėse. Ir galingasis asurų nugalėtojas Indra, matydamas, 
kad visi gyvi padarai visatoje džiaugiasi taika, laime ir kles- 
tėjimu, pats labai džiūgavo. 

Ir jis taikiai valdė savo dangaus karalystę pilname aukso 
ir brangiųjų akmenų Amaravačio mieste su tūkstančiu vartų. 
Į šį dangaus miestą veda kelias per šiaurės kalnus iki Meraus 
viršūnės, o nuo jos toliau žvaigždžių keliu; bet nuostabusis 
dangaus gyventojų miestas nematomas nusidėjėlių akims. Ne- 
toli Indros miesto žaliuoja nuostabioji Nandanos giraitė, dievų 
ir dangaus išminčių poilsio vieta. Prie miesto vartų sargyboje 
stovi didžiulis lyg debesis dramblių protėvis dieviškasis dramb- 
lys Airavata, atsiradęs iš pieningo okeano vandenų; juo savo 
valdų apžiūrėti joja Indra, kai visatoje viešpatauja taika ir 
jo kovos vežimas ilsisi. Pačiame mieste — šimtas nuostabių 
rūmų, bet patys didžiausi iš jų — lotosais papuošti Indros rū- 


mai, kuriuos jis pats pasistatė. Tuose rūmuose soste po balta 
vėduokle sėdi Indra su savo žmona Šače, apsuptas dievų ir 
šventųjų išminčių. 

Ten, į Indros karalystę, patenka didvyriai, kritę kovoje. 
Ten tiesia savo šakas su kvepiančiais žiedais stebuklingas me- 
dis Paridžata, kurį Indra gavo plakdamas okeaną ir padovano- 
jo deivei Šačei. Ten amžinai žydi sodai, ir nei šaltis, nei karštis 
nevargina dangaus miesto gyventojų. Jie nežino nei senatvės, 
nei negalių, nei baimės. Jie gėrisi gražiųjų apsarių šokiais, o 
gandarvai džiugina juos nuostabiomis melodijomis. Bet tik die- 
vobaimingus ir gerus žmones, atlikusius žemėje savo pareigą, 
ir šaunius karius, nepabūgusius žūti kovoje, priima į savo pa- 
laimingą prieglobstį Indra. | 

Didelę galią įgijo Indra, nugalėjęs asurus; ir jį ėmė vadinti 
Šakra, Galinguoju. Bet ėjo laikas, ir apsvaigęs nuo galios ir 
šlovės jis ėmė pernelyg didžiuotis ir išklydo iš teisingo kelio. 


28. INDRA IR IŠMINČIŲ ŽMONOS 


Indra dažnai įvairiais pavidalais lankydavosi žemėje, mir- 
tingųjų pasaulyje. Kartais jis pasirodydavo karališku pavidalu 
su karūna ir vadžra rankoje, kartais — apsirengęs skarmalais 
niekingo čandalos * pavidalu. Tai jis pasirodydavo kaip išse- 
kęs nuo asketiško gyvenimo atsiskyrėlis su karnų drabužiais, 
tai lyg karys su blizgančia ginkluote; tai senučio, tai jaunuolio, 
tai gražuolio, tai luošio, tai lieso, tai storo pavidalu; o kartais 
jis pasiversdavo liūtu arba tigru, arba drambliu, arba papūga, 
arba varna, arba gulbe, arba net muse, arba vabalu. Tačiau 
klajodamas po žemę, Indra ne visada laikėsi doros kelio. Bū- 
davo, kad jis aplankydavo mirtingąsias moteris nesant jų vy- 
rų, ir jas, iš prigimties linkusias į pasileidimą ir ydas, sugun- 
dydavo nuodėmingai sulaužyti santuokinę ištikimybę. 

Kartą jis aplankė išminčiaus Devašarmano būstą. Kai De- 
vašarmanas rengėsi į tolimą kelionę — buvo pakviestas tada 
atnašauti aukos kaimyninėje šalyje,— jis iš anksto pasirūpino, 
kaip apsaugoti dorą savo žmonos Ručės, kurios grožis žavėjo 
ir dievus, ir asurus, ir gandarvus, ir mirtinguosius. Žinodamas, 
kad Indra mėgsta gundyti svetimas žmonas ir kad moterys 
iš prigimties nuodėmingos, Devašarmanas išeidamas įsakė savo 
mylimam mokiniui Vipulai nenuleidžiant akių saugoti Ručę, ir 
Vipula pažadėjo ginti jo žmoną nuo dievų karaliaus arba nuo 
kurio nors kito kėsinimųsi. Bet kai išminčius išėjo, mokinys 
susimąstė: „Kaip aš ištesėsiu pažadą? Indra gali įgauti bet 
kieno pavidalą, jis gali pasiversti vėju ir prasmukti pas mano 

mokytojo žmoną. O moteris pati nepajėgi apginti savo doros. 
Bet mokytojas prakeiks mane, jei grįžęs namo sužinos, kad 
aš neapsaugojau jo žmonos nuo nuodėmės. Ką man daryti 
Jogos galia aš pateksiu į jos kūną ir taip apsaugosiu ją“. At- 
sisėdęs greta Ručės, Vipula įsmeigė į ją savo žvilgsnį ir, žiū- 
rėdamas jai tiesiai į akis, ėmė mokyti ją doros ir tiesos. Ir 
jo jogos galia Vipulos dvasia persikėlė į Ručės kūną. 

Kai Indra įžengė į atsiskyrėlio būstą, pamatė greta išmin- 
čiaus žmonos sustingusį mokinio kūną, — tas sėdėjo pastėrusiu 
žvilgsniu. Ir jis išvydo lotoso akių gražuolę Ručę švelniu lie- 
meniu ir veidu, skaisčiu lyg mėnulio pilnatis. O ji, pamačiusi 
dievų valdovą, kurio kerintis pavidalas tviskėjo nežemiška di- 
dybe, norėjo atsistoti ir pasveikinti jį, bet negalėjo pajudėti 
iš vietos, sukaustyta Vipulos valios. Tada dangaus karalystės 
valdovas švelniai kreipėsi į ją: „O gražioji, atpažink mane, aš — 
Indra, ir čia atėjau dėl tavęs. Meilė mane priveikė nuolat be- 
mąstant apie tave. Eikš pas mane nedelsdama“. Bet Ručė ne- 
galėjo jam atsakyti nė Žodžio. Matydamas, kad ji sėdi nė kiek 
nesijaudindama, Indra, truputį sutrikęs, vėl kreipėsi į ją mei- 
lės Žodžiais. Ji mėgino jam atsakyti, bet, sukaustyta jogos ga- 
lios, ištarė ne tuos žodžius, kuriuos norėjo, o tuos, kuriuos 
jai įteigė Vipula: „Ko tu čia atėjai?" — ištarė jos lūpos. Tai iš- 
girdęs, asurų nugalėtojas nuliūdo. Dieviškojo įžvalgumo galia 
jai įteigė Vipula: „Ko tu čia atėjai?"— ištarė jos lūpos. Tai iš- 
kur atėjęs, o nuodėmingasis! Bijok išminčiaus prakeikimo“! Ir 
apimtas gėdos Indra pasidarė nematomas ir paliko Devašar- 
mano būstą. 

Devašarmanas grįžęs sužinojo, kad Vipula apsaugojo Ru- 
čę, ir buvo patenkintas savo mokiniu. Tik Vipula nutylėjo, 
kaip jis tai padarė, nes bijojo mokytojo pykčio. Devašarma- 
nas vis dėlto apie tai sužinojo, bet atleido Vipulai, nes šis 
taip pasielgė tik dėl savo mokytojo. 

Kitą kartą Indra nusileido iš savo dangaus karalystės ant 
žemės ir atsirado žydinčioje miško laukymėje, kur atsiskyrė- 
lio lūšnelėje gyveno su savo gražiąja žmona Ahalja didis iš- 
minčius iš Angiro giminės Gautama, garsėjęs savo teisumu ir 
pasiaukojimu. Nutaikęs laiką, kai Gautamos nebuvo namie, 
Indra atėjo pas Ahalją kaip atsiskyrėlis ir kreipėsi į ją klas- 
tinga ir mMeilikaujama kalba girdamas jos grožį ir gundydamas 
sulaužyti santuokinę ištikimybę. Iš tuščiagarbiškumo ir smal- 
sumo neprotinga moteris neatsilaikė prieš pagundą ir sutiko jo 
įkalbinėjama. Kai patenkino savo įpeidį, ji tarė: „O nemir- 
tingujų valdove, dabar kuo greičiau eik iš čia, kad nebūtų 
bėdos nei man, nei tau". 

Ir dievų karalius, atsisveikinęs su ja, skubiai išėjo iš lūš- 
nos, bet jau tarpdury pamatė Gautamą, grįžtantį iš miško su 
malkomis aukurui. O Gautama, sutikęs savo namo tarpdury 
Indrą atsiskyrėlio pavidalu, užsiplieskė baisiu pykčiu ir pra- 
keikė dievų valdovą — to prakeikimo galia jis išromijo jį. Ir 
savo neištikimąją žmoną jis taip pat prakeikė, tardamas: 
„Tūkstantį metų tu praleisi šioj lūšnoj be maisto atgailauda- 
ma. Tu maitinsies vien tik oru, ir niekas tavęs nematys. Tik 
saulės giminės karalius, didysis Rama išvaduos tave iš pra- 
keikimo, kai ateis į šį gūdų mišką, jeigu iki to laiko tu at- 
sikratysi tamsių ir nuodėmingų minčių“. Ir viskas išsipildė 
pagal išminčiaus žodžius. Jis pats visam laikui paliko savo 
būstą ir pasitraukė į šiaurinius kalnus, kur ilgus metus griež- 
tai asketiškai gyveno ant Himavato viršūnės. 

O Indra, išbalęs ir drebėdamas, grįžo į savo dangaus ka- 
ralystę ir kreipėsi į dievus tokiais žodžiais: „Aš užrūstinau 
didįjį šventuolį Gautamą, Utatjos vaikaitį, ir užsitraukiau jo 
prakeikimą. Bet tai padariau dėl jūsų, o nemirtingieji, nes 
didis jo pasiaukojimas suteikė jam tokią galią. kad ji ėmė 
kelti grėsmę mūsų valdžiai visatoje. O aš sutrukdžiau šį žyg- 
darbį ir padariau visiems mums didžiulę paslaugą. Todėl jūs 
turite man padėti!“ Tada ugnies dievas Agnis, laimingųjų pa- 
saulio gyventojų protėvių — pitarų — padedamas, išgydė Ind- 
rą. Jis paėmė tai, ko neteko Indra, iš avino, pridėjo prie jo 
kūno ir išgydė dievų karalių. Nuo to laiko protėviams aukoja- 
mi išromyti avinai. 


29. NARADA IR DAKŠOS SŪNUS 


Kadaise Kūrinių valdovas Dakša, ištekinęs savo dukras už 
Kašjapos, Somos, Darmos bei kitų dievų ir išminčių, susirūpi- 
no, kad jų palikuonys — asurai ir surai, gandarvai ir nagai, 
žmonės ir žvėrys — trijuose pasauliuose pakankamai nesi- 
daugina, ir todėl visata atrodo lyg dykuma, neapgyvendinta 
tiek, kiek reikėtų, gyvų padarų. Tada jis pagimdė dar tūks- 
tantį sūnų, pasižymėjusių nepaprastu vislumu ir dauginimu- 
si, — jie buvo vadinami Harjašvomis,— ir įsakė jiems pripildyti 
pasaulius savo palikuonių. 

Tai sužinojo dangaus išminčius Narada, gimęs iš Praamžio 
Brahmos šlaunies. Išmintingasis Narada pamatė neprotingą 
Dakšos sumanymą. Jis nuėjo pas jo sūnus Harjašvas ir pasa- 
kė jiems: „Jūs norite veistis ir daugintis, o šaunūs Dakšos sū- 
nūs. Be abejo, jūs turite įvykdyti savo tėvo liepimą. Bet prieš 
tai pagalvokite štai apie ką. Kaip jūs dovanosite pasauliui 

palikuonis, kai patys skendite tamsybėjet Nežinodami šio pa- 
saulio ribų — nei aukščio, nei pločio, nei ilgio, jūs priveisite 
arba per daug, arba per mažai“. Išklausę Narados žodžių, 
Dakšos sūnūs atsakė: „Tiesą kalba išminčius. Mes negalime 
veistis, nežinodami visatos ribų". Ir jie pasileido į visas pu- 
ses, ir pasklido neaprėpiamose erdvėse, norėdami rasti pasau- 
lio kraštą. Ir iki šio laiko nė vienas iš jų negrįžo. 

Kai Dakša pamatė, kad jo sūnūs dingo ir negrįžta, jis pa- 
gimdė dar tūkstantį tokių pat ir pavadino Šabalašvomis. Bet 
ir pas šiuos atėjo Narada ir pasakė jiems tuos pačius žodžius, 
ir jie išsilakstė į visas puses paskui savo brolius ir taip pat 
negrįžo, kaip negrįžta tie, kurių laivas sudūžta tolimose jū- 
rose. Ir nuo to laiko taip pat dingsta tie, kurie paskui vy- 
resniuosius brolius neprotingai palieka tėvų namus. 

Tada įpykęs Dakša prakeikė Naradą: „Tapk ir tu amžinu 
klajūnuų, kaip mano sūnūs; tegu tu neturėsi namų ir nerasi 
prieglobsčio nei danguje, nei žemėje!“ Ir Dakšos prakeikimas 
išsipildė. Narada tapo dievų žinianešiu. Nuo to laiko jis am- 
žinai klajoja tarp dangaus ir žemės ir, bastydamasis po įvai- 
rias šalis, nešioja žmonėms nurodymus iš aukščiau, praneša 
dievų valią ir išpranašauja ateitį. Be to, Narada susidraugavo 
su dangaus muzikantais gandarvais ir tapo vienu iš jų vadų. 
Jis sukūrė skambiabalsę liutnią — viną * ir su ja skrenda ant 
debesies tarp dangaus ir žemės, nuostabiomis melodijomis ža- 
vėdamas dievus ir mirtinguosius. 


30. DEIVĖ SAVITRĖ 


Kūrimo pradžioje vienatvės kankinamas Brahma skilo pu- 
siau, ir iš jo kūno atsirado moteris. Jis pavadino ją Savitre. 
Kai jis pažvelgė į ją, jo širdį apėmė meilė, ir jis sušuko: 
„O kokia tu graži!“ 

Jis negalėjo atsižiūrėti į ją. Savitrė, sumišusi nuo jo įdė- 
maus žvilgsnio, pasitraukė į šalį ir atsistojo jam iš dešinės. 
Bet Brahma vis dar nenorėjo atitraukti nuo jos žvilgsnio, ir 
ant jo pečių atsirado antra galva, atsukta į dešinę pusę. Sa- 
vitrė atsistojo jam iš kairės, ir kairėje Brahmai atsirado tre- 
čia galva. Kai ji pasislėpė jam už nugaros, ten išaugo ketvirta 
galva. Ji pakilo į padangę — ir tada Brahma pasidarė su pen- 
kiom galvom. 

Brahma paėmė Savitrę į žmonas. Brahmos pasaulyje, esan- 
čiame virš Indros karalystės ir virš visų kitų pasaulių, ji sė- 
di soste greta Praamžio ir priima pas juos atvykstančių dan- 
gaus gyventojų pagarbą. Pirmoji iš deivių ji pagimdė mokslą 

ir meną, ir maitina juos savo krūtimis; išmintingųjų ir dievo- 
baimingųjų globėja, ji apdovanoja juos palaima ir palikuoni- 
mis ir užtaria prieš savo vyrą, didįjį Brahmą. 

Bet kartą sutuoktiniai susipyko. Tai atsitiko, kai Brahma 
su visais dievais ir deivėmis rengėsi atlikti iškilmingas auko- 
jimo apeigas. Tose apeigose kiekvienam dievui ir deivei buvo 
nurodyta vieta ir pavestos pareigos, nuo kurių griežto laiky- 
mosi priklausė bendra sėkmė. Viskas jau buvo parengta apei- 
goms pradėti ir delsti nebebuvo laiko, kai staiga paaiškėjo, 
kad savo vietoje nėra Savitrės. Įpykęs Brahma pasiuntė žynį 
jos pakviesti, bet Savitrė neskubėjo. „Dar nebaigta mano suk- 
nia, dar neparuošti papuošalai iškilmingoms apeigoms,— atsa- 
kė ji Brahmos pasiuntiniui.— Lakšmė ir Šačė, ir Rohinė dar 
puošiasi savo menėse; netinka man, Praamžio žmonai, atvykti 
anksčiau už jas į didžiąją šventę“. 

Žynys vienas grįžo į dievų susirinkimą, be Savitrės, ir per- 
sakė Brahmai jo žmonos žodžius. Tada Visatos kūrėjas įpy- 
ko dar labiau ir tarė dangaus karalystės valdovui: „Eik, Ind- 
Ia, ir surask man nedelsdamas žmoną. Tegul tai bus pirmoji 
kelyje tavo sutikta mergina“. 

Indra tuoj išvyko vykdyti Brahmos liepimo. Greit jis suti- 
ko jauną ir gražią piemenaitę Gajatrę. Indra paėmė ją už ran- 
kos ir atvedė į dievų susirinkimą; ir Gajatrė suklupo prie 
Praamžio kojų. Ir tada Brahma sušuko: „O dievai ir jūs, dan- 
gaus išminčiai ir šventuoliai! Aš imu šią gražią merginą į žmo- 
nas, ir tegul ji taps tyrumo ir dorumo simboliu danguje, pa- 
dangėse ir žemėje!“ Visi dangaus gyventojai pritarė Brahmos 
kalbai garsiais šūksmais, ir Žyniai ėmė rengti Gajatrę apei- 
goms, puošti ją gėlėmis ir brangiaisiais akmenimis. 

Kai Žyniai jau buvo pasirengę pradėti apeigas, į dievų su- 
sirinkimą įžengė Savitrė, o su ja Šačė, Lakšmė ir kitos deivės. 
Išvydusi savo vietoje su nuotakos rūbais Gajatrę, išpuoštą 
nuostabiomis gėlėmis, žibančią brangenybėmis, Brahmos žmona 
įtūžūsi sušuko: „O Amžinasis *! Nejaugi tu sumanei atstumti 
mane, teisėtą savo žmoną? Tu, kuris gerbiamas kaip Visatos 
kūrėjas, dievų ir mirtingųjų praamžis, nebijodamas nuodėmės 
tuokiesi su paprasta piemenaite! Ir dangaus gyventojai, ir 
dievai juoksis iš tavęs!“ 

„O Savitre,— atsakė jai Brahma,— aš nenorėjau tavęs už- 
gauti. Bet negalėjau pradėti apeigų be žmonos, o tavęs nebu- 
vo šalia. Štai Indra ir atvedė man šią jauną ir romią mer- 
gelę: jis, ir Višnus, ir dieviškieji išminčiai atidavė man ją 
į žmonas. Nusiramink, o Savitre, tegul išblėsta tavo pyktis. 
Niekados ir niekuo aš daugiau nenuliūdinsiu tavęs.“ 

Bet Savitrė nepajėgė numalšinti savo apmaudo. „Tu mane 
žiauriai nuskriaudei, o Brahma, tu padarei man gėdą prieš vi- 
sus dangaus gyventojus! — tarė ji— Negaliu aš tau atleisti! 
Nuo šiol žmonės nustos kaip anksčiau gerbę ir šlovinę Pra- 
amžį. Tik vieną kartą per metus paminės jį brahmanai švento- 
vėse“. Paskui ji atsigręžė į dievų karalių: „Neatleisiu ir tau, 
o klastingasis Indra! Ateis laikas, ir tavo priešas paims tave 
į nelaisvę ir atims iš tavęs dangaus karalystės valdžią“. 

Ir Višnų nubaudė įpykusi Savitrė: „Kadaise Brigus pra- 
keikimu pasmerkė tave gimti žemėje mirtingą. Žinok, Višnau, 
kad savo žemiškajame gyvenime tu neteksi mylimos žmonos — 
ją pagrobs tavo priešas, ir tu, išskirtas su ja, patirsi liūdesio, 
pavydo ir pažeminimo kančias. O kitame savo gyvenime, pa- 
skyręs man varžove piemenaitę, pats būsi piemeniu ir ilgus 
metus ganysi žemėje karališkas kaimenes". 

Neatleido Savitrė ir dieviškiesiems šventuoliams, kad da- 
lyvavo pakviečiant Gajatrę į aukojimo apeigas. „Nuo šiol,— 
tarė ji jiems,— ne dievobaimingumas, o gobšumas skatins žy- 
nius atlikinėti įsakytas apeigas, jus apims godulys, ir amžinai 
jūs gviešitės svetimo turto.“ 

Ir įširdusi Savitrė paliko dievų sueigą. Susikrimtę stovėjo 
dangaus gyventojai, liūdnai mąstydami apie niūrius jos prana- 
šavimus. Bet tada romi ir geraširdė Gajatrė užtarė tuos, ku- 
riems išpranašavo bausmes įnirtusi deivė. „Tegul bus per am- 
žius palaiminti tie,— tarė Gajatrė,— kurie su tyra širdimi gar- 
bins Brahmą ir šlovins jo vardą. 

O tavo nelaisvė ir pažeminimas netruks ilgai, o galingasis 
Indra. Vėl grįš tavo valdžia dangaus mieste Amaravatyje, 1r 
dievai, ir žmonės gerbs tave ir šlovins tavo drąsą ir tavo 
žygdarbius. 

Ir tu neliūdėk, didysis Višnau. Po ilgo išsiskyrimo tu vėl 
atgausi mylimą žmoną. O piemenaudamas pas žemiškąjį val- 
dovą, tu išgarsinsi savo vardą žygdarbiu, išvaduosi savo liau- 
dį nuo baisaus piktadario ir vėl sugrįši į dangaus karalystę. 

O žemiškųjų turtų troškimas apims tik žemės žynius, o 
dangaus išminčių ir šventuolių tai nepalies.“ 

Dėkingi mergelei Gajatrei dievai ir išminčiai taikiai ir dar- 
niai užbaigė iškilmingas aukojimo apeigas, ir tada Brahma, 
norėdamas susitaikyti su žmona, pasiuntė pas ją Višnų ir 
Lakšmę, liepęs būtinai ją atvesti. Iš pradžių išdidžioji Savitrė 
nenorėjo jų nė klausyti, bet paskui nusileido jų maldaujama 
ir įkalbinėjama ir grįžo su jais į dievų sueigą. 

Nudžiugintas jos grįžimo Brahma patikėjo jai Gajatrės li- 
kimą. Romi mergelė taikiai atsiklaupė prie Savitrės kojų ir 

apkabino jos kelius. Rūsčioji deivė atleido,— ji pakėlė suklu- 
pusią prie kojų piemenaitę, švelniai apkabino jos pečius ir ta- 
rė: „Tu nekalta, kad taip atsitiko, Gajatre. Žmona turi paklusti 
vyro liepimui. Neklusni Žmona teikia vyrui tik vargą, atima 
jam laimę ir sveikatą, trumpina jo gyvenimo dienas. Neliū- 
dinsim ginčais Brahmos, pradžiuginkim jį atsidavimu ir nuo- 
lankumu. Klausyk visur manęs, būk antrąja Savitre, ir nieka- 
da mes nesivaržysime tarpusavyje“. Ir Gajatrė pažadėjo visada 
klausyti Savitrės, neprieštarauti jai ir tenkinti visus jos no- 
rus. 
31. SAKMĖ APIE ČJAVANĄ 


Manus turėjo dešimt sūnų, iš kurių vyriausias buvo Ikšva- 
kus; visi jie buvo galingi žmonių genčių valdovai, ir iš jų 
kilo Saulės giminės karaliai. Ketvirtasis Manaus sūnus Šarja- 
tis atėjo kartą su savo gentimi į dykvietę, kur ant ežero kran- 
to griežtai asketiškai gyveno Brigaus sūnus, didis išminčius 
Čjavana. Ilgus metus jis nejudėdamas stovėjo ant ežero kran- 
to. Jį kepino saulė, plakė lietūs, užnešdavo žemėmis, bet jis 
nejudėjo iš vietos; ir pamažu ant jo išaugo. didelis skruzdėly- 
nas, ir visiškai paslėpė jį, ir tik išminčiaus akys švietė lyg 
du žiburėliai pro žemes pačioje skruzdėlyno viršūnėje. 

Kartą Šarjačio duktė karalaitė Sukanja su savo draugėmis 
atėjo ant to ežero kranto. Žaisdamos ir išdykaudamos mergelės 
prisiartino prie tos vietos, kur stovėjo atsiskyrėlis. Išvydusi 
keistą kalną su dviem žiburėliais viršūnėje, karalaitė iš smal- 
sumo priėjo prie jo ir šakele, nuskinta nuo krūmo, bakstelėjo 
išminčiui į akis. Įpykęs Čjavana griežtai nubaudė Šarjačio 
pavaldinius už karalaitės prasižengimą. Šarjačio gentyje prasi- 
dėjo vaidai *, brolis sukilo prieš brolį, motina nusigręžė nuo 
sūnaus, o sūnus nuo motinos. Ir sunki negalė ištiko karališką- 
ją kariuomenę. 

Ilgai karalius negalėjo suprasti, dėl ko ant jo genties pasi- 
pylė tiek nelaimių, kol sužinojo, kad karalaitė Sukanja užgavo 
šventąjį atsiskyrėlį Čjavaną. Karalius Šarjatis nuskubėjo pas 
didįjį išminčių ir maldavo atleidimo. „Aš atleisiu tau ir pa- 
gailėsiu tavo giminės, — atsakė jam ČCjavana,— bet su viena 
sąlyga: jeigu tu išleisi už manęs savo dukrą.“ Karalius turėjo 
sutikti, ir jauna gražuolė karalaitė tapo nukaršusio senio atsi- 
skyrėlio, išsekinusio savo kūną asketišku gyvenimu, žmona. 

Kartą broliai Ašvinai, Nasatja ir Dasra, nusileido ant že- 
mės ir pamatė prie ežero gražiąją Sukanją tuo metu, kai ji 
išsimaudžiusi brido iš vandens. Apstulbinti jos grožio, jie pa- 
sirodė jai ir tarė: „O žavioji mergele, mes — Ašvinai, Saulės 

vaikai. Mes išvydome tave, ir mus abu apėmė meilė. Išsirink, 
kuris tau labiau prie širdies, sau vyru“. Sukanja atsakė dan- 
gaus broliams: „O Ašvinai, aš jau turiu vyrą, šventąjį išminčių 
Čjavaną, ir nedera man rinktis antrą“.—,,Kam tau reikalingas 
bejėgis senis, gražuole? — įkalbinėjo Ašvinai.— Palik jį ir per- 
sikelk pas dangaus gyventojus. Mes amžinai jauni ir gražūs — 
nejaugi tu atiduosi pirmenybę marinančiam savo kūną bjauriam 
atsiskyrėliui?" Bet Sukanja jiems atsakė pasiliksianti su tuo, 
kuris jau išrinktas jai vyru, nors jis senas ir bjaurus,— ištiki- 
ma žmona dėl to nepaliks savo vyro. 

Tada dieviškieji gydytojai jai tarė: „Jeigu tu panorėsi, mes 
tavo vyrui grąžinsim jaunystę. Tada tu išsirinksi vieną iš mū- 
sų trijų“. Čjavana paklaustas sutiko su Ašvinų pasiūlymu. Ta- 
da sutiko ir Sukanja. 

Ir štai abu Ašvinai kartu su Čjavana įbrido į ežerą, ir visi 
trys pasinėrė po vandeniu. Sukanja liko ant kranto ir laukė. 
Praėjo nedaug laiko, ir išbrido iš ežero ir stojo prieš ją trys 
akinančio grožio jaunuoliai. Ir ji negalėjo atskirti jų vieno 
nuo kito, ir nežinojo, kuris iš jų Čjavana. Bet jis davė jai 
ženklą *, suprantamą tik juodviem, ir ji išsirinko jį. Taip susi- 
grąžino jaunystę išmintingasis Čjavana. 

Atsidėkodamas Ašvinams, jis suteikė jiems teisę gauti dalį 
aukojamos somos, kurios iki tol jie negaudavo. Ir patį pirmąjį 
kartą, kai karalius Šarjatis paskyrė savo vyriausiajam žyniui 
Čjavanai atlikti aukojimo dievams apeigą, šis nuliejo somos 
Ašvinams. Tai supykdė Indrą,— nors dieviškieji gydytojai anks- 
čiau ne kartą buvo jam padėję, išdidusis dangaus karalystės 
valdovas niekino Ašvinus už jų artumą žmonėms ir nenorėjo, 
kad jie gautų šventosios somos auką. Ir kai Čjavana jo ne- 
paklausė ir ėmė aukoti Ašvinams somą, Indra pakėlė prieš jį 
savo baudžiančią ranką ir norėjo nutrenkti jį vadžra. Bet iš- 
minčius savo šventumo galia akimirksniu sustabdė jo ranką, 
ir ji bejėgė nusviro, nespėjusi smogti smūgio. 

O Čjavana stebuklinga galia, įgyta didžiu pasiaukojimu, 
sukūrė didžiulę pabaisą *, norėdamas nubausti Indrą. Ta pabai- 
sa vadinosi Mada, Apsvaigimas. Pražiojusi didžiulius nasrus — 
apatinis žandikaulis siekė žemę, o viršutinis dangų, — ji ėmė 
artintis prie Indros. Išsigandę Mados, Indra ir dangaus gyven- 
tojai išlakstė. Tada nenorėdamas, kad ištuštėtų dangaus kara- 
lystė ir dievai liktų be valdovo, Čjavana pasigailėjo Indros ir 
sunaikino pabaisą, padalydamas Madą, Apsvaigimą, į keturias 
dalis. Šias keturias dalis jis paskirstė lygiai svaigiam gėrimui 
surai, Moterims, lošimo kauliukams ir medžioklei. Tie, kuria 
pakliūva šių keturių pagundų įtakon, žūsta, nugalėti Mados. 

32. SAULĖS GIMINĖS KARALIAI 


Manaus pirmagimis Ikšvakus turėjo šimtą sūnų ir dar vieną. 
Vyriausiąjį iš jų vadino Vikukšiu. Kartą tėvas pasiuntė jį į 
mišką sumedžioti aukojimui mėsos. Karalaitis užmušė miške 
daug elnių ir primedžiojo kitokios Žvėrienos; bet, grįždamas 
namo su sunkia našta, pavargo ir sustojo pailsėti. Norėdamas 
pasistiprinti, jis suvalgė užmuštą kiškį, o po to tęsė kelionę 
ir laimingai parnešė visą laimikį namo. Bet vyriausiasis Ikšva- 
kaus žynys, didis išminčius Vasišta atsisakė palaiminti žvėrieną 
apeigoms, nes karalaitis ją išniekino, kai padėjo šalia jos drau- 
džiamą kiškio mėsą. Ikšvakus įpykęs išvijo sūnų; nuo to laiko 
šis gavo Šašados, Kiškiaėdžio, vardą. 

Bet kai Ikšvakus mirė, Šašada grįžo į sostinę ir įžengė į 
Saulės genties karalių sostą. Šašados sūnus ir ipėdinis buvo 
Purandžaja, garsėjęs narsa ir galybe. 

Kaip tik tada Tretajugos, sidabro amžiaus, laikais vėl pra- 
sidėjo kova tarp dievų ir asurų, ir dievai tą baisią kovą pra- 
laimėjo. Jie kreipėsi pagalbos į Višnų ir šlovino jį. „Aš Žinau, 
ko jūs atėjote pas mane,— tarė jiems gailestingasis Višnus.— 
Nugalėti jūsų priešus gali tik Manaus palikuonis, žemiškasis 
karalius Purandžaja. Mano esybės dalis įeis į jo kūną, ir jo 
ranka padėsiu jums įveikti Ditės sūnus. Bet jūs turite visaip 
padėti Purandžajai ir tenkinti visus jo norus.“ 

Išklausę Višnaus žodžius, nemirtingieji dievai dėkingi jam 
nusilenkė ir skubėjo pasiekti žemę, kur jie nuėjo pas Puran- 
me pas tave norėdami sudaryti sąjungą prieš mūsų priešus. 
Būk maloningas ir neapvilk mūsų“.—,,Aš sutinku, — atsakė jiems 
Ikšvakaus vaikaitis — Bet tegul dangaus karalystės valdovas 
Indra nuneša mane į kautynes ant savo pečių, tokią sąlygą aš 
keliu mūsų sąjungai, o dievai!“ Dievai pagalvojo ir atsakė 
Purandžajai, kad dėl pergalės prieš savo priešus jie viskam 
pasiryžę. 

Tada Indra pasivertė galingu jaučiu su kupra, ir Purandžaja 
atsisėdo ant jo raitas. Indra jaučio pavidalu nunešė jį į kovą, 
ir narsiai kovodamas, Purandžaja sutriuškino asurų kariuome- 
nę ir privertė ją bėgti. Asurai buvo galutinai sutriuškinti, ir 
dievai susigrąžino valdžią visatoje. O pergalingasis Purandžaja, 
kadangi jis nugalėjo priešus raitas ant dieviškojo jaučio kup- 
ros, nuo to laiko gavo Kakutstos pravardę, o tai reiškia Sė- 
dintis ant kupros. 

Kakutstos palikuonys buvo galingi karaliai, valdę daug 
visatos šalių; jo proanūkio proanūkis, karalius Šravasta, įkūrė 

garsų Šravasčio * miestą ant Gango kranto ir šauniai bei iš- 
mintingai jame valdė daug metų; Šravastos vaikaitis Kuvala- 
jašva išgarsėjo pergale prieš baisųjį demoną Dundų, persekio- 
jusį didį šventuolį Utanką *. 

Šis demonas gyveno pasislėpęs giliai smėlyje, bet nuo jo 
judesių drebėjo žemė, ir smėlis užberdavo šventąsias ugnis 
dievobaimingų atsiskyrėlių būstuose. Karalius Kuvalajašva atė- 
jo gelbėti atsiskyrėlių su visais savo sūnumis, — o jų jis turėjo 
dvidešimt vieną tūkstantį. Visi kartu jie išrausė smėlį ir nu- 
sigavo iki Dundaus urvo, bet mūšyje su demonu nuo jo ugni- 
nio kvėpavimo žuvo visi karaliaus sūnūs, išskyrus tris. Kuva- 
lajašva užmušė pražūtingąją pabaisą ir nuo tol buvo vadinamas 
Dundumara, Dundaus Nužudytoju. 


Vyriausiasis iš likusių Dundumaros sūnų buvo vardu Dridaš- 
va. Penktos kartos Dridašvos palikuonis buvo garsusis karalius 
Prasenadžitas, paėmęs į žmonas Puraus giminės karalaitę Gau- 
Ię. Ji pagimdė jam dukrą Renuką, kuri paskui tapo didžio 
išminčiaus iš Brigaus giminės Džamadagnio žmona, ir sūnų, 
kurį pavadino Juvanašva. Bet vėliau Gaurė užsitraukė vyro 
nemalonę nepaklusnumu, ir jis prakeikimu pavertė ją Bahudos * 
upe, kuri ir dabar teka šiaurinėje Himalajų papėdės pusėje, 
Sniegynų šalyje. 

O Juvanašva neturėjo sūnaus ir labai sielvartavo. Jis krei- 
pėsi prašydamas šventųjų išminčių suteikti palikuonių, ir šie, 
sujaudinti jo sielvarto, surengė tam skirtas aukojimo apeigas, 
kurios tęsėsi keletą dienų ir naktų. Ir štai kartą naktį išmin- 
čiai, pastatę ant altoriaus indą su švęstu vandeniu, nuėjo pa- 
ilsėti. O po pusiaunakčio karalius Juvanašva atsibudo savo 
guolyje ir pajuto troškulį. Nenorėdamas trukdyti artimųjų, jis 
ėmė ieškoti atsigerti ir pamatė ant altoriaus indą su vandeniu. 
Jis išgėrė jį. Kai išminčiai sugrįžo ir pamatė, kad indas tuš- 
čias, jie tarė: „Karalienė, išgėrusi šį vandenį, pagimdys galin- 
gą ir šaunų sūnų“. Tada karalius pasakė: „Tai aš nežinodamas 
išgėriau šį vandenį“. Ir Juvanašvos viduriuose prasidėjo vai- 
sius. Vaikas išaugo jo pilve ir nustatytu laiku atėjo į pasaulį 
per dešinįjį valdovo šoną. 

„Kas išmaitins vaiką?" — paklausė tada išminčiai. Čia tarp 
jų atsirado pats Indra ir tarė: „Aš būsiu jo žindyve“. Jis įkišo 
smilių į vaiko burną, ir šis ėmė žįsti ir iščiulpė iš dievo piršto 
amritą. Jį pavadino Mandataro * vardu. 

Ir Mandataras išaugo ir tapo galingų valdovu, kurio valdos 
tesėsi nuo saulės patekėjimo iki nusileidimo; jam priklauso vi- 
sos žemės, apšviestos jos spindulių. 

33. SAKMĖ APIE SUNDĄ IR UPASUNDĄ 


Kadaise asuruį Nikumbai iš Hiranjakašipaus giminės gimė 
du sūnūs — Sunda ir Upasunda, kurie nuo vaikystės stebino 
didžia jėga ir narsumu. Broliai labai sutarė ir niekada nesisky- 
rė. Jie miegojo viename guolyje, valgė iš vieno indo ir gėrė 
iš vienos taurės. Jie kartu žaidė karo žaidimus, linksminosi ir 
pramogavo. Ir taip jie prisirišo vienas prie kito, taip pana- 
šaus būdo buvo, kad atrodė kaip dvi vienos esybės puselės. 

Kai broliai išaugo ir subrendo, jie nusprendė užvaldyti vi- 
sus tris pasaulius ir dėl to pasitraukė prie Vindjos *ž kalnų 
papėdės ir ėmė griežtai asketiškai gyventi. Ten, ant laukiniu 
mišku apaugusio kalno šlaito, jie nusimetė savo karališkus 
drabužius, apsivilko plaušiniais skarmalais, susirišo plaukus į 
mazgą ir ėmė varginančiai marinti kūnus. Daug dienų ir naktų 
jie praleido maitindamiesi vien miško vaisiais ir šaknimis, o 
paskui ir visai atsisakė maisto bei vandens. Jų kūnai išseko 
nuo bado ir troškulio, pasidengė purvo luobu; ir jie abu stovė- 
jo išsitempę, remdamiesi į žemę tik kojos nykščiu, su ištiesto- 
mis aukštyn rankomis ir nemirksėdami žiūrėjo į dangų. Taip 
jie praleido daugel metų, atlikdami iki šiol neregėtą pasiauko- 
jimo žygdarbį, ir galų gale Vindjos kalnai, įkaitę nuo jų dva- 
sinės kaitros, apsigaubė garo debesiu. 

Dievai išsigando vis didėjančios Nikumbos sūnų galios ir 
nutarė sutrukdyti jiems įvykdyti įžadą iki galo. Jie pradėjo 
vilioti juos turtais, siuntė jų gundyti gražias mergeles, bet 
broliai nepasidavė ir laikėsi kūno marinimo įžado. Tada dievai 
pamėgino sudrumsti jų dvasios ramybę užuojauta giminėms ir 
artimiesiems. Jie siuntė broliams regėjimą: jiems pasirodydavo 
pusnuogės, be papuošalų, paleistais plaukais, lyg siaubo gena- 
mos jų žmonos ir seserys ir šaukėsi: „„Gelbėkite!“ Bet ir tada 
broliai nepajudėjo — taip jie tikėjo įžadų, —ir regėjimas iš- 
nyko. 

Ir štai atėjo laikas, kai Sunda ir Upasunda sulaukė Visatos 
kūrėjo malonės už savo pasiaukojimą. Brahma pasirodė jiems 
ir tarė: „Rinkitės kokią tik norite dovaną, o asurai!“ Broliai 
žemai jam nusilenkė, pagarbiai sudėję rankas prieš veidą, ir 
pasakė: „O visagali, suteik mums galią sužinoti didžiąją persi- 
kūnijimo paslaptį, kad mes galėtume panorėję pasirodyti bet 
kokiu pavidalu; duok mums gebėjimą valdyti dangaus ir žemės 
ginklus, ir leisk mums nieko nebijoti visatoje, tik vienas kito, 
ir padaryk mus nuo šiol nemirtingus“. 

„Aš suteikiu jums visa, ko prašote, išskyrus nemirtingu- 
mą,— atsakė jiems Brahma.— Nemirtingumu jūsų neapdovano- 

siu, nes jūs savo žygdarbį atlikote iš savimeilės — siekdami 
trijų pasaulių valdžios. Šią valdžią jūs gausite, ir jums nerei- 
kės nieko bijoti trijuose pasauliuose — tik vienam kito!“ 

Gavę iš Praamžio prašytas dovanas, broliai grįžo į savo 
karalystę. Su džiaugsmu sutiko juos, įgijusius didžią galią, 
draugai ir artimieji. Tarnai nuvilko plaušinius skarmalus, nu- 
prausė kūnus ir ištepė kvapniais tepalais, apvilko brangiais 
drabužiais ir papuošė brangenybėmis ir vainikais. Ir kasdien 
Sunda ir Upasunda puotavo savo rūmuose su giminėmis ir 
draugais, ir metai praslinko nepastebimai lyg vienas akimirks- 
nis mėgaujantis malonumais ir pramogomis. 

Ir štai atėjo diena, kai broliai nusprendė, kad laikas įvyk- 
dyti sumanymą ir užvaldyti visatą. Jie surinko didžiulę ir 
stiprią asurų kariuomenę, apginkluotą ietimis, akstimis ir kar- 
dais, ir palankią dieną leidosi į žygį, lydimi džiaugsmingų 
savo pavaldinių šūksmų ir šlovinami rūmų dainininkų, prana- 
šaujančių jiems pergalę. 

Iš pradžių Sunda ir Upasunda pasikėlė padangėn į Indros 
karalystę, norėdami užvaldyti dangų. Žiaurūs ir bebaimiai jie 
veržėsi į kovą su dievais, bet šie baisiai sumišę bėgo iš dan- 
gaus karalystės ir pasislėpė Brahmos prieglobsty. O broliai 
užvaldė dangų, pavergė gandarvus, nagus ir žmonių gentis, 
pajungė sau ir požemio karalystę, ir jūrų gyventojus. O pas- 
kui, norėdami atimti pasislėpusių pas Praamžį dievų jėgas, 
Sunda ir Upasunda sumanė nebeaukoti jiems aukų. 

Vykdydami brolių valią, jų kariai lyg audra nusiaubė že- 
mę ir visur griovė altorius, laužė šventuosius rykus, gesino 
vandeniu aukojimo ugnis, išnaikino išminčių dykvietes ir be 
gailesčio žudė jų gyventojus. Brahmos dovana saugojo nedorė- 
lius brolius nuo šventuolių prakeiksmo, ir niekas negalėjo 
sulaikyti jų plėšikaujančios kariuomenės. Ir brahmanai, drebė- 
dami dėl savo gyvybės, išsibėgiojo iš būstų, atsisakę dievobai- 
mingų apeigų. 

Taip žemėje pasibaigė aukojimo apeigos, bet broliams ir 
to buvo per mažai. Kad dievai jau niekada nebesusigrąžinių 
pasaulio valdžios, jie nutarė išnaikinti visus brahmanus. Įvai- 
riais pavidalais — pasiversdami tai drambliais, tai tigrais, tai 
liūtais, tai lokiais — jie bastėsi po žemę ieškodami brahmanų 
slaptavietėse ir visur žudė. Jie žudė visus dukart gimusius *, 
visus gavusius įšventinimo apeigas — brahmanus, kšatrijus ir 
vaišijus, ir netrukus žemėje gyvenimas apmirė, ir siaubas ap- 
ėmė pasaulį. Niekas nedrįso melstis dievams, buvo išniekinti 
papročiai ir apeigos; žemėje daugiau nebebuvo vestuvių ir 
nebegimdavo vaikų, ištuštėjo laukai ir ganyklos, nebeliko žmo- 

nių miestuose ir kaimuose. Nuliūdo dievai, aptemo saulė ir 
mėnuo, ir žvaigždės. O Sunda ir Upasunda, pavergę tris pasau- 
lius, apsigyveno Kurukšetroje, patenkinti savo darbais ir val- 
džia. 

Labai nuliūdę žiūrėjo dievai į nusiaubtą žemę ir nežinojo, 
kaip susigrąžinti pasaulio valdžią. Jie nuėjo pas Brahmą ir 
ėmė prašyti, kad šis sutramdytų žiauriuosius asurus Sundą ir 
Upasundą. Praamžis pamąstęs nusprendė, kad atėjo laikas nu- 
bausti pasaulio nusiaubėjus. Jis pasišaukė dieviškąjį skulpto- 
rių ir architektą Višvakarmaną * ir liepė jam sukurti nuostabią 
mergelę, kokios niekas dar nebuvo regėjęs visatoje. 

Ir Višvakarmanas įvykdė Brahmos liepimą. Iš brangiųjų 
ir spalvotųjų akmenų jis išrinko pačius gražiausius, kokie tik 
buvo trijuose pasauliuose, ir sukūrė dieviškąją mergelę tokio 
nuostabaus grožio, kad jos veide ir kūne nebuvo nė vieno 
bruožo ar dalelės, kuri neprikaustytų kiekvieno mesto į ją 
žvilgsnio. 

Brahma pavadino ją Tilotama *. Jis pasakė jai: „Eik pas 
brolius asurus Sundą ir Upasundą, suviliok juos savo grožių 
ir sužadink jų sielose pavydą vienas kitam“. 

Kai Tilotama, nuolankiai nusilenkusi Praamžiui, prieš išei- 
dama vykdyti Brahmos liepimo pagarbiai ėmė eiti ratu iš kai- 
rės į dešinę apie visą dangaus gyventojų sueigą, niekas iš 
dievų ir šventųjų išminčių negalėjo abejingai į ją Žiūrėti, ir 
visų žvilgsniai sekė jai įkandin. Tik pats dievų karalius ir 
didysis Šyva ištvėrė ir nepasuko galvų, kai Tilotama ėjo pro 
juos. Bet kai ji ėjo apie Šyvą, tai iš tos pusės, kur jis nega- 
lėjo jos matyti, jam atsirasdavo naujas veidas. Jis sėdėjo vei- 
du į rytus; ir nauji veidai jam atsirado iš pietų ir iš vakarų, 
ir iš šiaurės pusės; taip Šyva tapo keturveidžiu *. O Indrai, kuris 
taip pat negalėjo atplėšti nuo jos žvilgsnio, atsirado tūkstantis 
akių, kurios padengė visą dangaus valdovo kūną; nuo to laiko 
Indra tapo tūkstantaakiu *. Tilotama paliko Brahmos rūmus ir 
pasuko į žiauriųjų asurų Sundos ir Upasundos būstą. 

Tuo metu broliai Sunda ir Upasunda, pavergę visus tris 
pasaulius ir sugrobę savo karalystėj atimtus iš dievų, gandar- 
vų, nagų ir žemiškųjų karalių nesuskaičiuojamus turtus, mėga- 
vosi nerūpestingais žaidimais ir pramogomis. Jie lepinosi puoš- 
niais drabužiais ir brangiais papuošalais, svaigiais gėrimais, 
linksmais žaidimais, muzika ir šokiais. Nepatirdami nei baimės, 
nei nuovargio, nei negalių, jie puotavo ir linksminosi su gra- 
žiomis mergelėmis žydinčiuose soduose ir giraitėse, ir nuosta- 
biuose rūmuose. 

Ir štai kartą, kai su nerūpestingomis gražuolėmis, linksmi- 
nusiomis juos dainomis ir šokiais, jie puotavo laukymėje ani 
kvepiančiais miškais apaugusio Vindjos kalno šlaito, jiems 
pasirodė Tilotama. Rinkdama tarp medžių gėles, ji prisiartino 
prie jų pusnuogė, tik nedideliu raudono audeklo gabalėlių 
prisidengusi klubus. Jos grožis taip pritrenkė juos, kad, pa- 
miršę puotą ir pramogas, apmirė iš susižavėjimo, negalėdami 
atplėšti nuo jos akių. Paskui abu paliko puotą ir, apimti ne- 
nugalimos aistros, puolė prie jos, ir abu siekė jos. Sunda pa- 
griebė ją už dešinės rankos, o Upasunda — už kairės, ir, di- 
džiuodamiesi savo jėga, turtais ir valdžia, broliai mėtė vienas 
į kitą grėsmingus žvilgsnius. „Tai mano žmona, o tavo valdo- 
vė!"— sušuko Sunda, kreipdamasis į brolį. „Tai mano sutuokti- 
nė ir tavo brolienė!“— atšovė jam Upasunda. 

Ir pirmąkart jų širdyse atsirado priešiškumas vienas kitam. 
Įnirtę jie tęsė ginčą dėl Tilotamos ir pagaliau puolė vienas 
kitą, grasindami sunkiomis kuokomis, ir, apsvaigę nuo vyno ir 
aistros, ėmė tvoti vienas kitam negailestingus smūgius, kol 
krito abu ant žemės plūsdami krauju. Ir nė vienas iš jų dau- 
giau jau nepakilo. 

Apimti baimės, išsibėgiojo šokėjos ir muzikantai. Sugniuždy- 
ti sielvarto, Sundos ir Upasundos patarėjai ir artimieji grįžo į 
Kurukšetrą ir apsakė apie brolių žūtį jų pavaldiniams, ir visi 
asurai vėl pasitraukė į požemio pasaulį, palikę žemę ir dangų 
valdyti dievams. 

Dievai džiūgavo. Džiaugsmingai sutiko jie gražuolę Tilota- 
mą, išvadavusią juos nuo Sundos ir Upasundos priespaudos. 
Brahma pasiūlė jai išsirinkti kokią tik nori dovaną, ir ji pa- 
sirinko meile. Brahma jai tarė: „Tu amžinai būsi jauna ir graži, 
ir visur, kur pasirodysi, tavo grožis žadins į tave pažvelgusių 
širdyse meilę“. 


34. PULASTJOS PALIKUONYS 


Pulastja buvo ketvirtasis Brahmos sūnus ir pats doriausias; 
jį mylėjo ir dievai, ir šventieji išminčiai. Jis pasitraukė į dyk- 
vietę ant didžiojo Meraus kalno šlaito ir ten griežtai asketiš- 
kai gyveno. Tą žydinčią ir kvepiančią vietovę, kur jis įsikūrė, 
mėgo lankyti jaunos mergelės, išminčių ir nagų dukros, ir ap- 
sarės. Jų Žaidimai, šokiai ir dainos drumstė atsiskyrėlio ramybę. 
Ir kartą, suerzintas jų nerūpestingo linksminimosi, jis šūktelėjo: 
„Ta, kuri pažeis mano buveinės ribas, savo įsčiose pajus vai- 

Išgąsdintos šio grasinimo, mergelės paliko jo buveinės apy- 
linkes, bet viena, karališkojo atsiskyrėlio iš Saulės giminės 
dukra Ilavila, negirdėjusi Pulastjos žodžių, atėjo ten be bai- 
mės kitą dieną, nesitikėdama pavojaus. Nesutikusi nė vienos 
iš draugių ir matydama ištuštėjusią vietovę, Iavila nustebo. 
Ji išgirdo vedas skaitančio šventuolio balsą ir tą pat akimirks- 
nį pasijuto pastojusi. Atsiskyrėlio dukra sutriko. Ji parėjo 
namo apsipylusi ašaromis ir viską papasakojo tėvui. 

Supratęs, kas atsitiko, atsiskyrėlis nuėjo pas Pulastją ir ėmė 
prašyti: „O šventasis Pulastja, imk mano dukrą į žmonas. Ji 
ištikimai tau tarnaus šventuoliškame gyvenime“. Ir Brahmos 
sūnus sutiko, ir paėmė atsiskyrėlio dukrą į žmonas. Ji jam 
ištikimai tarnavo, ir jis buvo ja patenkintas. Ji pagimdė sūnų, 
kurį pavadino Višravu; jis tapo toks pat didis šventuolis kaip 
ir jo tėvas. 

Višravas vedė Brihaspačio sūnaus išminčiaus Baradvadžio 
dukrą Devavaminę. Višravo ir Devavaminės sūnus buvo Ku- 
bera *, taip pat didis šventuolis. Pats Brahma patenkintas, kad 
uoliai pildė savo griežtus įžadus Kubera, atėjo pas jį su dan- 
gaus gyventojų palyda ir apdovanojo jį. Visatos kūrėjas pada- 
rė Kuberą turtingumo dievu, jakšių * ir kalnų dvasių, saugan- 
čių brangenybes, valdovu. Ir dar padovanojo jam Brahma 
nuostabų vežimą Pušpaką, kuris galėjo skraidyti oru. 

Kai Brahma išėjo kartu su jį lydėjusiais dievais, Kubera 
kreipėsi į tėvą ir tarė: „O garbusis, aš gavau iš Praamžio trokš- 
tamas dovanas, bet jis nenurodė man buveinės. Kur aš gyven- 
siu ir saugosiu savo turtus?“ Višravas atsakė: „Yra Pietų okea- 
ne didelė sala, o toje saloje iškilęs virš jūros kalnas. Ant to 
kalno viršūnės yra aptvertas auksine siena nuostabus Lankos 
miestas *. Kadaise jis priklausė rakšų *— demonų žmogėdrų 
genčiai. 

Rakšus ir jakšius Praamžis sukūrė pačioje pradžioje; jie 
gimė iš jo pėdų, žiaurūs ir nenugalimi padarai, ir jiems Brah- 
ma paskyrė saugoti pirmapradžius vandenis. Jakšiai, Brahmos 
atiduoti tavo valdžion, buvo dori ir paklusnūs dievų valiai, 
dabar jie saugo kalnų brangenybes. O rakšai, įnoringa ir įžūli 
gentis, apsigyveno saloje, kur Darmos vaikaitis, dieviškasis 
architektas Višvakarmanas, pastatė jiems auksinį Lankos mies- 
tą; jie ėmė puldinėti pačius dievus ir asurus ir tol nedavė ra- 
mybės dangaus gyventojams savo antpuoliais, kol Višnus ne- 
atskrido pas juos į salą raitas ant didžiulio paukščio Garudos. 
Nuožmioj kovoj Višnus ir Garuda nugalėjo rakšus ir išvijo 
juos iš Lankos į požemio pasaulį. Dabar Lankos miestas, likęs 
be ankstesniųjų gyventojų, yra ištuštėjęs. Tegul ten ir bus 

tavo buveinė“. Taip turtingumo dievas Kubera tapo nuosta- 
baus Lankos miesto Pietų okeane valdovu. 

Rakšų vadai buvo du broliai — Maljavanas ir Sumalinas. 
Sumalinas turėjo dukrą vardu Kaikasę, grožiu prilygstančią 
Lakšmei. Vienąkart Sumalinas, išėjęs iš požemio pasaulio į že- 
mės paviršių, pamatė danguje nuostabųjį Pušpakos vežimą, 
o jame — šaunųjį turtų valdovą Kuberą, skrendantį oru iš Lan- 
kos prie Meraus kalno aplankyti tėvo buveinės. Ir Sumalinas 
sugalvojo, kaip iškovoti rakšams gerovę. Grįžęs į požemio ka- 
Ialystę, jis pasišaukė Kaikasę ir tarė: „O mano dukra, atėjo 
laikas tau tekėti. Iki šiol niekas nedrįso prašyti tavo rankos. 
Dabar aš išleidžiu tave iš tėvų namų. Eik prie Meraus kalno, 
ten, kur gyvena Pulastjos sūnus, didysis šventuolis Višravas, 
ir išsirink jį vyru!“ 

Ir Sumalino dukra paliko požemio pasaulį ir atvyko į Viš- 
ravo būstą tuo metu, kai šventuolis atlikinėjo agnihotrą — 
aukojimą ugniai. Ji jam romiai nusilenkė; ji puolė jam po 
kojų. Nustebęs Višravas paklausė: „Kas tu, o gražioji merge- 
le? Ko tu atėjai pas mane?“ Ji atsakė: „Mano vardas Kaikasė. 
O ko aš, o didysis šventuoli, pas tave atėjau, tu pats perskai- 
tysi mano širdyje“. Patyręs mąstytojas Višravas vidiniu žvilgs- 
niu pažvelgė į jos sielą tarė: „Aš sužinojau tavo norus, gra- 
žuole. Tu trokšti turėti palikuonių. Tegul bus taip. Kadangi 
atėjai netinkamu laiku — kai atnašavau auką ugniai, — tu pa- 
gimdysi baisaus pavidalo ir žiauraus būdo vaikų“.—,„Pasigailėk, 
o išmintingasis šventuoli. — ėmė maldauti Kaikasė.— Ne tokių 
palikuonių aš troškau.“ Tada Višravas jai pažadėjo, kad jau- 
niausias jos sūnus bus doras ir viskuo panašus į tėvą. 

Atėjo laikas, ir Kaikasė pagimdė sūnų, baisų rakšą su de- 
šimčia galvų ir dvidešimčia rankų, ugniniais plaukais ir su iš 
burnos kyšančiomis iltimis. Tą akimirksnį, kai jis išvydo pa- 
saulį, apsiblausė saulė danguje, sudrebėjo žemė, subangavo 
okeanas, ir kruvini lietūs pasipylė iš dangaus ant žemės. De- 
šimtgalvį Višravo sūnų pavadino Dašagriva*, bet paskui jis 
buvo labiau žinomas Ravanos vardu. Po jo gimė baisus milži- 
nas Kumbakarna. Trečioji Kaikasei gimė baisaus pavidalo duk- 
ra su aštriais ir ilgais nagais — ją pavadino Šurpanaka. Kai 
pasaulį išvydo jauniausias Kaikasės sūnus Vibišana, žemėja 
pražydo gėlės, ir aukštybėse skambėjo dangiška muzika. 

Ravana ir Kumbakarna užaugo gūdžiame miške. Jau iš jau- 
numės jie pridarė daug nelaimių ir sielvarto žmonėms, ypač 
Kumbakarna, kuris bastėsi po visą žemę keldamas siaubą gy- 
viems padarams, ir surijo daug dorų išminčių. Kartą jų netikras 
brolis Kubera su savo skraidančiu Pušpakos vežimu aplankė 


85 


tėvo buveinę. Kaikasė parodė jį sūnums, kai jis skrido dangu- 
mi, ir tarė: „Žiūrėkite, tai jūsų brolis, gimęs iš to paties tėvo, 
kaip ir jūs. Apgaubtas šlovės, jis valdo turtingą karalystę, V 
jums teko vargana lemtis. Jūs turite susilyginti galybe su 
juo!" 

Išklausę motinos žodžius, sūnūs pažadėjo patenkinti jos 
norą. Norėdami įgyti galybę, jie pradėjo griežčiausiai marintis. 
Kumbakarna vykdė rūstų žygdarbį tūkstantį metų: vasarą per 
karščius jis gulėjo tarp dviejų laužų, žiemą — lediniame van- 
denyje. Vibišana penkis tūkstančius metų išstovėjo ant vienos 
kojos, iškėlęs rankas į dangų, ir dar penkis tūkstančius metų 
jis žiūrėjo į saulę, neatitraukdamas akių. Dešimtgalvis pasnin- 
kavo tūkstantį metų ir pagaliau kaip paskutinę auką sudegino 
ugnyje visas savo dešimt galvų. 

Tada Praamžis, patenkintas jo pasiaukojimu, pasirodė Ra- 
vanai ir tarė: „Rinkis dovaną, kokios nori!“ Ravana atsakė: „Aš 
trokštu nemirtingumo, nes neturi pasaulyje gyvieji padarai 
baisesnio priešo už mirtį“. Bet Brahma jam atsakė: „Tapti ne- 
mirtingas tu negali!“ Tada Ravana pasakė savo norą: „Tegul 
aš būsiu nenugalimas nei asurų, nei dievų, nei paukščių su- 
parnų, nei gyvačių, nei jakšių, nei rakšų. Kitų padarų aš ne- 
bijau; žmonės — smilgelės prieš mano galią“. —,, Tegul bus 
taip“, — tarė Brahma, ir sugrąžino Ravanai jo paaukotas gal- 
vas; ir dar jis suteikė jam galią pasiversti kuo tik panorės. 

Paskui Brahma kreipėsi į Vibišaną: „Prašyk, ko nori tu, 
mano sūnau, aš tavimi patenkintas“. Ir Vibišana panorėjo, kad 
jo siela visada būtų tyra ir linkusi į dorą ir kad savo darbais 
jis niekada neiškryptų iš teisingo kelio. Ir nudžiugęs Brahma 
jam pasakė: „Tegul išsipildo šis tavo troškimas. Gimęs baisioj 
rakšų giminėj, tu nepadarei nuodėmės, ir už tai aš tau dova- 
noju nemirtingumą!" Taip Vibišana neprašęs tapo nemirtingas, 
o to veltui troško jo vyresnysis brolis. 

Kai Brahma rengėsi apdovanoti Kumbakarną, dangaus gy- 
ventojai, nuolankiai sudėję delnus, ėmė maldauti kūrėją: „„Ne- 
apdovanok Kumbakarnos, o valdove, nes žinai, kad jis tai 
panaudos piktam. Šis nedorėlis jau surijo dešimt Indros tarnų, 
septynias apsares Nandanos giraitėje ir daugybę teisuolių iš- 
minčių bei kitų dorų žemės žmonių. Jeigu tu jį apdovanosi, 
kiek pikto jis dar pridarys!“ Tada Brahma, prieš atvykdamas 
pas Kumbakarną, pasiuntė pas jį iškalbos ir išminties deivę 
Sarasvatę, ir ji nepastebėta įlindo jam į gerklę. Ir kai Brahma 
jį paklausė, kokios jis trokšta dovanos, Kumbakarna atsakė: 
„Aš noriu užmigti ilgam laikui!“ Šiuos žodžius už jį ištarė 
Sarasvatė, o Brahma nedelsdamas išpildė jo norą ir pasitraukė, 

ir iškalbos deivė nuėjo jam iš paskos. O Kumbakarna atsipei- 
kėjęs suprato, kad dievai jį apgavo, bet ištaisyti apsirikimą 
jau buvo per vėlu. 

Kai Sumalinas sužinojo, kad jo sumanymas pavyko ir jo 
giminaičiai gavo iš Brahmos dovanas, jis pakilo iš požemio pa- 
saulio ir, lydimas savo artimųjų rakšų, atvyko pas Dešimtgalvį. 
Apkabinęs jį Sumalinas pasakė: „„Didį džiaugsmą, sūnau mano, 
tu suteikei mums, kad gavai Praamžio dovaną. Dabar galėsime 
grįžti į savo namus, iš kurių mus išvijo Višnus, o tu tapsi 
Lankos valdovu ir išgarsinsi rakšų gentį, kuriai priklausai ir 
kurios karaliumi nuo šiolei būsi. Be abejonės, tavo brolis Ku- 
bera negalės tau pasipriešinti, ir tu atimsi iš turtų karaliaus 
jo valdas! —,,Kaip aš galiu pulti savo vyriausią brolį, kurį 
turiu gerbti kaip aukštesnį už save? — prieštaravo Ravana se- 
neliui. — Nedera tau taip kalbėti, o Sumalinai!“ Bet vienas Su- 
malino patarėjas rakšas, vardu Prahasta, taip jam atsakė: „O 
Dešimtgalvi, tarp kariaujančių negali būti nei broliškų jaus- 
mų, nei prieraišumo! Prisimink, kad dievai ir asurai taip pat 
vieno tėvo vaikai, bet juk nėra tarp jų taikos, ir nepabaigia- 
ma jų kova. Todėl tu turi paklausyti mūsų patarimo“. Ir Rava- 
na, įtikintas šių žodžių, tarė: „Tegul bus taip!“ 

Ravana pasiuntė Prahastą pas Kuberą ir liepė perduoti tur- 
tų valdovui šiuos žodžius: „Lankos miestas, kurį tu valdai, 
nuo amžių priklauso rakšams. Grąžink jį tikriesiems jo savi- 
ninkams, ir tai bus teisingas poelgis, ir tu pelnysi mano dė- 
kingumą“. Prahasta nuvyko į Lanką ir, susitikęs su Kubera, 
perdavė jam brolio žodžius. Bet Kubera atsakė: „Perduok tave 
atsiuntusiam, o rakše, kad šis puikus miestas buvo paliktas 
gyventojų, kai man jį dovanojo tėvas. Tegul mano brolis Ra- 
vana ateina pas mane, ir mes kartu valdysime Lanką". 

Taip atsakė pasiuntiniui Kubera, o pats nuskubėjo pas tė- 
vą papasakoti apie Ravanos užmačias. Višravas jam atsakė: 
„Mano sūnau, nesileisk į ginčus su šiuo galvažudžiu. Aš jau 
kalbėjau su juo ir smerkiau jo nuodėmingą elgesį. Brahmos 
apdovanotas, jis pasikėlė į puikybę. Eik į šiaurę, į kalnus, 
ten ant Kailasos* viršūnės, gražioj žydinčioj vietovėj, kur 
susirenka ir randa prieglobstį džiugioms šventėms ir žaidi- 
mams gandarvai ir apsarės, ir nagai, ir kinarai*, nuostabūs 
muzikantai su arklių galvomis, — tegul ten bus tavo buveinė,“ 

Ir paklausęs tėvo patarimo, Kubera kartu su savo žmono- 
mis, sūnumis, patarėjais ir visais artimaisiais, ir pavaldiniais 
paliko Lanką ir pasitraukė į šiaurę ant Kailasos kalno. O Ra- 
vana nudžiugęs užėmė brangųjį Lankos miestą kartu su rak- 
šais, kurie jį paskelbė savo karaliumi. Žiaurūs ir karingi rakšai 

persikėlė iš požemio pasaulio į Ravanos karalystę Lanką, o 
taikieji rakšai, pasirinkę tiesos kelią, kartu su jakšiais pripa- 
žino savo valdovu Kuberą. 


35. RAVANOS APSILANKYMAS PAS ŠYVĄ 


Įsitvirtinęs Lankoje, Ravana ėmė garbinti Šyvą. Vieną kar- 
tą jis paliko savo salą ir nuvyko į Šiaurę prie Kailasos kalno, 
kur, greta Kuberos valdų, buvo Šyvos buveinė. Jis norėjo 
nusilenkti didžiajam dievui, pelnyti jo malonę ir tuo dar la- 
biau sustiprinti savo valdžią ir galią. Šyva maloningai jį pri- 
ėmė; patenkintas, kad demonas jį garbina, jis padovanojo jam 
iš akmens iškaltą šventąjį lingamą. „Pastatyk Lankoje man 
šventovę, — pasakė jis Ravanai.— Žinok, kad šis lingamas visą 
laiką liks ten, kur tu jį pastatysi; ir tegul tavo pavaldiniai 
jį garbina ir aukoja jam aukas — tada niekas negrės tavo vai- 
džiai.“ 

Ravana nusilenkė Šyvai ir leidosi atgal su lingamu rankose. 
Ir visą kelią jis stengėsi neišleisti jo iš rankų, nes Šyva at- 
sisveikindamas pasakė: „,„Atmink,— kur šis lingamas pirmą kar- 
tą prisilies prie žemės, ten ir pasiliks visą laiką“. 

O dievai tai sužinoję, sunerimo: „Jeigu jis lingamą pastatys 
Lankoje, jo galia nepaprastai padidės, ir jau niekas nebegalės 
jo įveikti“. Ir jie stengėsi sutrukdyti Ravanai parnešti šventąjį 
akmenį į Lanką ir priversti rakšų valdovą sustoti kelyje poil- 
sio. Bet veltui jie stengėsi. Tada vandenų valdovas Varūna 
buvo išrinktas sustabdyti demonų karalių. Ravana jau artinosi 
prie jūros kranto, kurioje buvo Lanka, kai Varūna nematomas 
įlindo į jo kūną ir pripildė jį skysčio. Ravana iš karto apsun- 
ko, jo žingsniai sulėtėjo, ir jis savo kūne pajuto nepakeliamą 
skausmą. Jis nenorom sustojo, norėdamas išsivaduoti nuo Va- 
rūnos. Tą akimirksnį Indra pasirodė jam garbaus brahmano 
pavidalu: „Aš matau, kad tavo rankos užimtos, — tarė jis.— 
Duok, aš palaikysiu šį akmenį, kol tu nusilengvinsi“. Bet kai 
tik Ravana padavė jam akmeninį lingamą, klastingasis Indra 
tuoj pat numetė jį ant žemės. Giliai į žemę prasmego šventasis 
lingamas; jo viršūnę ir po šiai dienai galima matyti toje vie- 
toje, kur susitiko dievų ir rakšų karaliai, Vaidjanatoje *; nuo 
to laiko šventųjų keliautojų būriai susirenka prie šios Šyvos 
šventyklos iš tolimiausių kraštų. O ten, kur Ravana išsivadavo 
nuo Varūnos, atsirado Kusraus * upė; iš tos upės lig šiolei ven- 
gia gerti vandenį tikintieji Žmonės. 

O Ravana nežmoniškai supyko ant dievų, sutrukdžiusių jam 
pastatyti lingamą Lankoje, ir paskui jiems už tai atkeršijo. 

36. VARŪNOS IR UTATJOS RUNGTYNIAVIMAS 


Mėnulio dievo Somos duktė Badra buvo gražiausia iš visų 
trijų pasaulių moterų. Tėvas ir senelis norėjo ją ištekinti už 
didžiojo išminčiaus Angiro sūnaus Utatjos. Brahma pasikvietė 
dievobaimingąjį išminčių ir atidavė jam Somos dukrą į žmonas. 
Tuo tarpu okeano dievas Varūna seniai mylėjo gražiąją Badrą 
ir svajojo ją vesti. Ir atėjęs į miškus, kur stovėjo atsiskyrėlio 
Utatjos būstas, Varūna pagrobė gražuolę tuo metu, kai ši mau- 
dėsi Jamunos upės vandeny. Jis nusivedė ją į jūros dugną, 
į savo puikius rūmus, išpuoštus perlais ir brangiaisiais akme- 
nimis. 

Utatja, sužinojęs apie žmonos pagrobimą, pasiuntė pas Va- 
rūną dangiškąjį išminčių Naradą, dievų žinianešį ir gandarvų 
vadą. Narada nusileido į povandeninę karalystę ir pasirodė 
okeano dievui. „Tu pasaulio globėjas, o ne griovėjas, o Varū- 
na,— tarė jis.— Kodėl gi tu pagrobei išmintingojo Utatjos žmo- 
ną, kurią pagal įstatymus jam atidavė jos tėvas ir senelis? Tu 
turi ją nedelsdamas grąžinti!“ Bet Varūna atsakė: „Aš ją my- 
liu ir su ja negaliu išsiskirti. Eik šalin!“ Ir pagriebęs Naradą 
už sprando išmetė jį iš savo namų. Narada grįžo pas Utatją ir 
liūdnai tarė: „„Varūna nenori grąžinti tavo žmonos. Jis išvijo. 
mane iš savo namų. Susigrąžink ją pats, o didysis šventuoti, 
kaip išmanai!“ 

Išgirdęs Narados žodžius, Utatja įtūžo. Jis kreipėsi į šven- 
tąją upę Sarasvatę ir palinkėjo, kad ji nustotų tekėjusi į okea- 
ną ir pranyktų dykumos smėlynuose. Ir tokia buvo jo šventuo- 
liška galia, kad Sarasvatė pakluso jo norui ir pranyko dyku- 
mos smėlynuose pakeliui į okeaną, ir daugybė kitų upių, te- 
kančių į vakarus, išdžiūvo, nepasiekusios okeano, ir nustojo 
maitinti jį savo vandeniu. O žemei Utatja įsakė, kad tos vie- 
tos, kur anksčiau tyvuliavo platūs ežerai, taptų sausuma. Ir 
savo šventuoliška jėga jis pats išdžiovino didįjį okeaną. Sie- 
giamas visų šių nelaimių, vandens valdovas Varūna nusiminė. 
Ilgai jis priešinosi, bet kai neteko paskutinių valdų, pakluso 
ir nuvedė gražiąją Badrą Angirui. Ir Utatja atgavo savo žmo- 
ną, ir nudžiugęs sugrąžino Varūnai jo vandenis. Tik Sarasva- 
tės upė nuo to laiko nebepasiekia okeano, išsekusi ji pasi- 
baigia dykumoje. 


37. SAKMĖ APIE RURŲ 
Kadaise gandarvų karalius Višvavasus sutiko gražiąją ap- 
sarę Menaką *, ir jie pamilo vienas kitą. Jų jungtis buvo lai- 


minga, ir kai atėjo laikas, Menaka pagimdė nepaprasto grožio 

mergaitę. Ji paliko naujagimę dukrą ant upės kranto, netoli 
atsiskyrėlio Stulakešos miško buveinės. Stulakeša pamatė ant 
pakrantės smėlio paliktą vaiką ir, apimtas gailesčio, pasiėmė 
mergaitę į savo būstą, išaugino ją ir išpuoselėjo. Kai Menakos 
dukra užaugo, plačiai paplito garsas apie jos grožį ir gerumą. 
Protinga ir romi ji džiugino šventojo atsiskyrėlio širdį savo 
jaunystės grožiu ir geru būdu, ir todėl jis davė jai Pramadva- 
ros vardą, tai reiškia Dovanojanti džiaugsmą. 

Vieną kartą toje buveinėje ją išvydo Pramačio sūnus, di- 
džiojo Čjavanos ir Sukanjos vaikaitis, kilnusis Rurus; jis visa 
širdimi pamilo žaviąją mergelę. Rurus apie savo meilę apsakė 
tėvui, dievobaimingajam Pramačiui, ir šis nuėjo pas Stulakešą 
ir prašė jo sutikimo, kad išleistų Pramadvarą už Ruraus. Stu- 
lakeša su džiaugsmu sutiko, ir abu tėvai paskyrė vestuvių 
dieną. 

Likus nedaug laiko iki paskirtos dienos, Pramadvara žaidė 
miške su savo draugėmis ir išdykaudama ji nepastebėjo gy- 
vatės, kuri susirangiusi žiedais miegojo po medžiu, ir užmynė 
ant jos. Tą pačią akimirką gyvatė įkirto savo nuodingais dan- 
timis į nerūpestingosios Pramadvaros koją, ir įgelta ji nukrito 
ant žemės be gyvybės žymių. Bet ir mirusi Pramadvara buvo 
graži. Ji buvo dar gražesnė negu anksčiau. 

Stulakeša rado ją miške nejudančią gulint ant žemės lyg 
nuskintą lelijos žiedą. Ir kiti atsiskyrėliai, ir miško gyventojai 
atėjo ten ir gailiai raudojo prie jos sustingusio kūno; o Rurus, 
negalėdamas pakelti širdgėlos, vienas nuėjo į miško tankmę. 
Jis klaidžiojo po mišką, vejamas sielą draskančio skausmo, o 
jo širdis liko prie negyvos Pramadvaros. 

„O šviesiausieji dievai, — meldė Rurus,— mirtis atėmė ma- 
no nuotaką prieš pat vestuves; žuvusi nuo gyvatės įkandimo, 
guli ji ant žemės. Nuo jaunumės aš nevengiau pareigų. Nejau- 
gi nenusipelniau atpildo? Sugrąžinkite man gražiąją Prama- 
dvarą, o visagaliai dievai!" 

Dievams pagailo Ruraus, ir jie pasiuntė jam savo žinia- 
nešį. 

„Be reikalo tu skundiesi ir verki, o Rurau,— tarė jam dan- 
gaus žinianešys.— Mirtingasis turi tik vieną gyvenimą, ir jei- 
gu jis išskrido, žodžiais širdgėlos nenumalšinsi. Bet yra vienas 
būdas, dievų paskirtas: jeigu tu išdrįsi juo pasinaudoti, susi- 
grąžinsi Pramadvarą. Atiduok jai pusę savo gyvenimo, ir ji 
atsikels iš mirusiųjų.“ 

„O geriausiasis iš dangaus žinianešių — atsakė jam Rurus,— 
aš su džiaugsmu atiduodu pusę savo gyvenimo Pramadvarai. 
Tegul sugrįžta ji pas mane, graži ir mylinti kaip anksčiau!“ 

Ir vos jis ištarė šiuos žodžius, jo mylimoji pakilo nuo žemės 
lyg pabudusi iš miego didžiam jos įtėvio ir Ruraus, ir Prama- 
čio, ir visų atsiskyrėlių, ir miško gyventojų džiaugsmui. Dievas 
Jama „grąžino Ruraus nuotakai gyvybę, bet Pramačio sūnaus 
gyvenimas nuo šiol dvigubai sutrumpėjo. 

Palankią dieną buvo atšvęstos Ruraus ir Pramadvaros ves- 
tuvės, ir jie dar ilgai džiaugėsi gyvenimu, trokšdami vienas 
kitam gėrio ir laimės. Bet tokia kaina susigrąžinęs mylimąją, 
Rurus davė sau įžadą nuo šiol naikinti gyvates. Ir jis mušė 
jas su didžiu įniršiu visur, kur tik pamatydavo. 

Vienąkart jis pamatė miške nenuodingą gyvatę dundubą * 
ir jau pakėlė sunkią lazdą norėdamas ją užmušti, bet gyvatė 
ėmė maldauti pasigailėjimo: „Už ką tu nori mane užmušti, juk 
aš nepadariau žmonėms jokio blogio? — tarė gyvatė— Tu ne- 
turi užmušinėti nekaltų dundubų vien dėl to, kad jos savo 
išvaizda ir kvapu panašios į nuodinguosius šliužus“. Ir gyvatė 
papasakojo Rurui, kad kadaise ji buvo žmogus, dievobaimin- 
gas išminčius, ir gyveno miško buveinėj su savo draugu šven- 
tuoliu. Kartą jis sugalvojo pajuokauti ir, norėdamas išgąsdinti 
draugą, padarė iš žolės gyvatę. Ir tas taip išsigando, kad pra- 
rado sąmonę, bet atsipeikėjęs iš pykčio prakeikė pašaipųjį 
draugą: „Norėdamas mane išgąsdinti, tu padarei šią nenuodin- 
gą gyvatę, tad pavirsk pats nenuodinga gyvate!“ Bet paskui 
atsileidęs jis pridėjo: „Kai sutiksi dorybingąjį atsiskyrėlį, Pra- 
mačio sūnų Rurų, tu išsivaduosi nuo prakeikimo". 

Ir kai gyvatė dunduba papasakojo apie tai Rurui, prakeiki- 
mas išnyko, ir ji vėl tapo žmogumi. Ir jis pasakė Rurui: ,„Ne- 
beužmušinėk gyvačių, o dievobaimingasis atsiskyrėli! Brahma- 
nas negali nieko užmušinėti; nedaryti pikta gyviems pada- 
rams turi būti jam aukščiausias įstatymas. Paklausyk manęs!“ 
Ir Rurus, įtikintas išminčiaus žodžių, nuo tos dienos liovėsi 
užmušinėti gyvates. 


38. DIEVIŠKŲJŲ BEŽDŽIONIŲ GIMIMAS 


Kadaise Brahma sėdėjo vienišas soste savo rūmuose ant 
Meraus kalno viršūnės paskendęs dievobaiminguose apmąsty- 
muose. Ir taip labai jis buvo susikaupęs kontempliuodamas 
dieviškas mintis, kad net ašaros ištryško jam iš akių. Ir ne- 
spėjo jis nubraukti ašaros ranka ant žemės, kai iš jos atsi- 
rado beždžionė. Brahma tarė atsiradusiam prieš jį padarui: 
„Eik į tą artimiausią mišką ant Meraus kalno viršūnės, skir- 

tos dangaus gyventojams. Gyvenk ten, maitindamasis vaisiais, 
lapais ir šaknimis, veiskis ir dauginkis ir būk, mano vaike, 
visados arti manęs!” Ir jis pavadino tą beždžionių protėvį 
Rikšaradža. 

Rikšaradža iki žemės nusilenkė didžiajam Brahmai ir tarė: 
„O Visatos kūrėjau, aš įvykdysiu visus tavo paliepimus, ir 
niekados su jais neprasilenksiu, patikėk manimi!“ Ir jis nu- 
ėjo į nurodytą mišką, pilną saldžių šaknų ir vaisių. 

Ten jis išgyveno daug metų pagal Brahmos įsakymus. Tik 
neturėdamas žmonos, jis neturėjo ir palikuonių. Ir štai kartą, 
klaidžiodamas po tą mišką, Rikšaradža, kankinamas troškulio, 
aptiko ežerą, pilną švaraus, skaidraus vandens. Pasilenkęs at- 
sigerti, Rikšaradža pamatė vandeny savo atvaizdą. Matydamas 
beždžionę, iš vandens žiūrinčią į jį, jis įtūžo: „Aš sutraišky- 
siu šį padarą, priešiškai žvelgiantį į mane!“ — suriko Rikšara- 
dža ir šoko į ežerą. 

Nieko neradęs vandeny, jis išlipo atgal į krantą; bet išlipo 
jis iš to ežero jau visiškai kitas. Jis šoko į vandenį būdamas 
patinas, o iš ten išlipo patelė — gražuolė, kerinti žvilgsnius ir 
širdis, lieknu liemeniu, juodais antakiais ir garbanotais plau- 
kais, aukšta standžia krūtine ir plačiais apvaliais klubais. Vi- 
sas miškas nušvito nuo jos grožio, jaudinančio sielą, ir nebu- 
vo įmanoma nuo jos atitraukti akių. 

Tuo metu nusilenkęs Brahmai grįžo į savo rūmus keliu 
pro šalį dievų valdovas Indra. Ir tuo pačiu keliu tuo pat me- 
tu ėjo puikusis saulės dievas Surja. Vienu metu abu pama- 
tė gražuolę ant miško ežero kranto; ir abiejų širdis apėmė 
aistra. Jų tvirtas nusistatymas susvyravo; ir jie abu puolė 
prie jos. 

Ir nuo abiejų dievų ji tuoj pat pagimdė du galingus sūnus. 
Indros sūnus gimė iš jos plaukų; ir todėl jis gavo Valino 
vardą, Plaukuotojo. Surjos sūnus atsirado iš jos kaklo; ir jis 
buvo pavadintas Sugriva, Gražiakarčiu *. 

Ir kai tik Indra ir Surja paliko tą mišką ir pakilo į dangų, 
Rikšaradža vėl pavirto į vyrą. O jo sūnūs, kuriems jis buvo 
ir tėvas, ir motina, išaugo ir tapo galingi ir narsūs beždžionių 
vadai. Rikšaradža atvyko su jais pas Brahmą, ir tas, patenkin- 
tas beždžionių palikuonimis, nuoširdžiai juos priėmė ir pamy- 
lavo. Jis padovanojo jiems nuostabų Kiškindos miestą, pa- 
statytą jo liepimu pietų krašte dieviškojo architekto Višva- 
karmano. Tame mieste apsigyveno tūkstančiai beždžionių, ir 
jų karaliumi Brahma paskyrė Rikšaradžą. 

39. HANUMANO VAIKYSTĖ 


Vienas iš beždžionių genties vadų buvo Kesaris, valdęs ant 
Meraus kalno didelį mišką. Jo žmona buvo gražioji Andžana; 
kadaise ji buvo dangaus mergelė, apsarė, bet už kažkokį nusi- 
kaltimą dievai ją prakeikė, ir iš apsarės ji pavirto į kilmingą 
beždžionę, beždžionių vado žmoną. 

Ji mėgo vaikštinėti kalnų šlaitais, apaugusiais žydinčiomis 
giraitėmis, ir štai kartą, kai ji pakilo į aukšto kalno viršūnę, 
vėjas švelniai padvelkė į ją ir pakėlė jos drabužių apačią. Tr 
pamatęs, kas slepiasi po jos drabužiais, vėjo dievas Vajus 
buvo sužavėtas jos grožio ir nepajėgė atsispirti pagundai. Jis 
apkabino gražuolę; o ji sutrikusį sušuko: „Kieno nedora aist- 
Ia įžeidžia mane, žmoną, ištikimą santuokos įžadams?“ Tada 
vėjas sušnabždėjo Andžanai į ausį: „Nebijok, gražuole, mano 
meilė nepadarys tau nieko bloga. Aš tau dovanoju galingą ir 
išmintingą sūnų, ir jis turės nuostabią savybę šuoliu pakilti 
į dangų, veržlus skrydžiui kaip ir jo tėvas; ir didi bus jo 
šlovė pasaulyje.“ Ir Andžana nusileido vėjo dievui. 

Kai tik pagimdė, ji paliko vaiką ant žolės miško laukymėj 
ir pasišalino. Buvo ankstyvas rytas, ir iš už kalnų tekėjo sau- 
lė. Naujagimis išalkęs ėmė nepaprastai garsiai rėkti, jo riks- 
mas skambėjo toli aplink. Pamatęs raudoną saulę, kūdikis pa- 
manė, kad tai — prinokęs vaisius, ir šoktelėjo aukštai į dang'į 
ištiesęs rankas, norėdamas jį nusiskinti. Ir dangaus gyvento- 
jai nustebo pamatę jo skrydį. „Tai — Vajaus sūnus, iš tiesų 
skrenda taip pat greitai, kaip jo tėvas vėjas, kaip mintis arba 
kaip dieviškasis Garuda ir dargi greičiau, — kalbėjo jie tarpu- 
savy.— Jeigu dar kūdikis jis toks smarkus, kas bus, kai už- 
augs ir taps subrendusiu vyru?“ O Vajus, matydamas, kad jo 
sūnus jau artėja prie saulės, ėmė jį vėsinti šaltu vėju, kad 
saulės spinduliai neapdegintų jo jauno kūno. Galingo vėjo pa- 
laikomas, kūdikis priskrido prie saulės, o ji, pamačiusi šalia 
savęs išdykusį vaiką, buvo atsargi su juo ir nedegino jo savo 
galingais spinduliais, žinodama, kad jo laukia didi ateitis. 

Tuo pačiu metu, kai Vėjo sūnus artinosi prie saulės, prie 
šio šviesulio lėkė ir demonas Rahus, norėdamas dar kartą 
pamėginti ją praryti. Kai beždžionės vaikelis priskrido prie 
saulės vežimo viršaus, jis skrisdamas užgavo Rahų, ir užtėmio 
demonas sutrikęs pasitraukė, matydamas, kad saulę užvaldė 
jau kažkas kitas. 

Nedelsdamas jis nuskrido pas dangaus karalystės valdovą 
Indrą ir pasipiktinęs pasakė: „Nuo amžių paskirta man mai- 
tintis saule ir mėnuliu! Kodėl dabar tu atidavei mano maistą 

kažkam kitam? Kai šiandien norėjau praryti skaisčią saulę, tai 
pamačiau, kad jau kitas Rahus pagrobė ją!“ 

Tai išgirdęs, Indra nedelsdamas sėdo ant didžiulio lyg Kai- 
lasos kalnas savo dramblio Airavatos ir pasuko saulės link, 
o Rahus skrido priekyje. Ir štai vėl Rahus prisiartino prie 
saulės, bet išvydęs nepažįstamą būtybę, išsigando ir pasislėpė 
už Indros ir jo dramblio. Bet Vajaus sūnus jau pastebėjo de- 
mono galvą ir pamanė, kad tai kitas prinokęs vaisius. Palikęs 
saulę jis šoko prie Rahaus, stengdamasis jį pagriebti. Persi- 
gandęs Rahus metėsi į šalį, šaukdamasis Indros pagalbos. ,„Ne- 
bijok, aš tuoj jį užmušiu",— tarė jam Indra. O beždžionės vai- 
kas skrisdamas pasisuko ir puolė dramblį Airavatą, manyda- 
mas, kad tai taip pat vaisius. Tada Tūkstantaakis piktai mos- 
telėjo vadžra ir kirto lekiančiam lyg vėjas Vajaus sūnui. 
Sužeistas to baisaus smūgio, jis krito iš dangaus į žemę. Kris- 
damas jis susilaužė žandikaulį ir, bejėgiškai gulėdamas ant 
žemės, gailiai pravirko. 

Dievas Vajus išgirdo savo jauno sūnaus verksmą. Baisiai 
supyko jis ant Indros, nuskriaudusio kūdikį, ir nutarė jam 
atkeršyti. Jis pakėlė vaikelį nuo žemės ir nunešė jį į kalnų 
olą; toje oloje jis pasislėpė kartu su juo. Tada nuščiuvo vė- 
jas visoje žemėje. Bet kaip kenčia visa, kas gyva, kai Indra 
nustoja siųsti žemei lietų, taip pat vargsta pasaulis, kai pasi- 
traukia iš jo vėjo dievas Vajus. Ir dievai, ir Žmonės, ir Visi 
gyvi padarai neturėjo kuo kvėpuoti; ir gyvenimas visatoje 
apmirė. 

Tada dangaus gyventojai nuskubėjo pas Brahmą ir ėme 
maldauti pagalbos. „Mūsų kvėpavimo valdovas Vajus paliko 
mus, o Praamži! — skundėsi jie.— Mes nežinom, kodėl jis bau- 
džia mus, neleidžia mums judėti lyg namo vidinėse menėse už- 
darytoms žmonoms. Mes atėjome pas tave, kad tu išvaduoturn 
mus iš kančių“. Tada Brahma papasakojo jiems, kaip, prikurs- 
tytas Rahaus, Indra nuskriaudė Vajaus sūnų. „Todėl ir paliko 
mus vėjo dievas,— tarė Visatos kūrėjas dangaus gyvento- 
jams.— Mes turime permaldauti Vajų, nes išnyks gyvybė pa- 
sauliuose. Kvėpavimas — viso, kas gyva, pamatas, kaip me- 
džio kamienas — šakų ir lapų pamatas. Be kvėpavimo, be oro 
judėjimo negali būti gera nei žemėje, nei danguje.“ 

Tada visi dievai, ir gandarvai, ir apsarės, ir šventieji iš- 
minčiai, ir kiti dangaus gyventojai nuėjo prie olos, kur slė- 
pėsi Vajus su savo sūnumi, ir permaldavo jį atgailos kalbo- 
mis. Brahma suteikė jo sūnui savybę rodytis kokiu nori pa- 
vidalu, taip pat padidėti arba sumažėti. Patenkintas Vajus iš- 
ėjo iš olos, ir trijuose pasauliuose gyvenimas vėl atgijo. 


94 


O Vajaus sūnus gavo Hanumano vardą, tai reiškia Susilau- 
žęs žandikaulį *. Užaugęs, jis tapo vyriausiu beždžionių ka- 
raliaus Sugrivos patarėju. Savo didžia išmintimi ir narsa Jis 
išgarsėjo trijuose pasauliuose, ir jį gerbė beždžionės ir žmo- 
nės, ir dangaus gyventojai. Jis tapo Višnaus, įsikūnijusio že- 
mėje karaliaus Ramos pavidalu, draugu ir pelnė nemirtingą 
šlovę kovoje su rakšais. 


40. PASAULIO SAUGOTOJAI * 


Laimėjusio kovas su asurais dangaus valdovo Indros sostas 
sutvirtėjo. Jam padėję kovoti dievai Jama, Varūna ir kiti kar- 
tu su juo valdė visatą. Brahma juos padarė pasaulio globė- 
jais, pasaulio šalių valdovais. 

Indrai jis davė valdžią Rytuose, dievų šalyje. Nuo to lai- 
ko Rytus saugo Airavata, baltasis Indros dramblys, vyriausia- 
sis iš pasaulio dramblių — dignagų *; didžiuliai lyg kalnai, 
kiekvienas su keturiomis iltimis, šie drambliai iš Keturių pu- 
sių laiko žemę. Indra valdo Rytų šalį kartu su septyniais di- 
džiais dangaus išminčiais, ir jam tarnauja dievai Adičiai, ap- 
sarės ir gandarvai, nekalti padangių gyventojai — sidai *, pla- 
netos ir Žvaigždės, aukojimo ugnys, vėjai ir debesys, švenlie- 
ji atsiskyrėliai ir narsūs karaliai, įvykdę radžasujos * apeigas 

Jama nuo to laiko valdo Pietus, protėvių šalį. Ten, už źe- 
mės krašto, apsuptas tamsos, stovi jo būstas. Kelią į protėvių 
šalį — Pitriloką * — saugo du baisūs, margi keturgalviai šunys 
Šarbaros *, Saramos palikuonys. Jamos valdos niūrios lyg lau- 
kinės džiunglės, ten po medžiais nėra pavėsio, ten nėra van- 
dens ir vietos pailsėti; ir vis dėlto dorų žmonių vėlės ten ran- 
da ramybę. 

Jamai priklauso giliai po žeme, Rasatalos * pasauly, po sep- 
tyniais požemio pasauliais esantys baisūs pragarai. Ten teka 
kraujo ir ugnies upė Vaitaranė *, ir ten patenka vėlės tų, ku- 
rie sunkiai nusidėjo žemėje. Saulė, Mėnuo, Vėjas, Ugnis ir 
Vanduo — Jamos sekliai, žemėje daromų piktadarysčių liudi- 
ninkai. Jo tarnai, baisios išvaizdos, juodai apsirengę, su rau- 
donais plaukais, smailomis ausimis ir plačiais nasrais kinkarai, 
nuneša į Jamos karalystę mirusiųjų vėles, kurių paimti juos 
pasiunčia mirties dievas. 

Bet auksiniai dieviškojo architekto Višvakarmano pastatyti 
Jamos rūmai puikūs ir pilni turtų, ir ten teisiųjų vėlės, džiu- 
ginamos gandarvų ir apsarių chorų, randa palaimą. Kartu su 
savo žmona Dumorna, Dakšos dukra, teisingumo dievas ir tei- 
sėjas Jama, baudžiančiosios lazdos valdovas, valdo protėvių ir 

Mirties karalystę. Jamos dramblys — Mahapadma — saugo 
Pietus. 


Varūnai priklauso Vakarai. Jis karaliauja nuostabiuose 
baltuose rūmuose, Višvakarmano pastatytuose okeano dugne. 
Šiuos rūmus supa nuostabūs sodai, kur ant medžių auga bran- 
gakmeniai ir gieda neregėto grožio paukščiai, kur niekada 
nebūna nei per daug šalta, nei per daug karšta. Į Varūnos 
karalystę patenka kovose žuvę asurai. Kadaise Jama juos 
paėmė nelaisvėn ir atidavė okeano. dievo valdžion; nuo to 
laiko mirę asurai išeina pas Varūną, kaip žmonės — į Jamos 
arba Indros karalystes. Varūna teisia asurus ir baudžia juos 
už nuodėmes taip pat, kaip Jama — žmones. 

Varūna sėdi soste savo rūmuose su žmona Side*, Ušano 
dukra, ir jo sostą supa minios daičių ir danavų, jūrų pabai- 
sos — Makarai ir timingalai*, keturi Okeanai, upės, šaltiniai 
ir ežerai. Varūnos dramblys — Vamana — saugo Vakarus. 

Šiaurę valdo karalių karalius Kubera, turtų valdovas ir 
takšių viešpats. Apsuptas žydinčių sodų ir giraičių, ten stovi 
nuostabus miestas Alaka, Kuberos buveinė. Ten upės ir'ežerai 
pilni auksinių lotosų, ir pulkai gulbių atskrenda į jų vande- 
nis, o pakrantėmis vaikšto laukiniai drambliai, antilopės, bui- 
volai, lokiai ir visokie kitokie žvėrys. Kupinas brangenybių 
Kuberos valdas saugo nuožmūs jakšiai, rakšai ir kinarai. Be 
to, jis valdo ir niūriosios dievybės Niritės, Griovimo, pagim- 
dytus baisiuosius demonus nairitus. Nuostabųjį Kuberos veži- 
mą traukia jam tarnaujantys guhjakai — pusiau paukščiai, 
pusiau žirgai. Kuberos dramblys — Sarvabauma — saugo šiau- 
rinį žemės kraštą. 

Višvakarmano pastatyti Kuberos rūmai panašūs į auksu 
apvedžiotą baltą debesį ir lyg plauko ore virš kalnų. Ten Ku- 
berą kartu su žmona Ride, Gausybe, supa jakšiai, guhjakai, 
rakšai ir vidjadarai *— nuostabios kalnų miškų dvasios. Prie 
jo sosto taip pat stovi Meraus vadovaujami Kalnai ir Lobiai. 
Ten jį lanko dievai; ir gandarvai, apsarės ir kinarai linksmina 
susirinkusius dainomis, muzika ir šokiais. Kubera kartu su 
savo draugu Indra valdo Šiaurę ir Rytus, ir jiems abiem pri- 
klauso dangiškoji Nandanos giraitė. 

Didysis dievas Šyva, gyvenantis ten pat Šiaurėje, Himala- 
jų kalnuose,— taip pat Kuberos draugas. Kartą Kubera susiti- 
ko Šyvą su savo žmona, gražiąja Himavato dukra *, ir įžūliai 
pažvelgė į ją kaire akimi. Tuoj pat jo akis pagelto — deivė 
savo pykčiu sudegino ją. 

Nuo to laiko Kubera tapo vienaakis. Bet po to jis aštuo- 
nis šimtmečius griežtai atgailavo, ir Šyva pasigailėjęs jam at- 
leido ir vėl atnaujino draugystę. 

Brahma paskyrė ir tarpinių pasaulio šalių globėjus. Šiau- 
rės Rytų globėju tapo mėnulio dievas Soma. Pietryčių — sau- 
lės dievas Surja, Pietvakarių — ugnies dievas Agnis, Šiaurės 
Vakarų — vėjo dievas Vajus. 


41. SAKMĖ APIE AURVĄ 


Kadaise Jadaus palikuonis karalius Kritavirja atliko didžią 
aukojimo apeigą, kurios žyniais buvo išmintingieji brahmanai, 
šventųjų apeigų žinovai iš Brigaus giminės. Baigus aukojimą, 
dosnus karalius apdalijo visus šios giminės žynius nesuskai- 
čiuojamais turtais. Praėjo daug metų, ir karalius Kritavirja 
numirė. Ir atėjo laikas, kai visai išseko Kritavirjos palikuonių 
iždas, ir jie atsidūrė dideliame varge. Tada prisiminę savo pro- 
tėvio, apdovanojusio žynius, dosnumą, jie atėjo pas Brigaus 
giminės brahmanus prašyti pagalbos. O šie arba užkasė savo 
lobius į žemę, arba jau išdalijo keliaujantiems atsiskyrėliams, 
bet, kai pas juos atėjo Kritavirjos palikuonys kšatrijai, brah- 
manai ėmė tvirtinti kad Brigaus giminė seniai nuskurdo ir 
prarado viską, ką buvo gavusi kadaise. 

Bet kartą kažkuris iš kšatrijų ėmė rausti žemę vieno iš 
Brigaus palikuonių būsto apylinkėse ir surado šeimininko pa- 
slėptą lobį. Tada kšatrijai iš Kritavirjos giminės suprato, kad 
juos apgavo. Ir jie ėmė be gailesčio žudyti visus Brigaus gi- 
minės brahmanus. Jie apėjo visą žemę, visur užmušinėdami 
Bargavus, negailėdami net mažų vaikų ir išpjaudami net ge- 
malus iš brahmanų žmonų įsčių. 

Tada išgąsdintos Brigaus giminės brahmanų žmonos pabė- 
go į šiaurinius kalnus. Ir viena iš jų, pasislėpusi ant Himavato 
kalno, norėdama pratęsti vyro giminę, paslėpė vaisių savo 
šlaunyje. Kšatrijai, persekiodami pabėgusias Bargavų žmonas, 
atėjo prie Himavato ir pamatė tą brahmanę. Jie puolė prie 
jos, bet kaip tik tą akimirką jos sūnus, praplėšęs motinos šlau- 
nį, išvydo pasaulį; jis žėrėjo ryškiau už vidurdienio saulę, ir 
tas nepakeliamas žėrėjimas apakino žiauriuosius kšatrijus. 

Apakę jie ėmė klaidžioti po kalnų tarpeklius, kankinami 
liūdesio ir baimės, ir negalėjo rasti kelio. Tada jie ėmė mal- 
dauti brahmanę pasigailėti ir grąžinti jiems regėjimą. Ji jiems 
atsakė: „Aš neatėmiau jums regėjimo ir nepykstu ant jūsų. 
Tai iš mano šlaunies gimęs mano sūnus jus apakino, keršy- 

damas už savo giminaičių kraują. Jo maldaukite, o kšatrijai, 
tegul jis pasigaili jūsų!“ 

Ir kšatrijai puolė į kojas iš šlaunies gimusiam ir maldavo 
grąžinti jiems regėjimą. Ir kūdikis jų pasigailėjo, ir grąžino 
jų akims šviesą. Tada kšatrijai grįžo į savo karalystę, paža- 
dėję daugiau nebedaryti piktadarysčių. Bet kai tas Brigaus 
paiikuonis užaugo, jis nusprendė atkeršyti už savo giminaičių 
mirtį. 

Jį pavadino Aurva, tai reiškia Gimęs iš šlaunies. Jis tapo 
didis išminčius ir, siekdamas įvykdyti įžadą, ėmė rūsčiai ma- 
rinti savo kūną. Jis nusprendė atkeršyti ne tik kšatrijams iš 
Kritavirjos giminės, išnaikinusiems didžiojo Brigaus palikuo- 
nis, bet ir visam pasauliui, leidusiam įvykdyti tokią piktada- 
rystę. Jis nusprendė sunaikinti visatą, sudegindamas ją ugni- 
mi, išgauta didžiu šventuoliškumu. 

Tada jo žuvę giminaičiai atėjo pas jį iš protėvių šalies 
ir ėmė maldauti to nedaryti. „Mūsų dalia buvo nulemta iš 
anksto, Aurva,— pasakė jie jam.— Mes patys norėjom mirti 
ir todėl nesipriešinom žudantiems. Tu neturi rūstauti ant pa- 
saulio, o didysis šventuoli! Tai, ką tu sumanei, mums nerei- 
kalinga. Sutramdyk savo pykčio ugnį ir pasigailėk pasaulio!“ 

Aurva jiems atšovė: „Bet mano įžadas negali nueiti nie- 
kais, o protėviai! Žmonės ir dievai leido išnaikinti Brigaus pa- 
likuonis, užmušinėti nekaltas žmonas ir vaikus — jie už tai 
turi būti nubausti! Nenubaustas blogis dauginasi. Ir tas, ku- 
ris matydamas blogį ir pajėgdamas jį sunaikinti to nedaro, 
pats tampa jo bendrininku. Ši baisi ugnis, kilusi iš mano pa- 
siaukojimo ir teisaus pykčio, sudegins mane patį, jeigu aš 
neduosiu jai laisvės!“ 

Tada protėviai atsakė: „Šią galinčią sudeginti visatą ugnį 
tu išleisk į vandenį, iš kurio atsirado šis pasaulis ir ant kurio 
jis laikosi. Tegul tūno ugnis okeano dugne, vandenį rydama, 
kol ateis visatos žuvimo valanda; tada ji išsiverš viršun, kad 
prarytų pasaulius“. Aurva taip ir padarė. Jis išleido savo pyk- 
čio ugnį į okeaną, kur ši pavirto milžiniška arklio galva. Ir 
dabar pačiame tolimiausiame okeano krašte, baisioj gelmėj 
slepiasi Vadavamuka*, Kumelės nasrai, ryjantys vandenis; 
tai visatos ugnis, kuri išsiverš į paviršių, kai ateis visatos Žū- 
ties valanda, ir viską sunaikins. 


42. SAKMĖ APIE KARALIŲ MARUTĄ 


Angiro sūnus Brihaspatis turėjo brolį vardu Samvarta, ku- 
ris buvo toks pat išmintingas ir pamaldus ir visada varžėsi su 

juo mokėjimu atlikti apeigas ir užkeikimus. Brihaspatis nemy- 
lėjo savo jaunesniojo brolio ir nuolat jį engė ir skriaudė. Ir 
neištvėręs šio engimo ir skriaudų Samvarta išėjo iš tėvų na- 
mų, palikęs visą savo turtą, ir pasitraukė į mišką, kur, atsi- 
sakęs pasaulio, gyveno kaip plikas atsiskyrėlis po atviru dan- 
gumi. 

Ir buvo žemėje galingas karalius vardu Maruta, kilęs iš 
aštuntojo Manaus sūnaus Nedištos giminės. Karaliaus galybė 
ir narsa buvo neišmatuojami, ir jis metė iššūkį pačiam dievų 
valdovui Indrai. Ir didysis Indra, grėsmingųjų asurų nugalė- 
tojas, negalėjo įveikti Marutos, dorybingo ir nepriekaištingo 
valdovo. 

Kartą Maruta sumanė atnašauti iškilmingą auką ir pa- 
kviesti apeigų atlikti Brihaspatį, nes Angirai pagal paveldėji- 
mą buvo Manaus sūnaus Nedištos giminės Žyniai. Kai Indra 
sužinojo apie Marutos sumanymą, tarė Brihaspačiui: „Jei tu 
linki man gera, neatlik apeigų Marutai. Juk dabar tu — mano 
žynys. Aš valdau tris pasaulius, o Maruta tik žemę. Tu — vy- 
riausiasis žynys ir dievų globėjas, argi tu gali žemintis ten- 
kindamas mirtingo karaliaus norus? Pasirink — arba tu būsi 
mano žynys, arba Marutos“. Ir Brihaspatis pagalvojęs žadėjo 
Indrai likti dievų žyniu ir neatlikti apeigų Marutai. 

Ir kai Maruta kreipėsi į Brihaspatį prašydamas atlikti iš- 
kilmingas aukojimo apeigas, dievų globėjas atsisakė. Sutri- 
kęs ir nuliūdęs grįžo Maruta į savo karalystę, nežinodamas, 
ką daryti, nes viskas jau buvo paruošta Angiro sūnui. Kely 
jis sutiko dieviškąjį išminčių Naradą, ir tas jo paklausė: „Kas 
tau yra, o šlovingasis karaliau? Aš matau, kad tave slegia 
kažkoks nerimas. Pasakyk man, kas drumsčia tavo ramybę, 
ir aš galbūt galėsiu tau padėti“. Ir Maruta papasakojo jam 
apie rengiamą aukojimą ir apie Brihaspačio atsisakymą. Tada 
Narada tarė: „Turi Brihaspatis jaunesnįjį brolį, vardu Sarn- 
vartą, kuris ne blogiau išmano apeigų meną. Dabar jis kla- 
joja po žemę kaip plikas atsiskyrėlis, atsisakęs pasaulio 
džiaugsmų, stebindamas mirtinguosius savo laukiniu ir bepro- 
tišku pavidalu. Bet jis galės atlikti tau apeigas, jeigu tu įkal- 
bėsi jį“.—,Kur aš jį surasiu?“— paklausė Maruta. Narada at- 
sakė: „Dabar jis eina į Benareso miestą silpnapročio keliau- 
ninko pavidalu. Eik ten ir prie miesto vartų padėk numirėlį. 
Praeivis, kuris jį pamatęs nusisuks, ir bus Samvarta. Sek pas- 
kui jį, ir kai atsidursit, kur nėra žmonių, prieik prie jo ir pa- 
prašyk atlikti apeigas. O jeigu jis paklaus, iš kur apie jį žinąs, 
pasakyk mano vardą, bet nesakyk, kur aš dabar esu; pasakyk, 
kad, pasikalbėjęs su tavimi, aš užlipau ant laidojimo laužo“. 

Karalius Maruta viską padarė taip, kaip jam liepė išmin- 
tingasis Narada. Jis nuvyko į Benarėsą ir ten prie miesto vartų 
padėjo numirėlį. Netrukus išvydo silpnaprotį praeivį, kuris, 
pamatęs numirėlį, pasuko atgal, tolyn nuo miesto. Maruta nu- 
sekė paskui jį, ramiai sudėjęs rankas, ir jie atėjo į vietą, kur 
nebuvo žmonių. Ten Samvarta atsisuko į karalių ir plūsdama- 
sis ėmė mėtyti į jį žemėmis ir pelenais. Bet Maruta nuolan- 
kiai kentėjo visus įžeidinėjimus ir neatsitraukdamas sekė pas- 
kui beprotį keliauninką. Galų gale nuėję ilgą kelią jie prisi- 
artino prie aukšto figmedžio, ir Samvarta atsisėdo jo pavė- 
syje poilsio. 

Jis pažiūrėjo į karalių niūriu žvilgsniu ir tarė: „Kaip tu 
mane suradait Kas tau papasakojo apie mane? Jeigu tu pasa- 
kysi man tiesą, tavo norai išsipildys, jeigu ištarsi melo žo- 
džius, tavo galva susprogs į tūkstantį gabalų“. Maruta pagar- 
biai atsakė: „Išmintingasis Narada, sutiktas kely, pasakė, kad 
tu — sūnus Angiro, kuris buvo mūsų giminės žynys, ir aš iš- 
ėjau tavęs ieškoti".—,„O kur dabar yra Narada?" — paklausė 
Samvarta, ir karalius atsakė, kad pasibaigus jų pokalbiui, Na- 
rada įėjo į laidojimo laužo ugnį. „Narada pasakė, kad tu gali 
atlikti man didžias apeigas“, — tarė karalius. Samvarta paten- 
kintas atsakė: „Aš galiu atlikti bet kokias apeigas“. Bet pas- 
kui jį vėl apėmė įsiūtis ir plūsdamas Marutą vėl paklausė: 
„Kodėl tu atėjai pas mane? Juk matai, kad man protas maišo- 
si, ir aš darau beprotystes“. Ir dar pridūrė Samvarta: ,„Mano 
brolis dievų globėjas Brihaspatis gali atlikti tau apeigas, eik 
pas jį“. Maruta jam papasakojo, kad jis jau prašęs to Bri- 
haspačio ir kad šis atsisakęs. „Jis atsisakė ne dėl mano papil- 
dytos nuodėmės, aš niekuo nenusikaltau nei jam, nei die- 
vams,— tarė Maruta.— Bet daugiau aš jo neprašysiu.“ 

Tada Samvarta jam pasakė: „Aš galėsiu įvykdyti viską, ko 
tu nori, o karaliau, jeigu tik tu klausysi mano nurodymų. Bet 
pagalvok apie tai, kad Brihaspatis ir dangaus valdovas ne- 
juokais supyks, sužinoję apie mūsų susitarimą. Kai sužinos, 
kad tu pakvietei mane būti vyriausiuoju Žyniu iškilmingų au- 
kojimo apeigų, jie pasistengs padaryti viską, kad tau pa- 
kenktų. Todėl pažadėk man, kad tvirtai laikysiesi savo nusi- 
statymo, ir tada aš tau padėsiu. Jeigu tu suabejosi, aš paver- 
siu ir tave, ir visą tavo giminę pelenais“. Ir Maruta paža- 
dėjo: „Jeigu aš tave paliksiu, tegul niekada nepasieksiu pa- 
laimingosios teisiųjų buveinės!“ 

Angiro sūnus tarė: „Klausyk manęs, o karaliau. Aš pasa- 
kysiu, ką tau reikia daryti. Yra šiaurėje Himalajų kalnuose 

aukšta viršūnė, vadinama Mundžavatu. Ten didį pasiaukojimė 
žygdarbį atlieka Šyva, gražiosios kalnų dukros vyras. Ten ji 
kartu su Uma supa aibės dvasių, ten jam nusilenkti ateina 
dievai Adičiai ir Vasai, Jama ir Ašvinai, Kubera, jakšiai, gan- 
darvai ir apsarės, ir dangiškieji išminčiai. Ten ant ryto sau- 
lėje spindinčio kalno Šyva ilsisi nuo asketiško gyvenimo, žais- 
damas su pašėlusiais laukinio būdo ir kraupios išvaizdos Ku- 
beros tarnais. Ten nekepina negailestinga saulė ir nepučia 
šaltas vėjas, ir nei badas, nei troškulys, nei senatvė, nei mir- 
tis neslegia šios šalies gyventojų. Kalno gelmės saugo Kube- 
ros lobius, ant jo šlaitų saulės spinduliuose spiadi aukso bi- 
ruoliai, ir grėsmingi turtų dievo tarnai saugo juos nuo nepra- 
šytų atėjūnų. Eik tenai, o karaliau, ir pagerbk didįjį Šyvą, 
pavadindamas jį daugybe vardų*: Rudra, Šarva, Šankara, 
Pašupačiu, Mahadeva, Hara, Išana ir visais kitais. Ir tada tu 
galėsi prieiti prie Kuberos aukso, iš kurio reikia padaryti in- 
dus mūsų aukojimo apeigoms“. Ir karalius Maruta padarė 
viską taip, kaip buvo liepęs jam Samvarta, ir įgijo Kuberos 
auksą. 

Išgirdęs apie šią karaliaus Marutos sėkmę ir apie tai, kad 
didžiąsias aukojimo apeigas atliks Samvarta, Brihaspatis labai 
nuliūdo ir pagalvojo, kad Maruta savo galybe pranoks pačius 
dievus, o jo žynys gaus nesuskaičiuojamus turtus ir pelnys 
didelę šlovę. Ir ši mintis slėgė dievų globėją. 

Indra pastebėjo jo sielvartingą veidą ir paklausė, kokia jo 
liūdesio priežastis. „Maruta rengiasi atlikti didžias aukojimo 
apeigas, ir mano brolis Samvarta bus jo vyriausiasis žynys“, — 
atsakė Brihaspatis. „O kas tau,— atkirto jam Indra.— Tu tapai 
dangaus gyventojų Žyniu ir išgarsėjai pasaulyje, kur nėra nei 
senatvės, nei mirties. Ką tau gali padaryti Samvarta?"—,, Var- 
žovo sėkmė visada žeidžia širdį — atsakė Brihaspatis— Juk 
dėl tos pačios priežasties tu nepaliaudamas kovoji su asurais 
ir nugali tuos, kas per daug iškyla. Man nepakeliama net 
mintis apie brolio išgarsėiimą. Neleisk, kad įvyktų šios au- 
kojimo apeigos, o Indra!“ 

Tada Indra pasiuntė pas karalių Marutą ugnies dievą Ag- 
nį: „Pasakyk karaliui, kad apeigų atlikti jis pakviestų Brihas- 
patį, ir aš už tai padarysiu jį nemirtingą!“ Ugnies dievas iš- 
vyko su Indros užduotimi ir, su kauksmu degindamas miškus 
savo kely, atėjo pas karalių Marutą. Karalius pagarbiai jį pri- 
ėmė: „Pats ugnies dievas atvyko į mano rūmus!“ Jis padavė 
svečiui garbės gėrimą ir vandenį kojoms apsiplauti. Agnis 

perdavė jam Indros žodžius: „Tegul Brihaspatis atlieka tau šį 
aukojimą, o dievų karalius už tai tave išvaduos nuo gresian- 
čios senatvės ir mirties“. Bet Maruta atsakė: „Dabar Brihaspa- 
tis atlikinėja apeigas dangaus karalystės valdovui, kaipgi jis 
gali būti mirtingojo karaliaus žyniuė Brahmanas Samvarta 
atliks man šias apeigas“. O Samvarta pasakė: „Išeik, Agni, ir 
daugiau negrįžk. Jeigu tu dar kartą sugalvosi karaliui Marutai 
siūlyti Brihaspatį žyniu, aš tave sudeginsiu savo žvilgsnio ug- 
nimi!” Ir Agnis išgąsdintas pasitraukė. 

Kai Indra iš jo sužinojo, kad Maruta atsisakė, jis tarė: 
„Eik vėl pas karalių, o Agni, ir pasakyk, kad aš jį nutrenksiu 
savo vadžra, jeigu jis nepakvies Brihaspačio atlikti apeigų“. 
Bet Agnis nepanoro vėl ten eiti. „Pasiųsk ką nors kitą, o Šak- 
Ia, — pasakė jis.— Aš bijau ten eiti su tokia užduotimi. Nerei- 
kia pykdyti galingų žynių. Atsimink, kaip tu norėjai savo 
vadžra nutrenkti Čjavaną, ir kas iš to išėjo." — „Iš tiesų, didi 
brahmanų galia,— tarė Indra, — bet aš negaliu pakęsti šio že- 
mės karaliaus įžūlumo.“ Ir jis kreipėsi į Dritaraštrą, vieną iš 
gandarvų vadų, ir liepė eiti ir perduoti jo žodžius Marutai. 

Gandarvų vadas atėjo pas Marutą ir perdavė jam dievų 
karaliaus įsakymą: „Jeigu tu nepakviesi Brihaspačio, Indra 
tave nutrenks savo griausmo ginklu“. Bet Maruta jam atsakė: 
„Nėra sunkesnės nuodėmės, kaip išduoti savo draugą. Aš pa- 
žadėjau Samvartai, kad jis bus šio aukojimo žynys, ir laiky- 
siuosi savo žodžio. O Brihaspatis tegul atlikinėja apeigas dan- 
gaus gyventojams. Perduok tai dievų valdovui, o Dritarašt- 
ra".—,„Saugokis, karaliau— atsakė jam gandarvas.— Ar girdi 
griausmo gIiumėjimą, ar girdi griausmingą Indros balsą dan- 
guje? Pagalvok apie save, dar pats laikas.“ 

Tada Maruta sunerimęs kreipėsi į Samvartą: „Iš tiesų aš 
matau danguje besiburiančius debesis. Tai ženklas, kad arti- 
nasi galingasis Indra. Apsaugok mane nuo jo pykčio, o ge- 
riausiasis iš brahmanų! Matai, mano tarnai dreba iš baimės“. 

„Nebijok, karaliau!— atsakė Samvarta— Būk ramus, savo 
užkerėjimais aš apsaugosiu tave nuo visokių pavojų. Tegul 
žybčioja žaibai, tegul siaučia vėjas, tegul Indra pila liūtis iš 
debesų į žemę; aš padarysiu viską, ko tu panorėsi, ir niekas 
negalės man sukliudyti." 

Maruta tada jam tarė: „Jeigu tu gali patenkinti bet kokį 
mano norą, padaryk taip, kad Indra pats atvyktų į mano au- 
kojimo apeigas ir priimtų iš manęs jam skirtą aukos dalį. 
Tegul ateis ir kiti dievai ir pasiims kiekvienas savo dalį ir 
priims somos gėrimą“.—,Savo burtų galia aš jau pakviečiau 
Indrą į tavo aukojimo apeigas, karaliau! — atsakė jam Sam- 

varta.— Žiūrėk, jis jau skuba čia savo vežime, ir kiti dievai 
seką paskui jį.“ 

It dievų karalius pasirodė savo vežime prie aukuro, kur 
Samvarta atlikinėjo karaliaus Marutos apeigas, ir priėmė jam 
skirtą aukos dalį. Maruta ir Samvarta jam nusilenkė ir pagar- 
biai pasveikino jį ir kitus dievus, dėl šios didžios aukojimo 
apeigos nužengusius iš dangaus į žemę. Indra maloningai pri- 
ėmė jų pagarbą ir pareiškė daugiau nebepykstąs ant Marutos 
už jo aukojimo apeigas. Čia Samvarta Indrai pasiūlė, kad jis 
pats tęstų toliau apeigas ir paskirtų kiekvienam dievui jo dalį. 

Ir Marutos aukojimo apeigos buvo atliktos iškilmingai ir 
labai prašmatniai, dalyvaujant Indros vadovaujamiems die- 
vams ir gandarvams, ir apsarėms, ir šventiesiems išminčiams. 
Dievų karalius pats padėjo atlikti apeigas ir pirmasis paraga- 
vo somos, o po jo ir kiti nemirtingieji. Pasibaigus iškilmėms, 
patenkinti dievai išvyko į savo dangaus karalystę, o kara- 
lius Maruta apdalijo visus brahmanus nesuskaičiuojamomis 
krūvomis aukso. Ir dar daugel metų po šito jis laimingai 
valdė žemę, ir pavaldiniai jo karalystėje džiaugėsi taika ir 
laime, ir dievų palankumu. 


43. RAKŠŲ ĮSIVERŽIMAS Į ŠIAURĘ 


Rakšų karalius Ravana medžiojo miške toli nuo savo būsti- 
nės Lankos ir sutiko ten asurų architektą Mają, kuris klajojo 
po pasaulį su savo gražiąja dukra Mandodare. „Kas tu? -— 
paklausė jį rakšų karalius.— Ką tu veiki šiame gūdžiame miš- 
ke, kur negyvena nei žmonės, nei elniai? Ir kas ši mergelė 
panašiomis į gazelės akimis?“ Ditės sūnus Maja pasakė jam 
savo vardą ir tarė: „Žinok, kad aš turėjau žmoną, gražiąją 
apsarę Hemą. Aš išgyvenau su ja tūkstantį metų, buvau jai 
atsidavęs ir mylėjau visa širdimi. Bet jau keturiolika metų, 
kai ji, paklususi dievų šauksmui, nuėjo į dangų ir nebegrįžo 
pas mane. Aš pasistačiau negyvenamoj vietoj išpuoštus bran- 
giaisiais akmenimis auksinius rūmus ir gyvenu ten vienišas, 
liūdėdamas, kad esu atskirtas nuo mylimosios. Man liko lik 
mūsų dukra, ir štai dabar leidausi su ja į kelią, norėdamas 
išrinkti jai vyrą. Iš tiesų nelaimė būti tėvu dukros, kuri lie- 
ka netekėjusi, nes nėra kam pratęsti motinos ir tėvo giminės, 
ir joms gresia išnykimas“. 

Papasakojęs apie tai Ravanai, Maja paklausė: „Dabar pa- 
sakyk, mano sūnau, kas tu toks ir kokios giminės?“ Tas atsa- 
kė: „Aš — Ravana, mano tėvas — didis šventuolis Višravas, 
mano senelis — Pulastja, ketvirtasis Brahmos sūnus“. Išgirdęs 

šį atsakymą, Maja apsidžiaugė ir, jausdamas didžią pagarbą 
Ravanos giminei, pasiūlė jam vesti savo dukrą. Ir Ravana 
vedė gražiąją Mandodarę ir išsivežė ją į Lanką. Ten, praėjus 
kuriam laikui, ji pagimdė jam galingą sūnų. Vos išvydęs pa- 
saulį, jis taip garsiai suriko, kad net sudrebėjo visa Lankos 
sala su kalnais ir miškais. Dėl to jam buvo duotas vardas 
Meganada — Griausmabalsis. 

Tuo tarpu Ravanos brolis Kumbakarna kietai užmigo tuo 
miegu, kurį dievams pageidaujant jam išprašė iš Brahmos iš- 
mintingoji Sarasvatė. Ravana paguldė miegantįjį didelėje oloje 
netoli Lankos miesto, o pats degdamas pykčiu, nutarė atkeršyti 
jo brolį apgavusiems dangaus gyventojams. Atėjo laikas, ir 
jis surinko rakšų kariuomenę ir išvyko į antpuolį. Jis įsiver- 
žė į šiaurinius kalnus ir nusiaubė ten daug dieviškųjų giraičių; 
jis nusigavo net iki Indrai ir Kuberai priklausančios dangiško- 
sios Nandanos giraitės ir ją taip pat nusiaubė. Nuniokojęs 
žydinčias vietoves ir užmušęs daug gandarvų ir jakšių, ir šven- 
tųjų išminčių, Ravana grįžo į Lanką. 

Sužinojes, kad rakšai nusiaubė jo valdas, Kubera labai su- 
sikrimto ir nusiuntė pas brolį į Lanką pasiuntinį su tokiu laiš- 
ku: „Kodėl tu padarei man žalą, kodėl nuniokojai dieviškąsias 
giraites ir išžudei šventuosius išminčius? Saugokis! Dievai, įpyx- 
dyti tavo nedorų žygių, pasiryžę tave nubausti. Kol ne vėlu, 
atsipeikėk ir venk piktadarybių!“ Ravana, išklausęs pasiuntinį, 
atsakė tūžmingai: „Iki šiol aš norėjau pasigailėti savo brolio. 
Bet jis pats prisišaukė nelaimę įžūlumu. Jam ir visiems pa- 
saulio globėjams gresia mirtis, ir tau taip pat, akiplėša, išdrį- 
susiam ateiti pas mane su tokiu laišku!“ Ir jis čia pat sukapojo 
Kuberos pasiuntinį kardu į gabalus, o susirinkę prie Ravanos 
sosto rakšai tuoj pat jį surijo. 

Vėl surinkęs savo kariauną, Ravana kuo skubiausiai pa- 
traukė prie Kailasos kalno, aplenkdamas kely pasitaikančius 
miestus, upes, kalvas ir girias. Ištikimi patarėjai — Prahasta 
ir kiti — lydėjo jį. Kubera, išgirdęs, kad jis artinasi, pasiuntė 
priešais savo jakšių kariuomenę. Pulkų pulkai jakšių iš visų 
pusių puolė Ravaną ir jo karius — kiekvienas Dešimtgalvio pa- 
tarėjas kovėsi su tūkstančiu priešų. Ravaną užgriuvo jakšių 
kuokų ir kardų smūgiai, ant jo pasipylė strėlių ir aksčių lie- 
tus; apstulbintas jų spaudimo, rakšų karalius pasitraukė plūs- 
damas krauju, panašus į kalną kliokiantį raudonais kriokliais, 
Kuberos karius ir įsibrovė į jų gretas, triuškindamas visus 
kuoka iš kairės ir iš dešinės. Jo drąsieji patarėjai pasekė juo, 
ir Iakšai didžiai išretino jakšių kariuomenę. Vis naujus būrius 

siuntė Kubera į kautynių vietą, bet visi jie buvo sutriuškinti 
ir išblaškyti nenugalimojo Ravanos. Ir rakšų karalius prisiarti- 
no prie pat karalių karaliaus Kuberos buveinės sienų. Čia jį 
sutiko galingasis Kuberos vartininkas Svarbanus. Įtūžęs jis 
išrovė iš žemės sunkius būsto vartus ir smogė jais priešui. 
Nuo baisaus smūgio Dešimtgalvis susvyravo, ir kraujas plūs- 
telėjo jam iš burnos, bet Brahmos dovana apsaugojo jį nuo 
žūties. Ištraukęs vartus iš jakšio rankų, jis smogė atsakomąjį 
smūgį, nuo kurio vartininkas subyrėjo į dulkes lyg pavirtęs 
gaisro pelenais. Tada tie jakšiai, kurie dar buvo likę kovos 
lauke, apimti baimės pabėgo, ir rakšai įžengė į turtų valdovo 
būstą. 

Čia jakšiai — Kuberos asmens sargybiniai, — vadovaujami va- 
do Manibadros, pradėjo paskutinį žūtbūtinį mūšį su Ravanos 
kariuomene. Bet negalėjo sąžiningai besikaunantys jakšiai atsi- 
laikyti prieš rakšus, kurie griebėsi kerėjimų ir nedorų burtų. 
Ir narsusis Manibadra, nukovęs šiam mūšy daug rakšų, buvo 
nugalėtas dvikovoj su Dešimtgalviu. Sunkia kuoka Ravana taip 
smogė Manibadrai per galvą, kad šalmas sulindo jam į pakau- 
šį, ir jakšių vadas sukrėstas pasitraukė. Nuo to laiko jo galvoje 
taip ir liko įduba. 

Baisus riksmas pasigirdo iš visų pusių, kai Manibadra pasi- 
traukė iš mūšio lauko. Pats Kubera su vėzdu rankoje, lydimas 
savo patarėjų, išėjo sutikti brolio. „O nedorėli, — tarė Kubera,— 
tu nepaklausei mano patarimų ir pats prisišaukei baisią lemtį. 
Beproti, tu užsitraukei dievų rūstybę. Ką pasėjai, tą ir pjausi.“ 
Ir jakšių valdovas savo vėzdu smogė smūgį Ravanai į galvą. 
Šis ištvėrė smūgį, ir tarp brolių užvirė žiauri kova, kurios 
metu Ravana ne kartą griebėsi burtų. Priešindamasis Kuberos 
spaudimui, jis įgydavo tūkstančius pavidalų ir pats imdavo 
pulti. Jis pavirsdavo tai tigru, tai šernu, tai debesiu, tai kalva. 
tai ežeru, tai medžiu, tai jakšiu, tai asuru, ir niekaip drąsusis 
Kubera negalėjo jo nugalėti. 

Ir galų gale Ravanai pavyko smogti kuoka Kuberai pec 
galvą, ir šis, apsipylęs krauju, krito ant žemės be sąmonės. 
Kuberos patarėjai išnešė jį iš kovos lauko į Nandanos giraitę, 
kur jis vos atsigavo nuo Ravanos sužeidimo. 

O Ravana Kuberos valdose prisiplėšė daug grobio. Jis at- 
ėmė iš brolio nuostabųjį skraidantį Pušpakos vežimą, papuoštą 
auksinėmis kolonomis ir arkomis, išdabintą perlais ir brangiai- 
siais akmenimis, su auksiniais laiptais ir apsuptą terasų su 
nuostabiais sodais, vedančiais vaisius visais metų laikais. Ir 
sėdęs į šį tviskantį vežimą Ravana su savo rakšais paliko Kai- 
lasos kalną. 

Kai Ravana, bastydamasis po šiaurinius kalnus, prisiartino 
prie kažkurios viršūnės, prie nendrių sąžalyno, kur kadaise 
gimė Šyvos sūnus Skanda, Pušpakos vežimas staiga pats susto- 
jo. Ir kol rakšai vienas kitą klausinėjo, kokia netikėto susto- 
jimo priežastis, ant kalno šlaito pasirodė baisus liliputas nu- 
skusta galva ir raukšlėtu veidu. Jis, kreipdamasis į Lankos 
karalių, tarė: „O Dešimtgalvi, nesiartink daugiau šiuo keliu. 
Didysis Šyva yra ant šio kalno viršūnės; niekas negali drumsti 
jam ramybės“. Ravana nusijuokė, žiūrėdamas į bjaurųjį žmo- 
giūkštį. „Kas tu, lilipute su beždžionės veidu, — iš aukšto pa- 
klausė jis, — kad gali įsakinėti mums?“ Liliputas supyko ir tarė: 
„Aš — Nandinas *, visagalio Šyvos tarnas. Tau, besityčiojan- 
čiam iš mano beždžioniško veido, sakau: ateis laikas, ir bež- 
džionės sutriuškins tavo kariuomenę ir atims tavo karalystę“. 
Ši Nandino pranašystė išsipildė po daugelio metų, kai šlovin- 
gasis Dašaratos sūnus Rama, vadovaujantis beždžionių kariuo- 
menei, atvyko į Lanką. 

Ravana tuo tarpu, nepaisydamas Nandino kalbų, išlipo iš 
vežimo ir tarė: „Šį kalną, dėl kurio turėjo sustoti mano ve- 
žimas, aš su šaknimis išrausiu iš žemės!“ Ir jis priėjo prie 
kalno, apglėbė galingomis rankomis, išrovė iš žemės ir pakėlė 
jį. Susiūbavo ore didžiulis kalnas ir kartu su juo sudrebėjo 
jo gyventojai, Šyvos tarnai, o gražioji Uma sutrikusi prisi- 
glaudė prie vyro ir apkabino jį abiem rankomis. Tada, pasi- 
piktinęs rakšo įžūlumu, Šyva pakėlė koją ir savo visa trypian- 
čia pėda prispaudė kalną prie žemės. Lankos karalius dėl kalno 
prispaustų rankų taip garsiai suriko iš skausmo, kad sudrebėjo 
visi trys pasauliai, ir patys dievai su Indra subruzdo ir ėmė 
klausinėti vienas kito, kokia to baisaus riksmo priežastis. Kal- 
bama, kad nuo to laiko rakšų valdovas ir gavo iš Šyvos Ra- 
vanos — Rėksnio — vardą. 

Išgąsdinti Ravanos patarėjai ėmė jį įkalbinėti nusilenkti 
Šyvai ir prašyti didžiojo dievo malonės. Ir Ravana apsiraminęs 
ėmė šlovinti Šyvą. Tada Šyva išlaisvino jo rankas ir paleido. 
Ravana jam pažadėjo nuo šiol dorai gyventi, ir didysis dievas 
atsisveikindamas padovanojo rakšui stebuklingą kardą, įsakęs 
laikytis duoto žodžio. Bet Ravana jį sulaužė. 


44. RAVANOS KARAS SU KŠATRIJAIS 


Nusileidęs nuo kalnų, Ravana perkirto daug šalių, visur 
kovodamas su kšatrijais, kurie nenorėjo jam paklusti. Jis nu- 
galėdavo kautynėse narsius karalius ir sunaikindavo juos kaitu 
su jų kariuomenėmis. Taip jis atėjo prie aukšto kalno, kurio 

viršūnėje Šaulės giminės karalius Maruta atlikinėjo aukojimo 
apeigas dalyvaujant dievams; vyriausiasis jo žynys buvo brah- 
manas Samvarta, Angiro sūnus. Kai dievai sužinojo, kad arti- 
nasi rūstusis Ravana, jie skubiai pasislėpė, pakeisdami pavida- 
lus, nes žinojo, kad susitikimas su didelėje Brahmos malonėje 
esančiu nenugalimu rakšu nieko gera jiems nežada. Indra pa- 
virto povu, Jama — karve, Kubera — driežu, Varuna — gulbe; 
ir kiti ten esantys dievai pavirto įvairiais žvėrimis. 

O Ravana lyg nešvarus šuo žengė ant žemės, kur vyko 
aukojimas, ir sušuko karaliui Marutai: ,„Pasiduok man arba 
kaukis!"—,,Kas tu?“ — paklausė jį Maruta. Ravana atsakė su 
išdidžia pašaipa: „Nejaugi tu negirdėjai apie mane ir mano 
galybę? Aš — Ravana, Višravo sūnus, nugalėjęs savo vyresnįjį 
brolį, turtų valdovą, ir atėmęs iš jo šį nuostabų vežimą“. Ma- 
ruta jam atkirto: „Nevertas pagyrimo ir šlovės darantis nedo- 
rus darbus. Todėl veltui tu giriesi savo pergale prieš bro:i. 
Sustok — šioje šventoje žemėje tavęs laukia žūtis. Mano strė- 
lės tave nutrems į Jamos buveinę“. 

Ir karalius, pagriebęs savo lanką ir strėles, buvo pasiryžęs 
pradėti kovą, bet Samvarta pastojo jam kelią ir tarė: „Tu ne- 
turi nutraukti šio aukojimo, nes antraip visai tavo giminei 
gresia žūtis. Be to, šis rakšas galingas ir nenugalimas mūšy- 
je— tu negali būti tikras, kad laimėsi!“ Ir karalius Maruta 
sudėjo ginklus ir grįžo prie aukojimo apeigų. Tada Ravanos 
patarėjai sušuko: „Karalius Maruta pakluso rakšų valdovui“. 
O Ravana, surijęs susirinkusius atlikti apeigų dievobaimingus 
išminčius, sotus ir patenkintas nusileido nuo kalno ir traukė 
toliau savo nuostabiame vežime. 

Kai Ravana pasitraukė, dievai vėl atgavo savo pirmykštį 
pavidalą. Tada Indra padovanojo povui, kuriuo slėpdamasis 
nuo Ravanos buvo pasivertęs, šimtą akių, nuo to laiko puo- 
šiančių povo uodegą, ir savybę būti nepažeidžiamam gyvačių. 
Ir nuo to laiko povai skardena orą džiaugsmingu riksmu, kai 
jaučia Indros pasiųstų debesų artėjimą, baigiantis vasaros karš- 
čiams,— tai irgi jiems dievų karaliaus suteikta dovana. Jama 
karvei dovanojo ilgaamžiškumą ir garbingą vietą mirtingųjų 
karalystėje. Varūna gulbei — grožį ir nesuteptą jūros putos 
baltumą. -Kubera driežui dovanojo auksinę odą. Taip dievai 
atsidėkojo šiems padarams. 

O Ravana tęsė žygį iš šalies į šalį ir nugalėdavo vis naujus 
karalius. Tik Ajodjos karalius Anaranja * išdrįso jam pasiprie- 
šinti. Ravana išblaškė ir privertė bėgti jo kariuomenę; bet pats 
Anaranja liko kovos lauke ir, narsiai kaudamasis, privertė 
rakšus pasitraukti. Jis nugalėjo Prahastą ir kitus Ravanos pa- 

tarėjus ir nepailsdamas tempė savo galingą lanką, apipildamas 
strėlėmis patį rakšų valdovą. Bet kaip lietaus čiurkšlės ištykšta 
ant kalno viršūnės, taip Anaranjos strėlės atšokdavo nuo ne- 
pažeidžiamo Ravanos, jam visai nekenkdamos. Kuokos smū- 
giu Ravana išbloškė Ajodjos Karalių iš vežimo ir tarė jam 
pasišaipydamas: „Kaip išdrįsai tu kautis su manim, beproti? 
Ar tu negirdėjai apie mano galybę?“ 

Anaranja mirdamas išpranašavo, kad jo palikuonis, Saulės 
giminės karalius, atkeršys už jį Ravanai ir atims galvažudžiui 
gyvybę. Šis pranašavimas išsipildė po daugelio metų. Anaran- 
jos palikuonis, Ajodjos karalius Rama *, iš kurio Ravana pa- 
grobė žmoną, gražiąją Sitą, įsiveržė į Lanką su beždžionių 
kariuomene ir užmušė rakšų karalių.. 


45. RAKŠŲ ĮSIVERŽIMAS Į JAMOS KARALYSTĘ 


Kartą tuo laiku, kai Ravana pergalingai žygiavo iš šalies 
į šalį, gąsdindamas ir pavergdamas žmones, jis sutiko išmin- 
tingąjį Naradą. Su debesimi, ant kurio jis skrido virš žemės, 
Narada nusileido giraitėje, kur ilsėjosi Ravana po vienos iš 
savo pergalių, ir tarė: „Savo narsa ir galybe tu pelnei didžią 
šlovę, o Dešimtgalvi. Aš sužavėtas tavo pergalėmis prieš gan- 
darvus, jakšius ir nagus. Bet kam tu eikvojį dabar savo jėgas 
prieš niekingus žmones, kurie ir taip mirtingi, tu, kurio negali 
nugalėti nei dievai, nei asurai, nei gandarvai, nei jakšiai, nei 
Iakšai! Kodėl tu žudai žmones, klaidžiojančius savo tamsumo 
klystkeliuose ir neišmanančius net kas yra gera? Jie ir be 
tavęs pasmerkti visokioms negandoms, badui, troškuliui, li- 
goms ir senatvei. Ką tu laimėsi išnaikindamas gentį, ir taip 
jau engiamą ir niokojamą savo pačios lemties. Štai jeigu tu 
nugalėtum mirties dievą Jamą, tada būtų galima sakyti, kad 
visi tau pavaldūs visatoje!“ 

Nusišaipė Ravana, išgirdęs Narados žodžius, ir tarė: „Nėra 
to, ko negalėčiau įveikti. O išmintingasis Narada, džiaugdsa- 
masis ginčais ir kovomis, aš juk jau prisiekiau nugalėti keturis 
pasaulio globėjus. Štai Šiaurės valdovas patyrė mano galią, o 
dabar aš nukreipsiu savo žingsnius į Pietus, į protėvių šalį, 
ir užmušiu jų valdovą, Vivasvato sūnų“. Ir atsisveikinęs su 
Narada, jis, lydimas savo patarėjų, patraukė Pietų pusėn. 

O Narada pagalvojo: „Kaip pavyks rakšų valdovui nugalėti 
Jamą? Kaip jis įstengs nugalėti visa nugalintį Laiką *? Juk 
ir jis pats pavaldus Laikui, kaipgi jis sukils prieš jį? Aš ne- 
kantrauju tai pamatyti. Vykstu kuo greičiausiai į Jamos bu- 

veinę, kad išvysčiau savo akimis mirusiųjų valdovo ir rakšo 
kovą“. 

Ir Narada ant savo debesies skubiai pasuko į pietus ir 
atvyko į Jamos buveinę pirmiau negu rakšai. Jis ten išvydo 
Teisingumo karalių *, sėdintį prieš ugnį ir mėtantį į ją gerų 
ir blogų Žmonių darbų vaisius. „Ko tu atėjai pas mane, išmin- 
čiau, gerbiamas dievų ir gandarvų?"— paklausė Jama Naradas, 
ir šis jam apsakė apie Ravanos ketinimus. Greitai jie išvydo 
patį rakšų valdovą, besiartinantį blizgančiame Pušpakos veži- 
me. Ravana įžengė į Jamos buveinę. 

Ten jis išvydo kraujo upę Vaitaranę, kurioje gailiai vaito- 
dami plaukiojo nusidėjėliai, kančiomis išpirkdami blogus savo 
gyvenimo darbus. Ant tos upės krantų kiti nusidėjėliai, įkasti 
į karštą smėlį, kentė baisias kančias. Ten augo medžiai su 
dygliais ir kardais vietoj lapų, ir tie dygliai ir kardai dūrė 
ir smeigė nusidėjėlių kūnus. Žiaurūs Jamos tarnai kankino 
nelaiminguosius ugnimi ir aštriomis ietimis, juos kandžiojo 
šunys ir graužė kirmėlės, ir Ravana ten išvydo šimtus tūkstan- 
čių pasmerktųjų kančioms, kenčiančius badą ir troškulį, iš- 
blyškusius, sulysusius, aplipusius krauju ir purvu ir garsiai 
vaitojančius iš skausmo. Bet ten pat, Jamos buveinėje, Ra- 
vana pamatė dorybingųjų vėles, besimėgaujančias puošniose 
menėse kerinčia muzika ir dainomis, gražių mergelių glamo- 
nėmis bei gausybe ryžių, pieno ir visokių gėrybių. 

Įsibrovęs į baisiąją Jamos buveinę su Pušpakos vežimu, 
Ravana išvaikė žiaurius jos sargus. Ir jis išvadavo iš kančių 
pragare esančius nusidėjėlius; ir tie džiaugsmingais šauksmais 
šlovino narsųjį rakšą. Tada Jamos tarnai kinkarai suplūdo 1š 
visų pusių prie Ravanos, grasindami kuokomis ir ietimis, ir 
niūrioje Mirties * buveinėje užvirė baisi kova tarp rakšų ka- 
raliaus ir įtūžusių mirusiųjų sargybinių. Daugel kartų kinkarai 
baisiais savo ginklų smūgiais triuškino į šipulius nuostabųjį 
Ravanos vežimą, bet kiekvieną kartą jis vėl atgydavo iš nuo- 
laužų ir, paklusdamas Dešimtgalvio valiai, vėl verždavosi į 
priekį tvirtos ir nepažeidžiamos Brahmos malonės dėka. 

Rakšai, lydintys Ravaną į mirusiųjų karalystę, įnirtingai 
gynėsi nuo kinkarų, mėtydami į juos uolas, medžius ir namus; 
o pats Dešimtgalvis guldė Jamos tarnus iečių ir aksčių smū- 
giais, akmenų luitais ir medžių kamienais. Bet puldami iš visų 
pusių, šimtai tūkstančių žiaurių kinkarų padarė jam daug žŽaiz- 
dų, sudraskė jo kovos aprangą, ir jis visas paplūdo krauju 
lyg kinšukos * medis, pražydęs raudonais žiedais. Tada Ravana 
išlipo iš Pušpakos vežimo ir grėsmingai žaibuodamas krauju 
pasruvusiomis akimis, uždėjo ant savo lanko templės užburtą 

Pašupatos * strėlę, kadaise jam kartu su kardu Šyvos padova- 
notą. Ir paleista iš lanko ta stebuklinga strėlė akimirksniu pa- 
vertė pelenais didžiulę kinkarų kariuomenę. 

Kai Jama išgirdo džiaugsmingus rakšų šauksmus, reiškian- 
čius, kad jo kariuomenė sutriuškinta, jo akys sužibo pykčio 
liepsna, ir jis įsakė savo vežėjui Rogai: „Paduok mano vežimą!“ 
Ir Jamos vežėjas Roga, Liga, privažiavo su vežimu, pakinkytu 
blizgančiais lyg saulė žirgais, ir Vivasvato sūnus sėdo į jį. Jo 
prieky atsistojo visa naikinanti Mirtis su vėzdu rankoje, o 
šalia — Laikas, siaubu stingdantis žmonių ir dangaus gyventojų 
širdis. Jamai davus ženklą, vežimas trūktelėjo į priekį ir aki- 
mirksniu dieviškieji žirgai atskraidino jį į kovos lauką. 

Pamatę baisiame vežime besiartinančią Mirtį, apimti siaubo 
Ravanos patarėjai ir kariai ėmė bėgti. Tik pats Dešimtgalvis 
nesudrebėjo ir liko savo vietoje, pasiryžęs be baimės sutikti 
priešą. Ir dievai, ir gandarvai nusileido iš dangaus, norėdami 
pamatyti šį neregėtą mūšį. 

Kai Jamos vežimas pasuko į Ravanos pusę, rakšų valdovas 
įtempė savo galingąjį lanką ir užpildė erdvę grėsmingų strėlių 
debesimis. Keturios strėlės pervėrė Mirtį, septynios — Jamos 
vežėją, ir šimtai tūkstančių strėlių pataikė į galvą pačiam Vi- 
vasvato sūnui. Tada iš Janos lūpų išsiveržė liepsnos liežuviai, 
pripildę siaubo dangaus gyventojų ir asurų širdis. Mirtis tare: 
„Leisk man, Jama, ir aš sunaikinsiu šį nusidėjėlį rakšą. Dar 
niekas, pažvelgęs man į veidą, šiame pasaulyje neišliko gyvas!" 
Bet Vivasvato sūnus tarė Mirčiai: „Palauk, aš pats jį užmušiu". 
Ir jis užsimojo virš Ravanos galvos savo liepsnojančiu vėzdu *, 
kurį pamatę sudreba visa, kas gyva visatoje, ir liepsna, besi- 
veržianti iš mirties dievo vėzdo, atrodė, tuoj pat praris Ra- 
vaną. Visi, kurie dar buvo mūšio lauke, iš siaubo išbėgiojo, 
ir patys dievai drebėdami pasitraukė. 

Bet tada į mirusiųjų karalystę nusileido pats Praamžis ir 
tarė Jamai: „O galingasis Vivasvato sūnau, te neįvyksta tai, 
ką pasiryžęs padaryti. Aš apdovanojau šį rakšą neliečiamybės 
dovana; tu neturi nusižengti mano valiai, nes antraip mano 
žodžiai pavirs melu, tada visa visata pateks melo valdžion! 
Nesmok savo baisiu vėzdu Ravanai per galvą. Jis neturi mirti". 
Jama atsakė: „Tu mūsų valdovas, o Brahma, aš tau paklūstu! 
Aš neužmušiu šio rakšo, įgijusio tavo malonę, bet tegul jis 
grąžina man tas nuodėmingas vėles, kurias išvadavo nuo pel- 
nytų kančių“.—,,Tebūnie taip“, — tarė Brahma. 

Jama savo vežime su Mirtimi ir Laiku sugrįžo į dangaus 
būstą, o Ravana, triumfuodamas dėl pergalės, apleido miru- 
siųjų karalystę. 

À 46. RAVANA VARŪNOS KARALYSTĖJE 


Kai 'rakšai išvydo savo karalių kruviną, bet gyvą grįžtantį 
iš mirusiųjų karalystės, jie buvo apstulbinti ir labai nudžiugo. 
Ir pašlovine jį, jie vėl patraukė jam iš paskos. O Ravana nu- 
kreipė savo vežimą okeano link į Varūnos karalystę. Jis perėjo 
per požeminę nagų karalystę, pavergdamas juos, ir užvaidė 
Bogavatį — pilną lobių gyvačių valdovo Vasukio sostinę; ir 
jis įsiveržė į požemines daičių ir danavų valdas ir pradėjo 
žiaurias kautynes su jais. Ištisus metus tęsėsi šis mūšis, ir nei 
danavai, nei daičiai, nei rakšai negalėjo nugalėti vieni kitų. 
Tada Brahma kreipėsi į danavus ir daičius ir tarė: „Jūs ne- 
nugalėsite rakšų, ir jie negali nugalėti jūsų. Sudarykite su jais 
taiką ir sąjungą!“ Tie sutiko, ir rakšai sudarė taiką su dana- 
vais ir daičiais. 

Ravana patraukė toliau ir greitai pasiekė povandeninę ka- 
ralystę ir įžengė į Varūnos buveinę, panašią į daugybę švytin- 
čių baltų debesų. Buveinės sargai priešinosi Ravanai užtverda- 
mi kelią, bet jis išsvaidė juos, išžudė besipriešinančius ir liku- 
siems pasakė: „Eikite pas savo valdovą ir praneškite jam: 
„Atvyko Ravana ir šaukia tave į kovą. Kaukis arba paklusk 
rakšų valdovui, ir tada jis tavęs pasigailės“. O tuo tarpu pro 
Varūnos rūmų vartus išėjo okeano dievo sūnūs ir vaikaičiai 
su didžiule kariuomene ir užpuolė Ravaną. Ravanos kariai ėmė 
su jais kautis ir nustūmė jūrų kariuomenės gretas ir daugelį 
užmušė, bet dievo Varūnos sūnų ir vaikaičių negalėjo įveikti. 
Tada pats Ravana pasuko į juos savo Pušpakos vežimą. Va- 
rūnos vaikai pakilo į padangę, ir iš ten pasipvlė ant rakšų 
strėlės ir akstys. Ore užvirė nuožmi kova tarp Varūnos pali- 
kuonių ir Ravanos, puolančio juos su savo skraidančiu vežimu. 
Ir Dešimtgalvis nukovė Varūnos sūnus ir vaikaičius mirtį ne- 
šančiomis strėlėmis, ir jie negyvi nukrito ant žemės. 

Ravana, švęsdamas pergalę, vėl prisiartino prie Varūnos 
būsto vartų ir tarė jo kariams, iš baimės pasitraukusiems nuo 
grėsmingo priešo: „Tegul okeano dievas išeina manęs sutikti. 
Pasakykite jam, kad aš nugalėjau visus jo sūnus ir vaikaičius“. 
Bet pas rakšų karalių išėjo Varūnos patarėjas Prahasta * ir tarė: 
„O karaliau, vandenų valdovas, kurį tu kvieti į mūšį, išėjo 
šiandien į Brahmos rūmus gėrėtis gandarvų dainavimu ir ap- 
sarių šokiais. Tu nugalėjai jo sūnus, ko dar tau reikia?“ Tada 
Ravana pasakė: „Aš nugalėjau Vakarų valdovą!" — ir, palikęs 
Varūnos karalystę, sugrįžo į savo Lanką. 

47. RAVANA POŽEMIO PASAULYJE IR DANGUJE 


Grįždamas į Lanką, Ravana su savo patarėjais keliavo po 
požemio pasaulio šalis ir išvydo negyvenamoj vietoj nuosta- 
bius rūmus su auksinėmis kolonomis, krištoliniais laiptais, ar- 
komis ir langais, papuoštais perlais ir deimantais. „Kam pri- 
klauso šie rūmai, tviskantys brangenybėmis lyg Meraus kalno 
viršūnė? — paklausė rakšų valdovas.— Eik, Prahasta, ir suži- 
nok, kas jų šeimininkas“. Ir Ravanos patarėjas Prahasta išlipo 
iš vežimo ir įėjo į rūmus. Pirmame kambaryje jis nepamatė 
nieko ir įėjo į kitą, po to į trečią; ir tik septintame jis išvydo 
Iyškiai liepsnojančią ugnį. Prahasta įėjo į menę, kur liepsnojo 
ugnis, ir pamatė liepsnoje žmogų, apvainikuotą auksiniais lo- 
tosais; savo baisia išvaizda jis buvo panašus į patį mirties die- 
vą Jamą. Pastebėjęs Prahastą, tas Žmogus nusijuokė, ir nuo jo 
baisaus juoko sudrebėjo Ravanos patarėjo širdis, ir jis grei- 
tai išbėgo iš rūmų. 

Prahasta papasakojo Ravanai, ką jis matė paslaptingųjų 
rūmų viduje, ir rakšų valdovas, degdamas smalsumu, pats įžen- 
gė į tuos rūmus. Prie durų jam kelią pastojo žmogus su gele- 
žiniu vėzdu rankose. Jo išvaizda buvo tokia baisi, kad iš bai- 
mės pasišiaušė Ravanai plaukai, ir jis sudrebėjo. Pastebėjęs 
jo sutrikimą, žmogus paklausė: „Apie ką mąstai, o rakše? Ko 
tu čia atėjai? Gal nori kautis su asurų valdovu Baliu?“ Nuga- 
lėjęs baimę, Ravana atsakė: „Pasakyk man, kas valdo šiuos 
rūmus? Tegul jis paklūsta man arba tegul stoja į kovą". Žmogus 
su vėzdu atsakė: „Čia gyvena garsus savo narsa ir dorybėmis, 
galingas ir nenugalimas daičių ir danavų karalius. Jis šlovi- 
namas trijuose pasauliuose, ir net dievai su juo skaitosi. Jis 
nejaučia baimės. Ar nori tu su juo kautis, o rakše? Jeigu nori 
kautis su Baliu, įeik į šias menes". 

Ir Ravana įžengė į karališkąsias menes ir išvydo Prahlados 
sūnų Balį, buvusį daičių ir danavų valdovą. Galingasis Balis 
palankiai sutiko svečią ir, paėmęs jį už rankos, šypsodamasis 
tarė: „O rakšų valdove, kuo galiu tau padėti? Ko tu atvykai 
į mano rūmus?” Ravana jam atsakė: „Girdėjau, o šlovingasis 
karaliau, kad senais laikais tave nugalėjo ir pavergė dievas 
Višnus. Bet aš galiu tave išvaduoti iš vergijos pančių. Brahma 
mane padarė neįveikiamą“. 

Išgirdęs šiuos žodžius, Balis nusijuokė ir tarė: „Tu matei 
sargybinį, stovintį prie durų,— jis mane pavergė ir sukaustė. 
Tu nežinai, kas tai, ir aš taip pat nežinau. Bet jis nenugalimas 
kaip mirtis, jame telpa praeitis, dabartis ir ateitis, jis — visa 
nugalinčio laiko įsikūnijimas. Jo galybė sutriuškino didžiuosius 

asurus, bebaimius praeities kovotojus — Valą ir Vritrą, Hiran- 
jakašipų, Hiranjakšą, Prahladą ir daugelį kitų. Jie buvo narsūs, 
jie atliko daug aukojimų ir griežtai asketiškai gyveno, bet 
niekas iš jų negalėjo atsilaikyti prieš jį, kai atėjo jų laikas". 

Ir Balis pasakė Ravanai: „Matai, ant grindų prie mano kojų 
guli žibantis diskas. Pakelk jį ir atsistok šalia manęs, tada aš 
tau atskleisiu amžino išsivadavimo paslaptį“. Ravana priėjo prie 
disko ir pasilenkė, norėdamas jį pakelti, bet kad ir stengėsi 
iš visų jėgų, niekaip negalėjo atplėšti jo nuo grindų. Paga- 
liau jam pavyko vos vos kilstelėti diską, bet tuoj pat pats 
parkrito ant žemės, ir kraujas paplūdo jam iš burnos ir ausų. 
Balis šypsodamasis jam tarė: „O Ravana, paklausyk manęs. 
Šis diskas, kurio tu negalėjai pakelti, — auskaras iš vieno mano 
protėvio ausies. Niekas negalėjo nugalėti galingojo asurų ka- 
Ialiaus Hiranjakašipaus, bet ir jis krito, kai atėjo laikas. Di- 
dysis Višnus buvo tas, kuris atėmė jam gyvybę ir nubaudė 
už piktadarybes. Višnus pastatė prie mano durų šį sargybinį; 
jis pats, įgaunantis įvairius pavidalus, ir yra šis sargas, ir Aš 
paklūstu jo valiai“. 

Ravana su panieka atsakė: „Aš nepabūgau paties mirties 
dievo ir jį nugalėjau, įžengiau į jo karalystę. Aš nebijau ir ta- 
vo sargo. Bet jei tu pats nenori išsivaduoti, aš tau nepadėsiu". 
Ir įtūžęs jis paliko demonų valdovo Balio rūmus. O Višnus 
pagalvojo: „Aš nežudysiu šio nuodėmingo rakšo, kad nepažeis- 
čiau Brahmos nurodymo“. 

O Ravana patraukė toliau su savo greituoju vežimu ir, iš- 
ėjęs iš požemio karalystės, pasikėlė į dangų ir pasiekė Saulės 
būstą. Jis išvydo šaunųjį Surją su auksiniais drabužiais, ap- 
kaišytą raudonais lotosais, žėrintį tūkstančiais spindulių. Ravana 
pasiuntė prie Surjos rūmų savo patarėją Prahastą, liepęs perduoti 
saulės dievui tokius žodžius: „„Galingasis Ravana atvyko į tavo 
karalystę ir trokšta kautis; kaukis su juo arba prisipažink mu- 
galėtas!“ Prahasta prisiartino prie saulės dievo būsto vartų, 
kur sargyboj stovėjo Surjos vartininkas Dandinas. Rakšas per- 
davė jam savo pono žodžius, o Dandinas įėjęs juos pakartojo 
Surjai. Išklausęs Ravanos žodžius, išmintingasis Surja tarė: 
„Eik, Dandinai, ir elkis kaip tinkamas. Jeigu nori, kaukis su 
šiuo atėjūnų, jeigu ne — prisipažink nugalėtas!“ Dandinas iš- 
ėjo ir pakartojo Ravanai saulės dievo žodžius. Tada rakšų val- 
dovas paskelbė savo pergalę ir patraukė toliau. 

Praleidęs naktį ant Meraus kalno viršūnės, Ravana kitą die- 
ną įžengė į mėnulio dievo Somos valdas. Pakeliui į ten jis 
pamatė karį brangiais drabužiais, važiuojantį dangumi vežimu; 
daugybė gražių apsarių sekė paskui jį. Dangiškosios mergelės 

apiberdavo karį bučiniais. Ravana paklausė netoliese sutiktą 
dangaus išminčių: „Pasakyk man, o brahmane, kas šis apsarių 
apsuptas begėdis plevėsa vežime? Argi jis nežino, kad netolie- 
se grėsminga rakšų kariuomenė?“ Išminčius atsakė: „O mano 
sūnau, tai — dievobaimingas karalius, garsėjęs narsumu savo 
žemiškame gyvenime, uoliai šlovinęs dievus nustatytomis apei- 
gomis. Dabar jis vyksta į dangaus karalystę, kad po mirties 
gautų atpildą už savo dorybingą elgesį. Negalima kenkti tei- 
suoliui, o rakšų valdove!“ Ravana norėjo susikauti su teisuoliu 
karaliumi, bet dangiškieji išminčiai, vadovaujami jo senelio 
Pulastjos, jį sulaikė. 

Ravana išvyko toliau, aplenkdamas dangiškųjų pasakotojų 
sidų ir čaranų * buveines, paukščių karaliaus Garudos rūmus, 
dangiškąją šalį, kur teka šventoji Gangos upė, ir galų gale 
prisiartino prie Somos būsto. Bet kuo aukščiau ir aukščiau 
kilo rakšai dangaus takų, į juos nukreipti mėnulio spinduliai 
vis labiau kaustė juos šalčiu; ir štai Prahasta suriko kreipda- 
masis į Ravaną: „O valdove, mes nebegalime toliau eiti! Šaitis 
priveikia mus, mes nebegalime daugiau kentėti — grįžkime!“ 
Ravana sustojo ir apimtas pykčio ėmė leisti į mėnulį strėles 
iš savo lanko. Jo strėlės žiauriai žeidė Somą, ir jis jau rengesi 
jį mirtinai nukauti, bet Brahma atskubėjo mėnulio dievui į 
pagalbą. Jis pasirodė mėnulio karalystėje ir tarė Ravanai: „O 
Dešimtgalvi, sustok, nesunaikink žvaigždžių valdovo jėgos. Už 
tai tau pasakysiu slaptą užkeikimą, kuris tau padės kovoti 
su pačiu galingiausiu priešu mirtino pavojaus akivaizdoje“. 
Ravana sutiko, ir Praamžis pasakė jam užkeikimą, kuris dar 
labiau padidino jo jėgą. Ir palikęs ramybėje mėnulio dievą, 
rakšų karalius iškeliavo atgal. 


48. MOTERŲ PAGROBIMAS 


Grįždamas į savo Lanką, Ravana ant kelio pamatė labai 
gražią mergelę, karališkojo atsiskyrėlio dukrą, ir jėga privertė 
ją sėstis į savo vežimą ir važiuoti kartu su juo. Po to kas kar- 
tą, kai pakeliui sutikdavo gražią merginą, stengdavosi ją pa- 
grobti iš tėvų ir išsivežti su savim į Lanką. Taip jis pagrobė 
daug moterų — dangaus gyventojų ir asurų, rakšų ir jakšių, 
nagų, kinarų ir mirtingųjų dukterų. Jėga išvežamos jo vežimu 
toli nuo gimtųjų vietų, gražuolės liejo ašaras, minėdamos pa- 
liktas šeimas, tėvus, motinas, vyrus ir vaikus ir nežinodamos, 
kokia dalia jų pačių laukia. „Ar nesuės jis mūsų?“ — šaukė 
viena. „Kas laukia mano sūnaus be manęs?“ — sielvartavo kita, 
o trečioji verkė: „Mano motina neištvers išsiskyrimo su manim! 

O mirtie, pasiimk ir mane, ištiktą baisios nelaimės!“ Bet Ra- 
vanos vežimas skrido oru lyg paukštis vis tolyn ir tolyn ir greit 
pasiekė Lanką, kur Ravana įkurdino pagrobtąsias mergeles 
savo rūmų moterų mMenėse. 

Sugrįžęs po ilgo nebuvimo į savo sostinę, Ravana panoro 
išvysti savo mylimą sūnų Meganadą. Artimieji jam pasakė, 
kad prieš kelias dienas iki jam sugrįžtant karalaitis kartu su 
savo globėju, išmintinguoju žyniu Ušanu, pasitraukė iš rūmų 
į šventąją giraitę. Ravana nuvyko į tą giraitę ir pamatė ten 
šimtus aukojimo altorių ir stulpų, ir aukojimo ugnis, pripildžiu- 
sias giraitę švytėjimo ir dūmų. Ten jo sūnus, apsivilkęs elnio 
oda, kartu su žyniais atlikinėjo paslaptingas apeigas. Ravana 
apkabino sūnų ir paklausė: „Ką tu čia veiki? Pasakyk man 
tiesą". Ušanas atsakė už Meganadą: „Klausyk, karaliau, aš pa- 
pasakosiu tau, ką pasiekė tavo sūnus. Atlikęs didžias apeigas, 
kurių jį išmokiau, ir paaukodamas mano nurodytas aukas, jis 
įgijo stebuklingą galią, kuri užtemdo priešų protą. Jis dabar 
gali skraidyti oru, gali įgyti kokį nori pavidalą, tapti nemato- 
mas, jis žino daug burtų paslapčių, kurių neatspės nei dievai, 
nei asurai“. Ravana tarė: „Veltui aukojai mūsų priešams die- 
vams aukas, bet tai, ko jūs pasiekėte, pravers mums ateity“. 
Ir jis nusivedė Meganadą į rūmus parodyti jam iš žygio parsi- 
vežto grobio. 

Kartu su Meganada ir savo broliu Vibišana Ravana įėjo į 
menes, kur buvo įkurdintos jo pagrobtosios mergelės. Jis paro- 
dė jas, tylias ir drebančias iš baimės, sūnui ir broliui ir pasi- 
gyrė savo sėkme. Bet dorybingasis Vibišana piktai jam tarė: 
„Tu darai nuodėmingus darbus, aklai paklusdamas savo įgei- 
džiams! Matyt, kaip bausmė už tavo nuodėmes tau nesant mus 
ištiko nelaimė: demonas Madus * pagrobė mūsų senelio iš mo- 
tinos pusės vyresniojo brolio Maljavano * anūkę, gražiąją Kum- 
binasę“.—,,Kaip tai atsitiko?''— paklausė Ravana, ir Vibišana 
papasakojo jam, kaip demonas Madus pagrobė Kumbinasę tuo 
metu, kai Meganada šventojoje giraitėje buvo užsiėmęs auko- 
jimo apeigomis, Kumbakarna miegojo savo oloje, o jis pats, 
Vibišana, išvyko iš Lankos, norėdamas aplankyti povandeninę 
karalystę. ,„„Kumbinasė mūsų senelio anūkė, vadinasi, mūsų 
sesuo, — pasakė Vibišana.— Sesers pagrobimas — didelė nelaimė 
mums." 

Užsidegęs pykčiu, Ravana tuoj surinko didžiulę rakšų ka- 
riuomenę ir išvyko vytis pagrobėjo. Meganada leidosi paskui 
tėvą, o Vibišana, jiems nesant, liko valdyti Lankos. Nesuskai- 
čiuojama rakšų kariuomenė patraukė prie miesto, kurį valdė 
Madus; lyg debesys jie užtemdė dangų. Vieni lėkė raiti ant 

asilų, kiti — ant kupranugarių, treti — ant arklių, o kai kurie 
jojo ant didžiulių gyvačių arba ant jūrų žuvų. Jie įsibrovė 
į demono Madaus sostinę, ir Ravana įėjo tiesiai į jo rūmus. 
Išblyškusi ir drebanti Kumbinasė išėjo sutikti Ravanos ir puolė 
į kojas Lankos valdovui. Ravana ją pakėlė ir meiliai paklausė: 
„Kuo galiu tau padėti, mano sese, sakyk, nebijok. Kodėl tu 
drebi, mane išvydusit Aš atėjau tavęs išvaduoti“. Tada Kum- 
binasė ėmė maldauti: ,,„Nežudyk mano vyro, o karaliau! Nors 
jis ir pagrobė mane, negavęs mano tėvų sutikimo, bet dabar 
jis mano vyras, ir aš nenoriu likti našle“.—,,„Gerai, dėl tavęs 
jo pasigailėsiu,— atsakė jai Ravana.— Bet kur jis, tavo vyras? 
Aš rengiuosi į žygį prieš dangaus gyventojus ir noriu, kad 
jis taptų mano sąjungininku.“ Kumbinasė palydėjo jį į mie- 
gamąjį, kur miegojo Madus, pažadino vyrą ir pasakė jam: 
„Tai — mano brolis, Lankos karalius Ravana. Jis atvyko čia 
sudaryti su tavim sąjungos prieš dangaus gyventojus“. Ir Ma- 
dus atsakė: „Tebūnie taip“. 

Padaręs sąjungą su galinguoju demonu Madumi, Ravana 
paliko jo miestą ir išžygiavo su savo kariuomene toliau. Jis 
patraukė į šiaurę, pasiekė Kailasos kalną ir čia apsistojo su 
savo kariuomene nakvynės. Rakšai įsirengė stovyklą kalno 
papėdėje, o Ravana užlipo ant jo viršūnės ir ėmė žvalgytis po 
apylinkes, apšviestas mėnulio šviesos. Ant kalno šlaitų mango 
giraitėse kinarai dainavo nuostabias dainas, kupinas meilės 
ilgesio, apsvaigę nuo vyno ir nakties grožio ten šoko ir links- 
minosi gandarvai, o iš Kuberos būsto lyg varpelių skambesys 
aidėjo žaviųjų apsarių balsai ir gandarvų muzika. Ir žydintys 
mango, ašokos ir kadambos * medžiai užtvindė apylinkes nuos- 
tabiais kvapais. 

Sužavėtas šalto mėnulio spindesio, dainų, muzikos ir gėlių 
kvepėjimo, rakšų karalius dūsavo ant Kailasos kalno viršūnės; 
ir tuo metu jis pamatė gražiąją apsarę Rambą. ėjusią kalno 
šlaitu, puošnia lyg baltas debesis suknia apsivilkusią, su man- 
daros žiedų vainiku ant galvos. Ravaną apėmė aistra, ir jis 
vylingai kreipėsi į žaviąją mergelę, girdamas jos grožį ir aukš- 
tindamas savo nuopelnus. „,„Pažvelk į mane, gražuole,— kalbėjo 
jis.— Kas gali lygintis su manimi stotu ir jėga? Aš užtemdau 
savo karališkąja šlove Indrą ir Višnų, ir abu Ašvinus. Kodėl 
tu praeini pro mane, nelėtindama žingsnio?“ Išsigandusi Ramba 
jam atsakė: „Tau netinka taip kalbėti su manim. Aš tavo gi- 
minaičio, tavo brolio Kuberos sūnaus Nalakubaros žmona. Aš 
einu į pasimatymą su juo. Tu turėtum mane saugoti kely nuo 
svetimų vyrų įžūlumo“. 

„Tu negali būti tik vieno Nalakubaros žmona,— atsakė jai 
Ravana, apimtas nuodėmingos aistros.— Tu — apsarė, apsarės 
juk priklauso visiems, kurie jų geidžia. O gražuole, tu turi 
priklausyti man!“ Ir nekreipdamas dėmesio į drebančios Ram- 
bos maldavimus, paėmė ją jėga prieš jos valią. 

Sugniuždyta gėdos Ramba atėjo pas savo vyrą Nalakubarą 
lyg audros palaužta žydinti liana ir puolė jam po kojų. Ji 
apsakė, kas atsitiko, ir meldė dovanoti, nors nebuvo niekuo 
kalta. Ir Kuberos sūnus Nalakubara jai atleido, o Ravaną pra- 
keikė. Jis išpranašavo Dešimtgalviui, kad jį ištiks bausmės, 
kai kitą kartą pamėgins paimti moterį prieš jos valią: „Tavo 
galva akimirksniu ištikš į septynis gabalus!“ 

Dievai kartu su Brahma buvo patenkinti, išgirdę šį prakei- 
kimą, ir pagyrė Kuberos sūnų. O Ravana nuo to laiko nebemė- 
gino jėga paimti moters, bijodamas jam išpranašautos baus- 
mės. 


49. RAVANOS KOVA SU INDRA 


Nuo Kailasos kalno Ravana su savo kariuomene išvyko į 
Indros karalystę. Išgirdęs apie didžiulės rakšų kariuomenės ar- 
tėjimą, Šakra sudrebėjo savo soste ir tarė dievams: „Renkitės 
kovai su piktadariu Ravana". Dievai ėmė ginkluotis kovai, o 
Indra nuskubėjo pas savo brolį Višnų ir kreipėsi į jį: „Padėk 
man, visatos globėjau! Kaip įveikti man Dešimtgalvį, kurį 
Brahma padarė nenugalimą? Pasakyk man!“ Višnus jam atsakė: 
„Dabar niekuo negaliu tau padėti. Brahmos dovana jį saugo 
ir nuo mano galios. Bet aš tau pažadu — jau nebeilgai liko lauk- 
ti, kol galvažudys gaus pelnytą bausmę. Gims Ajodjoje narsus 
karalius Rama, dievobaimingojo Dašaračio sūnus. Jis taps žiau- 
riojo Ravanos nugalėtoju". 

Indra sugrįžo į nemirtingųjų miestą Amaravatį, prie kurio 
jau priartėjo pulkų pulkai rakšų. Indros vadovaujami, iš miesto 
išėjo dievai — Adičiai, Marutos, Ašvinai, Agnio vedami Vasai 
ir kiti. Bet išvydus grėsmingąją Ravanos kariuomenę, jų šir- 
dys sudrebėjo. Rakšai tuo tarpu su kovos šūksniais puolė dan- 
gaus gyventojus; narsieji Ravanos patarėjai — Prahasta, Mari- 
ča, Šuka ir kiti, ir jo senelis iš motinos pusės Sumalinas, senas 
ir patyręs karys, kovėsi savo kariaunų priekyje, siųsdami į 
dievus spiečius strėlių ir aksčių ir triuškindami juos kardų, 
kirvių ir kuokų smūgiais. Sudrebėjo dievai nuo rakšų spaudi- 
mo; ir daugelis iš jų bėgo nuo galingo priešo lyg bailūs da- 
nieliai nuo liūto. Galingasis Sumalinas sutriuškino dangaus 
gyventojus ir išblaškė jų karius, kaip vėjas išvaiko debesis. 

Tačiau jis susidūrė su dešimtuoju Aditės sūnumi dievu Šavitaru, 
ir šis nesitraukė, o apipylė jį strėlėmis, kurios sudaužė į ši- 
pulius rakšų vado vežimą. Ir dievas Savitaras pakėlė savo 
sunkų vėzdą ir tvojo juo Sumalinui per galvą; šiuo baisia 
smūgiu jis sutraiškė Sumaliną į dulkes taip, jog neliko iš jo 
nei galvos, nei kaulų, nei kūno. Rakšai, išvydę Sumalino žūtį, 
ėmė trauktis nuo grėsmingojo dievo. 

Ravanos sūnus Meganada sustabdė bėgančius savo karius 
ir įtūžęs puolė į mūšį su savo žėrinčiu vežimu. Ir niekas iš 
dievų negalėjo prieš jį atsilaikyti; vėl dievų kariauna ėmė 
trauktis nuo rakšų. Tada Indra sušuko: „Nebėkite, dievai, pa- 
mirškite baimę! Mano sūnus Džajanta susikaus su Ravanos 
sūnumi“. Ir štai stojo į mūšį du karalaičiai — dievų valdovo 
sūnus Džajanta * ir rakšų valdovo sūnus bei įpėdinis Megana- 
da. Meganada apipylė strėlėmis Džajantą ir jo vežėją, ir Šačės 
sūnus atsakė jam strėlių ir aksčių lietumi. Jų strėlių debesys 
užtemdė dangų, ir šioje tamsoje dievai ir rakšai nebegalėjo 
matyti vieni kitų. Bet Meganados strėlės žeidė smarkiau, ir 
Džajantai sunku buvo ištverti šią kovą. Džajantos senelis iš 
motinos pusės asuras Pulomanas išgelbėjo anūką nuo žūties; 
atvykęs į kovos lauką iš okeano dugno, iš Varūnos karalystės, 
jis nusinešė Džajantą į jūros gelmes ir paslėpė nuo pergalingo- 
jo Meganados strėlių. Dievai, pastebėję, kad Džajanta dingo, 
nusprendė, kad jis žuvęs, ir sumaišty ėmė bėgti, o Meganada 
su kovos šūksmais juos persekiojo. 

Tada pats Indra išvažiavo į kovos lauką su savo vežimu, 
valdomu Matalio*, patyrusio dievų karaliaus vežėjo. Gandar- 
vai užgrojo savo liutniomis ir apsarės ėmė šokti, kai galingasis 
dangaus karalystės valdovas pasirodė nemirtingųjų miesto var- 
tuose. Adičiai, Vasai, Marutos ir Ašvinai sekė paskui jį. Ra- 
vana savo demoniškosios kariuomenės priešaky puolė juos su 
savo Pušpakos vežimu. Ir vėl užvirė nuožmi kova tarp dievų 
ir rakšų. 

Marutos užpuolė rakšų kariuomenę lyg siautulingi įtūžę 
audros vėjai ir daugelį užmušė savo kirviais ir strėlėmis, su- 
traiškė ir išsvaidė gabalais. Ir rakšai raiti ant asilų ir kupra- 
nugarių, ir dramblių, ir arklių, ir gyvačių puolė dievus ir žudė 
juos savo ginklais. Ir dangų, ir žemę užtvindė tos didžios ko- 
vos triukšmas. 

Ravaną apėmė baisus įtūžis išvydus, kaip jo kariuomenę nai- 
kina Marutos ir galingasis Indra, ir jis liepė savo vežėjui pasukti 
ten, kur nuo kalvos viršūnės pakyla saulė, kad iš viršaus ga- 
lėtų pulti priešą. Tuo tarpu Indra tarė dievams: „Praamžio 
dovana saugo nedorėlį Ravaną, ir mes negalime jo užmušti. 

Pamėginkim paimti jį gyvą!“ Ir vadovaudamas dangaus gyven- 
tojų kariaunai jis nukreipė ją prieš rakšų valdovą. Apsupę 
iš visų pusių, jie apipylė jį strėlėmis ir sutrikdė, o tada pri- 
vertė sustabdyti vežimą. 

Tada Meganada atskubėjo padėti tėvui. Jis griebėsi burtų, 
kaip jį buvo išmokęs išmintingasis Ušanas, ir nugalėjo visus 
dangaus gyventojus, kurie mėgino pastoti jam kelią. Jis prisi- 
artino prie Indros ir paleido į jį spiečių strėlių ir sunkiai su- 
žalojo vežėją Matalį. Tada Indra išlipo iš savo vežimo, persėdo 
ant dramblio Airavatos ir tęsė mūšį. Bet Meganada apgaule 
ir įvairiomis burtų gudrybėmis išsekino jį ilgai trukusiomis 
žiauriomis grumtynėmis; savo burtais paėmė nelaisvėn ir su- 
kaustė dievų karalių ir nutempė šalin iš mūšio lauko visų ap- 
stulbusių dangaus gyventojų akivaizdoje. Indra, pats neblogai 
išmanantis burtus, buvo bejėgis prieš Meganados kerus; Rava- 
nos sūnus nugalėjo jį ir kartu su juo išnyko iš besikaunančiųjų 
akių. 

Dievai tuo tarpu savo ginklais jau baigė nugalėti Ravana, 
ir galų gale tas, išvargintas kovos, su savo kariuomene atsi- 
traukė. Meganada tada jam tarė: „Užteks, tėve, mes smarkiai 
kovėmės šiandien ir nugalėjome; aš paėmiau nelaisvėn patį 
dievų karalių, Rytų globėją — Indrą. Mums daugiau nebėra 
ko kovoti su dangaus gyventojais“. Ir Ravana sūnui atsakė: 
„Tu išgarsinai dabar mūsų giminę ir pelnei didelę šlovę, įvyk- 
dęs šį žygdarbį, Meganada! Grįžkime į Lanką; ir tegul dievų 
karalius kaip belaisvis seka paskui mus“. 

Rakšų kariuomenė paliko dangaus karalystę ir labai iš- 
kilmingai sugrįžo į Lanką. Meganada savo vežime vežėsi be- 
laisvį Indrą. Nuo to laiko Ravanos sūnus gavo Indradžito — 
Indros nugalėtojo — pravardę. 

Tada Brahma, lydimas dievų, nuvyko į Lanką ir, pasirodęs 
brolių ir sūnų apsuptam Ravanai, tarė: „Tavo sūnus, o Ravana, 
parodė didelę narsą ir galią, kovodamas su dievais, ir jo gar- 
bė neišblės trijuose pasauliuose. Bet dabar jis tegul išvaduoja 
Indrą, Valos ir Vritros nugalėtoją. Sakyk, ko tu nori iš dievų 
už jų valdovo išlaisvinimą?“ Tada Meganada pasakė: „O Pra- 
amži, aš noriu nemirtingumo“. Brahma jam atsakė: „Nėra že- 
mėje nė vienos iš sukurtų būtybių, kuri būtų visiškai nemir- 
tinga, mano sūnau“. Indros nugalėtojas tada Brahmai pasakė: 
„Paklausyk, ko aš noriu už Šakros išlaisvinimą. Kai prieš mū- 
šį atnašausiu auką ugniai, kad nugalėčiau priešą, tegul ugnies 
dievas Agnis duoda man savo vežimą ir ugninius žirgus. Ir 
tegul aš būsiu nemirtingas, kol kausiuosi šiame vežime. Tegul 
žūtis mane ištinka tik tada, jeigu pradėsiu mūšį, neatlikęs šio 


119 


aukojimo. Štai dovana, kurią renkuosi. Ir aš ją pelniau ne 
šventuoliškumu kaip kiti, bet savo narsa mūšyje!" — „Tebūnie 
taip',— tarė Brahma. Ir tada Indradžitas išlaisvino dievų kara- 
lių, ir dangaus gyventojai grįžo kartu su juo į savo karalystę. 

Taip išsipildė deivės Savitrės prakeikimas — Indra patyrė 
nelaisvės gėdą; bet jo nelaisvė truko neilgai, ir jis vėl atgavo 
dangaus karalystės valdžią, kaip jam buvo išpranašavusi ro- 
mioji Gajatrė. Bet sugrįžęs į dangų, Brahma tarė prislėgtam 
gėdos ir baimės ir netekusiam savo karališkojo šaunumo Indrai: 
„O dievų valdove, dar daug nuodėmių slegia tave, ir todėl 
tavo valdžia nemirtingųjų karalystėje nepatvari, ir galingi prie- 
šai nuolat vėl tau grasins!“ 

O Ravanos sūnui Indradžitui neteko pasinaudoti Brahmos 
dovana; po daugelio metų, kai Lanka buvo apsupta beždžionių, 
karžygis Ramos brolis Lakšmana užmušė jį, dar nespėjusį už- 
baigti aukojimo ugniai apeigų. 


50. RAVANOS KOVA SU HAIHAJŲ KARALIUMI 


Netrukus Ravana su savo kariuomene ir patarėjais vėl išsi- 
rengė į žygį, norėdamas užkariauti tuos, kurie dar buvo že- 
mėje jo nepavergti. Jis nuvyko į haihajų *ž šalį, kurią valdė 
Kritavirjos sūnus Ardžūna, karalius iš vyresniojo Jajačio sū- 
naus Jadaus giminės. Kadaise šis karalius pasiaukojimu ir apei- 
gomis pelnė malonę Višnaus, kuris pasirodė jam karaliaus Da- 
tatrėjos * pavidalu ir apdovanojo troškimų išsipildymu. Ardžū- 
na panoro turėti tūkstantį rankų, teisingai karaliauti ir būti 
nenugalimas. Visa tai jam suteikė Datatrėja, bet nenugalimas 
Ardžūna buvo tik tol, kol valdė teisingai. 

Tuo metu, kai Ravana su kariuomene atėjo į haihajų sostinę 
Mahišmačio * miestą, karalius Ardžūna su savo žmonomis iš- 
vyko ant Narmados upės kranto atlikti apsiplovimų ir pasilinks- 
minti žaidimais vandenyje. Ravana išėjusių už miesto vartų jo 
sutikti Ardžūnos patarėjų paklausė: „Kur jūsų karalius? Pasaky- 
kite jam, kad Lankos valdovas Ravana atvyko į jo valdas ir 
kviečia į kovą“. Iš patarėjų sužinojęs, kur šiuo metu yra hai- 
hajų valdovas, Ravana pasuko prie Narmados upės krantų. Ap- 
lenkęs Vindjos kalnus, kylančius į dangų tūkstančiais viršūnių 
ir didingumu panašius į dievų buveinę, Ravana pasiekė Narma- 
dos krantus, kuriuose skardeno būriai paukščių, sklandančių 
virš jos vandenų, tekančių į Vakarų okeaną; šiuose vandenyse 
maudėsi ir malšino troškulį karščių iškankinti šimtai dramblių, 
buivolų, antilopių, lokių, liūtų, tigrų ir kitų Žvėrių, ir žydintys 
medžiai gaubė juos. 

Išlipęs iš vežimo, Ravana apsiplovė vėsiame Narmados van- 
denyje, paskui jį apsiplovė ir jo patarėjai. Išlipę ant kranto, 
rakšai ėmė rinkti gėles, norėdami paaukoti Šyvai. Ant Nar- 
mados kranto jie pastatė lingamą, šoko apie jį ištiestomis į 
dangų rankomis ir dainavo. 

O tuo pat metu, kiek toliau, upės tėkmėje, karalius Ardžū- 
na maudėsi ir linksminosi vandenyje su savo žmonomis lyg 
karališkasis dramblys, apsuptas tūkstančio patelių. Ir norėda- 
mas išmėginti savo tūkstančio rankų jėgą, jis užtvenkė jomis 
Narmados tėkmę. Galingos upės vandenys, pasukę atgal, ėmė 
kilti vis aukščiau ir aukščiau ir išsiliejo iš krantų, išnešdami 
žuvis ir krokodilus, ir jie nuplovė nuo krantų gėles, rakšų 
paaukotas Šyvos lingamui. Ravana sunerimęs pasiuntė savo 
patarėjus sužinoti potvynio priežasties; jie ėmė eiti žemyn 
pagal tėkmę ir pamatė Ardžūną, lyg užtvanka užtvėrusį Nar- 
madą tūkstančiu rankų. Rakšai sugrįžę apsakė Ravanai tai, ką 
matė: „Kažkoks žmogus, didžiulis lyg šalos* medis, maudosi 
žemiau upės tėkmėje, apsuptas nuostabių mergelių. Jis turi 
tūkstantį rankų, kuriomis užtvėrė upei kelią į okeaną“. Išgir- 
dęs šiuos žodžius, Ravana sušuko: „Iš tiesų jūs matėte haihajų 
valdovą Ardžūną!“ Ir nuskubėjo ten su savo bendražygiais 
susikauti su galinguoju Kritavirjos sūnumi. 

Jis atėjo ten, kur Ardžūna maudėsi su savo žmonomis, ir 
tarė ant kranto esantiems haihajų karaliaus artimiesiems: „Ei- 
kite pas savo valdovą ir pasakykite, kad aš kviečiu jį į kovą". 
Tie jam atsakė: „O Dešimtgalvi, dabar netinkamas laikas ko- 
voti. Mūsų karalius apsvaigęs ir nerūpestingai linksminasi upė- 
je su savo žmonomis. Palauk iki rytojaus. O jeigu tu žūtbūtinai 
trokšti kautis, tau teks iš pradžių kovoti su mumis“. 

Tada Ravanos patarėjai ir kariai puolė Ardžūnos karius, 
ir ant Narmados kranto užvirė žiaurus mūšis. Rakšai užmušė 
ir surijo daug haihajų; bet Ardžūnos sargybiniai narsiai ko- 
vėsi, apipildami Ravaną ir jo patarėjus strėlių debesimis. Tuo 
tarpu haihajų karaliui pranešė apie rakšų užpuolimą. Ardžūnos 
akys užsiplieskė pykčiu, jis pakilo iš Narmados bangų ir, taręs 
savo žmonoms: „Nieko nebijokite“, išlipo į krantą. Pagriebes 
savo kuoką, jis puolė ten, kur kovėsi rakšai ir haihajai. Ga- 
lingasis Ravanos patarėjas Prahasta, grūmodamas vėzdu, pasto- 
jo jam kelią lyg Vindjos kalnas tekančiai saulei. Tada Krita- 
virjos sūnus pakėlė savo šimto alkūnių ilgio sunkią kuoką ir 
trenkė ja Prahastai per galvą. Ir lyg kalno viršūnė, nutrenkta 
Indros griausmo, krito Prahasta nuo baisaus haihajų karaliaus 
kuokos smūgio. O kiti Ravanos patarėjai, pamatę nugalėtą Pra- 
hastą, apimti baimės leidosi bėgti. 

Tada pats Ravana puolė Ardžūną, ir prasidėjo dvikova lyg 
dviejų dramblių, besikaunančių dėl patelės. Jie tvojo vienas 
kitam baisius smūgius, nuo kurių griausmo drebėjo visata. 
Žemės karalius ir rakšų karalius kovėsi žiauriai, žeisdami vie- 
vienas kitą ragais arba drambliai iltimis; ir nė vienas nenorė- 
jo nusileisti kitam ir abu kovėsi nenuilsdami ir nejausdami 
baimės. 

Pagaliau Ardžūna, degdamas pykčiu, smogė Ravanai į krū- 
tinę triuškinantį smūgį savo kuoka, ir tik Brahmos dovana 
išgelbėjo tada Dešimtgalvį nuo žūties. Susvyravęs rakšų kara- 
lius atsitraukė kelis žingsnius; ašaros srovėm pasipylė jam 
iš akių, ir jis sunkiai susmuko ant žemės. 

Pamatę Ravanos pralaimėjimą, sidai ir čaranai ėmė šlovinti 
Kritavirjos sūnų Ardžūną, ir iš dangaus ant šaunaus haihajų 
karaliaus galvos pasipylė gėlių lietus*. Ardžūna puolė ap- 
stulbusį Ravaną lyg erelis gyvatę, čiupo ir sukaustė jį, kaip 
kadaise Višnus sukaustė didįjį asurą Balį. Ir haihajų valdo- 
vas pergalingai suriaumojo lyg tigras, suleidęs nagus į elnią, 
ir nutempė savo belaisvį iš mūšio lauko. Matydami, kad jų 
karalius pateko į nelaisvę, rakšai baisingai rėkdami puolė 
paskui Ardžūną lyg jūros bangos į krantą audros metu. „Pa- 
leisk jį, paleisk jį!— šaukė jie.— Sustok!" Ir jie apipylė Ar- 
džūną spiečiais strėlių ir iečių. Bet jis atrėmė visus jų smū- 
gius ir išsklaidė rakšų kariuomenę, kaip vėjas išsklaido debe- 
sis. Ir pasėjęs baimę nakties demonų rakšų širdyse, jis sugrįžo 
į savo sostinę, vilkdamas paskui save nugalėtą ir surištą Ra- 
vaną. 

Išgirdęs, kad jo anūkas nugalėtas ir paimtas į nelaisvę, 
Pulastja skubiai nuvyko į haihajų sostinę Mahišmatį. Kai jis 
atvyko į šį miestą, savo rūmų ir šventyklų didingumu panašų 
į dangiškąjį Amaravačio miestą, karalius Ardžūna, savo tar- 
nų įspėtas apie jo artėjimą, išėjo jo sutikti iš savo rūmų ir 
su didžia pagarba priėmė dievobaimingąjį Brahmos sūnų. Nu- 
silenkęs dieviškajam išminčiui, Ardžūna pasiūlė jam medaus 
gėrimo, karvę ir vandens kojoms apsiplauti * ir tarė: „O Kū- 
rinių valdove, tavo atvykimas — man didelė garbė. Sakysx, 
kuo aš galiu būti tau naudingas? Mano karalystė, mano sūnūs, 
mano žmonos ir aš pats priklausom tau — tik įsakyk“. Pulast- 
ja pašlovino haihajų karaliaus dievobaimingumą bei šaunumą 
ir tarė: „O geriausias iš karalių, tu dabar nugalėjai mano anū- 
ką didžiame mūšyje ir paėmei jį nelaisvėn ir tuo dar labiau 
išgaIrsinai savo šlovę. Paleisk dabar jį į laisvę!" Išklausęs Pulast- 
jos žodžius, Ardžūna liepė tuoj pat išvaduoti Ravaną. Jis prieš 

ugnį prisiekė daugiau nebejaučiąs rakšų valdovui priešišku- 
mo, pasiūlė Ravanai savo draugystę ir, gausiai apdovanojęs, 
paleido jį namo. Ir Pulastja nusiraminęs sugrįžo į savo dan- 
gaus buveinę. 


51. RAVANOS KOVA SU KIŠKINDŲ KARALIUMI 


Kovos pralaimėjimas su haihajų karaliumi ir nelaisvė ne- 
sutrikdė įžūliojo Pulastjos anūko. Kilniaširdžio Ardžūnos pa- 
leistas į laisvę, jis vėl surinko savo pulkus ir tęsė klajones 
po pasaulį, ieškodamas naujų priešininkų ir kovų. Nenuils- 
damas jis stengėsi susidurti su karaliais ir herojais, garsėjan- 
čiais jėga ir narsa, ir primesdavo jiems dvikovą, norėdamas 
dar labiau išgarsėti. 

Po kiek laiko Ravana atėjo į beždžionių miestą Kiškindą, 
esantį pietų krašte kalnuotoje vietovėje. Garsas apie Kiškin- 
dos karaliaus Valino galybę jau seniai buvo pasiekęs jį; ir 
jis panoro susikauti su juo ir išmėginti jo narsą. Valino brolis, 
dorybingasis Sugriva, išėjo pasitikti Ravanos ir pranešė jam, 
kad beždžionių karaliaus šiuo metu Kiškindoje nėra. „Nėra 
čia jo, vienintelio, kuris galėtų tau pasipriešinti. O be jo, 
beždžionių karalystėje nėra tavęs verto priešininko,— pasakė 
Sugriva.— Bet greitai mano brolis, aplankęs šventas vietas, 
sugrįš, tada tu galėsi su juo pasigalynėti. Palauk jo čia, rakše. 
Tu matai, — tęsė toliau Sugriva, rodydamas aikštę prieš kara- 
liaus rūmus, — ten guli kaulai tų, kas atvyksta susikauti su ga- 
linguoju Kiškindos valdovu. Net jeigu tu išgertum amritos, 
o Dešimtgalvi, vis tiek tau nepavyktų išvengti jų lemties, su- 
sikovus su Valinu. Tau užtektų laiko tik žvilgtelėti aplinkui, 
atsisveikinant su gyvenimu. Bet jeigu skubi padėti galvą, 
o Višravo sūnau, skubėk prie Pietų okeano, ten tu išvysi bež- 
džionių karalių, šventai laikantis dievobaimingų įžadų.“ 

Išklausęs šias kalbas, Ravana šyptelėjo paniekinamai ir, sė- 
dęs į savo nuostabųjį vežimą, pasuko Pietų okeano link. Ten 
ant jūros kranto jis rado nugrimzdusį giliuose apmąstymuose 
Valiną, savo didybės spindesy panašų į tekančią saulę. Pali- 
kęs savo vežimą, rakšų valdovas tyliai artinosi prie jo, taiky- 
damasis pačiupti jį anksčiau, negu šis atsikvošės. Valinas vis 
dėlto jį pastebėjo, bet nesujudėjo, žiūrėdamas į besiartinantį 
Ravaną, liko ramus lyg liūtas, regėdamas kiškį, arba Garuda, 
pamatęs besiartinančią gyvatę. „Tegul prisiartina prie manęs 
šis klastingas rakšas,— galvojo  Valinas.— Jis pajus sunkią 
mano ranką!" 

Ir jis atsuko Ravanai nugarą; ramus ir nejudrus lyg kalno 
viršūnė jis sėdėjo toliau ant okeano kranto, bet kai tik rakšų 
karalius priėjo visai arti ir jau buvo pasiruošęs kibti į ji. 
Valinas staiga puolė Dešimtgalvį ir sugriebė jį. Jis suspaudė 
Ravaną savo galinguose gniaužtuose taip, kad rakšas negalėjo 
pajudinti nė vieno kūno narelio, pasikišo jį po pažastimi ir 
pakilo su juo į padangę. Skrisdamas ir nešdamas nakties de- 
monų valdovą, nenugalimasis Indros sūnus Valinas visa jėga 
gniaužė priešą, neleisdamas jam nė kvėptelėti, ir negailestin- 
gai draskė jį savo aštriais nagais. 

Ravanos patarėjai ir artimieji, lydėję jį į žygį prie Pietų 
okeano, vos nealpo iš baimės ir nuostabos matydami, kad 
dieviškoji beždžionė neša oru jų valdovą. Atsipeikėję iš są- 
myšio, jie pakilo į dangų paskui Valiną, tikėdamiesi išvaduoti 
savo valdovą iš nelaisvės; ir, jų apsuptas, beždžionių karalius 
švytėjo danguje virš Pietų okeano lyg saulė tarp debesų. Ir 
kaip audringas vėjas išblaško debesis, taip išsvaidė Valinas 
rakšus galingais kojų ir rankų smūgiais. Paskui jis lyg Garuda, 
nešantis savo naguose gyvatę, pakilo dar aukščiau į dangų 
su savo grobiu, ir net paukščiai negalėjo pasiekti jo skrydžio 
aukščio. 

Nuo Pietų okeano Valinas nuskrido prie Vakarų okeano, 
nepaleisdamas Ravanos iš rankų ir nesustodamas melstis bei 
kalbėti burtažodžius, laikydamasis savo įžadų, o iš ten pasuko 
į šiaurę ir tūkstantį jodžanų praskrido virš Šiaurės okeano, 
susikaupęs mąstydamas apie visa, kas šventa ir dieviška, o po 
to pasuko į Rytus ir, virš Rytų okeano atlikęs dievobaimingus 
savo įžadus, pagaliau sugrįžo į Kiškindą. Kai su savo belais- 
viu nusileido Kiškindos soduose, jis buvo didžiai išvargintas 
sunkaus skrydžio, bet linksmai juokėsi žiūrėdamas į Ravaną 
ir vis kartojo: „Iš kur tu atsiradai, rakše?“ O Ravana, pats 
nustebintas to, kas įvyko, tik mirksėjo akimis ir negalėjo pia- 
tarti nė žodžio. Pagaliau atsipeikėjęs jis pasisakė Valinui, kas 
esąs, ir tarė: „O beždžionių valdove, aš atvykau prie Pietų 
okeano, norėdamas išmėginti jėgas dvikovoje su tavimi, bet 
tu mane nugalėjai ir paėmei nelaisvėn; lyg erelis niekingą 
žvėriūkštį tu nešei mane virš okeano. Kas, išskyrus tave, ga- 
lėtų įvykdyti tokį žygdarbį? Tik vėjas, mintis ar Garuda galėtų 
varžytis su tavimi skrydžio greičiu! Iš tiesų tu įrodei man sa- 
vo galią, ir dabar, o karališkasis beždžionių vade, aš noriu su- 
daryti su tavim sąjungą ir trokštu, kad tu taptum mano drau- 
gas visam laikui. Tegu nuo šiol mūsų viskas bus bendra — 
žmonos ir vaikai, karalystės ir lobiai, pramogos, maistas ir 
drabužiai. Prisiekime prieš šventąją ugnį amžiną draugystę!" 

Tada jie abu, Ravana ir Valinas, apsikabino ir prisiekė 
prieš ugnį. Ir, laikydamiesi už rankų, jie įžengė į Kiškindos 
miestą, kaip du galingi liūtai įeina į olą. Beždžionių sostinėje 
Ravana praleido mėnesį kaip karaliaus Valino garbės svečias, 
o po to su savo patarėjais sugrįžo į Lanką. 

Po daugelio metų, žuvus Valinui, buvo suardyta taika 
tarp rakšų ir beždžionių; karalius Sugriva ir išmintingasis jo 
patarėjas Hanumanas atvedė savo kariuomenę į Lanką, noiė- 
dami padėti Ramai susigrąžinti rakšų valdovo Ravanos pa- 
grobtą gražiąją Sitą. Apie bausmę, kuri pagaliau ištiko nedo- 
rėlį Ravaną, ir apie jo žūtį nuo Višnaus, įsikūnijusio Ramos 
pavidalu, rankos pasauliui apskelbė savo „Ramajanoje“ išmin- 
tingasis Valmikis *, pirmasis žemės poetas. 


52. SAKMĖ APIE KARALIŲ VENĄ IR JO SŪNŲ PRITŲ 


Karalius Anga iš Druvų giminės turėjo vienintelį sūnų 
vardu Vena. O Venos motina — Sunita — buvo Mirties duktė, 
ištekinta už karaliaus Angos. Iš motinos Vena paveldėjo blo- 
gą charakterį ir pernelyg didelę puikybę. Kai po tėvo mirties 
tapo valdovu, jis pradėjo kariauti su kaimyninėmis šalimis ir, 
jas nugalėjęs ir iškilęs tarp kitų žemės valdovų, dar labiau 
išpuiko. Ir jis uždraudė žyniams visoje karalystėje aukoti die- 
vams aukas ir visur apskelbė, kad nuo šiol niekas iš jo pa- 
valdinių nebedrįstų jų garbinti, melstis ir šlovinti jų himnais 
ir kad brahmanai daugiau nebedovanotų jiems nei aukso, nei 
sidabro dovanų. 

„Tik aš vertas,— kalbėjo pasipūtėlis Vena,— aukštinimo, 
gražių žodžių, tik man tinka priimti dovanas ir aukas. Dievai 
reiškia savo valią mano karališkosiomis lūpomis — aš jų vie- 
tininkas žemėje." 

Ir užgeso ugnys ant altorių, kur būdavo aukojama dievams, 
užsidarė šventyklos; nuskurdo brahmanai Venos karalystėje, ir 
nebeliko ten nei ankstesnio dievobaimingumo, nei tvarkos. 

Kartą brahmanai atėjo prie karaliaus rūmų ir kreipėsi nuo- 
lankiai prašydami savo valdovą Veną. „Leisk mums, didysis 
karaliau,— kalbėjo jie,— atlikinėti apeigas visagalio Višnaus 
garbei, leisk mums aukoti jam aukas ir imti kaip dovanas iš 
dievobaimingų žmonių drabužius ir maistą; tada vėl grįš tvar- 
ka į tavo karalystę, ir tavo dienos bus nerūpestingos. Visur, 
kur garbinamas visų geriausias Višnus, žmonės gyvena nerč- 
pestingai ir laimingai, ir šių šalių valdovai gyvuoja palai- 
mingai.“ 

Bet nepajėgė jie palenkti pasipūtėlio Venos garbinti die- 
vus. „Kas gi jis toks, šis Višnus, kurį jūs vadinate geriausiuo- 
ju ir galingiausiuoju? — tokiais žodžiais atsakinėjo jis brah- 
manams.— Aš jo nepažįstu. Kas šioje žemėje jums gali būti 
aukštesnis už jūsų valdovą. Jūs turite paklusti man, kaip iš- 
tikima žmona paklūsta vyrui. Visi mano įsakymai jums šventi 
ir turi būti visur nuolankiai vykdomi!“ 

Tada brahmanai įtūžo: „Temiršta jis, šis piktadarys ir ne- 
dorėlis, išdrįsęs paniekinti aukojimo dievą! *— sušuko jie.— 
Jis nevertas valdyti žemės“. Ir jie puolė Sunitos sūnų ir pa- 
pjovė jį aštriais užkalbėtos šventosios žolės kraštais. Taip 
mirė karalius Vena, Šiaurinės žvaigždės palikuonis. 

O kai jų įtūžis atslūgo ir sąmonė praskaidrėjo, išmintingie- 
ji brahmanai išvydo tolumoje, prie pat karalystės sienų, tirštą 
dulkių uždangą, pakilusią iki paties dangaus. Ir jiems pasi- 
darė baisu. „Kas gi tait“ —klausinėjo jie aplinkinių, ir žmonės 
jiems atsakė: „Seniai nusigręžė nuo mūsų didieji dievai, ir 
nėra tvarkos nė dievobaimingumo mūsų karalystėje. O dabar, 
kai nebėra valdovo, nebus apsaugos nuo plėšikų ir svetimša- 
lių priešų. Štai ir dabar daugybė blogų žmonių, pasigviešusių 
kaimynų turtų, susitelkė prie mūsų sienų ir jau traukia čia 
didžiuoju keliu keldami dulkių debesis". 

Tik tada išminčiai susigriebė negerai padarę, nes Vena 
mirė bevaikis, ir jo karalystė liko be valdovo. Tačiau brahma- 
nai nusprendė padovanoti karalystei teisėtą sosto įpėdinį. Jie 
susėdo aplink užmušto valdovo kūną ir ėmė delnais glostyti 
Venos klubą. Ir iš klubo išėjo juodas lyg nuodėgulis mažas 
plokščio veido žmogelis. „Kuo galiu jums būti naudingas, di- 
dieji šventuoliai?“— paklausė jis. Išminčiai jam atsakė: „Niša- 
da!“ — tai reiškia „sėskis“,— ir todėl jis gavo Nišados * vardą. 
Jo palikuonys, tamsiaodžiai plokščiaveidžiai Vindjos kalnų gy- 
ventojai, iki šiol vadinami nišadomis. Brahmanai perdavė iš 
klubo gimusiam Nišadai visas Sunitos sūnaus ydas ir blagus 
polinkius, ir jis išnešė juos šalin, į kalnus. 

Šventuoliai tada ėmė glostyti ir trinti iš nuodėmių išva- 
duoto Venos dešinę ranką. Iš šios rankos išėjo nuostabus 
jaunuolis, galingas ir gražus, panašus į patį dievą Agnį. Pa- 
vadintas Pritumi, jis buvo paskelbtas Venos įpėdiniu. Prie jo, 
tik gimusio, kojų nukrito nuostabi kovos apranga, Šyvos lan- 
kas ir mirtį nešančios strėlės. Ir pats didysis Brahma, visų pa- 
darų Praamžis, nusileido su visais dievais ir dangaus išmin- 
čiais į Žemę, idant apvainikuotų Pritų soste; jūros ir upės 
atvyko į jo vainikavimo iškilmes ir atnešė jam vandens ir 
brangiųjų akmenų iš savo gelmių. Ir kad trijuose pasauliuose 

amžiais atmintų šaunųjį Venos sūnų, Brahma, atlikdamas jo 
garpen apeigas, sukūrė Sutą — Pasakotoją — ir Magadą — Dai- 
nių Šventieji išminčiai jiems pasakė: „Jūs gimėte, idant 
dainomis ir sakmėmis šlovintumėte narsių kariautojų Žygius. 
Šlovinkite karalių Pritų, vertai liaupsinkite jį!“ Suta ir Magada 
pagarbiai nusilenkė brahmanams ir atsakė jiems: „Mes negir- 
dėjome apie žygdarbius tik gimusio karaliaus, mums nežino- 
ma jo narsa; šlovė apie jį dar nepasklido po šalį. Kokias dai- 
nas mums apie jį sudėti?“ Išminčiai jiems atsakė: ,,Apdainuo- 
kite būsimuosius Pritaus žygdarbius, pašlovinkite jo nuopel- 
nus, kuriuos padarys pasauliui“. 

Įdėmiai išklausę brahmanus, Suta ir Magada darniai ir gra- 
žiai uždainavo: „Išmintingas, teisingas ir gailestingas didysis 
valdovas, jis šaunus ir ištvermingas, teisus ir kilnus, nesulau- 
žomas jo karališkas žodis, jis tvirtai laikosi įžadų. Romus su 
dievobaimingaisiais, žiaurus piktadariams, jis bešališkas ir už- 
jaučiantis, aukoja dievams aukas ir gerbia brahmanus, jis sa- 
vo pavaldinių užuovėja ir atrama“. O Pritus įdėmiai klausėsi 
dainių ir mintyse prisiekė sau, kad visos išgirtosios dorybės 
iš tiesų taps jo dorybėmis. 

Ir taip meniškai apdainavo Suta ir Magada savo valdovo 
šaunumą, kad visur pasklido jų liaupsės ir įgijo amžiną, pla- 
čiai paplitusią šlovę. Nuo to laiko pasakotojus ir dainius, šlo- 
vinančius narsių ir šaunių karalių ir didvyrių žygdarbius, va- 
dina sutomis ir magadomis. 

O šaunusis Venos sūnus užaugęs iš tiesų pagarsėjo visoje 
žemėje išmintimi, dievobaimingumu ir narsa kovose. Priešai 
daugiau nebedrįso peržengti jo karalystės sienų; bet tas ne- 
ramus laikas, kai karalystę valdė ydingasis Vena, paliko pėd- 
sakus pavaldinių sielose. Buvo apleisti sodai ir laukai, išnyko 
augalai, kuriais maitinosi žmonės; žemė jau nebeišmaitino 
žmonių. Pavaldiniai atėjo pas Venos sūnų ir tarė jam: „O di- 
dysis karaliau, baisus badas išsekino mus, nuo jo žūsta ir 
senas, ir jaunas, ir vyrai, ir moterys, ir maži vaikai. Tu, val- 
dove, mūsų prieglobstis, tik tu vienas gali išgelbėti mus, mū- 
sų gyvybes, apgink mus nuo negandos!" 

Išgirdęs, kad Žemė jau nebeišmaitina žmonių, ir bado mir- 
tis niokoja jo karalystę, Pritus įtūžo. Jis pasiėmė dangaus pa- 
dovanotą Šyvos lanką su strėlėmis ir ėmė kovoti su Žema, 
norėdamas ją nubausti už aplaidumą. 

Žemė išsigando ir, pavirtusi karve, bėgo nuo įtūžusio ka- 
Ialiaus. Ji lėkė nuo jo į padanges, pralėkė Indros karalystę ir 
Brahmos valdas, bet kur tik pasuko, visur ją pridurmui per- 
sekiojo Venos sūnus su pakeltu smogti ginklu. 

Tada Žemė, drebėdama iš baimės nuo jo strėlių, kreipėsi 
į Pritų tokiais žodžiais: „Kodėl tu mane persekioji, didysis ka- 
raliau, kodėl tu trokšti mano mirties? Argi tu nežinai, kad 
nuodėmė užmušti moterį ir kad dievai ir brahmanai tave pa- 
smerks už tai?“ Galingasis Pritus taip jai atsakė: „Iš ties4 
didelė nuodėmė atimti gyvybę moteriai, bet užmušti vieną 
piktą padarą kitų labui — geras darbas. Tu pasmerkei mano 
pavaldinius bado mirčiai, ir už tai aš turiu tave nubausti; nei 
dievai, nei brahmanai neteis manęs“.—,,Bet mane pražudęs,-- 
tarė Žemė,— kokią iš to naudą turėsi savo pavaldiniams, kas 
tada juos išlaikys ir išmaitins?“ Nepermaldaujamas Pritus at- 
sakė: „Aš pats išlaikysiu savo žmones -dievobaimingumo ir 
šventuoliškumo jėga ir apsieisiu be tavo vaisių, o tu, nepa- 
klususi mano liepimui!“ 

Išgąsdinta karaliaus ryžto, Žemė nusprendė su juo susitai- 
kyti. „Jeigu tu manęs pasigailėsi— taikiai tarė ji Pritui— aš 
tau padėsiu, duosiu tau išteklių, reikalingų sėkmei pasiekti. 
Visi javai, kuriais mito žmonės, jau seniai žuvo, ir tik mano 
pienu galima juos atgaivinti ir suteikti žmonėms ilgai laukto 
maisto. Bet padovanok man veršiuką, nes kitaip aš negalėsi4 
duoti pieno, kuriuo galėčiau apšlakstyti išdžiūvusius sodus 'r 
laukus. Ir išlygink dirvą, kad mano gaivinantis pienas be kliū- 
čių galėtų tekėti ir pasiekti nuvytusius augalus." 

Ir Pritus neatėmė Žemei gyvybės, patenkintas jos ramia ir 
taikia kalba. Jos patartas, savo galinga ranka jis išrovė šim- 
tus tūkstančių kalnų ir sukrovė paskui vienas ant kitų. Iki to 
laiko miestai ir kaimai neturėjo ribų, nebuvo dirbami laukai, 
nebuvo kelių pirkliams, vežantiems savo prekes į įvairias ša- 
lis; visa tai atsirado valdant Pritui. 

Jis pakvietė Manų * tapti Žemės-karvės veršiukų; ir pa- 
melžė ją, ir iš jos pieno išdygo visi javai ir kiti įvairūs au- 
galai, kuriais ir dabar minta žmonės. Paskui Žemę pamelžė 
šventieji išminčiai — Soma buvo jiems veršiukas, maldingu- 
mas — pienas; ir dievai pamelžė Žemę, — Indra buvo veršiu- 
kas, galybė — pienas; protėviai taip pat pamelžė ją, — Jama 
buvo veršiukas, aukojimai mirusiems atminti — pienas; kai 
Žemę melžė asurai, Prahlados sūnus Viročana buvo veršiukas, 
būrimas — pienas; rakšų veršiukas buvo Sumalinas, kraujas — 
pienas; nagų veršiukas buvo gyvatė Takšaka, pienas — gyva- 
čių nuodai. 

Ir kiti padarai tada pamelžė Žemę-karvę ir gavo sau nau- 
dos iš jos pieno. O Pritus, dovanojęs jai gyvybę, tapo lyg ir 
jos tėvu. Todėl nuo to laiko Žemė vadinama Pritive — Pritaus 
dukra *. 

53. SAKMĖ APIE PRAČETASUS 


Pritaus proanūkis buvo Pračinabarhis, didis karalius, pa- 
dauginęs Žmonių giminę žemėje. Jis vedė Okeano dukrą Sa- 
vamną, ir ji pagimdė jam dešimtį galingų sūnų, pavadintų 
Pračetasais, Išmintingaisiais. Visi jie labai išmanė kovos me- 
ną, buvo drąsūs ir dievobaimingi. Jie atliko didį pasiaukoji- 
mo žygdarbį ir dešimt tūkstančių metų praleido pasinėrę į 
okeano vandenis. 

Jie pasinėrė į jūros gelmes, vykdydami įžadus, duotus 
reikalaujant tėvui, kuris pasakė jiems, kad Brahma įpareigo- 
jo jį ir jo palikuonis padauginti žmonių skaičių šiame pasau- 
lyje. Tėvo patarimu, būdami vandenyje, Pračetasai mintyse 
garbino Višnų, kad jis patenkintų visus jų troškimus. Pra- 
ėjus dešimčiai tūkstančių metų, palankiai nuteiktas jų maldų 
Višnus visa savo grožybe pasirodė jiems lyg ką tik vandenyja 
pražydęs lotosas. Pračetasai apsakė jam savo norą įvykdyti 
tėvo įžadą ir padauginti žmonių giminę; ir Višnus maloningai 
jiems pažadėjo, kad įvyks tai, ko jie meldė; tada Pračinabar- 
hio sūnūs išėjo iš vandens. 

O per tuos metus, kuriuos jie praleido okeane, žemėje 
nepaprastai suvešėjo medžiai, juos karaliaus sūnūs turėjo lai- 
ku iškirsti. Medžiai užgožė visą be globos likusią žemę, už- 
dengė saulę ir trukdė laisvai pūsti vėjui; ir dešimt tūkstančių 
metų žmonės negalėjo dirbti žemės. Kai Pračetasai, išėję iš 
jūros, tai pamatė, jie įpyko, ir iš jų pravirų lūpų išsiveržė 
ugnis ir vėjas. Vėjas išrovė medžius su šaknimis iš žemės, 
ir jie nudžiūvo, o liepsna juos pavertė pelenais. Taip nuo Že- 
mės buvo nuvalyti miškai. 

Bet kai augalų valdovas Soma pamatė, kad beveik visi 
medžiai žuvo, jis atėjo pas Pračetasus ir jiems pasakė: ,Paža- 
bokite savo pyktį, o karalaičiai. Aš sutaikysiu jus su medžiais. 
Numatydamas ateitį, aš savo spinduliais išpuoselėjau nuosta- 
bią mergelę, miškų dukrą. Ją pagimdė miško medžiai, ir jos 
vardas Mariča. Tegul ji bus jūsų nuotaka. Jai lemta padidin- 
ti Druvų giminę žemėje“. Ir Soma papasakojo Pračetasams 
sakmę apie šventąjį atsiskyrėlį Kandų. 

„Kadaise,— tarė mėnulio dievas,— gyveno dievobaimingas 
išminčius Kandus. Jis vykdė griežtą pasiaukojimo įžadą ant 
Gomatės upės kranto. Indra, bijodamas didžiojo šventuolio ga- 
lybės, norėjo sutrukdyti jam laikytis dievobaimingų įžadų ir 
pasiuntė dangiškąją mergelę Pramločą; ir ji sugundė Kandų. 
Jis išgyveno su ja nuostabiam slėny, netoli Mandaros viršū- 
nės, šimtą metų ir dar penkiasdešimt, ir per visą šį laiką jis, 


9. Senovės Indijos mitai 129 


išskyrus meilę, apie nieką negalvojo. O kai baigėsi šimtas 
penkiasdešimt metų, apsarė paprašė išminčiaus leisti jai su- 
grįžti į dangaus erdves, kur buvo jos buveinė. Bet Kandus, 
aistringai ją pamilęs, įkalbėjo gražuolę pasilikti su juo dar ku- 
rį laiką. Ir dar šimtą metų jie pragyveno kartu, ir šventasis 
asketas visus šiuos metus džiaugėsi jos glamonėmis ir meilės 
malonumais. Tada ji vėl paprašė leisti jai sugrįžti pas dan- 
gaus gyventojus, bet jis vėl ją sulaikė dar šimtui metų. Pia- 
ėjus šiam laikui, ji jam tarė: „Aš išeinu“, ir vėl išminčius 
maldavo gražiąją mergelę: „Pasilik dar neilgam, juk jeigu 

Taip prabėgo dar dukart po šimtą metų, o atsiskyrėlio 
meilė Pramločai vis didėjo, bet ji neišdrįso išeiti prieš jo 
valią. 

Kartą Kandus labai skubėdamas išėjo iš lūšnos. Apsarė pa- 
klausė, kur jis išeinąs. „Diena eina vakarop,— atsakė atsisky- 
rėlis— o aš dar neatlikau reikiamų įžadų“. Pramloča jam at- 
siliepė šypsodamasi: „Kodėl tu sakai, kad diena baigiasi? Juk 
tavo diena tęsiasi jau daugel metų. Sakyk, ką reiškia tavo 
žodžiai?" —,,O gražuole,— tarė jai Kandus,— juk tu auštant at- 
ėjai ant upės kranto, kur aš tave pirmą kartą išvydau. Dabar 
jau artinasi vakaras, diena baigiasi. Ką reiškia tavo šypsena? 
Pasakyk man tiesą.“ Apsarė atsakė: „Tai tiesa, kad čia atėjau 
auštant, o garbusis brahmane, bet nuo to laiko praėjo keli 
šimtai metų — ir tai juk taip pat tiesa“. 

Kandus apstulbo, išgirdęs jos žodžius, bet kai ji išpasako- 
jo jam, kad jie kartu nesiskirdami išbuvo jau devynis šimtus 
metų, ir dar septynis metus, ir dar šešis mėnesius, ir tris die- 
nas, jis nepatikėjo ir suabejojo, ar ji nejuokauja, nes jam at- 
rodė, kad prabėgo tik viena diena. Bet Pramloča jam atsakė, 
kad taip juokauti ji niekada neišdrįstų ir neįstengtų jam sa- 
kyti netiesos. 

Tada išminčius, įstikinęs, kad ji kalba tiesą, ėmė karčiai 
atgailauti  šaukdamas: „Deja, gėda man! Mano atgailavimas 
sudrumstas! Aš pražudžiau išminties ir dievobaimingumo bran- 
genybes! Be abejo, šią mergelę tyčia kažkas sukūrė, kad svu- 
maišytų man protą; kažkas, sužinojęs, kad sutramdžiau savo 
aistras ir beveik jau pasiekiau dieviškojo žinojimo ribą. Te- 
būnie prakeikta aistra, sutrukdžiusi mano pasiaukojimo žyg- 
darbį!" 

Ir išminčius atsigręžė į apsarę ir tarė: „Eik, kur nori, klas- 
tingoji mergele! Tu pasitarnavai savo valdovui, tave pasiun- 
tusiam dievo karaliui — savo burtais atitraukei mane nuo pa- 
siaukojimo žygdarbio. Aš nepaversiu tavęs pelenais. Kodėl 

turiu pykti ant tavęs? Aš vienas kaltas — nemokėjau su- 
valdyti savo aistros. Bet ir tave ištiks nešlovė, nes sutrukdei 
mano įžadus, norėdama įtikti savo ponui". 

Kai jis tai kalbėjo, Pramloča stovėjo, drebėdama iš baimės, 
ir jos kakta išrasojo stambiais prakaito lašais. O Kandus iš 
pykčio suriko: „Eik šalin!“ 

Palikusi jo būstą, ji pakilo į orą iki medžių viršūnių ir jų 
lapais nusibraukė nuo kaktos prakaito lašus. Taip ji skraidė 
nuo medžio prie medžio, lapais sausindama kaktą ir kūną, ir 
prakaito lašais išėjo iš jos kūno porų kūdikis, pradėtas iš- 
minčiaus. Medžiai sugėrė gaivinančią drėgmę, miško vėjelis 
surinko ją, o aš — tarė mėnulio dievas Soma,— savo spindu- 
liais ją išpuoselėjau, ir ji tapo nuostabia mergele, pavadinta 
Mariča. Medžiai atiduos ją jums, o Pračetasai. Šventojo Kan- 
daus ir apsarės Pramločos dukra, įdukrinta medžių, vėjo ir 
mėnulio, tegul taps jūsų žmona ir tepadaugins Šiaurės Žvaigž- 
dės, Druvos, palikuonis.“ 

Ir Pračetasai, susitaikę su medžiais, vedė mergelę Maričą. 
Ji pagimdė jiems sūnų, kuriam davė Dakšos vardą; jame įsi- 
kūnijo Dakša *, Brahmos sūnus, ir naujoje eroje jis padau- 
gino žmonių giminę žemėje, pagimdydamas daug palikuonių. 


54. SAKMĖ APIE DŽAMADAGNIO SUNŲ PARAŠURAMĄ 


Kritavirjos sūnus Ardžūna, šaunusis žiauriojo Ravanos nu- 
galėtojas, haihajų karalius, kadaise išsakė dievui Višnui savo 
troškimą įgyti didelę galią ir teisingai karaliauti. Ir jo kara- 
liavimas buvo laimingas, kol jis buvo dievobaimingas. 

Bet po kurio laiko, didžiuodamasis savo galybe, kad yra 
neįveikiamas, jis iškrypo iš doros kelio. Jis ėmė spausti savo 
pavaldinius ir skriausti ne tik žmones, bet ir jakšius, gandar- 
vus, sidus ir kitus dangaus gyventojus. Dievai kreipėsi į Višnų 
maldaudami pagalbos; ir pasaulio saugotojas jiems pažadėjo, 
kad netrukus žemėje Brigaus giminėje gims galingas karys, 
kuris nubaus Ardžūną už jo nedorus darbus. 

Gyveno žemėje Kaušiko giminės karalius Gadis, trečiojo 
Pururavo sūnaus Amavasaus palikuonis. Jis neturėjo sūnaus, 
bet turėjo dukrą, vardu Satjavatę, išgarsėjusią savo grožiu vi- 
suose trijuose pasauliuose. Kartą atėjo į karaliaus Gadžio rū- 
mus brahmanas Ričika iš Brigaus giminės ir ėmė pirštis ka- 
raliaus dukrai. Gadis nenorėjo atiduoti savo vienintelės duk- 
ros iškaršusiam atsiskyrėliui *, beturčiui asketui ir tarė Riči- 
kai: „Aš tik tada išleisiu už tavęs Satjavatę, kai atvesi man 
tūkstantį žirgų. Mūsų giminėje galioja paprotys ištekinti duk- 

ras tik už išpirką. Tūkstantis žirgų ir bus išpirka už nuotaką,— 
bet jie visi turi būti šyvi, ir kiekvienas su viena juoda au- 
simi”. 

Tada Ričika nuėjo ant okeano kranto ir ėmė maldauti die- 
vą Varūną, kad tas atsiųstų jam tūkstantį šyvų žirgų, kiek- 
vieną su viena juoda ausimi. Ir vandenų valdovas maloningei 
patenkino jo prašymą. Okeano vandenys prasiskyrė, ir tūks- 
tantis žirgų, lygiai tokių, kokių prašė Ričika, išėjo į krantą. 

Teko karaliui Gadžiui atiduoti savo dukrą atsiskyrėliui, o 
už tai Ričika pažadėjo ir jam pačiam padovanoti sūnų, galingą 
karį, visatos nugalėtoją. 

Kad žmona pagimdytų jam trokštamą sūnų, Ričika paruošė 
jai pašventintą valgį * iš ryžių, miežių ir pieno; ir tokį pat 
valgį, bet pašventintą kitomis maldomis, jis paruošė jos moli- 
nai, karaliaus Gadžio žmonai. Po to jis pasitraukė į mišką 
asketiškam gyvenimui, o žmonai išeidamas parodė, kuris val- 
gis paruoštas jai, o kuris — jos motinai. 

Bet kai jis išėjo, karalienė tarė dukrai: „Mano sūnus turi 
gimti galingas karys, o tavo — dievobaimingas brahmanas. Bet 
argi tau bus malonu, jei tavo brolis bus pranašesnis už sū- 
nų? Imkim ir sukeiskim valgius“. Satjavatė sutiko, jos taip 
ir padarė, kiekviena suvalgė viena kitos dalį. 

Kai Ričika sugrįžo, jis iškart suprato, kas atsitiko, nes tu- 
rėjo dovaną perprasti slaptus veiksmus. Įpykęs tarė Satjava- 
tei: „Ką tu padarei, nuodėmingojiė Tu pažeidei mano liepimą. 
Į tavo motinai paskirtą valgį aš įdėjau šaunumą ir kovos 
troškimą; o į tavo — taikų dievobaimingumą ir pasiaukojimo 
troškimą. Dabar jūs sukeitėte savo dalis, ir tau gims brahma- 
nas su kšatrijo savybėmis, o tavo motinai — kšatrijas, kuriam 
teks brahmano dalia“. 


Satjavatė puolė Ričikai po kojų, maldaudama atleisti. Ji 
tarė: „Pasigailėk manęs! Tegul negimsta man toks sūnus. Jei- 
gu jau taip lemta, tegul tai bus mūsų anūkas, bet ne sūnus, 
o išmintingasis šventuoli!“ Atsileidęs Ričika atsakė: „Gerai, 
tegul toks bus tavo sūnaus sūnus“. 

Atėjo ilgai laukta diena, ir Satjavatė pagimdė sūnų“, ir 
pavadino jį Džamadagniu. Ir jos motina, Gadžio žmona, pa- 
gimdė sūnų, jam davė Višvamitros vardą. Gimęs kšatriju, jis 
iš jaunų dienų atsidavė brahmano pašaukimui ir tapo didžiu 
išminčiumi ir šventuoliu. 

Satjavatės sūnus augo sveikas, gražus ir stiprus. Jis stro- 
piai mokėsi vedų, džiugindamas savo tėvus. Tėvo miško bu- 
veinėj jis teisuoliškai gyveno, laikydamasis griežtų įžadų, ir 

lavino protą dievobaimingais apmąstymais ir pokalbiais su 
išminčiais. 

Kai atėjo laikas susirūpinti dėl palikuonių, Džamadagnis, 
tėvams sutikus, nuėjo į Ikšvakaus anūko karaliaus Prasenadži- 
to dvarą ir paprašė jo dukros Renukos rankos. Karalius pa- 
tenkino Džamadagnio prašymą, ir po labai iškilmingai atšvęstų 
vestuvių Džamadagnis grįžo į savo buveinę su Renuka. Ji 
tapo ištikima Ričikos sūnaus Džamadagnio žmona ir dorybin- 
gai gyveno jo būste kartu su juo, laikydamasi dievobaimingų 
įžadų. 

Ji pagimdė jam penkis gražius ir stiprius sūnus; jauniau- 
sias iš jų, pavadintas Rama, buvo tėvų numylėtinis ir viskuo 
buvo pranašesnis už savo vyresniuosius brolius. Savo šaunumu 
jis pelnė malonę dievo Šyvos, kuris jam padovanojo stebuk- 
lingą kirvį, ir šis kirvis tapo jo ginklu, su kuriuo atliko daug 
nuostabių žygdarbių. 

Kartą, kai Džamadagnio sūnūs išėjo į mišką rinkti vaisių 
ir šaknų, jų motina Renuka nuėjo prie upės atlikti rytinio 
apsiplovimo. Ir ji nuo kranto pamatė šalies valdovą, karalių 
Čitraratą, kuris maudėsi ir upės vandenyse mėgavosi žaidimais 
su savo žmona. Matydama jų nerūpestingas linksmybes, Re- 
nuka pavydėjo jiems laimės. Tačiau išsigandusi savo nuode- 
mingų minčių, ji skubiai apsiprausė upėje ir grįžo į lūšną. 

Kai Renuka grįžo į savo būstą, Džamadagnis pastebėjo jos 
susijaudinimą; ir vidinio įžvalgumo dėka sužinojo jos mintis. 
Jį apėmė baisus pyktis. Kai grįžo iš miško keturi vyresnieji 
sūnūs, Džamadagnis liepė jiems nedelsiant nužudyti motiną. 
Išklausę šio baisaus liepimo, Džamadagnio sūnūs negalėjo iš- 
tarti nė žodžio iš siaubo ir širdgėlos; išgąsdinti jie nusijudino 
iš vietos. Tada Džamadagnis, dar labiau įtūžęs, prakeikė savo 
sūnus, ir jie visi keturi tuoj pat neteko proto ir pavirto lau- 
kiniais bežadžiais gyvuliais. 

Kai iš miško sugrįžo jauniausias sūnus, Džamadagnis ir jam 
liepė nužudyti Renuką: „Tavo motina padarė nuodėmę,— už- 
mušk ją be pasigailėjimo, mano sūnau“. Ir Džamadagnio sūnus 
Rama, netardamas nė žodžio, pakėlė savo kirvį, su kuriuo 
niekada nesiskirdavo, ir nukirto savo motinai, nelaimingai ka- 
raliaus Prasenadžito dukrai, galvą. 

Tada praėjo Džamadagnio pyktis, ir jis kreipėsi į sūnų to- 
kiais žodžiais: „O Rama, tu — atsidavęs sūnus, klusnus tėvo 
valiai. Tu įvykdei mano liepimą, nesiginčydamas ir neabejo- 
damas. Prašyk, ko nori, duosiu visa, ko panorėsi“. 

Ir Rama paprašė sugrąžinti jo motinai gyvybę ir atleisti 
jai nekaltą nuodėmę, ir dar jis paprašė Džamadagnio sugrą4- 

žinti jo broliams žmogiškąjį pavidalą ir protą. Šau jis prašė 
ilgo gyvenimo ir būti nenugalimam dvikovose su bet kokiu 
priešu žemėje. Ir išmintingasis Džamadagnis patenkino visus 
sūnaus prašymus. 

Netrukus atsitiko taip, kad galingasis haihajų karalius Ar- 
džūna, medžiojęs netolimame miške, atėjo iki Džamadagnio 
buveinės. Tuo metu atsiskyrėlio sūnūs vėl buvo išėję į mišką 
rinkti vaisių. Renuka su derama pagarba sutiko karališkąjį sve- 
čią, bet jis paniekino jos svetingumą ir apkvaitęs nuo pasi- 
pūtimo ir išdidumo liepė savo kariams nukirsti prie būsto 
augusius aukštus medžius ir atimti Ričikos sūnaus šventosios 
karvės veršiuką. 

Kai iš miško grįžo Rama, Renuka papasakojo jam apie 
karaliaus Ardžūnos, įžeidusio atsiskyrėlio buveinę, siautėjimą. 
Ir Džamadagnio sūnus, dievobaimingas brahmanas Rama, ku- 
rio širdyje nebuvo išblėsusi kovos žygdarbių aistra, apimtas 
pykčio pagriebė savo kirvį, lanką ir strėles ir ėmė vytis ka- 
ralių Ardžūną. 

Jis pasivijo jį, ir jie susirėmė žiaurioj dvikovoj. Ardžūna, 
tikras, kad nugalės, grūmodamas savo didžiulėmis rankomis, 
puolė Ramą. Galingas karys lengvai rovė iš žemės didžiulius 
medžius su šaknimis ir galvojo, kad nesunkiai įveiks atsisky- 
rėlio sūnų. Iškrypęs iš doros kelio, jis nežinojo, kad neteko 
savybės būti nenugalimas ir kad Rama jį pražudys. Taikliai 
savo strėlėmis Džamadagnio sūnus žeidė grėsmingąjį haihajų 
karalių ir nukapojo jam rankas vieną po kitos. Savo strėlė- 
mis jis nukirto tūkstantį jo rankų, ir Kritavirjos sūnus Ardžū- 
na negyvas krito ant žemės. Taip išsipildė Višnaus pranašystė, 
ir dievai, ir visi dangaus ir žemės gyventojai pagaliau laisvai 
atsiduso. 

Bet Ardžūnos sūnūs neatleido Ramai dėl savo tėvo mirties. 
Kartą, kai Ramos nebuvo namie, jie užpuolė jo būstą ir be 
gailesčio užmušė dievobaimingąjį šventuolį Džamadagnį, veltui 
besišaukiantį sūnaus pagalbos. Paskui jie pasitraukė. Rama su- 
grįžo iš miško, kur rinko malkas aukojimo laužui, ir rado tėvą 
negyvą savo namuose. Baisi širdgėla apėmė jį. „Kaip galėjo 
atsitikti, — raudodamas klausė jis savęs, — kad likimas nepagai- 
lėjo teisuolio Džamadagnio. Mano tėvas niekam nelinkėjo blo- 
ga ir nieko neskriaudė, niekada neiškrypo iš doros ir tiesos 
kelio. Pikti ir bepročiai Ardžūnos sūnūs užmušė taikų šventuo- 
lį, kaip medžiotojai užmuša elnią miške. Nedaug tebus šlovės 
jiems, užmušusiems beginklį senelį, leidžiantį savo dienas be- 
simeldžiant ir pasninkaujant. Ar yra kuo pasigirti draugams 
ir giminėms!" 

Ir, nenumaldomai aimanuodamas, Rama atliko paskutines 
apeigas savo tėvui ir užkūrė laidojimo laužą. Tada jis prisiekė 
išnaikinti žemėje kšatrijų giminę norėdamas atkeršyti už tėvo 
žuvimą. 

Įtūžęs ir be pasigailėjimo kaudamasis jis vienas nugalėjo 
visus haihajų karaliaus Ardžūnos sūnus. Ir visus juos išnaiki- 
no. Jis sutriuškino visą neapkenčiamos haihajų karalystės ka- 
riuomenę, o po to paskelbė karą visai kšatrijų giminei. Jis 
apėjo žemę ir visur, kur sutikdavo kšatrijus, kviesdavo juos 
dvikovon, nugalėdavo ir nužudydavo; ir niekas nelikdavo gy- 
vas nuo jo pražūtingo kirvio. Tuo metu jis gavo Parašuramos 
pravardę, tai reiškia Rama su kirviu, ir ši pravardė jį skiria 
nuo kito Ramos, Ravanos nugalėtojo, Ajodjos karaliaus, Daša- 
ratos sūnaus. 

Triskart septynis kartus valė nuo žemės kšatrijus Parašu- 
rama, triskart septynis kartus jis sutriuškino juos kovoj, kau- 
damasis vienas prieš visą kariuomenę. Jis pripildė jų kraujo 
penkis didžiulius ežerus Kurukšetroje ir atliko prie tų ežerų 
vyno aukojimą Brigaus giminei. Ir nušlavęs kšatrijus nuo že- 
mės bei perdavęs ją brahmanų valdžion, Džamadagnio sūnus 
pasitraukė ant miškingų Mandaros kalno šlaitų atgailauti ir 
vykdyti įžadų. 

Bet kai kurie kšatrijai vis dėlto išvengė mirties, pasislėpę 
nuo grėsmingojo Parašuramos slaptose buveinėse. Kai kuriuos 
moterų drabužiais persivilkusius haihajus priglobė žemės deivė 
Pritivė; karaliaus Viduratos iš Puraus giminės sūnus buvo pa- 
slėptas oloje ant Rikšos kalno, kur jį išaugino meškos; Kal- 
mašapados sūnų Sarvakarmaną išgelbėjo išminčius Parašara, 
paslėpęs jį savo namuose šudros pavidalu; karaliaus Marutos 
palikuonis savo būste paslėpė Varūna. Šie nedaugelis išliku- 
siųjų paskui pratęsė kšatrijų giminę žemėje. 


55. SAKMĖ APIE IŠMINČIŲ, 
PANORĖJUSĮ TURĖTI PALIKUONIŲ 


Gyveno vienas išminčius, vardu Saubaris, perpratęs vedų 
išmintį ir garsus savo asketišku gyvenimu. Jis vykdė griežtą 
pasiaukojimo žygdarbį; dvylika metų išstovėjo pasinėręs į upės 
vandenį, neišlipdamas į krantą. Toje upėje gyveno didžiulė 
žuvis, turėjusi daugybę palikuonių. Jos vaikai ir anūkai bū1e- 
liais plaukiojo ir išdykavo vandeny apie išminčių, ir jis mėgo 
žaisti su žuvytėmis, ir taip Žaisdamas leido dienas ir naktis. 

Kartą jis pagalvojo: „O kokia laiminga ši upėje gyvenan!'i 
žuvis! Gimusi tokioje prastoje gentyje, ji laiminga guosdamasį 

daugybe palikuonių, savo vaikais ir vaikų vaikais. Iš tiesų 
ji įžiebė mano širdyje troškimą patirti tokią laimę; aš taip 
pat noriu mėgautis taikia palaima tarp savo vaikų“. 

Ir jis paliko upės vandenis, nutraukdamas savo pasiaukoji- 
mo žygdarbį, ir atėjo į Saulės giminės karaliaus Mandataro 
dvarą. 

Renukos broliavaikis, garsiojo Parašuramos pusbrolis, Ju- 
vanašvos sūnus karalius Mandataras turėjo tris sūnus ir pen- 
kiasdešimt dukterų. Išmintingasis Saubaris atėjo pirštis vienai 
iš karalaičių. Kai karaliui pranešė apie jo atvykimą, Mandata- 
ras pakilo iš savo sosto ir labai pagarbiai sutiko dievobaimin- 
gąjį atsiskyrėlį. Kai Saubaris pasipiršo jo dukrai, karalius pa- 
žvelgė į jo asketiško gyvenimo išsekintą kūną ir panoro atsa- 
kyti iškaršusiam seniui. Bet bijodamas šventuolio pykčio, jis 
neištarė nė žodžio, tik nuleido galvą ir labai susimąstė. Ma- 
tydamas jo sumišimą, brahmanas tarė: „Dėl ko susimąstei, ka- 
raliau? Kuo neįvykdomas mano prašymas. Aš prašau rankos 
tik tos tavo dukros, kuri pati sutiks tekėti už manęs“. 

Tada karalius jam atsakė, slapčia bijodamas išminčiaus pra- 
keikimo: „O dievobaimingasis šventuoli, mūsų giminėje galio- 
ja paprotys išleisti dukteris už vyrų tik jų pačių sutikimu ir 
tik už joms lygaus. Kol jos nežino apie tavo piršlybas, aš ne- 
galiu pasakyti, ar jos bus joms tokios pat malonios kaip ir 
man. Štai kodėl aš delsiu atsakyti". 

Išminčius, išklausęs karaliaus atsakymą, suprato jo tikruo- 
sius ketinimus. „Tai tik dingstis norint išsisukti nuo mano pra- 
šymo. Jis mano, kad aš moterims nebepatrauklus senis ir kad 
nė viena iš jo dukterų neišsirinks manęs. Gerai, tebūnie“, — 
taip pagalvojo atsiskyrėlis, o garsiai pasakė: „Jeigu tavo na- 
muose galioja toks paprotys, o didysis karaliau, liepk, kad 
mane įleistų į rūmų vidaus patalpas pas tavo dukteris. Ir jei- 
gu nė viena iš jų neišsirinks manęs vyru, tegul bus kalta iik 
mano senatvė“. 

Tada Mandataras, nedrįsdamas prieštarauti senoliui, liepė 
eunuchui palydėti jį į rūmų moterų pusę. Ir kai tik Saubaris 
peržengė rūmų moterų pusės* slenkstį, jo pavidalas stebu- 
klingai pasikeitė, ir karalaitės išvydo ne nukaršusį senį, o 
šaunų vyriškį, gražesnį ne tik už mirtinguosius vyrus, bet ir 
už gandarvus ir sidus. 

Jo palydovas tarė karalaitėms: „Jūsų tėvas, o jaunosios 
mergelės, siunčia jums dievobaimingą šventuolį, kuris ieško 
sau nuotakos. Ir jis pažadėjo jam, kad nepaniekins jo piršiy- 
bų, jeigu viena iš jūsų išsirinks jį sau vyru“. 

Kai Mandataro dukros išklausė šiuos žodžius ir nukreipė 
savo žvilgsnius į Saubarį, kiekvienos širdis užsidegė aistra, ir 
jos visos, pertraukdamos viena kitą, skubėjo pasakyti, kai 
sutinka. „Pasitrauk, sese,— sakė jos viena kitai, —tai aš pasi- 
rinkau! Tu neverta būti jo žmona. Brahma sukūrė jį, kad tap- 
tų mano vyru. Tu neturi man trukdyti!“ Ir karalaitės susipyko, 
ir kilo didelis triukšmas rūmų moterų pusėje. Kai apie tai 
išgirdo karalius, jis nustebo ir nežinojo, ką daryti. Ir teko 
jam, nors ir prieš savo valią, išleisti už išminčiaus visas pen- 
kiasdešimt savo dukterų. 

Po vestuvių Saubaris parsivedė visas savo jaunas žmonas 
į savo buveinę. Jis pasikvietė dieviškąjį architektą Višvakai- 
maną, ir tas jo paprašytas pastatė kiekvienai iš penkiasdešimties 
žmonų po nuostabius rūmus. Kiekvieni rūmai buvo turtingai 
išpuošti, prie kiekvienų buvo užveisti sodai su tvenkiniais, 
kurių vandenyje, priaugusiame įvairiaspalvių lotosų, plaukiojo 
laukinės antys ir gulbės. Šiuose rūmuose Mandataro dukros 
prabangoj leido dienas, priiminėdamos svečius ir linksminda- 
mosi su savo draugėmis ir tarnaitėmis. 

Po kurio laiko pasiilgęs savo dukrų karalius Mandataras 
įsigeidė jas aplankyti, norėdamas sužinoti, ar ios laimingos, 
ar joms ko netrūksta savo vyro buveinėj. Jis leidosi į kelią, 
ir kai pasiekė Saubario buveinės ribas, išvydo daug nuostabių 
rūmų, švytinčių lyg saulė tarp nuostabių sodų ir ežerų. Kara- 
lius Mandataras įėjo į vienus iš jų ir su džiaugsmo ašaromis 
akyse apkabino jį pasitikusią dukrą ir paprašė: „Papasakok, 
mano vaike, kaip tu čia gyveni. Ar laiminga? Ar meilus tau 
tavo vyras? Ar nesiilgi gimtųjų namų?“ Ir dukra jam atsakė, 
kad ji laiminga ir dėkinga tėvui, kurio malone gavo tokį pa- 
vydėtiną gyvenimą, ir nėra priežasčių jai ilgėtis tėvų namų. 
„Tik viena kelia nerimą, — tarė ji. — Mano vyras visada su 
manimi, jis niekada nepalieka manęs nė mano rūmų. Man gai- 
la seserų, kurių jis visai nebelanko; bijau, kad jos jaučiasi 
įžeistos ir paniekintos“. 

Išgirdęs šį atsakymą, karalius nuvyko į kitus rūmus, pas 
kitą savo dukterį. Jai jis uždavė tuos pačius klausimus, kaip 
ir pirmajai, ir ji atsakė jam tais pačiais žodžiais kaip ir la, 
kurią jis aplankė anksčiau. Ir ši dukra nerimavo dėl savo se- 
serų, į kurias jų vyras, matyt, visiškai nekreipiąs dėmesio, 
visą laiką praleisdamas su ja viena. 

Ir kiekvienuose rūmuose iš kiekvienos savo dukros kaia- 
lius išgirdo lygiai tokį pat atsakymą. Apimtas nuostabos, jis 
galų gale atėjo pas Saubarį ir tarė jam: „O šventasis išminčiau, 
aš aplankiau visas savo dukras, tavo žmonas, ir įsitikinau ne- 

paprasta tavo galybe, įgyta pasiaukojimu. Niekada nesu girdė- 
jęs, kad kas nors turėtų tokių nepaprastų savybių!“ Ir kurį 
laiką karalius Mandataras, deramai žento priimtas, viešėjo Sau- 
bario buveinėje, o po to grįžo į savo sostinę. 

Laikui bėgant, Mandataro dukros pagimdė savo vyrui šimtą 
penkiasdešimt sūnų. Bėgo dienos, o Saubario meilė savo pali- 
kuonims vis labiau didėjo, ir jis visiškai pasinėrė į šeimyninio 
gyvenimo palaimą. Jau iš anksto džiaugėsi, kaip jo vaikai džiu- 
gins jį vaikišku čiauškėjimu; kaip jie mokysis vaikščioti; kaip 
užaugs ir suvyriškės; kaip jis matys juos vedusius ir kaip 
jie pagimdys jam anūkų, o paskui išvys jis ir savo proanūkius 
ir savo proanūkių vaikus. Taip jis svajojo kasdien, kol stai- 
ga pamatė, kad jo svajonės kuo toliau, tuo labiau pralenkia 
laiką. „Koks aš beprotis, — sušuko jis tada.— Mano troškimai 
neturi ribų. O kai išsipildys šios mano viltys, jas pakeis kitos. 
Štai aš išvydau savo vaikus suaugusius, pamačiau juos vedu- 
sius, sulaukiau jų palikuonių — savo vaikų vaikų, bet dabar 
mano siela trokšta išvysti mano anūkų vaikus ir anūkus; ir 
nebus galo mano troškimams, kol jų nenutrauks mirtis — man 
atsivėrė akys. Draugystė su žuvimi nutraukė mano asketišką 
gyvenimą vandeny, paskui vedžiau, ir dabar daugybė palikuo- 
nių nepaprastai padidino mano rūpesčius, kreipdami mintis 
nuo Aukščiausiosios Dvasios* kontempliavimo. Ir atsiradus 
naujiems palikuonims, mano rūpesčiai ir nerimas vis didės. 
Pasaulio atsižadėjimas — vienintelis kelias išmintingam; tik šiuo 
keliu eidamas jis ras išsigelbėjimą.“ 

Ir Saubaris paliko savo namus, lobius ir palikuonis ir pa- 
sitraukė į mišką, lydimas visų savo žmonų, kurios nenorėjo 
su juo skirtis. Miške jie visi gyveno asketiškai, laikydamiesi 
griežtų įžadų ir nukreipę savo mintis į aukščiausiąjį tikslą. Ir 
išmintingasis Saubaris jau nebegrįžo į pasaulietišką gyvenimą 
ir pasiekė aukščiausiąjį šventumą ir išsivadavimą iš atgimi- 


mų *. 


56. INDRA IR ŠVENTIEJI ASKETAI 


Kadaise gyveno karalius vardu Bangasvana. Jis garsėjo iš- 
mintingumu ir dievobaimingumu, ir pavaldiniai jį gerbė lyg 
dievą, bet buvo jis bevaikis, ir todėl karališkoji valdžia ir 
galybė nedžiugino jo. Gyveno jis labai asketiškai, atliko auko- 
jimo apeigas Agniui ir įgijo šimtą galingų sūnų. Bet ši askezė 
ir tos apeigos nepatiko Indrai. Nuo Sundos ir Upasundos už- 
puolimų bei Ravanos vadovaujamų rakšų įsibrovimo į dangaus 
karalystę dievų valdovas bijojo visų didžiųjų asketų, nes jie 

įgydavo galybę, kuri kėlė grėsmę jo valdžiai trijuose pašau- 
liuose. Ir dangaus karalystės valdovas buvo nepatenkintas Ban- 
gasvana, atnašavusiu auką Agniui, nes tomis apeigomis jis 
pagerbė tik ugnies dievą, o Indra negavo savo aukos dalies. 
Ir Tūkstantakis sumanė atimti Bangasvanos galybę ir ėmė ješ- 
koti jo silpnų vietų bei tykoti klaidų, norėdamas pakenkti, bet 
dievobaimingas karalius neiškrypo iš doros kelio, ir dievų val- 
dovas nerado progos pasinaudoti kuria nors jo silpnybe. 

Bet kartą karalius Bangasvana išsiruošė į mišką medžioti, 
ir tada Indra nutarė pasinaudoti šia palankia aplinkybe, norė- 
damas smogti smūgį Bangasvanos galybei. Kai karalius vienas 
be palydos nujojo toli į mišką, Indra sudrumstė jam protą, ir 
Bangasvana paklydo gūdžioje tankmėje. Kankinamas bado ır 
troškulio, jis veltui ieškojo kelio iš miško ir užklydo prie eže- 
IO, pilno skaidraus vandens. Bangasvana pagirdė tame ežere 
savo žirgą, o paskui pats nusirengė ir įbrido į vandenį, norė- 
damas atgaivinti nuovargio ir karščio iškamuotą savo kūną. 
Išsimaudęs karalius išlipo į krantą. Ir tada, žvilgtelėjes į savo 
atvaizdą vandenyje, nustebęs ir išsigandęs pamatė, kad pavirto 
moterimi. Dabar jis suprato, kad ežeras buvo užburtas. Iš šird- 
gėlos jis sušuko: „Kaipgi dabar josiu raitas ant žirgo? Kaip 
šiuo pavidalu grįšiu į savo sostinę? Kaip pasirodysiu savo sū- 
nums, ką pasakysiu savo žmonoms, patarėjams ir pavaldiniams? 
Už ką mane ištiko ši nelaimė?“ 

Bet jam kitos išeities nebuvo, kaip sėstis ant žirgo ir grįžti 
į savo miestą. Išvydę savo karalių moters pavidalu, jo sūnūs 
ir tarnai, ir visi pavaldiniai baisiai nustebo. Karalius papasa- 
kojo viską, kas jam nutiko, ir tarė savo sūnums: „Aš palieku 
jums savo karalystę, būkite laimingi, mėgaudamiesi karališkąja 
valdžia. O aš pasitraukiu į miško buveinę ir ten praleisiu li- 
kusias savo dienas“. 

Jis pasitraukė į mišką ir apsigyveno dievobaimingo atsisky- 
rėlio buveinėje. Ir po kurio laiko pavirtęs moterimi Bangas- 
vana pagimdė tam atsiskyrėliui šimtą sūnų. Paskui jis nusivedė 
juos į savo sostinę ir tarė pirmiesiems savo sūnums: „Jus pa- 
gimdė mano žmonos, kai aš buvau vyras. Šiuos savo sūnus 
pagimdžiau aš, būdamas moterimi. Valdykite mano šalį kartu 
kaip broliai, pagimdyti tų pačių tėvų“. Ir du šimtai Bangasva- 
nos sūnų, paklusę jo valiai, ėmė valdyti karalystę kartu 
santarvėje ir draugiškai. 

Matydamas, kad Bangasvanos palikuonių padaugėjo ir jie 
klesti, Indra supyko. Jis pagalvojo: „Atrodo, paversdamas šį 
karalių moterimi aš, užuot pakenkęs, padariau jam gera!“ 

Ir dievų valdovas pasivertė keliaujančiu atsiskyrėliu, atėjo 
į Bangasvanos sostinę ir pasirodęs jo sūnums tarė: „Broliai nie- 
kada negyvena taikiai, net jeigu jie vieno tėvo. Kovoja Kaš- 
japos sūnūs — asurai ir dievai, jie kaunasi dėl valdžios trijuose 
pasauliuose. Jūs, karalaičiai, — viešpataujančio valdovo Bangas- 
vanos sūnūs. O šie — miško buveinėje gyvenančio atsiskyrėlio 
sūnūs. Kodėl jūs dalijatės su jais valdžia, kuri priklauso lix 
jums vieniems?“ Tokiomis kalbomis Indra pasėjo nesantaiką 
tarp brolių, ir netrukus jie išžudė vieni kitus žiauriose kauty- 
nėse. 

Tai sužinojęs, miške gyvenantis Bangasvana apraudojo savo 
sūnus ir negalėjo pamiršti savo širdgėlos. Tada Indra brahma- 
no pavidalu atėjo pas jį ir paklausė: „Ko tu raudi, gražioji 
atsiskyrėle? Kokia nelaimė tave ištiko?“ Atsiskyrėlė jam atsa- 
kė: „Negailestingas likimas pražudė du šimtus mano sūnų. 
Kadaise aš buvau karalius ir turėjau šimtą galingų sūnų. Kar- 
tą, išsimaudęs užburtame ežere, pavirtau moterimi ir pagim- 
džiau dar šimtą sūnų. Visi mano sūnūs buvo laimingi ir ramiai 
džiaugėsi karališkąja valdžia, bet likimo užgaida jie susipyko 
ir žuvo tarpusavio kovoje. Už ką mane ištiko šios nelaimės?" 

Tada Indra jam prisipažino ir tarė: „Tu užsitraukei mano 
rūstybę aukodamas man nemalonią auką, už tai nubaudžiau 
tave“. Bangasvana puolė į kojas dievų valdovui ir ėmė mal- 
dauti: „„Pasigailėk, o valdove, manęs. Ta auka buvo paaukoia 
tik norint įgyti palikuonių, o ne tau užgauti. Dėl to ir gyve- 
nau asketiškai. Atleisk man, o dangaus karalystės valdove!“ 

Ir dievų karalius jo pasigailėjo ir tarė: „Aš tau atleidžių 
ir siūlau pasirinkti dovaną, kurios panorėsi. Sakvk, kurie tavo 
sūnūs tau brangesni: tie, kurie gimė tau esant vyru, ar tie, 
kuriuos tu pagimdei būdamas moterimi. Sakyk, ir aš atgaivin- 
siu tuos, kuriuos man nurodysi!“ Bangasvana jam atsakė nuo- 
lankiai sudėjęs rankas: „O Indra, atgaivink man sūnus, kuriuos 
pagimdžiau būdamas moterimi!“ — ,,Kodėl tu pasirinkai šituos? — 
paklausė Indra.— Argi tu mažiau mylėjai tuos, kurie gimė tau 
esant vyruė“—,,Moters meilė stipresnė už vyro meilę, — atsakė 
šis.— Motina labiau prisiriša prie savo vaikų negu tėvas. To- 
dėl aš pasirenku savo pagimdytus, kai buvau moterimi“. 

Dievų valdovui atsakymas patiko. „Tu atsakei man teisin- 
gai, tu pasakei tiesą,— tarė jis,— ir už tai atgaivinsiu visus 
tavo sūnus! Dabar rinkis kitą dovaną, ir aš patenkinsiu tavo 
norą. Jeigu nori, vėl paversiu tave vyru, jei nenori, pasilik 
moterimi." Ir Bangasvana tarė: „Aš noriu būti moteris, o Šak- 
ra. Iš tiesų aš nenoriu vėl pavirsti vyru“.—, „Kodėl? — vėl pa- 
klausė Indra.— Kodėl tu pasirenki moters likimą, atsisakai būti 

vyru? —,, Todėl, kad moteris daugiau negu vyras patiria mei- 
lės džiaugsmų“, — atsakė Bangasvana. 

„Tegul bus taip, kaip nori“, — pasakė tada Indra ir pasitrau- 
kė į savo dangaus karalystę. O karalius Bangasvana iki savo 
gyvenimo pabaigos taip ir liko moterimi. Visi jo sūnūs atgijo 
ir dar ilgai laimingai valdė jo karalystę. 

Ir gyveno kadaise du dideli išminčiai — Angiro sūnaus Bri- 
haspačio sūnus Baradvadža ir Raibja iš Atrio giminės. Jie labai 
draugavo, ir jų buveinės buvo netoli viena kitos. Baradvadža 
turėjo sūnų, vardu Javakrį, Raibja — du sūnus — Paravasų ir 
Arvavasų. 


Baradvadža buvo didis asketas. O Raibja — garsus visuose 
trijuose pasauliuose kaip nepralenkiamas šventųjų vedų žino- 
vas. Baradvadžos sūnus Javakris kartą paklausė tėvo: „Pasakyk, 
kodėl tokią didelę pagarbą visi rodo išmintingajam Raibjai? 
Argi tavo pasiaukojimas ne didesnis negu vedų išmanymas?" — 
„Ne, mano sūnau,— atsakė jam Baradvadža.— Nieko nėra vi- 
suose trijuose pasauliuose aukštesnio už šventąją išmintį.“ Iš- 
girdęs tai, Javakris nuliūdo. „„Raibją gerbia labiau negu mano 
tėvą, — pamanė jis,— ir jo sūnums daugiau garbės. Bet aš juos 
būtinai pralenksiu!“ 

Ir stengdamasis pasiekti savo tikslą, Javakris pradėjo griež- 
tai asketiškai gyventi. Jis pasninkavo, stovėjo ant vienos ko- 
jos ir per karščius, ir per šalčius degino savo kūną ugnimi ir 
šaldė šalčiausiame vandeny, ir kai jo nuopelnai dėl tokio pasi- 
aukojimo labai padidėjo, jis kreipėsi į Indrą ir tarė: „Už mano 
pasiaukojimą suteik, dievų valdove, šventųjų vedų išmany- 
mą“.—, Ne šventuoliškumu pasiekiama vedų išmintis, — atsakė 
jam Indra.— Eik pas mokytoją, o Javakri, ir išmok vedas kaip 
pridera stropiai ir kantriai“. Bet Javakris nepanoro įprastu 
būdu perprasti vedų išmintį ir tęsė savo pasiaukojimo žygdar- 
bį. Ir pagaliau, įgijęs dar daugiau nuopelnų marindamas savo 
kūną, jis vėl kreipėsi į Indrą: „Tu nepasieksi savo tikslo ma- 
rindamas kūną,— vėl jam atsakė Indra.— Eik pas mokytoją, o 
Baradvadžos sūnau“.—,,Nėra nieko šiuose trijuose pasauliuose, 
ko nebūtų galima pasiekti pasiaukojimu,— prieštaravo užsispy- 
Ięs Javakris.— Jeigu tu dabar nepatenkinsi mano noro, aš dar 
rūsčiau marinsiu savo kūną; aš pradėsiu kirsti vieną po kitos 
savo kūno dalis ir mėtyti jas į ugnį; ir tavo valdžia danguje 
nuo mano žygdarbio susilpnės!“ Ir teko Indrai patenkinti jo 
norą. Javakrio prašomas, jis perteikė jam ir jo tėvui tobulą 
vedų išmanymą ir pažadėjo, kad nė vienas varžovas negalės 
jiems prilygti šventosios išminties žinojimu. 

Javakrio tėvas, išmintingasis Baradvadža, buvo nepatenkintas 
neprotingų savo sūnaus elgesiu. Jis įspėjo jį: „Valdyk savo 
išdidumą, mano sūnau, ir nesistenk pralenkti išmintingųjų Raib- 
jos sūnų. Neliesk jų, neįžeisk jų galingojo tėvo, tai nežada 
tau nieko gera“. Bet Javakris nepaisė protingo patarimo. 

Pasikėlęs į puikybę, jis iškrypo iš doros kelio ir sumanė 
suvedžioti vyriausiojo Raibjos sūnaus Paravasaus gražiąją žmo- 
ną. Jis ėmė stengtis paslapčia ją sutikti ir persekioti nuodėmin- 
gais kėslais. Bet Raibja apie tai sužinojo ir baisiai įtūžo. Jis 
nurovė nuo savo galvos du kuokštus plaukų ir. užkeikdamas 
juos, iš vieno sukūrė nuostabią moterį, kaip du vandens lašai 
panašią į Paravasaus žmoną, o iš antro — baisų demoną. Ir jo 
sukurtoji moteris prisiviliojo Javakrį ir atidavė jį demonai, 
kuris užpuolė Baradvadžos sūnų, pasinaudojęs tuo, kad mote- 
ris pagrobė jo indą su vandeniu ir jis negalėjo atlikti išgelbs- 
tinčio apsiplovimo. Javakris ėmė bėgti, o demonas jį, nešvariį 
ir pavaldų piktajai dvasiai, persekiojo. Jis pavijo jį prie pat 
Baradvadžos namų durų, kur Javakris tikėjosi išsigelbėti. O 
Baradvadža tuo metu atlikinėjo šventas apeigas ir pastatė sar- 
gyboj prie durų aklą šudrą, įsakęs jam nieko nejleisti į namus, 
kad nesutrukdytų apeigų. Šudra užtvėrė Javakriui kelią, ir de- 
monas pagriebė nelaimingąjį ir sudraskė jį anksčiau negu jis 
spėjo pasiekti aukojimo pašventintą žemę. 

Sužinojęs apie sūnaus žuvimą, Baradvadža prakeikė Raib- 
ją. Ir išsipildė šis prakeikimas,— netrukus vyriausias Raibjos 
sūnus Paravasus užmušė miške savo tėvą prietemoje pamanes, 
kad tai antilopė. Bet Arvavasus, jo jaunesnysis sūnus, laiky- 
damasis griežto pasiaukojimo, atgaivino Raibją ir panaikino 
vyresniojo brolio tėvažudystės nuodėmę. 

O neprotingasis Javakris pateko į Jamos karalystę, ir ten 
dievai jam parodė, kad pikta lemtis jį ištiko už puikybę :r 
už tai, kad nederamu būdu siekė perprasti šventąsias vedas. 

Ir gyveno žemėje karališkas išminčius iš Kaušiko giminės 
Gadžio sūnus Višvamitra, kuris įvykdė negirdėtą šventuolišką 
žygdarbį, norėdamas tapti brahmanu, ir sukrėtė Indros karalys- 
tẹ iki pat pagrindų. Kartą galingasis Kanjabudžos karalius Viš- 
vamitra aplankė dieviškojo išminčiaus Vasištos buveinę ir 
pamatė ten stebuklingąją karvę Nandinę*, patenkinančią vi- 
sus troškimus. Karalius panoro būtinai įsigyti tą karvę, bet 
Vasišta nesutiko jos atiduoti už jokius lobius. Tada Višvamitra 
pamėgino atimti stebuklingąją karvę jėga; bet Vasištos karvė 
sukūrė grėsmingus karius, privertusius bėgti visą karališkąją 
kariuomenę. „Pats dievas Djausas negalėjo atimti iš Vasištos 
karvės ir buvo nubaustas už jos pagrobimą“, — pasakė Višva- 

mitrai, ir jis pamatė, kad brahmanas galingesnis už karalių. 
Tada jis panoro iš kšatrijaus tapti brahmanu ir todėl pradėjo 
tokį pasiaukojimo žygdarbį, kad net Indra sutriko ir pagalvojo: 
„Ko gera, jis įgis tokią galią, kad nuvers mane iš dangiškojo 
sosto ir užgrobs mano karalystę, kaip kadaise ją buvo užvaldę 
Sunda ir Upasunda, o po to Ravana". 

Ir kaip kadaise Brahma pasikvietė Tilotamą apginti dangaus 
nuo galingųjų asurų, taip Indra pasiuntė gražiąją apsarę Me- 
naką, kad ji sugundytų Višvamitrą ir atitrauktų jį nuo dievams 
pavojingo šventuoliško žygdarbio. 

Ir Menaka nuvyko prie Višvamitros buveinės, kur karailiš- 
kasis išminčius atlikinėjo sunkiausią atgailą, o kartų su ja 
Indra pasiuntė vėjų dievą Vajų ir meilės dievą Kamą, kad 
jie padėtų jai įvykdyti užduotį. Gražuolė Menaka prisiartino 
prie Gadžio sūnaus būsto ir, pasveikinusi jį, ėmė žaisti ir iš- 
dykauti miško laukymėj netoli lūšnos. Tada vėjas dievų ka- 
raliaus liepimu nuplėšė nuo jos puošnius drabužius; šventuolis 
išvydo ją nuogą, ir jį apėmė aistra. Jis pašaukė ją, ir ji atėjo 
pas jį. Ir ilgai jie mėgavosi meile žydinčiame miške, ir metai 
pralėkė jiems lyg viena diena. 

Taip gražioji Menaka atitraukė Višvamitrą nuo asketiško 
gyvenimo. Bet jis vis tiek pasiekė savo tikslą. Iš kšatrijo 
tapo brahmanu ir įgijo didelę galybę, leidusią jam varžytis 
su Vasišta. O Menaka, palikusi Višvamitrą, pagimdė nuo jo 
žavią mergaitę; šią mergaitę ji paliko Himalajų slėny, ant Mə- 
linės * upės kranto, o pati, daugiau negalvodama apie paliktą 
kūdikį, grįžo į Indros dangaus karalystę. 

Gūdžiam, pilnam plėšrių žvėrių miške pamestą mergaitę 
pamatė danguje skraidantys sakalai. Jie nusileido ir sutūpė 
aplink ją, norėdami apginti. Ten, ant upės kranto, ją ir surado 
šventasis išminčius Kanva iš Angiro* giminės. Jis pasiėmė 
ją į savo buveinę ir išaugino kaip savo dukrą. Jis jai davė 
Šakuntalos vardą, o tai reiškia Sakalų apsaugota, nes kai pa- 
matė ją miške, ją buvo apsupę ir pridengę savo sparnais, sau- 
godami nuo pavojaus, šie paukščiai. 


57. SAKMĖ APIE ŠAKUNTALĄ 


Šeštos kartos Puraus palikuonis Ilinos sūnus Dušjanta buvo 
galingas karalius, valdęs daug žemės tarp keturių jūrų ir dau- 
gelį salų okeane. Tuo metu, kai jis valdė, žemėje klestėjo 
teisingumas ir pamaldumas. Indra laiku atsiųsdavo lietų, žemė 
davė derlių, ir Ilinos sūnaus pavaldiniai džiaugėsi gerove :r 
taika. Galingas ir narsus karys karalius Dušjanta buvo didelis 

medžioklės mėgėjas. Kartą su didele palyda jis išvyko į mišką 
medžioti antilopių. Dušjantos kariai ant žirgų, dramblių ir su 
vežimais labai triukšmingai įsibrovė giliai į mišką. Nuo m2- 
džiotojų šūksmų, žirgų Žžvengimo, dramblių riaumojimo ir ratų 
girgždėjimo miškas prisipildė bildesio ir triukšmo, ir tūkstan- 
čiai laukinių Žvėrių — antilopės, liūtai, tigrai, panteros, meškos 
ir daugelis kitų — išsigandę ėmė kaip paklaikę bėgti, o medžio- 
tojai juos persekiojo ir žudė strėlėmis, akstimis, ietimis ir kar- 
dais. 

Iš šio miško, jį nusiaubęs, karalius Dušjanta patraukė me- 
džioti į kitą, o po to — į trečią. Trečiame miške, kur jis atvyko, 
pūtė vėjelis, maloniai vėsinantis pavargusį medžiotojo kūną, 
žydinčiuose medžiuose ir krūmuose, kurie nuostabiai kvepėjo, 
gražiausiais balsais giedojo paukščiai ir po šakomis, linkstan- 
čiomis nuo vaisių ir žiedų, dūzgė medų nešančios bitės. 

Karalius liepė savo kariuomenei apsistoti pamiškėje, o pats, 
lydimas nedaugelio artimųjų, patraukė į miško pavėsį ir, brau- 
damasis jo takais ir laukymėmis su savo vežimu, miško glūdu- 
moje, ant upės kranto, kerinčio grožio nuostabioje vietoje jis 
išvydo atsiskyrėlio buveinę. Tai buvo atsiskyrėlio Kanvos būs- 
tas, ir karalius Dušjanta, palikęs savo pavaldinius už tvoros, 
įžengė į jį, norėdamas deramai pagerbti garsųjį Angiro pali- 
kuonį. 

Jo sutikti iš lūšnos išėjo neregėto grožio mergelė. Pagar- 
biai nusilenkusi karaliui, ji pakvietė sėstis ir parodė jam de- 
ramą svetingumą: padavė vandens kojoms apsiplauti ir atnešė 
garbingo medaus gėrimo, kurį reikia paduoti priimant svečią; 
o paskui pasiteiravo apie sveikatą ir kuo ji galėtų jam pasitar- 
nauti. 

Karalius iš jos sužinojo, kad šventasis atsiskyrėlis Kanva 
neilgam išėjo iš namų atsinešti iš miško vaisių. Ir, sužavėtas 
mergelės grožio, Dušjanta paklausė: „Koks tavo vardas, o gra- 
žioji mergele? Kaip tu patekai į šią buveinę miško glūdumo- 
je?“—, „Mano vardas Šakuntala,— atsakė jam jaunoji atsiskyrė- 
lė.— Šventasis išminčius Kanva mano įtėvis.“ Ir ji apsakė jam 
apie savo kilmę. 

Karalius Dušjanta, užsiliepsnojęs aistra, norėjo nedelsda- 
mas vesti Šakuntalą gandarvų papročiu *, pagal kurį įsimylė- 
jėliai susijungia tarpusavio susitarimu, nelaukdami tėvų spren- 
dimo. Jis siūlė jai brangias dovanas ir žadėjo visas savo ka- 
ralystės brangenybes, jeigu ji sutiktų tapti jo žmona. Šakuntala 
sutiko, bet su sąlyga: „Tu turi pirma pažadėti man, kad sūnus, 
kurį pagimdysiu, paveldės tavo karalystę“. Dušjanta jai paža- 

dėjo tai, ir jie susituokė gandarvų papročiu, nelaukdami sugrįž- 
tant šventojo Kanvos. 

Po to karalius Dušjanta paliko Šakuntalą ir atsisveikindamas 
pažadėjo atsiųsiąs palydą ir kariuomenę ir įvesiąs į savo rūmus 
ją kaip karalienę. Kanva sugrįžęs namo sužinojo, kas įvyko, 
ir pritarė Šakuntalos jungtuvėms su Puraus palikuoniu, išpra- 
našaudamas jiems abiem daug laimingų metų, o jų sūnui didele 
galią. 

Ir kai atėjo laikas, Šakuntala pagimdė nuostabaus grožio 
sūnų, panašų į dievus didingumu. Ji pavadino jį Sarvadamana, 
Visus sutramdančiu. Jau nuo kūdikystės jis buvo nepaprastos 
jėgos ir narsumo žaisdamas su laukiniais žvėrimis miške, supan- 
čiame buveinę. Jis vaikė tigrus, liūtus ir dramblius, šernus ir 
buivolus, jodinėjo ant jų, pririšdavo juos prie medžių, augančių 
šalia Kanvos būsto. 

Ėjo metai, berniukas užaugo; o Dušjanta vis neatsiuntė pa- 
žadėtosios palydos Šakuntalos paimti. Ir kartą išmintingasis Kan- 
va pasakė: „Atėjo laikas paskelbti Šakuntalos sūnų sosto pa- 
veldėtoju“. Jis liepė savo mokiniams: „Šiandien pat leiskitės į 
kelią ir palydėkite Šakuntalą kartu su sūnumi į Dušjantos sosii- 
nę. Ištekėjusiai moteriai nedera ilgai užsibūti tėvo namuose, tai 
gali pakenkti jos geram vardui“. Ir, paklusę Kanvai, jo moki- 
niai išvyko kartu su Šakuntala ir jos sūnumi į Hastinapuro * 
miestą, kurį valdė galingas karalius Dušjanta. 

Jie atvyko į Dušjantos rūmus ir pasirodė karaliui. „Štai tavo 
sūnus, valdove, — tarė Šakuntala.— Atėjo laikas paskelbti jį sos- 
to įpėdiniu. Prisimink savo pažadą“. Bet karalius apsimetė ne- 
pažįstąs Šakuntalos. „Aš neprisimenu jokio pažado,— atsakė jis 
jai. — Eik šalin, atsiskyrėle, aš tavęs nepažįstu!“ Išgirdusi šiuos 
žodžius, Šakuntala apmirė, tarsi suakmenėjo. Degdama iš gėdos 
ir širdgėlos, ji rūsčiai pažvelgė į karalių ir tarė: „Ar tau tinka 
šis melas, o valdove. Tu atsisakai manęs ir savo sūnaus, bet 
tavo širdis žino tiesą, ir žino ją saulė ir mėnuo, dangus ir žemė, 
vėjas ir ugnis, ir dievai Jama ir Darma. Kaip ryžaisi tu užsi- 
krauti tokią nuodėmę? Tėvas atgimsta savo sūnuje. Skruzdė- 
lės ir tos gina savo palikuonis. Kaipgi tu, įstatymų gynėjas, 
atsisakai savo sūnaus? Ir tu nerodai deramos pagarbos man, 
savo žmonai, stovinčiai prieš tavo sostą, o žmona — vyro pu- 
sė, jo geriausia draugė, jo parama ir laimėje, ir varge, ir na- 
muose, ir kelyje. Ji nepalieka vyro nei šiame gyvenime, nei 
po mirties. Apsarės Menakos pagimdyta Himalajų kalnų slė- 
nyje, vos gimusi, buvau jos palikta lyg svetimas vaikas. Kuo 
nusidėjau ankstesniame gyvenime, kad mano motina dar kū- 


10. Senovės Indijos mitai 145 


dikį pametė mane, o dabar vyras atsisako manęs ir mūsų sū- 
naus?" 

Bet karalius atsakė: „Aš nepažįstu nei tavęs, nei tavo pa- 
gimdyto sūnaus! Moterys iš prigimties melagės — visi tai žino. 
Niekas nepatikės tavo žodžiais. Tavo motina, pasileidėlė Me- 
naka, pagimdė tave, nuodėmingos aistros vaisių, ir tu, begėde, 
pasukai nuodėmingu keliu. Tu su manimi kalbi kaip pasileidė- 
lė. Išeik, palik mano rūmus, melage atsiskyrėle!“ 

Tvardydama pyktį, Šakuntala atsakė: „Jeigu tu mane išva- 
rai, išeisiu ir grįšiu į savo buveinę, bet savo sūnų, iš tavęs 
pagimdytą, palieku tau. Tu neišdrįsi jo atsisakyti!“ Ir ji išėjo. 

Tada pasigirdo balsas iš dangaus: „Sūnus priklauso tėvui, 
iš kurio jis gimė. Tai tavo sūnus, o Dušjanta. Užaugink jį ir 
išauklėk. Ir tegul jo vardas bus Barata *, Išaugintasis, nes tu 
jį mūsų liepiamas išauginsi“. 

Išgirdęs šiuos žodžius, karalius nudžiugęs tarė savo arti- 
miesiems: „AŠ laukiau tik šio balso iš dangaus, kad pripažin- 
čiau savo sūnų. Aš žinojau, kad tai mano sūnus, bet bijojau, 
kad mano pavaldiniai suabejos ir nepripažins jo kilmės, jeigu 
tai paliudys tik Šakuntalos žodžiai“. Ir jis priėmė sūnų ir pa- 
siuntė parvesti Šakuntalos, o kai ji atėjo, karalius paaiškino 
jai priežastį, kodėl išsižadėjo tiesos, ir atleido jai, ką buvo 
pasakiusi iš pykčio. 

Dušjanta paskelbė Baratą sosto įpėdiniu, kaip buvo susitar- 
ta. Ir kai galingasis Barata paėmė valdžią į savo rankas, jis 
nugalėjo visus kaimynus karalius ir tapo pasaulio valdovu — 
čakravartinu *; ir Kanva buvo jo vyriausiasis žynys. Barata 
tapo pradininku didžios ir garsios Baratų giminės, iš kurios 
kilo daug galingų karalių, į dievus panašių herojų ir karių. 
Ir jis davė savo vardą Baratavaršai — šaliai, esančiai visatos 
vidury. 


58. SAKMĖ APIE KARALIŲ, PAVIRTUSĮ ČANDALA 


Buvo Ikšvakaus giminėje galingas karalius, vardu Trišan- 
kus. Pasikėlęs į puikybę dėl savo galybės ir šlovės, jis kartą 
sumanė: „Imsiu ir pateksiu gyvas į dangų“. Jis pasišaukė didį 
išminčių Vasištą ir paprašė jo atlikti tokias aukojimo apeigas, 
kurios padėtų jam gyvam patekti į dangų. Bet Vasišta jam 
atsakė: „Aš to padaryti negaliu". 

Vasišta turėjo šimtą sūnų, didžių šventuolių, išmintimi ir 
dievobaimingumu prilygstančių tėvui. Nenorėdamas atsisakyti 
savo tikslo, karalius Trišankus ryžosi prašyti jų pagalbos. Jis 
nuvyko į pietų šalį, kur buvo jų buveinė ir, atėjęs ten, nuo- 

lankiai prašė Vasištos sūnų patenkinti prašymą, kurį įvykdyti 
atsisakė jų tėvas. Bet ir jie atsisakė ir piktai subarė jį: „Jeigu 
mūsų tėvas, tavo globėjas, pasakė negalįs patenkinti tavo pra- 
šymo, kodėl to paties tu prašai kitų?“ 

„Jeigu taip.— atsakė jiems Trišankus,— jeigu ir jūs, kaip 
jūsų tėvas, nerodote man deramos pagarbos ir atsisakote pa- 
daryti, ko prašau, aš to paprašysiu kito išminčiaus.“ Tada Va- 
sištos sūnūs, supykę dar labiau, prakeikė išpuikėlį karalių: „Te- 
gul tu pavirsi niekingu čandala!“ 

Tos pačios dienos pavakare karalius Trišankus pavirto čan- 
dala, kurį niekina ir kurio vengia kilnieji. Apsirengęs mėlynų 
drabužiu, nuskusta, pelenais pabarstyta galva, su geležiniais pa- 
puošalais ant kūno, laidotuvių vainiku ant pečių jis nužings- 
niavo vienišas savo keliu, o jo patarėjai ir palyda išsibėgiojo, 
bijodami susitepti nuo jo artumo. 

Paverstas čandala Trišankus atėjo tada prie Višvamitros 
buveinės. Tuo metu Višvamitra rūsčiu, asketišku gyvenimu 
susilygino su brahmanais ir įgijo negirdėtą galybę. Prisiminda- 
mas prieš Vasištą patirtą pralaimėjimą, jis dabar visaip sten- 
gėsi įrodyti savo pranašumą prieš jį. Šios dviejų didžių iš- 
minčių varžybos tęsėsi daug metų, ir daug nelaimių atsitiko 
tik dėl jų. 

Kai Višvamitra iš Trišankaus sužinojo, kad Vasišta atsisakė 
atlikti aukojimo apeigas, kurios įleistų karalių gyvą į dangų. 
užsidegė noru nugalėti nemėgstamą varžovą. „Aš padarysiu tai, 
ko prašai“,— pasakė jis Trišankui. 

Ir Višvamitra išsiuntinėjo savo mokinius į visas puses, įsa- 
kydamas sukviesti į aukojimą visus dievobaimingus brahma- 
nus, šventųjų apeigų žinovus. Iš visur ėmė rinktis į didžias au- 
kojimo apeigas žyniai, — visos šalies brahmanų gentys skubėjo 
atsiliepti į Višvamitros kvietimą, tik Vasištos sūnūs atsisakž: 
„Kaip gali dievobaimingieji dalyvauti apeigose, atliekamose 
čandalai. Ir dar šių apeigų vyriausiasis žynys bus kšatrijas!'-- 
taip jie atsakinėjo Višvamitros pasiuntiniams. Kai Višvamitra 
išgirdo, kad taip buvo atsakyta, įtūžo. Jis prakeikė Vasištos 
sūnus: „Tegul septyni šimtai kartų jų palikuonių bastysis po 
žemę, nerasdami prieglobsčio, maitindamiesi nešvariu maistu 
ir užsidirbdami pragyvenimui darbais, uždraustais dievobai- 
mingiesiems. Tegul jų, paniekinusių čandalą, palikuonys, pa- 
tirs panašų likimą. Ši gentis bus žinoma muštikos arba dom- 
bos * pavadinimu“. 

Sukvietęs pamaldžiuosius brahmanus, Višvamitra paskelbė 
įvyksiančių apeigų tikslą: „Teįžengia teisusis karalius Trišan- 
kus gyvas į dangų!" Išminčiai kalbėjo vienas kitam: „Šis didy- 

sis šventuolis Višvamitra, įgijęs negirdėtą galią, gali užsiplieks- 
ti iš įtūžio, neprieštaraukime jam, kad neužsitrauktume jo pa- 
vojingo pykčio“. Ir jie sutiko dalyvauti aukojimo apeigose. 

Tada Višvamitros vadovaujami išmintingieji brahmanai, su- 
sirinkę iš visų kraštų, atliko iškilmingąsias apeigas. Gadžio 
sūnus Višvamitra, šio aukojimo vyriausiasis žynys, kreipėsi į 
dievus, kviesdamas juos nužengti į aukos pašventintą žemę 
ir priimti kiekvienam skirtą dalį. Bet nė vienas iš Višvamitros 
kviečiamų dangaus gyventojų nenusileido į žemę. Tada įtūžęs 
išminčius pasakė karaliui Trišankui: „O karaliau, tu pats da- 
bar įsitikinsi mano šventuoliška galybe. Vien tik kūno kanki- 
nimu pasiektų nuopelnų galia aš įkelsiu tave gyvą į dangų!“ 
Ir vos tik jis tai ištarė, karalius Trišankus visų susirinkusiųjų 
akivaizdoje pakilo į dangų. 

Bet kai dievų valdovas Indra pamatė, kad Trišankus kyla 
į dangų, jis tarė jam: „Eik atgal, karaliau. Tu nusidėjėlis, 
paniekinęs savo dvasios globėją, nenusipelnei dangaus buvei- 
nės“. Tardamas šiuos žodžius, galingasis Indra numetė Trišanką 
iš dangaus, ir tas lėkė į žemę žemyn galva, šaukdamas iš bai- 
mės Višvamitrai: „Gelbėk mane! Gelbėk!" O įpykęs Višvamitra 
suriko, kreipdamasis į krintantį Trišankų: ,„„Sustok! Sustok!“ 
Ir šventuoliška galia karališkasis išminčius sukūrė pietinėje 
dangaus pusėje naujas žvaigždes ir tarė degdamas pykčiu: „Aš 
sukursiu naują Indrą ir naujus dievus arba visata liks visai 
be Indros!“ 

Tada dievobaimingieji brahmanai, dievai ir asurai maldavo 
jį sutramdyti savo pyktį ir atleisti. O Trišankus, sustabdytas 
Višvamitros žodžių, tuo tarpu pakibo nejudėdamas tarp naujų 
žvaigždynų. „Šis karalius, o didysis šventuoli, nevertas įžengti 
į dangų, — kalbėjo išminčiai Višvamitrai.— Jis įžeidė savo dva- 
sios globėją“. Bet Gadžio sūnus atsakė: „Aš pažadėjau įkelti 
jį į dangų, ir savo žodžio turiu laikytis!“ Tada dievai tarė: 
„Tegul jis lieka ten, kur tu sustabdei jo kritimą. ir tegul pa- 
silieka pietinėje dangaus pusėje šios tavo sukurtos žvaigždės. 
Taip išsipildys tavo žodis“. 

Ir Višvamitra sutiko: „Tegul bus taip, o dievai!“ Taip Tri- 
šankus pasiliko visam laikui tarp pietų dangaus žvaigždynų *. 


59. SAKMĖ APIE ŠUNAHŠEPĄ 


Trišankaus sūnus buvo Hariščandra, kuris paveldėjo Ikšva- 
kaus giminės karalystę, kai jo tėvas gyvas pakilo į dangų. 
Karalius Hariščandra turėjo šimtą žmonų, bet nė viena jam 
nepadovanojo sūnaus, ir todėl didis liūdesys gniaužė karaliaus 

širdį. Kartą dieviškasis išminčius Narada klajodamas aplankė 
jį. Karalius pagarbiai jį priėmė ir gausiai apdovanojo. Šneku- 
čiuodamasis su išmintinguoju Narada, karalius jį paklausė: 
„Kiekvienas nori turėti sūnų — ir protingas, ir kvailys; pasa- 
kyk man, Narada, kas jiems iš to, kad turi sūnų?" 

„Paklausyk manęs, o karaliau.— atsakė jam Narada,— aš 
papasakosiu tau, ką turi tas, kuriam gimsta sūnus. Tėvas, iš- 
vydęs sūnaus veidą *, sumoka savo skolą protėviams; sūnus 
jam suteikia nemirtingumą. Nėra didesnio žemiško džiaugsmo 
kaip džiaugsmas tėvo, sulaukusio sūnaus. Nei pelenais pabars- 
tytas kūnas, nei skarmalai, nei iki pečių užauginti plaukai — 
joks pasiaukojimas neatneša tokių nuopelnų, kokius suteikia 
sūnaus gimimas. Tėvas iš naujo atgimsta sūnuje, sūnus jį iš- 
gelbsti nuo pragaro kančių. Maistas palaiko gyvybę, pastogė 
suteikia prieglobstį, brangenybės — grožį, vesdamas įsigyji kar- 
vių, turėdamas žmoną — turi draugę, dukra teikia rūpesčių, 
didžiausią dangaus palaimą tėvui dovanoja sūnaus gimimas.“ 

Ir Narada patarė Hariščandrai: „Melskis dievui Varūnei, 
kad jis dovanotų tau sūnų. Kreipdamasis į Varūną melsk: ,Te- 
gul gimsta man sūnus, ir aš tau jį paaukosiu ". 

Pasakęs šiuos žodžius, Narada išvyko, o karalius Hariščand- 
ra paklausė jo patarimo. Jis meldė dievą Varūną: „Tegul gimsta 
man sūnus, ir aš jį tau paaukosiu!'— ,,Tegul bus taip“ — at- 
sakė jam Varūna. 

Ir karaliui gimė sūnus, kurį pavadino Rohita. Tada Varūna 
tarė karaliui: „Štai tau gimė sūnus. Paaukok jį man, kaip ža- 
dėjai“. Bet Hariščandra atsakė: „Tik po dešimties dienų nuo 
gimimo gyvulys tinka aukojimui. Tegul praeina dešimt dienų, 
tada tau jį paaukosiu“.—,, Tegul bus taip“, — sutiko Varūna. 
Praėjo dešimt dienų, ir Varūna vėl atėjo atsiimti aukos: „Štai 
praėjo dešimt dienų, vykdyk dabar, ką pažadėjai“. Bet Hariš- 
čandra atsakė: „Tik kai išdygsta paskirto aukoti gyvulio dan- 
tys, jis tinka apeigoms atlikti. Palauk, kol jam išdigs dantys .—- 
„Tegul bus taip“, — atsakė Varūna. Ir kai Rohitai išdygo dan- 
tys, Varūna vėl atėjo jo pasiimti. „Palauk,— pasakė jam vaike- 
lio tėvas.— Jis bus tinkamas aukoti, tik kai iškris jo pirmieji 
dantys!“ — ,,Tegul bus taip“, — atsakė Varuna. 

Taip ėjo metai po metų, ir kiekvieną kartą, kai dievas 
Varūna reikalavo jam pažadėtos aukos, Hariščandra surasdavo 
vis naują priežastį apeigoms atidėti. Ir Rohita išaugo ir su- 
vyriškėjo, ir jau nebebuvo galima ilgiau atidėlioti karaiiaus 
Hariščandros Varūnai duoto įžado. 

Bet tada Rohita pasiėmė lanką ir strėles ir pabėgo į mišką; 
ir ten jis klajojo ištisus metus, nenorėdamas būti paaukotas 
lyg gyvulys. Po metų jis išgirdo gandą, kad supykęs dėl ne- 
atlikto įžado dievas Varūna nubaudė karalių Hariščandrą — 
pasiuntė jam vandenligę *. Rohita norėjo grįžti namo ir išva- 
duoti tėvą nuo negalios, bet pakeliui jam pasirodė Indra brah- 
mano pavidalu ir tarė: „Palauk, Rohita, dar negrįžk, dar ne- 
atėjo laikas. Skurdus klajūno gyvenimas patinka dievams, nėra 
garbingesnės dalios negu ši. Pasilik miškuose, Hariščandros 
sūnau!“ 

Dar metus Rohita praleido miškuose ir vėl norėjo grįžti 
namo, ir vėl jį sulaikė Indra. Ir trečius metus jis klajojo po 
miškus, o paskui ir ketvirtus, ir penktus, ir kiekvieną kartą, 
kai, baigiantis metams, jis rengdavosi grįžti pas tėvą, Indra 
pasirodydavo jam kelyje ir grąžindavo atgal į mišką. 

Šeštais savo klajonių metais Rohita sutiko miške pavargė- 
li brahmaną iš Brigaus giminės Ričiką *, kuris atėjo ten ka- 
muojamas bado su savo žmona ir trimis sūnumis. Ričikos sūnų 
vardai buvo Šunahpuča, Šunahšepa ir Šunolangula *. Rohita tarė 
brahmanui: „Atiduok man vieną iš savo sūnų, kad galėčiau iš- 
sipirkti iš Varūnos; tegul jį paaukoja vietoj manęs. Aš tau užtai 
duosiu šimtą karvių“. Brahmanas sutiko, bet jis nenorėjo ati- 
duoti vyriausiojo sūnaus; o motina nesutiko atiduoti jauniau- 
siojo; ir jie pardavė Rohitai už šimtą karvių savo vidurinįjį 
sūnų — Šunahšepą. 

Rohita nuvedė jį į savo tėvo sostinę ir tarė: „Tegul paau- 
koja šį brahmano sūnų vietoj manęs“. Dievas Varūna sutiko, 
kad juos sukeistų: „„Brahmanas brangesnis už kšatriją“. Tada 
vandenlige besikamuojantis karalius Hariščandra įsakė žyniams 
viską paruošti aukojimo apeigoms. 

Tuo tarpu vargšas Šunahšepa, prieš savo valią atvestas į 
Hariščandros rūmus, pamatė tarp susirinkusių brahmanų savo 
giminaitį, didįjį išminčių Višvamitrą *; Višvamitros sesuo bu- 
vo Ričikos žmona ir Šunahšepos motina. Nelaimingasis Ričikos 
sūnus puolė į kojas Višvamitrai ir sušuko: „O išmintingasis, 
visi mane apleido — nebeturiu dabar nei tėvo, nei motinos, nei 
artimųjų, nei draugų! Mane nori lyg gyvulį nudurti prie av- 
kojimo altoriaus. Tavim vienu aš pasikliauju — išgelbėk ma- 
ne, gailestingasis šventuoli, kaip tėvas gelbsti sūnų nuo pra- 
žūties!“ 

Ir Višvamitra jam atsakė: „„Nusiramink, Šunahšepa, aš tau 
padėsiu“. Jis kreipėsi į savo sūnus ir tarė: „Šis jaunas atsi- 
skyrėlis prašo, kad jį užstočiau. Tegul vienas iš jūsų pakeis 

jį prie aukojimo altoriaus“. Bet Višvamitros sūnūs pasipiktinę 
atsakė: „Kaip gali tu, tėve, dėl svetimo sūnaus atiduoti pra- 
savo paties kūną!“ Tada įtūžęs Višvamitra prakeikė savo sū- 
nus: „Negerbdami tėvo norų, jūs drįsote taip įžūliai man prieš- 
tarauti! Už tai jūs tūkstantį metų bastysitės po žemę, valgy- 
dami nešvarų maistą, jūs tapsite muštikomis kaip Vasištos 
sūnūs ir jų palikuonys!" 

Šunahšepai jis pasakė: „Kai tave pririš prie aukojimo stul- 
po, sukalbėk šias mantras *, ir jos tave išgelbės“. Ir jis pasakė 
Ričikos sūnui dvi šventai saugomas mantras — maldas, kurio- 
mis kreipiamasi į deivę Ušasę. 

Ir štai Šunahšepą apvilko raudonu drabužiu *, uždėjo jam 
ant kaklo raudonų gėlių girliandą ir atvedė į aukojimo vietą. 
Bet kai atėjo metas pririšti jį prie aukojimo stulpo, nė vie- 
nas iš žynių nepanoro tai padaryti savo rankomis. Tada Šunah- 
šepos tėvas tarė: „Duokite man dar šimtą karvių, ir aš tai 
padarysiu" *. Rohita pažadėjo jam duoti dar šimtą karvių, ir 
jis pririšo Šunahšepą prie stulpo virve, nupinta iš šventosios 
kušo žolės. 

Bet kai atėjo laikas aukoti brahmano sūnų, nė vienas iš ży- 
nių nesutiko tai padaryti. Šunahšepos tėvas pasakė: „Duokite 
man dar šimtą karvių, ir aš tai padarysiu“. Rohita liepė duoti 
jam dar šimtą karvių. Tada Ričika su aštriai išgaląstu peiliu 
prisiartino prie sūnaus. 

„Jie nori paaukoti mane lyg būčiau ne Žmogus“, — pagal- 
vojo Šunahšepa. Ir jis kreipėsi į dievus — Agnį ir Savitara, 
Somą, Indrą ir Ašvinus. „„Melskis aušros deivei Ušasei,— pa- 
sakė jam Ašvinai,— ji tave išgelbės.“ Šunahšepa ėmė melstis 
Ušasei *, šviesiajai Nakties deivės seseriai; ir kai jis kalbėjo 
tą maldą, kurios jį išmokė Višvamitra, raiščiai nuo jo ėmė 
kristi; ir vos tik ištarė paskutinę eilutę, pasijuto laisvas, o ka- 
ralius Hariščandra tuo akimirksniu atsikratė vandenligės. Ir 
susirinkę brahmanai ir karalaitis Rohita ėmė džiūgauti ir šlo- 
vinti Šunahšepą. 

Višvamitra paskelbė: „Nuo šiol aš pasiimu Šunahšepą, te- 
gul jis bus mano sūnus *. Jis bus mano mokinys ir paveldė- 
tojas vietoj mano tikrųjų sūnų, kurių atsisakau už tėvui pa- 
rodytą nepagarbą!“ Ir žyniai priėmė Šunahšepą į savo luomą, 
ir jis po kurio laiko tapo įžymiu išminčiumi, didžiu aukojimo 
apeigų žinovu. 

Nuo to laiko sakmę apie Šunahšepą kartoja visi, kurie nori 
turėti sūnų, ir jų troškimai išsipildo. 

60. AGASTJOS DARBAI 


Didysis išminčius Agastja, Urvašės ir Varūnos sūnus, atsi- 
rado pasaulyje pilname vandens ąsoty, kuriame stebuklingu 
būdu buvo ir išaugintas kartu su savo broliu Vasišta. Jis bu- 
vo vienas iš garsiausių dangaus išminčių, ir būtent jis padėjo 
Indrai nuversti iš dangaus sosto Nahušą ir susigrąžinti kara- 
lystę. Bet daug metų jis gyveno žemėje, miško buveinėje 
netoli Vindjos kalnų. 

Jis mito miško vaisiais ir šaknimis, malšino troškulį švariu 
šaltinio vandeniu, dengė savo kūną elnio kailiu ir neturėjo 
jokios prabangos, jokių kūniškų malonumų. Atsižadėjęs pa- 
saulio džiaugsmų, rūsčiu pasiaukojimu jis pasiekė tokio šven- 
tumo ir galios, kad jam lenkėsi net kalnai. 

Kartą Vindjos kalną apėmė pavydas, kad aplink Meraus 
viršūnę keliauja saulė, mėnulis ir žvaigždės. Vindjos kalnas 
tarė saulei: „Kiekvieną dieną tu nuo aušros ligi sutemų ap- 
keliauji Merų, teikdama jam žibesį ir švytėjimą. Aš noriu, 
kad ir mane pagerbtum apeidama aplink iš kairės į dešinę“. 
Bet saulė atsisakė patenkinti Vindjos prašymą. „Ne savo noru 
sukuosi aš aplink Meraus kalną, — pasakė saulė — o Visatos 
kūrėjo valia. Man paskirtas šis kelias, ir negaliu iš jo iš- 
krypti“. 

Apmaudas ir pyktis apėmė Vindjos kalną, kurio prašymą 
atstūmė dienos šviesulys. Ir tada norėdamas atkeršyti dievams 
ir saulei, Vindja ėmė augti vis aukštyn, kol jo viršūnė atsirė- 
mė į dangaus skliaulą, užtverdama kelią planetoms ir žvaigž- 
dėms, ir mėnuliui, ir saulei. Sutriko dienos ir nakties kaita, 
žemėje įsivyravo netvarka, ir sunerimę dievai nuskubėjo prie 
įpykusio kalno ir ėmė jį prašvti duoti kelią šviesuliams. Bet 
Vindja nekreipė dėmesio į šį prašymą, nesiteikdamas net at- 
sakyti dievams. 

Tada Brahmos patarimu dievai kreipėsi į didįjį šventuolį 
Agastją, išgarsėjusį savo dvasios galia, ir prašė jį pašalinti 
kliūtį nuo mėnulio ir saulės kelio. Agastja sutiko. Prisiartinęs 
prie nepaklusnaus kalno, jis tarė jam: „Šlovė tau, o didysis 
Vindja. Tu užtemdai visus kalnus savo grožiu ir spindesiu! 
Padaryk malonę, palenk žemiau savo viršūnę, kad atsivertų 
man kelias į pietų šalis. Aš greit grįšiu atgal, ir tada tu ga- 
lėsi atsitiesti ir vėl augti aukštyn, kiek panorėsi“. 

Vindja negalėjo atsakyti garsiojo Varūnos sūnui, jis pa- 
lenkė savo viršūnę, atverdamas jam kelią į pietų šalis ir ėmė 
laukti išminčiaus sugrįžtant. Bet Agastja pasiliko pietuose, taip 

ir negrįžo, o Vindja iki šiol yra susilenkęs, atvėręs kelią sau- 
lei, mėnuliui ir žvaigždėms. 

Kitą kartą išmintingasis Agastja nubaudė Hlados sūnų, 
klastingą ir žiaurų asurų karalių Ilvalą. Tai buvo tuo metu, 
kai jis vedė gražiąją Lopamudrą, ir štai kaip tai atsitiko. 

Kartą Agastja ėjo miško keliu ir rado didžiulę ir gilią 
duobę. Agastja žvilgtelėjo į ją ir pamatė, kad toje drėgnoje 
ir tamsioje duobėje prie pat dugno kabo žemyn galva jo pro- 
tėviai, seniai pasitraukę iš šio gyvenimo *. Ši bausmė juos 1š- 
tiko už tai, kad Agastja, jų palikuonis, iki šiol neturėjo sūnų, 
ir jų giminė nebuvo pratęsta. Jie ėmė maldauti Agastją pa- 
galbos: „Tik kai gims tau sūnus, mes galėsime įeiti į Indros 
karalystę“. Agastja pažadėjo juos išgelbėti ir išvyko ieškoti 
nuotakos. Ir niekur negalėjo rasti mergelės, kuri būtų veria 
tapti jo žmona. Tada jis sugalvojo pats susikurti nuotaką. iš 
kiekvieno gyvo žemės padaro jis paėmė tai, kas buvo jame 
gražiausia, ir, visa surinkęs, sukūrė nepaprasto grožio ir proto 
kūdikį. 

Tuo metu vidarbų * karalius neturėjo palikuonių, ir Agast- 
ja jam atidavė sukurtąją mergaitę. Karalius jai davė Lopa- 
mudros vardą ir išaugino kaip savo tikrą vaiką. Jis augino 
ją prabangoje ir rūpinosi ja. Šimtas gražiausių šalies mergelių 
patarnavo karalaitei Lopamudrai, ir ji visas jas pranoko savo 
grožiu, elgesiu ir geru būdu. 

Tokia graži buvo Lopamudra ir tokia didelė sklido apie ią 
šlovė, kad niekas nedrįso jai pirštis, iš anksto žinodami gau- 
sią neigiamą atsakymą. Ir pats vidarbų karalius galvojo: „Ka- 
žin, ar atsiras žemėje jos vertas jaunikis“. 

Ir štai atėjo diena, kai Agastja sumanė atsiimti iš kara- 
liaus savo sukurtąją mergelę. Jis atėjo į vidarbų sostinę ir 
tarė karaliui: „Aš noriu vesti karalaitę Lopamudrą“. Nenorėjo 
karalius atiduoti savo įdukros už atsiskyrėlio, apsivilkusio el- 
nio kailiu, bet atsakyti didžiam šventuoliui neišdrįso. O kara- 
lienę, Lopamudros įmotę, atsiskyrėlio piršlybos taip pritrenkė, 
kad ji negalėjo ištarti nė žodžio. 

Tada Lopamudra pasakė vidarbų karaliui ir karalienei: 
„Neliūdėkite dėl manęs. Tegul šis atsiskyrėlis veda mane, ir 
tegul šios vedybos jums abiem suteiks daug gėrio“. 

Po vestuvių apeigų Agastja su jauna žmona pasitraukė į 
miško buveinę. Ten jis liepė Lopamudrai nusiimti auksinius 
vėrinius ir apyrankes, nusimesti prabangių minkštų audinių 
drabužius ir apsivilkti šiurkščių karnų apdarą, o ant pečių 
užsimesti elnio kailį. Gražioji Lopamudra romiai pakluso 
Agastjos liepimui ir ėmė su juo gyventi nuošalioj miško bu- 

veinėj, padėdama jam atlikinėti apeigas ir laikytis rūsčių 
įžadų. 

Lopamudros grožis, romumas ir atsidavimas sujaudino 
Agastjos širdį ir įžiebė didele meilę jai. Ir kartą, kai ji su- 
grįžo nuo upės po apsiplovimo, jis pirmą kartą po vestuvių 
pakvietė į santuokinį guolį. Lopamudra prisiartino prie jo, 
pagarbiai sudėjusi rankas prieš veidą, ir tarė jam su švelnia 
šypsena: „Aš žinau, tu vedei mane, kad turėtum palikuonių. 
Bet prieš tai tu turi parodyti, ko verta tavo meilė. Aš noriu 
turėti tokį pat gražų guolį, kokį turėjau vidarbų karaliaus 
rūmuose. Noriu pasipuošti savo nuostabiais papuošalais, ku- 
riuos taip mėgau, ir noriu, kad tu apsivilktum puošnų drabužį, 
o ne šiuos šiurkščius nudryžusius skarmalus ir kad tave puoštų 
vainikai ir girliandos. Argi nuodėmė pasipuošti iš meilės?" 

Sumišęs Agastja jai atsakė: „Bet aš neturiu tokių turtų, 
kokius turi vidarbų karalius“.—,,Argi tu ne didis išminčius ir 
šventuolis? — nustebo Lopamudra.— Argi tu negali gauti visko, 
ko panorėsit Juk aš tave prašau taip mažai!" — ,,„Aš negaliu 
naudoti savo galios, įgytos atsisakant pasaulio tuštybių, pai- 
kiems troškimams patenkinti, — tarė jai Agastja.— Taip galiu 
prarasti visus savo nuopelnus“. Bet Lopamudra laikėsi savo: 
„Arba tu patenkinsi mano prašymą, mano vyre, arba nebus 
tarp mūsų meilės. Tegul būna be priekaištų tavo dorybė, bet 
ir aš neatsisakysiu to, ką pasakiau". 

Ir Agastja matydamas, kad žmona nenusileis, išėjo parnešti 
jai turtų. 

Jis atėjo pas valdovą, vardu Šrutavarmaną, ir paprašė do- 
vanų iš jo turtų pertekliaus. Bet kilnusis Šrutavarmanas tokio 
pertekliaus neturėjo, jo pajamos buvo lygios išlaidoms, ir nors 
dievobaimingas karalius buvo pasiryžęs atiduoti garsiajam 
išminčiui visą savo turtą, Agastja nenorėjo padaryti jam ir 
jo pavaldiniams skriaudos, atimdamas jiems pagal įstatymą 
priklausančią dalį. 

Kartu su Šrutavarmanu Agastja nuėjo pas kitą karalių, ku- 
ris vadinasi Vridašva, vildamasis, kad šio pajamos bus dides- 
nės. Bet ir šis karalius neturėjo pertekliaus, ir dabar lydimas 
jau dviejų karalių Agastja nuėjo pas trečią. Bet ir trečias ka- 
ralius neturėjo atliekamų pajamų, ir tada jie visi ėmė galvo- 
ti, pas ką dabar reikės eiti. Ir prisiminė šaunieji karaliai, kad 
pasaulyje yra turtingiausias iš karalių asurų valdovo Hiranja- 
kašipaus anūkas, Hlados sūnus Ilvala,— jo turtai nesuskaičiuo- 
jami. Ir nutarė jie eiti su Agastja pas Ilvalą. 

Karalius Ilvala valdė Manimačio miestą. Kadaise jis kreipė- 
si į brahmanus, prašydamas dovanoti sūnų, kuris jėga ir šau- 

numu prilygtų Indrai, bet brahmanai atsisakė. Nuo to laiko jis 
keršijo jiems už tai ir krėtė visokias šunybes. Toks pat buvo 
ir jo jaunesnysis brolis Vatapis. Nedorėlis Ilvala mokėjo vi- 
sokių pasivertimų. Susitaręs su savo broliu Vatapiu, jis pa- 
versdavo jį avinu. Paskui iš šio avino mėsos ruošdavo vaišes 
ir siūlydavo jas brahmanams, kuriuos kviesdavo į savo rū- 
mus, žadėdamas dovanų. Kai brahmanai nežinodami suvalgy- 
davo uždraustos mėsos, pažeisdami varnos įstatymą, Ilvala 
juos be pasigailėjimo užmušdavo. 

Pas šiuos brolius galvažudžius ir atėjo ieškodamas turtų 
Agastja ir trys dievobaimingi karaliai. Ilvala juos sutiko prie 
savo sostinės vartų ir parodė deramą pagarbą, o paskui pa- 
kvietė į rūmus, kur pasiūlė savo nuodėmingų vaišių. Agastja 
iš karto suprato, kuo nori juos pavaišinti Ilvala; bet jis nu- 
sprendė visam laikui atsikratyti niekingojo Vatapio ir todėl 
neatsisakė pasiūlytos mėsos. Ilvala padavė visiems svečiams 
po lygiai; bet Agastja viską suvalgė vienas, neleisdamas savo 
palydovams prisiliesti prie vaišių. 

Kai tik vaišės baigėsi, Ilvala, manydamas, kad jo gudrybė 
rėdamas grąžinti jam buvusį kūną. Bet tuo metu iš Agastjos 
pilvo pasigirdo toks garsas, lyg trenktų perkūnas iš dangaus; 
ir išminčius nusijuokė. Veltui šaukė Ilvala brolį; Vatapis iš- 
tirpo Varūnos sūnaus pilve, ir nieko iš jo nebeliko. Taip at- 
keršijo Agastja Ilvalai už tyčiojimąsi iš žynių. 

Po valgio Agastja papasakojo Ilvalai, ko pas jį atėjo su 
trimis valdovais. Tada klastingasis Ilvala tarė: „Įspėk mįslę, 
kurią tau užminsiu, ir tu gausi visa, ko prašai. Sakyk, teisuo- 
li Agastja, ką būtent sugalvojau tau duoti?" Agastja tuoj pat 
atsakė: „Tu nori padovanoti kiekvienam mano palydovui po 
dešimt karvių, o man nori duoti dukart daugiau ir dar auksinį 
vežimą, pakinkytą greitais lyg mintis žirgais. Eik ir patikrink, 
ar iš tiesų šis vežimas auksinis, juk pats dar to nežinai“. 

Ilvala liepė savo patarėjams patikrinti Agastjos žodžius. 
Tie atėjo ir pranešė, kad vežimas iš tiesų gryno aukso. Nuliū- 
do tada Ilvala, pagalvojęs, kad norėdamas pasityčioti iš Agast- 
jos, be reikalo pražudė mylimą brolį, o dabar dar turi dova- 
noti nepageidaujamam svečiui brangų vežimą. Bet jis nieko 
negalėjo padaryti, ir teko atiduoti išminčiui ir jo palydovams 
atspėtas dovanas. 

Su auksiniu vežimu, pilnu auksinių monetų ir brangių pa- 
puošalų, Agastja ir jį lydintys valdovai paliko asurų sostinę 
Manimatį. Karaliai grįžo į savo karalystes, o Varūnos sūnus 
pasuko į buveinę, kur jo laukė Lopamudra. 

Džiaugsmingai sutiko gražioji Lopamudra vyrą, grįžusį su 
brangiomis dovanomis. Ji pažadėjo jam dovanoti labai šaunų 
ir galingą sūnų. Tada Agastja paklausė, ar ji norėtų turėti 
tūkstantį sūnų arba šimtą, tokio galingumo kaip tūkstantis, 
ar dešimt sūnų tokio galingumo, kaip tas šimtas, ar vieną 
sūnų, galingą kaip tūkstantis. Ir Lopamudra pageidavo vieno 
sūnaus, kuriam niekas neprilygtų žemėje. 

„Tegul bus taip“, — tarė Agastja; ir tą pačią naktį jie pra- 
dėjo abiejų laukiamą sūnų. Kitą rytą Agastja paliko savo 
buveinę ir pasitraukė į mišką rūsčiai atgailauti, o Lopamudra 
liko buveinėje laukti gimstant sūnaus. Septynerius metus ji 
nešiojo vaisių po širdim ir tik aštuntaisiais pagimdė negirdė- 
tos galios ir proto sūnų. Jau iš mažų dienų jis mokėjo vedas, 
upanišadas ir vedangus* ir parnešdavo iš miško šventajam 
laužui nepaprastai sunkių medžių. 

Ir dar pasakojama apie Agastją, kad kartą jis išgėrė jūrą, 
padėdamas dievams kovoti su galingaisiais asurais. 

Kai dievai, nugalėję asurus, suginė juos į jūros dugną, 
šie sumanė atkeršyti ir sugriauti visus tris pasaulius iki pa- 
matų. Bet pirmiausiai jie norėjo išnaikinti tuos, kas išmano 
šventąją išmintį ir gyvena teisuoliškai. „Pasaulis laikosi iš- 
mintimi, dorybėmis ir tikėjimu. Išmintį, gėrį ir tikėjimą palai- 
ko brahmanai. Jeigu išnaikinsim brahmanus, pasaulis atsidurs 
ant pražūties ribos“, — taip samprotavo asurai ir ėmė naktimis 
išeidinėti iš jūros dugno į krantą ir griauti šventuolių bu- 
veines. 

Kiekvieną naktį išlįsdavo iš jūros kraugeriai demonai ir 
klaidžiodavo po miškus, be gailesčio žudydami brahmanus; ir 
jie negailėjo nei vaikų, nei moterų. Nebeliko kas atlikinėja 
apeigas, suiro įprasta gyvenimo tėkmė; žmonės palikdavo savo 
būstus ir iš baimės slėpdavosi kalnų olose. Tik drąsiausi did- 
vyriai, mokantys šaudyti iš lanko ir mėtyti ietį, ieškodavo po 
miškus pasaulio siaubėjų, bet veltui — niekur nerasdavo jų. 
Klastingieji asurai tik naktimis išlįsdavo iš jūros ir iki auš- 
ros vėl grįždavo atgal. 

Tada Indros vadovaujami dievai sutrikę atėjo pas Višnų 
prašyti patarimo. Jie pašlovino pasaulio globėjo žygius ir 
narsą ir tarė: „Mes atėjome tau apsakyti savo nelaimių. Išva- 
duok visatą ir dangaus gyventojus nuo baisios baimės. Ligi 
šiol visi gyvi padarai gyveno žemėje taikiai ir ramiai, žmonės 
aukodavo dievams aukas ir klestėjo nežinodami vargų. Bet 
dabar juos užpuolė didelės negandos. Naktimis kažkas slapčia 
įsibrauna į dievobaimingųjų buveines, žudo išminčius ir 
šventuolius, griauna altorius ir kelia siaubą žmonėms. Iš bai- 

mės jie palieka miestus ir kaimus ir ieško prieglobsčio kalnų 
olose. Užgeso šventosios ugnys ant altorių, ir gyvenimas su- 
stojo, dievai liko be aukų. Mus graužia rūpestis; nežinoma 
jėga grasina sugriauti ir pražudyti mūsų karalystę!“ 

„Broliai, aš žinau tai,— atsakė jiems Višnus, — ir Žinau, kas 
sėja žemėj siaubą ir mirtį. Klausykite manęs. Tai asurai nak- 
timis išlenda iš jūros slapčia žudyti, o prieš aušrą vėl pasi- 
slepia jūros dugne. Yra tik vienas būdas iškviesti asurus į at- 
virą mūšį — reikia nusausinti jūrą, kad nebūtų jiems kur pa- 
sislėpti. Eikite pas Varūnos sūnų šventąjį Agastją. Tik jis 
pajėgs tai padaryti." 

Dėkingi dievai pagarbiai nusilenkė visažiniui Višnui ir nu- 
vyko prie Agastjos buveinės. Su didžiausia pagarba prisiar- 
tinę prie jūros valdovo sūnaus dievai pašlovino jo ankstes- 
nius žygdarbius, kad nuvertė Nahušą nuo Indros sosto ir kad 
pašalino kliūtį nuo saulės ir mėnulio kelio,— ir palinkėjo jam 
amžinos gerovės. Po to jie apsakė šventuoliui savo naują ne- 
Iimą. Dievai prašė Agastją padėti jiems nusausinti okeano 
dugną, kad galėtų nubausti klastinguosius pasaulio griovėjus. 

Ir teisuolis Agastja nuvyko ant okeano kranto, o dangaus 
gyventojai lydėjo jį. Jie prisiartino prie jūros, kur pūtė stip- 
rus vėjas; bangos riaumodamos ritosi į krantą, palikdamos 
ant smėlio baltas putas, o jūros žuvimi mintantys paukščiai 
šaižiai klykaudami sklandė virš vandens. Ant okeano kranto 
susirinko daugybė gandarvų ir jakšių, ir minios žmonių — vi- 
si norėjo savo akimis pamatyti neregėtą stebuklą. 

Prisiartinęs prie vandens, Agastja pasakė: „Aš išgersiu šią 
jūrą lygiai taip, kaip jūs išgeriate indą vandens, kai troškulys 
kankina. Žiūrėkite, kaip nusausinsiu jūros dugną, ir būkite 
pasirengę mūšiui“. Ir Agastja įbrido į jūrą ir priglaudė lūpas 
prie vandens; ir visi su nuostaba pamatė, kaip jūra ėmė grei- 
tai nykti išminčiaus viduriuose. 

Ir greit atsivėrė jūros dugnas, ir dievai su garsiais šūks- 
mais puolė savo priešus, pasislėpusius okeano gelmėse. Žiau- 
rus, bet neilgas buvo šis mūšis; dangaus gyventojai lengvai 
nugalėjo apsunkusius nuo nuodėmių asurus ir be gailesčio 
juos žudė. Užmuštųjų asurų kūnai nuklojo okeano dugną; su 
auksine kovos apranga, pasipuošę aukso vėriniais, apyrankė- 
mis ir auskarais, jie gulėjo ten lyg medžiai, pakirsti kirvio 
pačiame žydėjime. Ir tik nedaugeliui iš jų pavyko išsigelbėti 
nuo mirties, tiems, kurie pabėgo į požemio pasaulį. 

Pergalingi dievai džiūgaudami išėjo iš jūros dugno į kran- 
tą ir pašlovino Agastjos žygdarbį. Ir jie paprašė išminčių vėl 
pripildyti okeaną vandens. Bet Agastja juos nuliūdino atsaky- 

damas: „Nebėra jau manyje išgerto vandens,— tarė jis die- 
vams,— jis jau išgaravo iš mano pilvo. Nusausintos jūros jau 
nebegaliu vėl pripildyti vandens. Nuo šiol jūs rūpinkitės, iš- 
mintingieji dievai, kaip sugrąžinti jūrai vandenį“. Ir palinkėjęs 
dievams geros kloties, Agastja pasitraukė. O dievai pagalvo- 
ję, Indros vadovaujami, nuvyko pas visagalį Brahmą paklaus- 
ti jo patarimo. 


61. GANGOS NUSILEIDIMAS ANT ŽEMĖS 


Kai dievai atėjo pas Brahmą prašyti patarimo, kaip vėl pri- 
pildyti vandens Agastjos išgertą jūrą, Praamžis jiems atsakė: 
„Ilgai jums teks laukti, o išmintingieji, iki to laiko, kol gims 
Ikšvakaus Saulės giminėje Ajodjos mieste karalius Bagirata. 
Tik jam bus lemta sugrąžinti okeanui prarastus vandenis". 

Tuo metu Ajodjos miestą valdė galingas ir išmintingas 
karalius iš Saulės giminės, vardu Sagara. Jis buvo Hariščand- 
ros sūnaus Rohitos anūkas. Sagaros tėvas mirė dar sūnui ne- 
gimus, ir karalienė, likusi našlė, norėjo kartu su vyru susi- 
deginti ant laidotuvių laužo, bet vyriausiasis žynys Aurva * 
ją sulaikė: „Tu savo įsčiose nešioji kūdikį. Nuodėmė žudyti 
dar negimusį sūnų. Jam lemta tapti didžiu kariu, daugelio 
genčių ir tautų nugalėtoju". 

Taip atsitiko, kad Sagara gimė po tėvo mirties. Jis išaugo 
išmintingojo Aurvos miško buveinėje, nes be valdovo likusią 
Ajodjos karalystę užgrobė barbarų gentys. Kai Sagara užau- 
go, jis kilo į karą prieš barbarus, sutriuškino juos žiaurioje 
kovoje ir susigrąžino savo protėvių valdas. Ir pavergė jis 
barbarų gentis ir užvaldė daug kitų tautų: javanus ir skitus, 
kambodžus ir pechlevius *. Užkariavęs svetimas šalis, jis pri- 
vertė jų gyventojus arba nusiskusti galvas, arba užsiauginti 
barzdas, kad skirtųsi nuo tikrųjų pavaldinių, jo gimtosios ša- 
lies gyventojų. Jis uždraudė nugalėtiesiems mokytis vedas ir 
atlikinėti šventas brahmanų apeigas; tada javanai, pechleviai, 
skitai ir kitos jo pavergtos gentys iš kšatrijų tapo niekinamais 
mlečais — barbarais. 

Karalius Sagara turėjo dvi žmonas — Kešinę ir Sumatę. 
Kešinė buvo vidarbų karaliaus sesuo, Sumatė — Kašjapos ir 
Vinatos dukra, paukščių karaliaus Garudos sesuo. Bet nei Ke- 
šinė, nei Sumatė nepadovanojo Sagarai palikuonių. Ir kartą 
trokštantis turėti sūnų karalius nuvyko su savo abiem žmono- 
mis į Himalajų kalnus ir ėmė griežtai asketiškai gyventi. Kai 
praėjo šimtas žiauriausio kūno marinimo metų, pas karalių 
Sagarą atvyko Brahmos sūnus dieviškasis išminčius Brigus * 

ir pasiūlė jam apdovanojimą. „Tu turėsi galingų palikuonių, 
o karaliau, ir sulauksi didelės šlovės, — tarė jam Brigus.— Vie- 
na iš tavo žmonų pagimdys sūnų, kuris pratęs tavo giminę; 
kita duos gyvybę šešiasdešimčiai tūkstančių tavo sūnų“. 

Tada nudžiugusios karalienės paklausė išminčiaus: „Kuri iš 
mūsų, o brahmane, pagimdys vieną sūnų, o kuri — tokią dau- 
gybę?"—,Rinkitės pačios“, — atsakė joms Brigus. Tada daly- 
vaujant karaliui Kešinė pasirinko vieną sūnų, giminės pratę- 
sėją, o Garudos sesuo Sumatė — šešiasdešimt tūkstančių ga- 
lingų ir garsių sūnų. 

Ir nusilenkęs galingam šventajam, Sagara kartu su žmo- 
nomis grįžo į savo sostinę. Netrukus abi karalienės pastojo ir 
atėjus laikui pagimdė. Kešinė pagimdė sūnų, panašų į dan- 
gaus gyventojus, o iš Sumatės įsčių pasirodė didžiulis moliū- 
gas. Kai jį pamatė, karalius Sagara įtūžo ir įsakė savo tar- 
nams Sumatės pagimdytą vaisių išmesti iš rūmų. Bet kai tik 
karaliaus tarnai palietė šį moliūgą, iš dangaus pasigirdo bal- 
sas: „O karaliau Sagara! Nedaryk nuodėmės, neatsisakyk sa- 
vo vaikų! Pastatyk saugioje vietoje šešiasdešimt tūkstančių 
ąsočių, pripildyk juos išvalyto aliejaus ir į kiekvieną indą 
atsargiai įdėk po vieną šio moliūgo sėklelę. Iš kiekvieno ąso- 
čio tavo džiaugsmui išaugs po šaunų sūnų“. 

Balsas nutilo, ir Sagara nudžiugęs padarė taip, kaip liepė 
dangus. 

Po kurio laiko į ąsočius įdėtos sėklos sudygo ir iš jų iš- 
ėjo šešiasdešimt tūkstančių jaunų karalaičių, Sagaros sūnų. 
Jie buvo nepaprastai stiprūs ir savo grėsminga išvaizda vi- 
siems keldavo siaubą. Tačiau, kol buvo jauni, juos dažnai 
skriaudė ir engė jų įbrolis, Kešinės sūnus Asamandža *. Jis 
iš jaunų dienų buvo pikto būdo, o kai užaugo, dori žmonės 
visai negalėjo per jį ramiai gyventi; Ajodjos gyventojai labai 
kentėjo nuo piktų jo išdaigų ir žabangų. Jo mėgstama pramo- 
ga buvo grobti vaikus ir skandinti juos pro miestą tekančios 
upės vandeny. Galų gale Sagara, įpykdytas savo vyriausio 
sūnaus blogo elgesio, išvijo jį iš savo šalies. Bet jis pasiliko 
Asamandžos sūnų, savo anūką Anšumaną. Anšumanas buvo vi- 
sai nepanašus į savo piktąjį tėvą; jis buvo pamaldus ir gero 
būdo, ir visi jį mylėjo. 

Kai paaugo Sumatės pagimdyti šešiasdešimt tūkstančių sū- 
nų, jie kaip ir Asamandža ėmė rodyti savo blogą būdą. Jų 
buvo tiek daug ir jie buvo tokie stiprūs, kad nieko nebijojo 
ir negerbė, net dievų. Jie skriaudė ir dievus, ir gandarvus, ir 
rakšus, ir žmones, pūtėsi prieš visus dėl savo narsumo ir jė- 
gos ir stengėsi su kiekvienu įsivelti į rietenas. Ir Ajodjos 

karaliaus piktavalių sūnų išdaigos pasidarė tokios nepaken- 
čiamos, kad ir dievai, ir Žmonės kreipėsi į Brahmą maldauda- 
mi užtarimo. 

Brahma nuramino maldaujančius, išpranašaudamas, kad jau 
nebeilgai jiems liko kentėti Sagaros sūnų skriaudas — netru- 
kus piktieji karalaičiai žūsią, ir juos pražudysią jų pačių dar- 
bai. Su viltimi grįžo dievai į savo dangaus karalystę, o žmo- 
nės — į žemę ir ėmė laukti, kada Sagaros sūnus ištiks lemtis, 
kurios jie nusipelnė. 

Ir štai atėjo diena, kai Sagara, nugalėjęs visus aplinkinius 
karalius, nutarė savo pergales atšvęsti atlikdamas didžiąsias 
žirgo * aukojimo apeigas. Pagal paprotį aukojimui skirtą žir- 
gą iš pradžių išleisdavo į laisvę. Ir visur, kur jis ėjo, jam 
iš paskos sekė šešiasdešimt tūkstančių karaliaus sūnų, skelbda- 
mi Sagaros valdžią visose žemėse, kur tik žengė žirgo koja. 

Ir kai žirgas atėjo prie jūros (be vandens nuo didžiojo 
Agastjos žygdarbio laikų) ir žengė į jūros dugną, jis akimirks- 
niu išnyko karalaičiams iš akių * lyg būtų prasmegęs žemėn. 
Sagaros sūnūs puolė visur jo ieškoti; jie apėjo visas apylin- 
kes, bet žirgo niekur nebuvo. 

Sagaros sūnums neatėjo į galvą, kad jų žirgą pagrobė ne 
kas kitas, o dievų valdovas Indra. Pernelyg didelis žemės ka- 
ralių iškilimas visada keldavo Indros nepasitenkinimą. Valdo- 
vas, atlikęs šimtą žirgo aukojimo apeigų, susilygindavo galybe 
su Indra*, o dangaus karalystės valdovas negalėjo pakęsti 
varžovų. Todėl jis nuolat stengdavosi sutrukdyti garbėtroškoms 
žemės valdovams atlikti šias apeigas; štai ir šį kartą jis pa- 
grobė ir paslėpė Sagaros žirgą. 

Bet Sagaros sūnūs žinojo, kad aukojimo žirgo dingimas — 
pats blogiausias ženklas, žadantis valdovui sugriauti visus jo 
sumanymus, o gal net žūtį. Su didžiausiu uolumu jie puolė 
ieškoti; apėjo visą žemę, apieškojo miškus ir kalnus, bet Žir- 
go taip ir nerado. 

Jie grįžo į Ajodją nuleidę galvas ir prisipažino tėvui, kad 
neišsaugojo aukojimo žirgo. Karalius Sagara labai supyko ir 
pasiuntė sūnus vėl ieškoti, įsakęs be žirgo negrįžti. Ir vėl 
apėjo jie visas pasaulio šalis, bet viskas buvo veltui. 

Visur bastydamiesi, jie aptiko gilų plyšį perdžiūvusios 
jūros dugne. Jie nusprendė jį dar pagilinti, tikėdamiesi rasti, 
ką prarado. Ir Sagaros sūnūs išrausė visą jūros dugną taip 
giliai, kad pasiekė požemio pasaulio Patalos ribas, keldami 
siaubą ten gyvenantiems rakšams ir nagams, ir žudydami vi- 
sus, kas jiems pasipainiodavo kely. Daug dienų ir naktų jie 
rausėsi vis giliau į žemę ir pasiekė pagaliau pasaulio dramb- 

lius, laikančius žemę — Airavatą rytuose, Mahapadmą pietuo- 
se, Vamaną vakaruose ir Sarvabaumą šiaurėje. 

Pagerbę dieviškuosius dramblius, ant savo galvų laikančius 
žemę, šešiasdešimt tūkstančių Sagaros sūnų tęsė savo ieškoji- 
mus. Ir štai požemio pasaulio šiaurės vakarų pakrašty jie pa- 
matė savo žirgą, ramiai besiganantį laukymėje. O netoli jo 
ant žemės sėdėjo atsiskyrėlis, pasinėręs į dievobaimingus ap- 
mąstymus. 

Tai buvo pats Višnus didžiojo išminčiaus ir šventuolio 
Kapilos * pavidalu. Neprotingi Sagaros sūnūs, paniekinę gražų 
paprotį, neparodė išminčiui deramos pagarbos; su didžiausiu 
triukšmu ir šūksmais, mosuodami mietais ir akmenimis, kuriais 
rausė žemę, jie puolė tiesiai prie žirgo. Ir jie grasė Kapilai: 
„Tai tu, galvažudy, pagrobei mūsų aukojimo žirgą? Žiūrėk, ne- 
pakliūk mums į rankas!" 

Tada Kapila, kurio dievobaimingus apmąstymus jie su- 
drumstė, pažvelgė piktai į karalaičius. Ir savo liepsningu 
žvilgsniu jis akimirksniu pavertė pelenais šešiasdešimt tūks- 
tančių Sagaros sūnų. 

Šventuoliai iš Kapilos buveinės atnešė į Ajodją žinią apie 
Sagaros ir Sumatės sūnus ištikusią dalią. Ilgai liūdėjo karalius 
Sagara, bet susitaikė su dievų valia. 

Kai atėjo papročių nustatytas mirusiųjų paminėjimo laikas, 
Ajodjos karalius pasišaukė savo anūką Anšumaną ir tarė: „O 
teisingasis Anšumanai, mane ištiko didelė nelaimė. Aš netekau 
visų savo sūnų; tik tu man likai. Žuvo šešiasdešimt tūkstančių 
tavo tėvo brolių, didžiojo Višnaus pykčiu paversti pelenais, 
jų palaikai guli požemio pasaulyje be laidojimo apeigų. Tavo 
tėvą Asamandžą už jo piktadarybes, paklusdamas liaudies va- 
liai, išvariau už Ajodjos ribų. Žiauriose kautynėse nugalė- 
jau priešus, pajungdamas savo valiai visus žemės valdovus, 
bet lig šiol negaliu paaukoti žirgo ir atšvęsti savo pergalių. 
Anšumanai, aš pavedu tau atlikti tai, ko nepavyko padaryti 
tavo tėvo broliams. Surask žirgą, kurio neišsaugojo mano sū- 
nüs, ir parvesk jį atgal į Ajodją!“ 

Anšumanas pagarbiai nusilenkė savo seneliui ir išėjo ieš- 
koti žirgo Ajodjos karaliaus žuvusių sūnų pėdsakais. Kelias jį 
atvedė prie išdžiūvusio okeano. Šiauriniame okeano krašte jis 
išvydo gilų plyšį, ir giminaičių išrausta plačia perėja Anšuma- 
nas nusileido į požemio pasaulį ir išėjo į laukymę, kurioje 
sėdėjo Kapila, nugrimzdęs aukščiausiosios tiesos apmąstymuo- 
se. Ir sudėjęs iš pagarbos rankas prieš veidą Anšumanas tyliai 
prisiartino prie didžiojo šventuolio, nusilenkė jam į kojas ir 
papasakojo apie savo atvykimo tikslą. 

Kapilai patiko romus ir pagarbus Anšumano elgesys, ir jis 
pažadėjo Sagaros anūkui patenkinti kiekvieną jo norą. Anšu- 
manas pirmiausiai paprašė leisti pasiimti aukojimui skirtą 
žirgą; paskui jis tarė: „Pasakyk man, o didysis išminčiau, ar 
yra būdas nuplauti šešiasdešimties tūkstančių žuvusių kara- 
liaus sūnų nuodėmes, kad jie rastų ramybę dangaus karalys- 
tėje?" Kapila jam atsakė: „O Anšumanai, tu teisingas ir do- 
ras. Tau padedant, karalius Sagara galės įvykdyti savo norus. 
Tu sugrąžinsi jam šį žirgą, ir tegul jis paaukoja jį kaip pri- 
klauso, o tavo sūnaus sūnus reikiamu laiku gaus didžiojo Šy- 
vos palaiminimą ir jo malone nukreips į žemę dangaus upę 
Gangą *. Jos vandenys vėl pripildys išdžiūvusią jūrą ir nu- 
plaus žuvusių Ajodjos karaliaus sūnų palaikus. Kai tik šven- 
tieji Gangos vandenys palies jų palaikus, jie apsivalys nuo 
nuodėmių ir gaus dangaus karalystę“. 

Anšumanas dėkingas nusilenkė gerajam šventuoliui ir, 
pasiėmęs žirgą, tuo pačiu keliu grįžo į Ajodją. Jis papasakojo 
karaliui Sagarai viską, kas jam nutiko, apsakydamas ir Kapilos 
pranašystę. Nudžiugintas laimingo Anšumano sugrįžimo ir ge- 
rų pranašysčių, Ajodjos karalius atliko iškilmingas žirgo au- 
kojimo apeigas. Ir dievai buvo patenkinti Sagara, ir jis dar 
ilgai valdė savo karalystę, saugodamas taiką ir savo paval- 
dinių gerovę. 

Bet atėjo diena, kai jėgos apleido Ajodjos valdovą, ir jo 
gyvenimo saulė pakrypo vakarop. Tada jis perdavė karalystę 
Anšumanui ir paliko žemę, pasirinkdamas dangaus palaimą. 

Po Anšumano sostas atiteko jo sūnui Dilipai, po Dilipos 
Anšumano anūkui Bagiratai. Karalius Bagirata buvo gražus, 
galingas ir laikėsi įstatymų. Visam pasaulyje niekas neprilygo 
jam galybe ir narsa; jo sostą supo minios jam pavaldžių val- 
dovų; brahmanai šlovino jo dorybes ir išmintį, bet sunki 
našta gulėjo Bagiratai ant širdies — tai liūdnos jo protėvių 
dalios prisiminimas. Jis neužmiršo, ką išpranašavo Kapila, 
kalbėdamasis su jo seneliu; ir kartą, palikęs karalystę savo 
patarėjams, nuėjo prie Himalajų papėdės ir ėmė vykdyti rūs- 
čius įžadus. 

Tūkstantį metų praleido Bagirata, vykdydamas didį pasiau- 
kojimo žygdarbį ant šlaitų Himalajų, kurių didingos viršūnės 
stiebėsi į dangų, švytėdamos brangiaisiais akmenimis. Nuo- 
stabios giraitės puošė ten kalnų šlaitus, kuriais tekėjo į ly- 
gumas greitos švarios upės; giliose olose slėpėsi žiaurūs liūtai 
ir tigrai; aplink skardeno nuostabių paukščių balsai; ant gilių 
ežerų paviršiaus žydėjo lotosai ir aukštai virš jų skambėjo 
nuostabi gandarvų giesmė; ant akmeninių uolų sėdėjo gražuo- 

lės apsarės, ir kinarai linksmino jas savo dangiškąja muzika; 
o tolumoje, kur žemė susilieja su dangumi, vaikščiojo mil- 
žiniški drambliai; ir sidabrinis švytėjimas gaubė plačiuosius 
Himalajų pečius. 

Ir kai praėjo tūkstantis metų, didžiojo Himavato duktė 
Ganga pasirodė Bagiratai nuostabios mergelės pavidalu. Tuo 
metu Gangos upė tekėjo danguje, ir jos vandenys dar nebu- 
vo susimaišę su Žemės upių vandeniu. 

Ganga pasakė: „O didysis karaliau, ko tu nori iš manęs? 
Dėl ko tu tūkstantį metų žiauriausiai marini savo kūną? Pa- 
sakyk man savo troškimus, o dievobaimingasis šventuoli, ir aš 
viską tau duosiu“. Bagirata deivei pasakė: „O didžioji Ganga! 
Kadaise mano protėviai blogu elgesiu įpykdė teisuolį Kapilą, 
ir savo žvilgsniu jis pavertė juos pelenais. Ir iki šiol jiems 
nėra vietos dangaus karalystėje. Tik tavo šventi vandenys, 
palietę jų palaikus, gali nuplauti mano protėvių nuodėmes. 
Norėdamas išmelsti iš tavęs šią malonę, aš pasmerkiau save 
tūkstančiui metų rūsčios atgailos“. Palankiai nusiteikusi Gan- 
ga Bagiratai atsakė: „AŠ pasiryžusi tau padėti, o dievobai- 
mingasis Dilipos sūnau, bet tai, ko tu prašai, sunku padaryti. 
Jeigu nukreipsiu savo vandenų tėkmę iš dangaus į žemę, žemė 
neišlaikys jų kritimo. Visoje visatoje tik vienas Šyva gali iš- 
gelbėti žemę nuo pražūtingo mano vandenų smūgio ir nu- 
kreipti juos į ją, nepadarydamas žalos. Prašyk Šyvos šios 
malonės ir, jeigu jis sutiks, aš patenkinsiu tavo prašymą“. 

Ir dėkingas Bagirata nusilenkė Gangai ir nuėjo prie Kaila- 
sos kalno papėdės. Ten, netoliese Šyvos buveinės, jis vėl 
ėmėsi rūsčiai marinti kūną, kad įgytų grėsmingojo valdovo 
malonę. Ir praėjo daug metų, ir pagaliau Šyva pasirodė An- 
šumano anūkui ir pažadėjo padėti Gangai nusileisti iš dan- 
gaus. Pasikėlęs kartu su Bagirata aukštai į kalnus, Šyva liepė 
jam pašaukti deivę. Ir atsiliepdama į Bagiratos kvietimą, Gan- 
ga pasirodė ant snieguotos kalno viršūnės. Ji nukreipė savo 
vandenis iš dangaus į žemę; o kad jų kritimas nepakenktų 
žemei, Šyva pakišo galvą ir savo kakta atrėmė krintančio 
vandens srauto smūgį. Ir jo kūnu vanduo nutekėjo ant žemės 
ir pasuko į okeaną. 

Ir Bagirata nuėjo paskui Gangos vandenis, o jam iš pas- 
kos sekė dievai ir dangiškieji išminčiai, gandarvai ir asparės, 
žemiškieji karaliai ir šventuoliai, troškę išvysti, kaip Ganga 
vėl pripildys vandens išdžiūvusį okeaną. 

Bet kai Ganga tekėjo pro Višvamitros prosenelio, išmin- 
čiaus iš Kaušiko giminės Džahnaus buveinę *, ji sutrikdė jį 
ir atitraukė nuo dievobaimingų įžadų laikymosi; ir įpykęs iš- 

minčius vienu gurkšniu išgėrė šventąją upę. Dabar Bagiratai 
teko maldauti išmintingąjį Džahnų nauja atgaila, kol šis atlei- 
do ir išleido Gangą iš savo vidurių į laisvę. Bet nuo to laiko 
Gangą vadina Džahnave — Džahnaus dukra, nes jis išleido ją 
iš savęs, tarsi pagimdydamas ją antrą kartą. 

Ir Gangos vandenys tekėjo toliau, ir įsiliejo į perdžiūvusį 
okeaną, ir pripildė jį. Jie prasisunkė į požemio pasaulį ir pa- 
lietė Sagaros sūnų palaikus. Tuoj pat žuvę karalaičiai apsi- 
valė nuo nuodėmių ir gavo dangiškąją palaimą. Ir Bagirata, 
visą tai pasiekęs savo didžiu pasiaukojimu ir dievobaimingu- 
mu, džiugus grįžo į savo karalystę ir ilgai bei laimingai ka- 
raliavo. 

Nuo to laiko šventoji Gangos upė teka žeme ir įteka į 
okeaną, kurį ji pripildė vandens. 


62. SAKMĖ APIE KARALIŲ ŽMOGĖDRĄ 


Karalius Kalmašapada * iš Ikšvakaus giminės buvo dievo- 
baimingojo Bagiratos, nuleidusio Gangą iš dangaus į žeme, 
proanūkis. Jis buvo narsus, ir niekas žemėje negalėjo pri- 
lygti jam didybe. Kartą jis išvyko medžioti. Tankaus miško 
atvašyno siaurame takelyje jis sutiko atsiskyrėlį Šaktį, didžio- 
jo išminčiaus Vasištos vyriausiąjį sūnų. Karalius liepė atsi- 
skyrėliui užleisti jam kelią; bet išminčius nepasitraukė iš 
tako, ir tada apakęs iš pykčio ir puikybės Kalmašapada su- 
davė brahmanui rimbu. 

Ir Šaktis prakeikė paikąjį karalių: „Su dievobaimingu at- 
siskyrėliu tu elgiesi lyg rakšas! Todėl nuo šiolei tu lyg rakšas 
pradėsi maitintis žmogiena! O niekingiausias iš karalių, tapk 
žmogėdra!" 

Išgąsdintas baisaus prakeikimo, Kalmašapada ėmė maldauti 
Vasištos sūnų atleidimo. Bet pasitaikė, kad tuo metu į šalį, 
kur valdė Kalmašapada, atėjo didysis šventuolis Višvamitra. 
Jis atėjo į Ajodjos karalystę slaptai vildamasis tapti Ikšva- 
kaus giminės karalių vyriausiuoju žyniu, nurungęs savo am- 
žiną priešą ir varžovą Vasištą. Kai Višvamitra sužinojo apie 
Šakčio prakeikimą, pasiuntė karaliui Kalmašapadai piktą rak- 
šą, ir tas apsigyveno jo kūne. Taip Višvamitrai klastingai 
veikiant išsipildė Šakčio prakeikimas, ir apsėstas rakšo nelai- 
mingasis Kalmašapada pamiršo savo žmogiškąją prigimtį. 

Ir kai kitą kartą Kalmašapada sutiko vyriausiąjį Vasištos 
sūnų brahmaną Šaktį, jis tarė jam: „Kadangi tu man pasiun- 
tei šį baisų prakeikimą, nuo tavęs ir pradėsiu žmogėdros gy- 
venimą“. Jis užpuolė Šaktį, užmušė jį ir suėdė, kaip tigras 

suryja elnią. Ir Višvamitros kurstomas, jis paskui surijo vie- 
ną po kito visus Vasištos sūnus. 

Kai didysis šventuolis Vasišta sužinojo, kad, kurstant klas- 
tingajam  Višvamitrai, karaliaus žmogėdros suryti Žuvo vi- 
sas šimtas jo sūnų, jo sielvartui nebuvo galo. Bet atsisakęs 
pasaulio aistrų atsiskyrėlis nekeršijo savo sūnų žudikui. Jis 
nutarė atsisveikinti su gyvenimu. Užlipęs ant Meraus kalno 
viršūnės, jis puolė žemyn galva; bet uolėta to kalno papėdė 
jį priėmė lyg minkšta lova, ir jis išliko gyvas ir sveikas. Tada 
Vasišta nuėjo į gūdų mišką, uždegė miško laukymėj laužą ir 
žengė į ugnį. Bet ugnis jo nedegino, ir jos karštis išminčiui 
buvo lyg vėsaus vėjelio dvelkimas. Tada nelaimingasis Varū- 
nos sūnus prisirišo po kaklu sunkų akmenį ir puolė nuo kran- 
to į jūrą gilioje vietoje, bet bangos išnešė vėl jį į krantą 
sveiką ir gyvą. Ir po to nepaguodžiamasis Vasišta, veltui 
ieškojęs mirties, grįžo į savo buveinę. 

Bet jis negalėjo rimti ištuštėjusiame name ir sielvarto 
graužiamas vėl iš ten išvyko. Jis nuėjo ant gilios upės kranto 
ir, susirišęs rankas ir kojas virvėmis, puolė į jos bangas. 
Bet upė nutraukė raiščius ir išnešė jį į krantą. Tada Vasišta 
šią upe pavadino Vipaša *— Išlaisvinančioji iš varžtų. 

Dvasios kančių genamas, jis nuėjo tolyn per miškus ir kal- 
nus ir pasiekė kitos plačios ir gilios upės krantą, kur knibž- 
dėte knibždėjo krokodilų. Vasišta puolė į šią upę vildamasis 
išsivaduoti iš pilno kančių gyvenimo, bet krokodilai jo nelietė, 
o upė tuoj pat išsišakojo į šimtą atšakų, nuseko ir neleido iš- 
minčiui nuskęsti. Nuo to laiko ji vadinasi Šatadru *— Tekanti 
šimtu atšakų. 

O Vasišta vėl atsidūręs sausumoje iš sielvarto sušuko: „Iš 
tiesų negaliu atimti sau gyvybės!“ Ir vėl nužingsniavo savo 
buveinės link. Artindamasis prie namų, jis išgirdo vedų himnus 
skaitantį balsą; ir šis balsas buvo visiškai panašus į jo vy- 
riausiojo sūnaus Šakčio. Išminčius nuskubėjo į savo buveinę, 
bet nepamatė ten nieko, tik savo marčią Adrišjantę, vyriau- 
siojo sūnaus našlę. „Kas dabar skaitė vedas Šakčio balsu?“ — 
paklausė Vasišta. „Tai tavo sūnaus sūnus, kurį aš nešioju savo 
įsčiose, — atsakė jam Adrišjantė— Jis dar negimė, o jau mo- 
ka atmintinai visas šventąsias knygas. Jis bus didis išminčius, 
o Vasišta!' Ir Vasištai atlėgo širdis, ir jis sušuko: „,Nenutrūko 
mano giminė!“ Tada išsisklaidė jo liūdesys, ir jis nustojo gal- 
voti apie mirtį. 

Bet kartą prie jo buveinės prisiartino rakšo apsėstasis ka- 
ralius Kalmašapada, tas, kuris surijo jo sūnus. Jį pamačiusi 
Adrišjantė, drebėdama iš baimės, tarė Vasištai: „Štai artinasi 

prie mūsų kraugerys rakšas lyg pats mirties dievas! Gelbėk 
mane nuo jo, o didysis išminčiau, ir išgelbėk savo būsimąjį 
anūką!“ Vasišta ją nuramino: „Nebijok, mano dukra, tai ne 
Iakšas, tai karalius Kalmašapada, užburtas išminčiaus prakeiki- 
mo. Jis tavęs nelies“. Ir išmintingasis Vasišta burtažodžiu su- 
stabdė Kalmašapadą, o paskui apšlakstė jį šventintu vandeniu 
ir išvarė iš jo rakšą, kuris išbuvo karaliaus kūne dvylika 
metų. 

Išvaduotas nuo prakeikimo karalius Kalmašapada vėl tapo 
savimi, jis nudžiugo ir pašlovino išmintingąjį Vasištą. Šis jam 
tarė: „Grįžk, karaliau, į savo sostinę ir nuo šiol valdyk savo 
pavaldinius teisingai ir pagal įstatymą. Ir niekada daugiau 
neįžeidinėk brahmanų, o Kalmašapada!“ Ir Kalmašapada paža- 
dėjo gerajam Vasištai gerbti nuo šiol žynius ir atsiskyrėlius 
ir niekada daugiau jų nebeskriausti. Jis grįžo į Ajodją ir nuo 
to laiko valdė taikiai ir teisingai iki pat mirties. 

O doroji Adrišjantė pagimdė sūnų, kurį pavadino Parašara *, 
tai yra Išgelbėtojas, nes jis dar negimęs išgelbėjo nuo mirties 
savo senelį Vasištą. Ir jis tapo didžiu išminčiumi ir turėjo 
didelę galią, kurią įgijo šventųjų burtų išmanymu ir rūsčiu 
asketišku gyvenimu. Jis davė įžadą atkeršyti rakšams už tėvo 
žuvimą ir atliko didžias aukojimo apeigas, kad visuose trijuo- 
se pasauliuose būtų išnaikinta rakšų giminė. 

Sunerimę atėjo tada pas Parašarą Brahmos sūnūs Pulastja, 
Pulaha ir Kratus, siekdami apraminti jo pyktį ir atkalbėti jį 
nuo pražūtingo sumanymo. Pulastja jam tarė: „Nejaugi dėl 
vieno žmogėdros tu pasmerksi žūčiai visus rakšus, nekaltus dėl 
tavo tėvo mirties? Karalius Kalmašapada išsivadavo nuo pra- 
keikimo; tavo senelio tauriojo Vasištos sūnūs kartu su dievais 
džiaugiasi dangaus palaima. Kam beprasmiškai ir neteisingai 
naikinti gyvus padarus? Atsisakyk aukojimo apeigų, o Šak- 
čio sūnau!" 

Ir įtikintas Pulastjos žodžių, Parašara atsisakė savo įžado. 
Ugnį, kuri turėjo išnaikinti rakšus, jis išleido į gūdų mišką 
ant šiaurinio Himalajų šlaito. Ten kiekvieną mėnesio ketvirtį, 
kai pateka mėnuo, ji degina rakšus, užklystančius į šį mišką. 


63. SAKMĖ APIE JAUNĄJĮ ATSISKYRĖLĮ 


Senais laikais angų * šalį valdė ketvirtojo Jajačio sūnaus 
Anaus palikuonis Lomapada. Šis karalius leido dienas pramo- 
gaudamas ir linksmindamasis, užmiršdavo aukoti dievams au- 
kas ir net neturėjo artimo žynio patarėjo, dėl to brahmanai 
buvo juo labai nepatenkinti. 

Ir atėjo diena, kai Indros valia lietus aplenkdavo įstatymus 
paniekinusio Lomapados karalystę, upės jo šalyje nuseko ir 
žemė išdžiūvo, ir angų daliai teko didžios kančios ir negandos. 
Tada Lomapada sunerimo. Teko jam pasikviesti išmintingus 
brahmanus ir prašyti jų patarimo — kaip susigrąžinti lietus į 
angų žemę. 

Ir tada vienas išminčius Lomapadai pasakė, kad, tik įžengus 
į jų Žemę jaunam be nuodėmių atsiskyrėliui Rišjašringai, Ind- 
ra vėl taps maloningas angams, ir lietūs palaistys perdžiūvu- 
sią Žemę. 

Rišjašringa buvo dievobaimingo atsiskyrėlio Vibindakos, gy- 
venančio nuošalioj buveinėj gūdžioje miškingoje vietoje, sū- 
nus. Kartą Vibindaka atėjo ant upės kranto atlikti apsiplovimo 
ir pamatė ant kito upės kranto gražiąją apsarę Urvašę. Atsis- 
kyrėlis, sujaudintas jos žavesio, išliejo sėklą į upės vandenis. 
Ir atsitiko taip, kad jo sėklą kartu su vandeniu prarijo miško 
elnė, atėjusi prie upės atsigerti. Ir kai praėjo reikiamas laikas, 
ji pagimdė berniuką su nedideliu ragu ant kaktos. Vibindaka 
išaugino ir išauklėjo vaiką; jis pavadino jį Rišjašringa, tai 
reiškia Elnio ragas. l 

Rišjašringa išaugo savo tėvo miško buveinėj ir nuo jaunų 
dienų laikėsi įžadų, atgailavo ir atlikdavo apeigas. Jis nebuvo 
patyręs pasaulietiško gyvenimo; ir išaugo iš vaiko amžiaus 
tapdamas gražiu ir stotingu jaunuoliu, bet, tėvo saugomas nuo 
nuodėmingo pasaulio, jis per šiuos metus niekada nebuvo ma- 
tęs moters. 

Apie šį jauną šventuolį brahmanas apsakė karaliui Loma- 
padai, bet nė vienas iš susirinkusiųjų išminčių nežinojo būdo, 
kaip išvilioti Rišjašringą iš miško. Karalius sukvietė pasaulie- 
tiškuose reikaluose patyrusius patarėjus, ir jie patarė jam, kaip 
prisivilioti Rišjašringą į angų karalystę. 

Karalius įsakė pašaukti turinčias meilės patirtį miesto pasi- 
leidėles *, mokančias dainuoti ir šokti. Jis paaiškino joms, kad 
dėl šalies gerovės jos turinčios sugundyti Rišjašringą ir atvi- 
lioti jį į karalystės žemes. Bet gražiosios pasileidėlės nesiryžo 
įvykdyti jo liepimo. Nors jos ir bijojo užrūstinti karalių, bet 
dar labiau bijojo atsiskyrėlio prakeikimo; sutrikusios jos at- 
sakė Lomapadai, kad tokia užduotis ne jų jėgoms. 

Karalius Lomapada neturėjo savo vaikų. Bet jam buvo ati- 
davęs savo dukterį karalius iš Ikšvakaus giminės, ir Lopamada 
augino ją ir auklėjo nuo mažų dienų kaip savo tikrą vaiką. 
Visame pasaulyje nebuvo mergelės, kuri grožiu prilygtų kara- 
laitei Šantai, angų karaliaus įdukterei. Kai sužinojo, kokia nę- 

laimė gresia karalystei, ji pati pasisiūlė parvesti iš miško ša- 
lies išgelbėtoją. 

Jos įsakymu patyrę staliai pastatė jai ant plausto lengvutę 
pirkelę, apvijo ją medžių šakomis, išpuošė gėlėmis ir išklojo 
kvepiančiomis žolėmis. Pasiėmusi pakankamai skanių valgių ir 
vaisių, ir vyno, karalaitė, lydima nedaugelio jaunų ir gražių 
tarnaičių, sėdo ant plausto, kurį paleido per mišką tekančia 
upe į tą pusę, kur atlikinėjo apeigas ir atgailavo nenuodėmin- 
gasis Rišjašringa. 

Po kurio laiko plaustas pasiekė miško kraštą ir priplaukė 
prie kranto netoli nuo Vibindakos buveinės. Tvirtai pririšu- 
sios prie medžio plaustą, mergelės nulipo nuo jo; ir karalaitė 
Šanta pasiuntė savo bendrakeleives surasti į buveinę vedan- 
čius takus ir pažiūrėti, kaip praleidžia Rišjašringa rytą, dieną 
ir vakarą. 

Paskui, sulaukusi palankaus laiko, kai Rišjašringos tėvas 
Vibindaka išėjo į mišką malkų aukojimo laužui, karalaitė vie- 
na nuėjo į buveinę, tarnaites palikusi saugoti plaustą. Išėjusi 
iš miško tankmės, ji prisiartino prie vienišo Rišjašringos, be- 
siilsinčio ant pievelės prie lūšnos, ir tarė: „O dievobaimingasis 
šventuoli, matau tu sveikas, turi pakankamai vaisių ir šaknų 
ir tau čia gera ir smagu. Tu tikriausiai džiugini savo tėvą, uo- 
liai atlikdamas apeigas, teisuolišku gyvenimu ir elgesiu". Nu- 
stebintas jam nežinomo padaro pasirodymo, Rišjašringa atsakė: 
„Tu visa švyti kaip skaistus šviesulys. Kas tu? Leisk, atnešiu 
vandens tau kojoms nuplauti kaip geram svečiui. Gal tu nori 
paragauti sultingų mūsų miško vaisių. Sėskis štai ant demblio. 
Jis nupintas iš šventos kušos žolės ir apdengtas juodos anti- 
lopės kailiu. Ant jo sėdėti malonu ir patogu. Pasakyk man, 
kur tavo buveinė? O nuostabusis brahmane! Veidu ir stotu tu 
panašus į dievą! Pasakyk man, kokius įžadus tu vykdai!" 

„O Vibindakos sūnau, — atsakė jaunoji mergelė. — už tos 
kalvos, už trijų jodžanų nuo čia, gražioj vietoj yra mano bu- 
veinė. Tu neskubėk nešti vandens kojoms apiplauti; nedera 
man priimti iš tavęs tokias paslaugas. O svarbiausias mano 
įžadas — tave apkabinti.“ | 

Tada Rišjašringa ėmė vaišinti ją išnokusiais ir sultingais 
vaisiais. Bet šelmė mergelė jų atsisakė ir pati ėmė vaišinti jį 
savo atsineštais vaisiais, kokių jam dar nebuvo tekę ragauti. 
Jos išdaigos ir išdykavimas sužavėjo Rišjašringą ir nepaprastai 
jį pralinksmino. Ji ėmė puošti jį girliandomis ir vainikais, už- 
dėjo jam brangius vėrinius ir apyrankes ir davė atsigerti ait- 
raus skonio svaigaus gėrimo. Ir jaunoji žavuolė linksmai juo- 
kėsi iš Rišjašringos sutrikimo. Paskui ji ėmė žaisti su sviedi- 

niu, pakeldavo jį nuo žemės ir išmesdavo aukštai į orą, kad 
Rišjašringa galėtų gėrėtis jos kūno lankstumu. Žaisdama prie 
jo, ji lietė jį savo švelniomis rankomis ir viliojo, žvilgčiodama 
į jį nedrąsiai ir švelniai. Kai pamatė, kad jo širdis suvirpėjo, 
ji stipriai apkabino jį ir tyliai pasitraukė šalin nuo buveinės, 
pažvelgusi į jį maloniu atsisveikinimo žvilgsniu. 

Ji nuėjo, o Rišjašringa liko lyg nesavas nuo jį apėmusios 
aistros ir jau nebegalėjo valdytis“ Jo mintys neatitrūk- 
damos sekė paskui jį palikusią žaviąją viešnią, ir jis jautėsi 
vienišas. Ir visą laiką jis sunkiai dūsavo lyg būtų ištiktas sun- 
kios nelaimės. 

Netrukus į buveinę grįžo didysis šventuolis Vibindaka. Jis 
iš karto pamatė, kad Rišjašringa neišvalė aukojimo reikmenų 
ir neparuošė pieno ir aliejaus aukojamiems nupylimams, Jis 
išvydo savo sūnų liūdną, nuleista galva, lyg sunkaus vargo 
prispaustą. Vibindaka paklausė sūnaus, kas jam šiandien atsi- 
tikę, ir -Rišjašringa jam atsakė: „Šiandien čia buvo atėjęs nie- 
kada man nematytas jaunas šventuolis. Jo tankūs, ilgi, bliz- 
gantys, melsvai juodi, gražiai garbanoti plaukai maloniai kve- 
pėjo; jie buvo surišti auksiniu kaspinu. Jis buvo neaukšto 
ūgio, šviesaus veido, didelėmis juodomis akimis, panašiomis 
į lotosus, liekno liemens ir aukšta krūtine. Jo kaklą puošė žė- 
rintis lyg dangaus žaibas vėrinys, jo drabužiai buvo siuvinėti 
aukso siūlais, o ant gražių ir grakščių kojų žvangėjo žibantys 
papuošalai. Jis švytėjo ir buvo toks gražus lyg dievas. Buvo 
malonu žiūrėti į jo veidą, ir jo balsas džiugino širdį. Jo kal- 
ba buvo maloni lyg kokilos giesmė ir pasiekė pačią širdį. Jis 
kvepėjo lyg miškas žydėjimo metu. Kai purtydavo galvą, jo 
plaukai dailiais kuokštais krisdavo ant kaktos ir veido ir pa- 
sklisdavo ant pečių. Rankoje jis laikė nuostabų apvalų vaisių, 
kuris nuo smūgio į žemę pašokdavo ir išlėkdavo aukštai į orą. 
Ir kai aš žiūrėjau į šį jauną šventuolį, tėve, mano širdis buvo 
pilna džiaugsmo. Jis nepriėmė mano pasiūlyto vandens apsi- 
plovimui ir atsisakė siūlomų vaisių ir negėrė iš mūsų šaltinio. 
Jis man davė kitų, nepaprasto skonio vaisių ir pagirdė nuosta- 
biu gėrimu; kai paragavau jo, man galva apsvaigo ir pasidarė 
lengva ant širdies, kaip niekados nėra buvę. Jis uždėjo man 
ant kaklo šias gėlių girliandas ir brangius vėrinius. O paskui 
apkabino mane rankomis ir prisitraukė mano galvą ir prigludo 
lūpomis prie mano lūpų su tyliu niekad anksčiau man negir- 
dėtu garsu; ir virpesys apėmė mano kūną. Mano tėve, nuo to 
laiko, kai šis jaunas atsiskyrėlis išėjo, mane graužia liūdesys 
ir lyg ugnis degina kūną; ir mano mintys krypsta tik į jį. Su 
juo noriu visada būti ir laikytis tų įžadų, kurių jis laikosi; jie 

man labiau prie širdies negu tie, kurių tu mane išmokei. Ir 
nieko kito netrokštu“. 

Išklausęs Rišjašringos pasakojimų, sunerimęs tėvas jam at- 
sakė: „O mano sūnau, pikti gražaus pavidalo velniai bastosi po 
mišką! Jie tik ir svajoja, kaip išvesti šventuolį iš teisingo 
kelio! Tai buvo rakšas, Rišjašringa, sumanęs pažeisti tavo įža- 
dus; su rakšais nereikia prasidėti, nereikia nei žiūrėti į juos, 
nei kalbėtis — netikėk jais! Ir tau, atsisakiusiam pasaulio, ne- 
tinka puoštis vainikais ir vėriniais“. 

Liepęs sūnui daugiau nieko neprileisti arti buveinės, Vibin- 
daka išėjo į mišką ieškoti rakšo, sudrumstusio Rišjašringos 
ramybę. Tris dienas jis vaikščiojo po aplinkinius miškus, bet 
veltui, ir jis sugrįžo į buveinę. Bet kai kitą kartą Vibindaka 
išėjo į mišką rinkti vaisių ir šaknų, nuostabusis svečias vėl 
atėjo į buveinę. Ir vos Rišjašringa išvydo karalaitę, apimtas 
džiaugsmo puole prie jos ir tarė: „Skubėkim greičiau į tavo 
buveinę, kol mano tėvas negrįžo iš miško!“ 

Šanta atsivedė Rišjašringą prie savo plaukiojančios trobe- 
lės, ir jie užlipo ant šakomis ir gėlėmis papuošto plausto. Ir 
kol jie kalbėjosi, plaustas nuplaukė nuo kranto ir ėmė plaukti 
į Lomapados sostinę. 

Kai jie parplaukė, nudžiugęs angų karalius su didžiausia 
pagarba priėmė Rišjašringą ir įvedė jį į savo rūmų vidų. Ir 
vos tik Vibindakos sūnus peržengė Lomapados rūmų slenkstį, 
prapliupo gausūs, derlių žadantys lietūs, ir pagirdė žemę, ir 
pripildė angų šalies vandens telkinius. Karalius Lomapada pa- 
tenkintas, kad jo troškimai išsipildė, atšventė prašmatnias savo 
įdukterės Šantos ir Rišjašringos vestuves. O kad Vibindaka 
nepyktų už sūnaus pagrobimą, karalius nutarė dosniai apdova- 
noti ir savo žentą, ir jo tėvą. Lomapada savo pavaldiniams, 
ganantiems gyvulius palei kelią iš miškų, kur buvo atsiskyrėlio 
būstas, iki pačios karaliaus sostinės, liepė rodyti Vibindakai, 
vos tik jį išvys, karališką pagarbą ir sakyti, kad ir Žemės, ir 
kaimenės, ir jie patys priklausą Rišjašringai. 

Ir viskas įvyko taip, kaip buvo numatęs Lomapada. Kai 
Vibindaka grįžo iš miško ir nerado būste sūnaus, jį apėmė bai- 
sus pyktis. Jis suprato, kad Rišjašringą išsivežė į Lomapados 
karalystę, ir išvyko ten pasiryžęs iš pykčio paversti pelenais 
angų valdovą ir jo sostinę. Bet pakeliui į angų sostinę žmonės 
ganyklose ir piemenų trobelėse sutikdavo Vibindaką su di- 
džiausia pagarba lyg kilmingą valdovą. Piemenys, atsakydami 
į jo klausimus, bylojo, kad ir gyvuliai, ir žemės, ir jie patys 
priklausą karaliaus žentui Rišjašringai. Vibindakos pyktis pa- 
mažu atslūgo, ir kai atsiskyrėlis pasiekė sostinę, ir Lomapada 

pagarbiai jį sutiko prie miesto vartų ir gausiai apdovanojo, 
Vibindaka susitaikė su tuo, kas įvyko. Bet palikdamas angų 
sostinę jis tarė Rišjašringai: „O mano sūnau! Kai patenkinsi 
visus Lomapados prašymus ir tau gims sūnus, nedelsdamas 
grįžk į mūsų atkampius miškus“. 

Rišjašringa taip ir padarė. Bet paskui jis nusileido tikrojo 
savo žmonos Šantos tėvo, dievobaimingojo Ajodjos karaliaus 
Dašaratos prašymui ir tapo jo vyriausiuoju žyniu. Jis atliko 
aukojimo apeigas, kad karalius turėtų vyriškos giminės pali- 
kuonių, ir Dašaratai gimė galingas sūnus — didysis Rama, rak- 
šų nugalėtojas. 


64. SAKMĖ APIE KARALIŲ SOMAKĄ 
IR JO SŪNŲ DŽANTŲ 


Pančalų * šalyje karaliavo garsus Mėnulio giminės palikuo- 
nis karalius vardu Somaka. Jis turėjo šimtą žmonų ir visos jos 
buvo be galo atsidavusios valdovui. Karalius labai norėjo turė- 
ti sūnų, bet ėjo metai, o jo žmonos vis buvo bevaikės. Ir pa- 
galiau, kai karalius Somaka jau paseno, viena iš jo žmonų 
pagimdė sūnų, ir išsipildė sena pančalų valdovo svajonė. Ka- 
ralaičiui davė Džantaus vardą, ir berniukas augo, švelniai my- 
limas visų Somakos žmonų. Jos visaip rūpinosi Džantumi ir su 
džiaugsmu tenkino kiekvieną jo norą, ir jaunojo karalaičio 
dienos buvo kupinos malonumų ir linksmybių. 

Kartą karaliaus sūnui į šlaunį įkando skruzdėlė, ir Džantus 
garsiai suriko iš skausmo. Visos karaliaus žmonos susijaudino, 
apsupo karalaitį ir ėmė dejuoti; ir rūmuose kilo didelis triukš- 
mas. Kai karaliui Somakai pranešė, kad skruzdėlė įkando jo 
sūnui, šis išsigandęs ir susijaudinęs su visais patarėjais nu- 
skubėjo į moterų menes. Bet išaiškėjo, kad Džantui neatsitiko 
nieko bloga, ir skausmas be pėdsakų praėjo. Tada Somaka 
grįžo prie karališkosios tarybos reikalų, skųsdamasis karčia 
dalia tėvo, kuris turi tik vieną sūnų. 

„Jau verčiau būčiau visai bevaikis, — tarė Somaka savo pa- 
tarėjams.— Kai turi tik vieną sūnų, nerimas dėl jo visą laiką 
spaudžia širdį — juk baisu jo netekti. Visą gyvenimą norėjau 
turėti daug sūnų. Visos mano žmonos sveikos ir nori turėti 
palikuonių, ir visos jos, išskyrus vieną, liko bevaikės. Tik vie- 
ną sūnų jos man padovanojo senatvėj. Liūdna dalia senstančio 
valdovo, neturinčio daug palikuonių; o juk ir mano žmonos 
kiekvienais metais vis sensta. Nejaugi negalima išsivaduoti iš 
šio rūpesčio? Aš pasiryžęs visokiems išbandymams, kad tik 
kiekviena mano žmona pagimdytų po sūnų!“ 

Į šiuos žodžius išmintingas brahmanas, gerai išmanantis apei- 
gas karaliaus žynys, Somakai atsakė, kad būdas išsivaduoti yra. 
„Bet jis Žiaurus ir pareikalaus iš tavęs didelės tvirtybės ir dva- 
sios jėgų, karaliau“,— tarė žynys. Karalius Somaka, viskam 
pasiryžęs, kad įsigytų palikuonių, liepė žyniui pasakyti, kaip 
to pasiekti. 

Tada brahmanas tarė: „O valdove, tu turi paaukoti Džantų, 
savo pirmagimį ir kol kas vienintelį sūnų, ir jeigu taip pada- 
rysi, tavo Žmonos po kurio laiko pagimdys tau šimtą kitų gra- 
žių ir narsių sūnų. Tuo metu, kai aukojimo laužo ugnis apims 
Džantaus kūną ir tavo žmonos įkvėps aukos dūmų, jos pajus 
kūne sunkumą, ir kiekviena iš jų pagimdys tau po sūnų. O 
tavo pirmagimis Džantus iš naujo atgims savo motinos įsčiose; 
tu jį atpažinsi iš auksinio apgamo ant nugaros”. 

Toks didelis buvo karaliaus Somakos noras turėti palikuo- 
nių, kad jis sutiko paaukoti Džantų. Vyriausiasis žynys įsakė 
brahmanams įžiebti ugnį ant altoriaus ir paruošti aukojimo 
apeigų rykus. Paskui jis nuėjo į rūmų moterų pusę paimti 
Džantaus. Kai žmonos sužinojo apie rengiamą aukojimą, liū- 
desys, siaubas ir gailestis apėmė jas; jos iš visų pusių apsu- 
po Džantų ir nenorėjo atiduoti žiauriajam žyniui. Bet tas jėga 
išplėšė karalaitį iš moterų rankų, atvedė prie altoriaus ir da- 
rydamas užkeikimus paaukojo. 

Ir kaip buvo pranašavęs žynys, kai Somakos žmonos įkvėpė 
aukojimo laužo dūmų, jos pajuto kūne anksčiau nepatirtą sun- 
kumą; ir po dešimties mėnesių kiekviena iš jų pagimdė kara- 
liui po sūnų. Ir Džantų, kaip buvo išpranašauta, vėl pagimdė 
jo motina, ir jis tarp Somakos sūnų buvo laikomas vyriausiu, 
ir valdovo žmonos mylėjo jį kaip ir pirmąjį Džantų. 

Po kurio laiko paaukojęs jaunąjį Džantų žynys numirė. O 
netrukus po jo mirties su gyvenimu atsisveikino ir nusenęs 
karalius Somaka. Po mirties karalius, eidamas į Indros dangaus 
karalystę, turėjo pereiti per baisiąsias Jamos valdas. Ten jis pa- 
matė savo vyriausiąjį žynį, degantį negęstančio laužo liepsnose ir 
besiraitantį baisiose kančiose. Karalius Somaka sužinojo, kad 
jis kenčia šias kančias už tai, jog paaukojo jaunąjį karalaitį 
Džantų. Tada Somaka panoro pasidalyti su juo kančias, nes 
manė, jog neteisinga, kad už jų abiejų nusikaltimą turi kentė- 
ti vien tik brahmanas. Ir karalius, ir brahmanas abu degė 
Jamos buveinės laužo liepsnose, kol apsivalė nuo nuodėmių. 
Po to Teisingumo karalius išleido juos abu į dangaus valdas. 

65. SAKMĖ APIE KARALIŲ UŠINARĄ 


Senais laikais gyveno žemėje galingas karalius Ušinara iš 
Anaus giminės. Visur sklido garsas apie jo dievobaimingumą, 
ir žmonės kalbėjo, kad savo šventumo galia jis viršija patį 
dangaus valdovą Indrą. Ir štai kartą dievai Indra ir Agnis pa- 
noro įsitikinti patys, ar tiesą kalba apie karalių Ušinarą. Indra 
pasivertė sakalu, Agnis —- balandžių, ir paukščių pavidalu abu 
pasirodė prie karaliaus rūmų. Balandis, tarsi gelbėdamasis nuo 
sakalo, puolė prie karaliaus Ušinaros kojų ir prašė jį gelbėti, 
o sakalas kreipėsi į Ušinarą tokiais žodžiais: „Visi žemėje tave, 
karaliau, laiko teisingu ir šventu. Išspręsk mūsų ginčą tei- 
singai. Mane seniai kankina alkis. Juk neatimsi tu mano mais- 
to, nuo amžių man paskirto paties visatos kūrėjo? Nejaugi 
gailėdamas balandžio, tu pasmerksi mane mirti badu? Arba 
tu gelbėsi šį paukštį vien dėl geraširdžio ir gailestingo valdovo 
šlovės?" 

Ušinara jam atsakė: „Šis mažas paukštis visas dreba iš bai- 
mės dėl tavo aštrių nagų ir godaus snapo. Jis prašo manęs 
pagalbos, ir jį apginti nuo tavęs ir išgelbėti jo gyvybę yra 
mano pareiga!“ 

Tada sakalas Ušinarui tarė: „O didysis karaliau, argi tu 
nežinai, kad tik maistas palaiko ir gelbsti mūsų gyvybę? Net 
žmogus negali išgelbėti savo gyvybės, jeigu jis neturi maisto. 
Kiekvienas gyvas padaras be maisto žūsta. Ir jeigu tu atimsi 
mano teisėtą maistą, atimsi man gyvybę. Balandį tu išgelbėsi, 
bet mane pražudysi. Jeigu iš tavęs, karaliau, atimtų tavo maistą, 
tu žūtum ir negalėtum išgelbėti nuo žūties nei savo pavaldinių, 
nej šito bailaus paukščio. O jeigu žūsiu aš, negaudamas savo 
grobio, žus iš bado ir mano žmona, ir mano maži vaikai. Ir mes 
visi išmirsime tik dėl vieno šito balandžio. Tada tavo teisuo- 
lišką sielą prislėgs sunki nuodėmė. Visada taip būna pasauly- 
je —tai, kas vienam neša gėrį, kitam virsta nelaime ir tampa 
neteisingų ir nuodėmingu poelgiu. Verta gerai pagalvoti, kad 
neapsiriktum, koks darbas atneš daugiau gėrio. Kas geriau — 
išgelbėti daugelį, paaukojant vieną, ar išgelbėti vieną ir pa- 
smerkti žūčiai daugelį?" 

Nustebintas tokios protingos paukščio kalbos Ušinara tarė: 
„O išmintingasis sakale! Tu samprotauji taip protingai lyg bū- 
tum paukščių karalius Garuda. Ir aš nedrįstu sakyti, kad tu 
neišmanai dėsnių. Bet tu gali numalšinti alkį, susirasdamas 
kito maisto, ir nereikalauti, kad išduočiau paukštį, kuris iš 
baimės prašo mano užtarimo. Aš duosiu tau geresnio maisto 
negu šis mažas paukštis. Nori, įsakysiu tau duoti buivolo, šer- 

no arba elnio mėsos?" Sakalas Ušinarai atsakė: „Ne, didysis 
karaliau, aš nenoriu nei šerno, nei buivolo, nei elnio. Atiduok 
man balandį. Pats dangus pasiuntė jį šiandien man ir mano 
vaikams. Balandžiai — nuo amžių mums paskirtas maistas“. 

„Prašyk manęs, ko nori, sakale,— tarė Ušinara.— Galiu tau 
atiduoti savo protėvių valdas, bet kurią savo brangenybę: auk- 
są, perlą, rubinus — viską, ko panorėsi. Tik neprašyk manęs 
balandžio, kuris puolė prie mano kojų norėdamas, kad išgel- 
bėčiau. Sakyk, ką tu nori gauti iš manęs vietoj šio paukščio?" 
Tada sakalas tarė: „O karaliau, jeigu tu taip trokšti išgelbėti 
šį balandį, kuris dreba iš baimės dėl savo menkos gyvybės, 
atpjauk nuo savo kūno tokio svorio mėsos gabalą kaip šis ba- 
landis. Tegul tavo kūnas pamaitins mane, mano žmoną ir mano 
vaikus". 

Ir Ušinara su džiaugsmu sutiko duoti už balandį savo kūno. 
Nesudrebėjęs atkirto jis savo kūno gabalą, o kai pamatė, kad 
balandis sunkesnis, atpjovė antrą gabalą, kad jo atpjautos mė- 
sos svoris prilygtų balandžio svoriui. Kraujuotomis rankomis 
jis pakilojo balandį ir abu savo kūno gabalus ir nustebęs pa- 
juto, kad balandis vis dar sunkesnis. Tada Ušinara ėmė pjauti 
nuo savo kūno gabalą po gabalo, norėdamas išlaikyti duotą 
žodį, bet balandis vis sunkėjo, ir netrukus ant karaliaus kaulų 
nebeliko nė gabalėlio mėsos. 

Ir tada karaliui Ušinarai sakalas tarė: „Žinok, o šventasis 
Ušinara, aš — Indra, o šis balandis — Agnis. Mes atėjome pas 
tave, norėdami išmėginti tavo širdies gerumą ir įsitikinti patys, 
ar teisingi gandai apie tavo dorybingumą. Nuo šiol, o teisin- 
gasis karaliau, tavo šlovė spindės kaip saulė ir pasklis po visą 
visatą. Iki pasaulio pabaigos žmonės pasakos apie tave legen- 
das, o tu pats įžengsi į dangų". 

Ir visa, ką išpranašavo Ušinarai visagalis Indra, išsipildė. 
Liko amžiais šlovė apie dorąjį karalių. 


66. SKANDOS *, KARO DIEVO, GIMIMAS 


Senais laikais, kai kariavo dievai ir asurai, dangaus kariau- 
nos vadas Indra sunaikino mūšyje galingus ir narsius Ditės 
sūnus daičius. Sielvarto apimta motina užslėpė neapykantą sa- 
vo sūnų žudikui. Ji atėjo pas savo vyrą Kašjapą ir tarė: „O 
didysis, Indra pražudė mano vaikus, neleidęs jiems pasidžiaugti 
gyvenimu. Prašau tavęs, padovanok man sūnų, kuris būtų toks 
galingas, kad galėtų nubausti Indrą ir atkeršyti už man pada- 
rytą skriaudą!" 

Kašjapa pažadėjo Ditei, kad jos noras išsipildysiąs, ir ji 
pagimdysianti galingą sūnų. Laiminga ji pasitraukė į miškus 
ir laikėsi griežtų įžadų. Ir kai atėjo laikas, Ditė pagimdė di- 
džiulį lyg kalno viršūnė sūnų, tvirtą lyg geležis. Ji pavadino 
jį Vadžranga *. Jam nebuvo baisus joks ginklas, net Indros 
griaustinio smūgiai ir žaibai nieko negalėjo jam padaryti. 

Kai Vadžranga suaugo ir įgijo kariui būtinų žinių, jis pa- 
klausė Ditės: „O motina! Pasakyk, ką turiu dėl tavęs padaryti?" 
Ir tada Ditė, pajutusi, kad išmušė jos valanda, su šypsena žvelg- 
dama į savo galingąjį sūnų paliepė: „Klausyk, Vadžranga! Dan- 
gaus valdovas Indra pražudė daugybę tavo tikrų brolių. Eik 
į Amaravatį ir nubausk Indrą!“ 

Vadžranga paklusniai nuvyko į dangaus valdas, susirado 
Indrą jo karališkuose rūmuose, lyg vaiką pagriebė dangaus 
valdovą savo galingomis rankomis, surišo jį, užsimetė ant nu- 
garos ir su šia našta grįžo pas motiną. Prisiartinęs prie Ditės, 
Vadžranga metė jai po kojų surištą Indrą, kaip meta liūtas 
savo liūtei miške sugautą elnią. Bet nespėjo nudžiugusi Ditė 
ištarti nė žodžio, kaip jiems pasirodė Praamžis ir tarė Vadžran- 
gai: „O mano sūnau! Ką tu nori daryti su Indra? Patikėk, nėra 
didesnės bausmės kaip šlovės nuplėšimas, tai baisiau negu mir- 
tis. Paklausyk manęs, išlaisvink iš varžtų dangaus valdovą. Bus 
geriau, jeigu jis atgaus laisvę tavo gera valia, o ne mano 
įsakymu. Tu taip jį pažeminai, kad dabar jam nebemielas gy- 
venimas“. Vadžranga pagarbiai atsakė: „Man nieko nereikia 
iš Indros. Aš tik įvykdžiau savo motinos valią. Tu, Brahma, 
mūsų Praamžis, ir aš turiu klausyti tavo patarimų. Aš tuoj pat 
paleisiu dangaus valdovą. Nejaučiu jam nei pykčio, nei prie- 
šiškumo. Bet prašau tavęs didžios malonės. Išmokyk mane tei- 
singai ir dorai gyventi, o didysis Brahma!“ Ir Vadžranga nu- 
silenkęs Brahmai nutilo laukdamas atsakymo. 

„Jeigu tu nori teisingai ir dorai gyventi, mano sūnau, — 
tarė jam Brahma,— tai lik gyventi miškuose ir laikykis griežtų 
įžadų. Atsisakyk tuščių troškimų, nesiek nei valdžios, nei pa- 
saulietiškų malonumų. Teisuoliškas gyvenimas, atsitolinus nuo 
aistrų, pavydo ir pykčio, apvalys tavo sielą ir pripildys ją pa- 
laimingos ramybės. Ir kad pasaulietiškos laimės ilgesys ne- 
graužtų tau širdies, dovanosiu gražią ir švelnią mergelę“. Taip 
kalbėjo Vadžrangai Visatos kūrėjas ir tuoj pat sukūrė jo lai- 
mei gražią mergelę liaunu liemeniu ir aukšta krūtine, kerin- 
čiomis panašiomis į lotosus akimis. Praamžis pavadino ją Va- 
range ir padovanojo Ditės sūnui. 

Vadžranga su savo jauna žmona pasitraukė į ramią miško 
buveinę ir ėmė dorai gyventi, laikydamiesi griežtų įžadų. Pir- 

mą tūkstantį metų jis stovėjo iškėlęs rankas į dangų; antrą 
tūkstantį metų jis stovėjo susilenkęs ir įrėmęs galvą į žemę; 
trečią tūkstantį metų jis kankino save svilinančia kaitra, o 
ketvirtąjį — pasinėrė į ledinį vandenį. Ir visus tuos metus jo 
gražioji žmona Varangė išsėdėjo ant tvenkinio, laikydamasi 
tylėjimo įžado ir atsisakiusi bet kokio maisto. 

Tuo pačiu metu, kai jie rūsčiai atgailavo, Indra, pasivertęs 
didžiule beždžione atsidūrė prie Varangės. Jį pamačiusi, ji bai- 
siai nusigando. Jis urzgė ir laužė viską, kas pakliuvo po ranka, 
sudaužė atsiskyrėlių namų apyvokos reikmenis ir padarė bai- 
sią netvarką. Paskui, pasivertęs didžiuliu slibinu, jis žiedais 
apsivijo apie persigandusią Varangę ir išvilko ją iš vyro na- 
mų. | 

Tuo metu pasibaigė Vadžrangos atgailavimo laikas. Brahma 
buvo patenkintas jo pasiaukojimo žygdarbiu ir pažadėjo Vadž- 
rangai, kad jo neištiksiąs baisus asurų likimas ir jo kūnas bū- 
siąs amžinas. Nudžiugęs Vadžranga tada liovėsi marinti kūną, 
paragavo pagaliau skanaus maisto ir nuėjo į savo buveinę, 
norėdamas pranešti apie Brahmos malonę savo Varangei. Bet 
lūšnoje jis jos nerado. Sunerimęs Vadžranga ėmė visur ieškoti 
žmonos ir pagaliau surado ją gūdžiame miške ant kalno šlaito. 
Išgąsdinta Indros ji gailiai sriūbavo, ir Vadžranga ilgai nega- 
lėjo jos nuraminti. Kai jis sužinojo, kas įvyko ir kas buvo 
Varangės išgąsčio kaltininkas, jį apėmė toks įtūžis, kad nu- 
sprendė atkeršyti ne tik Indrai, bet ir visiems jo karalystės 
gyventojams. Bet dabar Vadžranga buvo jau senyvo amžiaus 
ir, be to, jis buvo pažadėjęs Brahmai niekada nepalikti savo 
atsiskyrėliškos buveinės. Tada jis ryžosi pasiaukojimu pelnyti 
dar vieną Brahmos malonę — įsigyti sūnų, kuris būtų dar ga- 
lingesnis negu jis pats. 

Ir vėl ilgus metus rūsčiais įžadais Vadžranga marino savo 
kūną, kol Brahma pagaliau pažadėjo jam trokštamą sūnų. Ta- 
da, nutraukęs savo šventuolišką žygdarbį, jis sugrįžo pas my- 
limą žmoną. 

Kai atėjo nustatytas laikas, Varangė pradėjo Brahmos pa- 
žadėtą sūnų ir ėmė kantriai laukti jo gimimo. Bet ėjo metai 
po metų, o kūdikis vis negimė. Tūkstantį metų kamavosi Va- 
rangė laukdama, kol pagimdys, ir pagaliau sulaukė. Išvydo 
pasaulį Vadžrangos sūnus, gražus, galingas ir stotingas, ir jo 
balsas buvo skardus lyg griaustinio griausmas. Vadžranga sū- 
nų pavadino Taraka. Jis augo taip greitai, kad netrukus buvo 
didelis lyg kalno viršūnė, ir iš mažumės išmanė mokslus kaip 
protingiausias brahmanas. 

Visi asurai džiaugėsi žiūrėdami į Vadžrangos sūnų; jie di- 
džiavosi jo jėga ir žiniomis ir pripažino jį savo valdovu ir 
vadu. Į jį asurai dėjo savo geriausias viltis. ,„Vadžrangos sū- 
naus jėga ir narsa duos mums viso pasaulio valdžią“, — gal- 
vojo jie. Pats Taraka, žinodamas, kaip Indra nuskriaudė jo 
motiną Varangę, tik ir galvojo, kaip nugalėti dangaus karalys- 
tę ir nubausti jos klastingąjį valdovą. Jis nusprendė išeiti iš 
miško ant Himalajų šlaitų ir ten atlikti negirdėtą pasiaukojimo 
žygdarbį. Taraka sugalvojo pelnyti aukščiausią Brahmos dovaną 
pirmiau, negu pradės kautis su dievais. 

Jis apsistojo nuošalioj kalnų oloj, sukūrė laukymėje prieš 
olą negęstančių laužų ratą, atsisakė bet kokio maisto ir ėmė 
kankinti savo kūną ugnimi ir saulės kaitra. Taip jis praleido 
daugelį metų; paskui ėmė pjauti vieną po kito savo kūno ga- 
balus ir mėtyti juos į laužų ugnį, pats save aukodamas Brah- 
mai. Pagaliau atėjo diena, kai Taraka liko visai be kūno; 
stovėjo jis bekūnis tarp liepsnojančių laužų, ir šis iki šiol ne- 
regėtas žemėje žygdarbis sukėlė trijų pasaulių gyventojų siau- 
bą. Pats Brahma pritrenktas atvyko pas Vadžrangos sūnų ir jo 
paklausė: „Pasakyk, didysis šventuoli, ko nori. Rinkis, kokią 
nori dovaną, savo žygdarbiais tu pelnei mano malonę“. 

Taraka paprašė Brahmos nemirtingumo. „O Praamži,— tarė 
jis Visatos kūrėjui,— tu žinai pačius slapčiausius visų padarų, 
gyvenančių trijuose pasauliuose, sumanymus. Tu žinai, koks 
didelis dievų ir asurų priešiškumas. Padėk man iškovoti asurams 
pergalę. Padaryk, kad niekas negalėtų manęs įveikti kauty- 
nėse nei ranka, nei koja, nei ginklu. Nieko daugiau nepra- 
šau“. Bet Brahma atsakė Tarakai, kad asuras negalįs išvengti 
mirties; už tai jis galįs pasirinkti mirtį, kokią pats panorėsiąs. 
Tada Taraka tarė: „Padaryk taip, kad tik septynių dienų kū- 
dikis galėtų atimti man gyvybę“. Ir Brahma sutiko suteikti šią 
dovaną Tarakai, Vadžrangos sūnui. 

Kai Taraka su šia Brahmos dovana grįžo pas asurus, jie 
atsigavo ir ėmė linksmintis. Su tokiu vadu kaip Taraka jie 
nustojo bijoti Indros ir dangaus kariaunos, ir ėmė gyventi ra- 
miai ir nerūpestingai. Bet didis karys Taraka negalėjo ilgai mė- 
gautis ramybe ir taika. Jo sielą kamavo troškimas susikauti 
su dievais. Kartą jis sušaukė asurus ir tarė jiems: „Koks ma- 
lonumas valdyti požemio pasaulį ir neturėti dangaus valdžios? 
Mano širdis trokšta kautynių džiaugsmo su dievais. Dievai iš 
visur gauna aukas, jie geria šventąją somą, džiaugiasi apsarių 
grožiu ir linksminasi žaisdami dangaus giraitėse. O mes pa- 
kenčiame visa tai ir nenorime atkeršyti už mūsų protėviams 
padarytas skriaudas! O tie, kurie nekeršija už skriaudas, per 

amžius neturės nei turtų, nei šlovės. O broliai, aš pradedu 
mirtiną karą su dievais. Paruoškite man vežimą su aštuoniais 
ratais. Iškelkite ant jo mano kovos vėliavą ir rinkite kovai 
mano kariuomenę. Rytoj mes pulsime Indrą ir visus dangaus 
karalystės gyventojus". 

Ir paklusdami Tarakos valiai, asurai surinko didelę kariuo- 
menę, apginklavo ją pagal karo mokslo taisykles, o Tarakai 
įkinkė į aštuonratį vežimą tūkstantį greitų lyg mintis žirgų, 
prikrovė jį iečių, aksčių, lankų ir strėlių ir iškėlė jo aukso 
vėliavą. 

Grėsmingų raitų, pėsčių, su vežimais ir ant dramblių asurų 
pulkų priekyje ėjo būgnininkai ir muzikantai. Kariai užtraukė 
kovos dainą, grasindami priešams baisia mirtimi, ir žemė dre- 
bėjo nuo jų sunkių žingsnių. 

O tuo metu Indra, sunerimęs dėl Tarakos galybės, pasi- 
traukė nuo Manasos kalno ir ten vienumoj mąstė, kaip jam 
padidinti savo kariaunos galybę. „„Asurai spaudžia mus,— mąs- 
tė jis — ir aš jau neturiu jėgų atremti jų puolimo. Mano ka- 
Iiuomenei reikia naujo vado, galingo vyro, kuris išgelbėtų 
mus nuo sutriuškinimo.“ 

Ir kai jis sėdėjo ten paskendęs tokiose mintyse, staiga iš- 
girdo pagalbos šauksmą. Indra pakėlė akis ir netoliese ant 
kalno šlaito išvydo demoną galiūną Kešiną, panašų į raudono 
vario uolą; vienoje rankoje laikydamas kuoką, kita jis tempė 
gražią mergelę. „Kaip tu drįsti prievarta varyti šią mergelę! — 
sušuko dievų karalius, prisiartinęs prie milžino.— Liaukis ją 
kankinęs! Žinok, prieš tave dangaus karalystės valdovas, griaus- 
mavaldys Indra, ir jis neleis, kad pasaulyje klestėtų savivalė“. 

Kešinas pašaipiai jam atsakė: „Palik ją man, tai mano gro- 
bis, ir noriu ją turėti. Eik į savo dangaus karalystę, Indra, ir 
džiaukis, kad mane sutikęs likai gyvas“. Indra supykęs žengė 
prie demono, norėdamas nubausti jį už įžūlumą; tada Kešinas 
sviedė į jį savo didžiulę kuoką, bet dievas perskėlė ją pusiau 
savo vadžra. Įtūžęs asuras griebė kalno viršūnę ir norėjo ją 
sviesti į priešą, bet ir ją Indra sudaužė vadžros smūgiu, ir ji 
užgriuvo patį Kešiną. Ir sužeistas Kešinas, paleidęs mergelę, 
ėmė bėgti. l 

Kai jis išnyko, Vasava paklausė mergelę: „Kas tu esi, gra- 
žuole? Kieno tu? Kaip tu čia atsiradai?“ Toji atsakė: „Mano 
vardas Devasena *, aš — Kūrinių valdovo Dakšos duktė. Mano 
sesuo Daitjasena * jau tapo Kešino grobiu. Mes abi, kai tėvas 
leisdavo, dažnai ateidavome čionai, ant Manasos kalno, pasi- 
linksminti su draugėmis, ir Kešinas jau bandė mus pagrobti. 
Mano sesuo užsidegė aistra jam, ir jis pagrobė ją,— o mane 

tu išgelbėjai, o didysis dievų valdove. Ir dabar prašau tave 
surasti man vyrą, kurio jėgą aš galėčiau nepaprastai padidinti. 

„Pasakyk man, kur slypi tavo jėga, o mergele, mano mo- 
tinos sesuo“, — paklausė Indra. Devasena atsakė: „Aš pati, o 
galingasis, neturiu jokios jėgos, bet tas, kuris mane ves, įgis 
jėgą, kokios neregėjo pasaulis — tokią dovaną gavau iš savo 
tėvo. Mano vyras bus nenugalimas karys; kartu su tavimi jis 
nugalės bet kokį priešą“. 

Tada Indra susimąstė: „Kur man surasti šios mergelės vertą 
vyrą?“ 

Tuo tarpu diena ėjo vakarop, ir dievų valdovas pamatė, kad 
besileidžianti saulė, apsupta pikta lemiančio švytėjimo, pany- 
Ia į raudonus lyg kraujas debesis. Ir jis išvydo Varūnos bu- 
veinę okeaną,— jo vandenys lyg nusidažė krauju. Žemėje, at- 
sukę į saulę ugnimi liepsnojančius nasrus, kaukė šakalai. „Ry- 
toj bus didelis mūšis“, — pagalvojo Indra. 

Kartu su Devasena jis nuvyko pas Brahmą ir jam nusilen- 
kęs tarė: „Išrink šiai mergelei vyrą. Jis turi būti didis karys“. 
Ir Brahma atsakė: „Netrukus gims labai galingas kūdikis. Jam 
lemta tapti tavo kariaunos vadu ir šios mergelės vyru“. 

Tada Indra su išgelbėta iš asuro mergele nuvyko į šventą- 
ją Vasištos buveinę, kur gyveno septyni didieji išminčiai *, 
išgarsėję pasauliuose tobulu tiesos pažinimu: Atris, Višvamitra, 
Brigus, Gautama, Džamadagnis, Baradvadža ir Vasišta. Jie visi 
kartu su savo žmonomis apsigyveno ten, netoli Meraus kalno 
viršūnės. Jie atliko didžias aukojimo apeigas pergalės trokš- 
tančiam Indrai, ir Agnis šią auką nunešė dievams. 

O Indra grįžo į savo sostinę Amaravatį, kur pasiuntiniai 
jau atnešė žinią apie asurų kariuomenės žygį. Apimtas neri- 
mo, dievų karalius kreipėsi į išmintingą dievų globėją Brihas- 
patį patarimo, ir šis Indrai pasakė, kad reikia ruoštis kovai. 
„Priešas eina į karą prieš tave, — tarė Brihaspatis dievų kara- 
liui.— Jeigu tu dabar ieškosi taikos, Taraka pagalvos, kad jo 
bijai. Jeigu norėsi dovanomis numalšinti jo neapykantą ir pyktį, 
jis pagalvos, kad tu silpnas, ir panorės atimti iš tavęs viską, 
ką turi. Tik mūšis ir pergalė, o valdove, gali tave sutaikyti su 
Taraka". 

Indra sutiko, kad išmintingasis Brihaspatis teisus, ir ėmė 
rengti mūšiui savo kariauną. 

Baisus ir Žiaurus buvo asurų mūšis su dievais. Tūkstančiai 
karių Žuvo toje kovoje, ir jų kūnai nuklojo mūšio lauką. Krau- 
ju užlietame lauke lyg kalnai stūksojo sulaužyti vežimai, už- 
mušti drambliai ir žirgai. Sparnuoti maitvanagiai suko ratus 
virš mūšio lauko, laukdami, kol ateis jų laikas, ir hienų bei 

šakalų gaujos degančiomis akimis iš visų pusių subėgo į kauty- 
nių vietą. 

Vis mažiau karių liko Indros kariaunoje, vis stipriau jį spau- 
dė pergalės prieš dievus trokštantys asurai. Višnus, Varūna ir 
Kubera jau ne kartą buvo pasitraukę iš mūšio lauko, norėdami 
atsipūsti ir sukaupti jėgas, o paskui vėl puldavo kautis, bet 
nugalėti asurų jie nepajėgė. Pagaliau dangaus valdovas ir Ta- 
Iaka patys stojo į žiaurią dvikovą. Jie apipylė vienas kitą spie- 
čiais strėlių, svaidė vienas į kitą ietis ir diskus. Jau buvo su- 
žeisti žirgai, įkinkyti į jų vežimus, nukauti jų vežėjai, nukrito 
žemėn strėlėmis nukirstos kovos vėliavos, o abu priešininkai 
vis dar tęsė savo dvikovą. Dangaus kariaunos kariai atskubėjo 
Indrai į pagalbą prieš galingąjį Vadžrangos sūnų, bet visos 
jų pastangos jį nugalėti buvo veltui. 

Grėsmingas Tarakos vežimas davėsi po mūšio lauką lyg 
negailestingai kertanti mirtis ir traiškė bei žudė visa, kas gyva. 
Tarakos strėlės skynė taikliai ir negailestingai, ir Indros ka- 
Iiuomenę apėmė siaubas. Apimti nenugalimos baimės, jo kariai 
bėgo iš mūšio lauko kaip pakliuvo, ir dievai negalėjo jų su- 
stabdyti. 

Didžią pergalę laimėjo Taraka ir asurai, o kartu su ja— 
trijų pasaulių valdžią. Iškilmingai grįžo Taraka į savo sostinę, 
ir gyventojai jį sutiko džiaugsmingais šūksmais ir su gėlėmis. 
Prie Tarakos rūmų vartų būriavosi grandinėmis sukaustyti be- 
laisviai dangaus gyventojai, ir asurai džiaugėsi, kad jie gėdin- 
gai pažeminti. Bet Vadžrangos sūnus liepė savo tarnams nuimti 
belaisviams grandines ir paleisti juos į laisvę. 

Pažeminti dievai su Indra priešakyje susigraužę atvyko į 
Brahmos rūmus ir prisiartinę prie jo sosto nulenkė galvas prieš 
visatos kūrėją. „O Praamži,— tarė dievai —tu duodi gyvybę 
žemės padarams ir laikai savo rankose dangaus gyventojų liki- 
mą. O didysis! Tu amžinas ir tavęs neslegia atgimimų našta *. 
Giedras dangus — tavo kakta, o mėnuo ir saulė — tavo akys, 
tavo plaukai — šliaužiančios gyvatės, pasaulio šalys — tavo au- 
sys, okeanas — tavo nemirtingo kūno bamba, o pati žemė — 
iš tiesų tavo kojos. Tu — priežastis, tu — veiksmas, tu — ramybė, 
tu — visatos pasaulis. Visi mūsų slapčiausi troškimai — tavo va- 
lioj, nes tu — visatos tėvas ir valdovas. Tu didis, tu galingas, tu be- 
kraštis, tu nuostabus. Tad būk mūsų užuovėja, mūsų parama!“ 
Taip šlovino Brahmą pralaimėjimo pažeminti dievai, laukdami 
jo pagalbos ir patarimo. 

„Kas tau atsitiko, Indra? — paklausė tada Praamžis— Tu 
panašus į moterį, netekusią vyro ir papuošalų. Tavo plaukai 
susivėlę ir veidas išblyškęs. O tu, Agni? Aš nematau nei tavo 

ugninio švytėjimo, nei jį lydinčių dūmų. Tu panašus į apsvilusį 
ir apneštą pelenais mišką po gaisro. Kas yra tau, Varūna? Tu 
sis Kubera? Tu taip išsigandai, kad buvai pasiryžęs atsisakyti 
visų savo lobių. O tu, didysis Višnau? Kaip atsitiko, kad tavo 
grėsmingasis ginklas buvo bejėgis mūšyje?“ 

Dievai stovėjo prieš Visatos kūrėją nuleidę galvas, nusva- 
rinę prie kūno savo galingas rankas ir niekuo negalėjo pasitei- 
sinti. Jie vėl kreipėsi į Brahmą: „O kūrėjau, Taraka atėmė 
mūsų karalystę ir tapo jos valdovu. Asurai užgrobė Himalajų 
viršūnes ir olas ir ten apsigyveno. Šis nuostabus kalnų kraštas, 
kuris visada mums patiko, dabar nebepriklauso mums. Asurai 
atėmė visus mūsų turtus, mūsų dangaus muzikantus ir šokėjas. 
Jie sudaužė mūsų vežimus ir sulaužė ginklus, kuriuos tu ka- 
daise mums buvai dovanojęs, ir mes dabar visiškai bejėgiai. 
Sueigose asurai mums skiria prasčiausias vietas, visaip mus 
įžeidinėja ir neduoda ištarti nė žodžio — jie sako, kad mes 
per daug plepūs. Mus verčia tiktai dirbti, bet neleidžia Žaisti 
nei linksmintis. Taraka neatskiria kilmingųjų ir žemųjų luomų 
ir apdovanoja nepaisydamas rangų bei nuopelnų. Padėk mums, 
didysis Brahma, susigrąžinti karalystę, išvaduok mus nuo šio 
pažeminimo!“ 

Visatos Kūrėjas dangaus gyventojams atsakė: „Taraka ne- 
galį žūti nuo vyro rankos, ar tai būtų dievas, ar paprastas 
mirtingasis. Jam atimti gyvybę gali tik septynių dienų kūdi- 
kis; taip apdovanotas asuras už savo nuopelnus. Todėl jūs ir 
pralaimėjote kovą, o dievai!“ Ir Brahma apsakė dievams, kad 
iš Tarakos atimti trijų pasaulių valdžią galės tik Šyvos ir gra- 
žiosios Umos, Himavato dukros, sūnus, bet jis dar negimė. 
„Eikite pas Šyvą, dievai, — tarė Brahma,— įkalbėkite jį vesti 
Umą ir tegul jiems jūsų laimei gimsta sūnus. Septintą savo 
gyvenimo dieną jis pasiųs Taraką į Jamos karalystę“. 

Žemai nusilenkę Praamžiui, dievai paliko jo rūmus, grįžo 
į asurų Nnusiaubtą dangaus miestą Amaravatį ir ėmė galvoti, 
kaip įkalbėti Šyvą vesti gražiąją Kalnų dukrą. 

Žiaurus ir niūrus dievas tuo metu gyveno kalnuose, toli 
nuo visų dangaus gyventojų. Nuo to laiko, kai žuvo jo atsi- 
davusi žmona Satė, Dakšos dukra, jis nepastebėdavo moterų, 
ir dienas, ir naktis leisdavo pasinėręs į tiesos apmąstymus; ir 
niekas negalėjo jo atitraukti nuo dievobaimingų minčių. Bet 
dievai žinojo, kad Kalnų dukra Parvatė,— ta, kuri vadinama 
dar ir Uma arba Gaure,— ištikimai be atsako myli rūstųjį Šy- 

Iš jaunų dienų pamilo Šyvą gražioji Uma, ji — tai antrą 
kartą atgimusi Satė, buvusi didžiojo dievo žmona ir mylimoji. 
Per dienas Uma garbino dieviškąjį šventuolį, grėsmingąjį Pa- 
šupatį. Ji atlikinėjo aliejaus nuliejimo ant švento Šyvos pa- 
veikslo apeigas, rinko ir aukojo jam kvapnias gėles, ji aistrin- 
gai jam meldėsi, bet visos jos pastangos pažadinti meilę Šyvos 
širdyje buvo bevaisės. 

Tada Indra sumanė jai padėti. Jis pasišaukė meilės dievą 
Kamą *, Lakšmės sūnų, nuo kurio strėlių dar niekam nepavyko 
apsisaugoti, ir liepė jam uždegti Šyvos širdį nenugalima aist- 
ra. „Eik į šventą Kailasos kalną, — tarė jam Indra.— Ten, ant 
nepasiekiamo kalno viršūnės, gyvena didysis šventuolis Šyva, 
pasinėręs į gilius apmąstymus, sutelkęs savo dvasios jėgas prie 
slaptingų esmių esmės. Įtempk savo lanką ir nepastebimai pa- 
leisk meilės strėlę į rūsčiojo dievo širdį. Jeigu tau pavyks 
sužadinti Šyvos širdyje aistrą, jis ves gražiąją Himavato duk- 
Ią, ir jie duos pasauliui sūnų, kuris išvaduos jus nuo Tarakos 
ir jo priespaudos." 

Ir Kama, amžinai jaunas meilės dievas, apsiginklavęs geis- 
mo lanku ir gėlių strėlėmis, sutiko įvykdyti Indros valią. Kar- 
tu su savo žmona Rate, gražiąja meilės džiaugsmų deive, jie 
išvyko prie stačių Kailasos šlaitų. 

Buvo pats pavasario žydėjimas,— ant kalnų viršūnių tirpo 
sniegas ir šlaitais linksmai čiurleno kalnų upeliai ir upės. Tankūs 
slėnių miškai skleidė nuostabų gėlių kvapą apylinkėse. Žvėrys ir 
paukščiai, aistringai trokšdami palikuonių, žaidė savo pavasa- 
rio žaidimus. Tik rūstusis Šyva sėdėjo nejudėdamas ir pasken- 
dęs šventuose apmąstymuose, nepastebėjo aplink jį vykstančių 
pasikeitimų. 

Kama atsargiai nusėlino į tą vietą, kur sėdėjo mintyse pa- 
skendęs Šyva, ir, pasislėpęs už uolos, žvilgčiojo iš už jos, nie- 
kaip nesiryžo sudrumsti dievobaimingos vienatvės, bijodamas 
užsitraukti didžiojo dievo rūstybę. Kama laukė, kol įsimylėjusi 
Uma prisiartins prie Šyvos, norėdama jam nusilenkti ir pa- 
garbinti malda bei padėti gėlių — jis tikėjosi, kad ji pridengs 
jį nuo viską matančio rūsčiojo dievo akių. Ir kai pasirodė ža- 
vioji kalnų dukra, Kama įtempė lanką ir uždėjo ant templės 
vieną savo taikliąją strėlę, bet tuo akimirksniu Šyva jį pama- 
tė ir iš pykčio sudegino dievobaimingų apmąstymų drumstėją 
savo žvilgsnio ugnimi. 

Neliko net gražiojo Kamos kūno pelenų, ir nuo to laiko 
meilės dievas tapo bekūnis ir buvo pavadintas Ananga, Be- 
kūniu. Ėmė gailiai raudoti Ratė, išvydusi savo vyro žūtį, bet 
ją nuramino balsas iš aukštybių: „Neverk, gražioji Rate, Kama 


182 


nežuvo, jis tik neteko kūno. Kai didysis Šyva ves Umą, jis pa- 
sigailės Kamos, ir meilės dievas sugrįš į pasaulį“. 

Žavioji Ratė nusišluostė ašaras, bet Uma liko nepaguodžia- 
ma. Žuvo visos jos viltys, kad sulauks Kamos pagalbos ir jo 
strėlės pažadins meilę Šyvos širdyje. „Kam reikalingas man 
grožis? — iš nevilties sušuko ji. — Kam man tamsios akys, balti 
dantys, kam šis švelnus kūnas, šis skaistus veidas, jeigu mano 
numylėtasis Šyva jiems abejingas? Nebesaugosiu ir nebepuo- 
selėsiu daugiau savo kūno grožio, išeisiu į nuošalią dykumą, 
apsirengsiu karnų skarmalais ir pradėsiu žiauriausiai marin- 
tis“. 

Ir Uma išėjo iš prabangių kalnų valdovo savo tėvo Hima- 
vato rūmų ir pasitraukė į tylią atsiskyrėlės buveinę. Ji nusi- 
vilko puošnius drabužius iš brangių medžiagų, nusiėmė žėrin- 
čius vėrinius ir aukso apyrankes ir apsivilko elnio kailiu. Ji 
atsisakė maisto ir vandens ir ėmė laikytis varginančių įžadų. 
Per vasaros karščius ji kankino save ugnimi ir laužų dūmais, 
šaltyje stovėjo nejudėdama šaltame upelio vandeny. Taip ilgus 
metus kankino save gražioji Uma, norėdama pelnyti Šyvos 
palankumą. Ir štai kartą į jos atsiskyrėlės būstą atvyko toks 
jaunas brahmanas. Ji sutiko jį maloniai ir pagarbiai, nuplovė 
jam kojas, padavė švaraus vandens, vaisių ir šaknų ir pasodi- 
no ant garbingos pasostės iš kušos žolės. 

Pailsėjęs po kelionės ir padėkojęs Umai už vaišes, brahma- 
nas jos paklausė, kodėl ji netausoja savo grožio ir jaunystės, 
kodėl neklauso širdies balso, o laikosi rūsčių įžadų. Tada die- 
vobaimingoji mergelė papasakojo svečiui, kaip ji pamilo Šyvą, 
kaip tikėjosi suvilioti jį savo grožiu ir jaunyste ir kaip žlugo 
visos jos viltys ir pastangos. „Todėl aš ir nusprendžiau pradėti 
šventuolės gyvenimą,— pasakė Himavato duktė.— Mano gro- 
žis man neatnešė sėkmės." 

Jaunasis brahmanas išklausė ją ir tarė: „Tu apsakei man 
visą tiesą, o dievobaimingoji atsiskyrėle. Bet sakyk, kam tau 
reikia Šyvos palankumo? Kodėl tau patiko šis niūrus ir vienišas 
šventuolis, pasinėręs apmąstymuose ir marinantis savo kūną? 
Jis rūsčios ir baisios išvaizdos, ant kaklo vietoj vėrinio jis ne- 
šioja nuodingą gyvatę, o klubus apsivyniojęs kruvinu dramblio 
kailiu — tai kailis demono vilkolakio, kurį jis kadaise užmu- 
šė. Jis jodinėja ant baisaus jaučio, mėgsta lankytis laidojimo 
laužavietėse ir neturi jokių turtų“. 

Bet Uma nepanoro daugiau klausytis jos mylimąjį užgaulio- 
jančių jaunojo brahmano kalbų ir užsiplieskė pykčiu. 

„Veltui tu stengiesi mano širdį atitraukti nuo Šyvos, o brah- 
mane,— tarė įpykusi Himavato dukra.— Iš tiesų Šyva didis, 

gražus ir rūstus, ir Mano gyvenimas visas priklauso jam. Tai 
kas, kad jis jodinėja ant baisaus jaučio ir ant kaklo nešioja 
gyvatę? Kad ir ką kalbėtų apie jį, tiesą ar melą, mano meilė 
jam niekada nepraeis.“ Ir nespėjo ištikima savo meilei Uma 
pasakyti šių Žodžių, kaip jos akivaizdoj svečias pasikeitė, ir 
vietoj jauno brahmano prieš nustebusią ir nudžiugusią Hima- 
vato dukrą atsirado pats didysis Šyva. Panašiu į griaustinio 
griausmą balsu jis pareiškė jai, kad jos meilė ir begalinis atsi- 
davimas sujaudinę jo širdį ir jis norįs vesti ją. 

Su didžiausiu džiaugsmu nuskubėjo Uma pas savo tėvą Hima- 
vatą pasakyti, kad pagaliau išsipildė jos viltys — Šyva veda 
ją. Gera žinia apie Šyvos ir kalnų dukros vedybas apskriejo 
visus tris pasaulius, ir dievai, ir asurai, ir žmonės nuskubėjo 
į šiaurę, kad galėtų dalyvauti iškilmingose vestuvių apeigose. 
Po vestuvių Šyva su savo žmona pasitraukė ant Kailasos kal- 
no viršūnės. 

Ištisus metus tęsėsi Šyvos ir Umos vestuvinė naktis, visus 
ilgus dangaus metus * išbuvo apsikabinę laimingi sutuoktiniai, 
ir tokia stipri buvo juos jungianti aistra, kad dangaus gyven- 
tojai jau ėmė nerimauti dėl kovos su Taraka laimingos pabai- 
gos. 

„Reikia nutraukti jų glėbesčiavimąsi,— kalbėjo Brahmai die- 
vai.— Antraip iš jų aistros atsiras toks palikuonis, kad jo ne- 
išlaikys nei žemė, nei dangus.“ Sunerimę dievai su Brahma ir 
Višnumi priešakyje patraukė prie Kailasos kalno šlaitų, krei- 
pėsi į Šyvą ir pašlovino jį. 

„Kur tu pradingai, Mahadeva, Didysis dieve,— sušuko Viš- 
nus, kreipdamasis į Kailasos viršūnę.— Baisiai engia mus pik- 
tasis Taraka, apgink mus nuo jo!“ Ilgai maldavo dievai ir 
pagaliau savo maldavimais atitraukė Šyvą nuo gražiosios Par- 
vatės glamonių. Didysis dievas pasirodė maldaujantiems; jis 
maloningai išklausė dangaus gyventojus ir, paklausęs jų pata- 
rimo, išliejo savo vaisingą sėklą į Agnio liepsną. 

Tada liepsnos liežuviai apsigaubė baltais dūmais, bet Agnis 
nepajėgė išlaikyti Šyvos sėklos ir savo ruožtu išpylė ją į die- 
viškuosius Gangos vandenis. Bet ir šviesioji deivė neiškentė 
svilinančios kaitros, ir jos vandenys išmetė Mahadevos sėklą 
į pakrantės nendrynus. 

Čia ir išvydo pasaulį nuostabaus pavidalo dieviškasis kū- 
dikis. Ir šį Šyvos ir Himavato dukros aistros pagimdytą kū- 
dikį ėmė vadinti Skanda, Atžala. 

O Parvatė, kai Šyva ją paliko, norėdamas išklausyti dievų 
prašymo, supyko ir tarė: „Jūs galvojate tiktai apie save, o 
dievai, jūs šlovinate mano vyrą tik siekdami savo tikslų; per 

jus aš likau bevaisė“. Ir ji prakeikė Višnų ir kitus dievus: „Nuo 
šiol ir jūsų žmonos taps bevaisės, ir neturėsite jūs palikuo- 
nių!" 

Kai septyni didieji išminčiai, dar Skandai negimus, atliko 
aukojimo apeigas prieš pirmąjį Indros ir Tarakos mūšį, jie 
paprašė Agnį nunešti auką dievams. O kai apeigos jau buvo 
baigtos ir Agnis ėjo namo, netoli septynių išminčių buveinės 
jis netyčia išvydo jų žmonas, besimaudančias upėje ir tviskan- 
čias grožiu lyg žvaigždės danguje. Jų nuostabus grožis pavergė 
ugnies dievo širdį. Jis užsidegė aistra, bet susivaldė. 

„Aš jų geidžių, bet jos, dievobaimingos žmonos, nežino 
nuodėmingų geidulių. Aš nedrįstu nei paliesti jų, nei galiu 
šiaip sau į jas žiūrėti, bet pasislėpsiu jų namų židinių dūmuo- 
se, ir jų grožis visą laiką džiugins mano akis.“ Taip pagalvojo 
įsimylėjęs Agnis, ir nuo to laiko jis nematomas apsigyveno 
septynių' išminčių buveinėje, kad visada galėtų matyti jo šir- 
džiai mielas gražiąsias žmonas. Bet aistra jo neapleido, o jsi- 
liepsnojo vis karščiau ir karščiau; ir pagaliau suglumęs dėl to 
Agnis apleido tą buveinę ir pasitraukė į gandarvų karaliaus 
Čitraratos mišką, kad ten atsikratytų savo kūno, nes negalėjo 
pasiekti taip geidžiamų septynių išminčių žmonų. 

O tuo tarpu viena iš Dakšos dukterų, skaisčioji Svaha, jau 
seniai slapčia mylėjo Agnį, bet nežinojo kaip jį palenkti, ko- 
kia jo silpnybe pasinaudoti, nes nė vienos negalėjo rasti. Kai 
ji išgirdo, kad jis pasitraukė į mišką apimtas aistros septynių 
išminčių žmonoms, piktai pagalvojo: „Dabar jį apgausiu, — 
patenkinsiu jo aistrą ir pati pasieksiu savo tikslą“. 

Ji pasivertė gražia ir dora dieviškojo išminčiaus Atrio žmo- 
na, atėjo pas dievą ir tarė: „O Agni, aš liepsnoju meile tau, 
apkabink mane. Jeigu tu mane atstumsi, mirsiu. Aš — Anasuja, 
Atrio žmona, atėjau pas tave žinant ir sutinkant mano drau- 
gėms, šventųjų išminčių žmonoms". 

Agnis paklausė: „Kaip tu. sužinojai, kad kamuojuosi dėl 
jūsų, ir iš kur apie tai sužinojo tavo draugės?“ Ji jam atsakė: 
„Mes jau seniai visos tave mylime, bet bijojome tavo baisios 
galios. Kai supratome, kad ir tu mūsų trokšti, mane atsiuntė 
pas tave. Nedelsk ir pasimėgauk meile su manimi". 

Ir meilės aistros apsėstas Agnis susijungė su deive Svaha, 
pasivertusia Anasuja. O paskui ji, bijodama, kad ją pamatys 
šiuo pavidalu ir blogai pagalvos apie nekaltą išminčiaus žmoną, 
pasivertė erele ir išskrido iš miško. 

Kitą kartą ji atėjo pas Agnį Višvamitros žmonos pavidalu, 
ir viskas pasikartojo iš pradžių. Ir šešis kartus atėjo Svaha 
į Mišką pas ugnies dievą vis nauju pavidalu, ir šešis kartus 

ji susijungė su juo, ir jo aistra buvo patenkinta. Svaha negalė- 
jo pasiversti tik Vasištos žmona Arundate — pernelyg Arunda- 
tė buvo atsidavusi savo vyrui. 

Kai pasaulį išvydo Skanda, sudrebėjo žemė, ir dangus ir 
pasaulio šalys nušvito nuostabiu švytėjimu. Nerimas apėmė 
gyvenančius žemėje, ir visur ėmė sklisti gandai apie būsimas 
negandas. Žmonės, gyvenę netoli Čitraratos miško, matė kaip 
šešis kartus svetimu pavidalu ten lankėsi Svaka, ir kalbėjo: 
„Šešios išminčių žmonos užmezgė nuodėmingą ryšį su dievu 
Agniu ir užtrauks mums nelaimę“. Kai išminčiai išgirdo šį gan- 
dą ir kai jie sužinojo, kad pasaulį išvydo nepaprastos išvaiz- 
dos kūdikis, jie patikėjo gandu ir nusprendė, kad žmonos jiems 
neištikimos ir kad šis kūdikis — jų žmonų nuodėmingo ryšio 
su dievu Agniu vaisius. Įpykę išminčiai išsižadėjo savo žmonų. 
Tik Arundatė pasiliko su savo vyru Vasišta. 

Šešios pamestos žmonos nuėjo ant Gangos kranto ir nendry- 
ne rado naujagimį Skandą. Agnis taip pat atėjo ten, pasivertęs 
žmogumi su ožio galva; jis žaidė su mažyliu, linksmino jį ir 
budriai saugojo kaip savo įsūnį. O išminčių žmonos išmaitino 
ir išaugino jį, ir kadangi jaunasis Skanda turėjo šešias žindy- 
ves, ant jo pečių išaugo šešios galvos su šešiomis burnomis, 
taip pat jam išaugo šešios rankos. 

Išmaitinę Šyvos ir Umos sūnų, šešios dorybingos, nenusidė- 
ję, žmonių apšmeižtos išminčių žmonos nuėjo į dangų ir ten 
tapo žvaigždėmis Kritikomis *. Ir pagal savo įmotes jaunasis 
dievas gavo dar vieną Kartikėjos pravardę. 

Tada septyni išminčiai įsitikino, kad jų žmonos buvo ne- 
nusidėjusios. Pati Svaha viską prisipažino. Pirmasis apie tai 
sužinojo Višvamitra ir pasakė kitiems. Jis pirmasis atėjo pas 
Skandą ir pašlovino jį šventa giesme ir atliko naujagimiui pri- 
klausančias apeigas. 

O išminčiai taip pat nuėjo į dangų ir tapo Didžiųjų Grįžulo 
ratų žvaigždėmis — Septynių išminčių žvaigždynu. Netoli jų 
mirkčioja danguje maža žvaigždutė — tai Arundatė*, ištiki- 
moji Vasištos žmona, likusi su juo neišskiriama. 

O jaunasis Skanda pakilo iš nendryno švytėdamas lyg te- 
kanti saulė. Viena ranka jis pačiupo Šyvos lanką, sukeliantį 
virpulį širdyse, kitoje rankoje laikė ietį, dar dviejose — di- 
džiulę kriauklę, kuria užtrimitavo taip garsiai, kad jį išgirdo 
visuose visatos pakraščiuose. Penktą dieną po gimimo Skanda 
užlipo ant kalno viršūnės, apsidairė aplink ir pergalingai su- 
šuko; išgirdę šį šūksnį, žmonės parkrito iš baimės ant žemės, 
ir sunerimo netgi patys galingiausi trijų pasaulių padarai. O 
Skanda įtempė tėvo lanką ir ėmė leisti strėles į sniegu tviskan- 

tį Kraunčos * kalną. Jo strėlės pramušė kalną, perskyrė jį gi- 
liu tarpekliu, kuriuo nuo to laiko skrenda gervės ir žąsys, ir 
kiti paukščiai prie šventojo Manasos * ežero. Skandos strėlių 
pervertas Kraunčos kalnas nugriuvo, giliai dejuodamas, ir visi 
aplinkiniai kalnai suklykė iš baimės. Skanda tada sviedė į juos 
savo ietį; ir išgąsdinti kalnai atitrūko iš savo vietų ir išlėkė 
į dangų, saugodamiesi jaunojo dievo smūgių. Ir pati žemė su- 
drebėjo sužeista šių smūgių. Ji pakluso Skandai, ir kalnai jam 
nusilenkė ir grįžo į savo vietas. 

O dangaus gyventojai, sunerimę dėl dieviškojo vaikelio 
veiksmų, tarė Indrai: „Jo galia neišmatuojama ir atneš žūtį ne 
tik asurams. Jį reikia nedelsiant užmušti, kol neužaugo, kitaip 
jis užims tavo vietą ir taps visatos valdovu ir visų mūsų šei- 
mininku". 

Tada Indra sėdo ant savo dramblio Airavatos ir patraukė 
prieš Skandą dievų kariaunos priešakyje, bet jo siela buvo 
kupina abejonių dėl būsimojo mūšio baigties. Ir Agnis nesi- 
dėjo prie dievų, jis palaikė Skandą. 

Vis greičiau ir greičiau artėjo Indros vedama grėsminga 
dievų kariauna, švytėdama įvairiaspalvėmis vėliavomis, praš- 
matniais vežimais ir ginklais. Išvydęs jį, Skanda išėjo pasitikti. 
Tada Indra grėsmingai sušuko, norėdamas įkvėpti savo kariuo- 
menę, ir puolė iki šiol neregėtą kūdikį, stengdamasis nusmogti 
jį pirmuoju kirčiu. 

Atsakydamas Skanda suriaumojo lyg audros įsiūbuotas okea- 
nas, ir nuo to baisaus riaumojimo dievų kariuomenė, apimta 
panikos, išsklido į visas puses. O iš visų įpykusio Skandos 
burnų ištryško ugnis, apsvilinusi apstulbusių dievų kūnus ir 
galvas, jų ginklus, arklius, dramblius ir vežimus. Ir tada visi 
dievai ėmė bėgti, paliko Griausmavaldį, ir juos deginusi lieps- 
na užgeso. 

O Indra, pasilikęs vienas, smogė Skandai baisų smūgį savo 
vadžra, perskėlė ja dešinįjį Šyvos sūnaus šoną, ir iš ten išėjo 
jaunuolis auksine kovos apranga ir su ietimi rankoje — tai 
buvo Višaka, Skandos sūnus. 

Ir tada Indra nusiminė. Nulipęs nuo dramblio Airavatos, 
jis taikiai sudėjo delnus prieš veidą ir nusilenkė Skandai, pra- 
šydamas taikos. Ir galingasis kūdikis didžiadvasiškai atleido 
Amaravačio valdovui ir pažadėjo jam savo draugystę. Šyvos 
sūnus susitaikė ir su kitais dievais; ir dangaus gyventojai at- 
sigavo ir ėmė džiūgauti. 

Šeštąją dieną po Skandos gimimo visi dievai, Brahmos va- 
dovaujami, visi gandarvai, apsarės, jakšiai, kinarai ir Visi gyvi 
žemės padarai atėjo pagerbti jaunojo Šyvos ir Umos sūnaus. 

Jie pašlovino Kartikėją palankiais žodžiais ir palinkėjo jam 
visokiausių gėrybių ir sėkmės; ir jie gėrėjosi jo grožiu ir jėga. 
Šyva ir Uma tada paprašė Brahmą suteikti jų sūnui kokį nors 
laimingą apdovanojimą, kuris būtų tinkamas ir dievams, ir jam 
pačiam. 

Didysis Brahma ne tuojau atsakė jiems dėl jų prašymo. 
Visus tris pasaulius jis jau seniai padalijo kitiems dievams, 
ir jam buvo nelengva rasti tinkamą dovaną galingajam Šyvos 
sūnui. Bet neilgai mąstė Praamžis, jis įsteigė Skandai aukštą 
dangiškosios kariaunos vado ir karo dievo titulą, ir visi dangaus 
gyventojai sveikino Brahmos sprendimą džiaugsmo ir pritari- 
mo šūksmais. 

Tada Indra atvedė gražiąją Devaseną, tikrą dangaus kariau- 
nos galios įsikūnijimą, ir atidavė ją Kartikėjai į žmonas. Viš- 
nus jam padovanojo grėsmingą ginklą, tūkstančių tūkstančius 
jakšių atidavė į Skandos kariuomenę karalių karalius Kubera, 
Agnis jį apdovanojo ugniniu žėrėjimu, Vajus — greitai skren- 
dančiu vežimu, o sumanusis Tvaštaras padovanojo jam gražų 
povą, kuris mokėjo panorėjęs keisti savo pavidalą. Paskui 
dievai, nusilenkę Šyvos sūnui, pašlovino jį tokiais žodžiais: 
„Mes garbinam tave, o Šešiaveidi, ir dedam į tave daug vil- 
čių! Tu galingas, tu bebaimis, tu švyti lyg saulė vidurdienio 
danguje. Tu — didis karys, tu — dangaus kariaunos vadas, tu — 
mūsų užuovėja ir parama. Tu žinai, o Skanda, kad asuras Ta- 
raka atėmė iš mūsų, dangaus gyventojų, pasaulio valdžią ir 
visaip mus žemina. Mes prašome tavęs, galingasis Kartikėja, 
nubausk Taraką ir grąžink mums ramybę ir džiaugsmą!" 

„Nieko nebijokite, o dievai, — atsakė jiems Šyvos sūnus.— - 
Aš susidorosiu su jūsų priešais ir sunaikinsiu juos. Neišvengs 
bausmės ir Taraka, pridaręs jums tiek skriaudų.“ Ir tuojau pat 
Kartikėja, dangaus kariaunos lydimas, leidosi į žygį prieš Ta- 
Iraką. 

Jo kariaunos priešaky į Tarakos sostinę nudūmė Indros pa- 
siųstas Žžinianešys. Jis smarkiai aplenkė Skandos kariauną, at- 
vyko pas asurų valdovą ir tarė jam: „Mane atsiuntė pas tave 
Indra, o galingasis kary! Jis liepė tau pranešti, kad dangaus 
karalystės ir visų trijų pasaulių valdžia priklauso jam ir niekam 
kitam. Ir jis skelbia, kad už visas savo piktadarybes tu turėsi 
žiauriai atkentėti". 

Išdidus dievų valdovo kreipimasis per pasiuntinį sukėlė 
Tarakos įtūžį. „O Indros pasiuntiny,— tarė jis, — ar nesakė tavo 
valdovas, kad kartą jį aš jau sutriuškinau mūšio lauke ir pa- 
ėmiau nelaisvėn? Nejaugi jis spėjo apie tai pamiršti? Iš tiesų 

jis neturi gėdos, jeigu drįsta grasinti man, išvadavusiam jį iš 
pančių kartu su visais jo bendražygiais!" 

Tačiau, paleidęs pasiuntinį, Taraka labai susimąstė. „Indra 
nebūtų drįsęs taip su manim kalbėti, — galvojo pats sau, — 
jeigu nebūtų tvirtai įsitikinęs pergale. Kas gi suteikė jam pa- 
galbą? Kas dabar gudriajam Indrai teikia vilčių?" 

Bloga lemiantys ženklai nutraukė Tarakos apmąstymus, ir 
Jį apėmė nerimas. Staiga jam išdžiūvo burna, ir ėmė trūkčioti 
kairės akies vokas,— ant kelio prieš rūmus ėmė sūkuriuoti 
geltonų dulkių stulpas, visur pasigirdo kraupūs šauksmai ir 
kauksmas, ir Taraka išvydo Šyvos sūnaus į kovą vedamą ne- 
suskaičiuojamą dangaus kariuomenę. Ir įsiklausęs Taraka išgir- 
do šlovinimo žodžius, garsiai tariamus dangaus dainių ir pa- 
sakotojų: „O jaunasis Kartikėja, tu švyti neapsakomu švytėji- 
mu! Tavo galia ir kovos menas atneš tau trokštamą pergalę. 
Tavo kovos vežimą traukia povas — nuostabus Tvaštaro kūri- 
nys. Jo nesustabdys nei rūstusis Taraka, nei visa priešo ka- 
riuomenė. Tu tviski šiame aukso vežime lyg saulė danguje. 
Šlovė tau, o Skanda, šlovė tau ir pergalė, dieviškasis kūdiki!" 

Tada Taraka prisiminė, kokios dovanos buvo prašęs Brah- 
mos, ir jis dar prisiminė, kad jam lemta mirti nuo septynių die- 
nų kūdikio rankos. Bet jis nesudrebėjo ir, liepęs savo kariuo- 
menei rengtis mūšiui, išvažiavo su savo vežimu sutikti priešą. 

„O kūdiki,— tarė jis Skandai,— nejaugi tu veržiesi į Žžūtbū- 
tinį mūšį? Tau labiau tiktų žaisti sviediniu. Tu dar nesi matęs 
baisių susirėmimų su asurais. Matyt, tavo vaikiškas protas 
tavęs neapsaugojo nuo pavojaus." 

„Vadžrangos sūnau, tu veltui gaišti laiką tuščioms kal- 
boms,— atsakė asurų valdovui Skanda.— Žvilgtelėk į ryto sau- 
Ie, kai ji tik pasirodo danguje. Ar ilgai tu gali Žiūrėti į ją 
neužsimerkęs? Paimk į rankas jauną kobrą. Ar ilgai tu išlaikysi 
ją rankose, nebijodamas mirtino kirčio?“ Ir kai Taraka išgirdo 
šiuos kūdikio žodžius, jis suprato, kad baigiasi jo valdžia ir 
gyvenimas. 

Bet jis nenorėjo geruoju pasiduoti. Ir prasidėjo kova. Strė- 
lių debesys užtemdė dangų, nulėkė į Kartikėją baisia jėga svies- 
tos akstys ir ietys, bet Šyvos sūnus nesudrebėjo savo vežime. 
Jis lengvai atmušė smūgius, o jo ginklai taip sunkiai žeidė 
priešus, kad šie iš baimės ėmė trauktis nuo jo ir stengėsi 
laikytis toliau, bijodami jo mirtį nešančių strėlių. O Tarakos 
strėlės nepadarė Skandai jokios žalos, ir jis nesulaikomai ver- 
žėsi į priekį pro asurų kariuomenės gretas, sėdamas apie save 
mirtį, panašus į negailestingąjį ir nenugalimąjį Jamą. 

Netrukus asurai sudrebėjo ir leidosi bėgti iš mūšio lauko, 
palikę Taraką vienas prieš vieną su Skanda. Ir prasidėjo žiauri 
dvikova. Priešai nenusileido vienas kitam narsa, bet Taraka 
nepajėgė nugalėti nepažeidžiamojo Šyvos sūnaus. Geležimi ap- 
kaustyto vėzdo smūgiu Skanda nutraukė Tarakai galvą nuo 
galingų pečių, ir asurų valdovas lyg audros nuverstas didžiu- 
lis medis krito negyvas mūšio lauke. Nukrito į dulkes auksinė 
Tarakos karūna ir kartu su ja apsinešė dulkėmis jo buvę dar- 
bai, jėga, valdžia ir šlovė. 

O dievai džiūgaudami šventė pergalę, ir džiaugsmingi šūks- 
niai skardeno kovos lauke. Taip jaunojo Skandos, šlovingojo 
Šyvos ir Umos sūnaus, žygdarbis išvadavo dangaus gyventojus 
nuo kančių ir pažeminimo, ir visatos valdžia vėl grįžo die- 
vams. 


67. GANEŠOS, DRAMBLIAGALVIO DIEVO, GIMIMAS 


Šyvos žmona Parvatė aistringai troško turėti palikuonių. 
Skanda gimė jai nedalyvaujant, nebuvo išnešiotas jos įsčiose 
ir išpuoselėtas buvo svetimų žmonių, o ji norėjo pati išauginti 
savo tikrą sūnų. Šį prašymą ji išsakė vyrui. 

„Kiekvienas privalo turėti sūnų, — tarė ji, — kad tas garbin- 
tų savo protėvius nustatytomis apeigomis." Šyva jai šypsoda- 
masis atsakė: „O Kalnų dukterie, tu, aš regiu, laikai mane 
paprastu pasaulio gyventoju, kuriam sūnus reikalingas sielai 
išgelbėti. Bet man sūnus nereikalingas. Juk aš nemirtingas, ir 
atminimo apeigų man nereikia. Kam apsisunkinti palikuonimis? 
Užtenka ir to, kad iš savimeilės dievai nutraukė mano šventuo- 
lišką gyvenimą ir sujungė mus, kad gimtų Skanda. Jis gimė, 
ir Agnis jį įsūnijo. Mes su tavim dabar džiaugsimės meilės 
glamonėmis vien tik dėl malonumo, negalvodami apie pali- 
kuonis“. 

Pravatė pasakė: „O Valdove, teisingos tavo kalbos, ir vis 
dėlto aš noriu turėti savo kūdikį, kad galėčiau jį glamonėti ir 
bučiuoti jo veidą. Paskui tu galėsi grįžti prie savo šventuoliško 
gyvenimo — aš pati išauginsiu sūnų. O jis jau tegul neturės 
vaikų, jeigu tu nenori daugiau palikuonių“. Bet Šyva, supyk- 
dytas jos atkaklumo, nusigręžė nuo žmonos ir, nedavęs jai at- 
sako, pasitraukė. 

Deivė nuliūdo ir ilgai negalėjo nusiraminti. Jos draugės 
nuėjo pas Šyvą, suminkštino jo širdį ir įkalbėjo grįžti pas 
Parvatę. „Jeigu tu jau taip trokšti sūnaus, — pasakė jai Šyva, — 
jeigu tu nori bučiuoti jo veidą, aš tau jį duosiu.“ Jis suvy- 
niojo deivės drabužių apačią ir padavė jai į rankas: „Štai tau 

sūnus, Parvate, bučiuok jį, kiek tik nori“.—,,Kaip gali šis 
audeklo gabalėlis pakeisti man sūnų? — atkirto ji.— Nesijuok 
iš manęs, Šyva." 

Bet taip kalbėdama, ji netyčia priglaudė ryšulėlį prie savo 
krūtinės. Ir vos tik šis ryšulėlis palietė deivės krūtinę, jis 
netikėtai atgijo. Ir ji tai pamatė ir suriko: „Gyvenk! Gy- 
venk!"— glamonėdama jį lotosais papuoštomis rankomis. Tada 
vaikas ėmė alsuoti ir suriko, šaukdamasis motinos. O ji meiliai 
pasilenkė prie jo ir davė jam savo krūtį, ir iš jos krūties ėmė 
tekėti pienas. 

Tada Parvatė nudžiugo ir liepė žyniams atlikti sūnaus gimi- 
mui prideramas apeigas. Visi dievai atėjo pasveikinti Šyvos 
ir Parvatės ir atnešė naujagimiui dovanų. Kiekvienam iš jų 
Parvatė rodė kūdikį, ir kiekvienas šlovino jo grožį. Iš visų 
svečių tik Vivasvato sūnus, Šanio planetos valdovas, nors ir 
pagarbino deivę ir jos sūnų, nepanoro į jį žvilgtelėti ir nuolan- 
kiai nusilenkė Parvatei, nuleidęs akis žemyn. „Kodėl tu nežiūri 
į mano kūdikį?" — paklausė įsižeidusi Parvatė. Tada Šanis jai 
apsakė, kad jis nusikaltęs savo žmonai, per ilgai jos nepai- 
sydamas, ir ji už tai prakeikusi jį: „O tu, neatkreipiantis į 
mane savo žvilgsnio,— tarė ji — tegul nuo šiol tavo akis būna 
nedora; tegul žūva viskas, į ką pažvelgsi!'— ,,Nuo to laiko aš 
į nieką nepakeliu akių“, — tarė Šanis deivei; bet Parvatė ne- 
paisė jo įspėjimo. „Niekas negali pakenkti mano vaikeliui“,— 
pagalvojo ji ir liepė Šaniui pažvelgti į kūdikį. Bet vos tik 
Šanis nukreipė savo žvilgsnį į Parvatės sūnaus veidą, jo galva 
atsiskyrė nuo kūno ir nukrito ant žemės. 

Paklaikusi iš skausmo Parvatė apkabino rankomis begalvį 
kūdikio kūną. „O mano vaike, mano vaike!“ — sušuko ji lie- 
dama karčias ašaras. Šyva apstulbęs pakėlė nuo žemės nu- 
kritusią galvą ir kreipėsi į žmoną, ją guosdamas: „Neverk, o 
gražioji Parvate! Nėra didesnio skausmo, kaip skausmas dėl 
sūnaus, niekas taip nedrasko širdies. Bet aš atgaivinsiu tavo 
sūnų. Pridėk jo galvą prie kūno“. Parvatė pridėjo galvą prie 
kūno, bet ji nesilaikė ir vėl nukrito. Šyva vėl paėmė ją į 
rankas ir pasinėrė į apmąstymus. Tada pasigirdo balsas iš 
dangaus: „O Šyva, tavo sūnaus galva pražudyta blogos akies, 
jis jau nebegalės su ja gyventi. Pridėk jam prie pečių bet 
kokią kitą galvą, ir jis atgis. Tu laikai jo galvą veidu į šiaurę; 
paimk kieno nors galvą, miegančio veidu į šiaurę *, ir ji taps 
tavo sūnaus galva“. Išgirdęs šiuos žodžius, Šyva paguodė dei- 
vę ir pasiuntė savo ištikimą tarną Nandiną ieškoti galvos. 

Nandinas leidosi į kelią ir po ilgų klajonių po tris pasaulius 
atėjo į dangaus karalystės sostinę Amaravatį. Ten jis išvydo 

Indros dramblį Airavatą; jis pamatė jį, gulintį prie miesto 
vartų, pasukusį galvą į šiaurę. Nandinas pakėlė virš jo savo 
kardą, bet dramblys išsigandęs garsiai sutrimitavo, ir tuoj pat 
pasirodė Indra su savo palyda. „Kas tu toks, kas tave pasiun- 
tė? — paklausė jis Nandino.— Kaip tu drįsti kelti kardą prieš 
mano dramblį?“ — „Aš — Nandinas, mane pasiuntusio Šyvos tar- 
nas, — atsakė šis.— Noriu nukirsti šiam karališkajam drambliui 
galvą dėl Šyvos sūnaus,— jis neteko galvos nuo blogo Šanio 
žvilgsnio." 

Indra supyko ir sviedė sunkų vėzdą į Nandiną, norėdamas 
jį užmušti, bet Nandinas sugavo tą lekiantį vėzdą kaire ranka. 
„Pasiimk savo vėzdą, Indra“, — šypsodamasis tarė jis, ir sviedė 
jį atgal. Vėzdas trenkė dievų karaliui į krūtinę; šis susvyravo, 
bet atsipeikėjo, sėdo ant Airavatos ir, lydimas Marutų ka- 
riaunos ir kitų dievų, su vadžra rankoje puolė Šyvos tarną. 
Dievai iš visų pusių apsupo Nandiną ir apipylė jį strėlių lie- 
tumi. Bet galingasis Nandinas, kurio kūnas buvo tvirtas lyg 
uola, atsilaikė prieš strėles, atmušdamas jas kaire ranka. Ir 
dievų akivaizdoj jis nukirto savo kardu Airavatai galvą, ir 
jie nepajėgė jam sukliudyti. 

Jis grįžo pas Šyvą su dramblio galva, ir šis pridėjo ją prie 
savo sūnaus kūno. Ir berniukas atgijo ir švytėdamas atsisėdo 
dievų sueigoje. Jaunasis dievas su dramblio galva buvo kresno 
kūno, su dideliu pilvu, panašiu į puodą, ir už tai jį praminė 
Gatodara, Storapilviu. Bet Šyva pavedė jam vadovauti ga- 
nams — pulkų pulkams savo tarnų ir palydovų dieviškos ir de- 
moniškos prigimties, ir todėl jis daugiau žinomas (Ganešos, 
Pulkų valdovo, vardu. Taip jį pavadino Brahma ir apdovanojo 
savo malone: jo vardas nuo šiol buvo minimas pirmiau negu 
kitų dievų vardai. 

Išminties deivė Sarasvatė jam padovanojo plunksną ir ra- 
šalo, ir Geneša tapo mokslingumo dievu; šia plunksna jis pir- 
mas užrašė Parašaros sūnaus išmintingojo Vjasos papasakotą 
sakmę apie didįjį Baratos palikuonių mūšį Kuraus lauke *. 

Ir Brahmos malone jis tapo pirklių ir keliautojų, ir preky- 
bos, ir kitų verslų globėju. Brihaspatis padovanojo Ganešai 
šventąjį raištį per kairįjį petį, brahmano skiriamąjį ženklą. 
Žemės deivė Pritivė paskyrė jam amžinai tarnauti žiurkę, — 
nuo to laiko Ganeša visados joja ant žiurkės. 

Kai visi dievai pašlovino Ganešą, Indra kreipėsi į Šyvą ir 
nuolankiai tarė: „O Valdove, tavo tarnas užmušė mano dramblį. 
Atleisk man už tai, kad nesuprasdamas koviausi su juo, užuot 
iš karto atidavęs, kaip pridera dievobaimingajam, ko jis pra- 
šė“. Tada Šyva jam pasakė: „Mesk Airavatos kūną į okeaną 

ir jis vėl išplauks iš jo gyvas ir sveikas, įgijęs naują galvą". 
Indra padarė taip, kaip jam sakė Šyva, ir atgijęs Airavata 
sugrįžo pas jį. 

O tuo metu Soma ant okeano kranto pastatė Šyvos garbei 
nuostabią šventyklą. Ir jis prašė Šyvos malonės, kad kiekvie- 
nas, aplankęs šią šventyklą, iškart gautų nuodėmių atleidimą 
ir galėtų patekti į dangaus karalystę. Ir štai niūriais laikais, 
tarp vario ir geležies amžių, nesuskaičiuojama galybė žmonių — 
moterys, barbarai, šudros, tamsuoliai ir visokie nusidėjėliai — 
visi galėjo patekti į dangaus karalystę tik vieną kartą aplankę 
Šyvos šventyklą. Žmonės paniekino dorą, apeigas, pasiaukoji- 
mą, nebeduodavo išmaldos, nebesimokė vedų — visi, seni ir 
jauni, traukė į Šyvos šventyklą Somanate *, vildamiesi be var- 
go ir pastangų gauti išganymą. 

Ir netrukus dangaus karalystė buvo jų sausakimša. Indra 
ir kiti dievai nusiminę kreipėsi į Šyvą: „O Valdove, tavo 
malone dangus perpildytas žmonių, ir jie jau baigia išstumti 
mus iš mūsų teisėtų valdų. Teisingumo karalius Jama stebisi, 
skaičiuodamas jų gerus ir blogus darbus,— minių minioms jų 
jau grėsė pragaras, bet aplankę tavo šventyklą, jie gavo nuo- 
dėmių atleidimą ir pateko į rojų“. Šyva į tai atsakė: „Aš ne- 
galiu laužyti mėnulio dievui duoto žodžio — visi, aplankę So- 
manato šventyklą, turi nueiti į dangų. Bet eikite pas mano 
žmoną, ji sugalvos, kaip jums padėti". 

Dievai tada kreipėsi į Parvatę ir šlovino ją, ir prašė jos 
pagalbos. Sujaudinta jų maldavimų, deivė pasišaukė savo sū- 
nų Ganešą ir jam pasakė: „Tapk tu nuo šiolei tuo, kuris su- 
galvos kliūtis žmonėms, norintiems patekti į Somanatą! Gun- 
dyk juos ir aptemdyk jų protą; tegul jie trokšta turtų ir ma- 
lonumų. Sugalvok visiems kliūtis kelyje į išsigelbėjimą, bet 
nekliudyk tiems, kurie garbins ir šlovins tave himnais Vigne- 
šos vardu“. Ganeša pakluso motinai. Uoliai vykdantis jos įsa- 
kymą, nuo to laiko jis dar vadinamas Vigneša, Kliūčių 
valdovu. 

Ir dažnai Kliūčių valdovas stovi pakaitom su Nandinu sar- 
gyboj prie Šyvos namų ant Kailasos kalno. Kartą ant to kal- 
no atėjo Parašurama, norėdamas aplankyti savo gerbiamą di- 
dįjį dievą. Bet prie įėjimo į Šyvos namų vidaus patalpas jam 
kelią pastojo Ganeša; tuo metu Šyva ilsėjosi savo guolyje, ir 
budrusis Kliūčių valdovas saugojo savo tėvo miegą. O Para- 
šurama, pamatęs netikėtą kliūtį, įtūžo ir norėjo žūtbūt įeiti. 
Iškėlęs savo kirvį, jis puolė Ganešą, bet drambliagalvis už- 
kabino jį savo iltimi ir nusviedė tolyn nuo įėjimo. Džamadag- 
nio sūnus trenkėsi į žemę ir neteko sąmonės. Bet atsipeikėjęs 

jis atsikėlė ir, liepsnodamas pykčiu dar smarkiau negu pirma, 
sviedė savo kirvį į Ganešą. Ganeša išvydo, kad į jį lekia 
kadaise didvyriui Šyvos padovanotas kirvis; gerbdamas tėvo 
ginklą, jis neišsilenkė jo, bet pakišo savo iltį —ir kirvis ją 
nukirto. Ir vis tiek jis neįleido Parašuramos į tėvo miegamąjį, 
kol Šyva nepabudo. Nuo to laiko Ganeša turi tik vieną iltį, 
ir todėl jį dar vadina Ekadanta, Vienadančiu. 


68. AKLAS GIMĘS ANDAKA 


Kartą, kai Šyva su savo žmona gyveno ant Mandaros kal- 
no, gražioji Parvatė tyliai priėjo prie jo iš užpakalio ir juo- 
kaudama uždengė jam akis į auksinius lotosus panašiomis 
rankomis. Ir tuoj pat visa visata aptemo. O Šyvos kakta iš 
aistros apsipylė prakaitu, ir jo lašas nukrito ant žemės ir viI- 
to baisaus pavidalo kūdikiu — bjauriu, tamsiu, plaukuotu pa- 
daru, gauruota galva ir barzda. Ir todėl, kad gimė tamsoje, jis 
neturėjo akių. Jis suriko baisiu balsu ir ėmė šokti kvatoda- 
mas ir raudodamas. 

O Šyvai tuo metu ant kaktos atsirado lyg saulė švytinti ir 
liepsną svaidanti trečia akis. Kalnų dukra atitraukė savo ran- 
kas nuo valdovo akių, ir visur pasklido šviesa. Ji pamatė bai- 
sųjį kūdikį ir paklausė: „Kas tai?"—,Tai nepaprastos jėgos ir 
žiaurumo kūdikis, kuris gimė, kai tu uždengei man akis,— 
atsakė Šyva.— Jis gimė iš mano prakaito, jo vardas — Anda- 
ka, Neregys. Imki jį savo globon. Tegul tavo draugės tau 
padeda“. Ir Parvatei pagailo išsigimusio kūdikio, ir ji ėmė glo- 
boti ji. 

O tuo metu asurų vadas Hiranjakašipaus brolis Hiranja- 
netra *, norėdamas turėti sūnų, griežtai asketiškai gyveno miš- 
kuose. Daugelį metų jis išbuvo visai nejudėdamas lyg medinis, 
o atlikęs įžadą, kreipėsi į Šyvą ir paprašė jo malonės: „Netu- 
riu sūnaus, kuris pratęstų mano giminę, ir todėl ėmiausi vyk- 
dyti šį įžadą,— tarė Hiranjanetra.— Padovanok man galingą 
sūnų, vertą tapti asurų karaliumi“. 

Šyva, patenkintas jo pasiaukojimo žygdarbiu, pasakė: „O 
asurų valdove, nelemta, kad tau gimtų sūnus, bet aš atiduosiu 
tau savo sūnų Andaką. Jis prilygsta tau savo galia, ir jo ne- 
nugalės joks priešas. Priimk jį kaip savo tikrą sūnų, ir jis 
atneš tau laimę“. Asurų vadas priėmė Šyvos dovaną; jis pa- 
šlovino didįjį dievą, apėjo jį iš dešinės į kairę ir su ką tik 
gautu sūnumi išvyko į savo valdas. 

Praėjo šiek tiek laiko, ir Šyva išvyko iš savo namų, norė- 

damas aplankyti septynių išminčių buveinę. Jis paliko savo 
ištikimą tarną Nandiną saugoti namų, o Višnus, Brahma ir kiti 
dievai ėmėsi globoti Parvatę ir, nesant Šyvai, tarnavo jai 
pasivertę moterimis lyg jos tarnaitės. Tuo metu asurų valdovo 
rūmuose užaugęs piktasis Andaka sugalvojo pagrobti savo 
tikro tėvo žmoną. Apkvaišęs nuo aistros, jis atėjo prie Man- 
daros kalno, bet negalėjo patekti į Šyvos namus, kurių duris 
budriai saugojo Nandinas. Tada Andaka pasivertė paukščiu ir 
įskrido pro langą į Parvatės miegamąjį. Čia jis atgavo savo 
tikrąjį pavidalą; bet tą pačią akimirką prieš jį atsirado pats 
rūstusis Šyva, grasindamas tridančiu. Jis pasmeigė Andaką 
ant trišakio smaigalio ir ėmė šokti. Ir kol jis šoko, ant tri- 
dančio pasmeigto Andakos nuodėmės paliko nelaimingąjį, ir 
jis pažino tiesą ir pašlovino didįjį dievą. Patenkintas Šyva 
numovė jį nuo trišakio ir tarė: „Nuo šiol tu būsi su manim, 
Hiranjanetros sūnau. Tu tapsi vienu iš mano kariuomenės, va- 
dovaujamos Ganešos ir Nandino, vadų, ir daugiau nepatirsi 
negandų, ir net dievai ims tave gerbti“. Jis paėmė jį už ran- 
kos ir privedė prie Parvatės, ir ši maloningai jį priėmė. O jis 
krito kniūbsčias prieš didžiąją deivę ir ją pašlovino. Nuo to 
laiko ji vėl ėmė jį globoti lyg savo sūnų. O jis ėmė vadovau- 
ti pulkams baisaus pavidalo dvasių, kurios buvo Šyvos pa- 
lyda. 


69. TRIPUROS SUGRIOVIMAS 


Senais laikais gyveno galingas asuras Vipračičio sūnus Ma- 
ja, danavų valdovas. Jis buvo nepaprastai galingas ir, be to, 
sumanus ir gudrus. Jis ir buvo burtų įtaigos, pavadintos pagal 
jo vardą maja *, kūrėjas. 

Kai jis pralaimėjo kovą su priešais, nusprendė pasitraukti 
iš pasaulietiško gyvenimo ir pradėti žiauriai marinti kūną, kad 
taptų nenugalimas. Žiemą jis pasinerdavo į šaltą vandenį, va- 
sarą susikurdavo apie save laužus ir neprisidengdavo galvos 
nuo svilinančių saulės spindulių, nuo lietaus nesislėpė pasto- 
gėj. Laukiniai vaisiai, šaknys ir žolės buvo jo vienintelis 
maistas, o troškulį malšino tik upelių vandeniu. 

Rūstus asketizmas išlaisvino jo dvasią nuo nedorų kėslų, 
o kūnas liko be mėsos, ir jis pasidarė toks liesas ir permato- 
mas, kad per odą buvo matyti kaulai. Ir tokia didelė buva 
šventuoliškumu įgyta jo dvasios jėga, kad nuo jos įkaito visi 
trys pasauliai ir apsigaubė karšto garo kamuoliais. 

Tada pas jį atvyko visatos kūrėjas Brahma ir paklausė: 
„Ko tu trokšti, Maja? Aš patenkintas tavo šventuoliškumu ir 

duosiu, ko tik paprašysi“. Maja atsakė Brahmai: „Seniai tęsiasi 
priešiškumas tarp asurų ir dievų. Dievai mus nugali kauty- 
nėse ir visaip engia. Mes negalime nuo jų apsiginti — visur jie 
mus suranda: ir ant žemės, ir po žeme, ir okeano dugne! Aš 
noriu pastatyti asurų apsaugai tvirtovę, kurios niekas nega- 
lėtų sugriauti — nei dievai savo ginklais, nei brahmanai savo 
prakeiksmais“. 

„Nieko nėra amžino, — šypsodamasis atsakė Brahma,— nei 
asuro, nei žmogaus, nei tvirtovės. Aš negaliu patenkinti to- 
kio prašymo.“ Tada Maja paprašė Praamžio, kad tvirtovė bū- 
tų neįveikiama visiems, išskyrus Šyvą, ir kad pats Šyva ne- 
galėtų sugriauti jos kitaip, kaip tik viena vienintele strėle, 
pirmu šūviu iš lanko. 

„Tegul bus taip“, — atsakė Brahma ir sugrįžo į savo rūmus. 
O Maja, nudžiugintas visatos kūrėjo dovanos, ėmė galvoti 
apie tai, kaip jam pastatyti tokią tvirtovę, kad niekas nega- 
lėtų jos sugriauti vienu lanko šūviu. 

Skandos nugalėtas galingasis asuras Taraka turėjo tris sū- 
nus — Tarakakšą, Kamalakšą ir Vidjunmaliną. Žuvus tėvui, jie 
ėmė rūsčiai asketiškai gyventi ir pelnė Brahmos malonę. Šia 
malone jiems buvo leista pasistatyti Žemėje tris miestus — 
vieną aukso, kitą sidabro, o trečią geležies. Ir jie įsikūrė šiuo- 
se miestuose — Tarakakša — auksiniame, Kamalakša — sidabri- 
niame ir Vidjunmalinas — geležiniame, ir gyveno jie taikiai 
juose tūkstantį metų. Sumanus statybininkas Maja nusprendė 
sujungti šiuos tris miestus į vieną ir pavadinti jį Tripura. Jis 
taip ir padarė, gavęs Tarakos sūnų sutikimą. Jis pastatė tvir- 
tovę su trimis įtvirtinimais, kiekvienas po šimtą jodžanų ilgio 
ir pločio. Pirmas buvo iš geležies ir įkastas į žemę, antrasis, iš 
sidabro, buvo pastatytas ant pirmojo ir rėmėsi į dangų, o tre- 
čiasis, iš aukso, iškilęs virš antrojo, dunksojo virš dangaus 
skliauto. Taip trys miestai susijungė į vieną, geležinių, sidab- 
rinių ir auksinių sienų apsuptą. 

Prie aukštų Tripuros vartų stovėjo rūstūs sargai, apsigink- 
lavę aštriomis ietimis ir kardais. Palei visą į auksinę tvirtovę 
vedantį kelią buvo pastatyti gražūs indai su vynu ir gėlėmis, 
o Tripuros viduje Maja pastatė rūmus ir šventyklas, nutiesė 
kelius ir sujungė juos plačiomis aikštėmis; palei kelius pastatė 
gražių ir prabangių rūmų, išpuošė miestą ašokų giraitėmis ir 
sodais, prisodino žydinčių pavėsingų medžių aplink vėsius 
tvenkinius. Auksiniuose Majos rūmuose visą laiką girdėjosi 
muzika ir auksinių bei sidabrinių varpelių skambėjimas; ma- 
lonus vėjelis dvelkė gėlių kvapais ir aitriais aukojimo dūmais. 
Laimingi asurai su žmonomis ir vaikais iš visur susirinko į 

Tripurą, apsigyveno jiems skirtuose rūmuose ir dėkingumo 
himnais bei maldomis šlovino sumanųjį statytoją, didįjį archi- 
tektą ir asurų vadą Mają. 

Tripuroje gyveno nesuskaičiuojama daugybė daičių ir da- 
navų, ir jiems nieko netrūko. Nebebijodami dangaus gyvento- 
jų, linksminosi jie mango ir ašokų giraitėse ant tyrų tvenkinių 
krantų, išsitepę kvapniaisiais tepalais, apsirengę puošniais 
drabužiais, pasipuošę auksinėmis apyrankėmis ir brangiais vė- 
riniais. Laimingi asurai leido savo dienas Tripuroje lyg dievai 
Indros dangaus karalystėje, ir jų širdys visą laiką buvo kupi- 
nos linksmybės, ir jie nesipyko ir nesivaidijo. 

Taip palaimingai ir ramiai gyveno asurai daugelį metų nuo- 
stabiame mieste. Bet kartą naktį Maja susapnavo baisų sapną; 
jam pasivaideno, kad į Tripurą prasiskverbė ligos ir vaidai, 
pavydas ir skurdas. Kitą rytą jis sušaukė asurus į puošnius 
karališkosios tarybos rūmus ir pasakė: „O broliai! Aš sapna- 
vau šiandien negerą sapną, ir jis slegia mano dvasią nege- 
rovių nuojauta. Sapnavau, kad į Tripurą prigužėjo daugybė 
baisaus pavidalo moterų. Jos įsibrovė į mūsų namus ir pasėjo 
mūsų širdyse nesantaiką, neapykantą ir pavydą vienas kitam. 
O paskui išvydau tokį siaubingos išvaizdos vyrą su keturio- 
mis kojomis ir trimis akimis. Jis ėmė persekioti šias moteris, 
bet išaušo rytas, ir pabudau. Nežinau, ką reiškia šis sapnas 
Tripurai, bet tikrai žinau, kad dievai jaučia mums priešišku- 
mą, kad jiems nepatinka mūsų gerovė, galia ir turtai, ir jie 
norėtų vėl mus išvaryti į okeano dugną arba į požemio ka- 
rIalystę. Todėl kreipiuosi į jus: būkite geri vienas kitam. Ne- 
įsileiskite į savo širdis pykčio ir pavydo. Tegul mūsų gyve- 
nimas būna teisingas ir doras". 

Asurai niūriai tylėdami išklausė Mają ir išėjo iš jo rūmų 
su jo patarimais; bet kitą dieną juos tarsi kas pakeitė. Prana- 
šingas buvo Tripuros valdovo sapnas. Nuo tada visam laikui 
dingo Majos mieste ir laimė, ir ramybė, ir pasitikėjimas, ir 
draugystė. Pavydas, godumas ir pyktis apėmė asurų širdis, jų 
akys nuo nuolatinio pykčio ir nepasitenkinimo paraudo. Kas 
valandą Tripuroje kildavo vaidai ir muštynės, ir nelengva bu- 
vo Majai atstatyti taiką ir tvarką tarp savo pavaldinių, nuo 
tada apsėstų kažkokios beprotybės. Asurai ėmė nesilaikyti 
apeigų, jie persekiojo žynius ir visaip juos skriaudė ir engė. 
Šventyklos ištuštėjo, užgeso altorių ugnys, žyniai gelbėdamie- 
si pasislėpė slaptuose prieglobsčiuose, ir nebeliko kam Tripu- 
roje kalbėti maldas, giedoti Brahmai himnus, nešti ant altorių 
aukas. 

Asurai liovėsi gerbę vyresniuosius ir garbinę protėvius. Jie 
nebeskyrė dienos nuo nakties — dieną miegojo, o po saulės 
laidos puotavo ir pramogavo; jie buvo abejingi kūno nešva- 
rumui ir pamiršo apsiplovimus. Jie nešvarūs guldavosi į savo 
guolius, atlikę nešvarius nusilengvinimus, neplovė nei kojų, 
nei rankų, neapsiprausdavo po sutuoktinių glamonių. Jie ne- 
bepuošdavo savo būstų, mindė gėles, iškirto giraites, sugriovė 
atsiskyrėlių buveines, darydavo žiaurius išpuolius prieš dan- 
gaus gyventojus. Visa tai pranašavo būsimą Tripuros žlugimą. 

Nuožmūs asurų išpuoliai kėlė siaubą visiems gyviems visa- 
tos padarams. Indra su Marutų kariauna užpuolė Tripurą, bet 
jų ginklai buvo bejėgiai prieš gynybines sienas, nepajudina- 
mas Brahmos malone, ir dangaus karalystės valdovas turėjo 
pasitraukti nieko nepešęs. Tada dievai iš baimės nukako pas 
Brahmą klausti jo patarimo ir gauti pagalbos. 

„O didysis Brahma,— tarė jie pasaulių kūrėjui,— priglausk 
ir apgink mus nuo laukinių ir kraugeriškų Tripuros gyventojų. 
Jie pasislėpė už neįveikiamų savo sostinės sienų ir tyčiojasi 
iš mūsų bejėgiškumo. Jų kruvini išpuoliai visada netikėti, o 
paskui jie tuoj pat pasitraukia į Tripurą ir pasislepia ten, ir 
mūsų ginklai negali jų pasiekti. Žmonės žemėje dreba iš bai- 
mės lyg žąsys prieš audrą, lyg elniai prieš liūtus. Dėl asurų 
neturi ramybės nė dangaus gyventojai. Taip dabar sunku 
mums visiems, kad ėmėme pamiršti savo žmonų, vaikų ir anū- 
kų vardus. Ištuštės žemė ir dangus, jeigu tu, didysis Brahma, 
nesuteiksi mums pagalbos.“ 

Praamžis išklausė dievus, ir jo veidas švietė ramybe ir ge- 
ranoriškumu. Jis tarė dangaus gyventojams: „Aš Mają ap- 
dovanojau už didžiulę dvasios jėgą, už jo neregėtą šventuo- 
lišką žygdarbį. Aš jam pažadėjau, kad jo tvirtovė bus neįvei- 
kiama. Bet jam nepavyko nuslopinti asurų pykčio ir krauge- 
riškumo, ir jie vėl varo aplinkiniams siaubą ir neša nelaimes. 
Ir todėl Majos sostinė turi būti sugriauta, ir jos gyventojai 
išvaryti už žemės ir dangaus ribų. Bet ne taip paprasta su- 
griauti Tripurą. Šią tvirtovę galima sugriauti viena strėle, 
vieninteliu lanko šūviu, ir ši strėlė turi būti nepaprasta. Tik 
Šyva gali atlikti šį žygdarbį. Eikite pas Šyvą, o dievai, ir pra- 
šykite jo nubausti Tripuros gyventojus“. 

Dievai nuvyko pas rūstųjį Šyvą, sėdintį kartu su Uma ant 
Kailasos kalno viršūnės. Jį supo auksinis spindesys, o trys jo 
akys lyg trys saulės spindėjo žilpinančia ugnimi, o ant jo 
kaktos švietė sidabrinis mėnuo. Dangaus gyventojai pašlovino 
Šyvą himnais ir aukštino jo nuostabius darbus ir, jam nusi- 

lenkę, ėmė karštai maldauti — nubausti Tripuros gyventojus ir 
sugriauti dievų nekenčiamą tvirtovę. 

„O Šyva,— tarė jie,— galingas ir klastingas Vipračičio sū- 
nus Maja pasistatė neįveikiamą Tripuros tvirtovę ir iš ten 
graso atimti iš mūsų valdžią. Asurai tyčiojasi iš mūsų lyg iš 
vergų, ir mes negalime nuo jų apsiginti. Jie nusiaubė mūsų 
karalystės sodus ir giraites; ten, kur anksčiau mūsų akis džiu- 
gino dieviškoji Nandanos giraitė, dabar tuščia ir nyku. Jie 
pasigrobė pačias gražiausias apsares ir prievarta jas nusitem- 
pė į Tripurą. Jie nusiginė į savo sostinę Indros žirgus ir 
dramblius; ir dangaus valdovo žirgus jie dabar pasikinko į 
savo vežimus. Jie išsinešė į Tripurą mūsų lobius, ir mes ne- 
žinome, kaip juos susigrąžinti atgal. Net mūsų pačių gyvybei 
dabar gresia pavojus ir dabar pasikliaujam tik tavo malone 
ir galybe." 

„Tegul viskas išeina jums į gera, o dievai,— atsakė jiems 
šlovingasis Šyva.— Aš visada linkėjau jums taikos ir laimės 
ir dabar to paties linkiu. Liaukitės bijoję ir nerimavę; aš su- 
naikinsiu asurų tvirtovę, kurios jūs taip neapkenčiate. Bet 
ir jūs turite man padėti parengti mūšiui mano vežimą.“ 

Ir dievai ėmė rengti mūšiui didžiojo Šyvos vežimą *. Jam 
prilygstančio neturėjo nė vienas nemirtingųjų pasaulio valdo- 
vų. Jo pagrindas buvo žemė, Meraus kalnas — pasostė, Man- 
daros kalnas — ašis, o saulė ir mėnulis — jo auksinis ir sidab- 
rinis ratai; dangaus skliautas buvo to vežimo priekis. Keturios 
Vedos tapo žirgais, pakinkytais į Šyvos vežimą, o lankai buvo 
keturios jugos * — keturi amžiai, taip padalytas laikas nuo 
pasaulio sukūrimo pradžios: Kritajuga — aukso amžius, Treta- 
juga — sidabro, Dvaparajuga — vario ir Kalijuga — dabartinis, 
geležies amžius. Didžiulis slibinas Dritaraštra buvo šiam kin- 
kiniui vietoj pavadžių. 

Baisūs nuodingi nagai, slibinų valdovo Vasukio sūnūs ir 
anūkai tapo ugninėmis strėlėmis rūsčiojo Šyvos strėlinėse; jo 
lankas buvo Samvatsara — laiką matuojantys Metai, o jo temp- 
lė buvo Kalaratrė * — pasaulio pabaigos Naktis — Jamos sesuo. 

Dievai parengė šį visatos vežimą, o patenkintas Šyva pa- 
gyrė jų išradingumą. Paskui jis pasakė: „O dievai, man dabar 
reikalingas sumanus vežėjas, kad jis būtų pranašesnis ir už 
mane, ir už visa tai, iš ko padarytas šis vežimas'.—,,Kas gi 
gali būti šio vežimo vežėjuė“'— svarstė dievai. Jie sutriko, ir 
juos apėmė nerimas. „Ką mums daryti? Nejaugi niekada ne- 
bus sugriauta Tripura?“ — dejavo jie. Tada pats Brahma, ma- 
tydamas jų sumaištį, pagailėjo jų ir tarė: „Aš būsiu Šyvos 

vežėju“. Jis atsistojo vežime ir paėmė vadžias į rankas, o die- 
vai ėmė džiūgauti ir pradėjo džiaugsmingai šūkauti. 

Ir patenkintas Šyva įlipo į vežimą, žirgai Vedos įtempė 
viržius, bet nuo didžiojo dievo sunkumo jie sulinko iki pat 
žemės ir puolę ant kelių įsimurdė snukiais į dulkes. Šyva pa- 
kėlė juos galinga ranka, ir vėl nuskardeno džiaugsmingas die- 
vų šūkis lyg okeano riaumojimas audros metu. „Pergalės, per- 
galės tau, o Šyva!" — šūkavo jie. Ir dieviškasis vežėjas Brah- 
ma pasuko Šyvos vežimą į Tripurą. 

Dievai patraukė paskui vežimą, Jama jojo ant savo ugninio 
buivolo *, laikydamas rankose krivulę ir kilpą, su kuria su- 
gaudavo nusidėjėlius; Indra sėdėjo ant balto dramblio Airava- 
tos, mosuodamas savo grėsminga vadžra; Skanda sekė paskui 
tėvo vežimą raitas ant povo; Agnis jojo ant avino; Vajus — 
ant elnio. Slibinas Šeša dengė vežimo priekį, kur stovėjo Brah- 
ma, o didingi išminčiai Ušanas ir Brihaspatis saugojo jų ra- 
tus, iš paskos jojo Šyvos tarnas Nandinas ant jo jaučio su jo 
vėliava ir tridančiu *; paskui jį Geneša, raitas ant žiurkės, o 
pabaigoj ėjo Andakos vadovaujami pramatai *, kraupūs Šyvos 
palydos demonai, skardendami aplink baisiais lyg liūto riau- 
mojimas šūksmais. 

Ir netrukus Šyvos vežimas prisiartino prie Tripuros. Ant 
jos aukštų sienų mūšio laukė nesuskaičiuojami asurų pulkai, 
Majos kariai su parengtais ginklais slėpėsi tvirtovės bokštuo- 
se. Viskas aplink nuščiuvo prieš neišvengiamą mūšį. 

Šyva apžvelgė asurų tvirtovę, stūksančią virš dangaus 
skliauto ir nesuskaičiuojamą Majos kariuomenę; ir jis, kreip- 
damasis į Indrą, tarė: „„Asurai pasirengę mūšiui. Jų kariauna 
nesuskaičiuojama, ir Majos kariai dega pykčiu ir trokšta per- 
galės prieš mus. Matyt, asurai pastebėjo bloga lemiančius 
ženklus, ir pajuto, kad artinasi kruvino mūšio valanda. Ati- 
trauk, o Indra, nuo manęs jų dėmesį ir pradėk nuošaliau 
įnirtingą mūšį su Majos asurais. Imk sau į pagalbą mano pa- 
lydą. O aš pats stovėsiu čia vežime ir pasistengsiu surasti 
spragą Majos įsitvirtinimuose, o kai bus palankus laikas, vie- 
na strėle paversiu Tripurą pelenais.“ 

Indrai davus ženklą, dangaus kariuomenė puolė Tripurą. 
Sudundėjo būgnai, kariai užtraukė kovos dainą, ir tvirtovės 
gynėjus apėmė didis susijaudinimas. Vieni degė pykčiu ir, 
mosuodami ginklais, įnirtingai riaumojo, nekantriai laukdami 
susirėmimo. Kiti, jausdami neišvengiamą žūtį, blaškėsi po tviI- 
tovę ir klausinėjo vienas kitą: „Kodėl toks siaubas sukaustė 
mūsų dvasią? Kas mūsų laukia šiame mūšyje — mirtis ar per- 
galė? Kodėl čia atvyko pats rūstusis Šyva, kuris tupi lyg liū- 

tas prieš šuolį ant savo didžiulio lyg kalno viršūnė vežimo? 
Kodėl nelaimės nuojauta graužia mūsų širdis? Ko reikia Šy- 
vai iš Tripuros gyventojų?" 

Bet niekas negalėjo atsakyti jiems į klausimus. Indros ka- 
riuomenė jau prisiartino prie tvirtovės sienų, ir netrukus už- 
virė įnirtingas mūšis tarp asurų ir dangaus kariaunos. Grės- 
mingai lyg griaustinis prieš audrą gaudė lankų templės. Strė- 
lių debesys užtemdė giedrą dangų, ir mirtinai nukauti krito 
Majos kariai ir kovotojai iš Indros stovyklos. Upėmis ėmė 
lietis kraujas po Tripuros sienomis, ir žemę užklojo negyvi 
kūnai. Galvos, rankos ir kojos, nukirstos aštriais kardais, krū- 
vomis gulėjo kovos lauke ir trukdė kariams susiremti dviko- 
voj. Sužeistųjų dejonės, arklių žvengimas, lūžtančių vežimų 
traškėjimas, skausmo ir įniršio šūksmai skardeno kautynių 
lauke. 

Indros kariai vienu metu puolė visas tris Tripuros tvirto- 
ves, atitraukdami Majos asurų dėmesį nuo palankaus laiko 
laukiančio Šyvos. Jie vis labiau spaudė Majos karius ir pa- 
galiau privertė juos ieškoti prieglobsčio už tvirtų Tripuros 
sienų. Tada Maja nusprendė panaudoti prieš dangaus kariauną 
savo burtų jėgą. Ir netrukus Indros kariams ėmė rodytis, kad 
svilinanti liepsna lyg siena ima supti juos iš visų pusių; iš 
visų pusių jiems grėsė liepsnos liežuviai, o paskui juos puolė 
urgzdami ir riaumodami laukiniai liūtai ir tigrai, ir šliaužė 
kraujo ištroškę krokodilai ir nuodingos gyvatės; su trenksmu 
ant jų griuvo kalnų skardžiai ir krito didžiuliai medžiai, ir 
siaubas apėmė Indros kariuomenę. Iš baimės kariai alpo ir 
stingo, panašiai kaip netenka sąmonės ir sustingsta šventuo- 
liai, kankindami savo kūną. 

Tada į mūšį puolė didieji dievai — pasaulio globėjai: pats 
Indra, o su juo Varūna, Surja, Jama ir Kubera. Jie išsklaidė 
kariuomenę apėmusius kerus, ir ši dar atkakliau veržėsi prie 
pat asurų tvirtovės sienų. Ir vėl įsiliepsnojo mūšis, kurį sun- 
kiai atlaikė Tripuros gynėjai. Vis mažiau beliko Majos ka- 
rių, mūšio lauke riogsojo vis daugiau negyvų kūnų. Dievai 
nenugalima jėga spaudė asurus, ir šie labai netvarkingai bė- 
go slėptis už tvirtovės sienų. Taip ryte tekanti saulė išsklaidė 
nakties tamsą. 

Pagaliau tvirtovės gynėjus apleido jėgos, ir net pats asurų 
vadas Maja pavargo nuo mūšių. Tada jis užlipo į viršutinį 
Tripuros įtvirtinimą, norėdamas savo menėse pailsėti nuo ne- 
pakeliamo mūšio ir atgauti jėgas. Jis sunkiai dūsavo nuleidęs 
rankas ir nukoręs galvą. Niūrios mintys apėmė Tripuros val- 
dovą. „Deja,— kalbėjo sau Maja,— nėra tokių tvirtovių, kurios 

stovėtų amžinai. Atrodė, Tripura nepažeidžiama ir neįvei- 
kiama, bet ir ją galima sugriauti. Visas kliūtis įveikia nenu- 
galimas Laikas. Kaip mums atlaikyti šį mūšį, jeigu pats ne- 
įveikiamas Laikas atsisuko prieš mus. Viskas visatoje paklūs- 
ta Laikui — toks didžiojo Brahmos dėsnis. Kaip mums surasti 
išsigelbėjimą? Aš nebijau nei Indros, nei Varūnos, nei Kube- 
ros, bet prieš mus stojo pats rūstusis Šyva ir, matyt, išmušė 
Tripuros žlugimo valanda. Bet mes kausimės iki paskutinio 
atodūsio, ir aš turiu palaikyti savo bendražygių kovingumą. 
Dabar parodysiu liaudžiai savo galią tuo, kad atgaivinsiu ko- 
vos lauke kritusius asurus. Tada vėl atgis Tripuros gynėjų 
tikėjimas pergale.“ 

Burtų galia Maja sužadino savo kariaunos viltis ir žvalu- 
mą. Stebuklingų būdu atsirado Tripuroje nustebusių asurų 
akivaizdoje puikus tvenkinys * šešiolikos jodžanų ilgio ir aš- 
tuonių pločio, apjuostas kalnų akmenimis. Į tvenkinį vedė pla- 
tūs laiptai, virš vandens kvepėjo gėlės ir pūtė švelnus vėjelis. 
Lotosai plūduriavo vandens paviršiuje lyg Žvaigždės dangaus 
skliaute. Neregėti paukščiai auksinėmis plunksnomis skraidė 
virš mėlyno vandens ir čiulbėjo linksmindami širdį savo žvit- 
rumu. 

Šio stebuklo nustebintų asurų akivaizdoje Maja panardino 
užmuštą karį į šiltą telkinio vandenį, ir šis akimirksniu atsikė- 
lė iš mirusiųjų — taip plyksteli ugnis ant aukojimo altoriaus, 
kai žynys kliūsteli į ugnį truputį aliejaus. Ir atgijęs asuras 
sušuko: „Kur Indra? Kur jo kariuomenė? Mes kovosime, mes 
sutriuškinsime savo priešus ir amžinai sunaikinsime jų galią! 
Arba mes šiandien pasieksime pergalę, arba, nesudrebėję prieš 
rūstųjį dangaus valdovą, visi ligi vieno nueisime į Jamos ka- 
ralystę!“ 

Majos padarytas stebuklas suteikė asurams naujų jėgų. 
Džiūgaudami ir tikėdami pergale jie šūkavo: „Mes kovosime! 
Mes nepasitrauksime!“— ir su įniršiu puolė Indros karius, 
smogdami jiems triuškinančius smūgius. „Broliai, kaukitės ne- 
bijodami mirties, — drąsino vienas kitą asurai.— Jeigu jūs kri- 
site mūšyje, jus vėl prikels stebuklingas Majos tvenkinys.“ 

Ir, nejausdami baimės, asurai veržėsi į mūšį lyg liūtai, puo- 
lantys auką nakties medžioklėje. Tūkstančiai asurų krito nuo 
Indres karių smūgių, drėkindami žemę savo krauju, ir tūks- 
tančius jų atgaivindavo Maja savo tvenkinyje. Indros kariau- 
nai darėsi vis sunkiau, vis drąsesnės darėsi Tripuros gynėjų 
atakos. Ir vėl asurai ėmė spausti dievus, ir šie nežinojo, kaip 
atremti jų puolimą. 

Tada dievai kreipėsi pagalbos į Višnų. Didysis pasaulio 
globėjas tuoj pakilo aukštai į dangų, praskrido virš Tripuros 
gynėjų galvų ir, jų nepastebėtas, prasmuko į neįveikiamą 
tvirtovę. Ten, pasivertęs jaučiu, jis prisiartino prie stebuklin- 
gojo tvenkinio, ištrypė gėles, išvaikė giedančius paukščius ir 
išgėrė visą iki paskutinio lašo gyvybę teikiantį vandenį. Pas- 
kui jis grįžo atgal į Indros stovyklą. Taip saulė, nusileisdama 
už žemės krašto, panardina žemę į nakties tamsą. 

Dabar dievai pradėjo pirmauti; jie užgriuvo asurus, Žžudy- 
dami juos šimtais ir tūkstančiais. Kovos lauke tekėjo kraujo 
upės; nusivylimas apėmė Tripuros karius, ir jie vėl ėmė 
trauktis už savo tvirtovės sienų. „Pergalė! Pergalė! — šaukė 
džiūgaudami dievai.— Pagaliau mes užvaldysime visatą nuo 
vieno krašto iki kito, ir valdysime ją visiškai.“ O asurał pa- 
sislėpė už Tripuros sienų norėdami užsigydyti žaizdas ir su- 
kaupti jėgų naujam mūšiui. 

Tripuros valdovas, bebaimis ir galingas Maja, surinko 
miesto aikštėj savo pavargusius karius ir tarė jiems: „O asu- 
rai! Jūs pasitraukėte, bet nepasidavėte, nesuklupote prieš prie- 
šą! Iš tiesų narsiai kovėsi šiandien dievų kariuomenė. Bet jūs 
neturite nusiminti. Šlovė ir sėkmė iki šiol lydėjo mus, visą 
laiką pasiekdavome pergalę, bet dabar mums reikia rengtis 
pasitraukti iš Tripuros. Deja! Laikas nieko nepagaili ir net 
tvirtovę iš geležies, sidabro ir aukso jis įveikia. Tik pats 
Laikas nežino pralaimėjimo. Pažvelkite, žiaurūs priešai apsu- 
po mūsų tvirtovę iš visų pusių!“ 

Liūdna Majos kalba įstūmė asurus į neviltį. Jų veidai iš- 
blyško kaip nublanksta žvaigždės naktį šviečiant mėnuliui. Ir 
vos Maja baigė savo kalbą, kai atbėgo stebuklingo tvenkinio 
sargai ir pranešė baisią žinią apie jautį, išgėrusį gyvybę tei- 
kiantį vandenį. Maja neparodė pykčio ir nepradėjo barti sar- 
gų; jis suprato, kad Višnus, kuriam visatoj nėra slaptos vie- 
tos, apgavo jo sargus. 

„Mus ištiko didelė nelaimė, — pasakė jis.— Jeigu mūsų 
tvenkinyje nebėra stebuklingo vandens, nuo šiol nebegalėsime 
atgaivinti užmuštų karių, ir čia, šioj lygumoj be kalnų, be 
miškų, be jokios priedangos, mes neatsilaikysime prieš dievus, 
neapginsime Tripuros. O asurai, mums teks pasitraukti, kad 
mus gintų audringi okeano vandenys. Ten, jūros gelmėj, die- 
vai negalės mūsų persekioti ir nepavergs mūsų savo valdžion. 
O jeigu jie seks paskui mus, ten pajėgsime juos nugalėti mirtina- 
me mūšyje, ten sunaikinsime visą jų kariuomenę.“ 

Maja davė ženklą, ir Tripura staiga pajudėjo iš vietos, pa- 
sinėrė į okeano vandenis ir išnyko iš nustebusių dievų akių. 

Tada Šyva kreipėsi į Brahmą, prašydamas, kad leistų jam su 
vežimu sekti ten, kur pasislėpė Tripura. Ir visažinis Brahma 
parodė Šyvai ir jo kariuomenei kelią į Tripurą, vėl iškilusią 
į paviršių prie vakarinio okeano kranto. Nesuspėjo asurai 
pasirengti naujam mūšiui, kai Indros kariai vėl ėmė pulti 
Majos tvirtovę. 

Okeanas suvilnijo ir nusidažė krauju. Mūšyje kritusių asu- 
rų kūnai skendo sūriam jūros vandeny ir tapdavo jūros pa- 
baisų grobiu. Didžiulės užmuštųjų kraujo ir mėsos trokštan- 
čios plėšrios žuvys iš visur suplaukė į tą vietą ir, rydamos 
lavonus, aršiai pjovėsi dėl grobio. 

Dangaus gyventojai ėmė atakuoti vienu metu visus Tripu- 
ros vartus. Geležis, sidabras ir auksas neišlaikė pergalės trokš- 
tančio Indros kariuomenės spaudimo. Miestui grėsė neišven- 
giama žūtis. Asurų motinos, seserys, žmonos ir nuotakos gai- 
liai šūkavo, ir virš jūros skambantys jų liūdni balsai atimdavo 
besikaunantiems Majos kariams jėgas. 

Galų gale Tripuros valdovas dar kartą sušaukė visus asu- 
rus ir jiems tarė: „O kariai! Žinokite, kad artinasi laikas, kai 
mėnulis ir Pušjos * žvaigždynas priartės vienas prie kito dan- 
gaus skliaute, ir tuo metu mūsų tvirtovė atsidurs vienoj linijoj 
su jais. Tada Šyva galės sugriauti Tripurą viena vienintele 
strėle. O broliai, artinasi Brahmos senais laikais išpranašauta 
valanda. Jeigu Šyva nepraleis šios akimirkos, ir jo ranka ir 
lankas nesudrebės, mes nebeturėsime tvirtovės ir mums teks 
bėgti. 

Bet jeigu mes įmanysime reikiamu momentu pastumti Šy- 
vos vežimą iš vietos ir sukliudysime jam pataikyti strėle į 
Tripurą, dievai turės grįžti į savo vietas nieko nelaimėję. To- 
dėl būkite, o asurai, tvirti ir bebaimiai ir pamirškite pralai- 
mėjimą ir mirtį, kurie mums gresia!" 

Asurai išklausė Majos žodžius ir pasakė: „Mes padarysime 
viską taip, kaip tu, o valdove, liepsi, ir sukliudysime Šyvai 
strėle sugriauti Tripurą. Mes neleisime jam sugriauti mūsų 
tvirtovės ir užmušime jį anksčiau, negu spės įtempti savo 
lanko templę.“ Ir kupini ryžto apginti Tripurą būsimam mūšy 
asurai nuėjo ilsėtis, laukdami tos valandos, kai mėnulis ir Puš- 
jos žvaigždynas ims artėti vienas prie kito. 

Ir štai atėjo naktis, ir mėnulis užtekėjo dangaus skliaute 
virš Tripuros, ir jo šviesa apšvietė asurų miesto gatves ir 
aikštes. Tarnaitės danavų ir daičių menėse uždegė šviestuvus 
ir fakelus, ir visa Tripura sužėrėjo ugnimis, ir tapo joje šviesu 

lyg saulėtekio metu. Viltis pasiekti pergalę, tikėjimas Majos vi- 
sagalybe ir jo stebuklingais burtais džiugino asurų širdis, ir jie, 
pamiršę rūpesčius, ėmė vidurnaktį pramogauti ir mylėtis. Kve- 
pėjo gėlės, nakties tyloj skambėjo dainos ir švelni muzika, ir 
meilės alpulys apėmė Tripuros gyventojus, nejaučiančius besi- 
artinančios nelaimės. 

Bet praėjo naktis, ir atėjo rytas; ir Indros kariuomenė 
pasiruošė naujam mūšiui. Kai saulė nušvietė Meraus kalno 
viršūnę, dangaus kariauna sujudo ir suūžė lyg okeanas visa- 
tos žūties metu. Dievai Varūna, Kubera ir tūkstantakis Indra 
vėl vedė atakon dievų kariuomenę, apsiginklavusią tūkstan- 
čiais iečių ir smaigų, ir atrodė, jog prie Tripuros sienų traukia 
neaprėpiama miško tankmė. Sugaudė įtemptos kovos lankų 
templės, suzvimbė ore strėlės, sublizgo ietys ir akstys. Vėl 
pasruvo kovos laukas krauju, ir žemę nuklojo kritusiųjų kū- 
nai. Kovoj patyrę asurų kariai drąsino vienas kitą pergalingais 
šūksmais, o priešus jie stengėsi sugluminti apipildami užgau- 
liais keiksmais ir prakeiksmais. Jų veidai, išbalę po nemiego- 
tos nakties, švietė rūsčiu ryžtu; ir jie buvo pasiryžę mirti, 
kad išgelbėtų Tripurą. 

Bet dangaus kariauna buvo stipresnė ir geriau išmanė ko- 
vos meną. Neišlaikę jų spaudimo asurai vėl greitai traukėsi 
už tvirtovės sienų. Ir vos tik užsivėrė paskui juos geležiniai 
vartai, kaip mėnulis ir Pušjos žvaigždynas ėmė artėti vienas 
prie kito virš asuro Majos tvirtovės. 

Tada Šyva paėmė į rankas savo grėsmingą lanką, uždėjo 
ant standžios templės nepermaldaujamą kaip mirties dievas 
Jama strėlę ir paleido tą strėlę į neįveikiamą Tripuros tvirto- 
vę. Po akimirkos aukštybėse sugriaudė baisus griausmas, dan- 
gus užsiplieskė auksine ugnimi virš žūstančios Tripuros, ir 
asurų tvirtovė, plykstelėjusi kaip smaluotas fakelas, nugriuvo 
į okeano gelmes. Užvirė jūros vanduo, ir jos paviršius apsi- 
gaubė baltais garais. O šaunios Majos tvirtovės griuvėsiai vi- 
sam laikui liko jūros dugne, ir kartu su jais visi galingojo 
asurų valdovo pavaldiniai. 

Niekam iš Tripuros karių nebuvo lemta išsigelbėti nuo di- 
džiojo dievo Šyvos strėlės, išliko tik pats Maja; Šyva jo pa- 
gailėjo už ankstesnius nuopelnus ir leido jam gyvam ir svei- 
kam pasitraukti iš degančios Tripuros. Maja paskui apsigyve- 
no toli visatos pakrašty ir daugiau nebekariavo su dievais. 

O dangaus gyventojai, išsivadavę iš Tripuros gyventojų 
jungo, iškilmingai grįžo į Amaravatį, džiūgaudami ir šlovinda- 
mi Šyvos žygdarbį. 

70. SAKMĖ APIE DŽALANDARĄ 


Kartą dangaus gyventojų valdovas Indra panorėjo pagerbti 
didįjį Šyvą ir prablaškyti jį muzika ir šokiais. Savo gandar- 
vų ir čaranų lydimas, su brangiais apdarais žibančiomis gra- 
žiosiomis apsarėmis Indra nuvyko prie Kailasos kalno, kur gy- 
veno Šyva; ir išmintingasis Narada, saldžiabalsių chorų kūrėjas 
su savo stebuklinga vijna, buvo su juo. 

Jie atvyko prie Šyvos buveinės vartų, ir ištikimasis sargas 
Nandinas, saugantis savo valdovo ramybę, nuėjo pranešti apie 
juos. Umos vyras palankiai sutiko žinią apie dangaus gyven- 
tojų atvykimą ir liepė Nandinui nedelsiant įleisti juos. Indra 
įėjęs pagarbiai nusilenkė Šyvai ir tarė: „O Valdove, leisk 
mano tarnams parodyti muzikos, dainavimo ir šokių meną, te- 
gul jie prablaško tavo dievobaimingas mintis“. Tripuros nu- 
galėtojas maloningai sutiko, ir Indrai davus ženklą, Šyvos 
būste suskambo Narados vadovaujamų dangaus muzikantų už- 
burianti melodija, o žavios šokėjos ėmė šokti namų šeiminin- 
kui nuostabų šokį. Ir toks įtaigus buvo jų menas, kad net 
rūstusis Šyva susižavėjęs klausė ir žiūrėjo į juos, ir viskuo 
patenkintas jis tarė Indrai: „O dangaus gyventojų valdove, tu 
iš tiesų pralinksminai mane ir įtikai man; kokio apdovanoji- 
mo už tai trokštię" 

Indra, išgirdęs didžiojo dievo pagyrimą, labai pasipūtė. Ir 
jis tarė jam: „O Valdove! Noriu prilygti tau mūšyje galia ir 
narsumu", 

Dievų karaliaus įžūlumas nepatiko Šyvai. Rūsčiai surau- 
kęs antakius, jis mostu liepė išeiti dangaus gyventojams kar- 
tu su savo valdovu. Ir toks didelis, toks nepakeliamas buvo 
Šyvos pyktis, kad tamsiu debesiu išsiveržė jis iš įtūžusio die- 
vo lūpų ir įgavo kūnišką pavidalą. Ir Šyva jam pasakė: 
„Įeik į dangiškosios Gangos vandenis ir įsikūnyk jos sūnuje, 
kuris gims jai susiliejus su Okeanu, kad dievų karalius būtų 
nubaustas už įžūlumą“. Ir Šyvos pyktis pakluso savo valdovo 
liepimui. 

Šyvos valia išsipildė, ir dieviškoji Ganga bei Upių valdo- 
vas, galingasis Okeanas, susiliejo meilės glamonėse, ir iš jų 
sueities gimė negirdėtos galios ir dydžio sūnus. Jam gimstant 
sudrebėjo žemė, ir griausmingas balsas sudundeno iš jūros 
gelmės, o jo aidas atsiliepė visuose trijuose pasauliuose. Pats 
Brahma tada pabudo iš savo šventų minčių ir pamatė, kad vi- 
sata siaubo apimta. Sėdęs ant dangiškojo žąsino*, Praamžis 
pasuko į Okeaną ir, jį pasiekęs, paklausė Upių sutuoktinį: 
„Kodėl, o galingasis, taip suriaumojai, kad net visa visata su- 

drebėjo?" Okeanas atsakė: „Tai ne aš, didysis Brahma, tai su- 
riko mano naujagimis sūnus. Leisk jam pažvelgti į tavo veidą, 
taip retai pasiekiamą žvilgsnio; ir tegul ši malonė jį saugos 
nuo būsimųjų negandų“. | 

Ir jis kreipėsi į savo gražiąją žmoną ir tarė: „Parodyk Vi- 
satos kūrėjui mūsų sūnų“. Ir Ganga atnešė kūdikį ir, nusilen- 
kusi Brahmai iki žemės, padėjo sūnų jam ant kelių. Ir kol 
Brahma su nuostaba žvelgė į neregėtą Okeano sūnų, vaikas 
įsikibo jam į barzdą, kuria tekėjo susigraudinusio Praamžio 
ašaros. 

Sužavėtas mažojo vaiko jėgos ir grožio Brahma tarė: „Te- 
gul jo, savo rankomis pajutusio mano ašarų drėgmę, vardas 
bus Džalandara, Laikąs drėgmę. Ir tegul jis bus pergalingas ir 
nenugalimas net pačių dievų!“ Ir, apdovanojęs Okeano sūnų 
tokia dovana, Brahma išvyko. 

Ėjo laikas, ir jaunasis Džalandara paaugo; ir dažnai jis 
skraidė ant vėjo sparnų virš bekraščio okeano vandenų, skar- 
dendamas orą karingais šūksmais. Tai jis nerdavo į jūros gel- 
mes ir užpuldavo tenykščius gyventojus, naikindamas juos dėl 
pasismaginimo, tai šaudavo į aukštį ir, pavijęs galingus 
paukščius, sviesdavo juos žemyn. Visa, kas gyva, bijojo pa- 
dūkusio Okeano ir Gangos sūnaus. Daugelis jūros gyventojų, 
baimindamiesi dėl savo gyvybės, pabėgo į Himalajų kalnus, 
o paukščiai visai liovėsi skraidę virš jūros bangų. 

Kartą į Okeano buveinę atvyko išmintingasis asurų globė- 
jas Ušanas; su derama pagarba priimtas, jis šeimininkui pasa- 
kė: „Tavo sūnus neapsakomai stiprus, iš tiesų jis vertas val- 
dyti visus tris pasaulius. Tuo tarpu jis nevaldo nė mažiausio 
žemės gabalėlio. Tu turi surasti jam tokią šalį, kurią jis ga- 
lėtų valdyti“. Tada, sekdamas gudragalvio Ušano patarimu, 
Okeanas atsitraukė nuo kranto, palikdamas trijų šimtų jodžanų 
ilgio ir šimto pločio sausumos gabalą. Iš meilės sūnui jis ati- 
davė jam valdyti šią šalį, pavadintą jo vardu Džalandara. 

Paskui Okeanas pasikvietė įžymųjį asurų architektą Mają 
ir liepė jam pastatyti toje žemėje Džalandarai sostinę. Ir Ma- 
ja pastatė nuostabų miestą su aukštais pastatais iš aukso ir 
brangiųjų akmenų, apsuptą kvepiančių sodų ir gražių tven- 
kinių; ten ištisus metus žydėjo nuostabiausios gėlės ir giedojo 
saldžiabalsiai paukščiai. Šiame mieste Okeanas ir Ušanas iš- 
kilmingai apvainikavo Džalandarą karaliumi. Okeanas davė sū- 
nui daugybę pavaldinių ir grėsmingą nesuskaičiuojamą ka- 
riuomenę. Brigaus sūnus Ušanas tapo jo vyriausiuoju žyniu 
ir patarėjų; jis išmokė Džalandarą naudotis visokiais ginklais 
ir patikėjo jam paslaptį, kaip atgaivinti mirusius. 

O po kurio laiko Ušanas surado Džalandarai ir nuotaką; jis 
ištekino už jo gražiąją apsarę Vrindą, kurią Džalandara pa- 
milo iš pirmo žvilgsnio, ir jie susituokė gandarvų papročiu, ir 
jų santuoka buvo laiminga. 

Bet nepanoro Džalandara mėgautis taikiu gyvenimu savo 
karalystėje. Kartą jis pasikvietė savo artimą patarėją ir drau- 
gą Durvaraną ir siuntė jį pas dievų karalių. Durvarana išklau- 
sė ir įsiminė žodžius, kuriuos. turėjo perduoti Indrai, ir leidosi 
į kelionę. 

Pasiekęs Amaravatį, jis pasirodė dievų valdovui ir pareiš- 
kė: „Mane pas tave atsiuntė šaunusis Okeano sūnus Džalan- 
dara, galingiausias iš trijų pasaulių valdovų. Kadaise kartu 
su kitais dievais ir asurais tu išdrįsai įsiūbuoti didįjį Okeaną, 
plakdamas jį Mandaros kalnu, kad išgautum amritą *. Tada tu 
išplėšei iš Okeano jo lobius — amritą, šviesųjį mėnulį, stebuk- 
lingąjį žirgą Učaihšravą, dramblį Airavatą, medį Paridžatą. 
Dabar Okeano sūnus Džalandara tau liepia: grąžink, ką pagro- 
bei! Ir jeigu tau brangi gyvybė, nedelsdamas paklusk visatos 
valdovo valiai!“ Indra šypsodamasis atsakė pasiuntiniui: „Ne- 
grąžinsiu Okeano sūnui, ką teisėtai pasiėmiau. Bet esu pasi- 
rengęs pasiūlyti jam savo draugystę ir globą, kaip ir kitiems 
žemės karaliams. O jeigu jis sumanys su mumis pyktis, jeigu 
sukels karą, tegul tada kaltina tik save — čia jo laukia žūtis". 
Ir tai pasakęs Indra išlydėjo Durvaraną. 

Sugrįžęs į Džalandarą, Durvarana perdavė savo valdovui 
dievų karaliaus žodžius; ir galingasis Okeano sūnus, apimtas 
baisaus pykčio, liepė rengti kariuomenę žygiui. Nesuskaičiuo- 
jami asurų pulkai susirinko prie jo vėliavų; ir visi jie patrau- 
kė į žygį prieš dievus, drebindami žemę sunkiais žingsniais 
ir kovingais šūksmais skardendami visatą. Per šimtus jodžanų 
nusitęsė didžiulė pėsčių, raitų, su vežimais ir ant dramblių de- 
monų kariauna. Antrąją Žygio dieną jie priėjo Meraus kalną. 
Čia Džalandara sustabdė savo kariuomenę, kuri išsidėstė kalno 
papėdėje ir ant jo pietinio šlaito. Asurai pasklido po apylinkes, 
siaubdami dieviškąjį kraštą, niokodami Indrai priklausančius 
sodus ir giraites. Ir baisus Džalandaros kariuomenės sukeltas 
triukšmas pasklido toli aplink ir pasiekė Amaravatyje esančių 
dievų ausis. 

Sunerimęs Indra liepė dievams rengtis kovai. Brihaspačio 
patartas, jis tuojau pat pasiuntė pakviesti Višnų, prašydamas 
jo pagalbos, ir didysis dievas per pasiuntinį pažadėjo, kad 
nepaliks brolių nelaimėje ir padės jiems, ištiktiems negandos. 

Indros vadovaujama galinga dangaus gyventojų kariauna 
patraukė iš Amaravačio. Jis važiavo kariaunos priekyje ve- 

žime, o paskui jį ant dangiškojo dramblio jojo jo sūnus Dža- 
janta, traukė tviskėdami puošnia kovos apranga Mitra ir Va- 
rūna, nušviesdamas apylinkes savo spindulių švytėjimu Surja, 
jakšių nešamame palankine sėdintis Kubera, ant elnio jojo Va- 
jus, ant avino — Agnis, kovos vežimu važiavo grėsmingieji 
Marutos, o paskui juos ėjo nesuskaičiuojami lyg okeano ban- 
gos pulkų pulkai jakšių, guhjakų, gandarvų, čaranų, nagų, ir 
kitų dangaus karalystės gyventojų ir dievų, pasaulio globėjų 
pavaldinių. 

Dangaus gyventojai užėmė šiaurinį Meraus kalno šlaitą; 
prieš juos išsidėstė asurų kariuomenė, ir kai suskambėjo kovos 
trimitai ir būgnai, kariaunos patraukė viena prieš kitą ir su- 
sirėmė įnirtingose grumtynėse. Vežimai puolė vežimus lyg 
griausmas susidurdami kautynėse, debesys strėlių užtemdė dan- 
gų; priešingų stovyklų drambliai puolė vienas kitą; žirgai 
blaškėsi, nutrenkdami savo raitelius žemėn, ir kraujo srautai 
paplūdo kovos lauke. 

Prie dievų kariaunos prisijungęs Višnus stojo dvikovon su 
galingu asuru Kalanemiu; Jama kovėsi su Durvarana, Soma 
ir Surja užpuolė Rahų, Agnis mušėsi su Ketumi *, Kubera — 
su Nihoda, Džajanta — su Samhrada, o Indra pliekėsi su be- 
baimiu senu asurų karaliumi Baliu. 

Tose kautynėse Višnus nugalėjo Kalanemį, pargriovęs jį 
ant žemės savo kalnus griaunančio vėzdo smūgiu. Rahus, iš- 
vengęs Somos kardo, užpuolė Surją ir išmetė jį iš vežimo; 
paskui, grįžęs prie Somos, nugalėjo ir jį, prarijo ir vėl išspjo- 
vė — nuo to laiko Somos veidas pagelto. Durvarana nugalėjo 
kautynėse rūstųjį Jamą; Hiranjakašipo sūnus Samhrada daugy- 
be strėlių pervėrė Džajantą, nuvertė jį nuo šlaito ant žemės, o 
dramblį pagrobė ir nuvedė Džalandarai; o Rahus atidavė Okea- 
no sūnui saulės žirgą Učaihšravą, kurį jis iškinkė iš Surjos 
vežimo. Nihoda nuginklavo ir privertė trauktis Kuberą. 

Ilgas ir žiaurus buvo Indros ir Balio mūšis. Asurų karalius 
pataikė dievų valdovui kirviu į krūtinę; Indra susvyravo ir 
suriko iš baimės. Tada Balis nusijuokė; ir jo juokas perlais 
ištryško iš lūpų. Tai išvydęs sužavėtas Indra pagyrė Balį. Šis 
dėkingai tarė: „O dievų valdove, už šį pagyrimą prašyk iš 
manęs dovanos". Į tai Indra nedelsdamas atsakė: „O Bali, pra- 
šau tavęs dovanoti savo kūną!“ Sunerimęs Balis pagalvojo: 
„Ar galiu nepatenkinti šio prašymo? Dievobaimingasis net pik- 
čiausiam priešui neatsakys dovanos. Kūnas neamžinas — tik 
siela verta rūpintis“. Ir Balis tarė: „Imk mano dovaną, o Indra“. 
Nudžiugęs dievų karalius tuoj pat nutrenkė taurųjį priešą sa- 
vo vadžra; ir Balio kūnas nuo to smūgio subiro į daugybę 

dalių, nusėjusių aplinkinius kalnus. Vadžros sutriuškinti Balio 
kaulai tapo deimantais *, akys virto ametistais, kraujas — ru- 
binais, kaulų smegenys — smaragdais, mėsa — kalnų krištolu, 
liežuvis — koralais, dantys — perlais. ,„Atgaivink jį!'— išrėkė 
Okeano sūnus, kreipdamasis į Ušaną. Bet Brigaus sūnus liūdnai 
atsakė: „Kaip prikelti tą, kuris pats savo noru pasirinko mir- 
tį? Jo kūnas jau neprisikels, bet dvasia pakils į dangų ir įgis 
nemirtingą pavidalą“ *. 

Tada įnirtęs Džalandara pats stojo į kovą ir sušuko, kreip- 
damasis į Indrą: „O negarbingiausias iš karių! Tik apgaule tu 
pražudei narsųjį Balį!“ Ir jis apipylė dievų karalių ir jo vežimą 
strėlių lietumi. Indra sudrebėjo nuo šių strėlių, bet atsigavęs 
sviedė į Džalandarą savo neįveikiamąją vadžrą. Tačiau Okea- 
no sūnus sugavo ją skrendančią ranka ir, iššokęs iš savo ve- 
žimo, vienu šuoliu įšoko į Indros vežimą, norėdamas paimti 
dievų karalių nelaisvėn, bet išsigandęs Indra suspėjo pasprukti 
Višnaus priedangon. O Džalandara, paėmęs dangaus valdovo 
vežimą, privertė jo vežėją Matalį sau tarnauti ir pasukti prieš 
dievų kariauną. 

Po Indros pralaimėjimo Višnus pasišaukė paukščių karalių 
Garudą, sėdo ant jo ir, iškilęs į padangę, iš ten užpuolė asurų 
kariuomenę. Iš viršaus jis smogė triuškinančius smūgius, dul- 
kėmis pavertusius daugybę pėsčiųjų karių, žirgų ir dramblių 
ir apvertusius tūkstančius kovos vežimų. Tada, Džalandaros 
liepimu, galingieji asurų kariuomenės vadai visi stojo prieš 
Višnų ir paleido į jį tokį strėlių spiečių, kad netrukus ir di- 
dysis visatos globėjas, ir paukštis Garuda dingo visiems iš 
akių. 

Bet Višnus atrėmė visus smūgius, pats užpuolė priešą ir 
privertė jį trauktis. Tada Džalandara sėdo į savo vežimą ir 
pasileido į Višnų. Jie abu apipylė vienas kitą srautais strėlių. 
Džalandara sunkiai sužeidė Garudą, ir paukščių karalius nu- 
krito ant žemės. Višnus tada sėdo į vežimą ir puolė asurų 
kariuomenę. Ir daugybė asurų krito nuo jo mirtinų smūgių. 

Matydamas, kad jo kariuomenė mažėja, Džalandara tarė 
Ušanui: „O išmintingasis! Atėjo laikas panaudoti tavo stebuk- 
lingą meną, tavo slaptas žinias!“ — ,„Išvysk, o karaliau, brah- 
mano galią kovos lauke!“ — atsakė jam Ušanas. Jis apšlakstė 
kritusius karius vandeniu ir ištarė užkeikimą; ir dievų ginklais 
nukauti asurai tuoj pat atgijo ir vėl puolė į mūšį. 

Matydamas šį stebuklą, Višnus tarė Brihaspačiui: „Nejaugi 
tu leisi, kad asurų globėjas pranoktų tave mokslingumuį Tu 
turi atgaivinti mūšyje nukautus dangaus gyventojus“.—,,Aš ne- 
žinau Ušano užkeikimų,— pasakė dievų globėjas,— ir vis dėlto 

pasistengsiu čia jam nenusileisti.“ Savo burtų galia Brihaspatis 
akimirksniu atsidūrė tolimame visatos pakrašty, kur Pieno okea- 
no vidury stūksojo stebuklingas Dronos kalnas, ant kurio augo 
mirusiuosius atgaivinančios gydomosios žolės. Su šiomis žolė- 
mis Brihaspatis nedelsdamas grįžo į mūšio lauką ir greit iš- 
gydė visus užmuštus dangaus kariaunos karius. 

Džalandara nustebo išvydęs daugybę atgimusių priešų, vėl 
stojusių į mūšį. „Kaip jie prisikėlė iš mirusiųjų? Juk dievai 
nežino tokio užkeikimo“,— kreipėsi jis į Ušaną. Tas jam apsakė 
apie Dronos kalną Pieno okeane ir ant jo augančias stebuklin- 
gąsias žoles. Tada Džalandara pavedė Ušanui vadovauti mūšiui, 
o pats nuskubėjo prie Pieno okeano. Jis kreipėsi į jo valdovą, 
tėvo brolį, priekaištaudamas už pagalbą dangaus gyventojams, 
jo gentainių priešams; kai Pieno okeanas jam atsakė, kad nie- 
kam iš prašančiųjų jis negalįs atsakyti, todėl Brihaspatis ir toliau 
galėsiąs gauti stebuklingųjų kalnų žolių, įtūžęs Džalandara koja 
spyrė Dronos kalną, ir šis nugrimzdo skradžiai į jūros dugną 
ir dingo požeminio pasaulio gelmėse. O Džalandara grįžo į 
mūšio lauką ir, užpuolęs dangaus gyventojų kariuomenę, iš- 
naikino nesuskaičiuojamą daugybę priešo karių. Tada Brihas- 
patis vėl kreipėsi į Pieno okeaną, bet neberado tarp jo bangų 
Dronos kalno ir tuščiomis grįžo atgal pas savo kariuomenę. 
Kai jis apsakė apie kalno su gydomosiomis žolėmis dingimą, 
dievus apėmė baisus nusivylimas. 

O Džalandara toliau naikino Indros karius, ir jie iš baimės 
ir sumaišties bėgo slėptis nuo jo ginklo smūgių Višnaus prie- 
dangon. Ir vėl šis stojo prieš nesutramdomą Okeano sūnų. Ga- 
lingasis Džalandara pėsčias prisiartino prie jo vežimo ir, su- 
griebęs viena ranka už ašies, sviedė jį aukštai į dangų. Kita 
ranka jis pačiupo Garudą ir švystelėjo jį į kitą pusę. Vežimas, 
iš kurio iškrito Višnus ir Vinatos sūnus, netrukus trenkėsi į 
žemę įvairiuose visatos kampuose, tolimuose žemynuose. 

Višnus atsikėlė nuo žemės ir, liepsnodamas įtūžiu, puolė 
Džalandarą, apipildamas jį strėlėmis. Prisiartinęs prie priešo, 
jis sviedė aštrią akstį, kuri įsmigo Okeano sūnui giliai į krū- 
tinę, ir Džalandara nusviro savo vežime, o vežėjas greitai iš- 
važiavo iš mūšio lauko, išveždamas savo poną nuo priešo smū- 
gių. Bet Džalandara vėl greit atgavo jėgas. Grįžęs į mūšio 
lauką, jis paleido strėlių debesis į galingąjį dievą, ir Višnus, 
neatlaikęs šio pražūtingo lietaus, krito pagaliau be sąmonės 
ant žemės. Džalandara jau buvo užsimojęs smogti mirtiną smū- 
gį nukritusiam priešui, kai Indra suriko: „Pagailėk savo sesers 
vyro!" Ir Džalandara čia prisiminė, kad Višnaus žmona — 
Lakšmė, Okeano dukra, ir nelietė jo, išsitiesusio jam po kojų 

ant žemės. Kai Višnus atsipeikėjo, Džalandara jam nusilenkė 
ir pašlovino jį ir savo seserį Lakšmę. „Kokią man dovaną tau 
suteikti už šį pagyrimą, o asurų valdove?“ — paklausė jį Viš- 
nus. Ir Džalandara panoro, kad Višnus su savo žmona Lakšme 
pasitrauktų į jos tėvo Okeano buveinę * ir daugiau nesikištų 
į asurų ir dievų kovą. 

Po Višnaus pralaimėjimo dievai sudėjo ginklus, nebegalė- 
dami ilgiau atsilaikyti prieš asurus, ir Džalandara iškilmingai 
įžengė į dangaus karalystės sostinę Amaravatį, paklususią nu- 
galėtojui. Okeano sūnus pasiėmė lobius, kadaise dievų išgautus 
iš jo tėvo, ir įsikūrė dievų mieste. Jo valdžiai dabar pakluso 
visi trys pasauliai; ir ilgai jis karaliavo laimingai ir ramiai. 
Visur nenukrypstamai buvo atlikinėjamos reikiamos apeigos, 
ir visi jo pavaldiniai gyveno labai dorybingai. Jaunesnieji pa- 
klusdavo vyresniesiems, žmonos ištikimai tarnavo vyrams, iš- 
nyko skurdas ir vargas, nebeliko vagių ir plėšikų, visi turėjo 
pakankamai maisto, visi buvo dosnūs, kiekvienas troško dova- 
noti ir niekas nereikalavo atpildo. Tada nebuvo nei žudynių, 
nei smurto, ir niekas nežinojo, kas yra skolos. Nebuvo nei 
luošių, nei išsigimėlių, nei galvažudžių. Per visą Džalandaros 
karaliavimo laiką jo karalystėje niekas nemirė ir neseno; ir 
nė vienas nejautė niekam priešiškumo. 

Bet išginti iš dangaus ir netekę aukų dievai buvo nepaten- 
kinti. Jie atėjo skųstis pas Brahmą, ir jis kartu su jais nuvyko 
ant Kailasos kalno pas didįjį Šyvą. Dievai nusilenkė Šyvai 
maldaudami: „„Užmiršk savo pyktį, o Valdove, atleisk Indrai 
ir pasigailėk mūsų — mes prašome tave apginti!“ Šyva šypso- 
damasis atsakė: „Kaip aš galiu jums padėti, jeigu pats Višnus 
pasirodė bejėgis prieš jūsų priešą? Dar nėra tokio ginklo, ku- 
riuo būtų galima nukauti Džalandarą“. Bet Brahma pasakė: „O 
Šyva, tik tavo galybė gali sutramdyti Okeano sūnų!“ Tada 
Šyva pagalvojęs liepė visiems dievams išlieti savo pyktį ant 
Džalandaros į vieną vietą, ir iš dievų pykčio atsirado ugninis dis- 
kas, kurį Šyva paėmė į ranką. „Štai ginklas prieš Džalandarą!"— 
Pasakė jis ir padavė diską Brahmai į rankas. Jo ugnis apsvilino 
Brahmai barzdą, ir šis išsigandęs atsitraukė, ir visi dievai iš- 
sigando neregėto ginklo. Šyva juokdamasis paėmė iš jo diską 
atgal: „Dovana be naudos * tam, kuris jos nevertas". 

Tuo tarpų Narada, išgirdęs apie dievų sumanytą naują 
karą prieš Džalandarą, nuvyko į Amaravatį ir apsakė jam jo 
priešų, paprašiusių Šyvos pagalbos, kėslus. Džalandara pasakė: 
„Aš neatsisakau susiremti su Šyva, jei šis karas Žada gerą 
laimikį. Pasakyk man, Narada, kokie lobiai slypi šio dievo 
buveinėje?“ Narada atsakė: „Šyva senas ir baisus; jo kūnas 


212 


pelenuotas, ant kaklo nešioja gyvatę, jis gyvena asketiškai ir 
abejingas šio pasaulio gėrybėms. Vienintelė brangenybė, kurią 
jis turi,-— jo gražioji žmona Parvatė, jai lygių nėra visuose 
trijuose pasauliuose. Nei žaviausios apsarės, netgi nei tavo 
žmona Vrinda negali varžytis su ja grožiu“. Taip pasakė klas- 
tingasis Narada, visada pasirengęs sukiršinti ir sukelti kivir- 
čus. O Džalandara, įkaitintas jo kalbų, pagalvojo, kad verta 
pamėginti susikauti su Šyva dėl gražuolės Parvatės. 

Ir Džalandara pasiuntė pasiuntiniu į Kailasos kalną demoną 
Rahų. Šis nuvyko į Šyvos buveinę ir, Nandino įleistas, išvydo 
dieviškąjį šventuolį, sėdintį soste su mėnuliu ant kaktos ir 
apie kaklą apsivyniojusį gyvatę. Jo sūnūs Skanda ir Ganeša 
trynė pelenais jo kūną, ir aibė niūrių ir baisaus pavidalo pada- 
rų supo valdovo sostą. 

Rahus prisiartino prie jo ir tarė: „O Šyva, mane pasiuntė 
trijų pasaulių valdovas Džalandara. Jis nori, kad tu pripažin- 
tum jo aukščiausią valdžią visatoje ir pareikštum jam savo 
nuolankumą. Pripažink jį savo valdovu ir nuo šiol paklusk jo 
valiai!" 

Nieko neatsakė Šyva į šiuos žodžius. Tuo tarpu uoliai pe- 
lenais trinančių sūnų rankų pajudinta jo kaklą apsivijusi gy- 
vatė nukrito žemėn ir užpuolė Ganešos žiurkę. Pagriebusi ją 
už uodegos, gyvatė ėmė ryti žiurkę, bet Skandos povas taip 
šaižiai suriko, kad išgąsdinta gyvatė paleido žiurkę ir nušliau- 
žė į savo vietą ant dievo kaklo. Nuo nuodingo įpykusios gy- 
vatės kvėpavimo nublanko mėnulio šviesa, ir niūrioj buveinėj 
pasidarė visai tamsu. 

Rahus sutriko išvydęs šį keistą reginį ir norėjo pasitraukti 
nuo Šyvos sosto, bet atsipeikėjo ir vėl kreipėsi į didįjį dievą. 
„Jeigu tu atsidėjai taip gyventi ir atmetei pasaulio malonu- 
mus, — tarė jis jam,— kam tau reikalinga valdžia, kam tau šei- 
ma — žmona ir vaikai? Paklusk Džalandarai ir atiduok jam 
viską: ir savo žmoną Parvatę, ir sūnus Skandą ir Ganešą,— 
tegul jie tarnauja galingajam Okeano sūnui.“ 

Ir vėl nieko neatsakė Šyva. Suerzintas Rahus atsigręžė į 
šalia stovintį Nandiną ir pasakė: „Argi dera valdovui nesiteik- 
ti atsakyti į pasiuntinio kalbą?“ Bet ir Nandinas nieko jam 
neatsakė. Šyvai davus ženklą, jis tylomis išvedė Rahų iš bu- 
veinės. Rahus sugrįžo pas Džalandarą ir papasakojo, kaip jį 
priėmė didžiojo dievo buveinėje ant Kailasos kalno. 

Tada karingasis Džalandara surinko savo kariauną ir pa- 
traukė su ja Kailasos kalno link. Bet pirmiau jis nuvyko pas 
tėvą ir išklojo jam savo ketinimus. „,„Nedaryk šito, mano sū- 
nau,— pasakė jam Okeanas.— Palik ramybėje didįjį šventuolį 

ir mėgaukis valdžia savo karalystėje." Bet Džalandara tėvo ne- 
paklausė. Ir Vrinda pasakė jam, išeinančiam į žygį: „Ar pri- 
tinka visatos valdovui, karalių karaliui kelti karą prieš skur- 
džių šventuolį? Žinau, tu įsisvajojai apie Parvatę, bet kam 
tau ji? Kuo ji geresnė už mane? Veltui tu patikėjai prasi- 
manymais Narados, tyčia tave kurstančio kariauti. Nuslopink 
nedorą aistrą ir pasilik su manimi“. Bet ir žmonos nepaklausė 
Džalandara. „Neturėsiu ramybės, kol neišvysiu Parvatės“,— ta- 
rė jis ir nuskubėjo pas savo kariuomenę. 

Bet kai Džalandara pakilo į Kailasą ir pasiekė Šyvos buvei- 
nę, Iado ją tuščią; didysis dievas su visais namiškiais ir tar- 
nais paliko ją, nelaukdamas, kol ateis asurai. „Kur jis dingo, 
palikęs man savo namus su visa Manta?" — paklausė Dža- 
landara Ušano. Brigaus sūnus jam atsakė: „Su žmona ir sū- 
numis, ir visa savo palyda Šyva pasitraukė ant aukščiausio ir 
nepasiekiamo kalno į šiaurę nuo Manasos ežero“. Ir Džalan- 
dara nedelsdamas nuvedė savo kariuomenę prie to kalno. 

Išvydęs besiartinančią Džalandaros kariuomenę, Šyva liepė 
Parvatei užlipti ant pačios kalno viršūnės, o Nandinui jis pa- 
sakė: „Imk mano karius ir leiskis sutikti priešo“. Ir Nandinas 
ėmė vadovauti Šyvos kariuomenei, ir sutiko pirmuosius Dža- 
landaros būrius, jau bekylančius į šlaitą. 
mūšis. Šyvos demonai puolė Džalandaros demonus, leisdami į 
juos strėles, smogdami ietimis, akstimis ir kardais. Jie ėmė 
stumti juos žemyn, bet vis nauji puodančiųjų pulkai plūdo prie 
kalno ir atkakliai keberiojosi jo skardžiais aukštyn. Ilgai tęsėsi 
šis mūšis, ir žemė prie kalno papėdės buvo nuklota užmuštųjų 
kūnais ir nusidažė krauju. Bet negalėjo Džalandaros kariai 
įveikti kalno gynėjų ir atsitraukė nuo jo. 

Tada į mūšį stojo galingiausieji asurai. Durvarana puolė 
Nandiną, Rahus kovėsi su Skanda, Džamba — su Ganeša, Šai- 
laromanas — su Pušpadanta. Durvarana sužeidė Nandiną į krū- 
tinę, ir Šyvos kariuomenės vadas krito be sąmonės savo veži- 
me. Skanda mėtė akstis į Rahų, bet šis sumaniai išvengdavo 
mirtinų karo dievo smūgių. Ir nuvargęs Skanda paliko mūšio 
lauką, ir ant savo povo pasikėlė į kalną. Pušpadanta savo vėz- 
du išvertė iš kojų Šailaromaną, ir tada jį užpuolė Giriketus. 
Šyvos karys kardu nukirto Giriketaus galvą, bet šis ir toliau 
puolė jį grasindamas kardu ir skydu. Tada Giriketaus galva 
sušuko: „Sustok! Ar tau negėda kautis tokiu pavidalu?“ Ir ji 
vėl pakilo ant Giriketaus pečių. Pušpadanta dar kartą ją nu- 
kirto, bet ji vėl priaugo prie kūno, ir pagaliau asuras privertė 
Pušpadantą pasitraukti į kalną. 

Džamba apipylė strėlėmis Ganešą, o šis puolė priešą kovos 
kirviu ir stengėsi nusmogti jį savo straublio smūgiais. Bet 
Džamba pataikė jam akstimi į burną, ir Ganeša gailiai sušuko 
kovos lauke: „O mano motina! O mano tėve! O broli! O mano 
mylima žiurke!“ 

Išgirdusi sūnaus šauksmą, Parvatė skubiai nusileido nuo 
kalno viršūnės ir prisiartinusi prie Šyvos tarė: „Asurai žudo 
Ganešą, ir Skanda turbūt jau krito kovos lauke, o tu ramiai 
ilsiesi čia, toli nuo mūšio! Ginkluokis ir skubėk sūnums į pa- 
galbą!" 

Šyvai davus ženklą, tarnai atvedė jo jautį. Jis apsirengė 
kovos apranga, sėdo ant jaučio ir ėmė leistis nuo kalno; atsi- 
sveikindamas tarė Parvatei: „Nesijaudink, bet būk atsargi, jei- 
gu koks nors klastingas asuras sugebėtų čia prasibrauti“. 

Iš visų pusių pasigirdo garsūs šūksmai, kai besikaunantys 
pamatė ant balto jaučio besiartinantį Šyvą. Nandinas, Skanda, 
Pušpadanta ir kiti jo kariuomenės vadai apsidžiaugė ir nusekė 
paskui jį. 

Ir tarp Šyvos ir Džalandaros kariaunų vėl užvirė dar smar- 
kesnis mūšis. Bet pats Okeano sūnus dar jame nedalyvavo. 
Apimtas liepsningų minčių apie gražiąją Parvatę, jis pasišaukė 
vieną iš asurų ir liepė jam pasiversti savo valdovu ir vado- 
vauti mūšiui. O pats Džalandara, pasivertęs Šyva, slapčia pa- 
liko savo kariuomenę. Lydimas tik vieno Durvaranos, jis slapta 
prasmuko pro kalno gynėjus ir ėmė kilti į jo viršūnę. 

Tuo metu Višnus, atsisakęs karų ir taikiai gyvenantis Pie- 
no okeano buveinėj, pasiuntė Garudą į mūšio lauką sužinoti, 
ar Šyva jau nugalėjo Džalandarą. Garuda greitai nuskrido te- 
nai ir, iš aukštai apžvelgęs besikaunančiųjų minias, nepamatė 
tarp jų Okeano sūnaus. Tada jis pakilo iki pačios kalno viršūnės 
ir staiga jį atpažino: Šyvos pavidalu Džalandara artinosi prie 
Parvatės buveinės. Paukščių karalius snape laikė stebuklingą 
rutulį — visų pasivertimų atpažintoją, kurį jam buvo davęs 
Višnus; ir Garuda tuoj pat atpažino Džalandarą. Jis sugrįžo 
pas Višnų ir apsakė, ką matęs. Višnus pagalvojo: ,„Nesivelda- 
mas į mūšį aš padarysiu Šyvai ir Parvatei paslaugą, jeigu nu- 
kreipsiu Džalandaros dėmesį, pasinaudodamas jo klastinga gud- 
rybe". 

Dievobaimingo brahmano pavidalu persikėlė Višnus į Dža- 
landaros sostinę; kartu su juo buvo slibinas Šeša, pasivertęs 
žmogumi. Netoli miesto buvo didelis miškas, kurio pavėsy 
laisvalaikiu ilsėdavosi ir pramogaudavo Džalandaros sostinės 
gyventojai. Šio miško gilumoje savo burtų jėga Višnus pasi- 
statė atsiskyrėlio būstą ir ten apsigyveno kartu su Šeša, kuris 

jam patarnaudavo; ir jis panoro, kad Džalandaros žmona gra- 
žioji Vrinda, jo palikta namuose, ateitų į mišką ir aplankytų 
jo būstą. 

Naktį Vrinda susapnavo baisų sapną. Ji išvydo sapne nu- 
kirstą Džalandaros galvą su nupjautomis ausimis ir nosimi ir 
maitvanagių iškapotomis akimis. Paryčiais nubudusi, ji išsigan- 
dusi pasišaukė brahmanus ir papasakojo jiems savo sapną. „O 
karaliene, — tarė brahmanai,— bloga pranašauja tavo sapnas. 
Kad išvengtum nelaimės, apdovanok brahmanus karvėmis, dra- 
bužiais ir brangenybėmis!" 

Vrinda dosniai apdovanojo brahmanus, bet baisusis sapnas 
nėjo jai iš galvos. Norėdama išblaškyti širdį slegiantį nerimą, 
ji sėdo į vežimą ir kartu su savo patikėtine Smaradute išvyko 
į mišką pasivažinėti. 

Miške pūtė vėsus vėjelis ir linksmai čiulbėjo paukščiai. 
Mulų traukiamas Vrindos vežimas greitai riedėjo tarp medžių, 
karalienės širdis pralinksmėjo, ir nei ji, nei jos draugė ne- 
pastebėjo, kaip vežimas išklydo iš kelio. Mulai atvežė jį į 
gūdžią miško vietą, kur po didžiuliais saulės šviesos nepralei- 
džiančiais medžiais tvyrojo prieblanda, čia nečiulbėjo paukščiai, 
o tankiuose atvašynuose girdėjosi kraupus šnarėjimas ir gro- 
buonių riaumojimas. 

Kai Vrinda ir Smaradutė nežinodamos, į kurią pusę sukti 
vežimą, sutrikusios žvalgėsi aplink, norėdamos rasti kelią iš 
miško, iš atvašyno išlindo baisi gauruota žmogėdra su trimis 
kojomis, penkiomis rankomis ir liūto nasrais. Vrinda ir Sma- 
radutė iš siaubo užsidengė akis rankomis, drebėdamos lyg jau- 
ni medeliai nuo vėjo, o žmogėdra puolė vežimą ir apvertė jį. 
Karalienė su tarnaite iškrito ant žemės; o žmogėdra surijo 
mulus, po to pagriebė Vrindą savo liūto nagais ir tarė: „Tavo 
vyrą užmušė mūšyje galingasis Šyva, ir nėra kam tave apginti. 
Pasilik su manimi miške ir gyvenk žmogėdrų papročiu". 

Kaip tik tada pasirodė šiurkščiais karniniais atsiskyrėlių dra- 
bužiais apsirengę Višnus ir Šeša su pintinėlėmis vaisiams rinkti 
rankose. Kreipdamasis į žmogėdrą, Višnus piktai sušuko: „Tuoj 
pat paleisk šią gražuolę, šią švelnią žmoną, kurią laikai naguo- 
se! Ar tik tau neatrodo, kad kiekvienas sutiktas šiame miške 
turi tapti tavo grobiuė' —,,Pamėgink išplėšti ją man iš nagų, 
jeigu turėsi tiek jėgų“, — atsakė jam žmogėdra. Tada pykčio 
liepsna ištryško Višnui iš akių ir tuoj pat pavertė pelenais bai- 
siąją demonę. 

Vrinda nusilenkė iki žemės savo išvaduotojui ir tarė: „O 
dievobaimingasis atsiskyrėli, tu mane išgelbėjai! Kas tu esi ir 
kur tavo buveinė?“ Tariamasis atsiskyrėlis jai atsakė: „Aš — 

didžiojo išminčiaus Baradvadžos sūnus Devašarmanas. Mano 
buveinė netoliese šiame miške. Eime, palydėsiu tave tenai, kad 
galėtum pailsėti ir atsipeikėti nuo patirtos baimės“. Ir jis su 
Šeša išėjo iš tų atvašynų, kur pavertė pelenais žmogėdrą, o 
Vrinda su Smaradute nusekė paskui juos. 

Kai jie pasiekė buveinę tarp medumi kvepiančių medžių, 
kur tekėjo skaidrūs upeliai ir čiulbėjo saldžiabalsiai paukščiai, 
Višnus atsisėdo į tigro kailiu apdengtą žėrintį sostą, ir jo pa- 
vidalas stebuklingai pasikeitė. Sukrėsta Vrinda išvydo, kad 
prieš ją sėdi jau ne atsiskyrėlis, jos sutiktas miško glūdumoj, 
o puošniais drabužiais apsirengęs jos vyras Džalandara su ka- 
rališkos valdžios ženklais. 

Ji nusilenkė jam ir sušuko: „O mano vyre! Kuo galėčiau 
tau įtikti? Kaip tu atsidūrei šiame miške?“ Klastingasis Višnus 
Džalandaros pavidalu jai atsakė: „O karaliene! Ilgai kovojau 
su Šyva, bet jis mane nugalėjo ir nukirto galvą savo ginklu. 
Tačiau likimui lėmus, mano galva vėl susijungė su kūnu, ir 
atskubėjau čia, Žinodamas, kad tu kankiniesi dėl išsiskyrimo 
su manimi ir nekantraudama lauki manęs sugrįžtant“. Apgauta 
Vrinda stipriai apkabino tą, kurį laikė savo vyru, ji karštai 
bučiavo ir glamonėjo jį, ir jos bučiniai Višnui atrodė saldesni 
už Lakšmės. Ir daug dienų jie praleido kartu toje miško buvei- 
nėje mėgaudamiesi meile ir pamiršę laiko tėkmę. 

Bet atėjo tokia diena, kai Vrinda, apkabinusi Višnų, neti- 
kėtai pamatė, kad tai ne jos vyras, o kažkoks nepažįstamasis. 
„Kas tu esi?" — išsigandusi sušuko ji, atšlydama nuo jo. Ir Viš- 
nus prisipažino. Jis pasakė: „Tavo vyras išvyko į žygį, norėda- 
mas nugalėti Šyvą ir pasigrobti jo žmoną. Bet žinok, kad Šyva 
ir aš — vienas ir tas pats*. Šyva nugalėjo Džalandarą, o aš 
pasigrobiau jo žmoną. Tavo vyras užmuštas mūšy, ir tu gali 
pasilikti su manimi“. 

„Tu mane apgavai,— tarė jam Vrinda.— Apgaule pagrobei 
mane iš teisėto vyro. Gal jis šito ir nusipelnė, trokšdamas sve- 
timos žmonos. Bet ir tu būsi nubaustas už savo apgaulę, ir te- 
gul ateity ir iš tavęs pagrobs žmoną!“ 

Vrindos prakeiktas Višnus išvyko, o ji susikrimtusi paliko 
buveinę ir, savo ištikimosios Smaradutės lydima, nuėjo prie 
miško ežero, kur atliko apsiplovimą, kad apsivalytų nuo nuo- 
dėmingų Višnaus glamonių. Ant to ežero kranto ji ir liko atgai- 
lauti, atsisakiusi maisto ir nukreipusi savo mintis nuo pasau- 
lietiškų reikalų. 

Jos dangiškosios seserys apsarės nusileido pas ją ir kvietė 
į dievų karalystę, bet ji atsisakė eiti su jomis ir pasiliko prie 
miško ežero, kol išseko jos gyvybė. Tada Smaradutė pririnko miš- 

ke žagarų ir sukrovė laidojimo laužą. Ir dorybingosios Vrindos 
kūnas sudegė laužo ugny, bet jos siela gavo amžiną išsigelbėji- 
mą *, kaip ir jos ištikimosios Smaradutės, puolusios į tą pačią 
ugnį ir sudegusios kartu su savo ponia. 

Nuo to laiko šį mišką ėmė vadinti Vrindos Mišku — Vrin- 
davana *. Po daugelio metų ši vieta išgarsėjo tuo, kad ten 
praleido savo jaunystės metus didysis herojus Krišna, slėpda- 
masis nuo savo priešo nedorojo karaliaus Kansos. 

O Vrindos prakeikimas išsipildė, kai Višnus įsikūnijo tei- 
singojo karaliaus Ramos pavidalu: rakšų karalius Ravana pa- 
grobė jo žmoną Sitą, kurioje buvo įsikūnijusi laimės deivė 
Lakšmė. 

Kai Džalandara Šyvos pavidalu pasirodė Parvatei, ji nuste- 
busi paklausė: „Kodėl toks liūdnas tavo veidas? Juk sugrįžti 
su pergale; papasakok, kaip sutriuškinai asurų kariuomenę“. 
Džalandara tylėdamas numetė nuo pečių apsiaustą ir parodė 
jai Skandos ir Ganešos galvas, po kuriuo buvo jas paslėpęs — 
jis sukūrė šiuos galvų pavidalus jam žinomais burtais. Išvy- 
dusi jas, Parvatė ėmė raudoti sielvartingai šaukdama savo sū- 
nus. O Durvarana Nandino pavidalu jai pasakė: „Visi mūsų 
kariuomenės vadai žuvo kovodami su asurais, išlikome tik mu- 
du. Tavo sūnų galvas radome mūšio lauke.“ Ir jis paėmė jas 
iš tariamojo Šyvos rankų ir padėjo priešais Parvatę ant že- 
mės. 

Ji gailiai rypuodama sukniubo prie jų. O Džalandara Šyvos 
pavidalu tarė jai: ,Neraudok sūnų, juk aš likau gyvas. Atėjau 
pas tave po sunkaus mūšio, norėdamas nusiraminti tavo glėby. 
Eikime į santuokos guolį, ir tegul meilės glamonės padės mums 
pamiršti skausmą.“ Parvatė pasipiktinusi jam atsakė: „Nepado- 
rios tokiu metu tavo kalbos. Kaip gali kalbėti apie meilę tokiu 
metu, kai reikia atlikti laidojimo apeigas? Argi aš galiu iš kar- 
to nurimti ir pamiršti savo sūnų žūtį?“ 

Bet užsidegęs aistra Džalandara atkakliai laikėsi savo: „At- 
sisakanti patenkinti vyro norus žmona pasmerkta kančioms 
giliausiame Jamos pragare. Aš praradau viską — sūnus, kariuo- 
menę, visus savo turtus ir valdžią — tik tu viena likai man. 
Bet tu atstumi mane,— taigi aš pasitrauksiu iš čia į slaptą bu- 
veinę ir ten pasidarysiu galą!“ 

Ir jis kartu su Nandinu apleido Parvatės buveinę, bet ne- 
nuėjo toli, kad ji galėtų surasti jį. Suglumusi ir sutrikusi Par- 
vatė su savo draugėmis ir tarnaitėmis nukako ant šventosios 
Gangos kranto pamąstyti ir nuraminti sielą. Apsiplovusi Gan- 
gos vandeny, ji pasišaukė savo draugę Džają ir tarė jai: „Pa- 
siversk manimi ir nueik pas jį. Jeigu jis šią skausmo valandą 

ims tave glamonėti, vadinasi čia ne Šyva, o juo pasivertęs 
asuras". 

Kai Džaja Parvatės pavidalu prisiartino prie Džalandaros, 
jis nedelsdamas apglėbė ją. Ji grįžo pas savo ponią ir pasakė: 
„Tai ne Šyva, o deive, tai tavo vyru pasivertęs Džalandara“. 
Išgirdusi šiuos žodžius, Šyvos žmona iš baimės, kad jos nesu- 
rastų asurų valdovas, pasislėpė lotose, o jos draugės pavirto 
bitėmis ir skraidė virš žiedo. 

Tuo metu asuras iš kalno papėdėje paliktos kariuomenės 
pasikėlė į kalno viršūnę ir atėjo pas savo valdovą. „Valdove, 
mūsų kariuomenę sutriuškino rūstusis Šyva,— pasakė jis Dža- 
landarai.— O iš tavo šalies atėjo žinia, kad karalienę Vrindą 
pagrobė Višnus, pasivertęs atsiskyrėliu.“ 

„O dievų klasta! — suriko įtūžęs Džalandara, kreipdamasis 
į Durvaraną.— Koks išdavikas Višnus, apgaule pagrobęs mano 


žmoną!'—,Ką pasėsi, tą ir pjausi, o karaliau— atšovė jam 
Durvarana.— Juk ir tu pats stengeisi pagrobti Šyvos žmoną; 
taip pat su tavimi pasielgė ir Višnus“.—,, Ką man dabar dary- 


ti? — sutrikęs paklausė Džalandara.— Ar skubėti pas karjuo- 
menę, ar grįžti į sostinę, kad atkeršyčiau apgavikui Višnui?“ — 
„Grįžk pas kariuomenę,— patarė jam Durvarana.— Jeigu nu- 
galėsi Šyvą, galėsi patenkinti visus savo troškimus, ir Višnus 
neišvengs tavo keršto.“ Ir Okeano sūnus nusileido prie kalno 
papėdės. 

Sugrįžęs į mūšio lauką Džalandara pamatė, kad jis visas 
nuklotas kritusių jo karių kūnais, nusėtas nukirstomis galvo- 
mis ir rankomis, paplūdęs kraujo srautais. Jis apsidairė ir iš- 
vydo niūrųjį Šyvą, sėdintį ant balto jaučio, apsiraizgiusį baisio- 
mis gyvatėmis ir su šviesiu mėnuliu kaktoje. „Kodėl jūs neuž- 
mušėte šio pasigailėtino atsiskyrėlio?" — įtūžęs suriko Džalandara, 
kreipdamasis į Rahų, Džambą ir į kitus išlikusius asurų kariuo- 
menės vadus. „Jo neįmanoma užmušti, — niūriai atsiliepė šie.— 
Mes negalime susidoroti su šiuo atsiskyrėliu, jis išnaikino ne- 
suskaičiuojamą daugybę mūsų karių“. 

Ir tada Okeano sūnus pats puolė Šyvą, įtempdamas savo 
galingo lanko templę. Džalandaros į priešą paleistų strėlių de- 
besys užtemdė dangų; ir Šyva jam atsakė taiklių strėlių srau- 
tu, išmušusiu jam iš rankų skydą ir pervėrusiu daugelyje vie- 
tų kovos aprangą. Čiurkšlėmis pliūptelėjo kraujas iš Džalanda- 
ros žaizdų, ir daug asurų nukovė mirtinos Šyvos strėlės, o 
likusieji sumaišty ėmė bėgti. Vienas Džalandara nesudrebėjo 
ir sušuko kreipdamasis į Šyvą: „Tu puikus šaulys, o dieviška- 
sis šventuoli! Bet palauk, dar pajusi mano ginklo jėgą. Aš 
nukausiu tave savo strėlėmis, jei tik nepabėgsi iš mūšio lau- 

ko." Ir jis paleido į didįjį dievą daugybę taiklių strėlių. Šyvos 
tarnai didžiuliai milžinai Virabadra ir Manibadra puolė Dža- 
landarą, stengdamiesi apsaugoti savo poną nuo strėlių ir pa- 
mėgino apversti jo vežimą; bet jis smogė Virabadrai kumščiu, 
o Manibadrą tuo pat metu spyrė koja; ir nuo šių smūgių abu 
nuskriejo toli nuo vežimo ir krito ant žemės be sąmonės. 

Tada Okeano sūnus vėl ėmė leisti strėles į Šyvą, o kariai, 
padrąsinti jo sėkmės, vėl puolė į mūšį. Ir jie susidūrė lauke 
su pulkais baisių Šyvos palydovų pramatų, ir prasidėjo žiau- 
rios grumtynės. 

Į dvikovą su Džalandara stojo Skanda, bet Šyva, bijodamas, 
kad nenukentėtų sūnus, įsiterpė į jų dvikovą ir užėmė šešia- 
veidžio dievų karvedžio vietą.  Džalandara uždėjo ant savo 
lanko templės neatmušamą, panašią į mirties dievo ženklą strė- 
lę ir paleido į Šyvą; bet iš trečiosios akies ištryškusia liepsna 
Šyva sudegino ją ir užgriuvo asurų valdovą pražūtingų strėlių 
lietumi. Ir Džalandara lyg didžiulis žaibo perskeltas medis kri- 
to be sąmonės ant žemės. Ir kol jis kvošėjosi, Šyva asurų ka- 
riuomenei padarė daug žalos, sunaikindamas šimtus tūkstančių 
priešo karių. Bet Džalandara atsipeikėjęs vėl stojo į mūšį, 
įkvėpdamas savo karius ir smogdamas priešui smūgius. „Sau- 
gokis, Šyva! — sušuko jis.— Aš sutriuškinsiu tave ir tavo ka- 
riuomenę, ir Brahma, ir Višnus norom nenorom turės pripažinti 
mano valdžią, ir visata visiškai priklausys man.“ Ir Džalandaros 
pasirodymo padrąsintų karių spaudžiama pramatų kariuomenė 
ėmė trauktis prie kalno. 

Tada Džalandara savo burtų galia sukūrė į Parvatės draugę 
Džają panašią moterį; ir pasiuntė prie Šyvos šią šmėklą, kuri 
verkdama kreipėsi į jį: „O Valdove! Asurai pagrobė nuo kalno 
viršūnės tavo žmoną, ir dabar ji jų valdovo valioj!“ Šyva 
žvilgtelėjo į Džalandaros pusę ir pamatė jo vežime Parvatės 
pavidalą, sukurtą asurų valdovo burtų galia *. Tariamoji Par- 
vatė verkdama tiesė į Šyvą rankas, maldaudama ją išgelbėti, 
ir jis, neįtardamas apgaulės, puolė priešo vežimą, norėdamas 
atimti iš Džalandaros savo žmoną. Demonas Šumba pastojo jam 
kelią; Šyva sviedė į jį savo trišakį, bet Šumba išsilenkė smū- 
gio ir sukrėstas Šankara pamatė, kad jo ginklas įsmigo ne- 
laimingai žmonai į krūtinę. 

Iš siaubo ir sielvarto netekęs sąmonės didysis dievas par- 
krito ant žemės, asurai ėmė džiūgauti ir jau rengėsi švęsti 
pergalę. Bet tada Brahma skubiai nusileido iš dangaus ir tarė 
atsipeikėjusiam Šyvai: „Kaipgi tu, aiškiaregy, leidaisi burti- 
ninko Džalandaros apgaunamas? Tavo žmonai negresia pavo- 
jus, ji saugiai pasislėpusi nuo priešo. Tai buvo šmėkla, kurią 

sukūrė asurų valdovas, norėdamas, kad tu netektum narsos ir 
jėgų. Kelkis ir nubausk piktadarį!“ 

Ir Šyva atsikėlė ir toliau kovojo su Džalandara. O Šumbai 
jis pasakė: „Palauk, nedorasis asure, ateity tu pats krisi nuo 
mano žmonos rankos“. Ant savo balto jaučio Šyva puolė priešo 
kariuomenę ir akimirksniu ją išblaškė, ir asurai leidosi netvar- 
kingai bėgti. Ir tik vienas Džalandara liko kovos lauke. Ilgai 
kovėsi Šyva ir Džalandara, leisdami vienas į kitą strėlių de- 
besis. Pagaliau Šyvos strėlės sudaužė Džalandaros vežimą, nu- 
kovė jo vežėją ir pargriovė žirgus. Okeano sūnus, palikęs ve- 
žimą, puolė rūstųjį dievą ir numetė jį nuo jaučio. O baltąjį 
Šyvos jautį, pagriebęs už uodegos, nusviedė ant tolimos Hima- 
lajų viršūnės. 

Galingieji priešai vėl susirėmė veržlioj dvikovoj, ir su- 
drebėjo žemė po jais. Šyva išmušė Džalandarai iš rankų gink- 
lą, bet tas kovojo toliau ir, apglėbęs rankomis Parvatės vyrą, 
stengėsi jį pasmaugti savo glėby. Bet Šyva atgniaužė Džalan- 
daros rankas ir tarė jam: „Aš sužavėtas tavo narsa, Okeano 
sūnau. Kokios dovanos nori iš manes?" — ,,„Neužmušk manęs, 
Šyva, savo ranka,— atsakė Džalandara.— Apsaugok mane nuo 
gėdos. Aš pats susinaikinsiu.“ 

Jis paėmė iš dievo rankų aštrią akstį, įsismeigė į krūtinę, 
ir tuo akimirksniu Šyva, pačiupęs tviskantį diską, sukurtą iš 
dievų pykčio, nukirto juo Džalandarai galvą. Kraujo upė siūb- 
telėjo iš Okeano sūnaus kūno ir pasipylė ant žemės. Ir sep- 
tynios demonės iš Šyvos palydos, vadinamos Septyniomis Moti- 
nomis * surijo mirusio Džalandaros kūną, išgėrė jo kraują ir 
ėmė linksmai šokti Kovos lauke. 

O Šyva, susigrąžinęs baltąjį jautį, pašaukė savo žmoną Par- 
vatę, ir ji išėjo iš lotoso, kur slėpėsi nuo Džalandaros. Ir Šyva 
su Parvate ir palyda grįžo į savo buveinę ant Kailasos kalno. 


71. DEIVĖ KALĖ 


Kadaise asurai ir dievai susirėmė Žžiauriame mūšyje, ir tose 
grumtynėse Aditės sūnūs nugalėjo ir išnaikino Ditės sūnus. 
Tada Ditė, sielvartaudama žuvusių sūnų, tarė savo dukrai: 
„Eik į miškus ir marink savo kūną. Tegul iš tavo šventuoliškos 
galios tau gimsta galingas sūnus, kuris atkeršys Indrai ir ki- 
tiems dievams už tavo brolius“. Dukra nusilenkė motinai ir, 
pasivertusi laukine buivole, išėjo į mišką. Ten ji atliko tokį 
žiaurų pasiaukojimo žygdarbį, nuo kurio sudrebėjo pasauliai, 
o Indra ir dievai apstulbo iš nuostabos ir nerimo. Ir už šį 
šventuoliškumą jai buvo leista pagimdyti buivolo išvaizdos 

sūnų. Jo vardas buvo Mahiša, Buivolas. Laikui bėgant jo jėgos 
vis didėjo ir didėjo lyg okeano vanduo potvynio metu. Tada 
asurų vadai atsigavo; Vidjunmalino vadovaujami, atėjo jie pas 
Mahišą ir tarė: „O išmintingasis, kadaise mes karaliavome dan- 
guje, bet dievai, Višnaus padedami, apgaule atėmė mūsų kara- 
lystę. Parodyk savo galią, o didysis Buivole, grąžink mums 
šią karalystę. Sutriuškink kautynėse Šačės vyrą ir visą dievų 
kariauną“. Išklausęs šių kalbų, Mahiša užsidegė troškimu kau- 
tis ir patraukė į Amaravatį, o paskui jį ėjo pulkai asurų. 

Šimtą metų tęsėsi baisi kova tarp dievų ir asurų. Mahiša 
išvaikė dievų kariuomenę ir įsibrovė į jų karalystę. Nuvertęs 
Indrą nuo dangiškojo sosto, jis užgrobė valdžią ir įsiviešpata- 
vo pasaulyje. 

Dievams teko paklusti asurui buivolui. Bet nelengva buvo 
jiems nešti šį jungą; nusiminę jie nuėjo pas Brahmą, Šyvą ir 
Višnų ir apsakė jiems apie Mahišos siautėjimą: „Jis atėmė iš 
mūsų visus lobius ir pavertė mus savo tarnais; ir mes gyvena- 
me sukaustyti baimės, nedrįsdami nepaklusti jo įsakymams; 
mūsų žmonas deives jis privertė tarnauti savo namuose, apsa- 
rėms ir gandarvams liepė jį linksminti, ir dabar jis per dienas 
ir naktis linksminasi su jais šventajame Nandanos sode. Ir 
visur jodinėja ant Airavatos, dieviškąjį žirgą Učaihšravą jis 
laiko savo arklidėse, Jamos buivolą kinko į savo važį, o sū- 
nums leidžia jodinėti ant Agnio avino. Savo ragais jis išrau- 
na iš žemės kalnus ir drumsčia okeaną, ieškodamas lobių jo 
gelmėse. Ir niekas negali jo sudrausti". 

Dangaus valdovai, išklausę dievų, labai supyko, ir jų pykčio 
liepsna išsiveržė iš jų lūpų ir susiliejo į kalno dydžio ugnies 
debesį; tame debesyje susikaupė visų dievų jėgos. Iš šio visą 
visatą rūsčia šviesa nutvieskusio debesio atsirado moteris. Šy- 
vos liepsna tapo jos veidu, Jamos — jos plaukais, Višnaus ga- 
lia padarė jos rankas, mėnulio dievas sukūrė jos krūtinę, ją 
apjuosė Indros jėga, Varūnos galia padovanojo jai kojas, że- 
mės deivė Pritivė sukūrė jos klubus, kulnus jai sukūrė Surja, 
dantis — Brahma, akis — Agnis, antakius — Ašvinai, nosį — Ku- 
bera, ausis — Vajus. Taip atsirado galybe ir rūsčiu būdu pra- 
nokstantį visus dievus ir asurus Didžioji deivė. Dievai davė 
jai ginklus. Šyva jai davė trišakį, Višnus — kovos diską, Ag- 
nis — ietį, Vajus — lanką ir strėlinę, pilną strėlių, dievų val- 
dovas Indra — savo garsiąją vadžrą, Jama — krivulę, Varūna — 
kilpą, Brahma padovanojo jai savo vėrinį, Surja — savo spin- 
dulius, Višvakarmanas davė sumaniai padarytą kirvį ir bran- 
gius vėrinius ir žiedus, Kalnų valdovas Himavatas — liūtą, kad 
galėtų juo jodinėti, Kubera — vyno taurę. 

„Te nugalėsi tu!" — sušuko dangaus gyventojai, o deivė at- 
sakė pasaulį sukrėtusiu karingu šūksniu ir, pabalnojusi liūtą, 
išvyko į kovą. Išgirdęs šį baisų šūksnį, asuras Mahiša su ka- 
riuomene išėjo jos pasitikti. Jis išvydo ištiestais delnais užtem- 
džiusią dangų tūkstantarankę deivę; nuo jos žingsnių drebėjo 
žemė ir požemio pasauliai. Ir prasidėjo mūšis. 

Tūkstančiai priešų puolė deivę — su vežimais, ant dramb- 
lių ir raiti ant žirgų, — žeisdami ją vėzdų ir kardų, ir kirvių, 
ir iečių smūgiais. Bet Didžioji deivė lyg žaisdama atmušinėjo 
jų smūgius ir ramiai, be baimės laidė savo ginklus į nesuskai- 
čiuojamą asurų kariuomenę. Liūtas su besiplaikstančiais lyg 
liepsna karčiais, ant kurio ji jojo į miško tankmeę, įsiveržė į 
asurų gretas. O iš deivės kvėpavimo atsirado šimtai grėsmin- 
gų karių, stojusių paskui ją į kautynes. Deivė kirto galingus 
asurus savo kardu, bloškė juos vėzdo smūgiais, smeigė ietimi 
ir vėrė strėlėmis, užmesdavo jiems ant kaklo kilpą ir tempė 
paskui save žeme. Asurai tūkstančiais krito nuo jos smūgių, be 
galvų, perkirsti pusiau, kiaurai perverti arba sukapoti į gaba- 
lus. Bet kai kurie iš jų net be galvų dar spaudė rankose gink- 
lus ir toliau kovojo su Deive; ir kraujo srautai liejosi žeme, 
kur ji praūuždavo raita ant savo liūto. 

Daugybę Mahišos karių nukovė Deivės kariai, daug su- 
draskė liūtas, puldamas ir dramblius, ir vežimus, ir raitus, ir 
pėsčius; ir galutinai sutriuškinta asurų kariuomenė išsiblaškė. 
Tada pats buivolo pavidalo Mahiša pasirodė kovos lauke, gąs- 
dindamas deivės karius savo išvaizda ir grėsmingu maurojimu. 
Jis puolė juos ir vienus sutrypė kanopomis, kitus nusmeigė 
ragais, trečius nusmogė uodega. Jis puolė Deivės liūtą, ir po 
jo kanopomis sudrebėjo ir suskeldėjo žemė; uodega jis talžė 
okeaną, kuris įsibangavo lyg per didžiausią audrą ir išsiliejo 
iš krantų; Mahiša ragais į gabalus plėšė dangaus debesis, o 
nuo jo kvėpavimo griuvo aukštos uolos ir kalnai. 

Tada Deivė užmetė Mahišai baisiąją Varūnos kilpą ir stip- 
riai užveržė ją. Bet tuoj pat asuras paliko buivolo kūną ir 
pavirto liūtu. Deivė užsimojo Kalos — Laiko — kardu ir nukirto 
liūtui galvą, bet tą pačią akimirką Mahiša pavirto žmogumi su 
krivule vienoje rankoje ir skydu kitoje. Deivė čiupo savo 
lanką ir pervėrė strėle žmogų su krivule ir skydu; bet tas 
akimirksniu pavirto didžiuliu drambliu ir baisiai riaumodamas 
puolė Deivę ir jos liūtą, mosuodamas siaubingu straubliu. Dei- 
vė kirviu nukirto drambliui straublį, bet tada Mahiša atgavo 
savo pirmykštį — buivolo — pavidalą ir ėmė rausti žemę ra- 
gais ir mėtyti į Deivę didžiulius kalnus ir uolas. 

Piktoji deivė tuo tarpu išgėrė svaigaus skysčio iš turtų 
valdovo karalių karaliaus Kuberos taurės; ir jos akys paraudo 
ir įsižiebė lyg liepsna, ir raudonas skystis nutekėjo jos lūpo- 
mis. ,,Maurok, beproti, kol aš vyną geriu! — tarė ji.— Netru- 
kus dievai sušuks iš džiaugsmo sužinoję, kad tave užmušiau!“ 
Ji pašoko į orą milžinišką šuolį ir iš viršaus puolė didįjį asurą. 
Koja ji primynė buivolo galvą ir ietimi prismeigė jo kūną 
prie žemės. Norėdamas išvengti pražūties, Mahiša mėgino įgyti 
kitą pavidalą ir pusiau išlindo iš buivolo nasrų, bet Deivė tuoj 
pat kardu nukirto jam galvą. 

Mahiša krito negyvas, ir dievai ėmė džiūgauti ir šlovinti 
Didžiąją deivę. Gandarvai apdainavo jos šlovę, o apsarės pa- 
gerbė jos pergalę šokiu. Ir kai dangaus gyventojai nusilenkė 
Deivei, ji jiems pasakė: „Kiekvieną kartą, kai jums grės dide- 
lis pavojus, šaukitės manęs, ir aš jums padėsiu.“ Ir ji išnyko. 

Po kurio laiko ir vėl ištiko nelaimė Indros karalystę. Du 
grėsmingi asurai Šumba ir Nišumba įgijo pasauly labai didelę 
galią ir šlovę ir kruviname mūšyje nugalėjo dievus. Apimti 
siaubo bėgo nuo jų dievai ir pasislėpė šiauriniuose kalnuose, 
ten kur nuo padangių skardžių krenta į žemę šventoji Ganga. 
Ir jie šaukėsi Deivės, šlovindami ją: „Apgink visatą, o Didžioji 
deive, kuri galia prilygsti visai dangiškajai kariuomenei, o tu 
nesuvokiama net visažiniams Višnui ir Šyvai!“ 

Ten, kur dievai šaukėsi Deivės, atėjo Kalnų duktė, gražioji 
Parvatė, apsiplauti šventosios Gangos vandenyje. „Ką čia šlo- 
vina dievai?" — paklausė ji. Ir tada iš švelniosios Šyvos žmonos 
kūno pasirodė rūsčioji Deivė. Ji išėjo iš Parvatės kūno ir tarė: 
„Tai mane šlovina ir šaukia dievai, kuriuos vėl engia asurai, 
jie šaukia mane, didžiąją Kalę, mane, piktąją ir negailestingąją 
kovotoją, kurios dvasia lyg antrasis aš uždaryta gailestingosios 
deivės Parvatės kūne. Rūsčioji Kalė ir švelnioji Parvatė, mes — 
dvi pradžios, sujungtos vienoj dievybėj, du Mahadevės, Didžio- 
sios deivės, veidai!“ Ir dievai pašlovino didžiąją deivę jos 
visais vardais: „O Kale, o Uma, o Parvate, pasigailėk, padėk 
mums! O gražioji Šyvos žmona Gaure, o Neįveikiamoji Durga, 
įveik savo galia mūsų priešus! O Didžioji motina Ambika, ap- 
gink mus savo kardu! O Piktoji Čandika, apsaugok mus nuo 
piktų priešų savo ietimi. O Deive Deve, išgelbėk dievus ir 
visatą!" Ir Kalė, išklausiusi dangaus gyventojų maldavimus, 
vėl išvyko į mūšį su asurais. 

Kai didysis demonų kariuomenės karvedys Šumba išvydo 
šauniąją Kalę, jį pavergė jos grožis. Ir jis nusiuntė pas ją 
savo piršlius. „O gražioji Deive, tapk mano žmona. Aš valdau 
visus tris pasaulius, ir dabar man priklauso visi jų lobiai. Ateik 

pas mane, ir tu valdysi juos kartu su manimi!'— Taip pasakė 
Šumbos vardu deivei Kalei jo pasiuntiniai, bet ji atsakė: „Aš 
daviau įžadą, kad mano vyru taps tik tas, kuris nugalės mane 
mūšyje. Tegul jis išeina į mūšio lauką; jeigu jis arba jo ka- 
riuomenė mane nugalės, aš tapsiu jo žmona!" 

Pasiuntiniai grįžo ir perdavė Šumbai jos žodžius; bet jis 
nepanoro kautis su moterimi ir pasiuntė prieš ją visą savo 
kariauną. Asurai puolė Kalę, norėdami paimti ją į nelaisvę ir 
atvesti savo ponui paklusnią ir sutramdytą, bet Deivė lengvai 
juos išsvaidė savo ieties smūgiais, ir daug asurų krito tada 
mūšio lauke; vienus nukovė Kalė, kitus sudraskė į gabalus jos 
liūtas. Išlikę asurai išsigandę ėmė bėgti, o Durga persekiojo 
juos raita ant liūto ir surengė baisias žudynes; kratydamas 
karčius jos liūtas plėšė asurus dantimis ir nagais ir gėrė kri- 
tusiųjų kraują. 

Kai Šumba išvydo, kad jo kariuomenė sunaikinta, jį apėmė 
baisus pyktis. Jis surinko tada visus savo pulkus, visus narsius 
ir galingus asurus, visus, kurie pripažino jį savo valdovu ir 
pasiuntė juos prieš Deivę. Nesuskaičiuojamos asurų pajėgos 
patraukė prieš bebaimę Kalę. 

Tada visi dievai atėjo jai padėti. Brahma pasirodė mūšio 
lauke savo gulbėmis pakinkytame vežime; mėnuliu apsivainika- 
vęs ir apsivyniojęs baisiomis nuodingomis gyvatėmis raitas 
ant jaučio išjojo Šyva su trišakiu dešinėje; jo sūnus Skanda 
jojo raitas ant povo, grūmodamas ietimi; Višnus skrido ant 
Garudos, apsiginklavęs disku, vėzdu ir lanku su kriaukle-tri- 
mitu ir krivule, o jo ženklai — visatos šernas ir žmogus-liū- 
tas — sekė paskui jį; dangaus gyventojų valdovas Indra atvyko 
ant dramblio Airavatos su vadžra rankoje. 

Kalė nusiuntė Šyvą pas asurų valdovą: „Tegul jis paklūsta 
dievams ir sudaro su jais taiką“. Bet Šumba atmetė taikos pa- 
siūlymą. Jis pasiuntė savo pulkams vadovauti karvedį galingą 
asurą Raktavidžą * ir liepė Jam be pasigailėjimo triuškinti die- 
vus. Raktavidža vedė į mūšį nesuskaičiuojamą asurų kariuo- 
menę, ir vėl jie mirtiname mūšyje susirėmė su dievais. 

Dangaus gyventojai užgriuvo Raktavidžą ir jo karius savo 
ginklų smūgiais, ir daugelį asurų jie išnaikino — nukovė mū- 
šio lauke, bet jie negalėjo įveikti Raktavidžos. Dievai sužeidė 
asurų karvedį daugybėje vietų, ir kraujas čiurkšlėmis kliokė 
iš žaizdų; bet iš kiekvieno Raktavidžos pralieto kraujo lašo 
kovos lauke atsirasdavo naujas karys ir vėl stodavo į kovą; 
ir todėl dievų naikinama asurų kariuomenė, užuot mažėjusi, 
be galo didėjo, ir šimtai iš Raktavidžos kraujo atsiradusių asu- 
rų stojo į kovą su dangaus kariais. 

Tada deivė Kalė pati stojo į mūšį su Raktavidža. Ji sužei- 
dė jį savo kardu ir išgėrė visą jo kraują ir surijo visus iš jo 
kraujo atsiradusius asurus. Kalė, jos liūtas ir paskui ją sekan- 
tys dievai sunaikino tada visus nesuskaičiuojamus asurų pul- 
kus. Raita ant liūto Deivė įsiveržė į nedorėlių brolių buveinę; 
veltui jie stengėsi jai priešintis. Ir abu galingi kariai, narsūs 
asurų vadai Šumba ir Nišumba krito nuo jos rankos ir iške- 
liavo pas Varūną, kilpa gaudžiusį dėl savo piktadarybių naštos 
žuvusių asurų sielas. 


72. SAKMĖ APIE KARALIŲ DIVODASĄ 


Pururavo sūnaus Ajaus antrasis sūnus buvo Kšatravrida, 
pradėjęs didžiojo miesto Kašio*, kurį prie Gangos įkūrė jo 
proanūkis Kaširadža, karalių giminę. Tolimas Kaširadžos pali- 
kuonis buvo karalius Ripundžaja, išgarsėjęs savo pasiaukojimu 
ir dievobaimingumu tamsiaisiais visuotinio ištvirkimo ir do- 
ros praradimo laikais. 

Atėjo laikai, kai žemiškieji valdovai pamiršo gerus pa- 
pročius ir šventas apeigas, ir žemėj įsiviešpatavo netvarka. 
Įpykę dievai nustojo siuntę žemei lietų, ir prasidėjo didžiau- 
žolės, žemė nebedavė derliaus, badas ir ligos pražudė daugy- 
bę Žmonių, ištuštėjo miestai ir kaimai. Karaliai ir didikai tarsi 
plėšikai atimdavo iš savo nelaimingų pavaldinių paskutinį 
duonos kąsnį. Ir dora, ir dievobaimingumas buvo visiškai pa- 
miršti. 

Tada Praamžis Brahma, apimtas gailesčio daug nelaimių 
iškentėjusiai žmonių giminei, atvyko pas Kašio karalių Ripun- 
džają, kuris vienintelis visuotinės beprotystės ir piktadarystės 
laikais neiškrypo iš doros kelio. 

„O dievobaimingasis karaliau,— tarė Brahma Ripundžajai,— 
iš tiesų tik tau lemta išgelbėti nuo pražūties šią žemę ir joje 
gyvenančią žmonių giminę. Aš tau suteikiu dievišką jėgą, ir 
mano malone tapk šio pasaulio valdovu! Net dangaus gyven- 
tojai tau tarnaus, ir todėl tebūnie nuo šiol tavo vardas — Di- 
vodasa — Tas, kuriam tarnauja dangus.“ Jaunasis karalius pa- 
garbiai nusilenkė Brahmai ir tarė: „O Praamži, kodėl man už- 
dedi tokią valdžios naštą, argi nėra žemėje kitų valdovų? — 
„Visi kiti valdovai paskendo nuodėmėse ir pamiršo pareigą. — 
atsakė jam Brahma.— Jie nustojo garbinti dievus ir aukoti 
jiems aukas, juos šlovinti ir jiems melstis. Todėl juos Indra 
ir nubaudė sausra, badu ir maru. Tik tau, o teisingasis kara- 
liau, dievai gali patikėti visos žemės valdžią. Ir jeigu tu, pir- 

masis iš žemės valdovų, priimsi šią valdžios naštą, gausūs 
lietūs sudrėkins nebeduodančią derliaus žemę, ir visam laikui 
išnyks sausra ir badas.“ 

Karalius dėmesingai išklausė Visatos kūrėją ir pagalvojęs 
atsakė: „O visagali Brahma, aš imsiuosi sunkios aukščiausio- 
sios valdžios naštos, jeigu tu neatsisakysi teikti man pagalbą 
ir padėsi savo patarimais, o visi nemirtingieji dievai tegul 
palieka žemę ir grįžta į savo dangaus valdas. Aš vienas noriu 
valdyti žmones, kad man varžovai nebūtų nei žemės karaliai, 
nei dangaus dievai, kad tik iš mano vieno rankų pavaldiniai 
gautų savo gėrio ir laimės dalį“. 

„Tebūnie taip“, — tarė Brahma ir liepė dievams palikti že- 
mę, atiduotą vieno Divodasos valdžion. Dievai noriai pakluso 
Brahmai, tik rūstusis Šyva buvo nepatenkintas, jis nuo senų 
laikų buvo pasirinkęs mėgstamą buveinę ir šventovę — Divo- 
dasos sostinės Kašio miesto laidojimo laužavietę ant Gangos 
kranto. Bet Brahma įprašė jį laikinai palikti savo šventyklą 
Kašyje ir pasitraukti ant Mandaros kalno. 

O Divodasa vedė nagų karaliaus Vasukio dukrą gražiąją 
Anangamohinę ir ėmė valdyti visą žemę. Ir valdė jis išmin- 
tingai ir gailestingai, ir vėl grįžo į žemę dievobaimingumas ir 
tvarka. Miestiečiai ir žemdirbiai nustatytu laiku aukodavo die- 
vams aukas ir šlovindavo juos savo himnais ir maldomis, ir 
pasibaigė sausra, pasipylė gausūs lietūs, vaisingoji žemė ap- 
dovanojo Divodasos pavaldinius gausiais derliais. 

Karalius Divodasa, negailestingas piktadariams ir miela- 
širdingas teisuoliams, valdė žemę aštuonis tūkstančius metų. 
Jis savo grėsmingu žvilgsniu — kaip Surja — pelenais pavers- 
davo priešus, bet jo palankus lyg mėnulio dievo Somos veidas 
džiugino jo gerųjų pavaldinių širdis. Kaip Teisingumo dievas 
Jama, jis bausdavo nusidėjėlius ir apdovanodavo dievobaimin- 
guosius, jis buvo narsus karys kaip Indra; jis naikindavo prie- 
šininkus kaip Agnis miškus; klastinguosius jis surišdavo sa- 
vo kilpa kaip Varūna asurus; jis buvo dosnus ir garbingas 
kaip Kubera, o veidas jo buvo panašus į Ašvinų. Ir jo kles- 
tinti karalystė buvo panaši į Indros, o jo visko pertekę pa- 
valdiniai buvo laimingi kaip dangaus gyventojai. 

Bet dievai, iš dangaus žiūrėdami į palaimingą mirtingųjų 
gyvenimą, ėmė pavydėti; kai praėjo aštuoni tūkstančiai lai- 
mingų Divodasos valdymo metų, jie atėjo pas savo globėją 
Brihaspatį ir pasakė: „O dieviškasis išminčiau, karalius Divo- 
dasa apipylė gėrybėmis savo pavaldinius, bet ne iš mūsų ma- 
lonės. Jis įžeidinėja dievus, bet jis toks protingas, kad neduo- 
da jokios dingsties mums kerštauti. Savo pavaldiniams jis ge- 

ras lyg savo tikriems vaikams; niekas iš priešų negali prieš 
jį atsilaikyti. Jo karalystės gyventojai klesti; nėra ten skur- 
džių; nėra bevaikių, niekas ten nemiršta, nesulaukęs gilios 
senatvės. Kiekvienas kruopščiai dirba savo darbą, visi laikosi 
nustatytųjų apeigų. Pats karalius ir kiekvienas iš jo artimųjų 
turi tik po vieną žmoną, ir jų žmonos ištikimos vyrams. Jau- 
nesnieji jo karalystėje gerbia vyresniuosius, ir nėra ten nei 
vaidų, nei pavydo, nei nusikaltimų. Nėra Divodasos karalystė- 
je nei vagių, nei apgavikų, nei žudikų, nei vyno prekiauto- 
jų, nei lošėjų, nei palūkininkų, nei bedievių, nei juokdarių. 
Kiekviename name skamba laimingos dainos, bet negirdėti 
ten nei liutnių, nei fleitų, nei būgnelių garsų, nei lėbaujančių 
padaužų ir girtuoklių šūksmų. Brahmanai ten mokyti ir dievo- 
baimingi, kšatrijai narsūs, vaišijai darbštūs, šudros taikūs ir 
paklusnūs. Savo turtus karalius naudoja keliams tiesti, kana- 
lams ir tvenkiniams kasti, vaismedžiams sodinti. Nebėra toje 
karalystėje skurdo, nė vargų. Ir visa tai Divodasa pasiekė be 
dievų pagalbos, ir todėl mes daugiau nebegalime nei teikti 
mirtingiesiems malonių, nei bausti jų. Bet visi, kurie anksčiau 
sukildavo prieš dievus, buvo nuversti — ir Balis, ir Ravana, ir 
galingasis Džalandara, ir kiti mūsų priešai, — kodėl gi Divo- 
dasai leidžiama mus žeminti?“ 

„Kol Divodasa valdo teisingai ir pavaldiniai patenkinti jo 
valdymu, mes bejėgiai sukliudyti jam,— pasakė Brihaspatis 
dievams.— Mums reikia prieš jį nuteikti brahmanus. Jeigu 
mums pavyks sukelti jų nepasitenkinimą, jo gerovė tuoj pat 
sužlugs.“ Ir dievai pamėgino pasinaudoti Brihaspačio patarimu, 
bet nesėkmingai; brahmanai neklausė jų pasiuntinių apkalbų, 
atstūmė visas pagundas ir liko ištikimi savo valdovui. 

Už visus dievus labiausiai ant Divodasos niršo Šyva, at- 
skirtas nuo savo mylimos šventyklos Kašio mieste. Jis taip 
pat pasiuntė į dorojo valdovo karalystę savo šnipus ištirti, ko- 
kių šis turįs silpnybių; bet Šyvos pasiuntiniams taip patiko 
Divodasos valdų gerovė, kad jie pasiliko gyventi Kašio mies- 
te ir jau nebegrįžo atgal. 

Pats Brahma, Šyvos primygtinai prašomas, nuvyko pas Di- 
vodasą įkalbėti karalių užleisti Umos vyrui Kašio miestą; bet 
ir jis buvo taip sužavėtas žemės šalių valdovo išmintingumu 
ir dievobaimingumu, kad pasiliko Kašio mieste prižiūrėti au- 
kojimų ir mokyti tenykščių brahmanų vedų išminties. 

Paskui Brahmą Šyva pasiuntė į Kašį savo sūnų Ganešą. 
Bet ir tas, atvykęs į palaimingąjį miestą, delsė grįžti atgal. 
Šyva kreipėsi pagalbos į Višnų. Tas pažadėjo padaryti viską, 
kad išsipildytų jo troškimas, ir išvyko į Kašį kartu su Lakšme 

ir Garuda. Nuo miesto į šiaurę Višnus įsikūrė nuostabią bu- 
veinę, kurioje apsigyveno kaip tikėjimo mokytojas, pasivadi- 
nęs Budos vardu. Lakšmė buvo su juo toje buveinėje kaip 
vienuolė, o Garuda įgavo jo mokinio pavidalą ir nesitraukė 
nuo jo nė per žingsnį, pagarbiai klausydamasis jo kalbų. Šiuo 
pavidalu Višnus saldžiomis kalbomis ėmė vilioti naivias Di- 
vodasos pavaldinių sielas. 

„Tik žinojimas,— kalbėjo jis žmonėms,— teikia mums pa- 
laimą, o tamsumas stumia į kančias ir nelaimes. Brahmanai 
jums sako, kad visatą sukūrę visagaliai dievai Brahma, Višnus 
ir Šyva, kad jie saugą pasaulio teisingumą ir tvarką, kad die- 
vams reikią įsiteikti gausiomis aukomis, kad reikią laikytis nuo 
seno įsigalėjusio papročio. Bet juk niekas, net brahmanai, 
nėra dievų nei matę, nei girdėję; ir niekas tikriausiai negalėtų 
pasakyti, ar jie yra, ar ne. Jūs sakote vardus — Brahma, Viš- 
nus, Šyva,— jūs šiems vardams suteikiate pavidalą ir turinį 
ir tikite, kad viską šiame pasaulyje jie valdo — ir gyvenimą, 
ir mirtį. 

O aš sakau jums, žmonės, kad tik žinojimas — tikra palai- 
ma, o tamsumas — baisi nelaimė. Tik žinojimas palengvina 
gyvenimą, ir beprotiška tikėti, kad apeigos visagalės. 

Brahmanai suskirstė žmones į aukštesniuosius ir žemes- 
niuosius, į geresnius ir blogesnius, atskyrė žmones vienus nuo 
kitų užgauliomis neperžengiamomis kliūtimis. Bet tiems, kurie 
siekia tiesos, išminties ir teisingumo, visi lygūs: brahmanai, 
kšatrijai, vaišijai ir šudros. 

Saugokite gyvybę, žmonės! Visi, kuriuose rusena gyvybės 
ugnis,— šventi, ir niekas negali kėsintis į svetimą gyvybę. 
Mylėkite džiaugsmą, o žmonės! Jame — tikrasis dangus, o tik- 
rasis pragaras — tai skausmas, kūno kančios. Bet nebijokite 
mirties. Tai tik nuraminantis ir palaimingas miegas, jis nu- 
malšina visas aistras, kančias ir nelaimes." 

Taip kalbėjo Buda atėjusiems jo paklausyti žmonėms, o 
mokinys skleidė šias kalbas po visą didžiulį ir daugelio žmo- 
nių gyvenamą Kašio miestą. Ir greit nebeliko mieste nė vieno 
šių naujų ir neįprastų pamokslų neapžavėto ir nesutrikdyto 
žmogaus. O romi ir žavi Budos vienuolė patraukė ir sutrikdė 
savo kalbomis visas Divodasos sostinės moteris. „Kokia nuo- 
stabi meilė! — kalbėjo ji jaunoms Kašio merginoms.— Kiek 
daug laimės ji teikia! Kas gyvenime gali būti geriau už mei- 
lės malonumus! O moters amžius toks trumpas ir greit praei- 
nantis. Greitai vysta nuo rūpesčių ir darbų mūsų švelnus gro- 
žis, o kartu su juo mus palieka ir visi gyvenimo džiaugsmai. 
Tad nevenkite meilės, kol esate jaunos ir gražios, neužgniauž- 

kite pasiaukojimu ir susilaikymu didžiausio kūniškojo malonu- 
mo!“ Ir ji dosniai apipildavo moteris įvairiomis dovanomis; 
o šios, susižavėjusios jos grožiu, dosnumu ir patrauklia iškalba, 
ėmė retsykiais nebepaisyti dorovės ir savo pareigų, o paskui ir 
visiškai prarado bet kokią gėdą ir pamiršo moters dorovin- 
gumą. 

Ir atėjo šventam Kašio miestui neramūs laikai, kai žmonės 
visai pamynė senus papročius ir apeigas, nebeklausė valdovo, 
nebegerbė brahmanų ir vyresniųjų, kai žmonos ir jaunos mer- 
ginos nebesaugojo savo tyrumo ir doros. Tada karalystėje 
prasidėjo didžiausia netvarka, ir karalius Divodasa jau nebe- 
pakėlė sunkios aukščiausiosios valdžios naštos. Jį taip pat pa- 
siekė žinia apie stebuklingąjį pamokslininką. Jis pasikvietė 
Budą ir paprašė jo patarimo. Buda jam atsakė: „O valdove, 
tave pražudė pernelyg didelė puikybė. Tu labai įžeidei rūstųjį 
dievą Šyvą, atimdamas jo pamėgtą Kašio miesto laidojimo 
laužavietę. Dabar turi susitaikyti su likimu ir atsisakyti savo 
karalystės, — perduok valdžią savo sūnui, o pats pasitrauk į 
miško buveinę. Ten pasistatyk lingamą ir garbink visagalio 
dievo pavidalą, kol susigrąžinsi sau ir savo pavaldiniams Šy- 
vos palankumą“. 

Taip pasakė Budos pavidalu Višnus nuliūdusiam Divodasai, 
o paskui jis atgavo savo įprastą išvaizdą ir kartu su Lakšme 
ir Garuda pasitraukė į dangaus valdas. Nusenęs karalius pa- 
klausė jo patarimo. Jis perdavė valdžią savo sūnui ir išvyko 
į Šyvos šventyklą, kur pasistatė lingamą ir vien tik garbino 
rūstųjį dievą. Po kurio laiko į tą šventąją buveinę, kur 
Divodasa garbino Šyvą, iš dangaus nusileido Valdovo tarnai. 
Jie uždėjo teisuoliui ant kaklo dangiškųjų gėlių girliandą, ir 
jo išvaizda stebuklingai pasikeitė. Jo kaktoje atsivėrė trečia 
akis, kaklas pamėlynavo, kūnas pabalo, plaukai ant kaktos 
susivėlė, kaklą apsivijo gyvatės, o ant kaktos sušvito giedras 
mėnulis. Ir Šyvos tarnai nunešė jį gyvą į dangų, ten jis įsi- 
maišė į jų gretas, panašus savo pavidalu į jų valdovą. 

Taip už dorybes buvo atlyginta teisingajam karaliui Divo- 
dasai. O didysis dievas Šyva nuo to laiko vėl valdo šventąjį 
Kašio miestą ant Gangos kranto. 


73. ARDŽŪNOS PAĖMIMAS Į DANGŲ 


Kadaise žemėje valdė du broliai, du karaliai iš garsios 
Baratos giminės. Vyresnysis buvo vardu Dritaraštra, jaunesny- 
sis — Pandus. Pandus mirė jaunas, ir Dritaraštra pasiėmė į sa- 
vo rūmus penkis jo našlaičius sūnus ir auklėjo juos kartu su 

savo vaikais. Bet Kuraus palikuonys Kauravai — taip vadino 
Dritaraštros sūnus — nemėgo savo pusbrolių ir klasta bei ap- 
gaule privertė išvaryti Pandavus — Pandaus sūnus — iš kara- 
lystės trylikai metų į gūdžius miškus. 

Ilgai klaidžiojo broliai Pandavai po neįžengiamus miškus, 
maitindamiesi vaisiais ir šaknimis, rengdamiesi šiurkščiais el- 
nių kailiais, ir laukė, kol pasibaigs jų tremties laikas, kad 
galėtų grįžti į namus ir susigrąžinti tėvo karalystę, kurią buvo 
pasigrobę klastingieji Kauravai. Bet norėdami nugalėti galin- 
gus priešus, Pandavai turėjo įsigyti mūšyje neįveikiamus 
ginklus. 

Pats sumaniausias ir narsiausias trečiasis Pandaus sūnus Ar- 
džūna nusprendė būsimajam mūšiui įsigyti išmėgintus kovose 
su asurais dievų ginklus. Brolių gerų linkėjimų palydėtas, jis 
išvyko į šiaurę prie Himalajų kalnų šlaitų. Ilga ir sunki buvo 
narsiojo Ardžūnos kelionė. Jis brovėsi per gūdžių miškų tank- 
mę, perplaukdavo vandeningas upes, perbrisdavo kalnų upe- 
lius. Ir kai pagaliau pasiekė stačius šiaurinius kalnų šlaitus, 
jis staiga išgirdo griausmingą balsą iš dangaus: „Sustok čia, 
galingasis Pandaus sūnau!" 

Paklusdamas dangaus balsui, nustebęs Ardžūna sustojo ir 
apsidairęs pamatė išsekusį šventuolį, sėdintį netoliese, didžiulio 
medžio pavėsyje. Dievobaimingasis atsiskyrėlis paklausė Ar- 
džūnos: „Kas esi, mano sūnau, ir ko čia atėjai, apsiginklavęs 
kardu ir lanku su strėlėmis? Čia, ant šventųjų Himalajų šlaitų, 
ginklai nereikalingi. Čia taikių brahmanų, atsisakiusių pasaulio 
aistrų, džiaugsmų ir liūdesio, prieglobstis. Nusiimk šį kardą 
ir lanką, ir strėlinę su strėlėmis. Čia tu nerasi sau varžovų 
susiremti ir parodyti jėgą ar savo kovos meną". 

Taip su meilia šypsena kalbėjo Ardžūnai brahmanas, bet 
rūstusis karys jam pasakė: „Ne todėl čia atėjau, kad atsisaky- 
čiau kario gyvenimo. Aš turiu gauti sau ir savo broliams dan- 
gaus ginklus“. Tada dievobaimingasis atsiskyrėlis, įsitikinęs, 
kad Ardžūnos pasiryžimas tvirtas, jam pasakė: „O narsusis 
Pandaus sūnau, tu matai ne brahmaną, o dangaus karalystės 
valdovą Indrą. Aš džiaugiuosi matydamas tave, galingasis ka- 
ry. Pasakyk man, ko nori, ir aš patenkinsiu tavo troškimą". 

Ardžūna pagarbiai sudėjo delnus, nusilenkė Indrai ir atsa- 
kė: „O valdove, aš troškau tave išvysti, ir mano noras išsi- 
pildė. Noriu tavęs paprašyti, kad išmokytum mane valdyti 
dangaus gyventojų ginklus“. Indra šypsodamasis paklausė: 
„Kam tau čia reikalingi dangaus gyventojų ginklai? Jų tau ant 
šių taikių šlaitų neprireiks. Prašyk ko nors kito, narsusis Ar- 
džūna". Bet Pandaus sūnus tvirtai laikėsi savo. „Aš nenoriu nei 

šventumo, nei dangiškosios palaimos,— tarė jis.— Nenoriu ra- 
maus gyvenimo be kovos žygdarbių ir kariškų rūpesčių. Bus 
suterštas geras Pandavų vardas, jei paliksiu nelaimėj savo 
brolius tremtinius ir mėgausiuosi tavo buveinės palaima, o 
Indra!“ 

Indra buvo patenkintas Ardžūnos atsakymu ir pažadėjo 
Pandaus sūnui išpildyti jo troškimą. „Bet tu turi įvykdyti ma- 
no sąlygą, — tarė dievų karalius.— Jeigu tau pasiseks pama- 
tyti rūstųjį pasaulio griovėją Šyvą, gausi trokštamą ginkla“. 

Ir dangaus karalystės valdovas išvyko į savo šalį, o nar- 
susis nepalenkiamas Ardžūna liko ant to kalno šlaito ir ėmėsi 
vykdyti rūstų pasiaukojimo žygdarbį, norėdamas laimėti visa- 
galio Šyvos malonę. Jis mito tik nukritusiais medžių lapais; 
praėjus pirmam atgailos mėnesiui, jis ir šį maistą valgydavo 
tik kas trečią naktį, o dar po mėnesio — kas šeštą naktį; po 
trijų mėnesių Ardžūna visai atsisakė maisto. Pasistiebęs, iškėlęs 
į dangų rankas, jis nejudėdamas dieną naktį stovėjo pakėlęs 
akis į dangų. Ir toks didelis buvo jo atgailos įkarštis, kad že- 
mė įkaito ir apsigaubė dūmais. Dangaus gyventojai sunerimo, 
bijodami Ardžūnos galybės, kurią jis įgijo šiuo šventuolišku 
žygdarbių, ir ėmė prašyti Šyvos sukliudyti Pandaus sūnui to- 
liau taip Žiauriai marintis. „O didysis dieve, — sakė jie,— Ar- 
džūna šventuoliškumu įgijo tokią dvasios jėgą, kad jos ugnimi 
gali sudeginti visus tris pasaulius. Mes nežinome, ko jis siekia, 
bet mus gąsdina jo šventumas. Padėk mums, Šyva, nuslopink 
jo uolumą!"“ 

Šyva nuramino dangaus gyventojus pasakęs jiems, kad Ar- 
džūna nesiekia nemirtingumo ir nesistengs užkariauti dangaus 
karalystės, ir pažadėjo išsklaidyti tą jų nerimą. Jis pasivertė 
miško medžiotoju, pasiėmė į rankas strėlinę su strėlėmis ir, 
žaibuodamas ugniniu žvilgsniu, nusileido Himalajų šlaitais. Pas- 
kui jį sekė Uma, pasivertusi miškų gyventoja, o paskui ją 
palyda — tūkstantis gražiausių mergelių. 

Kai Šyva prisiartino prie tos vietos, kur Ardžūna, ištver- 
mingai laikydamasis įžadų, atgailavo, jis pamatė, kad Pandaus 
sūnų rengiasi užpulti šernu pasivertęs rakšas. Įnirtusio žvėries 
staugimas atitraukė Ardžūną nuo šventųjų apmąstymų. Jis čiupo 
savo grėsmingąjį lanką, uždėjo ant templės strėlę ir tarė: „Aš 
čia atėjau ne tau kenkti, bet pirmas smogsiu tau smūgį ir 
pasiųsiu tave į Jainos karalystę, nes tu nori atimti man gyvy- 
bę, o piktasis žvėrie!“ Ir galingos Ardžūnos rankos įtempta 
templė sugaudė visoje apylinkėje; bet kalnų medžiotojo pavi- 
dalu pasirodęs Šyva jį sulaikė. Jis pasakė jam: „Sustok, ne- 
skubėk, drąsusis kary. Aš pirmas nusitaikiau savo strėlę į 


232 


šį didžiulį lyg uola šerną“. Tačiau Ardžūna jo nepaklausė ir 
paleido savo strėlę į šerną kartu su juo. Kai žvėris krito ne- 
gyvas, jis atgavo savo tikrąjį pavidalą, ir Ardžūna išvydo, kad 
prieš jį guli mirtinai nukautas siaubingas rakšas. 

Ardžūna, džiaugdamasis pergale, paklausė kartu su juo į 
rakšą šovusio medžiotojo: „Aš noriu sužinoti, kas tu esi, o 
miško klajūne. Kodėl apie tave tiek daug gražių moterų? Ko- 
dėl tu švyti lyg šviesiausias dievas? Nejaugi tau nebaugios 
šios gūdžios miško tankmės? Kodėl tu norėjai pažeisti karių ir 
medžiotojų paprotį ir stengeisi atimti mano grobį? Juk laukinis 
žvėris norėjo nužudyti mane, o ne tave, ir aš nusitaikiau į jį 
pirmas. Tu mane įžeidei ir už tai turėsi sumokėti savo gyvybe". 
Šyva ramiai atsakė Pandaus sūnui: „Nepyk ant manęs, drąsusis 
kary. Mums, nuolatiniams miško gyventojams, šie kalnų šlai- 
tai — nuolatinė medžioklės vieta. Geriau pasakyk, dėl ko tu, 
kšatrijau, pratęs prie prabangos ir pertekliaus, atėjai į laukinę 
ir negyvenamą vietovę? Kodėl tu čia apsigyvenai?“ Ardžūna 
atsakė: „Su savo lanku ir strėlėmis gyvenu šiame miške kaip 
Kartikėja! Tu matei, kaip užmušiau šį laukiniu šernu pasiver- 
tusį piktąjį rakšą“. „Tu sakai netiesą, — atkirto medžiotojas.— 
Mano strėlė užmušė šerną, aš, o ne tu, pasiunčiau rakšą į 
Jamos karalystę. Tu didžiuojiesi savo jėga ir kėsiniesi į sve- 
timą grobį. Už tai tave nužudysiu savo taiklia, panašia į Ind- 
ros žaibą strėle. Ginkis, įtempk iš visų jėgų savo lanką ir 
leisk nuo templės savo strėles!" 

Įžūli miško medžiotojo kalba išvedė iš kantrybės Pandaus 
sūnų. Jis įtempė iš visų jėgų lanką ir paleido į priešą mirtinų 
lyg gyvatės įkandimas strėlių spiečių. O medžiotojas šaipy- 
damasis tik kartojo: „Leisk, leisk, galvažudy, savo mirtinas 
strėles!" Ir garsusis šaulys Ardžūna iš visų jėgų stengėsi nu- 
šauti įžūlųjį miško gyventoją, bet jo strėlės nepadarė medžio- 
tojui jokios žalos. 

Tada Pandaus sūnų pirmą kartą gyvenime apėmė baimė. 
Pritrenktas šio stebuklo, jis nuleido lanką, nuėmė nuo templės 
strėlę ir sušuko: „Ką aš regiu? Kodėl jo nežeidžia mano strė- 
lės? Galbūt tai pats visagalis Šyva? Juk dangaus gyventojai 
retkarčiais nusileidžia ant šių kalnų šlaitų. Be abejonės, tai — 
pats Šyva, kalnų dukros vyras; niekas kitas nebūtų atsilaikęs 
prieš mano strėles!" Ir apimtas įniršio ir baimės Ardžūna vėl 
apipylė strėlių lietumi ramiai stovintį medžiotoją su atlaidžia 
šypsena lūpose. 

Netrukus Ardžūnos dėkle nebeliko nė vienos strėlės, o ne- 
pažeidžiamasis medžiotojas stovėjo kaip ir anksčiau nepaliestas. 
Tada Pandaus sūnus norėjo smogti jam aštriuoju lanko galu. 

Bet dar jis nespėjo užsimoti, kai medžiotojas išplėšė iš rankų 
lanką ir nusviedė šalin. Apimtas pykčio, Ardžūna išsitraukė 
kardą ir kirto juo iš visų jėgų medžiotojui į galvą, bet šis net 
nepajudėjo, o Ardžūnos kardas sutrupėjo į gabalus. Dar labiau 
įtūžo galingasis karys, Pandaus sūnus, ir jis ėmė rauti iš že- 
mės medžius su šaknimis, laužti nuo uolų didžiulius akmenis 
ir mėtyti juos į nenugalimąjį miško gyventoją, bet visos jo 
pastangos buvo veltui. Tada Ardžūna ėmė smogti medžiotojui 
baisius smūgius savo sunkiais kumščiais, bet ir jie nepadarė 
kalniečiui jokios žalos. 

Ardžūna prisiartino prie nepažeidžiamo savo priešininko, 
apglėbė jį galingomis rankomis ir suspaudė, sukaupdamas visas 
jėgas, triuškinančiame glėbyje. Bet kalnietis nesudrebėjo ir 
nepasidavė; kai jis pats suspaudė savo glėby Ardžūną, hero- 
jus uždusęs krito ant žemės be sąmonės, be jokių gyvybės 
žymių. 

Kai Ardžūna atsipeikėjo, jis, apimtas liūdesio ir gėdos, vi- 
sas kruvinas pakilo nuo žemės. Jis nukreipė savo mintis į di- 
dįjį Šyvą ir nusilipdęs iš molio jo pavidalą atsiklaupė prieš 
jį, uždėjo jam gėlių girliandą ir ėmė jam graudžiai melstis. 

Bet kai jis atsistojo ir žvilgtelėjo į nugalėtoją medžiotoją, 
tai su nuostaba ir džiaugsmu išvydo, kad šio galvą vainikuoja 
ta pati gėlių girlianda, kurią jis buvo uždėjęs ant molinio 
Šyvos pavidalo. Ardžūna iš karto atpažino, kad medžiotojas yra 
didysis dievas, puolė jam po kojų ir nuolankiai prašė atleisti 
jo įžūlumą. Ir Šyva nepykdamas su palankia šypsena pasakė 
jam į griaustinio grumėjimą panašiu balsu: „Tu šiandien pra- 
džiuginai mane, Pandaus sūnau, savo narsa ir begaline jėga. 
Rankų jėga tu beveik prilygai man; tarp mirtingųjų tau nėra 
lygaus. Atsilygindamas už tavo šaunumą, o Ardžūna, aš da- 
bar pasirodysiu tau tikruoju pavidalu!“ 

Ir Šyva pasirodė Ardžūnai visatos griovėjo pavidalu, ir gre- 
ta jo stovėjo mylima žmona gražioji Uma. Ardžūna puolė ant 
kelių, nulenkė galvą prie Šyvos kojų ir ėmė jį šlovinti tokiais 
žodžiais: „O didysis Šyva, tu — dangaus gyventojų ir mirtin- 
gųjų prieglobstis ir užuovėja! Tavo trijų viską reginčių akių 
žvilgsnis prasiskverbia į visatos gelmes, ir tau žinoma viskas, 
kas vyksta trijuose pasauliuose. Tu — didysis gyvenimo ir jė- 
gos šaltinis, aš lenkiuosi tau ir maldauju tavo malonės. Tu — 
didysis, tu — visų geriausias, tau viskas pasiekiama žemėje, oro 
erdvėse ir danguje. Atleisk man mano įžūlumą. Juk dėl tavęs, 
dėl susitikimo su tavimi atėjau į šiuos kalnus ir rūsčiai atgaila- 
vau. O Šyva, prašau tavo malonės ir užtarimo!" 

Didysis Šyva parodė Ardžūnai savo palankumą, atleido jam 
ir iš didelės malonės apglėbė jį. Ir jis pažadėjo Pandaus sū- 
nui, kad nuo šiol jo kūnas nepatirs nei skausmo, nei negalės 
ir niekas negalės nugalėti jo mūšyje. „Prašyk manęs, ko tik 
nori, aš patenkinsiu tavo norą“,— tarė Šyva Ardžūnai. Tada 
Pandaus sūnus paprašė priešams nugalėti neįveikiamo dievų 
ginklo, galinčio sugriauti tris pasaulius. 

Šyva pažadėjo Ardžūnai savo ginklą, kurio negalėjo val- 
dyti nė vienas iš dievų, išskyrus jį patį. „Bet tau, Ardžūna, 
šis ginklas bus pagal jėgas, — tarė Šyva.— Aš išmokysiu tave, 
kaip juo kovoti, kaip jį svaidyti į priešo kariuomenę ir susi- 
grąžinti atgal.“ Ir jis parodė Pandaus sūnui, kaip valdyti šį 
stebuklingą ginklą mintimis, žodžiu ir rankomis. 

„Dabar eik į Indros karalystę ir prašyk jo grėsmingojo 
ginklo", — pasakė Šyva Ardžūnai atsisveikindamas ir išvyko 
kartu su Uma į savo buveinę ant Kailasos kalno. 

Susitikimas su Šyva suteikė Ardžūnai vilties ir pradžiugino 
jo širdį. Apstulbintas to, kas įvyko, jis tarė sau: „O, koks 
laimingas mano likimas, kokia didelė mano sėkmė! Man, mir- 
tingajam, pavyko pamatyti savo akimis patį didįjį Šyvą ir 
paliesti jį savo ranka. Aš pelniau jo malonę, ir tai nulems 
mano pergalę. Mano pastangos nenuėjo veltui!“ 

Ir tuo metu, kai jis džiaugėsi savo viltimis, nepastebėjo, 
kaip prieš jį atsirado toks didingos ir grėsmingos išvaizdos 
kšatrijas su baltais, brangiais akmenimis išpuoštais drabužiais, 
laikydamas vėzdą vienoje rankoje ir baisią kilpą — kitoje. Ir 
Ardžūna jį atpažino — tai buvo vandenų valdovas Varūna, o 
paskui jį sekė jūrų gyventojai ir nuostabios mergelės — upių 
ir šaltinių deivės. 

Po Varūnos pasirodė vienaakis neregėtos išvaizdos žmogus 
su trimis kojomis, apsirengęs auksiniais drabužiais. Ir jį at- 
pažino Ardžūna — tai buvo karalių karalius, lobių valdovas 
Kubera, apsiginklavęs vėzdu. Jis važiavo auksiniu vežimu, o 
paskui jį sekė pulkų pulkai grėsmingų jo lobių saugotojų jak- 
šių, kinarų ir rakšų. 

Netrukus po Kuberos prie Ardžūnos priėjo raudonais dra- 
bužiais su švytinčiu lyg saulė vainiku ant galvos galingas mil- 
žinas išblyškusiu veidu ir veriančiu ugniniu žvilgsniu. Jis buvo 
apsiginklavęs lanku ir strėlėmis ir rankoje laikė krivulę ir 
panašią į Varūnos kilpą. Tai buvo protėvių valdovas, mirties 
dievas, teisingumo globėjas Jama. Jis atvyko lydimas nagų ir 
gandarvų, ir viskas aplink nušvito nuo jo dieviško švytėjimo. 

Paskutinis atvyko pats dievų karalius Indra. Jis jojo ant 
dieviškojo dramblio Airavatos kartu su savo gražiąja žmona 

Šače, apvainikuotas gėlėmis, baltais drabužiais su auksinėmis 
apyrankėmis ant galingų rankų, auksaplaukis ir auksabarzdis, 
ir virš jo galvos dvi apsarės laikė į šviesų debesį virš švytin- 
čio -mėnulio panašią baltą vėduoklę. Jis buvo apsiginklavęs 
vadžra ir tinklu, taip pat lanku — vaivorykšte, ir jį lydėjo gra- 
Žios apsarės, sidai ir čaranai — dangaus dainiai, apdainuojan- 
tys didžiojo asurų nugalėtojo šlovę. 

Kai visi dangaus gyventojai iškilmingai susėdo ant Hima- 
lajų kalnų viršūnių, Jama kreipėsi į Ardžūną tokiais žodžiais: 
„Pakelk akis, šaunusis Pandaus sūnau. Mes, pasaulio globėjai, 
atėjom čia ir pasirodėm tau tikruoju pavidalu — tu nusipelnei 
savo žygdarbiais tokio atpildo. Aš tau išpranašauju — visus 
savo priešus tu nugalėsi būsimose kautynėse, niekas negalės 
prieš tave atsilaikyti. Aš įteikiu tau savo ginklą, savo mirtinai 
smogiančią karališkąją lazdą, su šiuo ginklu tu laimėsi didžias 
pergales". 

Ardžūna pagarbiai nusilenkė protėvių valdovui ir nudžiu- 
gęs priėmė jo dovaną. Tada prabilo Varūna lyg audra okeane 
griaudžiančiu balsu: „Pažvelk į mane, narsusis Pandaus sūnau! 
Aš dangaus ir žemės vandenų valdovas Varūna. Dovanoju tau 
savo kilpą, kurios niekas negali pertraukti. Bet koks priešas, 
į ją patekęs, praranda jėgas ir žūsta. Netgi baisioji Jamos kilpa 
ne stipresnė už manąją, ir jos neišvengs tavo priešai“. Ir Varūna 
atidavė Ardžūnai savo kilpą, taip pat lanką, strėles, vėzdą ir 
kovos vežimą. 

Kai nusilenkęs Varūnai Pandaus sūnus priėmė jo dovanas, 
jis išgirdo jam skirtus Kuberos žodžius: „Aš taip pat noriu tave 
pradžiuginti, narsusis kary. Dovanoju tau kitiems mirtingie- 
siems nežinomą savo žvilgsnio jėgą. Žvilgsniu tu galėsi užmig- 
dyti giliu miegu savo priešus, ir jie bus prieš tave bejėgiai. 
Šia jėga sunaikinsi tavo žūties trokštančius Dritaraštros sūnus". 
Ir vos tik karalių karalius ištarė šiuos žodžius, Ardžūna pajuto 
jam suteiktą galią. Jo žvilgsnis tapo aštresnis ir prasiskverbė 
už anksčiau jam nepasiekiamų ribų. 

Tada į jį kreipėsi pats dievų valdovas Indra. Panašiu į 
dangaus griaustinį balsu jis tarė galingajam Pandaus sūnui: 
„Tavo žygdarbiai, kokių neįvykdė nė vienas mirtingasis karys, 
pelnė tau aukščiausią apdovanojimą. Tu, Ardžūna, iš tiesų 
vertas gyvas aplankyti dangaus karalystę. Paruošk savo sielą 
įžengti į dangų. Mano vežėjas Matalis greit atvyks tavęs pa- 
siimti ir atveš tave į mano karalystę. Ten, o drąsusis, tu gausi 
ginklą, kurį aš pats valdau“. 

Įvykusio stebuklo nudžiugintas ir sumišęs Ardžūna pašlovi- 
no dangaus gyventojus ir dėkingas jiems nusilenkė, o jie, pa- 
linkėję Pandaus sūnui sėkmės kovose, išvyko į dangaus valdas. 

Po kurio laiko danguje pasigirdo griaustinis ir, praskirda- 
mas debesis virš Himalajų viršūnių, pasirodė stebuklingas Ind- 
ros vežimas. Jame švytėjo dievų karaliaus ginklai — akstys ir 
bai. Pro vežimo kraštus kėlė baisias galvas didžiulės gyvatės. 
Jos plačiai žiojo nuodingus nasrus ir spjaudė ugnį ir dūmų ka- 
muolius. Dešimt tūkstančių greitų lyg vėjas auksaspalvių žirgų 
traukė dangumi nemirtingųjų valdovo vežimą. Auksiniame jo 
priekyje stovėjo galingasis Indros vežėjas, trijuose pasauliuo- 
se išgarsėjęs mokėjimu valdyti žirgus Matalis, o virš jo gal- 
vos plevėsavo mėlyna dangaus karalystės valdovo vėliava. Ve- 
žimas nusileido ant žemės, ir Matalis tarė Ardžūnai: „Linkiu 
tau sėkmės, šaunusis kary. Mano ponas atsiuntė tavęs atvežti, 
jis nori tave išvysti savo rūmuose. Nedelsk, Pandaus sūnau, 
ir be baimės sėskis į vežimą. Indros dangaus mieste tavęs 
laukia dievai, gandarvai ir apsarės". 

Dėkingomis maldomis šlovindamas Šyvą, Ardžūna tuoj pat 
sėdo į dangaus vežimą, ir stebuklingi Indros žirgai pakėlė jį 
į aukštybes. Po kelių akimirkų jau nebebuvo matyti žemės, ir 
didžiai nustebęs Ardžūna žvalgėsi aplink, sužavėtas neregėtų 
vaizdų. 

Čia, aukštai danguje, nesimatė nei mėnulio, nei saulės, bet 
visa erdvė švytėjo nuostabia šviesa. Ir netrukus vežimas pri- 
siartino prie Amaravačio, prie puikiosios Indros sostinės vartų. 

Prie miesto vartų Ardžūna išvydo Airavatą, aplink miesto 
sienas žydinčios giraitės džiugino dangaus gražuolių širdis, o 
gaivus vėjelis sklaidė jų nuostabų kvapą. Pačiame mieste, pa- 
keliui į dangaus valdovo rūmus, Ardžūna matė daug puikių 
rūmų ir sutiko daug gandarvų ir apsarių, dangaus išminčių 
ir kovose išgarsėjusių vyčių, ir visi jie sveikino kaip brangų 
ir laukiamą svečią narsųjį Pandaus sūnų. 

Įžengęs į paties dangaus valdovo Indros pasistatytus rūmus 
ir prisiartinęs prie jo sosto, Ardžūna žemai nusilenkė; dievų 
karalius apkabino narsųjį karį ir pasodino jį greta savęs ant 
sosto po aukštu baltu baldakimu. Ir dangaus gyventojai su 
džiaugsmu žvelgė į juos abu, trykštančius galia ir grožiu, lyg 
į dangiškąjį tėvą ir jo žemiškąjį sūnų *, gandarvai ir čara- 
nai apdainavo juos savo skambiose dainose, o gražuolės ap- 
sarės ėmė šokti aplink juos linksmą šokį. 

Indra išpildė visus karščiausius Pandaus sūnaus troškimus 
ir padovanojo jam savo neįveikiamą ginklą — triuškinančias 
ugnines strėles. 

237 


Gavęs iš dangaus gyventojų visa, ko troško, Ardžūna ėmė 
ilgėtis miško tankmėj pasilikusių brolių, bet dangaus karalystės 
valdovas nepanoro taip greit su juo išsiskirti; jis laikė jį savo 
rūmuose, apsupo visokiausia prabanga ir liepė jam patarnauti 
daugybei tarnų. O kad Ardžūna Amaravatyje nesiilgėtų že- 
miško gyvenimo, Indra liepė gandarvui Čitrasenai išmokyti 
karžygį groti liutnia ir kitais muzikos instrumentais. Pandaus 
sūnus susidraugavo su Čitrasena ir, mokydamasis iš gandarvo 
jo meno, ilgą laiką buvo ramus ir laimingas. Bet paskui jis 
vėl ėmė ilgėtis savo brolių ir vėl atbudo keršto troškimas sa- 
vo priešams, pagrobusiems iš Pandavų karalystę. 

Vėl Indra ėmė galvoti, kaip atitraukti Ardžūną nuo liūdnų 
minčių. Kartą jis pastebėjo, kad Ardžūna susižavėjęs žvelgia 
į gražiausią apsarę Urvašę; ir jis vėl pasišaukė pas save Či- 
traseną. „Eik, o Čitrasena, pas Urvašę,— liepė Indra,— perduok 
jai mano liepimą. Tegul ji aplanko Pandaus sūnų. Jis jau gavo 
dangaus ginklą, kurio troško, ir išmoko jį valdyti, ir čia tavo 
padedamas išmoko visų menų. Dabar tegul iš Urvašės jis suži- 
no visas moteriškas gudrybes ir vingrybes, visas moters būdo 
savybes,— kada nors tai jam pravers“ *. Paklusęs Indros va- 
liai, Čitrasena nuėjo pas Urvašę ir perdavė jai dangaus valdovo 
liepimą: „O žavioji Urvaše, Indra nori, kad Ardžūna patirtų 
visus dangaus gyvenimo džiaugsmus. Eik pas jį ir padaryk 
taip, kad pavergtum jo širdį“. 

Urvašė su šypsena atsakė Indros pasiuntiniui: „Kodėl gi 
negalėčiau savo meilės dovanoti narsiajam Pandaus sūnui? 
Man patinka galingas karys, ir su džiaugsmu įvykdysiu Indros 
valią. Eik, Čitrasena, būk ramus, nedelsdama vykstu pas Ar- 
džūną“. 

Kai Čitrasena išėjo, žavioji Urvašė, gražuolė su kerinčia 
šypsena, atliko apsiplovimą, pasipuošė brangiais akmenimis ir 
auksinėmis apyrankėmis, užsidėjo ant galvos ir pečių kvepian- 
čių gėlių vainikus ir, meilės dievo Kamos jaistrinta, ėmė gal- 
voti apie žavųjį Pandaus sūnų. Kai atėjo naktis, ji lengvai ir 
grakščiai žengdama nuėjo pas Ardžūną. Jos ilgi ir minkšti, bal- 
tomis lelijomis papuošti plaukai krito ant grakščių pečių, san- 
dalu iškvėpintos švelnios krūtys bangavo ir nuo kiekvieno 
žingsnio lankstėsi lieknas liemuo, sužadindamas meilę net rūs- 
čiųjų šventuolių širdyse; plonu permatomu audeklu pridengti 
apvalūs klubai, Kamos slėpynė, traukė žvilgsnius; mažos dailios 
pėdos buvo nudažytos raudonais milteliais, o ant kulkšnių lyg 
auksiniai varpeliai skambėjo auksinės apyrankės. Urvašė ėjo 
prie Pandaus sūnaus rūmų, apsvaigusi nuo vyno ir meilės troš- 
kimo, o paskui ją sekė jos grožio sužavėti gandarvai, sidai 
ir čaranai. 

Vos Urvašė įžengė į jo prabangias menes, Ardžūna, kuriam 
buvo pranešta apie jos atvykimą, išėjo pasitikti ir jo širdis 
suvirpėjo, kai jis išvydo akinantį dangaus mergelės grožį. Ir 
jis, pagarbiai ją priėmęs, tarė: „Nėra už tave gražesnės visa- 
me danguje, o Urvaše. Aš pasirengęs tau tarnauti ir laukiu 
tavo įsakymų“. 

Sumišusi ir nudžiuginta Ardžūnos sutikimo Urvašė kurį lai- 
ką tylėjo, norėdama suvaldyti jaudulį, o paskui pasakė Pan- 
daus sūnui apie Indros liepimą, kurį jai perdavė Čitrasena. 
„Dievų karalius panoro, kad išblaškyčiau tavo ilgesingą norą 
pamatyti brolius— tarė Urvašė Ardžūnai —o aš noriu, kad 
tu mane mylėtum. Prisimenu, kaip tu neatitraukdamas akių į 
mane vieną žiūrėjai, kai apsarės linksmino dangaus gyvento- 
jus šokiais Indros rūmuose. Nuo to laiko Kamos valia mane 
nenugalimai traukia prie tavęs, ir aš trokštu tavo meilės, o 
žavusis karžygy.“ 

Sutrikęs nuo aistringų Urvašės kalbų Ardžūna užsidengė 
rankomis ausis ir atsakė: „Nedera man klausytis tavo meilės 
žodžių, o puikiausia iš moterų. Juk tu — mūsų protėvio, davu- 
sio pradžią visai mūsų giminei, Pururavo žmona. Aš gerbiu 
tave kaip savo pramotę, pagarbiai tau lenkiuosi kaip ir dan- 
gaus karalienei Šačei. Kai susižavėjęs žiūrėjau į tave, galvo- 
jau: „Štai ta garsioji Urvašė, kuri pradėjo mūsų Baratų gimi- 
nę!" Ir mano meilė buvo palikuonio meilė savo pramotei. Ko- 
kius dar jausmus, jeigu ne sūnaus, galiu jausti tau?" 

Į šias kalbas Urvašė atsakė: „O narsusis Pandaus sūnau, 
dangaus gražuolės apsarės ne tokios kaip žemės moterys, jos 
yra laisvos ir savo mylimaisiais pasirenka tuos vyrus, kurių 
trokšta. Žygdarbiais pelnęs dangaus karalystę Puraus ir Baratos 
palikuonis nepadarys nuodėmės, jei pamils mane arba kurią 
nors kitą apsarę. Bet atstumdamas mane, įsimylėjusią, tu, Ar- 
džūna, pasielgsi neteisingai!“ 

Bet Ardžūna buvo ryžtingai nusiteikęs nepasiduoti vilio- 
nėms. Tada supykusi Urvašė jį prakeikė ir išpranašavo, kad 
jam lemta ilgai gyventi moterų menėse ne vyro pavidalu ir 
kad nė viena iš gražuolių jo nepamils. Šis prakeikimas išsipil- 
dė po keleto metų, kai Ardžūna, slapstydamasis su broliais 
nuo priešų persekiojimų, ėmė tarnauti matsijų* karaliui ir 
eunucho pavidalu tapo karaliaus žmonų ir karalienės Utaros 
šokių ir muzikos mokytoju. 

Išsigandęs Ardžūna apie Urvašės prakeikimą papasakojo 
Čitrasenai, o šis apie tai apsakė Indrai. Dievų karalius pasi- 
kvietė Ardžūną ir paguodė. Jis jam pasakė: „Iš tiesų, sūnau 
mano, laiminga tavo motina. Šią naktį tu atlikai tokį žygdarbį, 

kurį vargu ar atliktų didžiausi šventuoliai. Ne kiekvienas at- 
siskyrėlis atsilaikytų prieš Urvašės kerus. Bet nusiramink, Ur- 
vašės prakeikimas išeis tau į gera; jis išgelbės tave ir tavo 
brolius nuo negandų“. Ir Ardžūna nusiramino ir leido savo 
dienas kaip anksčiau su savo draugu Čitrasena, mėgaudamasis 
gyvenimu dangaus karalystėje. 

Pagaliau atėjo laikas Ardžūnai grįžti į žemę pas brolius. 
Ir vežėjo Matalio vežamas stebuklinguoju vežimu, pasiėmęs 
dievų dovanotus ginklus, Ardžūna iš dangaus nusileido į žemę 
pas brolius gūdžioje miško vietoje, kur jie seniai laukė jo 
ir jau pavargo nuo nerimo. Matalis atsisveikino su narsiuoju 
Pandaus sūnumi ir grįžo į dangų. Broliai džiaugsmingai pasvei- 
kino Ardžūną, o jis papasakojo jiems viską, kas jam nutiko 
ant Himalajų kalnų šlaitų, ir apie savo gyvenimą šviesioje 
Indros karalystėje. 

Kai pasibaigė jų ištrėmimo laikas, išsipildė viskas, ką dievai 
buvo išpranašavę Ardžūnai. Aštuoniolika dienų trukusiame di- 
džiame mūšyje Kurukšetroje Pandavai nugalėjo savo priešus 
Dritaraštros sūnus ir atgavo karališkąją valdžią sau ir savo 
palikuonims. 


74. VIŠNAUS GARBINTOJAI IR JO MAJOS PASLAPTIS 


Gyveno kadaise nuo jaunumės garsėjęs išmintimi ir dievo- 
baimingumu karalaitis Kamadamana *. Tos šalies valdovas, Ka- 
madamanos tėvas, negalėjo atsidžiaugti savo doruoju sūnumi, 
bet tik viena jį liūdino: atsidavęs griežtam pasiaukojimui, ka- 
ralaitis atsisakė visų pasaulietiškų džiaugsmų ir buvo davęs 
įžadą niekada nevesti; tėvas jam piršo daug puikių karalaičių 
iš galingų giminių, bet negalėjo priversti jo vesti, kad pratęs- 
tų savo giminę. 

„Moterys — laimės ir gerovės šaltinis, — kalbėjo karalius sū- 
nui.— Nėra geresnio draugo už žmoną; nevedęs nepatiria tik- 
ros palaimos. Ir be moters negalima pratęsti giminės; o netu- 
rintis sūnaus po mirties pakliūva į pragarą, nes nėra kam 
atlikti nustatytas atminimo apeigas. Aš jau senas, ir man, o ne 
tau derėtų būti atsiskyrėliu ir marinti savo kūną. Vesk, ir 
atiduosiu tau valdyti karalystę, o pats pasitrauksiu į miško 
buveinę, žinodamas, kad mūsų giminė neišnyks, nepasibaigs 
kartu su tavimi.“ 

Karalaitis jam atsakė: „Tėve, aš jau seniai atsisakiau pa- 
saulietiškų rūpesčių dėl aukštesnės išminties negu ta, kurią 
išpažįsti tu. Man atsivėrė dieviškoji Višnaus galia, prasiskver- 

bianti į mus ir į visa, kas mus supa pasaulyje. Neprašyk, nie- 
kada nesulaužysiu savo įžado. Nekalbėk man apie karališko- 
sios valdžios naštą, apie giminės pratęsimą. Man leista prisi- 
minti buvusius gimimus *, ir žinau, kad jau tūkstančius kartų 
patyriau senatvę ir mirtį, susijungimą ir išsiskyrimą su žmono- 
mis. Aš buvau žole, krūmu, liana, buvau medžiu *; gimdavau 
naminiu gyvuliu ir plėšriu žvėrimi; buvau moterimi ir vyru, 
paprastu žmogumi ir brahmanu, gyvenau tarp nemirtingųjų. 
Buvau ir asuru, ir rakšu, ir jakšiu, ir gandarvu, ir apsare, ir 
nagų karaliumi. Šimtus kartų išnykdavau žūstant ir išnykstant 
visatai ir vėl atsirasdavau, iš naujo ją sukūrus, kad be galo 
daug kartų vėl atgimčiau. Ir vėl, ir vėl krisdavau kaip apgau- 
lingo egzistavimo auka — ir kiekvieną kartą dėl to, kad ves- 
davau žmoną. 

Žinok, kad praėjusį gimimą,— tęsė karalaitis — buvau die- 
vobaimingas atsiskyrėlis ir mano vardas buvo Sutapas. Jau 
tada buvau visiškai atsidavęs didžiojo Višnaus garbinimui; ir 
už atsidavimą man buvo leista išvysti jį savo akimis. Visaga- 
lis dievas pasirodė man sėdintis ant Garudos ir tarė: „Aš pa- 
tenkintas, kad mane garbini, pasakyk savo troškimą, ir jį pa- 
tenkinsiu“. Aš jam pasakiau: „Leisk, o dieve, perprasti di- 
džiąją tavo majos, tavo stebuklingos jėgos, sukuriančios visą 
šį mūsų regimą pasaulį, paslaptį“. 

„Niekas neperprato majos, niekas negali jos suprasti“ — 
atsakė man dievas,— tęsė savo pasakojimą karalaitis.— Ir jis 
pasekė man sakmę apie Brahmos sūnų, šventąjį išminčių Na- 
radą. 

Narada taip pat norėjo perprasti majos paslaptį ir prašė 
Višnaus jam atskleisti ją. Tada Višnus atvedė jį prie tokio 
tvenkinio ir liepė Naradai pasinerti į vandenį. Ir Narada pa- 
sinėrė į tą vandenį ir išnėrė iš jo mergelės pavidalu. Jis pa- 
miršo savo buvusį gyvenimą. Dabar jis vadinosi Sušila, ir jis 
tapo galingo Kašį valdžiusio karaliaus dukra. Tėvas išpiršo 
Sušilai kaimyno karaliaus Vidarbos sūnų, ir ji patyrė meilės 
laimę ir daugel metų išgyveno pertekliuje ir gerbiama. Sušila 
tapo karaliene ir pagimdė daug sūnų, o paskui atsirado ir 
anūkų. Bet prasidėjo nesantaika tarp jos tėvo ir vyro, ir jie 
abu krito kovoj, ir tada mūšio lauke žuvo daug jos sūnų ir 
anūkų. Šiame lauke ji apraudojo juos, sukrovė didžiulį laido- 
jimo laužą, ant kurio sudėjo žuvusiųjų kūnus ir pati, apsipy- 
lusi ašaromis, puolė į jį. Bet — o stebuklas! — laužas pavirto 
tvenkiniu, ir Višnus už rankos ištraukė iš jo Naradą ir pa- 
klausė: „Ko tu raudi? Tai ir yra mano majos atspindys, o Na- 
rada!“ Tada išminčius paprašė tobulo tikėjimo ir atsidavimo 

aukščiausiai dievybei ir leidimo prisiminti buvusius gimimus. 
Ir jis panoro, kad šis tvenkinys nuo šiol taptų šventas ir jo 
vanduo nuplautų visų maldininkų, kurie į jį pasiners, nuo- 
dėmes. 

Visa tai pažadėjęs Naradai, Višnus liepė jam eiti paskui jį 
ir išvedė iš tamsaus miško ūksmės, kur buvo tas tvenkinys, į 
negailestingai saulės kepinamas plikos dykvietės erdves. Ilgai 
jie ėjo ta dykuma, kentėdami karštį ir troškulį, kol pagaliau 
ji pasibaigė ir tolumoje pasimatė kaimas. „Aš nebegaliu toliau 
eiti — tarė Višnus Naradai ir atsisėdo ant žemės įkalnėje au- 
gančio medžio pavėsy.— Eik į šį kaimą ir atnešk man van- 
dens.” Narada nuėjo ten ir pasibeldė į pirmos lūšnos duris; jas 
atidarė neregėto grožio mergina kerinčiomis akimis, kurios 
buvo panašios į paties Višnaus akis. Išminčius pamilo ją vos 
išvydęs. 

Šiuose namuose jį taip svetingai sutiko, kad jis pamiršo 
savo palydovą, likusį prie medžio už kaimo, ir pasipiršo mer- 
ginai, ir jos tėvai davė sutikimą. Jis vedė tą merginą ir apsi- 
gyveno jos namuose. Praėjo vos dvylika dienų, o jie turėjo 
jau tris vaikus, ir Naradai atrodė, kad taip ir turi būti, ir nė 
kiek tuo nesistebėjo, o netrukus mirė jo uošvis, ir jis pavel- 
dėjo jo namus. 

Vienuolika metų jis išgyveno šiame kaime su savo mylima 
žmona ir vaikais, džiaugdamasis šeimynine laime. Bet dvylik- 
tais metais prapliupo labai gausūs lietūs, artimiausia upė išsi- 
liejo iš krantų ir užliejo viską aplink, ir audringą vėjuotą nak- 
tį Narada gelbėdamasis išbėgo su savo žmona ir vaikais iš na- 
mų. Siautulingas vanduo užliejo juos, pagriebė ir nunešė; ir 
tamsoje per potvynį Narada pametė ir žmoną, ir vaikus. Pats 
jis išsigelbėjo vandens išneštas ant tokios kalvos, vos kyšan- 
čios iš bangų. Raudodamas jis veltui šaukė nuo tos kalvos 
savo artimuosius, ir staiga išgirdo pažįstamą balsą: „„Kurgi tu 
dingai, Narada? Aš tavęs jau visą pusvalandį laukiu". Ir tuoj 
pat išsisklaidė tamsa, ir nurimo audra, ir aiškiai kaip dieną 
Narada pamatė Višnų — jis sėdėjo ant kalvelės po tuo pačiu 
medžiu, o aplink tvyrojo ta pati dykuma. Višnus šypsodamasis 
pažvelgė į nustėrusį Naradą ir jo paklausė: „Ką gi, ar tu pa- 
galiau supratai mano majos paslaptį?" 

Kai Višnus man tai apsakė,— baigė savo pasakojimą ka- 
ralaitis,— jis nuvedė mane prie tokio pat tvenkinio kaip tas, 
kuriame naujai atgimė Narada, ir davė man tokį pat patari- 
mą. Ir aš įžengiau į tvenkinį kaip atsiskyrėlis Sutapas, o iš jo 
išėjau kitam gyvenimui jau mergelės pavidalu. Bet daugiau jau 
manęs nebejaudino nei šio pasaulio džiaugsmai, nei kančios, 

ir dabar, šio paskutinio mano gimimo metu, niekas manęs ne- 
atitrauks nuo Višnaus garbinimo, kuriuo išsivaduosiu nuo šių 
iliuzinių gyvenimų kaitos“. 


75. MARKANDĖJOS REGĖJIMAI 


Didysis išminčius Markandėja iš Angirų giminės klajojo po 
žemę. Jis klajojo daug tūkstančių metų ir aplankė daug šven- 
tų apsiplovimo vietų ir atsiskyrėlių buveinių, lankėsi daugely- 
je šalių ir miestų, ir jo širdis džiaugėsi, kad brahmanai ir 
karaliai dievobaimingi ir dori, kad miestiečiai ir žemdirbiai 
garbina dievus ir laikosi šventųjų įstatymų ir pildo Vedose 
nurodytas apeigas. 

Ir pats Markandėja daug tūkstančių metų kontempliavo die- 
vobaimingas mintis, aukodavo aukas ir marindavo savo kūną. 
Kaip atpildą už tai jis panoro sužinoti visatos sukūrimo pas- 
laptį. 

Vos apie tai pagalvojo, pats nepastebėjo kaip atsidūrė už 
kito pasaulio ribų. Apimtas siaubo ir nevilties, išvydo, kad 
jį supa Nneperregima tamsa, o aplink į neišmatuojamus tolius 
tęsiasi bekraščiai vandenys, ir jis nebeteko vilties išsigelbėti. 

Ten nebuvo nei saulės, nei mėnulio ir nei gabalėlio že- 
mės — vien tik vandenys. Bet paskui Markandėja pamatė žmogų, 
kuris miegojo gulėdamas ant vandens; jo didžiulis kūnas pats 
švytėjo ir apšvietė neperregimą tamsą. Pusiau nugrimzdęs į 
vandenį, jis plūduriavo lyg kalnas arba debesis. 

Markandėja atpažino didįjį Višnų ir nudžiugęs prisiartino 
prie jo. Tą akimirką miegantysis atvėrė burną ir įkvėpdamas 
orą prarijo išminčių. Ir Markandėja vėl atsidūrė matomame 
pasaulyje su jo kalnais, miškais, upėmis, miestais ir kaimais. 
Ir jis nusprendė, kad visa tai jam prisisapnavo. 

Vėl jis klajojo po miestus ir kaimus, ir šventas vietas, ir 
prabėgo dar tūkstančiai metų, ir jis apkeliavo visą visatą ir 
negalėjo rasti jos pabaigos. Bet kartą jis vėl susapnavo nuosta- 
bų sapną. 

Vėl jis buvo plynėje be žmonių; dangus virš jo buvo mig- 
lotas; o apačioje tyvuliavo bekraščiai vandens plotai. Bet pas- 
kui Markandėja pamatė ant banjano medžio šakos miegantį 
kūdikį. Jis švytėjo akinančia šviesa, ir Markandėja užsidengė 
rankomis akis, neįstengdamas žiūrėti į dieviškąjį kūdikį. 

„Be abejo, jau anksčiau esu matęs šį kūdikį“, — pagalvojo 
Markandėja ir priėjo arčiau. Staiga jis išgirdo balsą: „„Nebi- 
jok, Markandėja, mano vaike! Tu gali prie manęs prisiartinti“. 

„Kas tu esi, įžūlusis, be deramos pagarbos kreipęsis į se- 
nelį, išgyvenusį daug tūkstančių metų ir besilaikantį rūsčių 
įžadų? — paklausė pasipiktinęs išminčius.— Netgi Brahma krei- 
piasi į mane su derama pagarba, vadindamas mane ilgaamžiu. 
O gal tu ieškai savo žūties?“ 

Berniukas šypsodamasis jam atsakė: „Mano sūnau, aš — 
Puruša, tavo Praamžis. Aš — Višnus — Narajana *, kuriam pri- 
klauso manyje esanti ir mano sukurta visata. Kašjapos ir Adi- 
tės sūnus, išvadavęs pasaulį iš asuro Balio ir jo valdžios, — 
tik vienas iš mano pavidalų. Daug kartų įvairiais pavidalais 
aš nužengdavau į žemę, kad ją išgelbėčiau nuo blogio. Išgel- 
bėjusi Manų nuo tvano žuvis, padėjęs dievams iš okeano išgauti 
amritą Vėžlys, iš vandens ištraukęs žemę Šernas, Žmogus-liū- 
tas, Liliputas, Parašurama, Rama, nužudęs Ravaną, herojus 
Krišna *, išvadavęs žemę iš piktojo karaliaus Kansos priespau- 
dos, Buda, kuris paskleidė žemėj klaidingą mokymą, kad iš- 
bandytų dievobaimingųjų tikrąjį tikėjimą ir atskirtų teisuolius 
nuo nuodėmingųjų,— vis tai mano avataros, mano pasirodymai. 
Dešimtasis mano įsikūnijimas žemėje bus Kalkinas *, būsimasis 
teisėjas, kuris pasirodys visatos žūties valandą. 

Bet ne tik šie įsikūnijimai, visa visata: saulė, mėnuo ir 
žvaigždės, žemė ir jūra, pasaulio šalys ir laikai — mano išraiš- 
ka, jais aš kuriu, apsaugau ir sunaikinu pats save. Aš — Tri- 
murtis*, vienas dievas trijuose asmenyse. Brahmos asmeniu 
aš sukuriu pasaulį, Višnaus pavidalu — jį saugau, būdamas 
Šyva — jį sugriaunu. 

Vieneri mirtingųjų metai, o Markandėja,— tai tik viena 
dievų diena ir naktis. Dvylika tūkstančių dieviškųjų metų, su- 
sidedančių iš tokių dienų ir naktų, — tai viena Brahmos diena, 
ir visą šią dieną gyvuoja visata. Kai kūrėjas užmiega ir ateina 
Brahmos naktis, visata žūsta. Brahmos naktis tęsiasi tiek pat 
laiko, kaip ir jo diena; kai ji praeina, vėl išaušta nauja diena. 
Brahma iš naujo vėl kuria visatą, O Markandėja, ši visata 
jau ne kartą buvo atsiradusi ir vėl žuvusi, ir dar daugel kar- 
tų ji žus ir vėl bus sukurta iš naujo. O Brahmos gyvenimas 
tęsiasi šimtą jo metų. 

Dvylika tūkstančių dieviškųjų metų besitęsianti Brahmos 
diena sudaro Mahajugą *. Mahajugą — Didžiąją jugą — suda- 
ro keturios jugos — žmonijos amžiai. Kūrimo pradžioje būna 
Kritajuga, Aukso amžius, kuris tęsiasi keturis tūkstančius die- 
viškųjų metų; prieš jį būna ryto brėkšmos periodas, o po jo 
prasideda vakaro prieblanda — ir kiekvienas šis periodas tę- 
siasi po keturis šimtus dieviškųjų metų. Šios jugos metu gimsta 
dorybingi žmonės, ir žemėje gyvena vien griežtai besilaikan- 

tys įstatymų teisuoliai brahmanai; ir šventoji Darmos — Įsta- 
tymo — Karvė tvirtai stovi ant visų keturių kojų. Po to pra- 
sideda Tretajuga, Sidabro amžius, kuris tęsiasi tris tūkstančius 
dieviškųjų metų, o prieš jį ir po jo būna po tris šimtus metų 
ryto brėkšmos ir vakaro prieblandos. Šiame amžiuje dora že- 
mėje sumažėja vienu trečdaliu, žmonės pradeda pamiršti pa- 
reigą; ir norint palaikyti darmą, žmonės suskirstomi į varnas — 
luomus. Tretajugos metu Įstatymo Karvė stovi jau tik ant 
trijų kojų. Dvaparajuga, Vario amžius, tęsiasi du tūkstančius 
dieviškųjų metų, ir su juo siejasi dukart po du šimtus sutemų 
metų. Dar mažiau doros belieka pasaulyje, svyruojančiame tarp 
tamsos ir šviesos, blogio ir gėrio. Žemų aistrų apakinti žmonės 
nebepaiso šventųjų pareigų, o Įstatymo Karvė stovi ant dviejų 
kojų. Pagaliau prasideda Kalijuga, dabartinis niūrus amžius, kai 
žemėje be galo dauginasi ydos, ir pasaulyje belieka tik ket- 
virtis darmos. Todėl jis tęsiasi neilgai — tik tūkstantį dieviš- 
kųjų metų ir du kartus po šimtą metų sutemų. Po to ateina 
nuodėmėse paskendusio pasaulio žūtis; baisi okeano dugne 
slypinti ugnis išsiveržia į paviršių ir praryja visatą. O paskui, 
kai praeina Brahmos naktis, viskas prasideda iš pradžių. 

Visatos žūtis ir jos sukūrimas vis kartosis šimtą Brahmos 
metų. O kai baigsis šio Brahmos gyvenimas, Dievas sukurs 
naują Brahmą, ir vėl viskas prasidės iš pradžių“. 

Ir Višnus pasakė: „O Markandėja, iš manęs prasideda vis- 
kas, kas buvo, yra ir bus. Paklusk mano amžiniems įstatymams 
ir klajok po mano kūne esančią visatą. Visi dievai, visi šven- 
tieji išminčiai ir visi gyvi padarai yra manyje. Aš —tas, ku- 
Iiuo išreiškiamas pasaulis, bet kurio stebuklingasis pasireiški- 
mas — maja — lieka nepaaiškinama ir nepasiekiama“. Ir jis vėl 
prarijo Markandėją. 

Ir atsiradęs pilname gyvybės ir judėjimo pažįstamame pa- 
saulyje, kupiname šviesos, Markandėja jau žinojo, kas buvo 
sapnas, o kas —tikrovė. „Nejaugi šis pasaulis ir aš jame — 
tik dievo regėjimas? — galvojo jis.— O gal ta tamsų tamsa, 
kurioje giūdi Narajana, man tik prisisapnavo?“ 


17. Senoves Indijos mitai 


PAAIŠKINIMAI 
1. KŪRIMAS 


Senovės indų literatūroje, pradedant +edomis, randame daug kūri- 
mo mito versijų. Dažnai net viename šaltinyje, tokiame kaip „Rigveda“ 
ar „Mahabharata“, nėra bendros kosmogoninės koncepcijos ir aprašomi 
visiškai prieštaringi vaizdiniai apie visatos atsiradimą. Versija apie 
pasaulio atsiradimą iš pirmapradžiuose vandenyse išsirutuliojusio Auksi- 
nio Gemalo (Hiranjagarbos) yra labiausiai paplitusi, pradedant brah- 
manų literatūra, ir randama visoje epo periodo literatūroje. Mūsų 
aprašymuose yra panaudoti dvyliktos „Mahabharatos“ knygos, taip 
pat „Šatapatos brahmano“ (XI kn.) kosmogoniniai tekstai, kuriuose 
pagrindiniai vaizdiniai sutampa. „Šatapatos brahmane“ dievas kūrėjas 
. vadinamas Pradžapačiu. Taip pat panaudotas kosmogoninis tekstas pir- 
mosios „Brihadaranjakos upanišadų" knygos, kurioje kūrėjas yra Pu- 
ruša (Žmogus). Kitą, ankstesniąją kūrimo mito versiją žr. 13 mite. 

Bet tada kūrėjas apsidairė aplink <...> ir jį apėmė baimė. Vie- 
natvės baimės motyvą, kaip priežastį sukurti palikuonis, randame ir 
„Brihadaranjakos upanišadų“ kosmogoniniame mite. Tačiau šioje ver- 
sijoje Puruša sukuria moterį, perskildamas pusiau. Mes panaudojome 
patriarchato mitologijai būdingą epo versiją, kur moteris gimimo akte 
nedalyvauja (plg. Atėnės gimimas iš Dzeuso galvos graikų mitologijo- 
je ir t. t.). 

<...> Jis pagimdė šešis sūnus <<.:. >. Brahmos sūnų skaičius 
ir vardai skirtinguose epo ir puranų tekstuose labai nevienodi; mes 
pasirinkome labiausiai paplitusį variantą. „Mahabharatoje“ ir pura- 
nuose, be išskaičiuotų šešių Brahmos sūnų ir septintojo Dakšos, mi- 
nimas taip pat Brigus (žr. 2), Rudra—Šyva (žr. 3), Narada (žr. 29), 
Vasišta, Darma ir kt. 

<...> Kūrinių valdovus. Pradžapatis brahmanų literatūroje — tai 
dievo kūrėjo vardas; epe ir puranuose — tai įprastas Brahmos sūnų, pir- 
mųjų jo sukurtame pasaulyje pagimdytų esybių, epitetas. 

<...> gimęs iš kūrėjo sielos <...>. Neretai visi šeši vadinami 
gimusiais iš sielos (manasodža), bet kai kuriose puranų versijose tik 
Maričis gimsta iš Brahmos sielos, kiti (kaip mūsų tekste) — stebuk- 
lingai atsiranda iš įvairių jo kūno dalių, nors versijos ir skiriasi. Kar- 
tais ir Maričis atsiranda kitaip: pavyzdžiui, „Brahmavaivartos purane" 
(1 kn.) Maričis gimsta iš Brahmos peties, Atris — iš dešinės šnervės, 
Kratus — iš kairės, o toliau aprašymas skiriasi nuo mūsų pasirinktos 
versijos. Žr. toliau taip pat apie kitų Brahmos sūnų gimimą — Bri- 
gaus (2), Rudros (3), Narados (29) —ir apie rakšų bei jakšių atsiradimą 
(žr. 34). 

Kašjapa — kai kuriuose tekstuose vadinamas paties Brahmos sūnu- 
mi; epe taip pat dažnai jam taikcmas Pradžapačio epitetas. 

Darma — teisingumo dievas, įkūnijantis moralinės teisėtvarkos įsta- 
tymo — darmos — sąvoką (žr. 75). Epe ir vėliau kai kada sutapatina- 
mas su mirties dievu Jama. 

Angirai — jau „Rigvedoje“ minima išminčių ir aiškiaregių, tarpi- 
ninkų tarp dievų ir žmonių, giminė; tyrinėtojai sieja sanskrito angirą 
su graikų aggelos „žinianešys“ (angelas). 

Dakša (vedose — vienas iš Adičių) <...> atsirado iš didžiojo 
dešinės kojos piršto. Šis vardas giminingas lotynų kalbos dexter, slavų 
desnica, tai paaiškina asociaciją su dešiniąja puse. „Brahmavaivartos 
purane” Dakša gimsta iš dešiniojo kūrėjo šono (Brigus — iš kairiojo). 

Virinė, tapatinama su Naktimi (Ratre), kai kuriuose mituose vā- 
dinama Dakše. 

<...> penkiasdešimt dukterų <...>. Kai kuriuose šaltiniuose 
minima šešiąsdešimt ir kalbama apie tai, jog dešimt jų buvo išleistos 
už žmonijos protėvio Manaus. 

Vyriausioji Dakšos dukra <...>. Epo tekstucse dažnai Kašjapos 
žmonos pradedamos skaičiuoti nuo Aditės, po kurios eina Ditė ir 
Danu, bet „Mahabharatoje“ labai ryškiai atsispindi seniausios pasau- 
lėjautos demonų asurų, vyresniųjų dievų brolių, įvaizdis. 

Adičiai, vedose šią dievų grupę sudaro septyni arba aštuoni nariai. 
Povediniame periode jų skaičius padidėja iki dvylikos, šiai grupei 
priskiriami anksčiau jai nepriklausę dievai — Indra, Tvaštaras, Savitaras 
ir kiti, bet jai jau nebepriklauso Dakša. Adičio vardas dažnai siejamas 
su dievu Vivasvatu (žr. 6) ir tampa Saulės sinonimu. 

<...> Jauniausias Aditės sūnus Višnus <...>. Vedose Višnus — 
antraeilė dievybė (kaip manoma, susijęs su saulės mitologija) ir Adi- 
čiams nepriskiriamas. Pradedant brahmanų literatūra, jo reikšmė ne- 
paprastai padidėja, ir vėlyvajame epe jis jau minimas atskirai nuo 
Adičių; Aditės ir Kašjapos sūnus — tai tik vienas iš jo įsikūnijimų 
(žr. 75). Induistų religijos Višnus — vienas iš vyriausiųjų dievų, pa- 
saulio saugotojas. 


2. ASURAI, VYRESNIEJI DIEVŲ BROLIAI 


Vedose asurai vaizduojami kaip į gyvates panašios būrybės, žmo- 
gui priešiškų gamtos jėgų įsikūnijimas (žr. 5 mitą apie demoną Valą, 
15 mitą — apie Višvarupą ir Vritrą). Epe jų paveikslai antropomorfi- 
zuojamį. 

Šalmalis — šilkmedis (Salmalia Malabarica) 

Maja — ankstyvuosiuose paminkluose reiškia antgamtines savybes, 
kurių turi demonai ir dievai, visokie burtai, anas pasaulis ir panašiai. 
Vėliau induizmo religinė filosofinė koncepcija mają traktuoja kaip 
aukščiausiosios būtybės teigiamą būties iliuziškumą (žr. 74). 

<...> sujungė šiuos tris miestus į vieną <...>. Trijų asurų 
dangaus miestų įvaizdis atsirado vedų literatūroje. Vėliau išsirutuliojo 
sakmė apie tris sujungtus miestus Tripurą (žr. 69). 

Šukra — indų astronomijoje — Veneros planetos pavadinimas. 

Brihaspatis — Jupiterio planeta. 


3. RUDRA IR DAKŠOS AUKOJIMAS 


Rudros pavidalo aprašymo pagrindas paimtas iš vedų šaltinių. 
Mitas apie tai, kaip buvo sutrukdytas Dakšos aukojimas, taip pat 
siekia vedų laikus. Dakšos dukros ir Šyvos žmonos Satės paveikslas 
ir jos nuoskaudos bei susideginimo motyvas, aptinkamas povedinėse 
mito versijose, daugeliu detalių nesutampa su vedų versijomis. Šyvos 
prototipas Rudra, viena iš vyriausių epo ir induizmo panteono dievy- 
bių, tikriausiai jau vedose atspindi labai archaiškus ikiarijinės Indijos 
gyventojų mitologijos bruožus. Mite apie Dakšos aukojimą atsispindi 
Rudros kulto įtraukimas į vedų ritualą, nors iš pradžių, matyt, jis 
nebuvo būdingas. 

Himavatas, arba Himalaja — indų literatūroje Himalajų kalnų, taip 
pat jų viršūnę įkūnijančios dievybės pavadinimas. 

Šyva, tai reiškia Maloningasis — toks tradicinis vardo (kaip eufe- 
mistinio epiteto) aiškinimas. Tačiau šiuolaikiniai tyrinėtojai mano jį 
esant dravidiškos kilmės ir turint tą pačią reikšmę kaip ir arijų Rud- 
ra — Raudonasis. 

Salė („Dorybingoji"). Mitas apie jos susideginimą siejamas su taip 
pat vadinamu barbarišku viduramžių Indijos našlių sudeginimo papro- 
čiu. 

Aukso amžius. Apie žmonijos istorijos dalijimą į keturis „amžius“ 
indų mitologijoje žr. 75. 

Mrigaširša („Antilopės galva“) — trijų žvaigždžių žvaigždynas, iš 
dalies atitinkantis Orioną; Ardra atitinka Oriono a. 

<...> auka <...> buvęs pats Kūrinių valdovas <...>. Apra- 
šomoji versija atspindi Dakšos aukojimo mitą iš „„Aitarėjos brahmano“ 
(III kn.), kuriame pasakojama apie Pradžapačio (brahmanuose tai, kaip 
minėjome,— dievo kūrėjo vardas, netapatus Dakšai) kraujomaišos ryšį 
su savo dukra, gražiąja aušros deive Ušase. Jo sūnūs dievai sukuria 
Rudrą ir suteikia jam pačias rūsčiausias savo savybes kaip tik dėl 
to, kad nubaustų Pradžapatį. Jau šioje versijoje pasirodo astralinė 
simbolika: Pradžapatis tapatinamas su Mrigaširšos žvaigždynu, Rudra — 
su Ardros, o Ušasė —su Rohinės (Tauro) žvaigždynu, tai rodo dar 
vieną ryšį su epo Dakšos, mėnulio Zodiako žvaigždynų tėvo, mitologija 
(žr. 1). Mito apie Pradžapačio nuopuolį atbalsis epo versijose — tai 
užuomina apie Dakšos ožio galvą, kitkuo povedinėje literatūroje jis 
jau nesiejamas su pasakojimu apie Dakšos aukojimą, atspindinčiu 
seniausios epochos arijų genčių vyriausiojo dievo Rudros pradinį at- 
stūmimą nuo bendro somos ritualo; vienintelis Rudros—Šyvos pykčio 
motyvas — paniekinimas dievų, nepakvietusių jo į aukojimo apeigas. 
„Kaušitakio brahmane“ (VI kn.) kraujomaišos nuodėmės versija kiek 
kitokia,— ten Pradžapačio sūnūs dievai pamato rytuose pasirodžiusią 
savo seserį Ušasę, ir iš jų tuo metu išsiliejusios ir Pradžapačio į aukso 
indą surinktos sėklos giinsta tūkstantakojis dievas — Rudra. Daugumoje 
kitų šio siužeto vedų tekstų laikomasi versijos, kuri mūsų aprašyme 
pateikiama pirma (pagal „Šatapatos brahmaną“, įtraukiant epizodus ir 
detales, rodančius Šyvos ir Dakšos giminystės ryšius iš „Vajaus pu- 
rano"). 

Rudros — vedų mitologijoje — kraupi gyvačių pavidalo demonų ka- 
riauna — Rudros palyda. Povediniame periode — vienuolikos šalutinių 
dievų grupė kartu su dvylika Adičių ir aštuoniais Vasais bei dviem 
Ašvinais (arba Djausu — Dangumi ir Pritive — Žeme), sudaranti tra- 
dicinį „Trisdešimt trijų“ panteoną. 

<...> vedė Žemę <...>. Vedų mitologijoje Marutų motina yra 
mitologinė Karvė, vadinama Prišne („,„Dėmėtąja“), kartais tapatinama su 
žeme, kartais su lietaus debesiu. Puranuose Marutų motina vadinama 
Dite. | 


4. INDROS DARBAI 


Šioje sakmėje Indra vaizduojamas daugiausia pagal vedų šaltinius. 
Tačiau Aditės sūnumi Indra tampa tik epo mitologijoje; vedų lite- 
ratūroje kalbama apie stebuklingą gimimą, bet motinos vardas nemini- 
mas. „„Atarvavedoje“ jo motina vadinama Ekaštaka (su Ratre, Naktimi, 
tapatinama deivė). Indros tėvu laikomas Djausas arba Pradžapatis. (Brah- 
manuose Indra dažnai vadinamas jauniausiuoju Pradžapačio sūnumi 
arba pasakojama, kad dievai patys sukūrė Indrą ir išsirinko valdovu.) 

<...> gimė <...> nepaprastu būdu <...>. Apie tai kalbama 
jau „Rigvedoje“, bet neapibrėžtais posakiais, pats Indros atsiradimo 
+R84 būdas neminimas (plg. stebuklingą Brahmos sūnų gimimą 

mite). 

Emuša. Mitas apie Indros pergalę prieš šį demoną šiek tiek mini- 
mas „Rigvedoje“. Brahmanuose Emuša — vardas demoniško šerno, pakė- 

lusio savo iltimi žemę; tikriausiai tai garsios Višnaus avataros (,,per- 
sikūnijimo“) prototipas (žr. 22). 

Vadžra — mitinis griausmavaldžio dievo Indros ginklas, kurį jam 
nukalė Tvaštaras; kai kuriuose tekstuose jį Indrai padovanojo Kavja 
Ušanas. Vadžra vaizduojama auksinė arba geležinė, su keturiais arba 
šimtu kampų ar disko formos, vėliau — kryžminė. „Mahabharatoje“ 
pasakojama, kad vadžra buvo padaryta iš kaulų šventojo atsiskyrėlio 
Dadičio, kuris pats paaukojo savo skeletą šiam reikalui. 

Soma — ritualinis svaiginantis gėrimas; buvo gaminamas iš syvų 
somos augalo, kurį dabar sunku identifikuoti (kai kurie šiuolaikiniai 
tyrinėtojai mano, kad tai galėjusi būti musmirė, žynių naudojama kaip 
narkotikas); paralelė su senovės iraniečių ritualo haoma rodo, koks 
senas somos kultas. Jau vedose somos ritualas siejamas — nelabai aiš- 
kiai — su mėnulio mitologija; vėliau soma sutapatinama su mėnuliu, 
o epe Soma — mėnulio dievo vardas (žr. 12). Tvaštaro, indų mitologi- 
jos Hefaisto, padaryta taurė somai — mėnulis. Povedinėje mitologijoje 
soma tapatinama su nemirtingumo gėrimu amrita (žr. 24). Mitas, kad 
somą atnešė iš dangaus Indros paukštis erelis, neaiškiai minimas ke- 
liuose „Rigvedos“ himnuose. 

Pulomanas — Danu sūnus; Indros pergalė prieš Pulomaną paviršu- 
tiniškai minima epe ir puranuose; tikriausiai jis neidentiškas Pulomanui 
iš sakmės apie Pulomą (žr. 19). 

Šačė —tos pačios šaknies vardas kaip ir Indros epitetas Šakra 
(,„Galingasis“). Vedose Indros žmonos vardas — Indranė. 

Namučis. Mitas apie Indros pergalę prieš Namučį pasakojamas 
„Šatapatos brahmane“ ir kai kuriuose kituose šaltiniuose. ,„Mahabhara- 
toje" pagrindinis šio mito motyvas įsilieja į mito versiją apie Vritrą — 
Indra, kovodamas su Vritra, aptaško savo ginklą putomis. 

Sura — vedų epochoje — stiprus svaiginantis gėrimas, kitaip negu 
soma — nešventas. 

Ašvinai — žr. 6 ir paaiškinimus. 

<...> smogė į <...> Ušasės <...> vežimą <...>. Šiame ve- 
dose minimame mite kai kurie tyrinėtojai įžvelgia Indros paveikslo 
soliarinį aspektą (aušra traukiasi nuo saulės spindulių) ir paralelę su 
graikų mitu apie Apoloną ir Dafnę (vienas iš Ušasės vardų vedų li- 
teratūroje — Dahana, Degančioji); kiti čia nori matyti patriarchato prad- 
menų pergalę prieš archainį, savo pozicijas užleidžiantį matriarchato 
dievybės kultą. 


5. KARVIŲ PAGROBIMAS 


Mitas pateikiamas pagal garsųjį himną-dialogą iš „Rigvedos“ (X kn.), 
iš kurios išrašyti Saramos ir panijų pokalbiai, ir pagal Šaunakio „Bri- 
hadevatą" (IV—III a. pr. m. e.). 

Panijai. Vedų literatūroje mitologiniai šios demonų genties bruožai 
susipina su realios tautos bruožais, kai kurie tyrinėtojai panijus tapati- 
na su iraniečių parnų gentimi, gyvenusia prie Okso (Amudarjos). Yra 
dar prielaidų apie dravidišką šio etnonimo kilmę. 

Sarama („Greitoji“) — mitinė kalė, pragaro šunų, sergstinčių kelią 
į mirusiųjų karalystę, motina (žr. 40), kartais laikoma visų plėšriųjų 
žvėrių pramote. Šis vaizdinys povedinėje literatūroje išnyksta. 

Vala („Ola“) — mitinės olos, kurioje slepiamos pagrobtosios kar- 
vės—vandenys, demonas; kartais dar vadinamas Vritros broliu (žr.15). 


6. VIVASVATAS IR JO VAIKAI 
Mitas apie aštuntojo, motinos atstumto, Aditės sūnaus gimimą mi- 

nimas X „Rigvedos“ knygoje ir pateikiamas ,Šatapatos brahmane“ 
(III kn.). Vedų mitologijoje aštuntas (pasak kai kurių versijų — sep- 
tintas) Aditės sūnus Vivasvatas, arba Martanda („Pagimdytas miręs“), 
yra paskutinis iš jos sūnų Adičių. Su saulės dievu Surja jis sutapati- 
namas vėliau. 

Saranju — Tvaštaro duktė, kartais įgaunanti zoomorfinį pavidalą. 
Mitas apie Vivasvato vedybas su Saranju minimas X „Rigvedos“ kny- 
goje ir išsamiau aprašomas Sajanos (XIV a.) komentaruose. Vėlesnėse 
puranų versijose Saranju pakeičia Višvakarmano duktė Sandžnia (žr. 
toliau). 

Jama („Dvynys“). Mitas apie Jamą ir Jamę — vienas iš seniausių 
vedų mitų (tai rodo ir iraniečių paralelė — Jima ir Jimak) — tikriausiai 
atspindi arijų dvynių mito variantą. Iraniečių mitologijoje Jima — 
aukso amžiaus žmonių karalius, kai žemėje nebuvo mirties ir kančių. 
Indų Jamos mitologijoje tai neminima, bet vienas iš ryškiausių išliku- 
sių motyvų yra jo atsisakymas kraujomaišos vedybų su seserimi, — tai 
ir sudaro žinomo himno-dialogo iš „Rigvedos“ knygos turinį. Tačiau 
kai kuriuose vedų tekstuose vaizduojama, kad ši nuodėminga sąjunga 
įvykusi (žr. 8), ir veikiausiai ji ir buvo laikoma Jamos mirties prie- 
žastimi (plg. biblinį mitą apie Adomo ir Ievos nuodėmę), nors tie- 
sioginių įrodymų tekstuose nerandame. Vėlesnėse versijose Jamos nuo- 
dėme laikoma pamotės įžeidimas (žr. toliau). 

Sanis, arba Šanaiščara — indų astronomijoje — Saturno planetos pa- 
vadinimas. Tapatė, Kaitrioji, kaip ir Šanis, tarp Vivasvato vaikų atsi- 
randa tik vėlesnėse mito versijose; paskui ji tampa ,„Mahabharatos“ 
herojų protėvio Kuraus motina. 

Darma — žr. 1 mito paaišk. 

Sandžnia. Vėlesnėse versijose, kuriose Sandžnia — Višvakarmano 
dukters vardas (žr. arkstesnį paaišk.), jos vietininkė vadinama Čaja, 
taip pat reiškia „Atspindys“ (paraidžiui „Šešėlis“). Šiose versijose saulės 
dievo žmonos pabėgimo motyvas kitas — ji negali pakęsti jo skleidžia- 
mo karščio. Paskui jos tėvas Višvakarmanas, norėdamas sumažinti šį 
karštį, nutašo dalį Vivasvato ugninio kūno ir suteikia jam gražiausią 
pavidalą (žr., pavyzdžiui. „Markandėjos purano“ versiją). 

Ašvinai. („Gimę iš arklio") — paprastai laikomi ryto brėkšmos ir 
vakaro sutemų, arba vakarinės ir rytinės žvaigždės, dievais, nors iš 
tikrųjų gamtos fenomenas, sudarantis šių paveikslų pagrindą, vedų 
tekstuose, atrodo, nėra aiškiai aprašytas. Tyrinėtojai sieja Ašvinus su 
graikų mitologijos Dioskūrais, turinčiais daug bendrų bruožų. 

Surja — saulės mergelė; moteriškasis saulės dievo Surjos vardo 
variantas. Plg. graikiškosios paralelės Helijo ir Elenos vardus — jie 
tos pačios kilmės, kaip ir indų; Elena — Dioskūrų sesuo. Mergelė Sur- 
ja kai kuriuose tekstuose taip pat laikoma Ašvinų seserimi (galbūt 
šiuo atžvilgiu jos antrininkė — Vivasvato duktė Tapatė, žr. ankstesnį 
tekstą); kartais ji tapatinama su aušros deive Ušase. Kai kuriuose 
tekstuose Ušasė — Ašvinų motina. Tyrinėtojai mano, kad taip teigti 
leidžia Deivės Motinos ir dviejų zoomorfinių palydovų derinys, užfik- 
suotas mitologijoje ir ikonografijoje netgi už indoeuropiečių pasaulio 
ribų (Ašvinai iš pradžių, matyt, buvo garbinami žirgų pavidalo). Kai 
kuriose mito apie Somos piršlybas versijose Ašvinai pasirodo kaip 
Somos piršliai, o ne kaip Savitaro dukros jaunikiai; jie ateina pas 
Saulę prašyti jos dukros rankos mėnulio dievui (čia nuoroda į pa- 
ralelę iš lietuvių mitologijos, kur du broliai, „Dievo sūnūs“, atjoja 
ant žirgų ir peršasi Saulės dukrai). Vedose Ašvinai dažnai vadinami 
„Dangaus (Djauso) vaikais“. Nasatjo ir Dasros vardais jie vadinami jau 

epo mitologijoje (nors ir ten dažniau vartojamas bendras Ašvinų var- 
das), vedose tai — abu vienodai apibūdinantys epitetai („Draugiškasis“, 
„Padedantysis“; nors pirmasis, kaip manoma, iš tikrųjų siejamas sune- 
arijietišku arklio pavadinimu, t. y. sutampa su Ašvinų vardu). 

Budžjus. Mitas apie jį miglotai minimas keliuose I „Rigvedos“ 
knygos himnuose, 

Jamuna — senovinis Džamnos upės pavadinimas. 

Matarišvanas — neaiškios kilmės vedų literatūros trečiaeilis dievas; 
jau „Atarvavedoje“ minimas kaip vėjo dvasia, kai kada sutapatinamas 
su ugnimi, kurią jis atnešęs iš dangaus į žemę (indiškasis mito apie 
Prometėją variantas, tačiau be dievų kovos motyvo). 


7. SAKMĖ APIE MIRTIES ATSIRADIMĄ 


„Mahabharatoje“ ši sakmė pateikiama du kartus: VII ir XII kny- 
gose, bet į epo mitologijos visumą neįsilieja. Paprastai epe ir pura- 
nuose Mirtis (Mritjus) — vyriškosios giminės dievybė, kartais tapati- 
nama su Jamu, jo palydovu (žr. toliau 45, tačiau aprašyme rusų kalba 
mes palikome Mirtį moteriškosios giminės). Pasak kai kurių epo va- 
riantų, pernelyg tirštas žemės apgyvendinimas sukėlęs antrąjį tvaną; 
šis mitas paprastai siejamas su trečiu Višnaus įsikūnijimu (žr. 22). 

<...> apsivilkusi tamsiai raudona suknia. Senovės Indijoje rau- 
dona spalva reiškė mirtį. 

<...> pasuko į Pietus savo keliu <...>. Senovės indų mitolo- 
gijoje Pietūs — mirties šalis, kur gyvena mirusiųjų vėlės (žr. 40). 


8. SAKMĖ APIE NAKTIES SUKŪRIMĄ 


Beveik nepakeista pateikiama iš „Juodosios Jadžurvedos“ (,„Mait- 
rajanija samhita“, 1 kn.). 


9. SAKMĖ APIE TVANĄ 


Iš esmės pateikiama pagal vedų (,Šatapatos brahmano“ 1 kn.) ver- 
siją, kai kurios detalės paimtos iš „Mahabharatos“ III knygos mito 
apie tvaną. Apskritai ,,Mahabharatos“ versija iš esmės skiriasi nuo 
vedų; Manų išgelbėjusi žuvis epe laikoma dievo Brahmos įsikūnijimu. 
Vėlesnėse versijose, puranuose, žuvis — vienas iš Višnaus įsikūnijimų 
(avatarų) (žr. 75). 


10. GANDARVAI IR NAGAI 


Gandarvų ir nagų mitologija čia pateikiama pirmiausiai iš epo šal- 
tinių. „Rigvedoje“ CGandarva — padangėse gyvenanti dvasia, sauganti 
somą, asocijuojasi su vaivorykšte (iraniečių paralelė — Gandareva, dra- 
kono vardas). „„Atarvavedoje“ gandarvai kartu su apsarėmis yra blo- 
gos miškų ir vandenų dvasios, vilkolakiai, kai kada zoomorfinio pa- 
vidalo, kai kuriais bruožais primenantys viduramžių krikščioniškosios 
demonologijos sukubus ir inkubus. Kai kurie tyrinėtojai indų gandar- 
vus lygina su graikų mitologijos kentaurais. Nagai atsiranda tik po- 
vedinėje mitologijoje. 

Kitos dešimi jo žmonų <...>. Skirtinguose epo tekstuose iš 
Kašjapos kilusių mitologinių būtybių ir gyvulių genealogija labai ne- 
vienoda ir nevientisa (taip pat kaip nevienodai išvardijamos ir Kašja- 
pos žmonos). Paprastai visose versijose Vinata — paukščių suparnų mo- 
tina, o Kadru —slibinų nagų motina (žr. 25). Apie kitus Kašjapos žmo- 

nų palikuonis epo tekstuose randame daug įvairovės. Arišta vadinama 
arba kai kurių plunksnuočių, arba gandarvų motina, Kapila — karvių, 
bet taip pat gandarvų ir apsarių, Munė — gandarvų, bet kituose teks- 
tuose — apsarių (kita apsarių atsiradimo versija aprašoma toliau). Be 
to, skirtinguose epo ir puranų tekstuose minimos Simhika — Rahaus ir 
kitų užtėmio demonų motina; Danaju — Vritros ir kitų drakonų mo- 
tina (žr. 15, kur nurodoma kita Vritros kilmė); Kroda — pykčio de- 
monų motina ir daugelis kitų. 

Patala — bendras pavadinimas septynių požemio sričių, kuriose 
gyvena nagai ir demonai. 

Sarasvatė — vedose — upės deivė, įsikūnijimas Sarasvatės upės, ve- 
dų epchos laikais ribojančios arijų genčių gyvenamąsias vietas ir lai- 
komos šventa. Vėliau sutapatinama su deive Vače, kalbos personifika- 
cija —epo periode ji tampa išminties ir iškalbos deive, vadinama 
Brahmos dukterimi, bet dažniausiai žmona arba Dakšos dukterimi. Brah- 
manuose perteikiamas mitas apie deivę Vačę, kuri, dievų prašoma, 
išviliojo iš gandarvų somą (,Šatapatos brahmano“ III kn.). 

Apsarės, arba dapsarasės („judančios vandenyse“),— žemesniosios 
mitologijos vaizdiniai, iš pradžių, matyt, buvusios panašios į europiečių 
mitologijų nimfas, najades arba undines; nuolat asocijuojasi su gan- 
darvais. Matyt, į dangaus sferą patenka vėliau, kur tampa Indros ka- 
Ialystės šokėjomis ir kurtizanėmis (plg. arabų mitologijos hurijas). 
Pasak kai kurių versijų, apsarės, kaip ir kitos brangenybės, atsiranda 
iš okeano jo garsiojo plakimo metu; arba šios kilmės yra tik viena 
iš jų — Ramba (žr. 24). 

<...> gandarvų miestas — Gandarvapura, atitinka europietiškąją 
Fata Morganą. 

<...> gandarvai <...> užpuolė <...> nagus <...>. Apie 
tai pasakojama III „Višnaus puranų“ knygoje. 


11. UGNIES DIEVO AGNIO PABĖGIMAS 


Šis mitas aptinkamas jau X „Rigvedos“ knygoje — himne-dialoge 
tarp Agnio ir Varūnos. Įvairios jo versijos aprašomos vedų literatū- 
roje ir V bei XIII „Mahabharatos“ knygose; epo literatūros versijoje 
Agnis prakeikia varles. 

<...> Vasai <...> Geradariai (arba Šaunieji). Iš pradžių ši 
dievų grupė tikriausiai buvo vedų panteono periferijoje; dievai Anila 
ir Anala nebuvo identifikuojami su svarbiausiomis vėjo ir ugnies 
dievybėmis — Vajumi ir Agniu— ir vėliau neretai nuo jų skiriami. 
Puranuose Agnis vadinamas tikru Angiro sūnumi (nors III ,„Mahabha- 
ratos” knygoje apie Angirą kalbama kaip apie Agnio įsūnį). 

Ahanas. Kitose versijose vyriausiasis Vasas vadinamas Apa— 
vandens įsikūnijimu. 

Druva („Tvirtasis, Nepajudinamasis“) — indų astronomijoje Šiau- 
rinės žvaigždės pavadinimas. Kartais personifikuojamas kaip Manaus 
anūkas, žemės karalius, už dievobaimingumą paimtas į dangų. 

Soma — iš pradžių ritualinio gėrimo arba augalo, iš kurio jis ga- 
minamas, įsikūnijimas (žr. 4 mito paaišk.); povediniame panteone ga- 
lutinai tampa mėnulio dievu. Dažnai vadinamas Atrio sūnumi, kar- 
tais — Darmos sūnumi arba dar kitaip. 

Djausas, Dangus — vienas iš ankstyviausių vedų panteono dievų ir 
iš pradžių tikriausiai jų valdovas, atitinkantis graikų mitologijos Dzeu- 
są (jų vardai yra tos pačios indoeuropietiškos kilmės). Tačiau jau 
„Rigvedos“ seniausiuose himnuose Djauso — Dangaus — kultas, nuolat 
siejamas su Pritivės — Žemės („visuotiniai gimdytojai") kultu, pradeda 


252 


menkėti. Paskui jis visiškai išnyksta iš panteono ir tik epizodiškai mini- 
mas „Mahabharatoje“, kur jis šliejamas prie Vasų,— čia tapatinamas 
su jauniausiu Vasų broliu — Prabasa. 

<...> aukos Atnašautojas (Hutavaha) — vienas iš Agnio epitetų; 
čia turima omeny ritualinė ugnies, kurioje sudeginama auka, funkci- 
ja, — Agnis auką pakelia aukštyn dievams. 

<...> Varūnos, <...> nakties valdovo <...>. Vedose jis nuo- 
lat siejamas su naktimi, taip pat kaip jo brolis Mitra — su diena. 


12. MĖNULIO DIEVAS SOMA 


Dievų ir asurų karas dėl pagrobtos Brihaspačio žmonos Taros daž- 
nai minimas indų epo ir vėlesnėje literatūroje kaip žiliausios senovės 
įvykis. Mito pagrindas yra astralinė simbolika (pats Taros vardas reiš- 
kia „Žvaigždė“). Sakmė čia pateikiama pagal „Višnaus purano“ (IV kn.) 
versiją. 

Sakmė apie Somos žmonas ir Dakšos prakeikimą pateikiama pagal 
XII „Mahabharatos“ knygos tekstą. 

Budos planeta — Merkurijus. 

<...> kur ji įteka į okeaną. Sarasvatės (Sarsutės) upė, dabar iš- 
nykstanti Radžastano dykumos smėlynuose, senovėje įtekėdavo į 
okeaną. 


13. PURUŠOS AUKOJIMAS 


Šis mitas, kuriame pirmą kartą indų literatūroje minimos var- 
nos — keturi pagrindiniai senovės Indijos visuomenės luomai, pateikia- 
mas garsiajame „Himne Purušai“ (,,„Purušos suktoje“) ir X „Rigvedos“ 
knygoje. Karinis luomas himne pavadintas „radžanjais“, bet vėliau 
nuolat vartojami žodžiai „kšatrijai“, „„kšatra“. 


14. SAKMĖ APIE PURURAVĄ IR URVAŠĘ 


Šis garsus mitas, pasaulio literatūroje ir folklore paplitusios sakmės 
apie mirtingojo meilę antgamtinei būtybei indiškoji versija, čia iš 
esmės pateikiamas pagal „Šatapatos brahmaną“ (XI kn.). Po išsiskyrimo 
susitikusių Pururavo ir Urvašės dialogas paimtas iš X „Rigvedos“ kny- 
gos himno-dialogo. Taip pat pasinaudota IV „Višnaus purano“ knyga, 
iš kur paimti epizodai apie Mitrą ir Varūną ir apie gandarvų gorę su 
žarijomis, bei kai kuriais kitais šaltiniais. 

Kita šios sakmės versija (artima ,„Matsjos purano" versijai) pa- 
naudota garsioje Kalidasos dramoje ,„Narsumu laimėta Urvašė“. 

Ila, arba Ida,— Manaus dukra, jo sukurta po tvano per aukojimo 
apeigą (žr. 9), kai kuriose sakmėse Mitros ir Varūnos malone buvo 
paversta vyru. Būdama moteris, ji nuo mėnulio dievo Somos sūnaus 
Budos (Merkurijaus planetos įsikūnijimas) pagimdė sūnų (žr. 12) Pu- 
ruravą — Mėnulio dinastijos, kuriai priklauso svarbiausios ,,„Mahabha- 
ratos” sakmės herojai, pradininką. 

Ikšvakus — vyriausiasis Manaus sūnus, pradininkas vadinamosios 
Saulės karalių dinastijos, kuriai priklauso ,„Ramajanos“ herojai; kai 
kuriuose tekstuose Ikšvakus — antrasis Manaus sūnus, pirmasis yra 
nedorasis karalius Vena, žuvęs per savo nuodėmę; pasak kitų versi- 
jų, Vena kilęs iš Druvos giminės (žr. 52). Kiti Manaus sūnūs taip pat 
yra įvairių karališkųjų giminių pradininkai (žr. 31, 42, 72). 

<...> Geidulys, Nauda ir Dorybė — atitinkamai Kama, Arta ir 
Darma — trijų tradicinių brahmanų etikos gyvenimo tikslų — t. y. ve- 

dybinio gyvenimo norint palikuonių, šeimos materialinės gerovės ga- 
rantijos ir religinių nuostatų bei apeigų laikymosi — įsikūnijimai 
(„trivargas“). Šis epizodas mūsų paimtas iš „Matsjos purano“ ver- 
sijos. 

Mitra — dievybė, kuri vedose nuolat asocijuojasi su Varūna— 
vienas iš jų įkūnija dieną, kitas — naktį. Vedų literatūroje Mitra — 
tai dievybė, į kurią kreipiamasi sudarant visokias draugiškas sąjun- 
gas ir susitarimus; dėl to jo vardas tapo draugiškumo simboliu, o vė- 
liau reiškė bendrinį „draugo“ pavadinimą. Bet šio senovės dievo reikš- 
mė vedų literatūros epochoje jau blanksta. 

Nandana — Indros dangaus karalystės mitinė giraitė (žr. 27). 

Agastja — paprastai vadinamas Varūnos sūnumi, puranuose — kai 
kada Pulastjos sūnumi (ž. 60). 

Vasišta — epe dažnai minimas kaip Brahmos sūnus, gimęs iš jo 
kvėpavimo (žr. 1 mito paaišk.). 

Kurukšetra — Vidurio Indijos lyguma dabartinio Delio rajone, kur 
vyko „Mahabharatoje“ aprašytas didysis mūšis; istorinė sritis, kurų 
šalis, kurios tauta kartu su pančalais sudarė pirmųjų vergovinių Gango 
slėnio valstybių branduolį. 

amis — Mimosa suma. 

Ašvata — šventasis figmedis (Ficus religiosa). 

<...> pasikėsino į brahmanų turtą <...>. Apie Pururavo žūtį dėl 
konflikto su brahmanais pasakojama I „Mahabharatos“ knygoje. 


15. INDROS PERGALĖ PRIEŠ VRITRĄ 


Šis vienas iš seniausių indų literatūros mitų čia pateikiamas dau- 
giausia iš vedų šaltinių. „Mahabharatos“ versijoje jo turinys yra kar- 
dinaliai pakitęs,— Vritros paveikslas antropomorfizuojamas, nebelieka 
jokio ryšio su gamtos fenomenu, išblanksta mitologiškumas; į pirmą 
vietą iškyla Višnaus paveikslas, užtemdydamas pirminį sakmės hero- 
jų — Indrą. Vedose mitas atspindi daugelyje mitologijų paplitusį se- 
novės motyvą apie dievo griausmavaldžio pergalę prieš drakoną, sim- 
bolizuojantį priešišką žmogui stichiją, arba (pasak kai kurių aiškinimų) 
pirmapradį chaosą, t. y. mitas turi kosmogoninį turinį. Jau vedų lite- 
ratūros sakmėje apie Vritrą susipina du mitologiniai siužetai — perga- 
lė prieš trigalvį drakoną Višvarupą ir pergalė prieš patį Vritrą — kos- 
minį slibiną. 

Tvaštaras — ankstyvojoje vedų literatūroje kai kada minimas kaip 
Indros tėvas, bet ir šiose versijose išlieka priešiškumo motyvas (Indra 
užmuša savo tėvą). 

Višvarupa („Įgyjantis visus pavidalus“), arba Triširas („Trigal- 
vis") — taip jis dažniau vadinamas ,„,Mahabharatoje“,— vienas iš se- 
niausių indų mitologijos vaizdinių, ir greičiausiai iš pradžių mitas 
apie jį nebuvo siejamas su mitu apie Vritrą. „Rigvedoje“, viename iš 
X knygos himnų, pasakojama, kaip dievas Trita užmušė trigalvį slibiną 
ir išvadavo jo prarytas karves. Tai, matyt, seniausia mito versija, 
kurios paralelę randame iraniečių mitologijoje — ten karžygis Traeto- 
nas užmuša trigalvį drakoną ir išvaduoja, tiesa, ne karves, o dvi 
gražias mergeles (pig. graikų mitą, kaip Heraklis užmuša trigalvį 
Herijonėją ir išvaduoja pabaisos iš dievo pagrobtas karves); matyt, 
šis Žygdarbis tik vėliau buvo priskirtas Indrai ir susijęs su mitu apie 
Vritrą. 

Indra <...> prisibijojo galios, kurią šis buvo įgijęs <...> pa- 
slaukojimu. Šis mito motyvas atsiranda tik „Mahabharatos“ versijoje, 

nors asketiškais žygdarbiais įgyjamos magiškos jėgos idėja rutuliojama 
jau brahmanų literatūroje ir nuo to laiko tampa vienu iš svarbiausių 
indų mitologijos motyvų. Iš „Mahabharatos“ taip pat paimtas epizodas 
apie apsares, neįstengiančias suvilioti Višvarupos. 

Trita — labai sena vedų dievybė, kaip manoma, žaibo įsikūniji- 
mas. Beje, jau „Rigvedoje“ jo mitologija ir kultas pavaizduoti kaip 
nykstantys, o jų kilmė neaiški. Epo periodu Trita visai išnyksta (epe 
tai — vieno iš šalutinių išminčių, susijusių su Agnio mitologija, var- 
das); „Mahabharatos“ versijoje jo visiškai nėra. Vedose viena iš jo 
funkcijų, kaip aprašyta mūsų tekste,— nuodėmių atleidimas, kaltės 
prisiėmimas; tokį vaidmenį Trita ir vaidina vienoje iš mito apie 
Višvarupos nužudymą versijų; kitoje versijoje jis pats (Indros pri- 
mokytas) įvykdo šį žygdarbį. „Mahabharatos“ versijoje vietoj Tritos 
pasirodo toks dailidė, kuris, Indros prašomas, nukerta visas tris už- 
muštojo Višvarupos galvas (Višvarupos galvų aprašymas mūsų tekste 
paimtas iš ,„Mahabharatos“) ir tuo būdu (ne visai suprantamu) iš- 
vaduoja Indrą iš brahmano nužudymo nuodėmės. 

Vritra— indų mitologijoje tradiciškai laikomas sausros demonu, 
ir dievo griausmavaldžio pergalė prieš jį suprantama kaip audros, 
išlaisvinančios slibino prarytus vandenis, alegorija. Tačiau šio mito 
vedų aprašymuose tiesiogiai tokį aiškinimą patvirtinančių faktų nė- 
Ia, ir kai kurie tyrinėtojai čia randa seniausio mito, atsiradusio 
prieš arijams atsikeliant į Indiją, atšvaitus — mito apie saulės per- 
galę prieš upes sukausčiusį žiemos demoną. Dar yra taip pat kos- 
mogoninis aiškinimas: dievas užmuša pabaisą, įkūnijančią pirmapradį 
„beformį“ chaosą,— tai simbolizuoja kūrimo aktą. Vritros vardas kilęs 
iš šaknies ,„var“— „uždengti, apgaubti, turėti savo viduje“: bet tikroji 
jo etimologija lieka neaiški. Kai kurie tyrinėtojai per tarpines hipo- 
tezes jį sieja su senovės islandų Loduru — tai Skandinavijos mitologi- 
joje vienas iš piktojo dievo Lokio vardų. 

Tik narsieji <...> Marutos <...> liko su Indra <...>. Kai 
kuriose vedų mito versijose Marutos taip pat pabėga, palikę Indrą 
vieną. 

<...> ir dar su juo liko Višnus. „Mahabharatos“ versijoje Vrit- 
ros nugalėjimas yra daugiausia Višnaus, kuris įlenda į Indros vadžrą 
ir suteikia jai triuškinančią galią, nuopelnas. 

<...> tada Vritra <...> prarijo Indrą. Šį epizodą aptinkame 
epo versijose. „„Bagavatos purane” Indra pats iš vidaus perplėšia dra- 
kono pilvą ir išsivaduoja. „Mahabharatoje“ Indra, išlindęs iš Vritros 
pilvo, antrą kartą pralaimi, dievai rkeipiasi pagalbos į Višnų, tas pa- 
taria sudaryti su Vritra taiką, bet paskui įeina į Indros ginklą ir už- 
muša drakoną; toliau į mitą apie Vritrą įtraukiamas motyvas apie nu- 
žudymą puta iš vedų mito apie Namučį (žr. 4 mito paaišk.). 

<...> pasiuntė Marutas sužinoti <...>. Šis momentas atsiranda 
„Taitirijos brahmano“ versijoje; „Šatapatos brahmane“ (IV kn.) dievai 
į žvalgybą pasiunčia vėjo dievą Vajų. Jau vedų versijose aptinkamas 
Indros, užmušusio žynį, nuodėmės motyvas, bet kai kuriuose tekstuose 
jo pabėgimas aiškinamas vien baime dėl nežinojimo, ar drakonas 
tikrai žuvo. Epe pabrėžiamas Indros nusikaltimas, kuriuo motyvuoja- 
mas jo išvijimas, ir po to Nahušos įsigalėjimas (žr. 18). 


16. SAKMĖ APIE NAHUŠĄ 


Pateikiama pagal V „Mahabharatos“ knygos tekstą. Kita sakmės 
versija yra XIII knygoje, iš kurios paimtos kai kurios detalės, pavyz- 
džiui, Agastjos plaukuose pasislėpusio Brigaus prakeikimas; V knygos 

versijoje Nahušą prakeikia pats Agastja, po to, kai šis įspiria jam 
į galvą. XIII knygos versijoje išpuikęs Nahuša įsigudrina jodinėti ant 
išminčių pečių, važinėti išminčiais pakinkytame vežime arba sėdėti jų 
nešamame palankine; Šačės šioje versijoje visiškai nebėra. Šis mitas 
atsiradęs palyginti vėlai, jame aiškiai dominuoja mintis apie brahmanų 
pranašumą prieš dievus, kuri būdinga senovės Indijos mitams ir lite- 
ratūrinėms sakmėms, pradedant brahmanų periodu. 

Merus — mitinis kalnas, pasak senovės indų kosmografijos, stūk- 
santis visatos centre, t. y. Džambudvipos žemyne, apie kurį žiedu išsi- 
dėstę dar šeši žemynai ir šeši okeanai. Indų mitologijoje Meraus kalnas 
atitinka graikų Olimpą. Apie jį sukasi saulė, mėnulis ir planetos 
(žr. 60). Meraus kalno aprašymą žr. 24. 

Tegul jis paaukoja man žirgą. Žirgo aukojimas („ašvamedas“) — 
iškilmingos apeigos, susijusios su karališkosios valdžios įtvirtinimu. 
Žr. toliau 61 mito paaišk. 

Nakties deivė — Ratrė, kartkartėmis minima vedų literatūroje, kur 
ji vadinama Ušasės, Aušros, seserimi; savarankiško vaidmens beveik 
neturi. 

Judištira — vienas iš svarbiausių „Mahabharatos“ sakmės herojų. 
Pasakojimas apie jo susitikimą su vienu iš savo slibino pavidalo pro- 
tėvių, kurį jis išvaduoja iš prakeiksmo, pateikiamas III epo knygoje. 


17. SAKMĖ APIE DADJANČĄ 


Mitas apie Dadjančą vedų literatūroje dėstomas gana neaiškiai. 
Mūsų aprašymas jungia keletą versijų. „Šatapatos brahmane“ Dadjan- 
čas atskleidžia Ašvinams somos aukojimo paslaptį (XIV kn.). I „Rigve- 
dos“ knygos himne kalbama apie „Tvaštaro medų“, slepiamą nuo Aš- 
vinų; kitame himne minima mėnulyje slepiama Tvaštaro karvė ir kal- 
nuose Indros surasta Dadjančo arklio galva, kurios kaulais jis sunai- 
kino devyniasdešimt devynis slibinus; šie motyvai aiškinami vėlesnėje 
komentuojančioje literatūroje, kuria naudotasi aprašant šį mitą. ,„Ma- 
habharatoje“ Dadjančo paveikslas (Dadičis), siekiantis, kaip ir Ašvinai, 
zoomorfinės dievybės kultą, tiesiogiai siejasi su mitu apie Vritrą ir 
vadžros atsiradimą (žr. 4 mito paaišk.). 

Kūrėjas (Višvakarmanas) — ankstyvojoje literatūroje kai kada var- 
tojamas kaip Tvaštaro epitetas, vėliau Višvakarmanas — atskiros die- 
vybės, pakeitusios panteone Tvaštarą, vardas. 

<...> Dadjančas iš Angiro giminės <...>. Sajanos komenta- 
ruose Dadjančas vadinamas žynio — atarvano — sūnumi.  Atarvanas 
(ugnies kulto žynys) kartais suprantamas kaip mitinio ugnies ir somos 
kulto įkūrėjo tikrinis vardas, tapatinamas su Angiru. 

<...> buvo artimas asurams <...>. Sajanos komentaruose kal- 
bama, kad asurai įgaudavę jėgų vien tik pažvelgę į Dadjančą, bet iš- 
samiau jo ryšys su asurais nenušviečiamas. Galima spėlioti, kad Dad- 
jančas, kaip ir Tvaštaras, priklauso archaiškesnės istorinio vystymosi 
stadijos mitologijai, vėliau nustelbtai herojiškosios Indros mitologijos, — 
dėl to šie paveikslai „,demonizuojami“. 

<...> dieviškoji Tvaštaro karvė slepiama mėnulyje. Sajanos ko- 
mentaruose Tvaštaro karvė tapatinama su saule. Apie somos ryšį su 
mėnuliu žr. 4 mito paaišk. 


18. DJAUSO ŽLUGIMAS 


Šis mitas pateikiamas I „Mahabharatos“ knygoje. Dėl prakeikimo 
Djausas vėliau gimsta žemėje kaip vienas iš pagrindinės epo sak- 
mės — Bišmos — herojų. Apie Djausą žr. 11 mito paaišk. 

19. SAKMĖ APIE PULOMĄ 


Pateikiama pagal I „Mahabharatos“ knygą. 

<...> buvo pažadėjęs ištekinti ją už asuro Pulomano <...>. Pa- 
sak puranų, pati Puloma — asuro dukra, demoniškosios pulomų (dana- 
vų atmainos) genties pramotė. Žr. 4 mito paaišk. 


20. ŠYVA IR DIEVIŠKIEJI IŠMINČIAI ANT HIMAVATO 


Puranuose šio mito, aiškinančio Šyvos falo kulto atsiradimą, pa- 
teikiamos kelios versijos. Mūsų aprašymo pagrindu paimta I „Brah- 
mano purano“ knygos versija. Pasak „Padmos purano“ (VI kn.) versi- 
jos, Šyva iškastruojamas Brigaus prakeikimu. Šioje versijoje išminčiai 
sutapatinami su žymiausiais Septyniais išminčiais (žr. 66 ir paaišk.). 

Lingamas — falo simbolis Šyvos kulte, dažniausiai trumpas cilindro 
pavidalo stulpas su apvalia viršūne. Šyvos garbinimas lingamo pavi- 
dalu Indijoje paplitęs nuo seniausios epochos iki šių dienų, ypač pietų 
krašte. Šis kultas (be abejo, kilęs prieš arijų atėjimą) buvo įtrauktas 
į induizmą, matyt, prieš pat mūsų eros pradžią. 

Kokila — koilas, indiška gegutė. Indų poezijoje kokilos įvaizdis 
turi tokią pat reikšmę kaip ir lakštingala europiečių poezijoje. 


21. UŠANO ŽYGDARBIS 


Sakmė pateikiama pagal „Padmos purano“ (V kn.) versiją. 

<...> kai gyviems padarams atimama gyvybė. Čia Brihaspačio 
pamoksle išryškėja protestas prieš brahmanų kruvinus aukojimus, bū- 
dingus ankstyvojo budizmo ir džainizmo mokymams. 

<...> neteisingų Brikaspačio <...> mokymu. Įsidėmėtina, kad 
indų filosofijoje kaip tik Brihaspačiui priskiriamas materialistinių pa- 
Hūrų plėtojimas; tačiau „Padmos purano“ sakmėje Brihaspačio pa- 
mokslas traktuojamas kaip provokacija, jis tikriausiai atspindi budizmo 
mokymą (plg. 72). 

Apsinuoginę, nusiskutę galvas <...>. Atsisakymas nešioti drabu- 
žius būdingas senovės digambarų sektai; nuskustos galvos — užuomina 
apie džainistų ir budistų vienuolius. 


22. VIŠNAUS ĮSIKŪNIJIMAI 


Mokymas apie avataras — įvairiais pavidalais dievo gelbėtojo 
Višnaus nužengimus žemėn, kurie įvyksta kas kartą, kai žemėje per- 
sipildo blogio taurė — visiškai išsiskleidžia tik vėlesnėje induistų 
religijoje. Tuo būdu višnuizmas asimiliuoja daugelį vietinių savaran- 
kiškų kultų ir mitologinių įvaizdžių, kai kuriuos itin senus greičiau- 
siai zoomorfinių dievybių kultus (Žuvies, Vėžlio, Šerno), populiarius 
epo herojų paveikslus (Ramos, Parašuramos, Krišnos). Išsamų vėlyva- 
jame induizme kanonizuotą dešimties Višnaus avatarų sąrašą žr. 75. 
Šernas, Žmogus-liūtas ir Liliputas — anksčiausiai už kitas į Višnaus 
mitologiją įtrauktos avataros čia iš esmės aprašytos pagal „Višnaus 
purano“ tekstą, nors jų versijos aptinkamos jau ir ,,„Mahabharatoje“. 
Jos pateikiamos mitų „chronologijos“ tvarka, priimta epe ir pura- 
nuose, pasak kurios, Balis yra Prahlados vaikaitis ir Hiranjakašipaus 
proanūkis. Iš tiesų Balis — pats seniausias iš visų šių įvaizdžių. Hiran- 
jakašipus — vėlesnės kilmės veikėjas. Liliputo (Vamanos) avatara yra 
patį seniausia Višnaus mitologijoje (šis mitas minimas jau „Rigvedo- 

je"). Daug vėlesnės kilmės yra Žmogus-liūtas (Narasimha) ir Šernas 
(Varaha). „Višnaus purano“ tekste mitas apie Narasimhą yra aiškiai 
višnuistinio pobūdžio, mes pateikiame jį truputį sušvelnintą. Antrasis 
tvanas, su kuriuo susijęs mitas apie kosminį Šerną (ankstyvosiose ve- 
dų literatūros versijose tapatinamas ne su Višnumi, bet su Brahma), 
„Višnaus purane" siejamas su bėgančios kalpos, t. y. „Brahmos die- 
nos“, pradžia (žr. 75 ir paaišk.); mitas apie pirmąjį tvaną (žr. 9) 
„Višnaus purane“ neaprašomas. 


23. SAKMĖ APIE JAJATĮ 


Pateikiama pagal I „Mahabharatos“ knygą. Šios sakmės motyvai 
vėliau dažnai atsispindėdavo indų literatūroje. 

<...> pagarbiai apėjo jį iš kairės į dešinę <...>. Apeiti apie 
ką nors pagal laikrodžio rodyklę (atsigręžus į jį dešine puse) senovės 
Indijoje buvo laikoma pagarbos pareiškimu. 

Ašoka — ankštinių šeimos medis raudonais žiedais (Jonesia Aso- 
ka Roxb.). 

Jajačio sūnūs — mitiniai šiaurės Indijos ir kitų svetimų šalių tau- 
tybių ir genčių pradininkai. Purūs, jadūs, druhjūs, turvasūs ir anūs 
„Rigvedoje“ — arijų genčių pavadinimai; jos sudarė koaliciją, kuri 
pralaimėjo karą su baratų gentimi (žr. 57 mito paaišk.). Jadavai, 
pasak epo,— gentis, gyvenusi dabartinio Gudžarato teritorijoje; java- 
namiais senovės Indijoje buvo vadinami ateiviai iš Graikijos (,„jonė- 
nai“), o vėliau — visos svetimos tautybės į vakarus ir į šiaurės vaka- 
rus nuo Indijos; bodžiai — tautybė, I tūkstantmetyje pr. m. e. gyve- 
nusi dabartinės Maharaštros šiaurėje;  mlečiai — senovės Indijoje — 
bendras pavadinimas visų genčių ir tautų, esančių už brahmanizmo 
sistemos, jos luominio susiskirstymo ir religinių institutų ribų (t. y. 
svetimšaliai „barbarai“). Pauravai toliau identifikuojami su kurų tau- 
tybe, kuri kartu su pančalais sukūrė pirmąsias šiaurės Indijos vėly- 
vosios vedinės epochos valstybes. 

Amaravatis („Nemirtingųjų buveinė“) yra į rytus nuo Meraus 
kalno, puranų kosmografijoje — Puškaradvinoje, pačiame tolimiausiame 
iš šešių žemynų, išsidėsčiusių apie Džambudvipą. Indros dangaus ka- 
ralystės sostinė (žr. jo aprašymą 27 mite). 


24. OKEANO PLAKIMAS 


Įvairios šio garsaus mito versijos pateikiamos „Mahabharatoje“, 
„Ramajanoje“ ir kai kuriuose puranuose. Šiame aprašyme daugiausia 
naudotasi I ,„Mahabharatos“ knygos versija, taip pat I „Višnaus pu- 
rano” knyga (iš kurios iš dalies paimtas dievų sprendimo plakti okea- 
ną motyvavimas). Įvairiuose šaltiniuose neaptinkame vienodo iš okea- 
no išgautų lobių aprašymo, skiriasi jų kiekis ir išgavimo seka. ,„Ma- 
habharatoje" išvardytos 9 brangenybės, „Višnaus purane“— 8, „Ra- 
majanoje“ ir „Padmos purane“— po 9, „Vajaus purane“— 12, „„Matsjos 
purane“— 13. Mūsų aprašyme lobių išgavimo seka artimiausia ,Ma- 
habharatos“ versijai —su kai kuriais nukrypimais pagal kitus šal- 
tinius. 

Amrita — mitinis „nemirtingumo gėrimas“ (plg. graikiškąją ambro- 
ziją). 

4 Mandara — mitologinėje epo ir puranų geografijoje šis kalnas yra 
Himalajuose į rytus nuo Meraus. Įvairiose „Mahabharatos“ vietose apie 
jį kalbama kaip apie Višnaus, Šyvos arba deivės Umos buveinę. Ta- 
patinama su Bagalpuro vietovėje esančiu Mandaragirio kalnu. 

Jodžana — senovės Indijos ilgio matas, = 16 km. 

Vėžlių karalius — pasak „Mahabharatos“ versijos, tai — kosminis 
vėžlys, padedantis dievams plakti okeaną; dar netapatinamas su Viš- 
numi ir neįtraukiamas į jo avatarų skaičių — tai padaroma vėliau. 

<...> pasirodė <...> Mėnulis <...> — tai „Mahabharatos“ ver- 
sija. Mėnulio ryšys su amrita šiame mite atspindi mėnulio ir somos 
sąsają indų mitologijoje, bet lieka prieštaravimų su kitomis mėnulio — 
Somos — atsiradimo versijomis (žr. 11 ir paaišk.). 

Lakšmė (kiti jos vardai — Šrė, Padma) — indų mitologijoje — laimės, 
grožio ir turtų deivė. Pasak kitų mito versijų, kuriant visatą, ji pasirodė 
plūduriuojanti pirmykščių vandenų paviršiuje ant išsiskleidusio lotoso 
žiedlapių (ji nuolat siejama su lotosu, kuris laikomas jos buveine ir su 
kuriuo ji tapatinama Padmos, Lotoso vardu); ji dar vadinama Brigaus 
arba Dakšos dukra. Vėlesnėje induistinėje mitologijoje nuolat vaizduo- 
jama kaip Višnaus žmona; bet kartkartėmis vadinama taip pat Surjos 
arba Brahmos žmona, arba pristatoma kaip viena iš dešimties Darmos 
žmonų ir meilės dievo Kamos motina. Kartais laimės deivė Lakšmė ir 
išminties deivė Sarasvatė viena kitai supriešinamos, laikomos varžo- 
vėmis — Brahmos žmonomis; dažniau Brahmos žmona vadinama deivė 
Savitrė. 

Ramba. Pasak kai kurių versijų, visos apsarės atsiranda iš vandens 
plakant okeaną, nors minima ir kitokia jų kilmė (žr. 10 ir paaišk.). 
Apsarės dar laikomos Kašjapos žmonų Munės arba Kapilos dukromis 
(žr. 10 mito paaišk.). Gražiausioji iš apsarių Urvašė vadinama Brahmos 
dukra. „Vajaus purane” minimos dvi apsarių giminės —,,pasaulietiškos" 
(Ilaukikės) ir „dieviškosios“ (daivikės); pastarosioms priklauso žymiosios 
apsarės, dievų siunčiamos suvilioti didžiųjų šventuolių — Menaka, Ram- 
ba ir kitos; o Urvašė vadinama Višnaus dukra, nepriklausančia nė 
vienai iš šių giminių. I „Višnaus purano“ knygoje rašoma, kad, kuriant 
pasaulį, apsarės atsirado iš Brahmos kūno kartu su kitomis antgamti- 
nėmis būtybėmis. 

Sura — svaigaus gėrimo įsikūnijimas (žr. 4 ir paaišk.), puranuose 
vadinama dar Varūne ir laikoma okeano dievo Varūnos žmona arba 
dukra. Toliau tekste pateikiama išgalvota žodžių „asura“ ir „sura“ 
etimologija, būdinga mitologinei indų literatūrai. 

Učaihšravas — baltas dangaus žirgas, indų mitologijoje — zoomor- 
finis saulės simbolis; nors kai kuriuose tekstuose jį pasiima Indra, bet 
toliau jis su Indra beveik nesiejamas; „Ramajanoje“ minimas kaip 
saulės dievo Surjos žirgas. 

Kaustuba — stebuklingas brangusis akmuo, indų mitologijoje vie- 
nas iš nuolatinių Višnaus arba Krišnos atributų. 

Airavata, arba Airavana,— mitinis Indros dramblys, kuris laikomas 
dramblių protėviu ir „pasaulio dramblių“ — dignagų, laikančių visatą — 
vadovu (žr. 27 ir 40); lietaus debesio personifikacija. 

Paridžata — dangaus medis; „Mahabharatos“ į brangenybių skaičių 
neįtraukiamas. 

Danvantaris (,„Judantis vingiais“) — gydymo dievas, mitinis „Liur- 
vedos“, senosios Indijos medicinos sistemos, autorius. 

Kalakuta, arba halahala— mirtinas nuodas; pasak „Ramajanos“ ir 
kai kurių kitų versijų, pasirodąs pačioje plakimo pradžioje. 

Be išskaičiuotų brangenybių, puranuose dar minima taip pat ste- 
buklinga pertekliaus karvė Surabė (pasak kitų versijų — Dakšos duktė, 
karvių ir arklių pramotė, stebuklingosios karvės Nandinės motina — 
žr. 18); „Matsjos purane“ dar minima balta vėduoklė, kurią pasiėmęs 
Varūna, ir auskarai, kuriuos pasiėmęs Indra ir atidavęs Aditei; vėles- 
nėse versijose brangenybių dar padaugėja. 

Rahus — sutemų demonas (vedų literatūroje — Švarbanus), kometų 
ir mMeteorų protėvis, vaizduojamas kaip drakono galva; vėlesnėje lite- 
ratūroje antropomorfizuojamas kaip ir kiti asurai (žr. 10). Senovės In- 
dijos astronomijoje laikomas savarankiška planeta. Su kometa tapati- 
nama jo uodega — Ketus, kartais ypač personifikuojama. 

Diskas („čakra“) — svaidomasis ginklas su aštriais kraštais; nuo- 
latinis Višnaus atributas. 

Nara, Darmos sūnus, epe nuolat siejamas su Narajana; abu laiko- 
mi Darmos ir Ahinsos („blogio vengimo“ įsikūnijimas) sūnumis; dievai 
arba išminčiai; puranuose identifikuojami su Višnumi (žr. toliau; Na- 
rajana paplito kaip šio dievo vardas). 


25. KADRU IR VINATOS GINČAS 


Šis mitas apie paukščių suparnų ir gyvačių nagų kilmę aprašomas 
I „Mahabharatos“ knygoje. 

Arūna, arba Arištanemis,— aušros dievas, Saulės (Surjos) vežėjas, 
gyvenantis rytuose. Pasak kai kurių puranų versijų, jis — Kadru arba 
Danu sūnus. Arištanemio vardu vadinamas taip pat vienas iš Brahmos 
sūnų arba pats Kašjapa. 


26. GARUDA 


Pateikiama pagal I „Mahabharatos“ knygą. Saulės paukštis Garu- 
da, paukščių protėvis ir karalius — vienas iš populiariausių indų mito- 
logijos vaizdinių. Įkūnija saulės prigimtį, kaip ir jo nuolatinės prieši- 
ninkės gyvatės indų mitologijoje įkūnija vandens prigimtį. Gyvatės 
ir paukščio antagonizmo motyvas apskritai labai paplitęs Indijos mito- 
logijoje, tautosakoje ir ikonografijoje. Garuda epe ir induizmo puranų 
mitologijoje nuolat siejamas su Višnumi, kuris dažnai vaizduojamas 
skrendantis dangumi raitas ant paukščio. 

Mitas apie Garudą „Mahabharatoje“ atspindi seniausią vedų mitą 
apie Indros erelį, parnešusį iš dangaus somą (žr. 4 mito paaišk.). 

Gandamadanos kalnas — tapatinamas su Rudro—Himalajų kalnagūb- 
riais Garvale (šiaurinės Hindukušo atšakos). 

Valakiljai — piršto dydžio mitiniai išminčiai, kurių yra šešiasdešimt 
tūkstančių; puranuose vadinami šeštojo Brahmos sūnaus Krataus sū- 
numis. 

Kuša — žolė aštriais kraštais (Poa cynosuroides), Indijoje laikoma 
šventa ir vartojama ritualiniais tikslais. 


27. INDROS KARALYSTĖ 


Indros karalystės aprašymas čia iš esmės paimtas iš ,„Mahabhara- 
tos“ tekstų. 


28. INDRA IR IŠMINČIŲ ŽMONOS 


Čia pateikiamos sakmės apie Indros suviliojamas išminčių žmonas 
rodo šio paveikslo sumenkėjimą epo literatūroje, jos pateiktos pagal 
XIII „Mahabharatos“ knygą (epizodo su Ahalja versija yra ir V kny- 
goje). 

Čandala — senovės Indijos žemiausia ir labiausiai niekinama kasta, 
apibūdinama kaip tėvo šudros ir motinos brahmanės palikuonys (t. y. iš 
draudžiamos santuokos). Buvo laikoma, kad bendravimas su čandalomis 
sutepąs aukštesniųjų kastų atstovus (žr. Nr. 58). 

29. NARADA IR DAKŠOS SŪNŪS 


Šis mitas pateikiamas pagal „Višnaus purano“ I knygą. Jis pasikar- 
toja taip pat ir daugelyje kitų puranų. Pasak „Vajaus purano“ versijos, 
Dakša sūnus pagimdo anksčiau negu dukras, paskui ištekintas už 
Kašjapos ir kitų. ,„„Brahmavaivartos purane” Narada sutrukdo daugintis 
palikuonims paties Brahmos, kuris jį ir prakeikia; savo ruožtu atsa- 
kydamas jį prakeikia ir Narada. „Brahmos purane“, priešingai, Brahma 
užstoja Naradą, kurį Dakša prakeikimu nori pražudyti, ir sušvelnina 
Dakšos prakeikimą, todėl Narada vėl gimsta jau kaip Kašjapos ir vie- 
nos Dakšos dukros sūnus. Kašjapos sūnumi Narada vadinamas ir kai 
kuriuose kituose puranuose. Apskritai Narada indų mitologijoje vaiz- 
duojamas kaip išminčius, linkęs kurstyti ir kelti vaidus (plg. 45, 70). 

Vina — styginis instnu:.ertas, populiariausias senovės Indijoje; ar- 
fos arba liutnios atmaina. 


30. DEIVĖ SAVITRĖ 


Mitas apie Savitrės sukūrimą ir kaip Brahmai atsirado penkios 
galvos pateikiamas pagal „Matsjos purano“ III knygą; jis iš dalies dub- 
liuoja mitą apie Tilotamą (žr. 33). Indų mitologijoje ir ikonografijoje 
Brahma dažnai vaizduojamas su keturiomis galvomis; kai kuriuose 
tekstuose minima, kad penktos galvos jis neteko nubaustas Šyvos už iš- 
puikimą; kai kada Brahmos galvos tapatinamos su keturiomis vedomis. 
Sakmė apie Savitrės ir Brahmos kivirčą randama ,„Skandos purane". 

Savitr2 — iš pradžių tai labai šventu laikomo garsiojo himno die- 
vui Savitarui III „Rigvedos“ knygos pavadinimas (kiekvieną rytą juo 
kreipiasi į Saulę (Savitarą) tikratikis induistas). Deivė Savitrė kartais 
laikoma Savitaro dukra (kitas mergelės Surjos vardas), kartais — mi-, 
nėtojo himno personifikacija, ir tada ji taip pat vadinama Gajatre 
(kitas to paties himno pavadinimas), arba, kaip pateiktoje sakmėje, 
Gajatrė yra savarankiškas mitologinis personažas. Kartais Savitrė va- 
r .nama Dakšos dukra ir Darmos žmona. 

Amžinasis (Svajambus) — epe — nuolatinis Brahmos, kaip dievo kū- 
Iėjo, egzistuojančio be pradžios, niekieno nesukurto, epitetas. 


31. SAKMĖ APIE ČJAVANĄ 


Pateikiama iš esmės pagal III „Mahabharatos“ knygos versiją, se- 
nesnę versiją randame ,„Šatapatos brahmane“ (IV kn.). Mitas apie 
Čjavaną, kuriam Ašvinai sugrąžino jaunystę, minimas jau „Rigvedoje“ 
(I kn.). 

Šarjačio gentyje prasidėjo vaidai <...>. Tokia yra „Šatapatos 
brahmano“ versija, taip pat šio mito aprašymas ,„Džaiminijos brahma- 
ne“ (III kn.). „Mahabharatoje“ Čjavana Sarjačio kariuomenei pasiunčia 
vidurių užkietėjimą ir šlapimo susilaikymą. 

<...> Jis davė jai ženklą <...>. Ši detalė paimta iš „Džaimini- 
jos brahmano“ versijos. „Šatapatos brahmane“ apie Ašvinų ir Čjavanos 
pasinėrimą į ežerą visai neužsimenama. 

O Čjavana <...> sukūrė <...> pabaisą <...>. Pasak „Džaimi- 
nijos brahmano“, pabaisą sukuria aiškiaregiai rišiai kovodami su prie- 
šais. „Mahabharatoje“ ypač pabrėžiamas Čjavanos pranašumas prieš 
Indrą, kuris nusižeminęs maldauja išminčių pasigailėjimo. ,,Šatapatos 
brahmane“ Čjavanos ir Indros kovos epizodo visiškai nėra; Čjavana 
nurodo Ašvinams, kaip jie gražiuoju galį palenkti dievus pripažinti 
jų teisę į aukojamos somos dalį. 

32. SAULĖS GIMINĖS KARALIAI 


Čia pateikiamos sakmės apie įžymiuosius Saulės dinastijos karalius 
yra iš IV „Višnaus purano“ knygos. 

Šravastis — senovės miestas, matyt, buvęs ne prie Gango (kaip 
teigiama tekste), o prie vieno iš jo intakų — Gagros, labiau į šiaurės 
rytus nuo šiuolaikinio Laknaus. Šis miestas, į kurį iš Ajodjos buvo. 
perkelta Košalos sostinė, buvo viena iš pirmųjų budizmo skleidimo 
centrų. 

Utanka — legendinis išminčius, minimas ,Mahabharatoje“; sakmė 
apie jo nesantaiką su Dundumi,— tikriausiai vulkano personifikacija — 
paviršutiniškai minima „Višnaus purane“, bet išsamiai neaprašoma. 

Bahuda — upė, tapatinama su dabartine Rapte, Gango intaku. 

Mandataras — tai vardas, reiškiantis „Dievobaimingojo sūnus“; teks- 
te sukuriamas iš ankstesnės Indros frazės neišverčiamu žodžių žais- 
mu. 


33. SAKMĖ APIE SUNDĄ IR UPASUNDĄ 


Pateikiama pagal I ,„Mahabharatos“ knygą. Tai — viena iš seniau- 
sių mito apie demoną, pasiaukojimu pasiekusį pergalę prieš dievus 
ir įgijusį pasaulio valdžią, versijų (plg. mito apie Ravaną aprašymą 
34) 


Vindja — neaukštų kalnų virtinė, skirianti Šiaurės Indiją nuo De- 
kano. Žr. toliau 60. 

Dukart gimę — aukštesniųjų varnų—luomų atstovai, suprantantys 
aukštesniąją išmintį. 

Višvakarmanas („Visa ko kūrėjas“) — iš pradžių dievo kūrėjo epi- 
tetas, povedinėje mitologijoje — perima dieviškojo meistro ir architek- 
to Tvaštaro funkcijas (žr. anksčiau 17 paaišk.). Kartais vadinamas 
Brahmos sūnumi, kartais — dievo Prabasos iš Vasų grupės sūnumi (žr. 
11), taip pat Darmos vaikaičiu. 

Tilotama —,,Tobuliausia visomis savo kūno dalelėmis“. „Harivanše“ 
(XIX „Mahabharatos“ kn.) minima tarp apsarių, Kašjapos ir Munės 
dukrų (žr. paaišk. 10 ir 24). Dievų kovos su pavojingų jiems demonų 
ir žmonių pasiaukojimu, stengiantis šventuolius suvilioti apsarių gro- 
žiu, motyvas — vienas iš labiausiai paplitusių epo mitologijoje (plg. 15 — 
apie nesėkmingą mėginimą suvilioti Višvarupą — ir 50). 

Keturi Šyvos veidai kartais minimi epe; sakoma, kad pietinis jo 
veidas pražūtingas į jį žvelgiančiam. Tačiau dažniau epe keturveidžiu 
vadinamas Brahma (žr. 30 mito paaišk.), kartais taip pat Višnus. 

Tūkstantaakis (Sahasrakša) — vienas iš epe paplitusių Indros epite- 
tų. Kituose tekstuose „tūkstantis akių“ ant Indros kūno aiškinama kaip 
tūkstantis gėdingų ženklų, atsiradusių kaip Gautamos bausmė už Ahal- 
jos suviliojimą (žr. 28). 


34. PULASTJOS PALIKUONYS 


Čia pateikiamo mito turinys iš esmės paimtas iš VII „Ramajanos“ 
knygos, kurioje atskleidžiama ir visa Kiberos ir rakšų genealogija. 

Kubera, taip pat vadinamas Vaišravana, t. y. Višravano sūnus. 
Karalių karalius (Radžaradža); palyginti vėlai į panteoną įtrauktas pa- 
veikslas. „Mahabharatoje“ Iavila — ne senelė, o Kuberos motina. Kai 
kuriuose epo tekstuose Kubera — Pulastjos sūnus, pagimdytas karvės, 
Višravas — jo jaunesnysis brolis, Ravana su broliais — jo brolvaikiai. 

Vėlesnėje induistų mitologijoje Kubera iš dalies praranda savo dieviš- 
kąją prigimtį (žr. taip pat 40). l 

Jakšiai — indų mitologijoje — antgamtinės būtybės, matyt, tikrai sa- 
vo kilme glaudžiai susijusios su rakšais. Tekstuose jakšiai figūruoja 
kaip demoniški, pragaištingi padarai, bet, skirtingai nuo rakšų, epo 
literatūroje ir vėliau jie, dažniau minimi palankiai kaip Kuberos lobius 
saugančios kalnų dvasios, kaip nuostabaus pavidalo pusdieviai. Kartais 
jakšiai identifikuojami su guhjakais (kita kalnų dvasių atmaina). 

Lanka — mitinės salos Pietų okeane ir joje įsikūrusio miesto pa- 
vadinimas. Vėliau reiškia Ceiloną (Šri Lanką), bet seniausioje epo- 
choje šiuo vardu, matyt, buvo vadinama kita sala; kai kurie 
tyrinėtojai čia įžvelgia fantastinį senovės indų Madagaskaro vaizdinį. 

Rakšai. Pradedant „Rigveda“ tai — viena iš pagrindinių indų mito- 
logijos demonų klasių. Vėlyvojo vedų periodo literatūroje skiriamos 
trys demonų klasės — asurai, rakšai ir pišačiai — jie supriešinami su 
atitinkamai trimis teigiamo charakterio būtybių klasėmis — dievais, žmo- 
nėmis ir protėviais. Vedose rakšai vaizduojami kaip nakties piktosios 
dvasios, vilkolakiai, pasirodantys įvairių piktų žvėrių arba paukščių 
pavidalu; ,„„Atarvavedoje“ jie jau dažniau įgauna baisių, gąsdinančių 
žmonių pavidalą — trigalviai, keturgalviai su ragais ant rankų ir pan. 
Vėliau rakšai — milžinai žmogėdros, gyvenantys miškuose ir trukdantys 
šventųjų atsiskyrėlių apeigas. „Ramajanoje“, iš kurios paimti šio apra- 
šymo apie rakšus epizodai, jų paveikslai jau praranda grynai mitolo- 
ginį pobūdį, ir juose galima įžvelgti kažkokios realios tautos bruožų, 
galbūt Pietų Indijos aborigenų tautelių, kurios seniausioj epochoj prie- 
šinosi arijų ekspansijai. Epe rakšų kilmė aiškinama įvairiai: kartais 
jų ir jakšių protėviu laikomas Pulastja, viena rakšų atmaina — nairi- 
tai — kildinami iš kraupios dievybės Niritės — Griovimo. Pagal „Ra- 
majanos“ VII knygą čia pateiktas mitas, kad rakšus sukūręs Brahma 
kaip pirmapradžių vandenų saugotojus (taip pat kaip ir jakšius); pa- 
vadinimas etimologiškai susijęs su žodžiu „rakšas“, kuris kildinamas 
iš „rakš“— „ginti“, „saugoti“ (žalingi padarai, kurių reikia saugotis — 
tai jau kitas aiškinimas). Kiti rakšų pavadinimai — jatudanai („,burti- 
ninkai“), nišičarai („klajojantys naktį"). 

Dašagriva — paraidžiui „Dešimt kaklų“. 

Kailasa — Himalajų kalnas, esantis į šiaurę nuo Manaso ežero; in- 
dų mitologijoje — Šyvos ir Kuberos rezidencija. 

Kinarai — mitinės būtybės, dangaus muzikantai, jie asocijuojasi sú 
gandarvais; kartais vaizduojami kaip žmonės su arklių galvomis, kar- 
tais — kaip graikų kentaurai (žr. 10 mito paaišk.). 


35. RAVANOS APSILANKYMAS PAS ŠYVĄ 


Pateikiamas pagal IV „Padmos purano“ knygą. 

Vaidjanata — garsi Šyvos falo kulto šventovė Pietų Indijoje. 

Kusrus — matyt, nedidelė Pietų Indijos upė, kurią identifikuoti šiuo 
metu neįmanoma. 


36. VARŪNOS IR UTATJOS RUNGTYNIAVIMAS 


Pateikiama pagal XIII „Mahabharatos“ knygą. Mitas šiek tiek dub- 
liuoja sakmę apie Agastjos žygdarbius (žr. 60). Turbūt jis atspindi realų 
Sarasvatės upės nusekimo faktą istorinėje epochoje (žr. 12 mito pa- 
aišk.). 

37. SAKMĖ APIE RURŲ 


Pateikiama pagal „Mahabharatos“ I knygą. Vardas Rurus reiškia 
„Elnias“. Puranuose minimas kaip vieno iš nežymių Višvadevų grupės 
dievybių vardas. 

Menaka — garsėjanti savo grožiu apsarė, Šakuntalos motina (žr. 
57). Puranuose ir epe vadinama Brahmos dukra ir Himavato žmona. 


Dunduba — nenuodinga vandenų gyvatė. 


38. DIEVIŠKŲJŲ BEŽDŽIONIŲ GIMIMAS 


Pateikiama pagal VII „Ramajanos“ knygą. 
Sugriva — paraidžiui „Gražusis kaklas“; vienas iš svarbiausių sak- 
mės apie Ramą personažų. 


39. HANUMANO VAIKYSTĖ 


Pateikiama pagal VII „Ramajanos“ knygą. 

Hanumanas — tiksliau šis vardas reiškia „Turintis (didelius) žandi- 
kaulius“. Hanumano, vieno iš pagrindinių „„Ramajanos“ herojų, paveiks- 
las siejamas su beždžionių dievybės kultu, paplitusiu liaudyje nuo 
seniausių laikų iki mūsų dienų. 


40. PASAULIO SAUGOTOJAI 


Pasaulio saugotojai (Ilokapalai) — epo mitologijoje atsiradusi sąvoka, 
reiškianti aštuonias (iš pradžių keturias) dievybes, panteono hierarchijoje 
esančias viena pakopa žemiau už tris aukščiausius dievus — Brahmą, 
Višnų ir Šyvą. Ankstyvuosiuose epo tekstuose randame keturis pasau- 
lio globėjus: Indrą, Jamą, Varūną ir Agnį arba Indrą, Somą, Varūną 
ir Jamą, t. y. senuosius vedų dievus, epo periode trijų aukščiausiųjų 
dievų nustumtus į antrą vietą ir jau priklausomus, bet dar užimančius 
vis dėlto pakankamai aukštą padėtį. Kiekvienam valdyti paskiriama 
viena iš pasaulio šalių; jų paskirstymas įvairiuose tekstuose truputį 
skiriasi, nors Varūna paprastai asocijuojasi su vakarais, Jama — su 
pietumis. Kubera panteone atsiranda palyginti vėlai, ir jo, kaip šiau- 
rės globėjo, vieta iš pradžių priklausė Somai (arba Indrai; rytų glo- 
bėju tada paskiriamas Agnis) Mūsų aprašytas galutinis valdžios sferų 
pasidalijimas, kai atsiranda keturi tarpiniai lokapalai, užfiksuotas jau 
puranuose, l 

Dignagai, arba dinagai („pasaulio šalių drambliai“), — kosminiai 
drambliai, senovės indų supratimu, iš keturių (arba aštuonių) šalių 
laikantys žemę. Dramblių vardai įvairiuose tekstuose skiriasi; mes pa- 
sirinkome labiausiai epo mitologijoje paplitusius pavadinimus. 

Sidai („tobulieji, šventieji“) — epo mitologijoje — antgamtiškos bū- 
tybės, oro erdvėse, padangėse, gyvenantys pusdieviai; laikomi ne- 
mirtingais iki mahajugos pabaigos (žr. 75), t. y. iki visatos žuvimo; 
panašaus pobūdžio kaip krikščioniškosios mitologijos angelai. 

Radžasuja — iškilmingos aukojimo apeigos, atliekamos karaliui žen- 
giant į sostą. 

Pitriloka („Protėvių pasaulis“) jau brahmanuose atskiriama nuo 
Devalokos („Dievų pasaulio“). 

Šarbara, arba Šabala (,,Dėmėtasis“, kai kurių tyrinėtojų sieja- 
mas su antikos mitologijos Cerberio vardu (graikų Kerberos). Kai ku- 

riuose tekstuose — tai tik vieno iš šunų vardas, o kitas vadinamas 
Udumbala („Juoduoju“). 

Rasatala — epo kosmografijoje — žemiausioji visatos sfera, esanti po 
septyniais požeminiais Patalos pasauliais Puranų Jamos karalystėje 
yra daugybė pragarų (.paraka"), kiekvienai nuodėmei — atskiras pra- 
garas ir skirtingos bausmės. Apie Jamos karalystę žr. 45. 

Vaitaranė — mitinė upė, tekanti tarp žemės ir požeminio mirusių- 
jų pasaulio, indų mitologijos Stiksas. 

Sidė — Varūnos žmona, meno ir burtų įsikūnijimas. 

Makarai, timingalai — mitinės jūrų pabaisos. 

Vidjadarai („vedliai“) — kalnų ir miškų dvasios, asocijuoiamos su 
Kubera ir Šyva; indų mitologinėje literatūroje atsiranda palyginti vė- 
lai. Jų vaidmuo padidėja klasikiniame periode. Savo mitologiniu po- 
būdžiu vidjadarai labiausiai primena Europos mitologijos eltus. 

Uma, Himavato dukra (kiti vardai: Parvatė, Gaurė, Durga, Devė 
ir kt.) laikoma antrąja Šyvos žmona, kurioje atgimė buvusioji Satė 
(žr. 3). Apie Šyvos ir Umos vedybas žr. 66. 


41. SAKMĖ APIE AURVĄ 


Pateikiama pagal I ,,„Mahabhaiatos“ knygą. Vėlesnėje mitologijoje 
Aurva — Čjavanos sūnus (žr. 31) ir Brigaus vaikaitis. 

Vadavamuka (,Kumelės nasrai“) — indų (taip pat budistų) kosmo- 
grafijoje paplitęs vaizdinys apie ugnimi žioruojantį įėjimą į požemio 
pasaulį okeano dugne, netou Pietų ašigalio. 


42. SAKMĖ APIE KARALIŲ MARUTĄ 


Pateikiama pagal XIX „Mahabharatos“ knygą. Sakmė apie garsią- 
sias Marutos aukojimo apeigas minima taip pat „Ramajanoje“ ir — 
ne vieną kartą — puranuose (žr. 44). Saulės dinastijos karalius Maruta 
pagal indų tradicijas buvo laikcmas „Čakravartinu“ (žr. 57). 

<...> pagerbk didįlį Šyvą, pavadindamas jį daugybe vardų 
<...>. Jau ir taip didelis epe Šyvos vardų sąrašas vėlyvesniame in- 
duizmo laikotarpyje dar labiau padidėja. Daugybės jo vardų išvardi- 
jimas tampa šyvaistinio ritualo dalimi, šis aktas įgyja labai didelę 
reikšmę. Šarva — vedų literatūroje vardas niūrios dievybės, kartais va- 
dinamos Rudros sūnumi; vėliau identifikuojamas su Šyva; Šankara 
(„Geradarys“) — Rudros epitetas, vartotas jau vėlyvųjų vedų literatū- 
roje, ypač išplitęs induistiniu periodu; Pašupatis („Gyvulių valdovas“), 
Mahadeva („Didysis dievas“), Hara („Griovėjas“), Išana („Valdovas“) — 
Rudros — Šyvos epitetai pradedant vedų literatūra. 


43. RAKŠŲ ĮSIVERŽIMAS Į ŠIAURĘ 


Ši ir kitos po jos pateiktos sakmės (44—51) skirtos mitinei rakšų 
karaliaus Ravanos užkariavimų istorijai, atpasakojamos pagal VII „Ra- 
majanos“ knygą. 

Nandinas („Laimingasis“) — Šyvos tarno vardas ir taip pat mito- 
loginio baltojo jaučio, ant kurio jodinėja Šyva, pavadinimas. 


44. RAVANOS KARAS SU KŠATRIJAIS 
Anaranja — pagal „„Ramajanos“ genealogiją — pirmojo Ajodjos (da- 
bartinis Aūdas) karaliaus Ikšvakaus penktosios kartos palikuonis; Tri- 
šankaus senelis (žr. 50). 

<...> Ajodjos karalius Rama <...>. Čia minimi įvykiai sudarė 
senovės Indijos epo „Ramajanos“ turinio pagrindą (žr. mūsų literatūrinį 
aprašymą knygoje «Tpa BeAHKKX CKa3aHHA ApesHežk HHAnn».— M, 
1978). 


45. RAKŠŲ ĮSIVERŽIMAS Į JAMOS KARALYSTĘ 


Jamos karalystė čia aprašoma remiantis epo šaltiniais. 

Laikas (Kala) — epe nuolat asocijuojasi su Jama, bet laikomas 
aukštesniu už jį, kaip Jama — už Mirtį. 

Teisingumo karalius (Darmaradža) — epe — nuolatinis Jamos epi- 
tetas. 

Mirtis (Mritju) — epe kartais tapatinama su Jama, kartais laikoma 
atskira, Jamai pavaldžia dievybe (originale, skirtingai negu mūsų ver- 
time,— vyr. g., neidentiška Mirčiai — mot. g., figūruojančiai mite apie 
Brahmos pyktį „Mahabharatoje“; žr. 7 ir paaišk.). 

Kinšuka — medis su gražiais raudonais žiedais, dažnai minimas 
indų poezijoje (Butea frondosa). 

Pašupata —,„ Žvėrių valdovo Pašupačio (Šyvos epitetas) pašventin- 
ta"; mitinis ginklas, Šyvos strėlė. 

Vėzdas (,,danda“) — baudžiančioji Jamos lazda, sukelianti baimę ir 
palaikanti žmonių dorą, kartais personifikuojama kaip Jamos pavi- 
dalas. 


46. RAVANA VARŪNOS KARALYSTĖJE 


Prahasta, arba Prabasa,— Varūnos patarėjas „Ramajanoje“, kituose 
tekstuose vadinamas Sunaba. 


47. RAVANA POŽEMIO PASAULYJE IR DANGUJE 


Ravanos susitikimo su asurų karaliumi Baliu aprašymas (žr. 22) 
„Ramajanos“ VII knygoje — gana vėlyvo laikotarpio višnuistinio mito 
pavyzdys. Sargo prie Balio durų, kaip vieno iš Višnaus įsikūnijimų, 
mistinis sutapatinimas būdingas vėlesnėms induistinėms legendoms. Žr. 
toliau, 70 mitą, kur Balis vėl pasirodo scenoje, besikaujantis su die- 
vais, tai — aiškus nenuoseklumas. 

Caranai („keliauninkai“) — mitiniai padangių dainiai ir pasakoto- 
jai, asocijuojami su sidais (žr. 40 mito paaišk.). 


48. MOTERŲ PAGROBIMAS 


Madus — rakšas. Pasak „Višnaus purano“ I knygos, jo buveinės 
vietoje jaunesnysis Ramos brolis Šatrugna pastatė Maturos miestą. 

Maljavanas — rakšų vadas, vyresnysis Sumalino brolis (žr. 34). 

Kadamba — medis su kvapiais oranžiniais žiedais (Nauciea Cadam- 
ba). Dažnai minimas indų poezijoje. Mandara — koralų medžio žiedai 


(Erythrina Indica). 
49. RAVANOS KOVA SU INDRA 
Džajanta — Indros sūnus, labai retai epe minimas blankus perso- 
nažas. 


Matalis — Indros vežėjas, minimas daugelyje sakmių. V „Mahab- 

haratos" knygoje pateikiama sakmė apie Matalio klajones po pasaulį 
su išminčiumi Narada ieškant jaunikio pražiajai Matalio dukrai Gu- 
nakešai. 


50. RAVANOS KOVA SU HAIHAJŲ KARALIUMI 


Haihajai — senovės indų epe — gentis, gyvenusi prie Narmados 
upės vidupio, šiauriau Vindjos kalnų. 

Datatrėja — epe — didysis šventuolis Atrio sūnus, kai kuriuose teks- 
tuose — Višnaus įsikūnijimas. 

Mahišmatis — haihajų sostinė, tapatinama su Čuli Mahešvaro mies- 
tu prie Narmados upės. 

Šala — vertinga tropinio medžio rūšis (Vatica Robusta). 

<...> iš dangaus <...> pasipylė gėlių lietus. Tradicinis indų 
epo poezijos motyvas — dangiškas herojaus apdovanojimas. 

<...> pasiūlė jam medaus gėrimo, karvę ir vandens kojoms api- 
plauti <... >. Pradedant vedų epocha, tradicinės brahmanų sąvaduose 
numatytos ritualinės svečių sutikimo apeigos. 


51. RAVANOS KOVA SU KIŠKINDŲ KARALIUMI 


Valmikis — legendinis „Ramajanos“ epo autorius, pasak indų pa- 
davimų, „pirmasis poetas“. 


52. SAKMĖ APIE KARALIŲ VENĄ IR JO SŪNŲ PRITŲ 


Pateikiama pagal „Višnaus purano“ I knygą. Apie Druvą žr. 11 
mito paaišk. Mitas, matyt, vėlyvos kilmės, nors Pritaus paveikslas 
turi daug labai seno mitologinio kultūrinio herojaus paveikslo bruožų. 

Aukojimo dievas (Jadžniapuruša) — tiksliau ,„Aukojimo dvasia“, Viš- 
naus epitetas, kuris, pradedant povedine epocha, ypač asocijuojasi arba 
net sutapatinamas su aukojimu. 

„Nišada — mitinis nišadų, kalnų medžiotojų ir žvėrių genties, esan- 
čios primityvioje istorinio vystymosi stadijoje, kalbančios mundų gru- 
pės kalba (austroazinių kalbų šeima), protėvis; nišados kartais tapa- 
tinami su dabartiniais bhilais. Nišadomis kartais vadindavo įvairių ne- 
kastinių etninių grupių atstovus, parijus. Nišados vardo siejimas su 
veiksmažodžiu „nišad“ (,„sėstis“) — būdingas klaidingos etimologijos pa- 
vyzdys, labai paplitęs senovės Indijos ritualinėje mitologinėje literatū- 
roje vaizdavimo būdas. 

Suta ir Magada — čia mitinių pasakotojų — dainių ir bardų — pro- 
tėvių vardai, senovės Indijoje vadinamų sutomis ir magadomis ir pri- 
klausančių ypatingai kastai. Suta („vežėjas“) senovėje lydėdavo karalių 
į mūšius ir paskui apdainuodavo jo žygdarbius. Magada, t. y. „magadie- 
tis“, Magados (šalies, buvusios dabartinio Biharo teritorijoje) gyventojas, 
taip pat reiškia profesionalių dainių ir pasakotojų kastos atstovą, tra- 
diciškai apibūdinamą kaip tėvo kšatrijo ir motinos iš vaišjų varnos 
palikuonį. 

Jis pakvietė Manų <...>. „Višnaus purane“ Manumi vadinamas 
Brahmos sūnus, skirtingai nuo Manaus, Vivasvato sūnaus, bet jis taip 
pat laikomas žmonijos protėviu. Jam šiame mitiniame rituale skiriamas 
veršiuko vaidmuo reiškia magišką palikuonių dauginimąsi; kiti apeigos 
variantai aprašomi ,Matsijos purane“ ir kai kuriuose kituose tekstuose, 

Pritaus dukra — žodžio „pritivė“ („žemė“) siejimas su Pritaus var- 
du — dar vienas klaidingos etimologijos pavyzdys (žr. anksčiau). 

53. SAKMĖ APIE PRAČETASUS 


Pateikiama pagal „Višnaus purano“ I knygą. 

Dakša — Pračetasų sūnus, skiriamas nuo Dakšos, Brahmos sūnaus. 
Šioje „Višnaus purano“ teksto vietoje aiškinama, kad kiekviename 
pasaulio periode („mahajugoje“ arba „manvantaroje“— žr. 75 mito pa- 
aišk.) dievai, išminčiai ir kiti mitologiniai personažai vėl atgimsta nau- 
jais pavidalais. Taip paaiškinami šių personažų genealogijos nevienodu- 
mai, būdingi epo ir puranų tekstams. Toliau sūnų pagimdymas, kad 
būtų pripildytas pasaulis (žr. 29), priskiriamas būtent Dakšai, Pračetasų 
sūnui. 


54. SAKMĖ APIE DŽAMADAGNIO SŪNŲ PARAŠURAMĄ 


Pateikdami šią žinomą sakmę, paėmėme dvi versijas — iš III ,„Ma- 
habharatos“ knygos ir iš „Višnaus purano“ knygos. Pasakojimas apie 
Džamadagnio gimimą paimtas iš „Višnaus purano“. 

Gadis nenorėjo atiduoti savo vienintelės dukros <...> atsisky- 
rėliui <...>. Tai —iš „Višnaus purano“, „Mahabharatoje“ Gadis pa- 
siryžęs su džiaugsmu išleisti savo dukrą už Ričikos be jokios išpirkos, 
ir šis pats siūlo įsigyti stebuklinguosius Varūnos žirgus. Purano kara- 
liaus elgesys labiau pagrįstas ir įtikinamas ir atspindi paplitusį tauto- 
sakos motyvą apie sunkų arba neįveikiamą uždavinį pretendentui į 
dukros ranką. 

<...> Ričika paruošė <...> pašventintą valgį <...>. „Mahab- 
haratoje“ šį valgį Satjavatei ir jos motinai ruošia Brigus, Ričikos pro- 
tėvis. 

<...> Saljavatė pagimdė sūnų <...>. Plg. 59, kur, pasak „Ra- 
majanos“, Ričika turi visai kitokius palikuonis. 


55. SAKMĖ APIE IŠMINČIŲ, 
PANORĖJUSĮ TURĖTI PALIKUONIŲ 


Pateikiama pagal IV „Višnaus purano“ kn. 

Rūmų moterų pusė (antahpura) — ginekėja, karaliaus žmonų ir su- 
gulovių menės rūmuose, į kurias nebuvo įleidžiami pašaliniai asmenys; 
tačiau senovės Indijos antahpura, matyt, nebuvo taip griežtai izoliuota 
kaip viduramžių musulmonų haremai. 

Aukščiausioji Dvasia (Paramatman) — čia tas pat kaip Brahmanas, 
Pasaulio dvasia, indiškųjų idealistinių sistemų Absoliutas. Aukščiau- 
siosios Dvasios stebėjimas, meditacija, — geriausia induizmo, ypač jogų 
mokslo, priemonė visiškam išsigelbėjimui pasiekti (žr. toliau). 

Išsivadavimas iš atgimimų (mokša) — pasak religinio induizmo mo- 
kymo, aukščiausias žmogaus egzistavimo tikslas yra susiliejimas su Pa- 
saulio dvasia, Brahmanu, pasiekiant amžinąją palaimą. 


56. INDRA IR ŠVENTIEJI ASKETAI 


Čia pateikti mitai, kuriuose atsispindi būdingiausias dievų kovos 
prieš mirtingųjų pasiaukojimą motyvas, yra paimti iš „Mahabharatos“. 
Sakmė apie Bangasvaną paimta iš XIII, sakmė apie Javakrį iš III 
„Mahabharatos“ knygos. Pasakojimu apie Kanjakubdžos (dabart. Ka- 
naudžas palei Gango vidupį) karaliaus Višvamitios pasiaukojimą pra- 
dedamas didelis sakmių ciklas, susijęs su šiuo populiariu epo mito- 
logijos personažu (I „Mahabharatos“ kn.) Sakmės versija apie Višva- 

mitros varžymąsi su Vasišta dėl stebuklingos karvės yra I „Ramaja- 
nos“ knygoje (žr. mūsų aprašymą kn. «Tpa BeAHxHI Cka3aHHiZ ĄpeBHed 
Huanu», p. 32—36). 

Nandinė — taip vadinama stebuklingoji Vasištos karvė ,„Mahabha- 
ratos“ versijoje; „Ramajanos“ versijoje ji vadinama Šabala. 

Malinė — senovinis Čukos upės, tekančios istorinės Aūdo apylin- 
kės teritorija, pavadinimas. 

Kanva iš Angiro giminės — legendinis išminčius, minimas dar „Rig- 
vedoje". 


57. SAKMĖ APIE ŠAKUNTALĄ 


Pateikiama pagal I ,„Mahabharatos“ knygą. Kita šios sakmės versi- 
ja yra III „Padmos purano“ knygoje ir manoma, kad būtent ji buvo 
garsiosios Kalidasos dramos, kurios turinys gerokai skiriasi nuo epo 
sakmės, pirmykštis šaltinis; nesant tikros „Padmos purano“ parašymo 
datos, galima spėti ir apie grįžtamąją dramos įtaką puranų versijai. 

<...> norėjo <...> vesti Šakuntalą gandarvų papročiu <...>. 
Santuoka gandarvų papročiu — viena iš aštuonių brahmanų religijos 
įteisintų santuokų rūšių; ji vyksta be tėvų sutikimo ir be vestuvių 
apeigų, tik abipusiu jaunikio ir nuotakos susitarimu. „Mahabharatos“ 
tekste išvardijamos ir kitos septynios santuokų rūšys: santuoka brah- 
manų papročiu, kai nuotaka jaunikiui atiduodama su nustatytu kraičiu 
ir su visomis apeigomis; dieviškoji santuoka, kai aukojantis dievams 
auką ištekina savo dukrą už apeigas atliekančio žynio; santuoka pagal 
aiškiaregių papročius (riši), kai nuotakos tėvas ima iš jaunikio išpirką, 
gaudamas vieną arba dvi poras karvių; Pradžapačio palaiminta san- 
tuoka — dukros ištekinimas ir be kraičio, ir be išpirkos; santuoka asu- 
rų papročiu — sumokant išpirką už nuotaką jos tėvui arba giminėms; 
santuoka rakšų papročiu — pagrobiant nuotaką ginkluoto susirėmimo 
metu bei sumušant jos giminaičius; santuoka pišačdų papročiu — pati 
žemiausia rūšis ir, matyt, smerkiama, kai mergina paimama mieganti 
arba apsvaigusi. 

Fiastinapuras — senovės miestas prie Gango aukštupio, į pietryčius 
nuo dabartinio Delio, legendinė Kauravų sostinė „Mahabharatoje“; 
archeologų duomenimis, buvusi nuo XI iki IX a. pr. m. e. 

Barata — vardas mitinio pradininko Baratų giminės (tas pat kaip 
Pauravai, Kauravai arba Mėnulio dinastija pagal legendinę karališkųjų 
epo herojų genealogiją), iš kurios vėliau kilo visos šalies pavadinimas 
(Indija — Baratavarša, Baratų šalis, t. y. Barato palikuonių). Istoriškai 
baratai — senovės arijų genties, minimos dar „Rigvedoje“ (žr. 23 mito 
paaišk.), pavadinimas. Tikriausiai vedų gentys, kurių pavadinimai at- 
sispindėjo epo mitinių Mėnulio dinastijos karalių varduose, įėjo į tą 
etninį konglomeratą, tapusį šiaurės Indijos tautų, sukūrusių pirmąsias 
I tūkstantmečio pr. m. e. valstybes, pagrindu. 

Cakravartinas (paraidžiui „sukantis ratą“) — senovės Indijos kara- 
liaus, valdančio „visa žemę“ — nuo jūros iki jūros, — titulas. Pagal indų 
tradiciją, Barata, Dušjantos ir Šakuntalos sūnus, — pirmasis iš dvylikos 
„čakravartinų“, valdžiusių šalį. 

58. SAKMĖ APIE KARALIŲ, PAVIRTUSĮ ČANDALA 

Pateikiama pagal „Ramajanos“ I knygą. Tos pačios sakmės versija 
yra ir IV „Višnaus purano“ knygoje. Puranuose šios sakmės herojus 
vadinamas taip pat Satjavrata ir vaizduojamas kaip ydingas ir pasilei- 


dęs karalaitis, tėvo išvytas iš karalystės. Trišankaus vardas ,„Višnaus 
purano“ komentatoriaus traktuojamas kaip pravardė „Padaręs tris nuo- 
dėmes“, būtent: sugundęs svetimą žmoną tuo sukeldamas jos tėvo 
pyktį; užmušęs savo globėjo Vasištos karvę badmečiu; vartojęs maistui 
nešventintą mėsą. Už šias nuodėmes, pasak puranų jis ir buvo pa- 
smerktas tapti pariju. Už tai, kad badmečiu jis pristatydavo maisto Viš- 
vamitros žmonai ir vaikams, pelnė jo malonę. 

Muštikos, arba dombos,— viena iš žemiausių senovės ir viduramžių 
Indijos kastų, klajojantys dainiai ir juokdariai, kaip manoma — šiuo- 
laikinių čigonų protėviai. 

<...> Trišankus pasiliko visam laikui tarp pietų dangaus žvaigž- 
dynų. Indų mitologijoje Trišankus tapatinamas su Pietų Kryžiaus žvaigž- 
dynu. 


59. SAKMĖ APIE ŠUNAHŠEPĄ 


Vienas seniausių indų literatūros mitų, kuriame atsispindi labai 
svarbus senovės visuomenės gyvenimo momentas — nebeaukoti žmonių. 
Anksčiausiai paminėtas „Aitarėjos brahmano“ VII knygoje, kurios ver- 
sija tapo mūsų aprašymo pagrindu. Kita versija yra I „Ramajanos“ 
knygoje; sakmės herojus dažnai minimas daugelyje indų literatūros 
šaltinių, pradedant „Rigveda“ ir baigiant puranais. 

Tėvas, išvydęs sūnaus veidą <...>. Toliau Narados monologas, 
paimtas iš „„Aitarėjos brahmano“ (originalas eiliuotas), išreiškia vedų 
epochai būdingą pasaulėžiūrą ir yra dažnai cituojamas vėlesnėje lite- 
ratūroje. 

Varūna <...> nubaudė karalių Hariščandrą — pasiuntė jam van- 
denligę. Vedose vandenligė — įprasta Varūnos bausmė, kuria jis bau- 
džia pažeidusius jo įsakymus. „Ramajanoje“ šio motyvo nėra. 

<...> Rohita sutiko <...> brahmaną <...> Ričiką <...>. 
Ričika — Šunahšepos tėvo vardas „Ramajanos“ versijoje, „„Aitarėjos 
brahmane“ jis vadinamas Adžigarta (,„Badaujantis“). „Ramajanoje“ išvis 
nėra Hariščandros įžado ir karaliaus sūnaus pakeitimo brahmano sūnu- 
mi motyvo. Epe Šunahšepą paaukoti nori Ajodjos karalius Ambariša, 
žynio patartas, vietoj Indros pavogto prieš apeigas aukojamo gyvulio. 

Šunahpuča, Šunahšepa ir Šunolangula — visi trys brahmano sūnų 
vardai vedų versijoje reiškia „Šuns uodega". 

<...> Sunahšepa <...> pamatė <...> savo giminaitį <...> 
Višvamitrą <...>. „Ramajanoje“ ir „Bagavatos purane“ Višvamitra yra 
Šunahšepos motinos brolis. Šunahšepos kreipimasis į Višvamitrą pagal- 
bos ir mantros, kurių šis jį išmoko, — tik epo versijose atsiradę mo- 
mentai. „Aitarėjos brahmane“ Šunahšepa meldžiasi dievams savo nuo- 
žiūra. 

Mantros — vedų himnai, maldos, šventosios formulės, magiški už- 
keikimai. 

<...> Šunahšepą apvilko raudonu drabužiu <...>. Senovės In- 
dijoje nuteistus mirti apvilkdavo raudonai; žr. 7 mito paaišk. 

Duokite man dar šimtą karvių, ir aš tai padarysiu. Šiuos žodžius 
„Aitarėjos brahmano“ versijoje ištaria Adžigarta; „Ramajanoje“ tėvo, 
sutinkančio pririšti prie aukojimo stulpo savo sūnų ir jį nudurti, mo- 
tyvo nėra. 

Ušasė —vedų panteone — aušros deivė, senas įvaizdis, turintis 
daug paralelių indoeuropiečių mitologijose (vardas tos pačios kilmės 
kaip graikų Eos, romėnų Aurora, lietuvių Aušra, rusų „utro“ ir kiti). 
Povedinėje epochoje ji iš panteono faktiškai išnyksta. ,„Ramajanos“ 
versijoje malda Ušasei neminima. 

<...> tegul Jis bus mano sūnus. Apie tai, kaip Višvamitra įsū- 
nijo Šunahšepą, rašoma ,„Aitarėjos brahmano“ versijoje ir „Bagavatos 
purane”. 


60. AGASTJOS DARBAI 


Pateikiama pagal III ,„Mahabharatos“ kn. Agastja — sąlygiškai vė- 
lai į epo mitologiją įtrauktas paveikslas; tradiciškai jis laikomas 
šventuoju — Pietų dravidų globėju ir greičiausiai sakmėse apie jį at- 
sispindi kažkokie priešarijinės mitologijos bruožai; jo persikėlimas į 
pietus, kaip manoma, simbolizuoja arijų civilizacijos paplitimą Pietų 
Indijoje. Tradiciškai Agastja laikomas Urvašės su Mitra arba Varūna 
sūnumi (žr. 14), bet puranuose vadinamas Pulastjos sūnumi; arba 
jis laikomas kitokios kilmės. Vėlesnėje mitologijoje jis tapatinamas 
su Kanopo žvaigžde. 

<...> jo protėviai, seniai pasitraukę iš šio gyvenimo. „Mahabha- 
ratos” aprašymas aiškiai prieštarauja tradicinei Agastjos geneologijai. 
Protėvių, kabančių žemyn galvomis pragariškoje duobėje, kol jų pa- 
likuonis neatliko savo šventos pareigos ir nepratęsė giminės, vaizdi- 
nys epo mitologijoje labai paplitęs, ir šį motyvą aptinkame kitose 
„Mahabharatos“ dalyse (plg. sakmę apie Agastją I kn.). Tačiau Agast- 
ja — nemirtingo dievo sūnus, ir visi jo protėviai nemirtingi ir, be to, 
turi kitų palikuonių. Šis epo mitologinei poezijai būdingas prieštaravi- 
mas gali būti aiškinamas tuo, kad populiarus motyvas yra mechaniškai 
perkeltas iš kitos sakmės (galbūt iš tos pačios sakmės apie Astiką); 
arba „Mahabharatoje“ čia turima omeny kita Agastjos genealogija, 
kuri skiriasi nuo tradicinės. 

Vidarbai — tauta. Vidarbų šalis buvo į pietus nuo Vindjos kalnų, 
dabartinio Beraro teritorijoje. 

Upanišados (,„Slapti mokymai“) — senovės religinės filosofinės li- 
teratūros rašytiniai paminklai, šliejami prie vedų. Vedangai „Vedų 
dalys" — vėlesnysis vedų literatūros sluoksnis, traktatai apie vedų ri- 
tualą, gramatiką, fonetiką, etimologiją, metriką ir astronomiją. 


61. GANGOS NUSILEIDIMAS Į ŽEMĘ 


Pateikiant šią populiarią sakmę panaudotos dvi pagrindinės versi- 
jos —iš III „Mahabharatos“ knygos ir iš I „Ramajanos“ knygos. Saga- 
ros gimimo istorija ir kaip jis nugalėjo barbarų gentis aprašyta pagal 
„Višnaus purano“ versiją (III kn.). 

Šiuos siužetus vėliau ne kartą panaudojo indų literatūra ir dailė. 

Aurva — mitinis išminčius iš Brigaus giminės; žr. sakmę apie 
ji (41). 

Skitai (šakai), kambodžai ir pechleviai (parfianai) — iraniečių pa- 
goniškos tautybės, gyvenusios teritorijoje į šiaurės rytus nuo indų 
Pendžabo I tūkstantmečio pr. m. e. viduryje. Javanai (joniečiai) — ma- 
tyt, graikų persikėlėliai (žr. 23 mito paaišk.) — minimi kartu su kam- 
bodžais. Pasak maurų imperijos epochos šaltinių, matyt, vieni ir kiti 
gyvenę kaimyninėse teritorijose dabartinio Pietų Afganistano vietose. 
Skitai šiaurės vakarų Indijos teritoriją pasiekė apie VI a. pr. m. e. 
ir iki mūsų eros pradžios užgrobė dideles pačios Indijos teritorijas. 
Kituose puranuose —,,Vajaus“, „Brahmos“ ir ,„Harivanšos“— Sagaros pa- 
vergtų tautų skaičius dar padidėja. Mitinio Sagaros užkariavimų ap- 
rašymas galbūt atspindi maurų imperijos ekspansiją III a. pr. m. e, 

<...> pas <...> Sagarą atvyko <...> Brigus <...>. Taip 
D „Mahabharatos“ versijoje palikuonis Sagarai dovanoja 

yva. 

<...> Juos dažnai skriaudė ir engė <...> Asamandža, „Rama- 
janos“ versijoje sakoma, kad Asamandža žaisdavo skandindamas savo 
mažus brolius Saraju upės vandenyje; tačiau toliau Sagaros sūnų skał- 
čius nesumažėja. 

Žirgo aukojimas („ašvameda“) — viena iškilmingiausių ir reikšmin- 
„giausių apeigų, kurią, pasak epo literatūros, galėjo atlikti tik karalius, 
pretenduojantis į aukščiausią valdžią šalyje ir pajungiantis kaimynines 
tautas. Aukojamasis žirgas iš pradžių buvo išleidžiamas į laisvę, ir 
karalius (arba karaliaus sūnus) sekdavo jam iš paskos su savo kariuo- 
mene, paimdamas savo valdžion teritorijas, per kurias pereidavo žir- 
gas. Po metų žirgą paaukodavo; ši apeiga simbolizuodavo, kad ją at- 
likusio karaliaus hegemonija pripažįstama to Indijos rajono teritori- 
joje. Aukojamojo žirgo pagrobimas buvo laikomas labai blogu ženklu. 

<...> žirgas <...> išnyko karalaičiams iš akių <...>. Čia 
aprašoma pagal „Mahabharatos“ versiją. „Ramajanoje“ Indra demonės 
rakšės pavidalu pagrobia žirgą, saugomą paties karaliaus Sagaros, ku- 
ris paskui siunčia karalaičius jo ieškoti. 

<...> susilygindavo galybe su Indra <...>. Vienas iš epe pa- 
plitusių Indros epitetų — Šatakratus, „Atlikęs šimtą (žirgo) aukojimų“. 

Kapila — legendinis išminčius, filosofinio sankjos mokymo pradį- 
ninkas; laikomas Višnaus įsikūnijimu. 

<...> nukreips į žemę dangaus upę Gangą. „Ramajanoje“ šią 
pranašystę pasako Garuda. 

<...> kai Ganga tekėjo pro <...> Džahnaus buveinę <...>. 
Šis epizodas yra „Ramajanoje“ ir jo nėra „Mahabharatoje“. Be to, 
„Ramajanoje“ pasakojama, kad Ganga, krisdama ant Šyvos galvos, 
stengėsi jį nusviesti į požemio pasaulį, o už tai bausdamas, Šyvą pri- 
vertė ją daug metų klaidžioti po jo plaukus, kol Bagirata nauju pa- 
siaukojimo žygdarbiu permaldavo jį, kad paleistų Gangą septyniais 
srautais į žemę. 

Gangos nusileidimas ant žemės pavaizduotas garsiajame bareljefe 
ant uolos Mamalapurame (piečiau nuo Madraso), kur matome pulkus 
Bagiratą lydinčių mitinių personažų ir atspindėtų daug žinomų mi- 
tologinių siužetų. 


62. SAKMĖ APIE KARALIŲ ŽMOGĖDRĄ 


Pateikiama pagal „Mahabharatos“ I knygą. Kita versija yra „Viš- 
naus purano“ IV knygoje, kur karalių Kalmašapadą per klaidą pra- 
keikia pats Vasišta dėl kažkokio rakšo žabangų. Šios sakmės turinys 
ne kartą minimas ir kituose senovės indų literatūros kūriniuose. 

Kalmašapada —,„Dėmėtakojis“. Kiti vardai — Mitrasaha, Saudasa. 

Vipaša — senovinis Bijo upės, Satledžo intako, pavadinimas. 

Šatadru — senovinis Satledžo upės pavadinimas. 

Parašara — senovės išminčius, Vasištos anūkas, Vjasos, legendinio 
„Mahabharatos“ autoriaus, tėvas. 


63. SAKMĖ APIE JAUNĄJĮ ATSISKYRĖLĮ 
Pateikiama pagal III „Mahabharatos“ knygą. Kitos šios sakmės 
versijos yra I „Ramajanos“ knygoje (artima „Mahabharatos“ versijai, 
tik šiek tiek trumpesnė), IV „Padmos purano“ knygoje ir palijų knv- 

goje „Džatakas“ (dviejuose pastaruosiuose šaltiniuose turbūt senesnės 
sakmės versijos). 

Angų šalis — Vakarų Bengalija. 

Karalius įsakė pašaukti <...> miesto pasileidėles <...> „Ma- 
habharatos“ versijoje viena iš pasileidėlių ir įvykdo Rišjašringos su- 
gundymo planą. Nėra abejonių, kad senesnė versija yra „Džatakuose“, 
kur jaunuolį į angų sostinę atveda pati karalaitė (matyt, vėliau ši 
misija buvo laikoma per daug žeminanti karalaitę, ir ji buvo pakeista 
"pasileidėle). Šios sakmės pagrindas tikriausiai yra senovės derlingumo 
kulto įvaizdis, Rišjašringos paveikslas siejasi su zoomorfiniu šios die- 
vybės kultu. 


64. SAKMĖ APIE KARALIŲ SOMAKĄ 
IR JO SŪNŲ DŽANTŲ 


Pateikiama pagal III „Mahabharatos“ knygą. 

Pančalai — senovės tauta, gyvenusi Doabo srityje Gango ir Džam- 
nos santakoje, į rytus ir pietryčius nuo dabartinio Delio; I tūkstant- 
mečio pr. m. e. pančalai pradžioje kartu su kurais sudarė pirmųjų 
Šiaurės Indijos valstybių užuomazgų branduolį. 


65. SAKMĖ APIE KARALIŲ UŠINARĄ 


Pateikiama pagal III „Mahabharatos“ knygą, kurioje yra dvi šios 
legendos versijos; trečioji yra XIII knygoje. Kitas versijas aptinkame 
budistų kanono knygose pali kalba „Čarijos pitaka“ ir „Džatakai“, kur 
herojus vadinamas savo paveldėtu Šibio vardu (pali kalba — Sivis). 
Epe pateikiamos ir kitos legendos apie jo nepaprastą dosnumą brah- 
manams ir dievobaimingumą; kartu su karaliumi Jajačiu (žr. 23) jis 
įžengia į dangų. Vienoje „Mahabharatos“ III knygos versijų jis ne- 

amas užmuša savo sūnų, vykdydamas brahmano norą. 


66. SKANDOS, KARO DIEVO, GIMIMAS 


Pateikiant šią sakmę buvo naudotasi keletu šaltinių. Pagrindu tapo 
„Matsijos purano“ versija. Epizodai apie Devasenos išgelbėjimą nuo 
demono ir apie tai, kaip Svaha sugundė ugnies dievą Agnį, paimti iš 
III „Mahabharatos“ knygos. Kitos sakmės apie Skandos gimimą versi- 
jos randamos daugelyje senovės Indijos literatūros kūrinių (plg. san- 
skrito klasikinės literatūros Kalidasos poemą „Kumaro gimimas“). 

Skanda (kiti vardai: Kartikėja, Kumara —,V aikas", Guha — ,„Paslėp- 
tasis") — matyt, labai sena dievybė (kai kurie tyrinėtojai jo prototi- 
pu laiko pusiau zoomorfinę dievybę, atvaizduotą Indo slėnio civili- 
zacijos atspauduose), bet į epo panteoną ji patenka gana vėlai. Epe 
nėra vieningos jo kilmės versijos; jis vadinamas Šyvos, Agnio, Brah- 
mos, Brahmos vyriausiojo sūnaus Sanatkumaros, Kritikų arba Gangos 
sūnumi. Kai kuriuose tekstuose jis — Agnio sūnus, Šyvos įsūnytas. 
Skandos mitologijoje randame daug archaiškų elementų; tokio pobū- 
džio yra jį, kaip ir Šyvą, lydinčių visokių demoniškų baisaus pavidalo 
padarų, ligų dvasių (ypač vaikų ligų, ir vienas iš jo vardų — Kuma- 
ra — siejamas su jo, kaip vaikų naikintojo ir kartu jų globėjo, vaiz- 
diniu), senovės Motinų (žr. toliau, 70 mito paaišk.), žmogėdrų, karo 
velnių ir t. t. svita. Vėlesnėje mitologijoje ir ikonografijoje jis vaiz- 
duojamas jojantis ant povo (pagal kai kurias epo versijas, jam gimus, 

povą padovanojęs Garuda), bet ankstyvuosiuose tekstuose jis dažnai 
asocijuojasi su ožiu, kuris senovės mitologijoje vaizduojamas kaip 
zoomorfinis ugnies simbolis. Skandos vardas siejamas su reikšme „Šo- 
kinėjantis“ (lyg ugnis arba ožys). 

Vadžranga — „kurio kūnas (tvirtas kaip) vadžra (arba kaip dei- 
mantas). 

Devasena — paraidžiui „Dievų kariauna“. Kai kuriuose tekstuose 
ji vaizduojama kaip Indros dukra (jo kariaunos įsikūnijimas). 

Daitjasena — paraidžiui „Demonų (daičių) kariauna". 

Septyni išminčiai (,„saptaršajas“) — labai populiari indų mitologi- 
joje personažų grupė dieviškos arba pusiau dieviškos kilmės. Dažnai 
šiai grupei priklauso „iš sielos pagimdyti“ Brahmos sūnūs, tie, kurie 
vadinami Pradžapačiais (žr. 1 mito paaišk.), pirmieji kūrėjai, bet 
vėliau į jų tarpą patenka ir kitos kilmės didieji išminčiai; kartais 
„Septyni išminčiai“ tapatinami su Angirais (žr. 1 mito paaišk.). Aps- 
skritai šios grupės narių vardai įvairiuose tekstuose skirtingi. Mes 
pasirinkome vieną iš epo literatūroje aptinkamų sąrašų. Be suminėtų- 
jų, į šią grupę dažnai traukiami Kašjapa, Maričis, Angiras, Pulastja, 
Pulaha, Kratus, Dakša. Septyni išminčiai lydi Manaus laivą kai ku- 
riose mito apie tvaną versijose, yra kai kurių sakmės apie Šyvos iš- 
romijimą versijų herojai (žr. 20). Indų astronomijoje Septyniais išmin- 
čiais vadinamas Didžiųjų Grįžulo ratų žvaigždynas, su kurio Žžvaigž- 
dėmis jie tapatinami (žr. toliau sakmės apie Skandą aprašymą). 

<...> tavęs neslegia atgimimų našta Aukščiausiosios induistų 
tikėjimo dievų trijulės — Brahmos, Višnaus ir Šyvos — neliečia bendras 
„Karmos“ dėsnis, naujų atgimimų kaita, kuriai paklūsta visi kiti gyvi 
padarai, tarp jų ir antraeiliai dievai. Tačiau apie Brahmą vėlesniajame 
induizme sakoma, kad jo gyvenimas taip pat turi ribą, jis miršta ir 
vėl gimsta; absoliučiai amžini tik Višnus ir Šyva (žr. 75 ir paaišk.). 

Kama — meilės dievas, epo panteone atsiranda palyginti vėlai. 
Vaizduojamas panašiai kaip antikinis Erotas arba Amūras su lanku ir 
strėlėmis (iš gėlių), kuriomis jis sužeidžia širdis. Kartais vadinamas 
Brahmos sūnumi, kartais Darmos ir Lakšmės (kuri šiuo atveju laikoma 
viena iš dešimties Dakšos dukterų, Darmos žmonų — žr. 24 mito 
paaišk.). 

Dangaus metai — (dievų metai) tai 360 „žemiškųjų“ paprastų me- 
tų (žr. 75). 

Kritikos — indų astronomijoje — Plejadų žvaigždynas. 

Arundatė —indų astronomijoje — nežymios Alkoro žvaigždės, pri- 
klausančios Didžiųjų Grįžulo ratų žvaigždynui, pavadinimas. 

Kraunča — Himalajų kalnas, Asamo šiaurėje; mitas paaiškina, kaip 
ten atsirado gilus tarpeklis. 

Manasa — ežeras ant Kailasos kalno, maldininkų lankymo vieta; 
taip pat žinomas kaip laukinių žąsų pamėgta perėjimo vieta, kur jos 
suskrenda poravimosi metu,— tai dažnai minima indų poezijoje. 


67. GANEŠOS, DRAMBLIAGALVIO DIEVO, GIMIMAS 


Pateikiama pagal mito iš „Brihadarmos purano“ II kn. versiją. Kitą 
Ganešos gimimo versiją randame „Varahos purane”, kur ši dievybė atsi- 
randa iš Šyvos didybės švytėjimo, čia dievai prašo jį sukurti, kad 
kliudytų daryti piktus darbus; galvą Ganeša praranda, Parvatei pra- . 
keikus, nes ji buvo nepatenkinta jo atsiradimu. Ir kitos šio mito ver- 
sijos puranuose („Matsijos“, „Šyvos“, „Brahmandos“ ir kt.) labai ski- 
riasi. Išminties dievas Ganeša induistų panteone atsiranda labai vėlai, 

bet iš pat pradžių užima jame garbingą vietą. Viduramžių Indijoje jis 
yra vienas iš garbingiausių dievų; malda Ganešai prasideda beveik 
visi šio periodo tekstai. Jo paveikslas, nepaisant jo vėlyvo atsiradimo, 
turi labai archaiškų bruožų. 

<...> paimk <...> galvą, miegančio veidu į šiaurę <...>. 
Miegoti atsisukus veidu į šiaurę buvo pavojinga, nes, pagal tos epo- 
chos prietarus, tą galėjo paveikti piktosios dvasios. 

Sakmė apie Baratos palikuonių didįjį mūšį Kuraus lauke — „Ma- 
habharatos“ tradicinis žodinis epas, matyt, užrašytas sąlygiškai vėlai. 
Jos autoriumi laikomas mitinis išminčius Vjasa (žr. 62 mito paaišk.). 

Somanatas (Somnath) — įžymioji Šyvos šventykla Gudžarate, Ka- 
tiavaro pusiasaly, garsėjusi savo brangenybėmis ir 1024 m. Mahmu- 
do Gazneviečio nusiaubta. 


68. AKLAS GIMĘS ANDAKA 


Sakmė apie Andakos gimimą yra „Šyvos purane“; apie Šyvos ir 
Andakos kovą pasakojama I „Kurmos purano“ knygoje; šis paveiks- 
las aptinkamas ir kituose puranuose. 

Hiranjanetra („Auksaakis“), tas pat kaip ir Hiranjakša (žr. 22), 
paprastai tapatinamas su juo. 


69. TRIPUROS SUGRIOVIMAS 


Pateikiama iš esmės pagal „Matsjos purano“ versiją, tačiau joje 
Maja iš pat pradžių Tripurą stato pats; trys Tarakos sūnūs mūsų 
pasiskolinti iš VIII „Mahabharatos“ knygos versijos. Kitos versijos 
yra „Harivanšoje“, „Padmos purane", „Lingos purane” ir kt. Vėlesnėje 
mitologijoje Tripura įkūnija Šyvos nugalėtą demoną. Trijų demonų 
miestų įvaizdis iš geležies, sidabro ir aukso siekia vedų literatūrą, 
kurioje šie miestai vaizduojami padangėje (žr. 2 mitą ir paaišk.), jau 
vedų tekstuose sakoma, kad juos sugriovė Rudra. Mitas apie Tripuros 
sugriovimą atspindi visatos žlugimą, kurį įvykdo induistinis Šyva (ak- 
tas, priešingas kosmogoniškajam); Tripura negatyviu aspektu simboli- 
zuoja visatą (tris pasaulius). 

<...> pavadintos pagal jo vardą maja <...>. Majos vardo są- 
saja su sąvoka „maja“, „burtai“, „iliuzija“ (žr. 74 ir 2 mito paaišk.) 
čia, žinoma, yra dirbtinė. Maja — asurų architektas, dieviškojo Višva- 
karmano paralelė, jo vardas galbūt pagal prasmę susijęs su veiksma- 
žodžiu „ma“ — , „matuoti“. 

<...> dievai ėmė rengti mūšiui <...> Šyvos vežimą. Tolesnis 
vežimo, tapatinamo su visata, aprašymas yra būdingas „Matsjos pura- 
no“, vieno iš pagrindinių šyvaizmo literatūrinių paminklų, turiniui. 
Bet ir „Mahabharatos“ versijoje Šyvos vežimas aprašytas panašiai, ir 
pabrėžiama šio dievo aukščiausia padėtis; Brahma tampa jo vežėju 
ir t. t. 

Keturios jugos — žr. 75 ir paaišk. 

Kalaratrė — visatos žūties nakties įsikūnijimas; epe ir puranuose 
identifikuojama su Jame, Jamos seserimi; kartais vadinama Kalės, 
Laiko, seserimi; laikoma rakšų motina, rakšų protėvio Hečio, atsiradu- 
sio iš Brahmos pėdos pasaulio kūrimo metu, žmona (plg. 34 ir paaišk.). 

<...> Jama jojo ant <...> buivolo <...>. Čia ir kitur išvardija- 
mi dievų vahanai — gyvuliai, kurie asocijuojasi su atitinkamais die- 
vais; indų mitologijoje ir ikonografijoje šie vahanai, zoomorfiniai die- 
vybių simboliai, vaizduojami kaip padarai, ant kurių jie joja: Jama 

raitas ant buivolo, Indra — ant dramblio, Šyva — ant jaučio, jo žmona 
Uma (Kalės pavidalu, žr. 71) — ant liūto arba tigro, Skanda — ant 
povo, Ganeša — ant žiurkės, Višnus — ant paukščio, Brahma — ant žą- 
sies, Vajus — ant elnio ir t. t. 

Tridantis („šula“) — vienas iš nuolatinių Šyvos atributų. 

Pramatai — rakšų atmaina, kartu su kitais demoniškais padarais 
yra niūriosios Šyvos palydos nariai, aprašomi kaip nematomi vai- 
duokliai, kamuojantys žmones sapne. 

Stebuklingų būdu atsirado Tripuroje <...> tvenkinys <...> 
„Mahabharatos“ versijoje stebuklingąjį tvenkinį su gyvybės vandeniu 
šventuoliškumu sukuria Haris, Tarakos anūkas. 

Pušja — vienas iš mėnulio zodiako žvaigždynų, atitinka dalį Vė- 
žio žvaigždyno. 


70. SAKMĖ APIE DŽALANDARĄ 


Ši sakmė yra V „Padmos purano“ knygoje; kituose puranuose 
jos nėra. Tai vienas vėlesnių šyvaizmo mitų, kuriame aptinkame anks- 
tyvesniųjų sakmių motyvų. Vėlesnės kilmės galima laikyti visiškai 
antropcmorfizuotą drakono Rahaus paveikslą (žr. 24 mito paaišk.), 
dievo Ganešos dalyvavimą mūšyje (įsidėmėtinas šio paveikslo ironiš- 
kas sumenkinimas sakmėje). Džalandaros paveikslas (minimas taip pat 
„Lingos purano“ I kn.) neaiškios kilmės (jo vardo aiškinimas sakmėje 
aiškiai sukurtas), jis laikomas sūnumi Okeano (Sagaros, kartais tapa- 
tinamo su to krašto karaliumi), upių sutuoktinio (arba valdovo), antra- 
eilio dievo (okeano įsikūnijimas), savo funkcijomis dubliuojančio Va- 
rūną. Džalandara dar laikomas Okeano įsūniu, gimusiu iš Šyvos žvilgs- 
nio ugnies ir jūros vandens sąlyčio. 

Dangiškasis žąsinas — Brahmos vahana (žr. 69 mito paaišk.), są- 
lygiškai vėlai atsirado šios dievybės mitologijoje. 

<...> įsiūbuoti didįjį Okeaną, plakdamas jį <...>, kad išgau- 
tum am:ritą. Mūsų aprašyme Džalandara reikalauja, kad Indra grąžintų 
tėvo lobius. Tačiau „Padmos purane”, pagal kai kurias mitų apie am- 
ritos išgavimą versijas, laikoma, kad lobiai buvo išgauti iš Pieno 
okeano (Kširados), neidentiško Okeanui, Džalandaros tėvui, tai yra iš 
jo brolio (Džalandarcs dėdės). Norėdami išvengti prieštaravimų su ki- 
to mito versija (24), savo aprašyme šio personažo neminime. 

Ketus — kometcs arba orbitų susikirtimo personifikacija, laikoma 
drakono Rahaus kūnu arba uodega, nukirsta Višnaus disku nuo jo 
kūno; senovės Indijos astronomijoje Ketus kartais laikomas savaran- 
kiška (devinta) planeta (žr. 24 mito paaišk.). 

Vadžros sutriuškinti <...> kaulai tapo deimantais <...>. Mito- 
loginis dvejopos žcčžio „vadžra reikšmės aiškinimas — ,griausmas“ 
(Indros ginklas) ir „deimantas“. 

<...> dvasia <...> įgis nemirtingą pavidalą. „Padmos purane" 
Ušanas .po to, jo žmonos Parbavatės prašomas, vis dėlto atgaivina 
Balį, ir jis gyvas įžengia į dangų. 

<...> jos tėvo Okeano buveinę <...>. „Padmos purane“ turi- 
mas omeny Pieno okeanas (žr. ankstesnį paaišk.). 

Dovana be naudos <...>. Originalo kalba Šyvos replika dar la- 
biau sumenkina Brahmą. Labai akivaizdus Brahmos paveikslo sumenki- 
nimas liudija apie vėlyvą sakmės atsiradimą. 

Bet žinok, kad Šyva ir aš— vienas ir tas pats. Vėlyvajame in- 
duizme vis labiau išryškėja Višnaus ir Šyvos sutapatinimo tendencija, 

jų paveikslai susilieja į viena, dažnai vadinamą Harihara (atitinkamai 
Višnaus ir Šyvos vardų sujungimas — Haris ir Hara). 

Amžinas išsigelbėjimas („mokša“) —t. y. išsivadavimas iš atgimi- 
mų ir susijungimas su Brahmanu, Pasaulio dvasia (žr. 55 mito paaišk.). 

Vrindavana — pavadinimas vietovės, esančios netoli Matūros, ant 
kairiojo Džamnos kranto, išgarsinto legendose apie didžiojo herojaus 
Krišnos jaunystę (žr. sakmės apie jį aprašymą knygoje“ «Tpm Bean- 
KHX CKa3aHHx AĄpeBHež Hanno, p. 297—379).— Šio pavadinimo reikš- 
mė dažniausiai aiškinama kitaip. Ji siejama su žodžiu „,vrinda“, turin- 
čiu reikšmę „choras“, ir suprantama kaip „Miškas ratelių (kuriuos 
su piemenaitėmis žaisdavo ir dainuodavo jaunasis Krišna)“, arba Vrin- 
da, laikomas vienas iš piemenaitės Rados, herojaus mylimosios, vardų. 

<...> Parvatės pavidalą, sukurtą asurų valdovo burtų galia. Vi- 
sas šis epizodas paimtas iš „Ramajanos“, kur Indradžitas panašiai su- 
kuria Sitos pavidalą, norėdamas parodyti Ramai jos nužudymą ir at- 
imti jam jėgas; epizodas su Parvatės sūnų galvomis panašus į nepa- 
vykusį Ravanos mėginimą įtikinti Sitą, kad Rama žuvo (žr. mūsų 
aprašymą knygoje «Tpa BeAHKHx cKa3amms Apesreŭğ HRAnBo, p. 210, 
253—256). 

Septynios Motinos — grupė pusiau dieviško, pusiau  demoniško 
pobūdžio būtybių, siejamų su gilios senovės matriarchato mitologijos 
paveikslais; jų ryšys su aukščiausiais panteono dievais toks: „dieviš- 
kosios motinos“ yra personifikacija jų žmonų deivių (kurių vardai — 
Brahmė, Mahešvarė, Kaumarė, Vaišnavė, Varahė, Indranė, Čamunda), 
bet jos vaizduojamos kaip baisaus pavidalo raganos, mirusiųjų rijikės, 
ligų dvasios. Dažniausiai asocijuojasi su Kale (žr. toliau, 71), rūsčio- 
sios Šyvos žmonos personifikacija; kartais įtraukiamos į Skandos pa- 
lydą. 


71. DEIVĖ KALĖ 


Sakmė apie deivę Kalę čia pateikiama pagal „Devimahatmiją“ 
(„Deivės didybės garbinimas“) iš „Markandėjos purano“, Kalės kulto 
sekėjų sektos šventojo teksto, kuris suklestėjo viduramžiais, bet turi 
daug archaiškų bruožų, atspindi net žvėriškas žmonių aukojimo apei- 
gas. Kalės kultas atsirado iš seniausio Deivės Motinos kulto, žinomo 
jau III-II tūkstantmetyje pr. m. e. Indo slėnio miestuose ir iš pradžių 
klestėjusio ne arijų kilmės Indijos tautelėse. Palyginti vėlai jis jsi- 
liejo į induistinės religinės sistemos Šyvos žmonos Umos kultą. Pu- 
ranų mitologijoje Šyvos žmonos paveikslas jungia du prieštaringus ir 
skirtingo pobūdžio moteriškos giminės dievybių paveikslus — gailiašir- 
dė gražioji kalnų dukra Uma (žr. mitą apie Skandos gimimą 66; kiti 
jos šios personifikacijos vėlesnės kilmės vardai — Parvatė, Gaurė, Hai- 
mavatė, t. y. Himavato duktė) ir žiaurioji, kraugeriška, žmonių aukų 
Ieikalaujanti Kalė, vėlesnėje ikonografijoje vaizduojama baisios raga- 
nos arba rūsčios kovotojos, raitos ant liūto, su keturiais veidais ir 
aštuoniomis rankomis, apsiginklavusios kardu ir skydu, lanku, disku, 
kilpa, taip pat su lotosu, varpu, dubeniu ir t. t. pavidalu. Ši jos hipo- 
stazė vadinama Kale (tikriausiai šis vardas susijęs su griovimo dva- 
sios Kalos, įkūnijančios Kalijugą, geležies amžių, vardu; žr. 75), Dur- 
ga, Ambika, Čandika, Čamunda, Deve (,„,Deive“) arba Mahadeve (, Di- 
džiąja deive“), Mahešvare („Didžiąja valdove“) ir t. t. (žr. sakmės 
tekstą) ir yra daugelio dravidų liaudies kultų tiesioginis atspindys. 
Vėlesnėje mitologijoje Umos kultas siejasi su mitu apie Parašuramą 
(žr. 54); Parašuramos motina Renuka tapatinama su Elama (dravidiš- 

kas deivės vardas), ir Kalės šventovėse yra Parašuramos altoriai. Žr. 
sakmės tekste būdingus mistiškus Umos — Parvatės ir Kalės — Dur- 
gos sutapatinimus. 

Sakmė apie Mahišą, Buivolą, indų literatūroje atsirado palyginti 
vėlai, nors šis paveikslas, matyt, labai senos kilmės. III ,„Mahabhara- 
tos“ knygoje — Mahišą nugali Umos sūnus Skanda, ir kai kurie pieši- 
niai Indo slėnio civilizacijos anspauduose aiškiai primena šio mito 
iliustracijas. 

Raktavidža — paraidžiui „Kraujo lašas“. 


72. SAKMĖ APIE KARALIŲ DIVODASĄ 


Pateikiama pagal „Skandos puraną“ („Kaši kandos“ skyrius); ki- 
tos trumpesnės versijos yra „Brahmos purane”, „Vajaus purane” ir 
„Harivanše“. Ši įdomi sakmė apie devintą „provokuojamąją“ Višnaus 
avatarą, be abejonės, vėlesnės kilmės, vaizduoja induizmo kovą su 
budizmo itaka, laikinai apėmusia Rytų Indiją. Pasak kai kurių versi- 
jų, Kašio gyventojus suklaidina ir į budizmą atverčia ne Višnus, o 
toks Nikumba, vienas iš Šyvos tarnų („ganų“), jo specialiai pasiųstas 
šiais tikslais. Plg. provokacinę Brihaspačio kalbą asurams sakmėje 
apie Ušano šventuolišką žygdarbį (21). 

Kašis — senovinis Varanasio (Benareso), vieno iš šventųjų induiz- 
mo miestų, to paties pavadinimo karalystės (Kašio) centro, vardas. 


73. ARDŽŪNOS PAĖMIMAS Į DANGŲ 


Pateikiama pagal III ,„Mahabharatos“ knygą. Pandaus sūnus Ar- 
džūna — vienas iš svarbiausių herojų „Mahabharatos“ pagrindinės sak- 
mės, kurios esmė čia glaustai išdėstyta (išsamiau žr. mūsų aprašy- 
mą kn. «Tpa BeAKHKHX Cka3aHKA AĄpeBHež HHAnns). 

<...> dangaus gyventojai <...> žvelgė į juos <...> Iyg į 
dangiškąjį tėvą ir Jo žemiškąjį sūnų <...>. „Mahabharatoje“ visi 
penki Pandaus sūnūs yra dieviškos kilmės. Tikruoju Ardžūnos tėvu 
laikomas Indra. 

<...> kada nors tai jam pravers. Turima omeny priverstinis me- 
tus trukęs Ardžūnos tarnavimas karaliaus Viratos moterų menėse, apie 
kurį pasakojama IV „Mahabharatos“ knygoje. 

Matsijai — tauta, gyvenusi dabartinio Radžastano teritorijoje. Vi- 
rata, matsijų karalius — vienas iš „Mahabharatos“ personažų. 


74. VIŠNAUS GARBINTOJAI IR JO MAJOS PASLAPTIS 


Čia pateikiama sakmė yra „Matsjos purane”, ji iliustruoja mo- 
kymą apie mają,—iš pradžių tai neidentifikuota viską kurianti die- 
vybės substancija, kurios pasireiškimas yra visata (per „majos žaidi- 
mus“), — vėlesniame induizme (žr. 2 mito paaišk.). Šis siužetas induis- 
tų religinėje literatūroje yra labai populiarus ir dabar. 

Kamadamana — paraidžiui ,„Nuslopinęs troškimus“. 

Man leista prisiminti buvusius gimimus <...>. Pagal tos epochos 
religinius įsitikinimus tai suteikiama, kai pasiekiama tam tikra pako- 
pa kelyje į aukščiausią tobulumą ir visišką išsivadavimą iš atgimimų. 

Aš buvau žole <...> buvau medžiu <...>. Induistinei pasaulė- 
žiūrai būdinga pažiūra, kad atgimstama ir augalo, gyvo padaro pa- 
vidalu (tai būdinga ir budistams, ypač džainistams). 

75. MARKANDĖJOS REGĖJIMAI 


Šią višnuizmui būdingą sakmę randame „Matsjos purane". Legen- 
dinis išminčius Markandėja, apdovanotas amžina jaunyste, čia figū- 
ruoja kaip daugelio epo ir puranų sakmių perpasakotojas. Mūsų ap- 
Iašyme panaudotas ir kitų puranų tekstas — Višnaus avatarų išvardi- 
jimas, mokymo apie visatos cikliškumą paaiškinimas ir keturių jugų 
aprašymas. Mistinis Višnaus tapatinimas su visata ir visais dievais, 
mokymas apie mają — visatos iliuziją arba apie visatą kaip aukščiau- 
siosios dievybės „regėjimą“, Višnaus, plūduriuojančio pirmapradžiuose 
vandenyse, pasirodymas giganto pavidalu arba mažo vaikelio, žaidžian- 
čio ant banjano medžio šakos (visata tada suvokiama kaip dievybės 
„žaidimas“ —„lila“, šio žaidimo pagimdyta iliuzija, labai būdingas re- 
liginėms filosofinėms vėlyvojo induizmo doktrinoms. 

Narajana — vienas iš dažniausiai vėlyvojo induizmo vartojamų 
Višnaus vardų (taip pat Haris, Madava, Hrišikeša, Kešava, Krišna 
ir kt.); žr. 24 mito paaišk. 

Krišna — senovės epinio ciklo herojus; viena iš garbingiausių vė- 
lyvojo induizmo Višnaus avatarų. Jo istorija (žr. mūsų aprašymą kn. 
«TpH BeAHKHX CKa3aHHA ApeBHeŭň HHAnKh») pateikiama daugelyje senovės 


ir viduramžių literatūros šaltinių —,,Harivanašoje“, ,„Bagavatos purane" 
ir kt. Krišnaizmas — viena iš įtakingiausių viduramžių induizmo mo- 
kymo atšakų. 


Kalkinas — pagal vėlyvojo induizmo mokymą, mesijas, būsimasis 
žmonijos teisėjas ir baudėjas pasaulio pabaigoje. Doktrina apie dešimtį 
Višnaus avatarų galutinai susiformavo tik X m. e. a. „Matsijos pura- 
ne“ dar nėra jų galutinio išvardijimo. 

Trimurtis — doktrina apie Brahmos, Višnaus ir Šyvos trejybę in- 
duizme atsirado tik I m. e. tūkstantmečio viduryje. Trijų dievų vaid- 
menys induizme niekad nebuvo griežtai skiriami. 

Mahajuga — apskaičiavus tai yra maždaug 4320000 „žmogaus“ 
metų. Brahmos diena ir naktis dažnai sutapatinama su vadinamosiomis 
„kalpomis“, kurių kiekvieną sudaro 1000 mahajugų. Tuo atveju Brah- 
mos diena tęsiasi 4320 mln. metų — šio pasaulio egzistavimo trukmė; 
arba tokia pat trukmė yra ir Brahmos paros. Žmonijos istorijos amžių 
eiga indų mitologijoje sutampa su senovės graikų įsivaizdavimu, bet 
indiškieji amžių (jugų) pavadinimai kitokios kilmės ir nesiejami su 
metalų simbolika; jie pasiskolinti iš azartinio žaidimo kauliukais ter- 
minologijos: „krita“— „pilnas, tobulas“ — laiminčiojo metimo pavadini- 
mas, „kali“ —,,nelaimingas“— pralaiminčiojo, likusieji — tarpinių. Pa- 
gal tradicinę indų chronologiją Kalijuga, kurią mes gyvename, prasi- 
dėjo (perskaičiavus į šiuolaikinį metų skaičiavimą) 3102 metų vasa- 
rio 18 d. pr. m. e. 

Pagal kitą induistiniuose kosmogoniniuose tekstuose vartojamą 
laiko dalijimą kiekviena „kalpa“ prilygsta keturiolikai „manvantarų“, 
„Manaus periodų“; manvantarą sudaro 71 mahajuga. Kiekvienas šis 
periodas turi savo Manų, žmonijos protėvį, arba, pasak kai kurių 
tekstų, kūrėją platesne to žodžio prasme (įskaitant dievus, demonus 
ir pan.) Vivasvato sūnus Manus, mūsų manvantaros protėvis,— tik 
vienas iš jų, septintas iš eilės. 

191, 205, 208, 212, 222, 237, 
238, 258 

Amavasus — Pururavo trečiasis 
sūnus 131 


žmona 71, 


Ambariša — Ajodjos karalius 
271 
Ambika — Didžioji motina, vie- 


nas Kalės vardų 224, 278 

Amudarja 249 

Amūras — sen. romėnų meilės 
dievas 11, 275 

Anala — šeštasis Vasas kitaip 
vadinamas Agniu 26, 252 

Ananga — Kama, t. y. bekūnis; 
jis buvo Šyvos sudegintas už 
dievobaimingų minčių drums- 
timą 182 

Anangamohinė — Vasukio duk- 
tė, Divodasos žmona 227 

Ananta — Šeša 26 

Anaranja — Ajodjos 
107, 108, 266 

Anasuja — išminčiaus Atrio žmo- 
na 185 

Andaka — Šyvos sūnus, gimęs 
iš jo prakaito lašo 194, 195, 
200, 276 

Andžana — Kesario žmona 93 

Anga — Sunitos vyras, Venos 
tėvas, Druvų giminės karalius 
39, 125 

Angirai — išminčiai 19, 20, 28, 
99, 243, 247, 274. 

Angiras — trečiasis Brahmos sū- 
nus, kūrinių valdovas, pradė- 
jęs šventųjų išminčių Angirų 
gentį 13, 14, 16, 20, 39, 41, 
48, 49, 52, 71, 89, 98, 99, 
100, 107, 141, 143, 144, 252, 
256, 257, 269, 275 

Anila — penktasis Vasas, ki- 
taip vadinamas Vajumi 26, 
252 

Anšumanas — Sagaros anūkas, 
Asamandžos sūnus 159, 161, 
162, 163 

Anus — antrasis Šarmištos ir 
Jajačio sūnus 58, 60, 61, 166, 
173 


karalius 


Apa — Ahanas — vandens įsi- 
kūnijimas 252 

Apolonas — sen. graikų šviesos, 
saulės dievas 249 

Ardra — Mrigaširša, Orionas 
248 

Ardžūna — Kritavirjos sūnus, 


haihajų karalius 120, 121, 122, 
123, 131, 134, 135 


Ardžūna — trečiasis Pandaus sū- 
nus 230, 231, 232, 233, 234, 
235, 236, 237, 238, 239, 240, 
279 

Arišta — Kašjapos žmona, paukš- 
čių motina 25, 252 

Arištanemis — „Arūna, kartais 
tuo vardu vadinamas vienas 
Brahmos sūnus arba pats Kaš- 
japa 260 

Arta — Nauda 254. 

Arūna — Vinatos sūnus dėl mo- 
tinos nekantrumo gimęs luo- 
šas; aušros dievo Saulės (Sur- 
jos) vežėjas; kitaip Arištane- 
mis 65, 66, 260 

Arundatė — Vasištos žmona; 
taip pat Alkoras 186, 275 

Arvavasus — išminčiaus Raib- 
jos sūnus 144, 142 

Asamandža — Kešinės ir Saga- 
ros sūnus 159, 161, 272 

Asamas — kalnuotas Indijos ra- 
jonas 275 

Astika 272 

Ašvinai — dvyniai,  brėkšmos 
ir sutemų, rytinės ir vakarinės 
žvaigždės dievai 7, 18, 19, 21, 
22, 32, 34, 41, 42, 76, 77, 101, 
116, 117, 118, 151, 222, 227, 
248, 249, 250, 251, 256, 262. 

Atarvanas — ugnies kulto žy- 
nys; kartais ugnies ir somos 
kulto įkūrėjo tikrinis vardas 
56. 


Atėnė — sen. graikų karo ir 
išminties deivė 246. 
Atris — antrasis Brahmos sū- 


nus, kūrinių valdovas 13, 141, 
179, 185, 246, 253, 267 
Aūdas — Ajodja 266, 269 


Aurora — sen. romėnų aušros 
deivė 7, 271 
Aurva — vienas iš Brigaus gi- 


minės palikuonių; kartais Cja- 
vanos sūnus, Brigaus anūkas; 
Ajodjos vyriausiasis žynys 97, 
98, 158, 265, 272 

Aušra — Aurora, Ušasė 271 


Badra — Somos duktė 89 
Baga — laimės lėmėjas, laimin- 
gos lemties dievas 16, 20 
Bagalpūras — Indijos miestas 

259 


19. Senovės Indijos mitai 


Bagilata — Ajodjos karalius, 
Anšumano anūkas, Dilipos su- 
nus 158, 162, 163, 164, 273 

Bahuda — upė 79, 262 


Baladeva — Jadaus palikuonis 
garsus herojus 6t 
Balis — Viročanos sunus, asu- 


rų valdovas 51, 112, 113, 122, 
209, 210, 228, 244, 258, 267, 
277 

Bangasvana — karalius, Indros 
paverstas moterimi už dievo- 
baimingą gyvenimą 138, 139, 
140, 141, 269 

Baradvadža — Brihaspačio sū- 
nus, išminčius 84, 141, 142, 
179, 217 

Barata — Dušjantos sūnus, ki- 
taip Sarvadmana 146, 192, 230, 
239, 270, 275 

Baratavarša — Baratos šalis 140, 
270 

Bargavai — bendras Brigaus gi- 
minės brahmanų pavadinimas 
97 

Benaresas — miestas 99, 100, 
279 

Bengalija — sen. Indijos sritis 
273 


Beraras — sen. Indijos sritis 
272 
Biharas — sen. Indijos sritis 
268 


Bijas — upė 273 
Bišma — Djausas 257 


Bogavatis — požemio miestas 
25, 111 
Brahma — visatos tėvas 9, 10, 


11, 13, 14, 15, 16, 18, 23, 24, 
25, 26, 27, 28, 34, 35, 37, 40, 
41, 43, 44, 45, 47, 50, 51, 62, 
60, 67, 72, 73, 74, 75, 76, 80, 
81, 82, 83, 84, 86, 89, 91, 92, 
94, 95, 97, 103, 104, 105, 107, 
109, 110, 111, 112, 113, 114, 
117, 119, 120, 122, 127, 129, 
137, 143, 152, 158, 165, 166, 
175, 176, 177, 179, 180, 181, 
184, 187, 188, 189, 192, 195, 
196, 197, 198, 199, 200, 202, 
204, 206, 207, 212, 220, 222, 
225, 226, 227, 228, 229, 241, 
244, 245, 246, 247, 248, 251, 
252, 254, 258, 259, 260, 261, 
262, 263, 264, 265, 266, 268, 
274, 275, 276, 277, 280 


Brahmė — viena iš septynių 
„dieviškųjų motinų“ 278 

Brigus — Brahmos sūnus 14, 22, 
40, 43, 45, 46, 47, 48, 51, 55, 
75, 76, 79, 97, 98, 131, 135, 
150, 158, 159, 179, 207, 210, 
214, 246, 247, 256, 257, 259, 
265, 269, 272 

Brihaspatis — dievų žynys ir 
globėjas, vienas iš vyriausių 
Angirų genties sūnų 14, 15, 
16, 19, 20, 27, 28, 32, 36, 37, 
38, 39, 40, 45, 46, 48, 49, 51, 
52, 53, 54, 55, 68, 84, 98, 99, 
100, 102, 141, 179, 192, 200, 
208, 210, 211, 227, 228, 253, 
257, 279 

Buda — Merkurijaus planeta 28, 
253 

Buda — Taros ir Somos sūnus, 


Sidartos Gautamos garbės var- 
das 28, 30, 229, 230, 244, 254 


Budžjus — Tugros sūnus 22, 
251 

Ceilonas — Lanka, Šri Lanka 
263 

Cerberis 265 

Čaja — Sandžnia 250 

Čamunda — viena iš septynių 


„dieviškųjų motinų“, t. p. Ka- 
lė 278 
Čandika — Kalė 224, 278 


Čitrarata — Gandarvų karalius 
133, 185, 186 

Čitrasena — Gandarvas, Indros 
tarnas 238, 239, 240 

Čjavana — Brigaus sūnus 43, 
76, 77, 90, 102, 262, 265 


Čuka — Malinė 269 
Čuli Mahešvaras — Mahišmatis 
267 


Dadičis — šventasis atsiskyrėlis, 
kitaip Dadjančas 249, 256 
Dadjančas — dieviškosios Tvaš- 
taro karvės ir kitų paslapčių 
saugotojas 41, 42, 256, 257 

Dafnė 249 

Dahana — Ušasė 249 

Daitjasena — Dakšos duktė, De- 
vasenos sesuo 178, 274 

Dakša septintasis Brahmos 
sūnus, kūrinių valdovas 14, 
15, 16, 25, 28, 29, 65, 72, 73, 


282 


-Devajanė 


95, 131, 178, 181, 185, 246, 
247, 248, 252, 253, 259, 260, 
261, 268, 275 


Dakša — Pračetasų sūnus 131, 
268 

Dakšė — Virinė, Ratrė 247 

Danaju — Vritros motina 252 

Dandinas — saulės dievo Sur- 


jos būsto vartininkas 113 

Danu — antroji Dakšos duktė, 
danavų (galiūnų) motina 14, 
18, 54, 63, 64, 247, 249, 260 

Danvantaris — gydymo ir svei- 
katos dievas, gimęs iš Okea- 
no plakimo 64, 260 

Dara — ketvirtasis Vasas, 
mės ramstis 26 

Darma — Atrio sūnus, teisingu- 
mo dievas 13, 14, 65, 72, 84, 
145, 246, 247, 250, 253, 254, 
259, 260, 262, 263, 275 

Darmaradža — Teisingumo ka- 
ralius — Jamos epitetas 266 

Dasra — Ašvinas, t. y. arklių 
pagimdytas, tai Vivasvato ir 
Saranju antrasis dvynys; juos 
tėvai pagimdė susitaikę arklių 
pavidalu 21, 76, 251 

Dašagriva — Kaikasės ir Višra- 
vo sūnus, baidyklė dėl to, kad 
Kaikasė atėjo pas Višravą tuo 
metu, kai šis aukojo ugniai 
85 

Dašarata — Ramos, Ravanos nu- 
galėtojo, tėvas, Ajodjos ka- 
ralius 106, 117, 135, 171 

Datatrėja — karalius, kurio pa- 
vidalu pasirodė Višnus Ardžū- 
nai; Atrio sūnus, kartais Viš- 
naus jsikūnijimas 120, 267 

Dekanas — plokščiakalnis 262 

Delis 254, 270, 274 

Ušano duktė 51, 
52, 53, 54, 55, 56, 57, 58, 59 

Devaloka — dievų pasaulis 265 

Devasena — Dakšos duktė, Ind- 
ros išgelbėta nuo demono Ke- 
šino 178, 179, 188, 274 

Devašarmanas — išminčius 70, 
71, 217 

Devavarninė — Baradvadžos duk- 
tė, Višravo žmona 84 

Devė — Uma, Šyvos 
224, 265, 278 

Dilipa — Anšumano sūnus, Ajod- 
jos karalius 162, 163 


že- 


žmona 


Dioskūrai — sen. graikų brėkš- 
mos ir sutemų dievai 7, 250 

Ditė — vyriausioji Dakšos duk- 
tė, Kašjapos žmona, daičių 
genties motina; jos palikuonis 
grėsmingi demonai 14, 33, 45, 
48, 49, 50, 52, 54, 63, 64, 78, 
103, 174, 175, 221, 247, 248 

Divodasa — t. y. tas, kuriam 
tarnauja dangus, kitaip Ripun- 
džaja 226, 227, 228, 229, 230, 
278 

Djausas — aštuntasis Vasas, tė- 
vas 6, 7, 8, 27, 42, 43, 142, 
248, 251, 253, 257 

Doabas 274 

Dridašva — vyriausiasis iš li- 
kusių karaliaus Dundumaros 
sūnų 79 

Dritaraštra — vienas iš gandar- 
vų vadų; Pandaus brolis; gy- 
vatė; karalius 102, 199, 230, 
231, 236, 240 

Drona — kalnas 211 

Druhjus — pirmasis Šarmištos ir 
Jajačio sūnus 58, 59, 60, 61 

Druva — antrasis Vasas, Šiau- 
rinės žvaigždės valdovas 26, 
125, 129, 131, 252, 254, 268 

Dumorna — Dakšos duktė, Ja- 
mos žmona 95 

Dundumara — Kuvalajašvos var- 
das, reiškiąs Dundaus Nužu- 
dytojas 79 

Dundus — baisus demonas, kurį 
įveikė Kuvalajašva 79, 262 

Durga — Kalė; Uma, Šyvos 
žmona 11, 224, 225, 265, 278 

Durvarana — Džalandaros pata- 
rIėjas ir draugas 208, 209, 214, 
215, 218, 219 

Dušjanta — šeštos kartos Puraus 
palikuonis, [inos sūnus 143, 
144, 145, 146, 270 


Dušupata — užburta  Ravanos 
strėlė 110 

Dvaparajuga — Vario amžius 
199, 245 


Dzeusas — sen. graikų vyriau- 
siasis dievas 6, 7, 246, 253 
Džahnavė — Ganga 164 


Džahnus — išminčius iš Kauši- 
ko giminės 163, 164, 273 
Džaja — Parvatės draugė 218, 


219, 220 


Džajanta — Indros sūnus 118, 
209, 267 

Džajantė — Indros duktė 47, 48 

Džalandara — Gangos ir Okea- 
no sūnus, karalius 206, 207, 
208, 209, 210, 212, 213, 214, 
215, 217, 218, 219, 220, 221, 
228, 277 

Džalandara — karalystė 207, 
208, 215 

Džamadagnis — išminčius iš Bri- 
gaus giminės, Ričikos ir Sat- 
javatės sūnus 79, 131, 132, 133, 
134, 135, 179, 193, 268 

Džamba — baisus milžinas asu- 
ras 18, 214, 215, 219 

Džambudvipa — žemynas 256, 
258 


Džamna — Jamuna 251, 274, 
277 

Džantus — Somakos sūnus 171, 
172, 273 

Džaša — Višnus 24 

Ekadanta — (Ganeša, Gatodara 
194 


Ekaštaka — Ratrė 248 

Elama — Renuka 278 

Elena — Dioskūrų sesuo 250 

Emuša — klastingas demonas 17, 
248 

Fosas — sen. graikų aušros dei- 
vė 7, 271 

Erotas — sen. graikų meilės die- 
vas 11, 275 

Europa 5 


Fidijas 5 


Gadis — Amavasaus palikuonis 
iš Kaušiko giminės 131, 132, 
142, 143, 148, 269 

Gagra — upė 262 

Gajatrė — graži piemenaitė 
Brahmos žmona, tyrumo ir do- 
rumo simbolis 74, 75, 76, 120, 
261, 262 


Gandamana — Rudra Himalajai 
67, 261 
Gandareva — drakonas 251 


Gandarvapura — gandarvų mies- 
tas 252 

Ganeša — drambliagalvis išmin- 
ties dievas; Gatodara 11, 190, 
192, 193, 194, 195, 200, 213, 
214, 218, 228, 275, 276, 277 


Ganga — Himavato duktė 114, 
158, 162, 163, 164, 184, 186, 
206, 207, 218, 224, 226, 227, 
230, 272, 273, 274 

Gangas 16, 79, 254, 262, 269, 
274 

Garvalas — kalnas 261 

Garuda — milžiniškas erelis, ant- 
rasis Vinatos sūnus, tapęs gy- 
vačių naikintoju iš keršto už 
motinos pavergimą 66, 67, 68, 
69, 84, 93, 114, 123, 124, 158, 
159, 173, 210, 211, 215, 225, 
229, 230, 241, 260, 273, 274 

Gatodara — Šyvos ir Parvatės 
sūnus su dramblio galva; Ga- 
neša 192. 

Gaurė — Purų giminės karalai- 
tė 79 


Gaurė — Uma, Šyvos žmona 
181, 224, 265, 278 
Gautama — didis išminčius iš 


Angiro giminės, Utatjos anū- 
kas 71, 72, 179, 263 
Giriketus Džamadagnos 
riaunos demonas, 
Gomatė — upė 129 

Graikija 258 

Gudžaratas 258, 275 

Guha — Skanda, t. y. „Paslėp- 
tasis” 274 

Gunakeša — Matalio duktė 267 


ka- 
asuras 214 


Haimavatė — 
t. y. Uma 278 

Hanumanas — Vajaus sūnus, gi- 
męs iš beždžionės; beždžionių 
karaliaus Sugrivos patarėjas 
93, 95, 125, 264 

Hara — Šyva, „Griovėjas“ 101, 
266, 277 

Harihara — susiliejusių į vieną 
Vyšnaus ir Šyvos vardas 277 

Haris — Višnus 277, 280 

Haris — Tarakos anūkas 276 

Hariščandra — Trišankaus sūnus, 
paveldėjęs Ikšvakaus 


Himavato duktė, 


giminės 

karalystę 148, 149, 150, 151, 
158, 271 

Harjašvos — 1000 Dakšos sūnų, 


pasižymėjusių nepaprastu vis- 
lumu 72 
Hastinapuras karaliaus Duš- 
jantos sostinė 145, 270 
Hefaistas — sen. graikų ugnies 
dievas 7, 249 

Helijas — sen. graikų Saulės 
dievas 7, 250 

Hema — apsarė, Majos žmona, 
Mandodarės motina 103 

Heraklis — sen. graikų mitų 
didvyris 255 

Herijonėjas — sen. graikų mi- 
tų trigalvis, kurį įveikė He- 
raklis 255 


Hetis — rakšų protėvis, atsira- 
dęs iš Brahmos pėdos 276 
Himalajai 25, 30, 36, 38, 79, 
96, 100, 143, 145, 158, 162, 
163, 166, 177, 181, 207, 221, 
231, 232, 236, 237, 240, 247, 

259 

Himavatas — Menakos vyras, 
Umos tėvas; kalnas 15, 42, 44, 
45, 72, 96, 97, 163, 181, 182, 
183, 184, 222, 247, 257, 264, 
265, 278 

Hindukušas — kalnas 261 

Hiranjagarba — Auksinis Gema- 
las 246 

Hiranjakašipus vyriausiasis 
Ditės sūnus, galingas demonas, 
asurų karalius 14, 33, 46, 49, 
50, 51, 55, 80, 113, 154, 194, 
209, 258 

Hiranjakša — asuras, kitaip Hi- 
ranjanetra —,,„Auksaakis“ 49, 
50, 113, 276 

Hiranjanetra — asurų vadas Hi- 
ranjakašipaus brolis 194, 195, 
276 

Hlada — Ilvalos tėvas 153, 154 

Hemeras 11 

Horacijus 5 

Hrišikeša — Višnus 280 

Hutavaha — aukos nešėjas 253 


Ida — Manaus duktė 253 

Ieva 250 

Ikšvakus — Manaus sūnus 30, 
76, 78, 133, 146, 148, 158, 164, 
167, 254, 266 

Ila — Ida 30, 253 

Ilavila — karališkojo atsiskyrė- 
lio iš Saulės giminės duktė, 
pažeidusi Pulastjos buveinės 
ribas 84, 263 

Ilina — Puraus palikuonis 143 

Ilvala klastingas ir žiaurus 
asurų karalius, Hlados sūnus 
153, 154, 155 


Indas — upė 8, 11, 274, 278 

Indija 5, 6, 8, 10, 247, 251, 253, 
254, 255, 257, 258, 259, 260, 
261, 262, 264, 266, 268, 269, 
270, 271, 272, 273, 274, 275, 
277, 278, 279 


Indra — audros, lietaus ir griaus- 
tinio dievas 7, 8, 9, 10, 11, 
14, 15, 17, 18, 19, 20, 27, 28, 
32, 33, 34, 35, 36, 37, 38, 39, 
40, 41, 42, 45, 46, 47, 49, 51, 54, 
61, 66, 67, 68, 69, 70, 71, 72, 
73, 74, 75, 77, 78, 79, 81, 82, 
86, 88, 92, 93, 94, 95, 96, 99, 
101, 102, 104, 106, 107, 116, 
117, 118, 119, 120, 121, 124, 
127, 128, 129, 138, 139, 140, 
141, 142, 143, 148, 150, 151, 
152, 153, 155, 156, 157, 158, 
160, 167, 172, 173, 174, 175, 
176, 177, 178, 179, 180, 182, 
185, 187, 188, 189, 192, 193, 
197, 198, 199, 200, 201, 202, 
203, 204, 205, 206, 208, 209, 
210, 211, 212, 221, 222, 224, 
225, 226, 227, 231, 232, 233, 
235, 236, 237, 238, 239, 240, 
247, 248, 249, 252, 254, 255, 
256, 257, 258, 260, 261, 262, 
263, 265, 267, 269, 271, 273, 
274, 276, 277, 279 

Indradžita — Indros nugalėtojas, 
t. y. Meganada 119, 120, 277 

Indranė — Indros žmona, kitaip 
Šačė; viena iš septynių „die- 
viškųjų motinų“ 249, 278 


Išana — Šyva, t. y. Valdovas 
101, 266 
Jadus — pirmasis Devajanės ir 


Jajačio sūnus 58, 59, 60, 61, 
97, 120 

Jadžniapuruša — aukojimo die- 
vas; aukojimo dvasia; Višnaus 
epitetas 268 

Jajatis — Nahušos sūnus, kara- 
lius 51, 54, 55, 56, 57, 58, 59, 
60, 61, 120, 166, 258, 274 

Jama — Saranju sūnus vienas 
iš dvynių, pirmasis miręs žmo- 
gus 9, 21, 22, 24, 29, 32, 40, 
91, 95, 96, 101, 107, 108, 109, 
110, 112, 128, 142, 145, 172, 
181, 189, 193, 199, 200, 201, 
202, 205, 209, 218, 222, 227, 


232, 233, 235, 236, 247, 250, 
251, 265, 266, 267, 276 

Jamė — Saranju duktė, Jamos 
sesuo dvynė, kitaip Kalaratrė 
21, 22, 24, 32, 250, 276 

Jamuna Džamna (upė) 22, 89, 
251 

Javakris — išminčiaus Baradva- 
džos sūnus, asketizmu priver- 
tęs Indrą dovanoti Vedų iš- 
manymą 141, 142, 269 

Jima — iraniečių mitų Aukso 
amžiaus žmonių karalius 9, 
250 

Jimak — Jimos dvynė 250 

Judištira 40, 256 


Jupiteris — Brihaspačio plane- 
ta 6 
Juvanašva — Prasenadžito ir 


Gaurės sūnus, Renukos brolis 
79, 136 

Kača — išmintingas Brihaspačio 
sūnus, Angiro anūkas 51, 52, 
53, 54 

Kadru — Kašjapos žmona, na- 
gų, milžiniškų gyvačių, moti- 
na 25, 65, 66, 67, 252, 260 

Kaikasė — rakšų vado Sumali- 
no duktė 85, 86 

Kailasa — Himalajų viršūnė 87, 
88, 94, 104, 105, 116, 117, 163, 
182, 184, 193, 198, 206, 212, 
213, 214, 221, 235, 275 

Kakutsta — Purandžaja 78 

Kala — Laikas 223, 266, 278 

Kalanemis — galingas asuras 
209 

Kalaratrė — pasaulio pabaigos 
Naktis 199, 276 

Kalė — Šyvos žmona, įkūnijan- 
ti gimimą ir mirtį 11, 12, 221, 
224, 225, 226, 276, 278 

Kalidasa — indų rašytojas 253, 
269, 274 

Kalijuga — mūsų, Geležies, am- 
žius 199, 245, 278, 280 

Kalkinas — dešimtas, būsimasis 
Višnaus įsikūnijimas 244, 280 

Kalmašapada — karalius iš Ikš- 
vakaus giminės, Bairatos pro- 
anūkis 135, 164, 165, 166, 273 

Kama — Lakšmės sūnus, meilės 
dievas; troškimas 11, 143, 182, 
183, 238, 239, 254, 259, 275 


Kamadamana — karalaitis 240, 
279 

Kamalakša — Tarakos sūnus 169 

Kanaudžas — miestas prie Gan- 
go 269 


Kandus — dievobaimingas išmin- 
čius 129, 130, 131 

Kanjabudža — Kanaudžas 142, 
269 

Kanopus — planeta 271 

Kansa — nedoras karalius 218, 
244 

Kanva — išminčius iš Angiro 
giminės 143, 144, 145, 146, 
269 

k — Kašjapos žmona 252, 

9 

Kapila — šventuolis, kuriuo bu- 
vo pasivertęs Višnus 161, 162, 
163, 273 

Kartikėja — Skanda 186, 187, 
189, 233, 274 

Kaširadža — Kašio miesto įkū- 
22 Kšatravridos palikuonis 

6 

Kašis — kitaip Benaresas, Va- 
Ianasis 226, 227, 228, 229, 
230, 241, 279 

Kašjapa — Maričio sūnus, iš- 
minčius 13, 14, 25, 65, 67, 68, 
72, 140, 158, 174, 175, 244, 
247, 252, 259, 260, 261, 263, 
275 


Katiavaras — pusiasalis 275 

Kaumarė — viena iš septynių 
„dieviškųjų motinų“ 278 

Kauravai — Kuraus ainiai, iš- 


garsėję  Kurukšėtros mūšyje 
61, 231, 270 

Kaustuba — iš Okeano plakimo 
gimęs stebuklingas akmuo 63, 
260 

Kaušiko giminė 131, 142, 163 


Kesaris — beždžionių genties 
vadas 93 

Kešava — Višnus 280 

Kešinas — demonas  galiūnas 
178 

Kešinė — vidarbų karaliaus se- 


suo, Sagaros žmona 158, 159 
Ketus — Rahaus uodega tapa- 
tinama su kometa 209, 260, 
277 
Kiškinda — beždžionių miestas 
92, 123, 124, 125, 268 
Košala — karalystė 262 


Kratus — šeštasis Brahmos sū- 
nus, kūrinių valdovas 13, 166, 
246, 261, 275 

Kraunča — kalnas 187, 275 

Krišna — Jadaus, Jajačio sū- 
naus, palikuonis herojus; pie- 
menų dievas, populiariausias 
Višnaus įsikūnijimas 10, 61, 
218, 244, 258, 260, 277, 280 

Kritajuga — Aukso amžius 23, 
199, 244 

Kritavirja — Jadaus palikuonis, 
karalius 97, 98, 120, 121, 122, 
131, 134 

Kritikos — apšmeižtos 6 išmin- 
čių žmonos, tapusios žvaigž- 
dėmis; Plejados 186, 274, 275 

Kroda — pykčio demonų moti- 
na 252 

Kšatravrida — antrasis  Ajaus 
sūnus, Pururavo anūkas 226 

Kširada — Pieno okeanas, Okea- 
no brolis 277 

Kubera — lobių ir lobius sau- 
gančių kalnų dvasių jakšių val- 
dovas 9, 84, 85, 87, 88, 96, 97, 
101, 104, 105, 107, 116, 117, 180, 
181, 188, 201, 202, 205, 222, 
224, 227, 235, 236, 263, 264, 
265 

Kumbakarna — antrasis Kaika- 
sės ir Višravo sūnus, baisus 
milžinas 85, 86, 87, 104, 115 

Kumbinasė — Maljavano anū- 
kė, kurią pagrobė demonas 
Madus 115, 116 

Kunas N. 5 

Kurukšėtra — Šiaurės Indijos ly- 
guma 10, 31, 61, 82, 83, 135, 
240, 254 

Kurus — didvyris, Tapatės sū- 
nus; ko palikuonis vadinami 
Kauravais 22, 192, 231, 250, 
275 

Kusrus — upė 88, 264 

Kuvalajašva — Šravastos anū- 
kas, išgarsėjęs pergale prieš 
demoną Dundų 79 


Laknus — miestas 262 

Lakšmana — Ramos brolis 120 

Lakšmė — turtų, grožio ir lai- 
mės deivė 63, 74, 75, 85, 182, 
211, 212, 217, 218, 228, 229, 
230, 259, 279 

Lanka — sala ir miestas 84, 85, 


87, 88, 103, 104, 106, 108, 
111, 112, 114, 115, 116, 119, 
120, 125, 263 

Loduras — sen. islandų — vje- 


nas iš piktos dievybės Lokio 
vardų 255 

Lokis — sen. islandų mitologi- 
jos dievybė; kitaip Loduras 
255 

Lomapada — Anaus palikuonis, 
valdęs angų šalį 166, 167, 170, 
171 

Lopamudra — Agastjos žmona, 
sukurta jo paties, paėmus vi- 
sa, kas gražiausia iš įvairių 
gyvių 153, 154, 155, 156 


Mada — Apsvaigimas — Čjava- 
nos sukurta pabaisa Indrai nu- 
bausti už tai, kad nenorėjo 
leisti aukoti somos Ašvinams 
77 

Madagaskaras — sala 263 

Madava — Višnus 280 


Madrasas — miestas 273 
Madus — demonas 115, 116, 
267 


Magada — Dainius 127, 268 

Magada — Indijos sritis, dabar- 
tinis Biharas 268 

Mahadeva — Šyva, t. y. Didy- 
sis dievas 101, 184, 266 

Mahadevė — Didžioji deivė — 
karingosios Kalės ir gailestin- 
gosios Parvatės junginys 224, 
278 

Mahajuga didžioji juga — 
tam tikras laiko vienetas 244, 
280 

Mahapadma — Jamos dramblys, 
saugantis Pietus 96, 161 

Maharaštra — Indijos sritis 258 

Mahešvarė — viena iš septynių 
„dieviškųjų motinų“, taip pat 
Kalė 278 

Mahiša — Buivolas, Ditės duk- 
ters sūnus 222, 223, 224, 278 

Mahišmatis haihajų sostinė, 
miestas 120, 122, 267 

Mahmudas Gazniavietis 275 

Maja — asurų architektas, Di- 
tės sūnus, apsarės Hemos vy- 
ras 103, 104, 195, 196, 197, 
198, 199, 200, 201, 202, 203, 
204, 205, 207, 276 

Malinė — upė 143, 269 

Maljavanas — rakšų vadas, val- 
des kartu su broliu Sumali- 
nu; vyresnysis Sumalino bro- 
lis 85, 115, 267 

Mamalapuramas — vietovė pie- 
čiau Madraso 273 

Manasa — ežeras 187, 214, 275 

Manasa kalnas 178 

Mandara — kalnas 62, 63, 65, 
129, 135, 194, 195, 199, 208, 
227, 259 

Mandaragiris — kalnas 259 

Mandataras — Juvanašvos sū- 
nus, galingas valdovas 79, 136, 
137, 138, 262 

Mandodarė — Majos ir Hamos 
duktė 103, 104 

Manibadra — Kuberos sargybos 
vadas, Šyvos tarnas 105, 220 

Manimatis — miestas 154, 155 

Manus — žmonijos protėvis, vie- 
nintelis išsigelbėjęs didžiojo 
tvano metu; Brahmos sūnus 
21, 22, 24, 25, 27, 30, 76, 78, 
99, 128, 244, 247, 251, 252, 
253, 254, 268, 275, 280 

Mariča — Ravanos patarėjas 117 

Mariča — miškų dukra 129, 131 

Maričis — pirmasis brahmos sū- 
nus, kūrinių valdovas 13, 65, 
246, 275 

Markandėja — didysis išminčius 
12, 243, 244, 245, 279 

Marksas K. 11 

Martanda — Vivasvatas 250 

Maruta — Nedištos giminės ka- 
ralius 98, 99, 100, 101, 102, 
103, 107, 135, 266, 267 

Marutos — Rudros sūnūs, aud- 
rų dievai 7, 17, 18, 34, 35, 
117, 118, 192, 198, 209, 248, 
255, 256 

Matalis — Indros vežėjas 118, 
119, 210, 236, 237, 240, 267 

Matarišvanas — vėjo dvasia 22, 
251 

Matūra — miestas 277 

Meganada — Ravanos ir Men- 
dodarės sūnus Griausmabalis, 
Majos anūkas 104, 115, 118, 
119 

Menaka dieviškoji 
siunčiama šventuoliams 


apsarė, 
suvį- 


lioti 89, 90, 143, 145, 146, 
259, 264 

Merkurijus — planeta, kitaip 
Buda 253 


Merus — kalnas 36, 62, 69, 83, 
85, 91, 93, 96, 112, 113, 152, 


165, 179, 199, 205, 208, 209, 
256, 258, 259 
Mitra — Indros sūnus 20, 30, 


209, 253, 254, 271 
Mitrasaha — Kalmašapada 273 
Mrigaširša — žvaigždynas, ki- 
taip Ardra, Orionas 16, 248 
Mritju — Mirtis 25, 266 
Mundžavatas — kalnas 101 


Munė — Kašjapos žmona, gan- 
darvų motina 25, 252, 259, 
263 

Nahuša — Puruixvo anūkas, 
Ajaus sūnus 35 25, 37, 38, 
39, 40, 54, 56, 61, 152, 157, 
256 

Malakubara — Kuberos sūnus 
116, 117 

Namučis — galingiausias asuras, 


buvęs Indros draugas 18, 19, 
249, 255 


Nandana — dieviškoji giraitė 
30, 36, 61, 69, 86, 96, 104, 
105, 199, 222, 254 

Nandinas — Šyvos tarnas, lili- 


putas; Šyvos jautis 106, 191, 


192, 193, 195, 200, 206, 213, 
214, 215, 218, 266 

Nandinė — stebuklingoji karvė 
42, 142, 260, 269 

Nara — amritos saugotojas; taip 
pat Višnus 65, 260 

Narada — dangaus išminčius, 
gimęs iš Brahmos šlaunies, 
kartais vadinamas  Kašjapos 


sūnumi 72, 73, 89, 99, 100, 
108, 109, 149, 206, 212, 213, 
214, 241, 242, 246, 261, 267, 
271 
Narajana 
260, 280 
Narakas — Višnaus avataros Šer- 
no ir Žemės vaisius 50 
Narasimha — Žmogus-liūtas — 
Višnaus avatara 258 
Narmada — upė 49, 
267 
Nasatja — Ašvinas, t. y. arklių 


Višnus 244, 245, 


120, 121, 

pagimdytas, Vivasvato ir Sa- 
ranju vienas iš dvynių 21, 
76, 251 

Nedišta — aštuntasis Manaus sū- 
nus 99 

Nihoda — asuras 209 

Nikumba — asuras iš Hirajan- 
kašipaus giminės; Šyvos tar- 
nas 80, 279 

Nilakanta — Mėlynasis Kaklas — 
Šyvos vardas 64 

Niritė — pikta griovimo dievy- 
bė 96, 264 

Nišada — Venos sūnus 126, 268 

Nišumba — grėsmingas asuras, 
Šumbos brolis 224, 226 


Okeanas — vandenų valdovas 
62, 92, 129, 206, 207, 208, 209, 
210, 211, 212, 213, 215, 219, 
220, 221, 277 

Oksas — Amudarja 249 


Olimpas 256 

Orionas — Ardra,  Mrigaširša 
248 

Padma — Lakšmė 259 

Pandavai — Puraus ainiai, iš- 
garsėję  Kurukšetros mūšyje 


61, 231, 232, 238 

Pandus — Dritaraštros brolis; jo 
palikuonys vadinami Pandavais 
230, 231, 232, 233, 234, 235, 
236, 237, 238, 239, 240, 279 

Parašara — išminčius, Adrišjan- 
tės ir Šakčio sūnus, Vasištos 
anūkas 135, 166, 192, 273 


Parašurama — Džamadagio sū- 
nus, t. y. Rama su kirviu 131, 
135, 136, 193, 194, 244, 258, 
268, 278 

Paravasus — išminčiaus Raibo- 
jo sūnus 141, 142 

Parbavatė — Balio žmona 277 


Paridžata — stebuklingas medis, 
gimęs iš Okeano plakimo 63, 
70, 208, 260 


Parvatė — Uma 181, 184, 190, 
191, 193, 194, 195, 213, 214, 
215, 218, 219, 220, 221, 224, 
265, 275, 277, 278 

Pašupata — užkeikta Ravanos 
strėlė 266 

Pašupatis — Rudra, žvėrių val- 


dovas; Šyva 15, 101, 182, 266 


Patala — požeminis pasaulis 25, 
49, 50, 51, 160, 252, 265 

Iendžabas 272 

Perkūnas — liet. griaustinio die- 
vas 7 

Perunas — slavų griaustinio die- 
vas 7 

Pietų Kryžius — Trišankus 270 


Pitriloka — protėvių šalis 95, 
265 

Plejados — Kritikos 275 

Prabasa — aštuntasis Vasas, 


Djausas, t. y. Švytėjimas 27, 
253, 263 


Prabasa — Varūnos patarėjas 
267 

Pračetasai — Pračinbarhio ir Sa- 
varnos dešimt sūnų — Išmin- 
tingieji 129, 131, 268 

Pračinabarhis — Pritaus proanū- 
kis 129 

Pradžapatis — visatos kūrėjas 


bei visų kitų dievų tėvas 8, 
9, 246, 247, 248, 270, 274 
Prahasa — Prabasa 111, 267 
Prahasta — rakšas, Sumalino ir 
Ravanos patarėjas 87, 104, 107, 
112, 113, 114, 117, 121 
Prahlada — Balio tėvas 46, 49, 
50, 51, 112, 113, 128, 258 
Pramadvara Dovanojanti 
džiaugsmą, Višvavasaus ir Me- 
nakos duktė, išauginta atsisky- 
rėlio Stulakešos 90, 91 


Pramatis — Čjavanos ir Sukan- 
jos sūnus 90, 91 

Pramloča — dangiškoji merge- 
lė, sugundžiusi Kandų 129, 
130, 131 

Prasenadžitas — penktos kartos 
Dridašvos palikuonis, garsus 
karalius 79, 133 

Pratjuša — septintasis Vasas, 
Priešaušris 26 

Prišnė — dėmėtoji karvė, Ma- 
rutų motina 248 

Pritivė — Žemės deivė 6, 128, 
135, 192, 222, 248, 253 

Pritus karaliaus Venos sūnus 125, 
126, 127, 128, 129, 268 

Prometėjas — sen. graikų mito- 
logijos titanas 251 

Pulaha — penktasis Brahmos sū- 


nus, kūrinių valdovas 13, 166, 
273 

Pulastja — ketvirtasis Brahmos 
sūnus, kūrinių valdovas 13, 
83, 84, 85, 103, 114, 122, 123, 
166, 254, 263, 264, 271, 275 

Puloma Brigaus žmona 43, 
249, 257 

Pulomanas — asuras 18, 43, 118, 
249, 257 

Purandžaja Šašados sūnus, 
garsėjęs savo narsa, Saulės gi- 
minės karalius 78 

Pururavas — Budos ir Ilos sū- 
nus, Manaus ir Somos anūkas 


30, 31, 32, 35, 61, 131, 226, 
239, 254, 259 | 
Purus —- trečiasis Šarmištos ir 


Jajačio sūnus 58, 60, 61, 79, 
135, 143, 145 

Puruša — pirmasis sukurtas žmo- 
gus, iš kurio paaukoto kūno 
atsirado visata 29, 244, 246, 
253 

Pušanas kelių ir kaimenių 
saugotojas 16 

Pušja Vėžio žvaigždynas 204, 
205, 276 

Puškaradvipa — tolimiausias že- 
mynas 258 

Pušpadanta — asuras iš Šyvos 
kariaunos 214, 215 

Pušpaka — stebuklingas Kube- 
ros vežimas 84, 85, 105, 106, 
109, 111, 118 


Rada piemenaitė, Krišnos 
mylimoji 277 

Radžaradža — karalių karalius; 
Kubera 263 

Radžastanas — dykuma 253, 279 

Rahus — užtėmio demonas, ko- 
metų ir meteorų protėvis 64, 
66, 93, 94, 209, 213, 214, 219, 
252, 260, 277 

Raibja — išminčius iš Atrio gi- 
minės 141, 142 

Raktavidža — asuras, 
karvedys 225, 226, 278 

Rama Višnaus įsikūnijimas, 
Ajodjos karalius, įveikęs Ra- 
vaną 47, 72, 95, 106, 108, 117, 
120, 125, 135, 171, 218, 244, 258, 
264, 266, 267, 277, 278 


Šumbos 


Rama — Parašurama, Džamada- 
gnio sūnus 133, 134, 135 
Ramba — gražuolė, gimusi iš 


Okeano plakimo; ji tapo ap- 
sare, Nalakubaros žmona 63, 
116, 117, 252, 259 

Raptė — Bahuda 262 

Rasa — upė 19, 20 

Rasatala — Jamos pragarų vieta 
95, 265 

Ratė — Kamos žmona 182, 183 

Ratrė — Virinė 247, 248, 256 

Ravana — Dašagriva 47, 85, 86, 
87, 88, 103, 104, 105, 106, 107, 
108, 109, 110, 111, 112, 113, 
114, 115, 116, 117, 118, 119, 
120, 121, 122, 123, 124, 125, 
131, 135, 138, 143, 218, 228, 
244, 262, 263, 264, 266, 267, 
268, 278 

Renuka — Prasenadžito 
Džamadagio žmona 79, 
134, 136, 278 

Ričika — brahmanas iš Brigaus 
giminės 131, 132, 133, 150, 
151, 269, 271 

Ridė — Kuberos žmona 96 

Rikša — kalnas 135 

Rikšaradža — beždžionė, gimusi 
iš Brahmos ašaros, ištryškusios 
kontempliuojant 92 

Ripundžaja — Kaširadžos pali- 
kuonis, karalius, garsėjęs šven- 
tumu 226 

Rišjašringa — atsiskyrėlis, Vi- 
bindakos sūnus 167, 168, 169, 
170, 171, 273 

Roga — Jamos vežėjas Liga 110 

Rohinė — Dakšos duktė, myli- 
miausia Somos žmona 16, 28, 
74, 248 

Rohita — karaliaus Hariščandros 
sūnus 149, 150, 151, 158, 271 

Ručė — išminčiaus. Devašarmano 
gražuolė žmona 70, 71 

Rudra — Šyva 8, 15, 16, 17, 28, 
34, 101, 246, 247, 248, 266, 
276 


Rudra Himalajai — Gandamadana 
261 

Rurus — Pramačio sūnus, Čjava- 
nos ir Sukanjos anūkas 89, 90, 
91, 264 


duktė, 
133, 


Sagara — Ajodjos karalius; Oke- 


anas 158, 159, 160, 161, 162, 
164, 273, 277 
Sahasrakša — Tūkstantaakis — 

Indros epitetas 263 

Sajana — „Rigvedos“ komentuo- 
tojas 250, 256, 257 

Samhrada — asuras 209 

Samvarta — vienas iš vyriausių 
Angiro genties sūnų 14, 98, 
99, 100, 101, 102, 103, 107 

Samvatsara — Metai, matuojantys 
laiką 199 

Sanatkumara — vyriausiasis Brah- 
mos sūnus 274 

Sandžnia — netikroji Saranju 21, 
250 

Saraju — upė 272 

Sarama — dieviškoji kalė 19, 20, 
95, 249 

Saranju — Tvaštaro duktė 20, 21, 
32, 250 


Sarasvatė — gražbylystės ir iš- 
minties deivė; Vačė 11, 25, 
86, 104, 192, 252, 259 

Sarasvatė — Sarsutė (upė) 29, 


89, 252, 253, 264 

Sarsutė — upė 253 

Sarvabauma — Kuberos dramblys, 
saugantis Šiaurę 96, 161 

Sarvadmana Šakuntalos 
Dušjantos sūnus; Visus 
tramdantis 145 

Sarvakarmanas — Kalmašapados 
sūnus 135 

Satė — Dakšos duktė, 
žmona 15, 16, 44, 181, 
247, 265 

Satjavatė — Gadžio 
132, 269 

Satjavrata — Trišankus, nedoras 
karalaitis, tėvo išvarytas iš ka- 
ralystės 270 

Satledžas — Šatadru upė 273 

Saturnas Šanaiščara, Šanis 
(planeta) 250 

Saubaris — išminčius, vedęs 50 
karaliaus Mandataro dukterų 
135, 136, 137, 138 

“audasa — Kalmašapada 273 

Savarna — Okeano duktė, Pra- 
činabarhio žmona 129 

Savitaras — saulės dievybė 7, 8, 
16, 22, 118, 151, 247, 250, 
261 

Savitrė — Brahmos žmona 73, 74, 
75, 76, 120, 259, 261, 262 

Sidė — Ušano duktė, Varūnos 


ir 
su- 


Rudros 
182, 


duktė 131, 


ToN, kitaip Varūnė, Sura 96, 

65 

Simhika — Rahaus ir kitų užtė- 
mio demonų motina 252 

Sita — Ajodjos karaliaus Ramos 
žmona 108, 125, 218, 277, 278 

Sivis — Ušinara, Šibis 274 

Skanda — Karo dievas, dangaus 
kariuomenės vadas, kovojant 
su demonais 11, 12, 106, 174, 
184, 185, 186, 187, 188, 189, 
190, 196, 200, 213, 214, 215, 
218, 220, 225, 274, 276, 278 

Skandinavija 255 

Smaradutė — Vrindos patikėtinė 
216, 217, 218 

Soma — trečiasis Vasas, Mėnulio 
dievas 7, 8, 9, 14, 22, 26, 27, 
28, 29, 30, 40, 45, 72, 89, 97, 
113, 114, 128, 129, 131, 151, 
193, 209, 227, 249, 250, 253, 
259, 265 

Somaka — Mėnulio giminės ka- 
lius, karaliavęs Pančalų šalyje 
171, 172, 273 

Somanatas — Šyvos 
193, 275 

Stiksas — mirusiųjų upė 265 

Stulakeša — atsiskyrėlis 90 

Sugriva — Surjos ir beždžionės 
sūnus, gimęs iš jos kaklo, t. y. 
Gražiakartis 92, 95, 123, 125, 
264 

Sukanja karalaitė, 
duktė 76, 77, 90 

Sumalinas — rakšų vadas, 
nos senelis 85, 87, 117, 
128, 267 

Sumatė — Kašjapos ir Vintos 
duktė, karaliaus Sagaros žmo- 
na 158, 159, 161 

Sunaba — Prahasa, Prabhasa 267 

Sunda — Nikumbio, asuro iš Hi- 
ranjakašipaus giminės sūnus 
80, 81, 82, 83, 138, 143, 262 

Sunita — Venos motina, Mirties 
duktė 125, 126 

Sura — vyno ir svaigulio dievy- 
bė; Varūnė, Sidė 63, 259 

Surabė — Kašjapos žmona, kar- 
vių, arklių motina 25, 42, 260 

Surasa — Kašjapos žmona, drako- 
nų motina 25 

Surja — Saulės dievas; Vivasava- 
tas, Martanda, Savitaras 7, 8, 


šventykla 


Šarjačio 


Rava- 
118, 

9, 14, 20, 66, 92, 97, 113, 
201, 209, 222, 227, 250, 259, 
260 

Surja — Savitaro duktė, 
mergelė 22, 250, 261 

Sušila — vienas iš Narados per- 
sikūnijimų mergelės pavidalu 
241 

Suta — pasakotojas 127, 268 

Sutapas — atsiskyrėlis 241, 242 

Svaha — Dakšos duktė 185, 186, 
274 

Svajambus — Pats esantis, Brah- 
ma 262 


Svarbanus — Rahus 260 


Svarbanus — Kuberos vartininkas 
105 


Saulės 


Šabala — Nandinė 269 
Šabala — Šarbara 265 


Šabalašvos — antras tūkstantis 
vislių Harjašvos ir Dakšos sū- 
nų 73 


Šačė — Pulomano duktė, Indros 
žmona; Indranė 18, 36, 37, 38, 
39, 41, 70, 74, 118, 222, 236, 
239, 249, 256 

Šailaromanas — demonas iš Dža- 
madagnio kariaunos 214 

Šakra — Indra, t. y. (Galingasis 
70, 102, 117, 119, 140, 249 

Šaktis — vyriausiasis išminčius 
Vasištos sūnus 164, 165, 166 

Šakuntala — Menakos ir Višva- 
mitros duktė, išauginta švento- 
jo išminčiaus Kanavos 143, 
144, 145, 146, 264, 269, 270 

Šambara — klastingiausias asuras 


18 

Šanaiščara — Šanis, Saturnas 250 

Šanis — tariamosios Saranju sū- 
nus, tapęs dangaus žvaigžde; 
Saturnas, Šanaiščara 21, 22, 
191, 192, 250 

Šankara — Šyva, t. y. Geradarys 
101, 220, 266 

Šanta — Lomapados įdukterė, ka- 
ralaitė 167, 168, 170, 171 

Šarbaros — du baisūs keturgal- 
viai šunys, saugantys kelią į 
protėvių šalį Pitriloką; Šabalos 
95, 265 

Šarjanavatas — kalnas 42 

Šarjatis — ketvirtasis Manaus sū- 
nus 76, 77, 262 


Šarmišta — karalaitė, Vrišaparva- 
no duktė 54, 55, 56, 57, 58, 
59, 60 

Šarva — Šyva 101, 266 

Šašada — Kiškiačdis; Vikukšis 
78 

Šatadru — Satledžas (upė) 165, 
273 

Šatakratus — Indra, t. y. „Atli- 
kęs šimtą žirgo aukojimų“ 273 

Šatrugna — jaunesnysis Ramos 
brolis 267 

Šaunakis 249 

Šeša — Vasukio brolis, galingas 
slibinas 26, 62, 200, 215, 216, 
217 

Šibis — Sivis, Ušinara 274 

Šyva — pasaulio griovėjas ir kū- 
rėjas, Žmonių baudėjas ir glo- 
bėjas; kitaip Išana, Nikalanta, 
Mahadeva, Pašupatis, Rudra, 
Hara, Šankara, Šarva 8, 9, 10, 
11, 15, 23, 34, 39, 44, 45, 46, 
48, 49, 64, 82, 88, 96, 97, 101, 
106, 110, 121, 126, 133, 162, 
163, 181, 182, 183, 184, 186, 
187, 188, 189, 190, 191, 192, 
193, 194, 195, 196, 198, 199, 
200, 201, 202, 204, 205, 206, 
212, 213, 214, 215, 216, 217, 
218, 219, 220, 221, 222, 224, 
225, 227, 228, 229, 230, 232, 
233, 234, 235, 237, 244, 246, 
247, 248, 257, 259, 261, 263, 
264, 265, 266, 272, 273, 274, 
275, 276, 277, 278, 280 

Šravasta — Kakutstos proanūkio 
proanūkis, didis valdovas 78, 
79 

Šravastis — Šravastos įkurtas 
miestas 79, 262 

Šrė — Lakšmė, Padma 259 

Šri Lanka — Ceilonas 263 

Šrutavarmanas — karalius 154 

Šuka — Ravanos patarėjas 117 

Šukra — Ušanas, Veneros plane- 
ta, Ušanas Kavja, Šukra Uša- 
nas 15, 27, 45 

Šukra Ušanas 27 

Šumba — demonas iš Džalandaros 
kariaunos, Nišumbos brolis 
220, 221, 224, 225, 226 

Šunahpuča — pirmasis brahmano 
Ričiko sūnus 150, 271 

Šunahšepa — antrasis brahmano 
Ričikos sūnus, parduotas Ro- 


hitai už 100 karvių 148, 150, 
151, 270, 271 
Šunolangula — trečiasis 
sūnus 150, 271 
Šurpanaka — Kaikasės ir Višravo 
duktė, baisaus pavidalo su il- 
gais ir aštriais nagais 85 
Šušna — Džiovintojas 17 


Takšaka — gyvatė 128 

Tapatė — tariamosios Saranju 
duktė 21, 22, 250 

Tara — Brihaspačio žmona 27, 28, 
45, 253 

Taraka — Varangės ir Vadžran- 
gos sūnus 176, 177, 178, 179, 
180, 181, 182, 184, 185, 188, 
189, 190, 196, 276 

Tarakakša — Tarakos sūnus 196 

Tauras — Rohinė, Ušasė 248 

Tilotama — dieviško grožio mer- 
gelė, sukurta skulptoriaus 
Višvakarmano nedoriems bro- 
liams asurams Sundai ir Upa- 
sundai nubausti 82, 83, 143, 
261, 263 

Toras — skandinavų mitologijos 
griaustinio dievas 7 

Traetonas — iraniečių mitologijos 
herojus, užmušęs trigalvį dra- 
koną ir išvadavęs mergelę 
255 

Tretajuga — Sidabro amžius 78, 
199, 245 

Trimurtis — vyriausiasis triasme- 
nis dievas 10, 244, 280 

Tripura — miestas, Majos sostinė 
12, 195, 196, 197, 198, 199, 
200, 201, 202, 203, 204, 205, 
276 

Trišankus — Ikšvakaus giminės 
karalius; Satjavrata, Pietų Kry- 
žius 146, 147, 148, 266, 270 

Triširas — Trigalvis,  Višvarupa 
254 


Ričikos 


Trita —labai sena vedų dievy- 


bė, greičiausiai žaibo įsikūni- 
jimas 33, 255 

Tugra 22 

Turvasus — antrasis Devajanės ir 
Jajačio sūnus 58, 59, 60, 61 

Tvaštaras — dievas, susijęs su 
ugnies kultu 7, 8, 16, 18, 20, 
32, 33, 34, 41, 42, 188, 189, 
247, 249, 250, 254, 256, 257, 
263 


Učaihšravas — iš Okeano plaki- 
mo gimęs baltas Indros žirgas 
63, 65, 208, 209, 222, 260 

Udumbala — antrasis Šarbara 265 

Uma — Šyvos žmona, Himavato 
duktė; kitaip Parvatė, Gaurė, 
Durga, Devė 11, 101, 106, 181, 
182, 183, 186, 187, 188, 190, 
198, 206, 224, 228, 232, 234, 
235, 259, 265, 276, 278 

Upasunda — asuro  Nikumbio 
antrasis sūnus 80, 81, 82, 83, 
138, 143, 262 

Urvašė — Mitros žmona, apsarė, 
kartais vadinama Brahmos 
dukra 30, 31, 32, 33, 40, 152, 
167, 238, 239, 240, 253, 259, 
271 

Ušanas — Ušanas Kavja, Šukra, 
Šukra Ušanas 15, 28, 33, 45, 
46, 47, 48, 49, 51, 52, 54, 55, 
56, 58, 59, 60, 96, 115, 119, 
200, 207, 208, 210, 211, 214, 
257, 277, 279 

Ušanas Kavja — Brigaus sūhus, 
Brahmos anūkas, asurų žynys 
14, 45, 46, 47, 48, 52, 249 

Ušasė — aušros deivė; Dahana, 
Robinė, Tauro žvaigždynas 7, 
8, 19, 20, 42, 151, 248, 249, 
250, 256, 271 

Ušinara — galingas karalius iš 
Anaus giminės; Sivis, Šibis 
173, 174, 274 

Utanka — šventuolis, įkyriai per- 
sekiotas demono Dundaus 79, 
262 

Utara — matsjų 
239 i 

Utatja — vieras iš vyriausių An- 
giro genties sūnų 14, 72, 89, 
264 


karaliaus žmona 


Utro 7, 271 

Vačė — Sarasvatė 252 

Vadavamuka — Kumelės nasrai, 
ryjantys vandenį — Aurvos 


pykčio ir keršto ugnis 98, 266 
Vadusara — upė 43 
Vadžranga — Kašjapos ir Ditės 
sūnus, galingas ir teisingas at- 


siskyrėlis 175, 176, 177, 180, 
189, 274 
Vaidjanata — vietovė, į kurią 


plaukia Šyvos garbintojai 88 


293 


Vaišnavė — viena iš septynių 
„dieviškųjų motinų“ 278 

Vaišravana —Kubera 263 

Vaitaranė kraujo ir ugnies 
upė Jamos karalystėje 95, 
109, 265 

Vajus — vėjo dievas 7, 9, 18, 
26, 93, 94, 95, 97, 143, 188, 
200, 209, 222, 252, 256, 276 

Vala — piktųjų demonų panijų 
olos valdovas; jį įveikė Indra 
20, 40, 113, 119, 249 

Valinas — Plaukuotasis — Ind- 
ros ir beždžionės sūnus, gimęs 
iš jos plaukų, Kiškindos kara- 
lius 92, 123, 124, 125 

Valmikis — legendinis ,„Ramaja- 
nos" autorius 10, 125, 268 


Vamana — Varūnos dramblys, 
saugantis Vakarus 96, 161 
Vamana — Liliputas, Višnaus 


avatara 258 

Varaha — Šernas, Višnaus avat- 
ara 258 

Varahė — viena iš septynių „die- 
viškųjų motinų“ 278 

Varanasis — Benaresas 279 

Varangė — Brahmos sukurta ir 
Vadžrangai padovanota merge- 
lè 175, 176, 177 

Varčinas 18 

Varūna — atmosferos ir žemės 
vandenų dievas 7, 8, 9, 14, 20, 
25, 27, 30, 40, 42, 43, 88, 89, 
95, 96, 107, 111, 118, 132, 135, 
149, 150, 152, 155, 157, 165, 
179, 180, 181, 201, 202, 205, 
209, 222, 223, 226, 227, 235, 
236, 252, 253, 254, 259, 260, 
264, 265, 267, 269, 271, 277 

Varūnė — Varūnos žmona arba 
duktė 259 

Vasai — aštuoni dievai geradariai 
26, 101, 117, 118, 248, 252, 
253, 263 


Vasava — Vasų valdovas, 
Indra 27, 178 

Vasišta — Brahmos sūnus 30, 33, 
42, 78, 142. 143, 146, 147, 151, 
152, 164, 165, 166, 179, 186, 
246, 254, 269, 270, 273 

Vasukis — išmintingasis slibinas, 
nagų karalius 25, 26, 62, 65. 
111, 199, 227 


arba 


Vatapis — [lvalos jaunesnysis 
brolis 155 

Vena — Ikšvakaus sūnus, pražu- 
vęs dėl nuodėmės 125, 126, 
127, 254, 268 

Venera — planeta 246 

Vėžys — žvaigždynas, Pušja 276 

Vibindaka — atsiskyrėlis 167, 168, 
169, 170, 171 

Vibišana — jauniausias Kaikasės 
ir Višravo sūnus 85, 86, 115 

Vidarba — karalius, Sušilos vyras 
241 

Vidjunmalinas — Tarakos sūnus, 
asurų vadas 196, 222 

Vidurata Karalius iš Puraus gi- 
minės 135 

Vigneša — Ganeša 193 

Vikukšis — vyriausiasis Ikšvakaus 
sūnus 78 

Vinata — Dakšos duktė, Kašjapos 
žmona, saulės paukščių, su- 
parnų, motina 25, 65, 66, 67, 
69, 158, 211, 252, 260 

Vindja — kalnai 80, 83, 129, 121, 
126, 152, 153, 262, 267, 272 

Vipaša — upė, sen. Bijos pava- 
dinimas 165, 273 

Vipračitis — drakonas, danavų 
valdovas 64, 195, 199 

Vipula — Devašarmano mylimiau- 
sias mokinys, paliktas saugoti 
Ručę nuo svetimų vyrų 70, 
71 

Virabadra — Šyvos tarnas, milži- 
nas 220 

Virata — karalius 279 


Virinė — Brahmos duktė Naktis; 
Ratrė 14, 247 

Viročana — Prahlados sūnus 51, 
128 

Višaka — Skandos sūnus 187 

Višnus — jauniausias Aditės sū- 
nus, pasaulio saugotojas 8, 9, 
10, 11, 14, 17, 26, 34, 38, 39, 
40, 44, 47, 49, 50, 51, 62, 63, 
64, 65, 74, 75, 78, 84, 87, 95, 
112, 113, 116, 117, 120, 122, 
125, 129, 131, 134, 156, 157, 
161, 180, 181, 184, 185, 188, 


195, 203, 208, 209, 210, 211, 
212, 215, 216, 217, 218, 219, 
220, 222, 224, 225, 228, 229, 
230, 240, 241, 242, 243, 244, 
245, 247, 249, 251, 254, 255, 
258, 259, 260, 263, 265, 267, 
268, 273, 275, 276, 277, 278, 
279, 280 

Višravanas 263 

Višravas — Pulastjos ir Ilavilos 
sūnus 84, 85, 87, 103, 107, 
123, 263 | 

Višvadevai — grupė nežymių die- 
vybių 264 

Višvakarmanas — dievas kūrė- 
jas; dieviškasis skulptorius ir 
architektas, perėmęs Tvaštaro 
funkcijas 82, 84, 92, 95, 96, 
137, 222, 250, 256, 263, 276 

Višvamitra — Gadžio sūnus, iš- 
minčius 132, 142, 143, 147, 
148, 150, 151, 163, 164, 165, 
179, 185, 186, 269, 270, 271 

Višvarupa — Tvaštaro sūnus, de- 
monas trigalvio drakono pavi- 
dalu 32, 33, 35, 254, 255, 263 

Višvavasus — gandarvų karalius 
26, 31, 89 

Vivasvatas — Surja, Saulės die- 
vas 14, 18, 20, 21, 22, 23, 24, 
30, 32, 41, 66, 108, 110, 191, 
247, 250, 268, 280 

Vjasa — Vasištos anūkas, legendi- 
nis „Mahabharatos“ autorius 
192, 273, 275 

Vridašva — karalius 154 

Vrinda — apsarė, Džalandaros 
žmona 208, 213, 214, 216, 217, 
218, 219, 277 

Vrindavana — vietovė 218, 277 

Vrišaparvanas — asurų vadas, 
Šarmištos tėvas, Hiranjakaši- 
paus brolis 54, 55, 56, 57, 58, 
59 

Vritra — Indros nugalėtas drako- 
nas, grasinęs praryti visatą 7, 
11, 32, 34, 35, 38, 40, 113, 
119, 249, 252, 254, 255, 256 

Vulkanas — romėnų ugnies die- 
vas 7 

